
        
            
                
            
        

    Πρόλογος
"Όπου αμφισβήτηση, εκεί και ελευθερία"
Γνώρισα τον Άρη Χατζηστεφάνου πριν πολλά χρόνια, όταν έπεσε στα χέρια μου το βιβλίο του Τουρκία: Ανατολικά της ΕΕ. Δεν κρύβω ότι κυριολεκτικά το "ρούφηξα" και μάλιστα σε σύντομο χρονικό διάστημα. Δύο πράγματα μου έκαναν εντύπωση καθώς άρχισα να σχηματίζω αντίληψη γι’ αυτό το βιβλίο ενός άγνωστου μέχρι τότε σε εμένα συγγραφέα. Πρώτον, η γραφή ή το στυλ. Το στυλ είναι το ξεχωριστό, μοναδικό ύφος καθενός/καθεμίας που εκφράζεται με συμβολικές μορφές, που τον/την χαρακτηρίζει και από το οποίο τον/την αναγνωρίζουμε. Είναι το πνευματικό του/της αποτύπωμα, παρόμοιο με το δακτυλικό.
Ο συγγραφέας ξεκινούσε από ένα πολύ συγκεκριμένο περιστατικό, που είχε ή μπορούσε να έχει τη μορφή μιας ειδησεογραφικής ιστορίας, ανασυρμένης από πρόσφατα ή παλιότερα δημοσιεύματα, για να προχωρήσει σε μια απέριττη ανάλυση-«ανατομία» της αντίστοιχης όψης της τουρκικής κοινωνίας. Η ανάλυση αυτή μαρτυρούσε καλή κοινωνιολογική παιδεία αλλά και ταυτόχρονα καλή γνώση του τουρκικού κοινωνικο-οικονομικού σχηματισμού.
Ακολούθως, έτυχε να γνωρίσω και προσωπικά τον Άρη Χατζηστεφάνου, στις δραστηριότητες που έλαβαν χώρα σε διάφορους ορόφους επί της οδού Μεσογείων 452, αμέσως μετά το κλείσιμο της ΕΡΤ στις 11/6/2013 από την τρικομματική κυβέρνηση Σαμαρά. Δεν κρύβω ότι οι απόψεις του είχαν μεγάλη επικάλυψη με τις δικές μου, πάντα εστιασμένες στη δημιουργία μιας πραγματικής δημόσιας τηλεόρασης που υπάρχει για την κοινωνία και όχι για την εξουσία.
Αν και πέρασαν χρόνια από τότε, αυτού του είδους η προσέγγιση του Άρη όχι μόνο δεν υποχώρησε, αλλά αντίθετα ενισχύθηκε και επεκτάθηκε. Καταρχάς, το νέο του βιβλίο (που διαβάζεται απνευστί!) επικεντρώνεται στα μέσα επικοινωνίας και όχι στην ανάλυση της πολιτικής, της οικονομίας κ.λπ. μιας κοινωνίας. Επικεντρώνεται κυρίως στα παλιά Μέσα, αλλά σε έναν βαθμό και στα νέα. Η επικέντρωση στα παλιά νομίζω, ελπίζω δεν κάνω λάθος, οφείλεται στην πεποίθηση του συγγραφέα ότι, για διάφορους λόγους, αυτά είναι η ναυαρχίδα διασφάλισης της κυριαρχίας της άρχουσας τάξης στη σφαίρα των ιδεών, της πολιτικής και της κοινωνίας, αν και σε όλη του την ανάλυση εξετάζει συνολικά τη σφαίρα των ΜΜΕ, παλιών και νέων, αλλά πάντα των συστημικών.
Ο Άρης Χατζηστεφάνου, σ’ αυτό το σπονδυλωτό, δημοσιολογικής στόφας βιβλίο, εξετάζει μερικές σημαντικές όψεις της πραγματικότητας των Μέσων στον σύγχρονο καπιταλισμό, υιοθετώντας μια προσέγγιση που στις μελέτες επικοινωνίας από καιρό έχει χαρακτηριστεί ως κριτική. Για την ακρίβεια, αυτό που διατρέχει όλο το βιβλίο είναι η κριτική ανάλυση της προπαγανδιστικής χρήσης και εν γένει της προπαγανδιστικής λειτουργίας των ΜΜΕ, των θεσμικών και ρηματικών τρόπων με τους οποίους αυτή παίρνει σάρκα και οστά εντός του νεοφιλελεύθερου καπιταλισμού τις τελευταίες δεκαετίες. Εξετάζει δηλαδή αυτή τη χρήση των ΜΜΕ από τις ελίτ, η οποία μπορεί να διασφαλίσει την ηγεμονία τους στον σχηματισμό της αντίληψής μας για την πραγματικότητα και έτσι στη διασφάλιση της οικονομικής και κοινωνικής κυριαρχίας των ελίτ.
Πρέπει να σημειώσω ότι η έννοια προπαγάνδα στο ανά χείρας βιβλίο χρησιμοποιείται με μια ευρύτερη έννοια. Νοείται όχι με τη στενή της σημασία, ως πολιτική προπαγάνδα, όπως γινόταν αντιληπτή για πολλά χρόνια από μελετητές όπως ο Λασγουελ, ο Έλιουλ, ο Τσόμσκι ή πολιτικούς δρώντες όπως ο Λένιν και στελέχη αριστερών κομμάτων ή οργανισμών όπως το ΝΑΤΟ κ.ά., αλλά με μια ευρύτερη έννοια. Δηλαδή, προπαγάνδα που θα συναντήσει κάποιος και σε μη πολιτικά περιεχόμενα. Αυτή δεν προπαγανδίζει υπέρ συγκεκριμένων πολιτικών πρακτικών, πολιτικών προσώπων, κομμάτων κ.λπ., αλλά υπέρ μιας ορισμένης ιδεολογικής οπτικής γωνίας και λειτουργεί σε μεγαλύτερο ιστορικό βάθος. Σε κάθε περίπτωση, η αντίληψη του συγγραφέα περί προπαγάνδας δεν είναι τόσο ευρεία ώστε να δέχεται την εκδοχή του Ίνγραμ, η οποία τελικά καταργεί τα όρια μεταξύ προπαγάνδας και κοσμοθεώρησης.
Η μελέτη του Άρη Χατζηστεφάνου δεν περιορίζεται μόνο στον προπαγανδιστικό ρόλο των ΜΜΕ, τον οποίο ένα μεγάλο μέρος των σύγχρονων επικοινωνιακών αναλύσεων, ακαδημαϊκών και εξω-ακαδημαϊκών, τείνει να ξεχάσει ή αγνοήσει. Ξεπερνά μια παλιά διχογνωμία μεταξύ των μαρξιστών ερευνητών των ΜΜΕ, μεταξύ θεωρητικών εκατέρωθεν των ακτών του Ατλαντικού, σχετικά με το αν η θεμελιώδης λειτουργία των ΜΜΕ είναι ιδεολογική ή οικονομική. Δηλαδή, αν τα ΜΜΕ είναι οργανισμοί πρωτίστως διασφάλισης της ιδεολογικής ηγεμονίας της άρχουσας τάξης και της απρόσκοπτης συνέχειας της εσωτερικής, εξωτερικής, οικονομικής, κοινωνικής πολιτικής κ.λπ. ή εξαγωγής κέρδους προς όφελος των ιδιοκτητών τους, οι οποίοι, ή οι θεωρητικοί τους εκπρόσωποι, ομολογούν συχνά "mundus vult decipi, ergo decipiatur" (ο κόσμος θέλει να εξαπατηθεί, ας τον εξαπατήσουν).
Κατά τον συγγραφέα, η λειτουργία των ΜΜΕ είναι διττή. Και όχι μόνο διττή, αλλά και αρκετά σύνθετη. Πότε έχει προτεραιότητα η μία και πότε η άλλη πτυχή αυτής της διττής λειτουργίας. Και αυτό εξηγεί γιατί πρέπει να εξετάζουμε διαρκώς και συγκεκριμένα τη λειτουργία των ΜΜΕ όχι μόνο γενικά, στο πλαίσιο του νεοφιλελεύθερου καπιταλισμού, αλλά και συγκεκριμένα, στο ιστορικά διαμορφωμένο περιβάλλον της εκάστοτε χώρας στην οποία λειτουργούν. Η θέση αυτή εκδηλώνεται με χαρακτηριστικό τρόπο στο κεφάλαιο όπου αναλύονται τα δελτία καιρού ("Ενημερωτικό χαμηλό"), τα οποία στη μητρόπολη του σύγχρονου καπιταλισμού διαμορφώνονται με τέτοιο τρόπο ώστε αφενός να είναι εμπορικά, ακόμα και αν παραβαίνουν την επιστημονική δεοντολογία, και αφετέρου να αντανακλούν τις ιδεολογικές πεποιθήσεις των αρνητών της κλιματικής κρίσης. Αυτό το συναντάμε ξανά στο κεφάλαιο για τις κρυφές διαφημίσεις ("Η αόρατη διαφήμιση"), που συνιστούν, κατά τον συγγραφέα, αδιαίρετο σύνολο εμπορικών και ταυτόχρονα ιδεολογικών στοχεύσεων, αλλά και σε άλλα κεφάλαια του βιβλίου.
Συνολικά, το βιβλίο είναι εξαιρετικά ενδιαφέρον, καθώς αναλύει την προπαγάνδα και την ιδεολογία των Μέσων, όπως αυτή πραγματοποιείται στο εξωτερικό, ιδιαίτερα στις ΗΠΑ, και στη συνέχεια στην Ελλάδα. Εντοπίζει έναν κοινό, οικουμενικό μηχανισμό αλλά και εξετάζει το πώς εκδηλώνεται διαφοροποιημένα στις ιστορικά διαμορφωμένες εμπειρίες του ελληνικού κοινωνικοοικονομικού σχηματισμού.
Η εξέταση αυτού του τρόπου της λειτουργίας των ΜΜΕ στη Δύση από τον Άρη Χατζηστεφάνου είναι πολυεπίπεδη και εκτυλίσσεται σε πέντε μέρη.
Στο πρώτο μέρος εξετάζεται η παραγωγή περιεχομένου των Μέσων μέσα από δύο βασικές όψεις αυτής της παραγωγής στη σύγχρονη Δύση. Καταρχάς, και είναι εξαιρετικό αυτό το πρώτο βήμα ανάλυσης, εξετάζεται ο τρόπος με τον οποίο έχουν προσαρμοστεί οι μηχανισμοί του σύγχρονου κράτους στην κοινωνία των Μέσων, ώστε να επηρεάζουν, αν όχι να καθορίζουν το περιεχόμενό τους, δηλαδή σε ποια γεγονότα να αναφέρονται τα ΜΜΕ και από ποια ιδεολογική οπτική γωνία. Η κοινωνία των Μέσων είναι εκείνη στην οποία όχι μόνο υπάρχει αφθονία Μέσων, αλλά αυτά παίζουν και καθοριστικό ρόλο στη διεξαγωγή της εξωτερικής και εσωτερικής πολιτικής, της οικονομίας κ.ο.κ. Στο πλαίσιο αυτό ο συγγραφέας εξετάζει την «προπαγάνδα των μπάτσων», δηλαδή τον τρόπο με τον οποίο η αστυνομία «περνάει» στα Μέσα τη δική της εκδοχή σε ό,τι αφορά το αστυνομικό και όχι μόνο ρεπορτάζ. Η εκδοχή αυτή δεν είναι άλλη από την οπτική της εξουσίας — τόσο στο εξωτερικό όσο και στην Ελλάδα, αναλύοντας συγκεκριμένες περιπτώσεις και όχι μιλώντας μόνο γενικόλογα. Αυτή η στρατηγική δίνει ακόμα μεγαλύτερη δύναμη σε μια ρητή ή υπόρρητη παραδοχή που κυκλοφορεί διάχυτα στην κοινωνία και ενισχύεται από την κυρίαρχη ιδεολογία και τους μηχανισμούς του κράτους: «Ο βασιλιάς δεν μπορεί να έχει άδικο». Κι εδώ ο «βασιλιάς» είναι η αστυνομία. Ανάλογη προσέγγιση υιοθετεί ο συγγραφέας και όταν εξετάζει την εξάρτηση των Μέσων σήμερα από το στρατιωτικο-βιομηχανικό σύμπλεγμα και τη στάση των Μέσων απέναντι στα ζητήματα του στρατού και της εξωτερικής πολιτικής, επίσης τόσο στις ΗΠΑ όσο και εδώ.
Ιδιαίτερα ενδιαφέρουσα είναι η ανάλυση της επικοινωνιακής πολιτικής των πρεσβειών, και ιδιαίτερα των αμερικανικών, η οποία περιλαμβάνει πλειάδα τρόπων προκειμένου να επηρεάσουν ή εξαναγκάσουν τα ΜΜΕ ανά τον κόσμο, ιδιαίτερα σε χώρες με προβληματική ελευθερία του Τύπου, ώστε να εξασφαλίσουν φιλική κάλυψη των ζητημάτων που τους ενδιαφέρουν και συνεπώς να εφαρμόσουν όσο γίνεται απρόσκοπτα οι χώρες τους την πολιτική τους στρατηγική. Να προσθέσουμε εδώ ότι, πριν μερικά χρόνια, η εν Ελλάδι αμερικανική πρεσβεία, με σχετική της επιστολή, υποδείκνυε ποιες αποφάσεις μπορούν να παίρνουν και ποιες όχι τα ελληνικά πανεπιστημιακά όργανα, ενώ ταυτόχρονα απειλούσε με ενέργειες για τη διακοπή της συνεργασίας του συγκεκριμένου ΑΕΙ με τα αντίστοιχα αμερικανικά.
Στο ίδιο πλαίσιο, ο Άρης Χατζηστεφάνου αναλύει και τη σύγχρονη δημόσια διπλωματία, εστιάζοντας στην αξιοποίηση από τις κυβερνήσεις των επηρεαστών (influencers) της κοινής γνώμης, προκειμένου να εξασφαλιστεί μια φιλική και ειδυλλιακή προβολή των χωρών τους στα νέα Μέσα, ιδιαίτερα τα διεθνή. Πρακτική που την εφαρμόζουν με ιδιαίτερο ζήλο αυταρχικά ή και αιμοσταγή καθεστώτα, όπως της Σαουδικής Αραβίας, προκειμένου να αντισταθμίσουν την κακή τους φήμη ως «συνήθεις ύποπτοι». Να προσθέσουμε ότι στον τομέα αυτόν έχει επίσης δείξει ιδιαίτερες επιδόσεις και το Ισραήλ, καθώς σύμβουλος της κυβέρνησής του υπήρξε για χρόνια ένας από τους πιο διακεκριμένους στη Στρατηγική Επικοινωνία.
Όπως ανέφερα, η ανάλυση που πραγματοποιεί ο συγγραφέας είναι πολυεπίπεδη. Έτσι, από τη δεύτερη ενότητα και μετά, περνά κατά κύριο λόγο στη μελέτη των ρηματικών τεχνικών που χρησιμοποιούνται στο περιεχόμενο των Μέσων, ιδιαίτερα των παλιών, προκειμένου να αποτυπωθεί η επιλεγμένη κυρίαρχη ιδεολογική οπτική των παραγωγών της, με σκοπό αυτή να «επιβληθεί» και να γίνει δεκτή από τα ακροατήρια, με τελικό στόχο αυτά να δέχονται την υπαρκτή πραγματικότητα ως τη μόνη δυνατή, δηλαδή ως «There Is No Alternative». Θα έλεγα ότι ο Άρης Χατζηστεφάνου εξετάζει τον τρόπο με τον οποίο αναβαπτίζονται παλιές, γνωστές μορφές προπαγάνδας, περιβεβλημένες όμως με τα εκφραστικά μέσα και τα προβλήματα του σημερινού κόσμου, ενώ ταυτόχρονα αναδεικνύει και νέες τεχνικές προπαγάνδας που δημιουργήθηκαν από την τεχνική, θεσμική και πολιτιστική εξέλιξη των μέσων επικοινωνίας αλλά και του πολιτικού λόγου ευρύτερα. Είναι αρκετά χρήσιμο ότι για τον σκοπό αυτόν αναφέρει και την τρέχουσα ξενόγλωσση ορολογία με την οποία περιγράφονται οι εν λόγω τεχνικές, η οποία είναι χρήσιμη για τον αναγνώστη, καθώς κωδικοποιεί τα χαρακτηριστικά τους.
Είναι ενδιαφέρον ότι η μετάβαση στην ανάλυση του περιεχομένου κατά την εξέταση της προπαγανδιστικής επιχείρησης στην οποία προβαίνουν τα σύγχρονα Μέσα αρχίζει με την παραποίηση φωτογραφιών, τη «στρογγυλεμένη» κάλυψη ακροτήτων που συμβαίνουν στους πολέμους, τη γωνία λήψης των γεγονότων, ιδιαίτερα σε συγκρούσεις διαδηλωτών με την αστυνομία ή σε πολέμους. Αυτές οι τεχνικές χαρακτηρίζουν τις παραποιημένες και ψευδείς ειδήσεις, που χρησιμοποιούνται ώστε η πραγματικότητα να συμφωνεί με την επιλεγμένη ιδεολογική προσέγγιση των γεγονότων, και έτσι να βγαίνει αβίαστα το συμπέρασμα ότι «έτσι έχει» η πραγματικότητα, όπως την περιγράφει η κυρίαρχη ιδεολογία.
Στην ανάλυση καταγράφεται ακόμα κάτι που δεν αναφέρεται συχνά: η ύπαρξη ενσωματωμένων δημοσιογράφων, για τεχνικούς ή ιδεολογικοπολιτικούς λόγους, δεν περιορίζεται μόνο στις στρατιωτικές επιχειρήσεις, αλλά π.χ. και στις επιδρομές της αστυνομίας εναντίον διαδηλωτών. Αυτές οι ρηματικές τεχνικές της προπαγάνδας των Μέσων κυριαρχούν στη δεύτερη ενότητα. Στην τρίτη ενότητα ο Άρης Χατζηστεφάνου εστιάζει στη σύγκλιση δημοσιογραφίας και διαφήμισης, καθώς και σε μια εκχυδαϊσμένη εκδοχή της αμεροληψίας στη δημοσιογραφία (bothsidesism). Αυτή, για εμπορικούς λόγους (καθώς ποντάρουν σ’ αυτό που στη θεωρία αποκαλείται εντροπία και αυξάνει το ενδιαφέρον του κοινού) αλλά και ιδεολογικούς λόγους, φέρνει στο κέντρο του δημόσιου διαλόγου και έτσι νομιμοποιεί και ενισχύει περιθωριακές, αντιδημοκρατικές ή και φασιστικές-ρατσιστικές αντιλήψεις.
Κάτι που παρατηρήθηκε επί μακρόν στην Ελλάδα, και με τη ναζιστική οργάνωση Χρυσή Αυγή, την οποία πρόβαλλαν αφειδώς ιδιαίτερα τα «κίτρινα», εμπορικά Μέσα, γεγονός που έχει καταγράψει και η επιστημονική έρευνα.
Οι δημόσιες αντιπαραθέσεις, και ιδιαίτερα η σκηνοθεσία και η ζυγισμένη ιδεολογικά επιλογή των δημοσιογραφικών ερωτήσεων, η προσεκτική χρήση όχι οποιωνδήποτε από τους διαθέσιμους όρους για να περιγραφεί ένα ζήτημα, αλλά εκείνων που απηχούν την επιλεγμένη κυρίαρχη ιδεολογική αντίληψη, όπως λ.χ. συμβαίνει στις περιπτώσεις γυναικοκτονιών, κλιματικής κρίσης, διεθνών κρίσεων κ.ά., η χρήση προκλητικών χαρακτηρισμών των πολιτικών αντιπάλων και επικοινωνιακών επιλογών ιδιαίτερα εκ μέρους ακροδεξιών πολιτικών προσώπων ώστε να αυξηθεί σε αυτά η εστίαση των Μέσων, η χρήση ψευδών διλημμάτων και εσωτερικών αντιθέσεων, προσωπικών επιθέσεων, η καλλιέργεια φόβου, η χρήση παθητικής φωνής έναντι ενεργητικής για να καλυφθούν με νέφος ασάφειας οι πράξεις στελεχών και μηχανισμών του κράτους (αστυνομία, στρατός κ.λπ.) όταν τελούν εγκληματικές ή ηθικά μεμπτές πράξεις, η απόκρυψη ειδήσεων, η οποία είναι ιδιαίτερα έντονη εδώ και μια δεκαετία στην Ελλάδα, κ.ά., είναι ορισμένες από τις ρηματικές τεχνικές που εξετάζονται στην εν λόγω ενότητα.
Ωστόσο, δίπλα στις προπαγανδιστικές ρηματικές τεχνικές των Μέσων στον σύγχρονο καπιταλισμό, στο βιβλίο εξετάζονται και δύο θεσμικού-οργανωσιακού χαρακτήρα ζητήματα, όπως η άδικη καταμήνυση δημοσιογράφων και ο έλεγχος των πρακτορείων ειδήσεων. Η άδικη καταμήνυση δημοσιογράφων ανθεί τα τελευταία χρόνια και στην Ελλάδα, συνιστώντας ισχυρό μηχανισμό περιστολής της ελευθερίας του Τύπου, όπως μαρτυρούν και οι εκθέσεις, συνέδρια κ.ά. διεθνών οργανισμών που ασχολούνται με το ζήτημα. Ο έλεγχος των πρακτορείων ειδήσεων από φορείς εκτός ενημέρωσης επίσης εντείνεται στα χρόνια της επικράτησης του νεοφιλελευθερισμού και ιδιαίτερα στα χρόνια των συνεχών κρίσεων. Σύμφωνα με τους ειδικούς μελετητές του αντικειμένου, αυτός ο έλεγχος συντελείται με τη χρήση χρηματοοικονομικών μέσων στα ιδιωτικά και διά του άμεσου πολιτικού ελέγχου στα κρατικά. Το ΑΠΕ, για παράδειγμα, συνιστά μία τέτοια χαρακτηριστική περίπτωση κατά τη γνώμη μου.
Γενικότερα, θα λέγαμε ότι η διασφάλιση της ηγεμονίας εντός των Μέσων και διά των Μέσων σήμερα δεν μπορεί να γίνει χωρίς τη χρήση «σκληρής», από πολιτιστική άποψη, δύναμης, η οποία εκδηλώνεται μέσα από τον πολύπτυχο περιορισμό της ελευθερίας του Τύπου, τον ασφυκτικό πολιτικό έλεγχο των Μέσων, τη λογοκρισία, όπως εκδηλώθηκε και με την απαγόρευση των ρωσικών Μέσων και της ρωσικής κουλτούρας μετά τη ρωσική εισβολή στην Ουκρανία. Πλέον, όλο και πιο συχνά, η χρήση «σκληρής δύναμης» για τον έλεγχο των Μέσων παίρνει και τη μορφή αναγόρευσης των Μέσων σε στρατιωτικό στόχο. Το έκαναν οι ΗΠΑ, λ.χ., στον Πόλεμο της Γιουγκοσλαβίας το 1999 και στο Αφγανιστάν το 2001. Το κάνει το Ισραήλ αρκετές φορές τα τελευταία δεκαπέντε χρόνια, με χαρακτηριστικό παράδειγμα το 2021 όταν βομβάρδισε το κτίριο που στέγαζε το Associated Press και το Al Jazeera στη Γάζα. Το έκανε και η Ρωσία στην Ουκρανία πρόσφατα. Σε αυτό το πλαίσιο πρέπει να εντάξουμε και τις επιθέσεις εναντίον των δημοσιογράφων του Charlie Hebdo, τους αποκεφαλισμούς δημοσιογράφων από τον ISIS κ.ά.
Η ανάλυση από τον Άρη Χατζηστεφάνου των προπαγανδιστικών ρηματικών τεχνικών των Μέσων υπέρ της κυρίαρχης ιδεολογίας προχωρά σε ακόμα μεγαλύτερο βάθος και σε μια άλλη ενότητα. Εστιάζει σε κάτι που αγαπούν όλα τα ΜΜΕ, ιδιαίτερα όμως τα εικονιστικά (τηλεόραση, διαδίκτυο), καθώς αυτά καθιστούν κατανοητή και συγκεκριμένη την πληροφορία. Είναι τύποι λόγου, όπως γκάλοπ, στατιστικά δεδομένα, γραφήματα και άλλα παρόμοια. Παραπλανητικά ερωτήματα, ερωτήματα που δεν είναι ουσιαστικά ερωτήματα αλλά αγωγοί απόψεων, ενίοτε με σημαντικό πολιτικό αντίκτυπο, παραποιημένα διαγράμματα ώστε να φαίνεται ως επικρατούσα η επιλεγμένη, κυρίαρχη πολιτική ή ιδεολογική προτίμηση των σταθμών στο εκάστοτε ζήτημα που εξετάζεται (λ.χ. πρόθεση ψήφου ή κλιματική αλλαγή), στοχευμένοι συσχετισμοί μεταξύ άσχετων γεγονότων ή κοινωνικών φαινομένων, ώστε να «αθωωθεί» ο προτιμητέος πολιτικός παράγοντας ή να «χρεωθεί» ο αντίπαλος, παραπλανητικοί μέσοι όροι κ.ά. είναι μερικές από τις τεχνικές που χρησιμοποιούν τα Μέσα. Όλα αυτά είναι διαφορετικές μορφές εκδήλωσης του γενικότερου φαινομένου των παραποιημένων ειδήσεων, που είναι το κύριο όχημα με το οποίο συντελείται η προπαγάνδα στη σύγχρονη κοινωνία της πληροφορίας. Δεν είναι μυστικό ότι στην Ελλάδα, γνωστός τηλεοπτικός σταθμός έχει επιδόσεις πρωταθλητή στην παραγωγή και διάδοση τέτοιων παραποιημένων ειδήσεων, που ένας μέσος θεατής αναγνωρίζει με «κλειστά μάτια» — συνεπώς απευθύνονται σε «έτοιμους από καιρό» να δεχτούν τέτοιες παραποιήσεις, γνώρισμα έντονης πολιτικής πόλωσης.
Η ανάλυση του Άρη Χατζηστεφάνου επίσης ασχολείται με το περιεχόμενο, όχι μόνο ή κυρίως με αυτό που παράγουν οι άνθρωποι των Μέσων, αλλά και συντελεστές εκτός αυτών που δραστηριοποιούνται στο πεδίο της δημοσιότητας σε έμμεσα πολιτικές μορφές προπαγάνδας, και με τους οποίους συνεργάζονται τα στελέχη των Μέσων. Πρωταγωνιστούν στελέχη των μηχανισμών προβολής, όπως της Εταιρικής Κοινωνικής Ευθύνης (μια σύγχρονη και καλυμμένη μορφή μεταξύ διαφήμισης και δημοσίων σχέσεων), κερδοσκοπικοί οργανισμοί βραβεύσεων, επαγγελματίες του lobbying κ.ά. Ιδιαίτερα σημαντική από αυτή την άποψη είναι η ανάλυση της επίκλησης και της χρήσης της οικολογίας από βιομηχανίες και άλλους οργανισμούς για την προώθηση εμπορικών και πολιτικών σκοπών, ενώ στην πραγματικότητα αδιαφορούν για το περιβάλλον. Όπως επίσης η επίκληση των σεξουαλικών δικαιωμάτων για την επίτευξη πολιτικών σκοπών εις βάρος χωρών που έχουν μπει στο στόχαστρο της Αμερικής και άλλων κρατών, αλλά για λόγους τελείως διαφορετικούς από την καταστολή αυτών των δικαιωμάτων, φαινόμενο που άλλωστε έχει μια μακρά ιστορία και στη Δύση, όπως επισημαίνει και ο συγγραφέας.
Θα πρέπει να σημειώσω ότι σε κάθε ενότητα, σε κάθε ζήτημα που αναλύει ο Άρης Χατζηστεφάνου (λ.χ. την επαγγελματοποίηση της επικοινωνίας εκ μέρους του στρατού ή της αστυνομίας, την παραποίηση των διαγραμμάτων, τις πληρωμένες βραβεύσεις κ.ο.κ.), πραγματοποιεί την ανάλυσή του σε δύο γεωγραφικές και εθνικές περιοχές ή χρονικές περιόδους. Πρώτον, με βάση τι συμβαίνει στην Αμερική και τις άλλες μητροπόλεις του επικοινωνιακού καπιταλισμού σήμερα, και δεύτερον, με βάση τι συμβαίνει για το ανάλογο ζήτημα στην Ελλάδα, χρησιμοποιώντας πληθώρα παραδειγμάτων και πηγών. Ή, με βάση τι συνέβαινε παλιά και τι συμβαίνει σήμερα. Ωστόσο, ο αναγνώστης θα πρέπει να προσέξει όχι μόνο τις ομοιότητες, αλλά και τις ιστορικές και πολιτισμικές διαφορές μεταξύ του εδώ και του εκεί, του τότε και του τώρα, αλλιώς είναι δυνατόν να παρασυρθεί σε μια δομιστικού τύπου κατανόηση των επικοινωνιακών φαινομένων, η οποία κινδυνεύει να εκληφθεί ως ότι όλα είναι κύκλος και συνεπώς η αλλαγή, η ρήξη είναι ουτοπία ή απλώς επανάληψη με άλλα «ρούχα».
Ολοκληρώνοντας την ανάλυση, ο αναγνώστης μένει με την έντονη γεύση μιας πραγματικότητας την οποία αρκετοί ακαδημαϊκοί γνωρίζουν μέσα από το δρόμο της έρευνας. Τα Μέσα πλέον δεν είναι παρατηρητές των πολιτικών και κοινωνικών εξελίξεων, αν ποτέ ήταν, αλλά σημαντικοί πρωταγωνιστές τους. Ίσως οι πιο σημαντικοί.
Αν όχι σε όλες τις περιπτώσεις, σε αρκετές και πάντως αρκετά σημαντικές, όπως ήταν ο Πόλεμος στο Ιράκ το 2005, η επικράτηση των μνημονιακών πολιτικών στην Ελλάδα, η επικράτηση του Τραμπ, των τραμπιστών και εν γένει των νεοσυντηρητικών, ακροδεξιών λαϊκιστών ανά τον κόσμο. Η προσαγωγή της Δύσης «δεμένης χειροπόδαρα» στον πόλεμο της Ουκρανίας κ.ά. δεν θα ήταν δυνατές χωρίς τη χειραγώγηση και την προπαγανδιστική μηχανή των Μέσων, όπως και όλων των μηχανισμών της πληροφορίας.
Τα ΜΜΕ δεν είναι πλέον η τέταρτη εξουσία που ελέγχει τις άλλες τρεις (αν ποτέ ήταν), αλλά ο κρίκος που συνδέει τις άλλες τρεις σε αλυσίδα και τις οδηγεί στη σύγκλισή τους, στην αναίρεση του διαχωρισμού τους, η οποία ενίοτε λειτουργεί και ως θηλιά. Ένα δίκτυο μηχανισμών επιτήρησης και διαρκούς ειδοποίησης της κοινής γνώμης, μαζί με δίκτυα αλληλοενημέρωσης της κοινωνίας των πολιτών, είναι ικανά να ανακόψουν, αλλά όχι να αντιστρέψουν, αυτή την πορεία στην οποία έχουν μπει τα ΜΜΕ. Το πώς είναι πολιτική υπόθεση, όχι του αναλυτή, ιδιαίτερα του ακαδημαϊκού. Ο αρχιτέκτονας σχεδιάζει, αλλά δεν ξέρει πώς να χτίσει το κτίριο.
Ό,τι ανέφερα ως τώρα είναι ενδιαφέρον και χρήσιμο για τον αναλυτή των ΜΜΕ, ακαδημαϊκό ή όχι, ερευνητή ή μη. Όμως ο αναλυτής είναι και αναγνώστης. Και το ανά χείρας βιβλίο προσφέρει απόλαυση στον αναγνώστη. Αυτό οφείλεται στο συγγραφικό, λογοτεχνικό ύφος του Χατζηστεφάνου, που μνημόνευσα στην αρχή. Ο αναγνώστης θα διαπιστώσει ότι ο συγγραφέας, σε κάθε κεφάλαιο αυτού του σπονδυλωτού βιβλίου, ξεκινά με την αναφορά σε ένα συγκεκριμένο περιστατικό που έχει καταγράψει πρόσφατα ή πιο παλιά η ειδησεογραφία, ή με κάποια δεδομένα (data), ή με κάποιο συμπέρασμα δημοσιογραφικής ή ακαδημαϊκής έρευνας άλλων. Ξεκινά, πάντως, από κάτι που με φιλοσοφικούς όρους ορίζεται ως «συγκεκριμένο». Από αυτό το σημείο αρχίζει να ξεδιπλώνει τις όψεις ή καλύτερα τα διάφορα στρώματα ή εκδοχές του φαινομένου, που καθεμιά συνιστά έκφραση μιας πιο μεμονωμένης, ξεχωριστής τάσης στο σύγχρονο κοινωνικό σύστημα, εθνικό ή παγκόσμιο. Γιατί, όπως ξέρουν οι φιλόσοφοι, το συγκεκριμένο είναι πάντα σύνθεση αφηρημένων, το ειδικό είναι μια ιδιαίτερη, συγκεκριμένη υπό τις εκάστοτε περιστάσεις μορφή έκφρασης του γενικού.
Αυτός είναι και ο λόγος, πιστεύω, που σε αρκετούς από το ελληνικό κοινό αυτή η γραφή, τόσο στο ανά χείρας βιβλίο όσο και στο βιβλίο Τουρκία: Ανατολικά της ΕΕ, θυμίζει τις παλαιότερες αναλύσεις του Σοβιετικού δημοσιογράφου και συγγραφέα Έντουαρντ Ρόζενταλ, που είχε γίνει δημοφιλής σε ένα τμήμα της ελληνικής κοινωνίας, ιδιαίτερα της αριστερής νεολαίας.
Στην αναλυτική αυτή διαδικασία, ο συγγραφέας χρησιμοποιεί συχνά βιβλιογραφικές παραπομπές και άλλες πηγές, ιδιαίτερα από τα νέα Μέσα. Αυτή η στρατηγική αναδεικνύει δύο αρετές. Πρώτον, τον εντάσσει σε ένα περιορισμένης έκτασης στην Ελλάδα δημοσιογραφικό είδος, τη δημοσιολογία (publicistics), η οποία σε πολλές δυτικές χώρες έχει μακρά παράδοση και στην οποία επιστρέφουν αρκετά μεγάλα έντυπα διεθνή Μέσα.
Η δημοσιολογική δημοσιογραφία συνδυάζει το συγκεκριμένο με το αφηρημένο, την ανάλυση και την αποκάλυψη μέσα από το συγκεκριμένο γεγονός που καταγράφει η ειδησεογραφία (λ.χ. την παρακολούθηση του τηλεφώνου του Νίκου Ανδρουλάκη) ενός γενικότερου φαινομένου ή πολιτικής (όπως είναι η εκτεταμένη παρακολούθηση ή η εσωτερική κατασκοπεία εις βάρος πολιτικών προσώπων και πολιτών με παρουσία στη δημόσια σφαίρα), καθώς και των επιμέρους φορέων που εμπλέκονται, τον τρόπο που εμπλέκονται, τις μεταξύ τους σχέσεις κ.ο.κ.
Με άλλα λόγια, η δημοσιολογία ως είδος, όπως και η τέχνη, συνδυάζει το συγκεκριμένο με το αφηρημένο, το γενικό με το ειδικό, σε μια περίπλοκη αφηγηματική διαδικασία που καλεί τον αναγνώστη να εμπλακεί συγκινησιακά με ό,τι γνωρίζει, με ό,τι έχει ζήσει, με τη σκέψη και τη διαίσθησή του, προκειμένου να διαμορφώσει κάποιο νόημα των γεγονότων που αναλύονται ή εξιστορούνται στο αφήγημα. Αυτό ακριβώς κάνει το βιβλίο γοητευτικό για τον αναγνώστη, ακόμα κι αν δεν είναι εξοικειωμένος με το αντικείμενο, αλλά επίσης του δίνει μορφή σε γενικές ή μπερδεμένες σκέψεις που και ο ίδιος έχει κάνει ζώντας την πραγματικότητα των σύγχρονων Μέσων. Η στρατηγική αυτή είναι αρκετά χρήσιμη σε εκείνους που επιλέγουν ή έχουν επιλέξει να ασκήσουν δημοσιογραφική δραστηριότητα και φυσικά χρήσιμη για όσους θα τους μυούν σε αυτήν.
Όμως το βιβλίο δεν παρέχει μόνο ευχαρίστηση στον αναγνώστη, αλλά και προτείνει χρήσιμα εργαλεία. Στο τέλος σχεδόν όλων των κεφαλαίων του βιβλίου, μετά την ανάλυση, παρατίθενται γνωρίσματα των προπαγανδιστικών τεχνικών που χρησιμοποιούνται από τους ειδικούς ή τις στρατιές των επαγγελματιών που εργάζονται σε υπηρεσίες και θεσμούς (λ.χ. αστυνομία και στρατό) ώστε τελικά να μπορεί και μόνος του ο αναγνώστης να αποκρυπτογραφήσει την κρυμμένη προπαγάνδα τους. Πρόκειται για εξαιρετικό εργαλείο για κάθε πολίτη που θέλει να είναι πολίτης και όχι απλά τηλεθεατής. Με τον τρόπο αυτόν μπορούν να καλλιεργήσουν, με βάση τις σύγχρονες εξελίξεις, την ικανότητά τους να είναι υποψιασμένοι για πράγματα που φαίνονται «φυσιολογικά» στα ΜΜΕ. Είναι επίσης χρήσιμο για τους ανθρώπους που στελεχώνουν τους φορείς της κοινωνίας των πολιτών και έρχονται αντιμέτωποι με την εκδοχή της πραγματικότητας όπως διαμορφώνεται στο περιεχόμενο των ΜΜΕ και την προσλαμβάνει, και ακολούθως διαμορφώνει στάση, το κοινό.
Ως ακροτελεύτια παρατήρηση του προλόγου μου, θα ήθελα να αναφέρω ότι ο Άρης Χατζηστεφάνου, πρώτον, κάνει γνωστές, μαζί με τις προπαγανδιστικές τεχνικές των ΜΜΕ που εξετάζει, και τους όρους με τους οποίους αυτές ονοματίζονται και έτσι κωδικοποιείται η σημασία τους. Δεύτερον, ότι μιλά για πράγματα, μερικά εκ των οποίων πρόκειται να τα ζήσουμε εδώ στην Ελλάδα, εξ ολοκλήρου ή σε μεγαλύτερο βαθμό, τα επόμενα χρόνια. Συνεπώς, προσφέρει και μια κριτική εξοικείωσή μας με αυτά.
Καλό ταξίδι λοιπόν στο βιβλίο και μην ξεχνάμε: "Όπου αμφισβήτηση, εκεί και ελευθερία!"
Γιώργος Πλειός 
Καθηγητής στο Τμήμα Επικοινωνίας και ΜΜΕ και Επισκέπτης Καθηγητής στο Τμήμα Κοινωνιολογίας του Εθνικού και Καποδιστριακού Πανεπιστημίου Αθηνών

Ο ρεπόρτερ πρέπει να είναι ουδέτερος και αμερόληπτος στο πλευρό αυτών που υποφέρουν.
 [Ρόμπερτ Φισκ (1946-2020) -- δημοσιογράφος, συγγραφέας]
Κάθε αιώνας, και πολύ περισσότερο κάθε χιλιετία, τελειώνει είτε με μια μεγάλη ελπίδα είτε με τον φόβο της συντέλειας. Ο 20ός αιώνας έκλεισε με μια δημοσιογραφική πλάνη και ο 21ος ξεκίνησε με μια ένοχη σιωπή. Για χρόνια, τα μεγαλύτερα μέσα ενημέρωσης προέβλεπαν ότι την 1η Ιανουαρίου του 2000, το λεγόμενο Y2K, μια τεχνική αδυναμία που μας κληροδότησαν παλαιότεροι προγραμματιστές, θα έκανε τους υπολογιστές να πιστέψουν ότι βρισκόμαστε στο 1900. Το αποτέλεσμα θα ήταν η πλήρης κατάρρευση υπολογιστικών συστημάτων στρατηγικής σημασίας. Σαν τα ρομπότ του Ισαάκ Ασίμοφ, τα οποία "βραχυκυκλώνονται" όταν δέχονται αντικρουόμενες εντολές, οι υπολογιστές θα πάγωναν, φέρνοντας την καταστροφή: αεροπλάνα θα έπεφταν από τους ουρανούς, διασωληνωμένοι ασθενείς θα πέθαιναν, ενώ «κράτη παρίες» θα εκμεταλλεύονταν την κατάρρευση των τεχνολογικά εξελιγμένων χωρών για να επιτεθούν στη «δημοκρατία» και την «ελευθερία» μας. Σε σημερινές τιμές, ο πανικός που προκλήθηκε εκείνη την περίοδο στοίχισε σε φορολογούμενους και ιδιώτες περίπου μισό τρισεκατομμύριο δολάρια.
Σήμερα, αρκετοί από τους θιασώτες των θεωριών καταστροφής υποστηρίζουν ότι η «συντέλεια» απετράπη ακριβώς επειδή λήφθηκαν προληπτικά μέτρα - άποψη που σε σημαντικό βαθμό καταρρίπτεται από το γεγονός ότι ακόμη και στις χώρες που δεν προετοιμάστηκαν για το Y2K, δεν υπήρξε σχεδόν κανένα σοβαρό περιστατικό. Όποια κι αν είναι όμως τα επιχειρήματα των δύο πλευρών, τίποτα δεν μπορεί να μετριάσει το αίσθημα που βίωσαν χιλιάδες δημοσιογράφοι που έμειναν στις αίθουσες σύνταξης το βράδυ της 31ης Δεκεμβρίου του 1999, περιμένοντας τον ψηφιακό Αρμαγεδδώνα. Όταν τα ρολόγια έδειξαν 12 και ένα δευτερόλεπτο, συνειδητοποίησαν ότι όσα έγραφαν τα προηγούμενα χρόνια δεν είχαν καμία σχέση με την πραγματικότητα. Ύστερα από το αρχικό σοκ, πιθανώς σκέφτηκαν ότι, αφού εκείνο το βράδυ δεν υπήρχε «είδηση», μπορούσαν να φύγουν για να γιορτάσουν την Πρωτοχρονιά. Η είδηση όμως βρισκόταν μπροστά στα μάτια τους. Ήταν η αποτυχία των μέσων ενημέρωσης να ενημερώσουν με νηφαλιότητα και σοβαρότητα δισεκατομμύρια ανθρώπους σε όλο τον κόσμο. Εδώ δεν είχαμε μια συνειδητή διαστρέβλωση της πραγματικότητας, όπως με τις «ειδήσεις» για τα όπλα μαζικής καταστροφής του Ιράκ, αλλά μια αποτυχία που, όπως θα δούμε, προκύπτει από τη δομή και τη λειτουργία των ΜΜΕ.
Θυμήθηκα αυτή την ιστορία τον Μάιο του 2021, εν μέσω της πανδημίας, όταν κάθε κείμενο που αναρτούσα στα μέσα κοινωνικής δικτύωσης για τα εμβόλια κατακλυζόταν από εκατοντάδες σχόλια αντιεμβολιαστών. Μου παρουσίαζαν «περιστατικά θρομβώσεων» που είχαν παρατηρηθεί σε Έλληνες ασθενείς που έκαναν την πρώτη δόση εμβολίου με AstraZeneca και συνόδευαν τα σχόλιά τους με σχετικά λινκ από παραδοσιακά μέσα ενημέρωσης. Για μερικές ημέρες, είχα την εντύπωση ότι στην Ελλάδα έχουν καταγραφεί δεκάδες περιστατικά. Με μια προσεκτική ματιά όμως, διαπίστωσα ότι σχεδόν όλα τα άρθρα που προωθούσαν αφορούσαν ένα και μοναδικό περιστατικό που καταγράφηκε στη Χαλάστρα Θεσσαλονίκης. Τα μηνύματα έφταναν σε εμένα από μέσα κοινωνικής δικτύωσης, όπως το Facebook, αλλά ήταν προφανές ότι η πηγή του προβλήματος βρισκόταν και πάλι στα παραδοσιακά μέσα ενημέρωσης.
Λίγες εβδομάδες αργότερα, μια νοσηλεύτρια που εργάζεται σε ένα από τα μεγαλύτερα εμβολιαστικά κέντρα της Πελοποννήσου επιβεβαίωσε τους χειρότερους φόβους μου. «Υπήρξε μια περίοδος», μου εξήγησε, «που βλέπαμε τα ρεπορτάζ σε εκπομπές όπως το Star News και μπορούσαμε να προβλέψουμε πόσο θα μειωνόταν η προσέλευση για εμβολιασμό τις επόμενες ημέρες». Σε σύντομο χρονικό διάστημα, τα ραντεβού στο εμβολιαστικό κέντρο έπεσαν από τα 140 στα 35 την ημέρα. Ορισμένοι πολίτες μάλιστα έφταναν με τόσο έντονο στρες από όσα είχαν ακούσει στην τηλεόραση, που λιποθυμούσαν πριν προλάβουν να εμβολιαστούν. «Το αντιεμβολιαστικό κίνημα στην Ελλάδα», μου εξήγησε η νοσηλεύτρια, «χτίστηκε δελτίο με το δελτίο ειδήσεων».
Μπροστά μας ξεδιπλωνόταν μια φαινομενική αντίφαση. Αυτά ήταν τα μέσα ενημέρωσης που πληρώθηκαν με χρήματα φορολογουμένων για να προωθούν την εμβολιαστική εκστρατεία. Ήταν επίσης τα μέσα που πρόβαλλαν με διθυραμβικά σχόλια ακόμη και την τελευταία κίνηση του Έλληνα πρωθυπουργού. Αφού λοιπόν η επίσημη πρόθεση της κυβέρνησης ήταν να προωθήσει το πρόγραμμα εμβολιασμού, πώς φτάσαμε στο σημείο τα ΜΜΕ να δημιουργούν αισθήματα ανασφάλειας στους πολίτες; Η πραγματικότητα ήταν ότι εκατοντάδες δημοσιογράφοι, σαν τα ρομπότ του Ασίμοφ, λάμβαναν αντικρουόμενες εντολές: να στηρίξουν τις κυβερνητικές θέσεις αλλά ταυτόχρονα να εξασφαλίσουν και τη μεγαλύτερη δυνατή τηλεθέαση, αναγνωσιμότητα και επισκεψιμότητα. Σε αντίθεση όμως με τις μηχανές του Ασίμοφ, δεν βραχυκυκλώθηκαν. Εκτελούσαν ταυτόχρονα όλες τις εντολές, προκαλώντας ακόμη μεγαλύτερη σύγχυση.
Αυτή η διαρκής «σύγκρουση» ανάμεσα στους δύο ρόλους των κυρίαρχων ΜΜΕ (από τη μία, προστάτες του status quo και της κυρίαρχης ιδεολογίας και από την άλλη, καπιταλιστικές επιχειρήσεις που αναζητούν το άμεσο κέρδος) καθορίζει το επίπεδο της ενημέρωσης στην Ελλάδα εδώ και δεκαετίες - ιδίως μετά την έναρξη της οικονομικής κρίσης του 2008. Στην πραγματικότητα βέβαια, δεν πρόκειται τόσο για σύγκρουση όσο για ισορροπία και σύνθεση των δύο ρόλων. Οι πολιτικές αποφάσεις των Μέσων για το ποιο κόμμα θα στηρίξουν τους προσδίδουν ισχύ την οποία θα ρευστοποιήσουν σε οικονομικά κέρδη. Την ίδια ώρα, οι οικονομικές αποφάσεις για το πώς θα αυξηθούν η τηλεθέαση και τα διαφημιστικά έσοδα συνδέονται πάντα με πολιτικές αποφάσεις. Ένας καναλάρχης που τοποθετεί την τηλεθέαση σε υψηλότερη θέση από την προστασία του δημόσιου συμφέροντος και της υγείας των πολιτών, λαμβάνει μια συνειδητή πολιτική απόφαση. Το γεγονός ότι διαδοχικές κυβερ
νήσεις τού έχουν δώσει (με ή χωρίς αντίτιμο) δημόσιες συχνότητες, μέσω των οποίων παραπληροφορεί τους πολίτες, είναι μια απόφαση αμιγώς πολιτική. Το μοίρασμα της κρατικής διαφήμισης είναι πολιτική. Ο ελάχιστος αριθμός εργαζομένων ενός καναλιού, από τον οποίο θα κριθεί και η ποιότητα των παραγόμενων ειδήσεων, είναι πολιτική και ούτω καθεξής. Όπως μια κεντρική τράπεζα παρεμβαίνει στην αγορά επηρεάζοντας την ποσότητα του χρήματος που κυκλοφορεί στην οικονομία, έτσι και μια κυβέρνηση -- και οι ολιγάρχες που τη στηρίζουν -- μπορούν να επηρεάσουν τον όγκο της πληροφόρησης και της παραπληροφόρησης που κυκλοφορεί στη μιντιακή αγορά. Η παραπληροφόρηση που παράγεται από αυτή τη διαδικασία μπορεί να είναι συνειδητή (disinformation) ή ασυνείδητη (misinformation), αλλά δεν παύει να είναι παραπληροφόρηση. Κοινό χαρακτηριστικό και στις δύο περιπτώσεις είναι ότι η πληροφορία δεν αντιμετωπίζεται σαν δημόσιο αγαθό, αλλά άλλοτε σαν όπλο για τον εκβιασμό της κοινωνίας και άλλοτε σαν εμπόρευμα το οποίο πρέπει να πουληθεί στην κοινωνία.
Η κατάταξη της Ελλάδας στην 108η θέση της ελευθερίας του Τύπου από τους Δημοσιογράφους Χωρίς Σύνορα δεν οφείλεται μόνο στη συνειδητή παραπληροφόρηση (disinformation) ούτε μόνο στην αθέλητη παραπληροφόρηση (misinformation). Για να πέσει τόσο χαμηλά, χρειάστηκε να συνυπάρξουν και τα δύο για μεγάλο χρονικό διάστημα. Απαιτούνται πράξεις και παραλείψεις δεκαετιών, οι οποίες μετέτρεψαν τα κυρίαρχα ΜΜΕ σε μία από τις μεγαλύτερες απειλές που έχει γνωρίσει η δημοκρατία από την πτώση της δικτατορίας.
Σαν απάντηση σε αυτή την ιστορική παρακμή της δημοσιογραφίας, που προφανώς δεν αποτελεί μόνο ελληνικό φαινόμενο, προβάλλεται η άποψη ότι η παραπληροφόρηση δεν ξεκινά από τα κυρίαρχα ΜΜΕ και το πολιτικό και οικονομικό κατεστημένο, αλλά από τα μέσα κοινωνικής δικτύωσης. Οτιδήποτε αμφισβητεί το φιλελεύθερο αφήγημα και το πολιτικό κατεστημένο (από την εκλογή Τραμπ και το Brexit μέχρι το αποτέλεσμα του δημοψηφίσματος για την ανεξαρτησία στην Καταλονία) αποδίδεται σε ψευδείς πληροφορίες που διαδίδονται στο διαδίκτυο. Σύμφωνα με αυτήν την άποψη, οι λαοί δεν αντιδρούν θετικά ή αρνητικά στις συνθήκες που δημιουργεί το κυρίαρχο οικονομικό σύστημα, αλλά παρασύρονται από «χαλασμένες» πληροφορίες που διαβάζουν στο διαδίκτυο. Αξίζει να εξετάσουμε αυτό το επιχείρημα με ένα ακόμη παράδειγμα που μας πρόσφερε η πανδημία.
Την ίδια περίοδο που τα κοινωνικά μου δίκτυα κατακλύζονταν από αντιεμβολιαστές που προωθούσαν κείμενα παραδοσιακών ΜΜΕ, διαπίστωσα ότι σχεδόν οκτώ στα δέκα θέματα που μου πρότεινε να διαβάσω ο αλγόριθμος του Facebook αφορούσαν υποτιθέμενες παρενέργειες εμβολίων που ποτέ δεν επιβεβαιώθηκαν. Ο αλγόριθμος, στο όνομα του κέρδους, προωθούσε κείμενα που είχαν τον μεγαλύτερο αντίκτυπο στους αναγνώστες. Και τίποτα δεν φέρνει περισσότερα κλικ και διαφημίσεις από τον φόβο του θανάτου. Ακόμα και σε αυτήν την περίπτωση λοιπόν, το πρόβλημα είχε δομικά χαρακτηριστικά, συνδεόταν με έναν αλγόριθμο που - όπως και τα περισσότερα ΜΜΕ - προγραμματίστηκε και λειτουργούσε από μια ιδιωτική επιχείρηση.
Ας προσθέσουμε σε αυτή την εξίσωση (που περιλαμβάνει τα παραδοσιακά ΜΜΕ και τους αλγόριθμους) και τις επίσημες ανακοινώσεις πολιτικών και κυβερνήσεων. Ας θυμηθούμε τον πρόεδρο των ΗΠΑ, Ντόναλντ Τραμπ, που αναρωτιόταν αν μπορούσαμε να αντιμετωπίσουμε τον κορονοϊό καταναλώνοντας απορρυπαντικά. Ας σκεφτούμε τους Δημοκρατικούς στις ΗΠΑ, που συντηρούσαν θεωρίες συνωμοσίας σχετικά με τη δημιουργία του ιού σε κάποιο κινεζικό εργαστήριο βιοχημικού πολέμου. Και φυσικά, ας μην ξεχάσουμε την ελληνική κυβέρνηση, η οποία αρνιόταν να παραδεχτεί δημόσια ότι ο ιός μπορεί να μεταδοθεί και στις εκκλησίες, όπου χιλιάδες πιστοί συνωστίζονταν και κοινωνούσαν με το ίδιο κουταλάκι. Θέλετε ακόμα να μιλήσουμε για τις «απαίδευτες μάζες» που διασπείρουν ψευδείς ειδήσεις στα κοινωνικά δίκτυα και τους «φωτισμένους» κυβερνώντες που προσπαθούσαν να τους σώσουν;
Δεν ισχυρίζομαι ότι τα μέσα κοινωνικής δικτύωσης δεν είναι χώρος διάδοσης επικίνδυνων θεωριών συνωμοσίας. Προφανώς, εκτός από την πρωτοφανή ελευθερία του λόγου που προσφέρουν, λειτουργούν και σαν επιταχυντές των πιο σκοτεινών πλευρών της κοινωνίας: ξενοφοβία, ρατσισμό, μισαλλοδοξία. Στο μυαλό μου, τα φαντάζομαι περισσότερο σαν ένα καφενείο στην προπολεμική Ελλάδα, όπου κάποιοι θαμώνες μπορεί να αναπαρήγαγαν αντιδραστικές απόψεις και φήμες. Όμως, τις περισσότερες φορές, αυτές οι φήμες ξεκινούσαν από τον παπά, τον χωροφύλακα και τον νωματάρχη που επίσης σύχναζαν εκεί. Στόχος λοιπόν δεν μπορεί να είναι να φιμώσουμε το καφενείο (διαδίκτυο), αλλά να ελέγξουμε την εξουσία του παπά (κυρίαρχα ΜΜΕ), του νωματάρχη (κρατικά και ιδιωτικά συμφέροντα) και του χωροφύλακα (αλγόριθμοι και πλατφόρμες του διαδικτύου).
Το βιβλίο που κρατάτε δεν φιλοδοξεί να αποτελέσει επιστημονική διατριβή για την παραπληροφόρηση, παρά το γεγονός ότι η συγγραφή του απαίτησε μήνες έρευνας. Είναι η εμπειρική προσπάθεια ενός δημοσιογράφου να καταγράψει και να κατηγοριοποιήσει μερικά από τα συνηθέστερα προβλήματα στον δημοσιογραφικό λόγο και στις πρακτικές πολιτικών και επιχειρηματιών. Τα ελληνικά παραδείγματα επηρεάζονται σαφώς από τις εξελίξεις των τελευταίων δύο ετών, οπότε γράφτηκε το βιβλίο. Δεν υποστηρίζω ότι η επιλογή είναι «αμερόληπτη» ή «ισορροπημένη». Κάθε ιστορία αντικατοπτρίζει προσωπικές πολιτικές και ιδεολογικές θέσεις. Το μόνο που ελπίζω είναι ότι έμεινα πιστός στον κανόνα του Ρόμπερτ Φισκ ότι είμαστε ουδέτεροι και αμερόληπτοι στο πλευρό αυτών που υποφέρουν.
Άρης Χατζηστεφάνου
ΥΓ. Περιττεύει να αναφέρω ότι πολλά από τα λάθη που αναφέρω τα έχω κάνει κι εγώ τα τελευταία 25 χρόνια σε κείμενα, εκπομπές και στη σελίδα μου στο internet.
Στο τέλος κάθε κεφαλαίου υπάρχει ένας κωδικός QR και μια ηλεκτρονική διεύθυνση που θα σας οδηγήσουν σε ιστοσελίδες με περισσότερες πληροφορίες. Εκτός από ενεργούς συνδέσμους για όλες τις βιβλιογραφικές αναφορές, θα βρείτε επιπλέον βίντεο και φωτογραφίες για όλα τα παραδείγματα που χρησιμοποιούνται σε κάθε κεφάλαιο (καθώς και ορισμένα στοιχεία που απλώς μας άρεσαν και θέλαμε να τα μοιραστούμε μαζί σας). Στόχος του ιστότοπου είναι να κρατά το βιβλίο διαρκώς επίκαιρο, προσθέτοντας νέα παραδείγματα, κείμενα, βίντεο και ραδιοφωνικές εκπομπές. Θέλουμε να λειτουργήσει σαν ένα παρατηρητήριο της λειτουργίας των ΜΜΕ, στο οποίο περιμένουμε να μας στέλνετε τα περιστατικά παραπληροφόρησης που εσείς εντοπίζετε.




Δημοσιογραφία εφ' όπλου λόγχη
Ορισμένοι ιστορικοί υποστηρίζουν ότι ο Αμερικανός πρόεδρος Ντουάιτ Αϊζενχάουερ, στην περίφημη αποχαιρετιστήρια ομιλία του το 1961, κατά την οποία αναφέρθηκε στον κίνδυνο του στρατιωτικού-βιομηχανικού συμπλέγματος, παρέλειψε την τελευταία στιγμή μια λέξη. Σύμφωνα με τον βιογράφο του, Τζέφρι Πέρετ, αρχικά ήθελε να χρησιμοποιήσει τον όρο "στρατιωτικό-βιομηχανικό-κοινοβουλευτικό σύμπλεγμα" (military-industrial-congressional complex) για να συμπεριλάβει και το ρόλο του Κογκρέσου. Αντίστοιχα, ο ιστορικός Ντάγκλας Μπρίνκλεϊ υποστηρίζει ότι παραλείφθηκε το συνθετικό «επιστημονικό», ενώ ο πανεπιστημιακός Χένρι Ζιρού το «ακαδημαϊκό». Οι περισσότεροι επικοινωνιολόγοι όμως πιστεύουν ότι, αν ζούσε σήμερα ο Άικ, θα αναφερόταν σε ένα στρατιωτικό-βιομηχανικό-μιντιακό σύμπλεγμα.
Ο όρος αυτός, που πιθανότατα χρησιμοποιήθηκε για πρώτη φορά από την οργάνωση Editors & Authors in Rebellion, περιγράφει τις αδιαφανείς σχέσεις που έχουν τα κυρίαρχα μέσα ενημέρωσης με την πολεμική βιομηχανία. Στόχος αυτής της ανίερης συμμαχίας είναι να παρουσιάζεται η ακρίβεια και αποτελεσματικότητα συγκεκριμένων οπλικών συστημάτων, ενώ αποσιωπώνται πληροφορίες και εικόνες από τις απώλειες αμάχων. Οι αναλυτές αμυντικών θεμάτων, συχνά πρώην στελέχη των ενόπλων δυνάμεων ή μυστικών υπηρεσιών και υπάλληλοι της πολεμικής βιομηχανίας, συνήθως εξυπηρετούν αυτό το σκοπό.
Στις ΗΠΑ, μια από τις μεγαλύτερες αποκαλύψεις για αυτούς τους αναλυτές ήρθε το 2008 από τους New York Times, που αποκάλυψαν ότι 75 σχολιαστές που εμφανίζονταν τακτικά σε δίκτυα όπως το Fox News, το NBC, το CNN, το CBS και το ABC είχαν συνδέσεις με πολεμικές βιομηχανίες.
Οι σχέσεις των αμερικανικών μέσων ενημέρωσης με τους πωλητές όπλων είχαν αρχίσει να διαπλέκονται αρκετές δεκαετίες νωρίτερα. Το πρώτο ραδιοτηλεοπτικό δίκτυο εθνικής εμβέλειας, το NBC, ιδρύθηκε το 1926 από την εταιρεία ηλεκτρονικών RCA, η οποία ελεγχόταν από την General Electric, την Westinghouse και άλλες εταιρείες με ισχυρές σχέσεις με την αμερικανική κυβέρνηση και το Πεντάγωνο. Το NBC έχει κατηγορηθεί πολλές φορές ότι προωθούσε τα προϊόντα αυτών των προμηθευτών του Πενταγώνου. Κατά τη διάρκεια του πρώτου Πολέμου του Κόλπου, κατηγορήθηκε ότι εξυμνούσε τα οπλικά συστήματα της General Electric, η οποία έλαβε τουλάχιστον δύο δισεκατομμύρια δολάρια από το αμερικανικό υπουργείο Άμυνας.
Στα τελευταία χρόνια, τα μεγάλα αμερικανικά ΜΜΕ που συνδέονται με την πολεμική βιομηχανία περιλαμβάνουν την Washington Post, της οποίας ο ιδιοκτήτης, Τζεφ Μπέζος, διεκδίκησε συμβόλαια αξίας δισεκατομμυρίων δολαρίων από το Πεντάγωνο για την Amazon, ιδίως στον τομέα της εκτόξευσης δορυφόρων. Το 2016, η Washington Post δημοσίευσε άρθρο που εξυμνούσε τον νέο πύραυλο του Μπέζος, χωρίς να αποκαλύπτει τις οικονομικές του φιλοδοξίες για τη συνεργασία με το Πεντάγωνο.
Η μετατροπή αρκετών δημοσιογράφων σε πλασιέ οπλικών συστημάτων έγινε σαφής κατά τον πρώτο Πόλεμο του Περσικού Κόλπου, όταν τα ΜΜΕ παρουσίαζαν τον πόλεμο ως «αναίμακτο» και «τεχνολογικά άψογο» θέαμα, αποσπώντας την προσοχή του κοινού από τις σφαγές αμάχων. Παρόμοια τακτική ακολουθήθηκε και στον Πόλεμο της Γιουγκοσλαβίας, με τα ΜΜΕ να προωθούν οπλικά συστήματα του ΝΑΤΟ.
Ο στρατηγός Μπάρι Μακκάφρεϊ, πρώην αξιωματικός του αμερικανικού στρατού, αποτέλεσε το πρότυπο αυτού του συμπλέγματος. Εκτός από αναλυτής στο NBC και στο MSNBC, εργάστηκε για την βιομηχανία όπλων Defense Solutions και κατηγορήθηκε για εγκλήματα πολέμου στον Πόλεμο του Κόλπου. Παρόλα αυτά, έγινε ένας από τους κορυφαίους πλασιέ οπλικών συστημάτων παγκοσμίως.
Πιο πρόσφατα, το αμερικανικό ίδρυμα Public Accountability Initiative αποκάλυψε ότι τουλάχιστον 22 αναλυτές αμυντικών θεμάτων που εμφανίζονταν στα κεντρικά δελτία ειδήσεων των ΗΠΑ προωθούσαν τους βομβαρδισμούς στη Συρία, ενώ παράλληλα είχαν οικονομικές σχέσεις με εταιρείες της πολεμικής βιομηχανίας. Ένας από αυτούς, ο Στίβεν Χάντλεϊ, πρώην σύμβουλος Εθνικής Ασφάλειας επί προεδρίας Τζορτζ Μπους, κατείχε μετοχές της Raytheon αξίας ενός εκατομμυρίου δολαρίων και καλούσε τον πρόεδρο Τραμπ να βομβαρδίσει τη Συρία. Μετά τους βομβαρδισμούς, η χρηματιστηριακή αξία της Raytheon αυξήθηκε κατά 2,5 δισεκατομμύρια δολάρια.
Για να καταλάβουμε πώς ακόμη και μια εικόνα σε ένα δελτίο ειδήσεων μπορεί να μετριέται σε δισεκατομμύρια δολάρια για τις πολεμικές βιομηχανίες, αρκεί να θυμηθούμε ένα αντίστροφο παράδειγμα από τον Ιούνιο του 2018, όταν ο Ντόναλντ Τραμπ συναντήθηκε με τον ηγέτη της Βόρειας Κορέας, Κιμ Γιονγκ Ουν. Καθώς τα σύννεφα του πολέμου, που τα συντηρούσαν για χρόνια τα ιδιωτικά τηλεοπτικά δίκτυα, απομακρύνθηκαν προς στιγμήν από τον ουρανό, οι μετοχές της Raytheon κατέγραψαν κατακόρυφη πτώση 2,9%, της Lockheed Martin 1,6% και της Northrop Grumman επίσης 1,6%. Ένα μήνα νωρίτερα, το φιλικό κλίμα που επικράτησε στη συνάντηση των προέδρων της Βόρειας και της Νότιας Κορέας είχε κοστίσει στις ίδιες εταιρείες 10,2 δισ. δολάρια μέσα σε μία ημέρα.
Λίγα χρόνια αργότερα, όταν ο Τζο Μπάιντεν διέταξε την αποχώρηση των Αμερικανών στρατιωτών από το Αφγανιστάν, μετά την ταπεινωτική εξέλιξη ενός 20ετούς πολέμου, πρώην αξιωματούχοι του Πενταγώνου και της CIA πλημμύρισαν τα αμερικανικά τηλεοπτικά δίκτυα. Όλοι προωθούσαν το ίδιο μήνυμα: η διαταγή αποχώρησης έθετε σε κίνδυνο όχι μόνο την ασφάλεια των ΗΠΑ, αλλά και την παγκόσμια ειρήνη. Ο στρατηγός Τζακ Κιν, ο Λέον Πανέτα, και ο Ντέιβιντ Πετρέους συγκρίνανε την αποχώρηση με την καταστροφή της Δουνκέρκης κατά τον Β΄ Παγκόσμιο Πόλεμο.
Ωστόσο, κανένας από αυτούς δεν σημείωσε ότι οι περισσότεροι από τους πρώην αξιωματούχους που εμφανίζονταν ως αναλυτές ήταν σε μισθολόγια πολεμικών βιομηχανιών. Ο στρατηγός Τζακ Κιν, για παράδειγμα, αφού πέρασε από την General Dynamics, έγινε πρόεδρος της AM General, που προμήθευε τον αμερικανικό στρατό με τα τεθωρακισμένα οχήματα παντός εδάφους Humvee. Από το 2005 έως το 2016, το Πεντάγωνο έστειλε περισσότερα από 22.000 Humvee στο Αφγανιστάν, κοστολογούμενα στα 220.000 δολάρια το ένα. Με την αποχώρηση από το Αφγανιστάν, η εταιρεία του Κιν έχανε μια πηγή εσόδων που απέδιδε 5,5 δισ. δολάρια.
Η διαπλοκή των ΜΜΕ και των πολεμικών βιομηχανιών δεν περιορίζεται μόνο στις ΗΠΑ. Στη Γαλλία, ο όμιλος Lagardère, που ελέγχει τηλεοπτικούς σταθμούς, εφημερίδες και περιοδικά σε περίπου 40 χώρες, είναι επίσης ένας από τους μεγαλύτερους κατασκευαστές πυραυλικών συστημάτων. Παράλληλα, η Dassault, κατασκευάστρια αεροσκαφών Mirage και Rafale, ελέγχει τον όμιλο Figaro, που εκδίδει τη γνωστή εφημερίδα και διάφορα περιοδικά παγκοσμίως. Η Le Figaro συχνά δημοσιεύει θετικά άρθρα για τις πωλήσεις όπλων, όπως τα 20 Rafale που πουλήθηκαν στην Αίγυπτο τον Μάιο του 2021 στο καθεστώς Σίσι.
Αντίστοιχα, τα ελληνικά ΜΜΕ έσπευσαν να χρησιμοποιήσουν δημοσιεύματα της Le Figaro για να υποστηρίξουν την αγορά των Rafale από την Ελλάδα. Το Πρώτο Θέμα, για παράδειγμα, μετέφρασε απόσπασμα της εφημερίδας: «Η Αθήνα αποκτά, με το Rafale, ένα αεροσκάφος πολλαπλών αποστολών, το οποίο είναι “αποδεδειγμένο στη μάχη”». Είναι χαρακτηριστικό ότι όταν η Ελλάδα βρισκόταν σε κρίση χρέους το 2015, η Le Figaro ήταν από τους πιο επιθετικούς επικριτές της χώρας, τονίζοντας την ανάγκη να ξεπληρωθούν άμεσα τα χρέη. Ωστόσο, έξι χρόνια αργότερα, όταν έκλεισε η συμφωνία για τα Rafale, οι ανησυχίες για την ελληνική οικονομία είχαν εξαφανιστεί, παρότι το χρέος ξεπερνούσε πλέον το 205% του ΑΕΠ.
Το ελληνικό παζάρι όπλων
Οι συντάκτες αμυντικών θεμάτων στην Ελλάδα θυμούνται το πρωινό του 1996, όταν ο Κώστας Σημίτης επισκέφθηκε το υπουργείο Άμυνας. Με φρέσκια την κρίση στα Ίμια, ο Σημίτης εξήγγειλε μια νέα εποχή πολεμικών εξοπλισμών. Αυτή η κίνηση όχι μόνο υποθήκευσε τον εθνικό προϋπολογισμό για δεκαετίες, αλλά πέτυχε και πολλαπλούς στόχους: α) προώθησε τη θεωρία ότι τα Ίμια οφείλονταν σε έλλειψη οπλικών συστημάτων, β) εξασφάλισε συμβόλαια για τις πολεμικές βιομηχανίες των ισχυρών χωρών της ΕΕ και γ) δημιούργησε μια κερδοφόρα αγορά για την ελληνική οικονομική ελίτ.
Η Αριστέα Μπουγάτσου περιέγραφε το τοπίο το 2001: «Την περίοδο που το υπουργείο Άμυνας έκανε παραγγελίες όπλων, ο Τύπος σχεδόν σιωπούσε. Συγκροτήματα και ΜΜΕ έκαναν δουλειές με όπλα, με άλλους να δρουν ως μεσάζοντες και άλλους να επιλέγουν στρατόπεδα οπλεμπόρων».
Παρά τη μικρότερη διαπλοκή με τη βιομηχανία όπλων σε σύγκριση με τις ΗΠΑ, τη δεκαετία του ’90, εκδότες και καναλάρχες στην Ελλάδα συμμετείχαν ενεργά στο παιχνίδι των εξοπλισμών. Ο Θωμάς Λιακουνάκος, ο «πατριάρχης» των εξοπλισμών, που εκπροσωπούσε εταιρείες όπως η Raytheon και η Boeing, ήταν ιδιοκτήτης της εφημερίδας Κέρδος και οργάνωνε ταξίδια για δημοσιογράφους στα εργοστάσια κατασκευής μαχητικών αεροσκαφών F-15.
Όπως ανέφερε το 2006 η Ελευθεροτυπία, ο πρώην εκδότης της Απογευματινής Κώστας Σαραντόπουλος είχε εμπλακεί με τα αντισταθμιστικά οφέλη προμηθειών της γαλλικής Dassault, ενώ στην EADS Ελλάς βρισκόταν ο Παναγιώτης Φωτήλας, που «συμμετείχε στις εταιρείες Altec Διαχείριση Προγραμμάτων Α.Ε., Altec Integrated A.E., Altec S.A., και Part-Time A.E. συμφερόντων Μ. Κυριακού». Ο Δημοσιογραφικός Οργανισμός Λαμπράκη συνεργαζόταν με την εταιρεία INTRACOM, που θα προμήθευε την ελληνική πολεμική αεροπορία με το σύστημα διαχείρισης και διασύνδεσης των Πολεμικών Πτερύγων και Αεροπορικών Μοιρών (NOM - ΔΕΣΜΗ).
Όπως αποκαλύπτει ο πόλεμος δημοσιευμάτων της εποχής, τα ΜΜΕ εμπλέκονταν άμεσα στις επιχειρήσεις λόμπι που έστηναν οι εκδότες για να προωθήσουν συγκεκριμένες πολεμικές βιομηχανίες του εξωτερικού. Ένα σημείωμα της σύνταξης στην εφημερίδα Καθημερινή μας έδινε μια εικόνα για τη μάχη γύρω από την προμήθεια των μαχητικών Eurofighter:
"Το παρασκήνιο οργιάζει, οι λομπίστες «ξεσαλώνουν» και τα «ταξίματα» δίνουν και παίρνουν, ενώ διακεκριμένος παράγοντας από τον χώρο του τύπου διατείνεται ότι έχει το προβάδισμα του «κυβερνητικού λόμπι»! Ο εν λόγω διαλαλεί ότι έχει ήδη πληροφορήσει ανώτατα κυβερνητικά στελέχη για «τα διαπιστευτήρια μεσιτείας» του σούπερ όπλου. Αυτά προς στιγμήν, μαζί με την υπενθύμιση ότι το πρόγραμμα του Eurofighter το είχαν προσεγγίσει από το 2005 οι φίλα προσκείμενοι όμιλοι Λιακουνάκου και Μπόμπολα (Έθνος, Ημερησία, Mega Channel), με τους οποίους ο μεγαλοπαράγοντας διατηρεί αγαστές σχέσεις."
Σε άλλο ρεπορτάζ της ίδιας εφημερίδας σημειωνόταν:
"Στο πολύ πρόσφατο παρελθόν μεγάλο εκδοτικό συγκρότημα παραινούσε και «επέλεγε» τα F-15 που κατά σύμπτωση εκπροσωπούσε και πάλι ο κ. Λιακουνάκος. Επίσης, το ίδιο συγκρότημα ανακάλυψε σκάνδαλο (ενώ κατά περίεργο τρόπο αποφεύγει τέτοιου είδους έρευνες) όταν η πλάστιγγα για τα Ηλεκτρονικά Αντίμετρα των F-16 έγερνε προς τη Thales για να κατακυρωθεί τελικά η προμήθεια στη Raytheon με κύριους αντιπροσώπους φυσικά την ΑΧΟΝ και κύριο υποκατασκευαστή την Intracom."
Μερικά χρόνια αργότερα, όπως ανέφερε το Κυριακάτικο Βήμα, δικαστήριο «αποδέχθηκε ότι η εφημερίδα του Ψυχάρη έκανε καμπάνια για την αγορά των Eurofighter».
Στη μεγάλη «Μονόπολη» των εξοπλισμών, πολλοί από τους πρωταγωνιστές της εποχής κατέληξαν ή τουλάχιστον πέρασαν από τη φυλακή. Παράλληλα, η οικονομική κρίση που ξέσπασε το 2008 περιόρισε δραστικά την άμεση εμπλοκή των ελληνικών ΜΜΕ στο εμπόριο όπλων, κυρίως γιατί οι ξένες βιομηχανίες έκοψαν τους μεσάζοντες και απευθύνονταν απευθείας στο υπουργείο Άμυνας και το Μέγαρο Μαξίμου. Αυτό δεν σημαίνει βέβαια ότι τα κυρίαρχα μέσα ενημέρωσης έπαψαν να λειτουργούν σαν διαφημιστές οπλικών συστημάτων, με εμμονή που προκαλεί ερωτήματα ακόμα και στους πιο καλόπιστους παρατηρητές. Ακόμα και αν δεχτούμε, καλή τη πίστει, ότι σε αυτή τη διαδικασία δεν υπάρχει ίχνος χρηματισμού δημοσιογράφων και εκδοτών, είναι προφανές ότι τα μεγαλύτερα ΜΜΕ μετατρέπονται σε πλασιέ όπλων για να στηρίξουν τα εξοπλιστικά προγράμματα που αποφασίζει η εκάστοτε κυβέρνηση.
Πριν και κατά τη διάρκεια της άφιξης των γαλλικών μαχητικών Rafale, για παράδειγμα, εντοπίστηκαν στην ηλεκτρονική σελίδα της εφημερίδας Πρώτο Θέμα δεκάδες διθυραμβικά δημοσιεύματα. Ακολουθούν ορισμένοι χαρακτηριστικοί τίτλοι:
 
	«Γιατί δάκρυσα με τα Rafale»
	«Διαπραγματευτικό ατού» για την Ελλάδα η απόκτηση των Rafale
	«Τουρκία: Θα ηττηθούμε από τα ελληνικά Rafale, αν δεν εκσυγχρονιστούν τα δικά μας F-16, λένε αναλυτές»
	«Νέο εντυπωσιακό βίντεο με τα Rafale να φτάνουν στην Αθήνα»
	«Θωράκιση με Rafale και F-35»
	«Εξοπλιστικά -- Rafale: Τα γαλλικά μαχητικά σαν “ριπές ανέμου” που θα ενισχύσουν τα ελληνικά “φτερά”»
	«Το Παρίσι συγχαίρει την Αθήνα για την πρόθεσή της να αγοράσει έξι επιπλέον Rafale»
	«Εναέρια ασπίδα στο Αιγαίο με άλλα έξι Rafale -- Αποφάσεις για φρεγάτες και ελικόπτερα»
	«Σύμφωνα με ξένα ΜΜΕ, μετά από 10 χρόνια κρίσης αποκαθίσταται η ισορροπία στη Μεσόγειο»

Ο τελευταίος τίτλος είναι ιδιαίτερα ενδιαφέρων, καθώς αποκαλύπτει μια συνηθισμένη πρακτική των ελληνικών ΜΜΕ να αποδίδουν σε ξένα μέσα ενημέρωσης πληροφορίες που τα ίδια θέλουν να προωθήσουν. Το κείμενο του Le Figaro δεν αναφέρει ότι τα Rafale αποκαθιστούν την ισορροπία στη Μεσόγειο, αλλά μόνο ότι «σύμφωνα με κύκλους της ελληνικής κυβέρνησης, είναι σημαντικό να επανέλθει η ισορροπία στη Μεσόγειο μετά από δέκα χρόνια οικονομικής κρίσης και χαμηλών στρατιωτικών δαπανών». Με λίγα λόγια, η εφημερίδα αποδίδει στις δηλώσεις Έλληνες κυβερνητικούς αξιωματούχους, διαστρεβλώνοντας τα λόγια τους.
Συχνά, η στήριξη της αγοράς συγκεκριμένων οπλικών συστημάτων έρχεται και από ΜΜΕ που δεν θα είχαν κανένα λόγο να ασχοληθούν με το θέμα. Τα Ellinika Hoaxes (ο μοναδικός ελληνικός «ανεξάρτητος ελεγκτής ψευδών ειδήσεων» του Facebook) παρουσίαζαν για χρόνια εμμονή με το μαχητικό F-35 της αμερικανικής Lockheed Martin. Σε σειρά κειμένων τους, περιλαμβάνονταν διθυραμβικές αναφορές στα F-35, που γίνονταν με πρόσχημα την αναζήτηση fake news. Αξίζει να σημειωθεί ότι τα περισσότερα από τα σχετικά κείμενα των Ellinika Hoaxes αποτελούσαν απάντηση στην ιστοσελίδα pronews.gr, η οποία εξυμνούσε τις δυνατότητες των ρωσικών μαχητικών. Το pronews.gr, μαζί με το defencenet.gr, ΣΤΡΑΤΗΓΙΚΗ, Αμυντική Βίβλος κ.ά. ανήκουν στον όμιλο ENM GROUP του Αναστάσιου Γκουριώτη, πρώην διευθυντή ενημέρωσης του υπουργείου Άμυνας.
Η εξοπλιστική μονοκαλλιέργεια ειδήσεων
Η Ελλάδα μπορεί να μη διαθέτει ισχυρή πολεμική βιομηχανία, και κατ' επέκταση ισχυρό λόμπι που να παρεμβαίνει άμεσα στα ΜΜΕ για την προώθηση συγκεκριμένων οπλικών συστημάτων. Ωστόσο, κάθε φορά που ανεβαίνει (πραγματικά ή τεχνητά) ο υδράργυρος στο θερμόμετρο των ελληνοτουρκικών σχέσεων, οι τηλεοράσεις κατακλύζονται από αναλυτές που ζητούν ένα και μόνο πράγμα: περισσότερα χρήματα για εξοπλισμούς. Στρατιωτικοί εν αποστρατεία, αλλά και πρώην στελέχη μυστικών υπηρεσιών, που εμφανίζονται στα κανάλια, προωθούν ακραίες θέσεις για το ρόλο της Τουρκίας και την ανάγκη περαιτέρω πολεμικών δαπανών. Είναι όμως η ένταση στο Αιγαίο που δυναμώνει τις φωνές που ζητούν νέα εξοπλιστικά προγράμματα, ή τα νέα εξοπλιστικά προγράμματα που αυξάνουν ή δείχνουν να αυξάνουν την ένταση στο Αιγαίο;
Το επαναλαμβανόμενο μοτίβο πριν από κάθε αγορά ενός νέου οπλικού συστήματος θα μπορούσε να προκαλέσει σε έναν κακοπροαίρετο παρατηρητή την αίσθηση ότι υπάρχει κάποιο εγχειρίδιο πώλησης όπλων το οποίο προωθούν τα ελληνικά ΜΜΕ. Αρχικά, ο αντίπαλος (στην περίπτωσή μας η Τουρκία) παρουσιάζεται ως η στρατιωτική υπερδύναμη που επιδίδεται σε συνεχείς εξοπλισμούς εποφθαλμιώντας τα εδάφη και τα κυριαρχικά μας δικαιώματα. Η λέξη «προκλητική» προστίθεται πριν από κάθε δήλωση Τούρκου αξιωματούχου (ακόμη και όταν δεν αφορά την Ελλάδα) και συνοδεύεται με εκφράσεις όπως: «ανεβάζει την ένταση η Άγκυρα», «με το δάχτυλο στη σκανδάλη η Τουρκία» κ.λπ.
Πολλές φορές οι χάρτες και τα γραφήματα που παρουσιάζονται (ή αποκρύπτονται) έχουν ως στόχο να παραπλανήσουν την κοινή γνώμη για την αμεσότητα της τουρκικής απειλής. Αρκετά σχετικά παραδείγματα είδαμε τον Ιούλιο και τον Αύγουστο του 2020, όταν η Τουρκία εξέδωσε NAVTEX για σεισμικές έρευνες σε περιοχή που, σύμφωνα με το ελληνικό ΥΠΕΞ, βρισκόταν εντός της ελληνικής υφαλοκρηπίδας (η οποία όμως δεν έχει οριοθετηθεί). Τα ελληνικά ΜΜΕ έκαναν λόγο για «σεισμικές έρευνες στο Αιγαίο» (Έθνος), για «Δεύτερη νύχτα επιφυλακής στο Αιγαίο» (Το Βήμα), για «άγρια νύχτα» και «κρίση στο Αιγαίο» (Πρώτο Θέμα), και για «νέα τουρκική πρόκληση στο Αιγαίο» (ΑΝΤ1).
Όποια θέση και αν έχει κάθε πλευρά για την οριοθέτηση της υφαλοκρηπίδας, το βασικό πρόβλημα είναι ότι τίποτα δεν συνέβαινε στο Αιγαίο. Όπως εξηγούσε ο δημοσιογράφος Ανδρέας Κοσιάρης, η περιοχή που είχε δεσμεύσει η Τουρκία βρισκόταν στην καρδιά του Λιβυκού Πελάγους (σχεδόν σε ίση απόσταση ανάμεσα στα παράλια της Τουρκίας και της Αιγύπτου). Η εικόνα που σχημάτιζε όμως ο μέσος αναγνώστης και τηλεθεατής (από τον οποίο συνήθως αποκρύπτονταν οι σχετικοί χάρτες) ήταν ότι η τουρκική αρμάδα έπλεε πλησίστια προς το κεντρικό Αιγαίο και ήταν θέμα ωρών να συγκρουστεί με τον ελληνικό στόλο - ένα εξαιρετικά χρήσιμο αφήγημα, αν την ίδια περίοδο βρίσκονται σε εξέλιξη διαπραγματεύσεις για την αγορά φρεγατών από τη Γαλλία, με τη σύμφωνη γνώμη των δύο κομμάτων εξουσίας.
Έχοντας περάσει τρία χρόνια στην Κωνσταντινούπολη, ως ανταποκριτής ελληνικών και ξένων ΜΜΕ, παρακολουθούσα πολλές φορές με δέος τον ελληνικό Τύπο να διατυμπανίζει ότι βρισκόμαστε στα πρόθυρα πολεμικού επεισοδίου, ενώ στην Τουρκία δεν υπήρχε καμία δήλωση Τούρκου αξιωματούχου ή έστω μια σύντομη αναφορά μερικών λέξεων για την Ελλάδα. Το πρόβλημα δεν ήταν ότι η Τουρκία δεν ασκούσε πράγματι επιθετική πολιτική, αλλά ότι τα ελληνικά ΜΜΕ πίστευαν ότι μια τεράστια χώρα 70 εκατομμυρίων κατοίκων δεν κάνει τίποτα άλλο από το να μηχανορραφεί νυχθημερόν εναντίον μας. Στην πραγματικότητα, η Ελλάδα βρισκόταν πάρα πολύ χαμηλά στη λίστα των ενδιαφερόντων της Άγκυρας, γεγονός που καθιστούσε τα τρομολαγνικά ρεπορτάζ των ελληνικών ΜΜΕ τουλάχιστον λυπηρά.
Η δεύτερη σημαντικότερη παρατήρησή μου ήταν ότι οι αναφορές στον Τύπο για «ένταση στις σχέσεις» των δύο χωρών σπάνια συνέπιπταν με όσα πραγματικά συνέβαιναν στο Αιγαίο. Χρησιμοποιώντας στοιχεία που δημοσίευσε το 2005 το Αρχηγείο Τακτικής Αεροπορίας στη Λάρισα για τον αριθμό των «τουρκικών παραβιάσεων» στο Αιγαίο, διαπίστωσα ότι ενώ οι παραβιάσεις είχαν μειωθεί σχεδόν στο μισό σε σχέση με το 2005, οι σχετικές αναφορές σε ορισμένα ελληνικά ΜΜΕ είχαν αυξηθεί. Συγκεκριμένα, στην Ελευθεροτυπία οι αναφορές είχαν διπλασιαστεί, στην Καθημερινή είχαν τριπλασιαστεί, ενώ στα Νέα παρέμεναν στον ίδιο αριθμό.
Το αποτέλεσμα από την προκλητικά μεροληπτική κάλυψη των ελληνοτουρκικών διαφορών στο Αιγαίο από τα ΜΜΕ και των δύο χωρών είναι ότι οι πολίτες αγνοούν ακόμη και τα βασικότερα τεχνικά ζητήματα της αντιπαράθεσης. Όπως εξηγεί ο ομότιμος καθηγητής διεθνών σχέσεων Αλέξης Ηρακλείδης στο βιβλίο του Αιγαίο και Ανατολική Μεσόγειος, ελάχιστοι γνωρίζουν ότι το διεθνές δίκαιο δεν είναι με το μέρος μας όταν, για παράδειγμα, διατηρούμε διαφορετικό εύρος εναέριου χώρου και χωρικών υδάτων, όταν υποστηρίζουμε ότι το 90% του Αιγαίου είναι ελληνική υφαλοκρηπίδα, ότι μπορούμε να καθορίζουμε μονομερώς την ΑΟΖ μας μέχρι και βόρεια των ακτών της Λιβύης ή ότι μπορούμε να ζητάμε σχέδια πτήσης από τουρκικά μαχητικά αεροσκάφη πάνω από όλο το Αιγαίο. Ο ίδιος παρουσιάζει οκτώ ζητήματα στα οποία οι ελληνικές θέσεις είναι από ασθενείς έως ολοκληρωτικά λανθασμένες (και τις αντίστοιχες ανεδαφικές θέσεις της Τουρκίας).
Οι μηχανισμοί ενημέρωσης των Ελλήνων και των Τούρκων πολιτών θυμίζουν τύμπανα πολέμου πάνω στη μεμβράνη των οποίων χοροπηδούν ελάχιστα (και συνήθως διαστρεβλωμένα) ψήγματα πληροφοριών. Αρκεί να θυμηθούμε ποια ήταν η τελευταία φορά που ένα ελληνικό κανάλι προσκάλεσε στο στούντιο έναν Τούρκο αξιωματούχο για να παρουσιάσει τις θέσεις της Άγκυρας (και αντίστροφα, ένα τουρκικό κανάλι της Αθήνας). Το 2004 δεν είναι ενδεικτικό γιατί ήταν έτος «μορατόριουμ» λόγω Ολυμπιακών Αγώνων. Η δημοσιογραφία των ελληνοτουρκικών είναι σε πολλές περιπτώσεις ένα εργαλείο επιχειρηματιών και πολιτικών για να αυξάνονται οι πωλήσεις όπλων και να αποσπά
ται η προσοχή της κοινής γνώμης από εσωτερικά προβλήματα. Σε αυτή τη μάχη της παραπληροφόρησης, τα κυρίαρχα ΜΜΕ Ελλάδας και Τουρκίας είναι εν όπλοις αδελφοί.
Θα πρέπει κάποια στιγμή να το πούμε καθαρά: Ένα μεγάλο μέρος της δυστυχίας που βιώνει ο ελληνικός λαός εδώ και δεκαετίες, καθώς τα χρήματά του αντί να καταλήγουν σε κοινωνικά προγράμματα δαπανώνται σε πολεμικούς εξοπλισμούς, οφείλεται και στη φιλοπόλεμη στάση που προωθούν συγκεκριμένοι εκδότες, καναλάρχες, αρχισυντάκτες και δημοσιογράφοι.

Πώς εντοπίζουμε την «τοποθέτηση προϊόντων» της πολεμικής βιομηχανίας στα ΜΜΕ:
 
	Συγχρονισμός ειδήσεων με την κλιμάκωση της έντασης: Πολλές φορές οι ειδήσεις για την αγορά νέων οπλικών συστημάτων εμφανίζονται αμέσως μετά από ρεπορτάζ που παρουσιάζει κλιμάκωση της έντασης με την Τουρκία. Αυτό εγείρει ερωτήματα για το κατά πόσο το πρώτο θέμα (η κλιμάκωση) κατασκευάζεται για να στηρίξει το δεύτερο (την ανάγκη αγοράς όπλων).

	Κριτική στα τεχνικά χαρακτηριστικά: Η κριτική στα τεχνικά χαρακτηριστικά ενός οπλικού συστήματος σε μη εξειδικευμένα έντυπα μπορεί να εξυπηρετεί συμφέροντα ανταγωνιστικών εταιρειών. Η έλλειψη βάθους σε αυτές τις αναλύσεις καθιστά ύποπτη την αντικειμενικότητα της πληροφόρησης.

	Επιρροή των αναλυτών: Στις ΗΠΑ και σε ορισμένες χώρες της Ευρώπης, οι αμυντικοί αναλυτές πρέπει να δηλώνουν τη σχέση τους με πολεμικές βιομηχανίες. Στην Ελλάδα, δεν υπάρχει τέτοια υποχρέωση, κάτι που δυσκολεύει την ανίχνευση της προκατάληψης στις απόψεις τους.

	Ξένες πηγές και εμπορικά συμφέροντα: Όταν ξένες πηγές εγκωμιάζουν την Ελλάδα για την αγορά συγκεκριμένων οπλικών συστημάτων, πρέπει να αναρωτιόμαστε αν οι πηγές αυτές έχουν εμπορικές ή πολιτικές διασυνδέσεις με τον κατασκευαστή των όπλων. Πολλές φορές, οι ξένες γνώμες είναι απλά επαναλήψεις των θέσεων Ελλήνων αξιωματούχων.

	Αναλύσεις αποστράτων: Οι απόστρατοι των ενόπλων δυνάμεων δεν είναι πάντα οι καταλληλότεροι για να αναλύσουν διπλωματικές κρίσεις, καθώς η δική τους δουλειά ξεκινά συνήθως όταν η διπλωματία έχει αποτύχει. Η υπερπροβολή των θέσεών τους από τα ΜΜΕ συχνά υποδηλώνει πρόθεση κλιμάκωσης της έντασης.

	Μη αμερόληπτη παρουσίαση των θέσεων της Τουρκίας: Σπάνια μεταφέρονται οι πραγματικές θέσεις της Τουρκίας αμερόληπτα στο ελληνικό κοινό, όπως και το αντίστροφο. Τα αγγλόφωνα ΜΜΕ και των δύο χωρών μπορούν να συμβάλουν σε μια πιο σφαιρική εικόνα.

	Προκλητικές δηλώσεις ακραίων στοιχείων: Όταν τα ΜΜΕ προβάλλουν προκλητικές δηλώσεις Τούρκων, πρέπει να αναρωτιόμαστε ποιοι είναι αυτοί. Οι απόψεις ακραίων εθνικιστών δεν αντικατοπτρίζουν απαραίτητα τις επίσημες θέσεις της Άγκυρας.

	Η χρήση του διεθνούς δικαίου: Τα ΜΜΕ που υποστηρίζουν ότι το διεθνές δίκαιο υποστηρίζει απόλυτα τις ελληνικές θέσεις συχνά εξυπηρετούν πολιτικά ή οικονομικά συμφέροντα, τα οποία δεν έχουν καμία σχέση με την πραγματική διπλωματία ή την αλήθεια.






Copaganda
Παλαιότερα, όταν με ρωτούσαν ποια ήταν τα πρώτα μου βήματα στη δημοσιογραφία, απαντούσα ότι ξεκίνησα από το τμήμα διεθνών ειδήσεων — πληροφορία που ήταν ελαφρώς παραπειστική. Στην πραγματικότητα, αυτό που έκανα ήταν αρκετά διαφορετικό και ίσως ανήθικο. Ήμουν σε μια θέση που θα μπορούσε να ονομαστεί «βοηθός καμικάζι». Στον σταθμό όπου εργαζόμουν, οι «καμικάζι» ήταν μια μικρή ομάδα εικονοληπτών με μοτοσικλέτες, οι οποίοι είχαν αποστολή να φτάνουν στον τόπο ενός εγκλήματος ή δυστυχήματος πριν από την αστυνομία και τα ασθενοφόρα, καταγράφοντας τις πρώτες εικόνες. Όταν οι καμικάζι ήταν απασχολημένοι ή σε διάλειμμα, μου ανέθεταν να παρακολουθώ τον ασύρματο της αστυνομίας, όπου μεταδίδονταν μηνύματα από το Κέντρο Επιχειρήσεων στα περιπολικά. Ένα γράμμα και ένας αριθμός, μαζί με μια διεύθυνση, ήταν αρκετά για να καταλάβω τι είχε συμβεί: ανεύρεση πτώματος, διάρρηξη, πυρκαγιά, αεροπειρατεία κ.ο.κ. (πάντα με εντυπωσίαζε ο ειδικός κωδικός «αναρχικοί»).
Στην τηλεοπτική δημοσιογραφία της δεκαετίας του ’90 στην Ελλάδα, η δουλειά του καμικάζι ήταν αντικείμενο κριτικής από πολλούς σχολιαστές των ΜΜΕ. Θεωρούνταν «κοράκια» που έσπευδαν να καταγράψουν τη φρίκη, όπως ο ήρωας της ταινίας Nightcrawler (Νυχτερινός Ανταποκριτής), ο οποίος πλουτίζει καταγράφοντας τα πιο φρικτά εγκλήματα του Λος Άντζελες. Αργότερα, κατάλαβα ότι αυτή η κριτική ήταν απλουστευτική. Άρχισα να πιστεύω ότι οι καμικάζι ίσως έκαναν μια από τις πιο τίμιες δουλειές στη δημοσιογραφία. Η πρωτογενής, ανεπεξέργαστη εικόνα που κατέγραφαν ήταν η ουσία του ρεπορτάζ. Το αν οι δημοσιογράφοι και οι αρχισυντάκτες «πουλούσαν» αυτές τις εικόνες ως φθηνό θέαμα ήταν άλλο ζήτημα. Το πραγματικό πρόβλημα ξεκινούσε όταν η πηγή της είδησης ήταν το Γραφείο Τύπου της Γενικής Αστυνομικής Διεύθυνσης Αττικής.
Σε όλο τον κόσμο, το αστυνομικό ρεπορτάζ είναι από τα πιο «κλειστά επαγγέλματα» στον χώρο της ενημέρωσης. Το υλικό που προσφέρει καλύπτει σημαντικό μέρος των δελτίων ειδήσεων, με την κάλυψη να φτάνει στο 80% στις ΗΠΑ. Η σχέση εξάρτησης των δημοσιογράφων από την αστυνομία δημιουργεί μια ανισορροπία, με την αστυνομία να έχει πλέον όχι μόνο το μονοπώλιο στη νόμιμη άσκηση βίας, αλλά και το ολιγοπώλιο στη ροή πληροφοριών. Μια μελέτη που εξέτασε 8.000 άρθρα των Washington Post και New York Times διαπίστωσε ότι στο 80% των περιπτώσεων, η μοναδική πηγή των δημοσιογράφων ήταν οι επίσημες ανακοινώσεις των αρχών. Οι φωνές των θυμάτων και των οργανώσεων για την προστασία των ανθρωπίνων δικαιωμάτων πνίγονταν από την πλημμύρα πληροφοριών που προερχόταν από τα γραφεία Τύπου της αστυνομίας.
Ένας αστυνομικός συντάκτης που δεν θα ακολουθήσει τους κανόνες αυτού του παιχνιδιού τίθεται εκτός του συστήματος ροής πληροφοριών και διαρροών και, συνεπώς, είναι άχρηστος για τον αρχισυντάκτη του. Το σύστημα αφήνει στους δημοσιογράφους μόνο δύο επιλογές: ή να συνεργαστούν με την αστυνομία ή να αποβληθούν από το «μαγαζί». Στις ΗΠΑ, αυτός ο έλεγχος της πληροφορίας από την αστυνομία έχει το όνομα "copaganda" — προπαγάνδα της αστυνομίας. Μόνο το τμήμα δημοσίων σχέσεων της αστυνομικής διεύθυνσης του Σικάγου έχει προϋπολογισμό ενός εκατομμυρίου δολαρίων.
Είχα την ευκαιρία να βιώσω τη λειτουργία της "copaganda" τον Απρίλιο του 2022, όταν βρισκόμουν στη Νέα Υόρκη κατά τη διάρκεια ενός περιστατικού πυροβολισμών στο μετρό του Μπρούκλιν. Ενώ η ΝΥPD εξαπέλυσε ένα πρωτοφανές ανθρωποκυνηγητό, τα ΜΜΕ εξήραν την αποτελεσματικότητα της αστυνομίας, και ο δήμαρχος ζήτησε περισσότερα χρήματα για αστυνόμευση. Λίγες μέρες αργότερα, συνειδητοποίησα ότι το μόνο τμήμα της αστυνομίας που λειτούργησε υποδειγματικά ήταν το Γραφείο Τύπου, το οποίο έστησε μια εικονική πραγματικότητα για τα ΜΜΕ. Η αλήθεια ήταν ότι ο δράστης, παρά το γεγονός ότι η αστυνομία είχε φωτογραφίες και το όνομά του, κυκλοφορούσε ανενόχλητος για 50 ώρες και τελικά κάλεσε ο ίδιος την αστυνομία για να παραδοθεί. Παρά την αποτυχία, η επιχείρηση παρουσιάστηκε ως επιτυχία μέσω της επικοινωνιακής διαχείρισης από την αστυνομία και τα ΜΜΕ.
Ο δράστης, ο 62χρονος Φρανκ Τζέιμς, αντιμετώπιζε ψυχολογικά προβλήματα και ήταν ένας από τους χιλιάδες ανθρώπους που κυκλοφορούν χαμένοι στους δρόμους της Νέας Υόρκης, αντί να νοσηλεύονται σε κέντρα ψυχικής υγείας, τα οποία έκλεισαν μαζικά κατά τη διακυβέρνηση του Ρόναλντ Ρίγκαν για να προσληφθούν περισσότεροι αστυνομικοί. Η αστυνομία, με τη βοήθεια των ΜΜΕ, μετέτρεψε ένα επιχειρησιακό φιάσκο σε επικοινωνιακό θρίαμβο.
Από τον Μπάστερ Κίτον στο CSI
Το φαινόμενο της αστυνομικής προπαγάνδας ("copaganda") έχει μια ιστορία σχεδόν ενός αιώνα και δεν περιορίζεται μόνο στις σχέσεις μεταξύ της αστυνομίας και των ΜΜΕ. Για αρκετούς ερευνητές, η έναρξή του συμπίπτει με την ενηλικίωση του Χόλιγουντ, όταν το πέρασμα από τον βωβό στον ομιλούντα κινηματογράφο συνέβαλε στη μεταμόρφωση της εικόνας των αστυνομικών στις ταινίες. Μέχρι τότε, οι αστυνομικοί παρουσιάζονταν ως ανίκανοι και εχθρικοί χαρακτήρες, όπως στις ταινίες του Τσάρλι Τσάπλιν και του Μπάστερ Κίτον, όπου ήταν συνεχώς στον ρόλο του περίγελου. Με τη μετατροπή του Χόλιγουντ σε γιγαντιαία επιχείρηση, οι αστυνομικές αρχές άρχισαν να προσφέρουν πλεονεκτήματα στα στούντιο, όπως πρόσβαση σε πληροφορίες από τόπους εγκλημάτων, προστασία και ασυλία για παράνομες δραστηριότητες. Σε αντάλλαγμα, η βιομηχανία του θεάματος εξωράιζε την εικόνα της αστυνομίας.
Οι πρώτες επιτυχημένες αστυνομικές σειρές, όπως το Dragnet (1951), έθεταν τα κείμενα των σεναρίων υπό τον έλεγχο των αστυνομικών αρχών πριν φτάσουν στα στούντιο. Καθώς οι δεκαετίες περνούσαν, το Χόλιγουντ έγινε το κύριο μέσο για τη "λευκή πλύση" της αστυνομικής βίας και του θεσμικού ρατσισμού. Ταινίες όπως ο Επιθεωρητής Κάλαχαν με τον Κλιντ Ίστγουντ αντικατόπτριζαν τη συντηρητική σύγκρουση της Αμερικής με τον πολιτισμό των δικαιωμάτων των δεκαετιών του ’60 και του ’70. Ο ήρωας της ταινίας, Βρόμικος Χάρι, δεν δίσταζε να αντικαταστήσει τη δικαιοσύνη με το 44άρι Μάγκνουμ του, αγνοώντας κατακτήσεις όπως η «Προειδοποίηση Μιράντα», η οποία υποχρέωνε την αστυνομία να ενημερώνει τους συλληφθέντες για τα δικαιώματά τους.
Η δεκαετία του ’80 έφερε σειρές όπως το Miami Vice, όπου η αστυνομία εμφανιζόταν σαν μια ιδιωτική επιχείρηση με λαμπερούς όρους, ενώ στις επόμενες δεκαετίες η τεχνολογία καταστολής πήρε κεντρική θέση, με σειρές όπως το CSI. Παρά την έμφαση στις νέες τεχνολογίες, οι παλιές, γνωστές τεχνικές ανάκρισης και βασανιστηρίων εξακολουθούσαν να έχουν τον ρόλο τους.
Μια έρευνα του 2015 που παρουσίασε το CNN αποκάλυψε ότι τηλεθεατές που παρακολουθούσαν πολλές αστυνομικές σειρές ήταν πιο πιθανό να πιστεύουν ότι η αστυνομία μειώνει την εγκληματικότητα, χρησιμοποιεί βία μόνο όταν είναι απαραίτητο και ότι οι παραβάσεις των κανονισμών δεν οδηγούν σε ψευδείς καταθέσεις. Αντίθετα, η συχνότητα με την οποία η αστυνομία χρησιμοποιεί βία δεν επηρεαζόταν από τις σειρές. Αυτό δείχνει πως, αν η αστυνομία πείσει την κοινή γνώμη για την αναγκαιότητα της δράσης της, το κοινό αποδέχεται ακόμη και τις παράνομες πρακτικές ως δικαιολογημένες.
Τα ΜΜΕ παρακολούθησαν στενά αυτή τη σχέση της αστυνομίας με τη βιομηχανία του θεάματος, καθώς εξαρτιόνταν από τις πληροφορίες που παρείχε η αστυνομία για τα δελτία ειδήσεων. Οι πολιτικοί από την πλευρά τους ενίσχυαν αυτή τη σχέση, καθώς η επιβολή του "νόμου και της τάξης" απαιτούσε τη διαρκή προβολή εγκλημάτων και τη δημιουργία κλίματος φόβου. Αυτή η κατάσταση οδήγησε ορισμένες αστυνομικές διευθύνσεις στις ΗΠΑ να αποκτήσουν προϋπολογισμούς που ξεπερνούν την ισχύ ολόκληρων κρατών. Ο ετήσιος προϋπολογισμός της αστυνομίας της Νέας Υόρκης ξεπερνά τα 11 δισεκατομμύρια δολάρια, τη στιγμή που η Ελλάδα δαπανά περίπου 6 με 8 δισεκατομμύρια ευρώ τον χρόνο για τις ένοπλες δυνάμεις της.
Όταν μια μόνο αστυνομική διεύθυνση έχει ανάλογο προϋπολογισμό και δύναμη πυρός με ένα κράτος ή μια πολυεθνική εταιρεία, είναι αναμενόμενο ότι σταδιακά θα αναπτύξει και τους αντίστοιχους μηχανισμούς προπαγάνδας.
Ο επιθεωρητής Χρυσοχοΐδης
Στην Ελλάδα, η οργανωμένη αστυνομική προπαγάνδα ("copaganda") ξεκίνησε μετά την εξάρθρωση της οργάνωσης 17 Νοέμβρη, ενώ οι σχέσεις των δημοσιογράφων με την αστυνομία απέκτησαν τη μορφή που γνωρίζουμε σήμερα μετά τους Ολυμπιακούς Αγώνες του 2004. Η τεχνογνωσία καταστολής, όπως και σε άλλες περιπτώσεις, ήρθε από το εξωτερικό. Όπως ανέφερε η εφημερίδα Το Βήμα το 2005, «μια διαπίστωση που προκάλεσε εντύπωση» στους ειδικούς της Σκότλαντ Γιαρντ που ήρθαν στην Ελλάδα μετά τη δολοφονία του Σόντερς ήταν ότι «δεν υπήρχε σοβαρό Γραφείο Τύπου στο υπουργείο Δημόσιας Τάξης». Μάλιστα, ο τότε Αμερικανός πρέσβης, Τόμας Μίλερ, ανέλαβε ο ίδιος να ενημερώνει ομάδα «έγκριτων» Ελλήνων και ξένων δημοσιογράφων για την πρόοδο των ερευνών.
Υπό την πολιτική ηγεσία του Μιχάλη Χρυσοχοΐδη, η αστυνομία απέκτησε το δικό της Γραφείο Τύπου, το οποίο ανέλαβε να βελτιώσει την εικόνα των διωκτικών αρχών στα ΜΜΕ. Όπως ανέφερε η Εφημερίδα των Συντακτών, επικεφαλής του Γραφείου Τύπου τότε ήταν ο υπεύθυνος του αστυνομικού ρεπορτάζ στην Αυριανή του Κουρή. Με τη συμμετοχή ξένων πρεσβειών, εκδοτών και πολιτικών, δημιουργήθηκε ο σημερινός μηχανισμός ενημέρωσης της ΕΛ.ΑΣ.
Το πρώτο βήμα προς αυτή την κατεύθυνση ήταν η απομάκρυνση των δημοσιογράφων από τις παραδοσιακές πηγές τους στη ΓΑΔΑ, κυρίως αξιωματικούς, οι οποίοι συχνά παρουσίαζαν μια διαφορετική εικόνα από αυτήν που προωθούσαν οι εκάστοτε πολιτικοί ηγέτες και αρχηγοί της αστυνομίας. Στα χρόνια που ακολούθησαν, επιχειρήθηκε να απαγορευτεί ακόμη και η πρόσβαση των δημοσιογράφων σε συγκεκριμένους ορόφους της ΓΑΔΑ. Παρά την αποτυχία αυτού του μέτρου, η συγκέντρωση του ελέγχου των ειδήσεων σε ένα κεντρικό γραφείο διανομής πληροφοριών πέτυχε.
Η δημιουργία του Γραφείου Τύπου της ΕΛ.ΑΣ. σήμαινε λιγότερο πρωτογενές ρεπορτάζ για τους δημοσιογράφους και περισσότερη αναπαραγωγή των πληροφοριών που διακινούσε η αστυνομία μέσω δελτίων Τύπου και διαρροών. Ο σύγχρονος αστυνομικός συντάκτης στην Ελλάδα πλέον βασίζεται σε μηνύματα μέσω εφαρμογών όπως το Viber ή σε βίντεο που η αστυνομία ανεβάζει στο YouTube, κλειδωμένα για συγκεκριμένους χρήστες.
Ο καλύτερος τρόπος για να κατανοήσει κανείς πώς λειτουργεί ο μηχανισμός της "copaganda" είναι να εξετάσει περιπτώσεις αστυνομικής βίας ή δολοφονιών πολιτών από αστυνομικούς. Όπως εξηγεί η Ρεγκίνα Λόρενς στο βιβλίο της The Politics of Force, «όταν η αστυνομική βία γίνεται είδηση, οι αξιωματούχοι διατηρούν τον απόλυτο έλεγχο στο πώς θα παρουσιαστεί δημόσια». Για να το πετύχουν, ακολουθούν τα εξής βήματα:
 
	Βήμα 1: Αποδεικνύεται ότι το θύμα προκάλεσε την αστυνομική βία με την παραβατική του συμπεριφορά.

	Βήμα 2: Εάν η αστυνομική βία δεν μπορεί να δικαιολογηθεί, το περιστατικό παρουσιάζεται ως μεμονωμένο γεγονός, και όχι ως μέρος μιας ευρύτερης κουλτούρας αστυνομικής βαναυσότητας.

	Βήμα 3: Εάν οι αντιδράσεις της κοινής γνώμης κλιμακώνονται και υπάρχει κίνδυνος να χαθεί ο επικοινωνιακός έλεγχος, η ευθύνη αποδίδεται σε συγκεκριμένο αστυνομικό ή ομάδα αστυνομικών, οι οποίοι φέρονται να έχουν παραβεί τους κανόνες της υπηρεσίας και τις εντολές του Κέντρου Επιχειρήσεων. Αυτή η στρατηγική είναι γνωστή ως η πρακτική του «σάπιου μήλου» (bad apple), δηλαδή η προβολή του συμβάντος ως μεμονωμένης περίπτωσης κακής συμπεριφοράς, χωρίς να θίγεται η ευρύτερη κουλτούρα της αστυνομικής δύναμης.

	Βήμα 4: Όποιο και αν είναι το αποτέλεσμα των προηγούμενων βημάτων, εάν η αστυνομία θεωρεί ότι η εικόνα της στην κοινή γνώμη έχει πληγεί, θα επανέλθει με δύο συμπληρωματικές τακτικές. Πρώτον, θα παρουσιάσει (ή θα αφήσει να διαρρεύσουν) στοιχεία για την αύξηση της παραβατικότητας στις περιοχές όπου σημειώθηκε το περιστατικό, ώστε να ενισχυθεί η αίσθηση της αναγκαιότητας της αστυνομικής παρουσίας. Δεύτερον, θα προωθήσει στα ΜΜΕ ιστορίες για ανδραγαθήματα και καλές πράξεις αστυνομικών, αναδεικνύοντας μια θετική εικόνα για το σώμα.


Σε όλες τις περιπτώσεις, στόχος των αστυνομικών αρχών και των υπουργείων Δημόσιας Τάξης είναι να προλάβουν να διοχετεύσουν μέσω των ΜΜΕ τη δική τους εκδοχή των γεγονότων, ώστε να καθορίσουν το πλαίσιο μέσα στο οποίο θα συνεχιστεί η δημόσια συζήτηση. Οι πρώτες ώρες ή ακόμη και τα πρώτα λεπτά μετά από ένα περιστατικό είναι κρίσιμα, καθώς καθορίζουν τη γενική αντίληψη της κοινής γνώμης, η οποία στη συνέχεια δύσκολα ανασκευάζεται.
Το βράδυ της 6ης Δεκεμβρίου 2008, όταν η αστυνομία πυροβόλησε και σκότωσε τον Αλέξανδρο Γρηγορόπουλο, ο αστυνομικός συντάκτης του ραδιοφώνου του ΣΚΑΪ διέκοψε το πρόγραμμα και μετέδωσε ότι νεαροί στα Εξάρχεια «άρχισαν να πετούν πέτρες εναντίον των αστυνομικών και ίσως φοβισμένοι οι άνθρωποι αυτοί άρχισαν να πυροβολούν». Σε επόμενη σύνδεση, ο ίδιος ρεπόρτερ μετέφερε ως «πληροφορία της αστυνομίας» ότι το περιπολικό των αστυνομικών είχε εγκλωβιστεί — πληροφορία που ήδη είχε διαψευσθεί από αυτόπτες μάρτυρες στα μέσα κοινωνικής δικτύωσης.
Οι θέσεις της αστυνομίας σχετικά με τη βία των νεαρών στα Εξάρχεια μεταδόθηκαν σχεδόν από όλα τα μέσα ενημέρωσης. Αργότερα, ο τηλεοπτικός σταθμός Alter, που είχε στη διάθεσή του αποκλειστικά πλάνα από κινητό τηλέφωνο αυτόπτη μάρτυρα, τα αλλοίωσε προσθέτοντας ήχους διαδήλωσης και σπασμένων βιτρινών, δίνοντας την εντύπωση ότι είχαν προηγηθεί επεισόδια και άρα ο αστυνομικός βρισκόταν σε άμυνα. Τρία χρόνια αργότερα, ο διευθυντής ειδήσεων του σταθμού επιβεβαίωσε το περιστατικό, αποδίδοντάς το σε έναν παραγωγό του καναλιού.
Αφού ολοκληρώθηκε το πρώτο βήμα, δηλαδή η απόδοση ευθύνης στο θύμα για τη δράση της αστυνομίας, η συζήτηση πέρασε σε ανώτερα στελέχη και αναλυτές των μέσων ενημέρωσης. Σε έκτακτη εκπομπή του ραδιοφώνου του ΣΚΑΪ το επόμενο πρωινό, οι παρουσιαστές σχολίασαν:
 
	«Δεν ήταν μια παρέα παιδιών που πήγαν να παίξουν ένα χαλαρό παιχνίδι σε κάποιο λούνα παρκ. Επετέθησαν σε εκπροσώπους του ελληνικού κράτους που ήταν αστυνομικοί. Στον υπόλοιπο κόσμο αυτό θεωρείται ένα βαρύτατο έγκλημα. Εμείς το ανεχόμαστε τα τελευταία τριάντα χρόνια».
	«Ο υπουργός Δημόσιας Τάξης, κύριος Παυλόπουλος, δεν άγγιξε αυτό το καθεστώς. Τα Εξάρχεια, αυτό το κράτος εν κράτει, αυτό το καθεστώς βίας».
	«Εάν οι δύο φρουροί δεν επέστρεφαν και απλώς αποδέχονταν τον λεκτικό προπηλακισμό τους, θα λέγαμε ένα ακόμη συμβάν, έλα μωρέ, τελείωσε, τα παιδιά εκτονώθηκαν, βραδιά Σαββάτου πάνε να πιουν καμιά μπίρα μετά».

Παρά το γεγονός ότι έχει τεκμηριωθεί πως οι αστυνομικοί δέχτηκαν μόνο λεκτική επίθεση, οι δημοσιογράφοι θεωρούν λογική τη δολοφονία ενός 15χρονου παιδιού, ενώ κριτικάρουν τη στάση του υπουργείου Δημόσιας Τάξης ως υποτακτική.
Παρ' όλα αυτά, ο υπουργός και μετέπειτα Πρόεδρος της Δημοκρατίας, Προκόπης Παυλόπουλος, βλέποντας ότι οι αντιδράσεις της κοινής γνώμης δεν μπορούσαν να ελεγχθούν, πέρασε αμέσως στο δεύτερο και το τρίτο βήμα: Σε συνέντευξη Τύπου έκανε λόγο για «μεμονωμένο περιστατικό», προανήγγειλε «παραδειγματική τιμωρία» των ενόχων και στήριξε την ηγεσία της ΕΛ.ΑΣ. για τις κινήσεις της. Ο Κορκονέας ήταν πλέον το «σάπιο μήλο» από το οποίο ο κρατικός μηχανισμός είχε αποφασίσει να διαχωρίσει τη θέση του.
Τα συγκεκριμένα βήματα ακολουθήθηκαν τα τελευταία χρόνια σε πολλά περιστατικά αστυνομικής βίας με ελάχιστες παραλλαγές. Πλήρη εφαρμογή των βημάτων είδαμε τον Οκτώβριο του 2021 στην περίπτωση της δολοφονίας του 18χρονου Ρομά, Νίκου Σαμπάνη, από την αστυνομία. Το θύμα συμμετείχε σε κλοπή αυτοκινήτου και, μαζί με τους συνεργούς του, αρνήθηκε να σταματήσει σε σήμα της αστυνομίας. Στην καταδίωξη που ακολούθησε, εγκλωβίστηκαν από διερχόμενο λεωφορείο. Η ανακοίνωση της αστυνομίας ανέφερε, μεταξύ άλλων, ότι: «Στην προσπάθειά τους να διαφύγουν, οι δράστες πραγματοποίησαν κίνηση όπισθεν και εμβόλισαν πέντε δίκυκλα Ομάδων ΔΙ.ΑΣ., τραυματίζοντας συνολικά επτά αστυνομικούς. Οι αστυνομικοί έκαναν χρήση όπλου, επιχειρώντας να ακινητοποιήσουν το όχημα, με αποτέλεσμα το θανάσιμο τραυματισμό του οδηγού και τον τραυματισμό ενός εκ των επιβαινόντων».
Η ανακοίνωση ήταν σχεδόν εξ ολοκλήρου ψευδής, αφού όπως αποδείχτηκε:
 
	Ο νεκρός δεν καθόταν στη θέση του οδηγού.
	Κανένας αστυνομικός δεν τραυματίστηκε. Όπως προέκυψε μάλιστα από βίντεο που κυκλοφόρησε λίγες ημέρες αργότερα, το Κέντρο Επιχειρήσεων το γνώριζε από την πρώτη στιγμή.
	Οι αστυνομικοί άνοιξαν πυρ κατά την κίνηση του οχήματος, σε στιγμή που κανείς τους δεν διέτρεχε κίνδυνο για τη ζωή του, και με τρόπο (ευθείες βολές) που δεν αποσκοπούσε στην ακινητοποίηση του οχήματος, αλλά στην εξουδετέρωση των επιβατών.

Όπως ήταν αναμενόμενο, στο δελτίο Τύπου δεν αναφερόταν ότι οι αστυνομικοί πυροβόλησαν 36 φορές σε κατοικημένη περιοχή και, όπως αποδείχτηκε αργότερα, είχαν αγνοήσει ρητή εντολή του Κέντρου Επιχειρήσεων να διακόψουν την καταδίωξη. Επίσης, δεν αναφέρθηκε ότι τα θύματα της αστυνομίας ήταν άοπλα και ανήλικα. Όπως αποκάλυψε ο δικηγόρος της οικογένειας, Θανάσης Καμπαγιάννης, στο διαβιβαστικό της δικογραφίας, η αστυνομία παρουσίαζε το θύμα να έχει γεννηθεί το 2001, ενώ επίσημα έγγραφα έδειχναν ότι είχε γεννηθεί το 2005 και συνεπώς ήταν μόλις 16 ετών.
Παρ' όλα αυτά, το Γραφείο Τύπου της αστυνομίας κατάφερε οι πρώτοι τίτλοι που κυκλοφόρησαν στα ΜΜΕ να αναφέρουν ότι τραυματίστηκαν επτά αστυνομικοί. Προκαλεί μάλιστα έκπληξη ότι αρκετά από τα ΜΜΕ πρόσθεσαν και τον δικό τους παραμορφωτικό φακό στην ιστορία. Η Καθημερινή, με τίτλο της, παρουσίαζε το θύμα ως επιτιθέμενο, χωρίς να διευκρινίζει ποιος σκοτώθηκε: «Καταδίωξη στο Πέραμα: Οδηγός Ι.Χ. εμβόλισε μηχανές της ΔΙΑΣ — Ένας νεκρός και επτά τραυματίες».
Πρέπει να σημειωθεί ότι η παρουσίαση του αυτοκινήτου των θυμάτων σαν απειλή για τη ζωή των αστυνομικών αποτελεί πάγια πρακτική των αστυνομικών δυνάμεων στις ΗΠΑ, όταν σκοτώνουν οδηγούς με μόνη δικαιολογία ότι δεν σταμάτησαν σε σήμα για έλεγχο. Έρευνα που δημοσίευσαν οι New York Times το 2021 απέδειξε ότι σε διάστημα πέντε χρόνων, αστυνομικοί είχαν σκοτώσει 400 άοπλους οδηγούς, χρησιμοποιώντας πάντα το επιχείρημα ότι «το όχημα ήταν όπλο», για να υποστηρίξουν ότι ο οδηγός θα τους σκότωνε με το αυτοκίνητό του εάν δεν τον πυροβολούσαν. «Τι όπλα είχε μαζί του ο δράστης;» ρώτησαν το 2019 δημοσιογράφοι έναν αστυνομικό που σκότωσε έναν ύποπτο για μικροκλοπές ενώ βρισκόταν στο αυτοκίνητό του. «Ένα όχημα», απάντησε ο αστυνομικός.
Το ενδιαφέρον στην υπόθεση της δολοφονίας του Νίκου Σαμπάνη στο Πέραμα είναι ότι η αστυνομία, όπως και ο υπουργός Προστασίας του Πολίτη, δεν αισθάνθηκαν την ανάγκη να προχωρήσουν στο δεύτερο και το τρίτο βήμα των συνήθων δικαιολογιών (ότι πρόκειται για μεμονωμένο περιστατικό από κάποιον επίορκο αστυνομικό). Αντίθετα, ο υπουργός Τάκης Θεοδωρικάκος προχώρησε στο πρωτοφανές βήμα να επισκεφθεί τους αστυνομικούς που βρίσκονταν στο κρατητήριο αντιμετωπίζοντας κατηγορίες για κακουργήματα, στέλνοντας ένα σαφές μήνυμα και προς τη Δικαιοσύνη — η οποία τελικά τους αθώωσε. Αντίθετα, η αστυνομία πέρασε αυτή τη φορά από το βήμα 1 στο βήμα 4, επιχειρώντας να στοχοποιήσει ολόκληρη την κοινότητα των Ρομά και ταυτόχρονα να εξωραΐσει τη δική της εικόνα. Τα επόμενα 24ωρα αυξήθηκαν αιφνιδιαστικά στα δελτία ειδήσεων οι αναφορές και τα ρεπορτάζ για εγκληματικότητα των Ρομά, με πληροφορίες που ήταν σαφές ότι έρχονταν απευθείας από πηγές της αστυνομίας.
Στις 29 Οκτωβρίου του 2021, την ημέρα της συνέντευξης Τύπου των συγγενών των θυμάτων, τα κανάλια μετέδιδαν μια απόπειρα ληστείας από Ρομά, η οποία δεν έγινε ποτέ — αφού, σύμφωνα με το ρεπορτάζ, οι ένοικοι πολυκατοικίας στο Νέο Φάληρο τους εντόπισαν και αυτοί έφυγαν τρέχοντας. Το συγκλονιστικό είναι ότι ενώ μεταδιδόταν το ρεπορτάζ στον τηλεοπτικό σταθμό ΣΚΑΪ, η ροή διακόπηκε ξαφνικά και εμφανίστηκε μια κάρτα με την εξής δήλωση του εκπροσώπου Τύπου του ΣΥΡΙΖΑ: «Η πολιτική που ασκεί η ΝΔ όσον αφορά την αστυνομία, ο τρόπος με τον οποίο εκπαιδεύει και στελεχώνει το σώμα, μετατρέπει την αστυνομία σε παράγοντα ανασφάλειας για την κοινωνία και τους πολίτες». Το ρεπορτάζ για τη ληστεία που δεν έγινε συνεχίστηκε αμέσως μετά την παρουσίαση της δήλωσης, σαν να μην είχε συμβεί τίποτα, με τον αστυνομικό συντάκτη να ανακοινώνει με υπερηφάνεια ότι μέλη της ομάδας ΔΙ.ΑΣ. τελικά εντόπισαν και συνέλαβαν τους νεαρούς Ρομά. Το μήνυμα που έστελνε ο σταθμός στους τηλεθεατές του ήταν σαφές, όσο και απροκάλυπτα ερασιτεχνικό: τη στιγμή που οι πολίτες αγωνιούν για την εγκληματικότητα, η αντιπολίτευση επιτίθεται στους αστυνομικούς που προσπαθούν να τους προστατεύσουν.
Προκειμένου να εμπεδωθεί το μήνυμα για την «ανεξέλεγκτη» εγκληματικότητα των Ρομά, τις επόμενες ημέρες αρκετά μέσα ενημέρωσης παρουσίασαν μια «απόρρητη έκθεση» της αστυνομίας που, όπως υποστήριζαν, αποκάλυπτε ότι «το 50% της εγκληματικότητας του Λεκανοπεδίου πηγάζει από καταυλισμούς Ρομά». Οι πληροφορίες διέρρευσαν ταυτόχρονα στα μεγαλύτερα μέσα ενημέρωσης στις 2 Νοεμβρίου (11 ημέρες μετά τη δολοφονία του Σαμπάνη). Το Πρώτο Θέμα απέδωσε την πληροφορία σε «απόρρητες αναφορές της αστυνομίας», ενώ τα περισσότερα μέσα ενημέρωσης αναπαρήγαγαν την πληροφορία χωρίς να εξηγούν ότι η σχετική έκθεση δεν δημοσιοποιήθηκε ποτέ από την Ελληνική Αστυνομία και συνεπώς δεν γνωρίζουμε αν είναι αληθινή.
Το κερασάκι σε αυτή την τούρτα των καταγγελιών για αστυνομική βαναυσότητα και τις δολοφονίες πολιτών έρχεται, όπως είπαμε, με το τέταρτο βήμα, όταν οι μηχανισμοί της ΕΛ.ΑΣ. παρουσιάζουν σχεδόν έτοιμα ρεπορτάζ για τις «καλές πράξεις» αστυνομικών. Λίγες ημέρες μετά τα επεισόδια που πυροδότησε η υπέρμετρη βία των αστυνομικών στη Νέα Σμύρνη τον Μάρτιο του 2021, αρκετά ΜΜΕ παρουσίαζαν θέματα στα οποία αστυνομικοί πρόσφεραν πρώτες βοήθειες σε τραυματίες ή άνοιγαν το δρόμο για να περάσουν ασθενοφόρα — πράξεις για τις οποίες τους αξίζουν συγχαρητήρια, αλλά προκαλούν ερωτήματα ως προς τη χρονική στιγμή της παρουσίασής τους. Όπως μου εξηγούσε παλιός αστυνομικός συντάκτης, πολλές φορές τα βίντεο από σχετικά θέματα στέλνονται σε δημοσιογράφους από την ίδια την αστυνομία, η οποία καταγράφει τις καλές πράξεις, ενώ συνήθως κρατά κλειστές τις κάμερες όταν εφαρμόζει το μακρύ χέρι του νόμου.
Έτσι, την Τρίτη 2 Νοεμβρίου του 2021, πληροφορηθήκαμε ότι «αστυνομικοί αγόρασαν κάλτσες και παπούτσια σε άστεγο», και πέντε ημέρες αργότερα «αστυνομικοί μάζεψαν λεφτά για ζευγάρι που έκλεψαν αθίγγανοι». Το συγκεκριμένο ζευγάρι υποδεχόταν για ώρες τηλεοπτικά συνεργεία, με τους αστυνομικούς να στέκονται όρθιοι στο σαλόνι και την αυλή του σπιτιού, ενώ το σκηνικό επαναλήφθηκε και μερικές εβδομάδες αργότερα, όταν ο υπουργός Τάκης Θεοδωρικάκος βράβευσε τους συγκεκριμένους αστυνομικούς.
Η εν λόγω πρακτική έχει αναχθεί σε τέχνη στις ΗΠΑ, όπου λευκοί αστυνομικοί ανεβάζουν στο TikTok και άλλα μέσα κοινωνικής δικτύωσης βίντεο στα οποία τραγουδούν, χορεύουν και παίζουν αγκαλιασμένοι με μαύρα παιδάκια (τους γονείς των οποίων σκοτώνουν σε δυσανάλογα ποσοστά σε σχέση με τους λευκούς). Το πρόβλημα για τους αστυνομικούς είναι ότι αρκετά χρόνια ενεργητικής «οικοδόμησης σχέσεων» μπορεί να εξαφανιστούν σε μερικά δευτερόλεπτα όταν τα βίντεο που κυκλοφορούν δεν έχουν τραβηχτεί από τους ίδιους τους αστυνομικούς, αλλά από πολίτες ή κάμερες ασφαλείας.
Τον Ιούλιο του 2022, η εφημερίδα Austin American-Statesman παρουσίασε το υλικό από εσωτερικές κάμερες στο σχολείο του Ουβάλντε στο Τέξας. Οι πάνοπλοι αστυνομικοί, αφού έφτασαν στο σχολείο, περίμεναν τουλάχιστον 50 λεπτά χωρίς να παρεμβαίνουν, ενώ ο οπλισμένος δράστης σκόρπιζε το θάνατο σε απροστάτευτα παιδάκια και τους δασκάλους τους. Δύο αστυνομικοί εμφανίζονται να ανταλλάσσουν χειραψία ακουμπώντας τις γροθιές τους, ενώ ένας άλλος κάθεται και καθαρίζει τα χέρια του με απολυμαντικό υγρό.
Προφανώς λάμβαναν όλα τα μέτρα για να αποτρέψουν τη μετάδοση του κορονοϊού.

Πώς εντοπίζουμε περιστατικά παραπληροφόρησης:
 
	Θυμόμαστε ότι οι αστυνομικοί συντάκτες που δεν βρίσκονται στο σημείο όπου σημειώθηκε ένα γεγονός χρησιμοποιούν σχεδόν αποκλειστικά πληροφορίες και διαρροές της αστυνομίας. Μπορεί να χρειαστούν ώρες ή μέρες για να μπορέσουμε να σχηματίσουμε πλήρη εικόνα παρακολουθώντας δηλώσεις και βίντεο αυτοπτών μαρτύρων.

	Τις πρώτες ώρες ύστερα από ένα περιστατικό είναι φυσιολογικό οι δημοσιογράφοι να αναφέρονται σε «πηγές της αστυνομίας», εφόσον δεν έχει υπάρξει δελτίο Τύπου ή συνέντευξη Τύπου του Γραφείου Τύπου. Η συνεχής αναφορά όμως σε «ανώνυμες πηγές» και «απόρρητες εκθέσεις» της αστυνομίας, όταν μάλιστα αυτές ενισχύουν πάντα τις κεντρικές θέσεις της ΕΛ.ΑΣ., δεν μπορούν να θεωρούνται αξιόπιστες.

	Πολλές φορές η αστυνομία (και κυρίως η Αντιτρομοκρατική) επιχειρεί να δαιμονοποιήσει συλληφθέντες, προωθώντας συγκεκριμένες εικόνες όπως: συλληφθέντες με λευκά αλεξίσφαιρα γιλέκα ενώ δεν υπάρχει κίνδυνος για τη ζωή τους, δράστες με χειροπέδες ενώ δεν υπάρχει κίνδυνος φυγής, εντυπωσιακή είσοδος πολλών αυτοκινήτων της Ασφάλειας μπροστά από τις κάμερες ενώ υπάρχει πίσω είσοδος στο κτίριο (δικαστήρια, ΓΑΔΑ κ.λπ.). Κάθε φορά πρέπει να αναρωτιόμαστε: υπήρχε ανάλογη προβολή κατά τη σύλληψη ενός πολιτικού ή ενός μεγαλοεπιχειρηματία;

	Οι αστυνομικοί πραγματοποιούν καθημερινά καλές πράξεις και ανδραγαθήματα, για τα οποία τους αξίζουν συγχαρητήρια. Η παρουσίασή τους όμως αμέσως μετά από περιστατικά που έχουν εκθέσει την ηγεσία της ΕΛ.ΑΣ. και τους πολιτικούς προϊσταμένους τους πρέπει να αντιμετωπίζεται με επιφυλακτικότητα — κυρίως γιατί προσβάλλει τους αστυνομικούς και το έργο τους.

	Ύστερα από τη δολοφονία ή τον τραυματισμό πολιτών από την αστυνομία, αναζητήστε ρεπορτάζ που δαιμονοποιούν συλλήβδην τις κοινότητες ή τις συνοικίες όπου ζουν τα θύματα (καταυλισμούς Ρομά, γειτονιές όπως τα Εξάρχεια κ.λπ.).

	Η αύξηση του αριθμού των ρεπορτάζ για την εγκληματικότητα (η οποία συχνά παρατηρείται πριν από εκλογές, όταν ένας σταθμός στηρίζει ένα κόμμα του «νόμου και της τάξης») δεν σημαίνει ότι έχει υπάρξει αναγκαστικά αύξηση της εγκληματικότητας. Μόνο τα επίσημα συγκεντρωτικά στοιχεία προσφέρουν πλήρη εικόνα πιθανών αλλαγών. Γενικόλογες πληροφορίες για σημαντική «αύξηση της εγκληματικότητας», που συνήθως συνοδεύονται από εκκλήσεις για αύξηση του προϋπολογισμού της αστυνομίας, μπορεί να δημιουργούν στρεβλή εικόνα της πραγματικότητας. Μπορεί, π.χ., ο αριθμός των ανθρωποκτονιών να μειώνεται σταθερά και να αυξάνονται οι μικροκλοπές.






Ενημερωτικό καμηλό
Το 1854 πραγματοποιήθηκε στη βρετανική Βουλή των Κοινοτήτων ίσως η πιο «διασκεδαστική» συνεδρίαση στην ιστορία του κοινοβουλευτισμού. Ένας βουλευτής σηκώθηκε και υποστήριξε ότι συλλέγοντας δεδομένα από τα μετεωρολογικά φαινόμενα, οι επιστήμονες θα μπορέσουν κάποτε να προβλέπουν τον καιρό της επόμενης ημέρας. Οι υπόλοιποι βουλευτές άρχισαν να γελάνε τόσο δυνατά ώστε ο πρόεδρος αναγκάστηκε να διακόψει τη συνεδρίαση.
Ο άνθρωπος που είχε εμπνεύσει τον άτυχο βουλευτή να παρουσιάσει την «καταγέλαστη» ιδέα των μετεωρολογικών προβλέψεων ήταν ο αντιναύαρχος Ρόμπερτ Φίτζροϊ. Ήταν ο καπετάνιος που συνόδευσε τον Δαρβίνο στα ταξίδια που τον οδήγησαν στη θεωρία της εξέλιξης των ειδών, αλλά και προσωπικός φίλος του Φράνσις Μποφόρ, που επινόησε την κλίμακα μέτρησης της έντασης των ανέμων. Ο Φίτζροϊ πίστευε ότι η επιστημονική καταγραφή και ανάλυση των καιρικών φαινομένων θα επέτρεπε, μεταξύ άλλων, να σωθούν χιλιάδες ζωές ναυτικών και επιβατών σε πλοία που βρίσκονταν αντιμέτωπα με ακραία καιρικά φαινόμενα.
Τέσσερα χρόνια αργότερα, τα γέλια στη Βουλή των Κοινοτήτων κόπηκαν απότομα όταν το βρετανικό πλοίο Royal Charter βυθίστηκε λόγω σφοδρής κακοκαιρίας, παίρνοντας στο βυθό περίπου 500 επιβάτες. Θα πίστευε κανείς ότι η τραγωδία, σε συνδυασμό με την υπόσχεση των επιστημόνων να προβλέπουν τα ακραία καιρικά φαινόμενα, θα κατέστειλε τις αντιρρήσεις των Βρετανών βουλευτών. Αντίθετα, ο Φίτζροϊ παρέμεινε περίγελος για αρκετούς πολιτικούς. Σύμφωνα μάλιστα με ορισμένους ιστορικούς, αυτός ήταν ίσως ένας από τους λόγους που τον οδήγησαν στην αυτοκτονία το 1865.
Όπως σύντομα αποδείχθηκε, πίσω από τον «σκοταδισμό» των Βρετανών πολιτικών δεν κρύβονταν μόνο η άγνοια και ο φόβος, αλλά και ισχυρά οικονομικά και πολιτικά συμφέροντα. Αρκετοί βουλευτές που σαμποτάριζαν τις προτάσεις του Φίτζροϊ για τη δημιουργία εθνικής μετεωρολογικής υπηρεσίας εξυπηρετούσαν τα συμφέροντα επιχειρηματιών που θα πλήττονταν εάν υπήρχε η δυνατότητα πρόβλεψης των καιρικών συνθηκών. Ορισμένοι, για παράδειγμα, συνεργάζονταν με ιδιωτικές εταιρείες ρυμούλκησης και διάσωσης πλοίων. Ένας βουλευτής, ο Αύγουστος Σμιθ, εκπροσωπούσε επιχειρηματίες στις νήσους Σίλι, που πρόσφεραν καταφύγιο σε πλοία που αντιμετώπιζαν επικίνδυνα φαινόμενα. «Πρέπει να αφήσουμε τον καιρό στον θεό Αίολο», συνήθιζε να λέει ο Σμιθ, ταυτίζοντας τον αρχαίο θεό με το ελεύθερο χέρι της αγοράς.
Θα περίμενε κανείς ότι το δελτίο καιρού είναι ίσως το πιο «αντικειμενικό» και αδιαμφισβήτητο τμήμα μιας εφημερίδας ή ενός δελτίου ειδήσεων. Στην τελική, δεν έχεις παρά να παρουσιάσεις την προβλεπόμενη θερμοκρασία, την πιθανότητα βροχόπτωσης ή χιονόπτωσης, και την ένταση και κατεύθυνση των ανέμων. Όπως μας δίδαξε όμως η ιστορία του Φίτζροϊ, ακόμη και οι πατέρες της μετεωρολογίας βρέθηκαν αντιμέτωποι με ισχυρά οικονομικά και πολιτικά συμφέροντα.
Αυτές οι πιέσεις και η εμπλοκή των δυνάμεων της αγοράς δεν ανήκουν στο μακρινό παρελθόν της Βικτοριανής Αγγλίας, αλλά επανέρχονται καθώς ο πλανήτης αντιμετωπίζει την κλιματική κρίση. Όπως θα δούμε στη συνέχεια, τα σύγχρονα δελτία καιρού προσφέρουν ένα από τα καλύτερα παραδείγματα για να κατανοήσουμε τη διττή και ενίοτε αντικρουόμενη λειτουργία των ιδιωτικών μέσων ενημέρωσης: αφενός ως καπιταλιστικών επιχειρήσεων που επιδιώκουν την άμεση κερδοφορία, και αφετέρου ως μηχανισμών επιβολής της κυρίαρχης ιδεολογίας.
Η παρουσίαση μετεωρολογικών προβλέψεων έχει μετατραπεί σε βιομηχανία με ετήσιο τζίρο δισεκατομμυρίων δολαρίων. Ιδιωτικές εταιρείες, όπως η AccuWeather, που προσφέρουν προγνώσεις μέσω των ΜΜΕ ή απευθείας με εφαρμογές για κινητά τηλέφωνα και υπολογιστές, αποτελούσαν για δεκαετίες παραδείγματα κρατικοδίαιτων και παρασιτικών εταιρειών στο χώρο της ενημέρωσης. Ουσιαστικά, λάμβαναν το πρωτογενές υλικό που παρήγαν οι εθνικές μετεωρολογικές υπηρεσίες από όλο τον κόσμο (με χρήματα των φορολογουμένων) και το παρουσίαζαν ως δικό τους. Στην καλύτερη περίπτωση, επεξεργάζονταν τα στοιχεία για να προσφέρουν στοχευμένη ενημέρωση σε ειδικές ομάδες του πληθυσμού (καλλιεργητές, αλιείς κ.λπ.) και στη χειρότερη, απλώς «έντυναν» τα στοιχεία με όμορφα γραφικά. Το λόμπι των ιδιωτικών εταιρειών προβλέψεων στις ΗΠΑ έφτασε στο σημείο να προωθήσει νομοσχέδιο που θα απαγόρευε στην Εθνική Μετεωρολογική Υπηρεσία να παρουσιάζει δωρεάν δελτία καιρού, καθώς κάτι τέτοιο θα έπληττε την κερδοφορία των ιδιωτικών εταιρειών, οι οποίες χρησιμοποιούσαν τα δωρεάν δεδομένα της υπηρεσίας.
Η ισχύς των εταιρειών προβλέψεων κορυφώθηκε επί προεδρίας Τραμπ, όταν ο Αμερικανός πρόεδρος διόρισε επικεφαλής της Εθνικής Υπηρεσίας Ωκεανών και Ατμόσφαιρας (NOAA) τον Μπάρι Μάιερς, ο οποίος ήταν και διευθύνων σύμβουλος της AccuWeather.
Αυτή η παρέμβαση του ιδιωτικού τομέα στην παρουσίαση των δελτίων καιρού και το κυνήγι της τηλεθέασης άρχισαν να επηρεάζουν και να αλλοιώνουν με ανεπαίσθητους τρόπους την πληροφόρηση που παρείχαν οι μετεωρολόγοι. Στις ΗΠΑ, παρατηρήθηκε ένα φαινόμενο που έγινε γνωστό ως Wet Bias (υγρή προκατάληψη): όταν η ΕΜΥ προέβλεπε χαμηλά ποσοστά βροχής, οι ιδιωτικοί τηλεοπτικοί σταθμοί τα «φούσκωναν», ανεβάζοντας την πιθανότητα βροχής στο 15% ή και 20%. Ο λόγος ήταν ότι αν προέβλεπαν βροχή, η οποία τελικά δεν ερχόταν, οι θεατές ένιωθαν ανακούφιση, ενώ αντίθετα, αν έλεγαν ότι η πιθανότητα βροχής ήταν μικρή και τελικά έβρεχε, οι τηλεθεατές εκνευρίζονταν και στρέφονταν εναντίον του σταθμού. Για αντίστοιχους λόγους, τηλεοπτικά δίκτυα απέφευγαν να λένε ότι η πιθανότητα χιονόπτωσης είναι 50% (το οποίο πρακτικά σημαίνει ότι μπορεί να χιονίσει, αλλά μπορεί και όχι). Αντί αυτού, προτιμούσαν να αυξομειώνουν την πιθανότητα ώστε να φαίνεται ότι έχουν σαφέστερη εικόνα για το τι πρόκειται να συμβεί.
Αν όμως οι συγκεκριμένες αλλοιώσεις της πληροφορίας ήταν μικρές και συνήθως ασήμαντες, δεν συνέβαινε το ίδιο όταν τα κυρίαρχα μέσα ενημέρωσης έπρεπε να αναφερθούν στα αίτια που όλο και συχνότερα προκαλούν ακραία καιρικά φαινόμενα — ουσιαστικά δηλαδή στην κλιματική κρίση που προκαλούν οι μεγάλες βιομηχανίες. Όταν ο τυφώνας Άιντα σάρωσε την πολιτεία της Λουιζιάνας το 2021, η οργάνωση Media Matters διαπίστωσε ότι τα δίκτυα ABC, CBS, CNN, Fox, NBC και MSNBC παρουσίασαν μέσα σε τρεις ημέρες 774 σχετικά ρεπορτάζ, από τα οποία μόνο 54 (ποσοστό 7%) περιείχαν οποιαδήποτε αναφορά στην κλιματική κρίση.
Ενώ όμως τα περισσότερα δίκτυα απλώς υποβάθμιζαν τον ανθρώπινο παράγοντα στην καταστροφή του πλανήτη, το δίκτυο Fox του Ρούπερτ Μέρντοχ περνούσε στην αντεπίθεση, συκοφαντώντας τους επιστήμονες που έκρουαν τον κώδωνα του κινδύνου. Σε έρευνα που πραγματοποίησε η οργάνωση Public Citizen, διαπιστώθηκε ότι στο πρώτο εξάμηνο του 2019 το Fox News αναφέρθηκε 247 φορές στην κλιματική κρίση και «στο 86% των περιπτώσεων αρνήθηκε ότι υπάρχει πρόβλημα, απέρριψε ότι ο πλανήτης υπερθερμαίνεται και απάντησε με τρομολαγνικά σενάρια σε κάθε πρόταση επίλυσης του προβλήματος».
Με αυτή την προϊστορία, όταν ο Μέρντοχ ανακοίνωσε τον Ιούλιο του 2021 ότι θα θέσει σε λειτουργία ένα κανάλι που θα μεταδίδει αποκλειστικά δελτία καιρού, 24 ώρες το 24ωρο, πολλοί μετεωρολόγοι και περιβαλλοντολόγοι ανησύχησαν. Και είχαν κάθε λόγο να ανησυχούν, κρίνοντας από την επιρροή που είχε το Fox News στην αντίληψη εκατομμυρίων Αμερικανών πολιτών για την κλιματική κρίση. Ο σταθμός του Μέρντοχ έχει την τέταρτη υψηλότερη τηλεθέαση στις ΗΠΑ, με μέσο όρο 4,6 εκατ. τηλεθεατές, ενώ στα χρόνια του Ντόναλντ Τραμπ αποτελούσε τη βασική πηγή ενημέρωσης του Λευκού Οίκου. Επομένως, η επιρροή του στους συντηρητικούς ψηφοφόρους ήταν τεράστια. Μελέτη που δημοσιεύτηκε το 2019 στο επιστημονικό περιοδικό Nature έδειξε ότι ενώ οι Ρεπουμπλικάνοι συμφωνούσαν σε γενικές γραμμές με τις προτάσεις για το λεγόμενο Green New Deal, μέσα σε μόλις έξι μήνες — όταν δηλαδή το κανάλι ξεκίνησε συντονισμένη επίθεση στο σχέδιο της πράσινης ανάπτυξης — η στήριξη μεταξύ των θεατών του Fox έπεσε στο μηδέν.
Η πραγματικότητα βέβαια είναι ότι ύστερα από δεκαετίες επιθετικής προπαγάνδας, οι αρνητές της κλιματικής αλλαγής (ουσιαστικά δηλαδή τα φερέφωνα των πιο ρυπογόνων επιχειρήσεων του πλανήτη) είχαν καταφέρει να πολώσουν την κοινωνία πολύ πριν ιδρυθεί το νέο μετεωρολογικό κανάλι του Μέρντοχ. Το καλοκαίρι του 2021, αφού οι ΗΠΑ είχαν γνωρίσει σειρά ακραίων καιρικών φαινομένων, η εταιρεία δημοσκοπήσεων YouGov ρώτησε ένα αντιπροσωπευτικό δείγμα Αμερικανών πολιτών εάν «παρατήρησαν στην περιοχή τους πιο ακραία από τα συνηθισμένα φαινόμενα, όπως καύσωνες, πυρκαγιές, καταιγίδες κ.λπ.». Με δεδομένο ότι οι ΗΠΑ είχαν μόλις βιώσει τις υψηλότερες θερμοκρασίες που είχαν καταγραφεί στην ιστορία της χώρας, ήταν αναμενόμενο ότι όλοι είχαν νιώσει στο πετσί τους την αφόρητη ζέστη και τις πυρκαγιές που ακολούθησαν. Το παράδοξο ήταν ότι ενώ το 72% όσων ψήφιζαν Δημοκρατικούς ή δήλωναν ότι ανήκουν στον ευρύτερο χώρο των Δημοκρατικών απάντησαν ότι παρατήρησαν πιο έντονα φαινόμενα, μεταξύ των Ρεπουμπλικάνων μόνο το 26% δήλωσε ότι παρατήρησε κάποια αλλαγή. Ελαφρώς απλουστευτικά, θα λέγαμε ότι οι Ρεπουμπλικάνοι αισθάνονταν να ζεσταίνονται λιγότερο από τους Δημοκρατικούς, γιατί αυτό «πρόσταζε» η ιδεολογία τους και η ενημέρωση που λάμβαναν από τα δεξιά μέσα ενημέρωσης.
Όταν πάντως το Fox Weather έκανε τελικά την εμφάνισή του, οι δημοσιογράφοι του δεν επιχείρησαν να κρύψουν τα ακραία καιρικά φαινόμενα, όπως είχαν προβλέψει ορισμένοι. Όταν εγκατέστησα στο κινητό μου την εφαρμογή του καναλιού και ενεργοποίησα τις ειδοποιήσεις, άρχισα να λαμβάνω δεκάδες μηνύματα για «κατακλυσμιαία φαινόμενα» που απειλούσαν ολόκληρες πολιτείες των ΗΠΑ. Η κάλυψη των φαινομένων ήταν με διαφορά η πιο τρομολαγνική σε σχέση με όλα τα άλλα δίκτυα, γιατί αυτό υπαγόρευε το επιχειρηματικό μοντέλο του σταθμού. Οι καταστροφές από καιρικά φαινόμενα έφερναν τηλεθέαση και συνεπώς διαφημιστικά έσοδα σε ένα σταθμό που είχε στοιχίσει 10 εκατ. δολάρια για να τεθεί σε λειτουργία. Εδώ ακριβώς εντοπίζεται και ο διττός ρόλος των ΜΜΕ του Μέρντοχ: ενώ κέρδιζαν εκατομμύρια προσφέροντας ειδήσεις για τις θεομηνίες που προκαλεί η κλιματική κρίση, παράλληλα αρνούνταν ότι τα συγκεκριμένα φαινόμενα σχετίζονταν με την κλιματική κρίση.
Όπως εξηγούσε η Έλενορ Κούμινς, δημοσιογράφος επιστημονικών θεμάτων και καθηγήτρια στο Πανεπιστήμιο της Νέας Υόρκης, «το Fox Weather δεν αρνείται την κλιματική αλλαγή, απλώς την αγνοεί». Στόχος των δημοσιογράφων του νέου καναλιού δεν ήταν να διαψεύσουν την ύπαρξη όλο και πιο ακραίων καιρικών φαινομένων, αλλά να τα αποσυνδέσουν από τον ανθρώπινο παράγοντα που τα προκαλούσε ή τουλάχιστον ενίσχυε την έντασή τους. «Έτσι», εξηγούσε η Κούμινς, «εάν πλημμυρίσει το υπόγειό μας ή πέσει ένα δέντρο πάνω στο καινούργιο μας αυτοκίνητο, δεν πρέπει να πιστέψουμε ότι ευθύνεται η απληστία ορισμένων εταιρειών, οι οποίες χρησιμοποιούν ορυκτά καύσιμα και προωθούν καμπάνιες παραπληροφόρησης [για την κλιματική αλλαγή], αλλά ότι για όλα φταίει η τεράστια, ανεξέλεγκτη δύναμη της Μητέρας Φύσης».
Δεν υπάρχει κράτος ή δεν υπάρχει κρίση.
Στην Ελλάδα, η μετεωρολογική «προπαγάνδα» των κεντρικών δελτίων ειδήσεων λάμβανε εντελώς διαφορετικά χαρακτηριστικά, τα οποία σχετίζονταν με την παραγωγική δομή αλλά και τον πολιτικό πολιτισμό της χώρας. Καθώς η Ελλάδα δεν διαθέτει μεγάλες ρυπογόνες βιομηχανίες που να συμβάλλουν αισθητά στην κλιματική κρίση (με εξαίρεση τις εκπομπές διοξειδίου του άνθρακα από τα πλοία των Ελλήνων εφοπλιστών), δεν υπήρξε και ισχυρό λόμπι που να αρνείται την ευθύνη του ανθρώπινου παράγοντα στα ακραία καιρικά φαινόμενα. Συνεπώς, δεν είχαμε αρνητές της κλιματικής αλλαγής ούτε σε επίπεδο πολιτών ούτε κομμάτων (εξαίρεση αποτέλεσαν ορισμένοι νεοφιλελεύθεροι πολιτικοί, όπως ο Ανδρέας Ανδριανόπουλος, οι οποίοι όμως δεν φάνηκαν να επηρεάζουν τον δημόσιο διάλογο). Αντίθετα, τα πολιτικά κόμματα (και τα αντίστοιχα ΜΜΕ που τα στήριζαν) έδειχναν να θυμούνται περισσότερο την κλιματική κρίση όταν βρίσκονταν στην κυβέρνηση και να την αφήνουν σε δεύτερη μοίρα όταν περνούσαν στην αντιπολίτευση.
Ο λόγος ήταν απλός. Όταν ο καιρός προκαλούσε θύματα και καταστροφές, φέρνοντας στο προσκήνιο την αδυναμία του κρατικού μηχανισμού να προστατεύσει τους πολίτες, η εκάστοτε κυβέρνηση μιλούσε για «πρωτόγνωρα» φαινόμενα που κανένας δεν θα μπορούσε να προβλέψει και να αντιμετωπίσει. Ήταν, έλεγαν, αποτέλεσμα της παγκόσμιας περιβαλλοντικής κρίσης, από την οποία αδυνατούν να προστατευτούν ακόμη και τα πιο αναπτυγμένα κράτη του κόσμου. Αντίθετα, η εκάστοτε αντιπολίτευση έριχνε το βάρος όχι στην ένταση των φαινομένων αλλά στη διάλυση του κρατικού μηχανισμού — μέχρι τουλάχιστον τις επόμενες εκλογές, όταν οι ρόλοι των όψιμων «οικολόγων» και των «αρνητών» αντιστρέφονταν.
Τον Φεβρουάριο του 2021, όταν οι έντονες χιονοπτώσεις προκάλεσαν θύματα στην Αττική και άφησαν χιλιάδες πολίτες αποκλεισμένους ή χωρίς ηλεκτρικό ρεύμα, παρουσιάστρια της κρατικής τηλεόρασης υποστήριξε ότι ο χιονιάς «Μήδεια» ήταν ο χειρότερος που είχε γνωρίσει η χώρα τα τελευταία 40 χρόνια. «Όχι ακριβώς», της απάντησε η μετεωρολόγος που βρισκόταν στο στούντιο, συμπληρώνοντας ότι «θυμόμαστε τέτοιες εικόνες έντονων χιονοπτώσεων για την περιοχή της Αττικής και το κέντρο της Αθήνας παλαιότερες χρονιές: το 2008, το 2004, το 2006, το 1992 και τον Μάρτιο του 1987».
Μάλιστα, στις 17 Φεβρουαρίου, όταν τα περισσότερα ελληνικά ΜΜΕ μετέφεραν δηλώσεις του πρωθυπουργού για «πρωτόγνωρο φαινόμενο», το Εθνικό Αστεροσκοπείο Αθηνών δημοσίευσε κείμενο με τίτλο «Έξι ερωτήματα με αφορμή την ψυχρή εισβολή Μήδεια», στο οποίο, μεταξύ άλλων, ανέφερε:
 
	Ήταν πρωτόγνωρο φαινόμενο ή έχουμε ξαναδεί τόσο ισχυρές ψυχρές εισβολές;
	Όχι, δεν ήταν πρωτόγνωρο. Όσον αφορά τα φαινόμενα σε όλη τη χώρα, η κακοκαιρία «Αριάδνη» την περίοδο 5-11 Ιανουαρίου 2017 (η πρώτη κακοκαιρία στην οποία το Εθνικό Αστεροσκοπείο Αθηνών/Μeteo.gr έδωσε όνομα) επηρέασε με χιονοπτώσεις σε κατοικημένες περιοχές σχεδόν το σύνολο της χώρας, ενώ η Μήδεια επηρέασε μικρότερη γεωγραφική περιοχή. Όσον αφορά στην Αθήνα, το ύψος του χιονιού την Τρίτη 16/02/2021 ήταν εφάμιλλο της κακοκαιρίας 17-18/02/2008 και αυτής της 4-6/01/2002.

Σε άλλες περιπτώσεις, κυβερνητικά στελέχη και αρκετά μέσα ενημέρωσης φτάνουν στο σημείο να παραποιούν μετεωρολογικά δεδομένα για να καλύψουν αδυναμίες του κρατικού μηχανισμού. Τον Αύγουστο του 2021, όταν τεράστιες πυρκαγιές μαίνονταν ανεξέλεγκτες στην Αττική, ακούγαμε συνεχώς για πολύ ισχυρούς ανέμους που συνέβαλαν στην εξάπλωση και δυσχέραιναν το έργο της κατάσβεσης. Ο υφυπουργός Πολιτικής Προστασίας, Νίκος Χαρδαλιάς, έκανε λόγο για «απόλυτη κλιματική απορρύθμιση», για «εξωπραγματικές καταστάσεις» και για μια «μάχη που ήταν η δυσκολότερη που δόθηκε ποτέ». Ο ίδιος, σε άλλο σημείο της συνέντευξης Τύπου, υποστήριξε ότι στη Βαρυμπόμπη υπήρχαν ριπές ανέμου που έφταναν τα έξι μποφόρ. Όπως εξηγούσε βέβαια το Εθνικό Αστεροσκοπείο Αθηνών, το πρωί της Τρίτης 3 Αυγούστου, όταν ξέσπασε η μεγάλη φωτιά που έφτασε στη Βαρυμπόμπη, οι άνεμοι ήταν ασθενείς, δύο με τέσσερα μποφόρ, ενώ η απότομη αύξηση της ταχύτητας του ανέμου που παρατηρήθηκε στη συνέχεια προκλήθηκε από την ίδια την πυρκαγιά.
Η οργή της κυβέρνησης απέναντι στους μετεωρολόγους, οι οποίοι δεν αναπαρήγαγαν το κυβερνητικό αφήγημα περί ισχυρών ανέμων, ήταν τόσο έντονη ώστε στη συνεδρίαση που ακολούθησε στη Βουλή ο πρωθυπουργός ζήτησε η ΕΜΥ και το Αστεροσκοπείο να πάψουν να είναι ανεξάρτητοι φορείς και «να συμπτυχθούν μέσα στην Πολιτική Προστασία».
Απαντώντας με κείμενό του στην Καθημερινή, ο διευθυντής και πρόεδρος του ΔΣ του Αστεροσκοπείου Αθηνών (ΕΑΑ) και καθηγητής Φυσικής στο ΑΠΘ, Μανώλης Πλειώνης, εξήγησε ότι μια τέτοια κίνηση θα στερούσε από τους ερευνητές «το ελεύθερο ακαδημαϊκό περιβάλλον ανάπτυξης νέων ιδεών».
Η πρόταση του πρωθυπουργού (πέραν του γενικότερου πολιτικού συγκεντρωτισμού που χαρακτήριζε κάθε απόφαση της κυβέρνησης Μητσοτάκη, από την ΕΥΠ μέχρι το ΑΠΕ) είχε πρόδηλα επικοινωνιακό χαρακτήρα. Ουσιαστικά, τοποθετούσε την ΕΜΥ και το Αστεροσκοπείο στη σκιά ενός πολιτικού προϊσταμένου, ο οποίος θα αποφάσιζε με ποιον τρόπο θα έφταναν οι πληροφορίες των επιστημόνων για τα καιρικά φαινόμενα στα μέσα ενημέρωσης και από εκεί στους πολίτες. Ο ίδιος ο πρωθυπουργός, άλλωστε, δεν προσπάθησε καν να κρύψει τις προθέσεις του, όταν δήλωσε ότι «δεν γίνεται αυτήν τη στιγμή να έχουμε διαφορετικές απόψεις και να τσακώνονται οι μετεωρολόγοι για το αν ο άνεμος ήταν 6 μποφόρ ή 4 μποφόρ ή 8 μποφόρ». Η πραγματικότητα, βέβαια, ήταν ότι οι μετεωρολόγοι ουδέποτε τσακώθηκαν μεταξύ τους για την ένταση των ανέμων. Ο μόνος «τσακωμός» ήταν ανάμεσα στην κυβέρνηση και την πραγματικότητα, καθώς ορισμένοι πίστευαν ότι Πολιτική Προστασία σημαίνει προστασία των πολιτικών.

Πώς εντοπίζουμε τη «μετεωρολογική προπαγάνδα»:
 
	Φράσεις όπως «η χειρότερη χιονόπτωση/βροχόπτωση/καύσωνας στην ιστορία» δεν σημαίνουν τίποτα αν δεν συνοδεύονται από ακριβή στοιχεία για την εμφάνιση ανάλογων φαινομένων στο παρελθόν. Επίσης, όταν χαρακτηρίζουμε ένα φαινόμενο ως «ρεκόρ», δεν εννοούμε από τη δημιουργία του κόσμου, αλλά από την εποχή που υπάρχει σχετικό αρχείο στην τοπική μετεωρολογική υπηρεσία — και αυτό μπορεί να διαφέρει σημαντικά από χώρα σε χώρα. Στο Σικάγο, για παράδειγμα, ιστορικά αρχεία υπάρχουν από το 1871, ενώ σε άλλες αμερικανικές πόλεις δεν ξεκινούν μέχρι το 1950 ή και αργότερα. Στην Ελλάδα, η ΕΜΥ ιδρύθηκε το 1951.

	Η σύνδεση ενός ακραίου φαινομένου με την κλιματική κρίση που προκάλεσε ο άνθρωπος χρειάζεται πάντα προσοχή. Σε χώρες με μεγάλες ρυπογόνες βιομηχανίες υπάρχει τάση συγκάλυψης του ανθρώπινου παράγοντα. Σε λιγότερο αναπτυγμένες χώρες, με διαλυμένο κρατικό μηχανισμό, η κλιματική κρίση μπορεί να χρησιμοποιείται ως δικαιολογία για την αποτυχία της κυβέρνησης να αντιμετωπίσει τις καταστροφές.

	Μια μεγάλη πυρκαγιά δημιουργεί τον δικό της καιρό (και όχι μικροκλίμα, όπως αναφέρουν συχνά οι δημοσιογράφοι), αυξάνοντας τη θερμοκρασία και την ταχύτητα των ανέμων. Όταν λοιπόν αναζητούμε ευθύνες για την αντίδραση του κρατικού μηχανισμού, καλό είναι να αναφερόμαστε στις συνθήκες που υπήρχαν πριν από την πυρκαγιά και όχι σε αυτές που προκλήθηκαν από την πυρκαγιά.

	Όταν υπάρχουν χαμηλές πιθανότητες βροχόπτωσης, έχει παρατηρηθεί να «φουσκώνεται» το ποσοστό σε ιδιωτικά ΜΜΕ.






Astroterfing
Στην πρώτη πράξη του "Ιούλιου Καίσαρα" του Σαίξπηρ, ο υπηρέτης του Βρούτου βρίσκει στο υπνοδωμάτιο του αφεντικού του μια σφραγισμένη επιστολή. «Είμαι σίγουρος, κύριε», λέει στον Βρούτο, «πως όταν πήγα για ύπνο δεν ήταν εκεί». Τώρα όμως την κρατούσε σφιχτά στα χέρια του. Η επιστολή, την οποία υποτίθεται ότι είχαν συντάξει απλοί πολίτες, κατηγορούσε τον Βρούτο ότι εγκατέλειψε τη Ρώμη στο έλεος της δικτατορίας του Καίσαρα και τον καλούσε να ηγηθεί της προσπάθειας ανατροπής του. Είναι η καθοριστική στιγμή κατά την οποία ο υποψήφιος δολοφόνος παίρνει την απόφαση να δράσει. Πιστεύει πλέον ακράδαντα ότι με την πράξη του εκφράζει τους πολίτες της Ρώμης, που επικοινώνησαν μαζί του με αυτές τις επιστολές για να ζητήσουν τη βοήθειά του. Αυτό που δεν γνωρίζει είναι ότι αυτή την επιστολή, όπως και άλλες παρόμοιες, τις είχε πλαστογραφήσει ο συγκλητικός Κάσσιος, καθώς οργάνωνε τη συνωμοσία για τη δολοφονία του Ιούλιου Καίσαρα.
Σήμερα η πρακτική του Κάσσιου ονομάζεται Astroterfing, από την επωνυμία μιας αμερικανικής εταιρείας που παράγει συνθετικό γκαζόν για κήπους και μεγάλες αθλητικές εγκαταστάσεις. Όπως ακριβώς ο τεχνητός χλοοτάπητας κατασκευάζεται για να θυμίζει το φυσικό χορτάρι, έτσι και μια εκστρατεία Astroterfing στήνεται ώστε το επιχείρημα που θέλει να προωθήσει ένας πολιτικός ή μια εταιρεία να παρουσιάζεται σαν αίτημα ενός λαϊκού, αυθόρμητου κινήματος βάσης (grassroots). Γραφεία δημοσίων σχέσεων και διαφημιστικές εταιρείες αναλαμβάνουν να προωθήσουν εκατοντάδες επιστολές και ηλεκτρονικά μηνύματα πολιτών ή απλώς να αναρτήσουν σχόλια σε μέσα κοινωνικής δικτύωσης, δημιουργώντας την αίσθηση ότι ένα σημαντικό τμήμα του πληθυσμού υποστηρίζει με πάθος μια ορισμένη άποψη. Υπό μια έννοια, πρόκειται για την εξελιγμένη εκδοχή των περίφημων κλακαδόρων που πλήρωναν κάποτε οι πολιτευτές για να τους επευφημούν στις πολιτικές τους συγκεντρώσεις ή για να γιουχάρουν τους αντιπάλους τους.
Το Astroterfing πήρε την ονομασία του το 1985 από τον Αμερικανό γερουσιαστή του Τέξας, Λόιντ Μπέντσεν, ο οποίος κατήγγειλε ότι λάμβανε «βουνά από κάρτες και επιστολές» πολιτών, οι οποίες στην πραγματικότητα προωθούσαν τα συμφέροντα ασφαλιστικών εταιρειών. «Στο Τέξας ξέρουμε να διακρίνουμε το αληθινό χορτάρι από το AstroTurf, και αυτά τα γράμματα είναι κατασκευασμένα», έλεγε ο Μπέντσεν. Η συγκεκριμένη πρακτική, βέβαια, είχε λάβει τα χαρακτηριστικά με τα οποία τη γνωρίζουμε ήδη από τις αρχές του 20ού αιώνα, ενώ χρησιμοποιήθηκε εκτεταμένα από τον πρόεδρο Ρίτσαρντ Νίξον. Όπως αποκάλυψε χρόνια αργότερα ο διευθυντής του προεδρικού γραφείου, Μπομπ Χάλντεμαν (ο οποίος καταδικάστηκε για την προσπάθεια συγκάλυψης του σκανδάλου Γουότεργκεϊτ), ο Λευκός Οίκος είχε στήσει ένα τεράστιο δίκτυο «αγανακτισμένων πολιτών», οι οποίοι έστελναν επιστολές σε εφημερίδες καταδικάζοντας το αντιπολεμικό κίνημα και επιδοκιμάζοντας κάθε απόφαση του προέδρου. Μέσω του συγκεκριμένου μηχανισμού, ο Λευκός Οίκος οικοδομούσε τη λεγόμενη «σιωπηρή πλειοψηφία», η οποία υποτίθεται ότι στήριζε τις αποφάσεις του σε θέματα όπως ο πόλεμος του Βιετνάμ.
Πάντως, οι πιο επιτυχημένες εκστρατείες Astroterfing στον 20ό αιώνα αποδίδονται στα λόμπι των εταιρειών καπνοβιομηχανιών. Το 1995 η Philip Morris ανέθεσε στην εταιρεία δημοσίων σχέσεων Burson-Marsteller να ιδρύσει την Εθνική Συμμαχία Καπνιστών (National Smokers Alliance, NSA), η οποία καταδίκαζε κάθε προσπάθεια απαγόρευσης του καπνίσματος. Η Συμμαχία προσλάμβανε εκατοντάδες φοιτητές και ανέργους, οι οποίοι με τη σειρά τους έπειθαν χιλιάδες πολίτες να γραφτούν στα ενημερωτικά δελτία της οργάνωσης. Στη συνέχεια, αυτός ο στρατός εθελοντών αναλάμβανε να βομβαρδίζει εφημερίδες και αρμόδιες υπηρεσίες με χιλιάδες επιστολές στις οποίες η αντικαπνιστική εκστρατεία χαρακτηριζόταν αντιαμερικανική. «Εάν ο αντιαμερικανισμός προωθεί μια διχαστική απαγόρευση καπνίσματος στο χώρο εργασίας σου, πρέπει να μιλήσεις», ανέφερε ένα από τα μηνύματα της NSA. Πανομοιότυπα επιχειρήματα χρησιμοποίησαν μερικά χρόνια αργότερα τα λόμπι που υποστήριζαν την οπλοκατοχή.
Το γκαζόν της Edelman
Εκστρατείες Astroterfing πραγματοποιούσε για χρόνια και η γνωστή εταιρεία δημοσίων σχέσεων Edelman, την οποία, όπως αποκάλυψε έρευνα του Κερογίοις πίτος, είχε μισθώσει η κυβέρνηση Μητσοτάκη έναντι 980.000 ευρώ από χρήματα του προγράμματος δημοσίων επενδύσεων. Μεταξύ άλλων, η εταιρεία είχε αναλάβει να «καλλωπίζει» την εικόνα της ελληνικής κυβέρνησης σε ξένα μέσα ενημέρωσης, σε μια περίοδο που η χώρα μας κατηγορούνταν για σειρά παράνομων και απάνθρωπων πρακτικών, όπως η μη στήριξη των ΛΟΑΤΚΙ ατόμων, τα διαβόητα pushbacks κ.ά.
Η Edelman αποτελεί εδώ και χρόνια μία από τις μεγαλύτερες εταιρείες παγκοσμίως στον χώρο των δημοσίων σχέσεων, με ετήσιο τζίρο που προσεγγίζει το ένα δισεκατομμύριο δολάρια και απασχολεί 6.000 υπαλλήλους σε 65 χώρες. Για δεκαετίες όμως έχει συνδεθεί με πρακτικές οι οποίες, εάν δεν παραβιάζουν το νόμο, σίγουρα καταπατούν κάθε έννοια ηθικής.
Προπαγάνδα και Astroterfing
Όπως αποκάλυψαν το 1998 οι Los Angeles Times, η εταιρεία Edelman έστησε μια γιγαντιαία επιχείρηση προπαγάνδας ώστε να πιέσει τον εισαγγελέα της Καλιφόρνιας να μην κινηθεί δικαστικά εναντίον της Microsoft για παράβαση της νομοθεσίας περί μονοπωλίων. Η εταιρεία του Μπιλ Γκέιτς είχε ήδη λάβει τόσο ακραία μονοπωλιακά χαρακτηριστικά που δεν μπορούσε να το ανεχθεί ούτε ο αμερικανικός καπιταλισμός. Η Microsoft είχε υπό τον έλεγχό της το 90% των λειτουργικών συστημάτων στις ΗΠΑ και με τον νέο, τότε, Internet Explorer απειλούσε να ελέγχει απόλυτα και τον τρόπο με τον οποίο η ανθρωπότητα θα χρησιμοποιούσε το διαδίκτυο. Καθώς οι αντιδράσεις ήταν πλέον σφοδρές και από την κορυφή του πολιτικού και οικονομικού κατεστημένου, ο Μπιλ Γκέιτς ανέθεσε στην Edelman να αναλάβει δράση. Σύμφωνα με το δημοσίευμα των Los Angeles Times, η εταιρεία «φύτευε» άρθρα και σχόλια σε μεγάλα ΜΜΕ, τα οποία έφεραν την υπογραφή ψευδοδημοσιογράφων και «απλών πολιτών». Η ίδια τεχνική επαναλήφθηκε από την Edelman το 2000 και για λογαριασμό της αλυσίδας πολυκαταστημάτων Walmart, και αυτή τη φορά πήρε τη μορφή μιας «αυθόρμητης πρωτοβουλίας πολιτών» με τίτλο Working Families for Walmart, η οποία εκθείαζε τις εργασιακές συνθήκες στην εταιρεία.
Η Walmart, που παλαιότερα είχε στο διοικητικό της συμβούλιο και τη Χίλαρι Κλίντον, θεωρείται ένα από τα μεγαλύτερα «εργασιακά κάτεργα» των ΗΠΑ, καθώς επιβάλλει στους υπαλλήλους της συνθήκες που συναντά κανείς μόνο σε εργοστάσια της Κίνας. Οι πρακτικές που ακολουθούσε ήδη από τη δεκαετία του '80 δημιούργησαν τον όρο "Walmart-οποίηση" της οικονομίας και αποτέλεσαν τη βάση πάνω στην οποία εξελίχθηκαν σύγχρονοι κολοσσοί του ηλεκτρονικού εμπορίου, όπως η Amazon, αλλά και ορισμένα από τα πιο επιτυχημένα παραδείγματα της λεγόμενης διαμοιραστικής οικονομίας. Η εταιρεία αντιμετώπιζε αρκετούς από τους εργαζομένους της σαν εξωτερικούς συνεργάτες (στερώντας τους το δικαίωμα ασφάλισης, αδειών, επιδομάτων κ.λπ.) ενώ σε μια περίπτωση κατηγορήθηκε ότι αφαιρούσε τα σκαμπό από τα ταμεία των καταστημάτων της ώστε οι πιο ηλικιωμένοι υπάλληλοι, που δεν άντεχαν να στέκονται οκτώ ώρες όρθιοι, να οδηγούνται σε παραίτηση.
Όπως αποκάλυψε το 2007 το περιοδικό New Yorker, η Edelman λάμβανε από τη Walmart δέκα εκατομμύρια δολάρια το χρόνο για να εξωραΐζει την εικόνα της. Προκειμένου μάλιστα να απαντά σε κάθε αρνητική κριτική σε πραγματικό χρόνο, έστησε μέσα στα κεντρικά γραφεία της εταιρείας ένα από τα λεγόμενα «δωμάτια πολέμου», όπου βετεράνοι επικοινωνιολόγοι από πολιτικές εκστρατείες αντιμετώπιζαν κάθε αρνητική πληροφορία πριν ακόμη φτάσει στα μέσα ενημέρωσης. Σύμφωνα με το ρεπορτάζ, οι επικοινωνιολόγοι είχαν χωριστεί σε τρεις ομάδες με τις επωνυμίες «προώθηση», «απάντηση», «πίεση». Η πρώτη ομάδα προωθούσε τη θετική εικόνα της Walmart στα μέσα ενημέρωσης, η δεύτερη απαντούσε σε επικρίσεις και η τρίτη ασκούσε πίεση σε όποιον τολμούσε να υψώσει το ανάστημά του απέναντι στη μεγαλύτερη εταιρεία του πλανήτη. Γι’ άλλη μια φορά, η Walmart κατέφυγε και σε εκστρατείες τύπου Astroterfing: Υπάλληλοι της Walmart έφτιαχναν μικρά βίντεο από κάθε γωνιά των Ηνωμένων Πολιτειών τα οποία έδειχναν (πάντα αυθόρμητα) πόσο ευτυχισμένοι ήταν όσοι δούλευαν στην εταιρεία.
Παρά το γεγονός ότι τα τελευταία χρόνια η πρακτική του Astroterfing έχει συνδεθεί περισσότερο με διαφημιστικές εταιρείες, σε ορισμένες περιπτώσεις το «συνθετικό γκαζόν» της ενημέρωσης φυτρώνει και με την απευθείας βοήθεια κρατικών υπηρεσιών. Κυβερνήσεις σε όλο τον κόσμο χρησιμοποιούν υπαλλήλους ή αναθέτουν σε υπεργολάβους να συγκροτήσουν στρατιές από χρήστες του διαδικτύου που παρεμβαίνουν σε διαδικτυακές συζητήσεις και αφήνουν σχόλια κάτω από βίντεο του YouTube ή άρθρα σε μέσα κοινωνικής δικτύωσης. Οι συγκεκριμένοι υπάλληλοι στην Κίνα είχαν πάρει την ονομασία "50 Cent Army", γιατί, σύμφωνα με καταγγελίες αμερικανικών οργανώσεων, λάμβαναν 50 σεντς του κινεζικού νομίσματος γουάν για κάθε σχόλιο που αναρτούσαν. 
Πριν από μερικά χρόνια, θέλοντας να παρακολουθήσω εκ των έσω πώς στήνεται μια τέτοια επιχείρηση επηρεασμού της κοινής γνώμης, εντάχθηκα σε μια ισραηλινή ομάδα που παρενέβαινε μαζικά σε μέσα κοινωνικής δικτύωσης για να προωθεί τις θέσεις του Τελ Αβίβ.
Διαδικτυακό Παρακράτος
Το πρωί της 12ης Αυγούστου 2018 ξύπνησα από μια ειδοποίηση στο κινητό μου. Η εφαρμογή Act.IL, την οποία είχα εγκαταστήσει το προηγούμενο βράδυ, με ενημέρωνε για τις επόμενες «αποστολές» μου. Μεταξύ άλλων, έπρεπε να επισκεφθώ τη σελίδα της Huffington Post στο Facebook και να σχολιάσω ένα κείμενο για τον τότε ηγέτη των Βρετανών Εργατικών. Ο Τζέρεμι Κόρμπιν δεχόταν ομοβροντία επιθέσεων με ανυπόστατες κατηγορίες περί αντισημιτισμού (όπως είχε αποδείξει ένα χρόνο νωρίτερα το Al Jazeera, αρκετές από αυτές συντονίζονταν απευθείας από την ισραηλινή πρεσβεία στο Λονδίνο). Το «καθήκον» μου για την ημέρα ήταν να κάνω like στο σχόλιο μιας κοπέλας στο Facebook, η οποία κατηγορούσε το κόμμα των Εργατικών. Όταν επισκέφθηκα το προφίλ της, διαπίστωσα ότι ήταν μέλος των ισραηλινών ενόπλων δυνάμεων και σε κάποιες από τις φωτογραφίες της πόζαρε ξαπλωμένη πάνω σε ένα ισραηλινό άρμα μάχης.
Στις επόμενες αποστολές μου έπρεπε να κάνω retweet σε σελίδες του Facebook και λογαριασμούς στο Twitter που υποστήριζαν την αντίσταση των Παλαιστινίων στην ισραηλινή κατοχή ή να ασκήσω κριτική σε δημοσιογράφους και μέσα ενημέρωσης που δεν αναπαρήγαν τις θέσεις της ισραηλινής κυβέρνησης. Για κάθε αποστολή που ολοκλήρωνα, θα έπαιρνα τουλάχιστον δέκα πόντους, τους οποίους αργότερα θα αντάλλασσα για κάποιο ψηφιακό «παράσημο».
Δεν υπήρχε καμία οικονομική συναλλαγή και θεωρητικά τίποτα το ποινικά κολάσιμο. Εκ πρώτης όψεως, το Act.IL φάνταζε σαν μια αθώα εφαρμογή Ισραηλινών εθνικιστών, οι οποίοι συντονίζονταν για να προωθούν τα μηνύματά τους στα μέσα κοινωνικής δικτύωσης. Το πρόβλημα είναι ότι αρκετά από τα ιδρυτικά στελέχη της πρωτοβουλίας, όπως ο διευθύνων σύμβουλος Γιαρντέν Μπεν Γιόσεφ, είχαν περάσει από σημαντικά πόστα των ισραηλινών μυστικών υπηρεσιών και δεν έκρυβαν τις σχέσεις τους με το υπουργείο Στρατηγικών Υποθέσεων — την αιχμή του δόρατος στις επικοινωνιακές μάχες που διεξάγει το κράτος του Ισραήλ. Η εφαρμογή στηριζόταν από τρία ισραηλινά λόμπι (Mossad Task Force, Israel-American Council και IFCJ), τα οποία με τη σειρά τους χρηματοδοτούνταν από τον μακαρίτη Ισραηλινό «βαρόνο των καζίνων» Σέλντον Άντελσον, ο οποίος ήταν και γενναίος οικονομικός χορηγός του Ντόναλντ Τραμπ και του Μπέντζαμιν Νετανιάχου.
Οι αποστολές που μου ανατέθηκαν από το Act.IL έμοιαζαν βγαλμένες και διατυπωμένες από τους υπεύθυνους προπαγάνδας της ισραηλινής κυβέρνησης, με χαρακτηριστικότερο παράδειγμα την επίθεση εναντίον του Κόρμπιν. Στη διάρκεια της μιας εβδομάδας που ήμουν ενταγμένος σε αυτό το άτυπο «τάγμα εφόδου» των μέσων κοινωνικής δικτύωσης, κλήθηκα να υποστηρίξω ακόμη και τη Netta, τη νικήτρια της Eurovision, την οποία ο Νετανιάχου χρησιμοποιούσε τότε σαν πολιορκητικό κριό για να προβάλλει διεθνώς την Ιερουσαλήμ ως πρωτεύουσα του Ισραήλ.
Το συγκεκριμένο ζήτημα αποτελούσε τότε κομβικό σημείο για τους μηχανισμούς προπαγάνδας του Τελ Αβίβ. Όπως αποδείχτηκε μάλιστα, μια από τις παλαιότερες αποστολές που είχαν αναλάβει οι χρήστες του Act.IL ήταν να ασκήσουν πίεση στην Apple, ώστε η εφαρμογή φωνητικών οδηγιών Siri να αναγνωρίζει την Ιερουσαλήμ και όχι το Τελ Αβίβ ως πρωτεύουσα του ισραηλινού κράτους. Το ίδιο «λάθος» διέπρατταν για χρόνια και αρκετές ακόμη συσκευές που μπορούσαν να απαντήσουν σε φωνητικές εντολές. Όταν μια μέρα ρώτησα μια συσκευή Google Home ποια είναι η πρωτεύουσα του Ισραήλ, αυτή αποκρίθηκε αμέσως «Η Ιερουσαλήμ» — απάντηση η οποία όχι απλώς είναι λανθασμένη σύμφωνα με τον ΟΗΕ αλλά ουσιαστικά νομιμοποιεί την παράνομη κατοχή των Παλαιστινιακών Εδαφών στην Ιερουσαλήμ. Αυτό που δεν γνώριζα όταν έκανα την ερώτηση ήταν ότι για να λάβω τη συγκεκριμένη απάντηση είχαν λειτουργήσει για χρόνια εκτεταμένα δίκτυα Astroterfing — σε ένα από τα οποία είχα ενταχθεί και εγώ.
Για να ενεργοποιήσω το Act.IL, χρειάστηκε να δώσω πρόσβαση σε στοιχεία από τον λογαριασμό μου στο Facebook (μια όχι και τόσο καλή ιδέα, καθώς, όπως απέδειξε η ηλεκτρονική έκδοση Intersepti, η εφαρμογή είχε κενά ασφαλείας από τα οποία διέρρευσαν τα ονόματα και τα emails σχεδόν 2.000 χρηστών). Μπαίνοντας στην εφαρμογή, εντόπισα τα ονόματα άλλων επτά ατόμων που δραστηριοποιούνταν στην Ελλάδα και δύο στην Κύπρο — δύο μάλλον μικρές ομάδες ανάμεσα στους χιλιάδες χρήστες του Act.IL σε όλο τον κόσμο.
Ένας από τους βασικούς στόχους της εφαρμογής ήταν να επηρεάζει τους αλγόριθμους μέσων κοινωνικής δικτύωσης, όπως το Facebook, και μηχανών αναζήτησης, όπως η Google, ώστε τα φιλοϊσραηλινά μηνύματα να παρουσιάζονται στις πρώτες θέσεις των σχολίων και στις λίστες των αναζητήσεων. Άλλες φορές, οι ομαδικές επιθέσεις είχαν στόχο να αναγκάσουν το Facebook και το Twitter να κλείσουν λογαριασμούς Παλαιστινίων και οργανώσεων που καταγγέλλουν εγκλήματα του Ισραήλ. Σε μια περίπτωση μάλιστα, τα μέλη του Act.IL άρχισαν να κάνουν αρνητικές κριτικές για ένα εστιατόριο στην Αυστραλία, με αποτέλεσμα η βαθμολογία του στο Facebook να πέσει από τα 4,5 αστέρια στο 1,4 — πρακτική που μπορεί θεωρητικά να οδηγήσει σε χρεοκοπία μικρές επιχειρήσεις που δεν έχουν τρόπο να αντιδράσουν σε συντονισμένες επιθέσεις.
Ο βασικότερος όμως στόχος της πρωτοβουλίας, όπως και του υπουργείου Στρατηγικών Υποθέσεων, ήταν να πλήξει το κύρος και τις εκστρατείες του κινήματος BDS (Boycott, Divestment, Sanctions), το οποίο καλεί σε εμπορικό, καλλιτεχνικό και πανεπιστημιακό αποκλεισμό του ισραηλινού κράτους.
Αν και στην Ελλάδα δεν έχουν αποκαλυφθεί μεγάλες επιχειρήσεις Astroterfing, τα τελευταία χρόνια έχουμε γίνει μάρτυρες μιας προσπάθειας να παρουσιαστούν «αυθόρμητες» αντιδράσεις πολιτών σε σχέση με την καταστροφική πυρκαγιά στο Μάτι. Τον Ιούλιο του 2018 δημοσιεύτηκε στην ιστοσελίδα Antinews.gr (με διευθυντή τον Γιώργο Μουρούτη, πρώην σύμβουλο επικοινωνίας του πρωθυπουργού Αντώνη Σαμαρά) μια επιστολή με την υπογραφή «Αννίτα Π.», η οποία υποστήριζε ότι εκείνη την ημέρα έθαψε «δυο ξανθά αγγελούδια» ενώ σημείωνε χαρακτηριστικά: «Οι δικοί μου νεκροί, ό,τι απέμεινε από το κορμάκι τους, βρίσκονται πια στο χώμα... για πάντα». Η συντάκτρια της επιστολής, η οποία αναδημοσιεύτηκε σχεδόν στο σύνολο του κεντρώου, δεξιού και ακροδεξιού Τύπου, ζητούσε την άμεση διενέργεια εκλογών από τον Αλέξη Τσίπρα, τον οποίο αποκαλούσε «κηφήνα-αμπελοφιλόσοφο» και «δικτατορίσκο». «Αλλιώς», έλεγε η Αννίτα Π., «δεν μου αφήνεις άλλο περιθώριο από την προτροπή σου: ή να με τελειώσεις ή να σε τελειώσω».
Παρά το γεγονός ότι η οικογένεια των θυμάτων στο Μάτι ζήτησε να αποσυρθούν κείμενα που δεν έχουν αναρτηθεί με την έγκρισή της, το κείμενο της Αννίτας Π. φιγουράρει ακόμη σε μέσα ενημέρωσης όπως Τα Νέα, η Athens Voice, και το Protothema, και στις περισσότερες περιπτώσεις συνοδεύεται από φωτογραφίες της οικογένειας των θυμάτων.
Στην Ελλάδα υπήρχε πάντα μια γκρίζα ζώνη στην οποία ήταν δύσκολο να διακρίνεις εάν μια πρωτοβουλία πολιτών, που έβρισκε μεγάλη απήχηση στα κυρίαρχα μέσα ενημέρωσης, είχε την άμεση στήριξη κρατικών υπηρεσιών, πρεσβειών και επιχειρήσεων ή εάν απλώς οι θέσεις της αναπαράγονταν μαζικά επειδή τύχαινε να συμβαδίζουν με το κυρίαρχο αφήγημα. Τέτοιο παράδειγμα αποτέλεσε η πρωτοβουλία Ενεργοί Μπαμπάδες, η οποία παρενέβη δυναμικά όταν βρισκόταν σε διαβούλευση το νομοσχέδιο για τη συνεπιμέλεια.
Για εβδομάδες ήταν δύσκολο να περπατήσεις σε κεντρικούς δρόμους της Αθήνας και άλλων μεγάλων πόλεων ή να παρακολουθήσεις έναν τηλεοπτικό ή ραδιοφωνικό σταθμό χωρίς να δεχτείς καταιγισμό μηνυμάτων αυτής της οργάνωσης. Τα βίντεο και τα ραδιοφωνικά σποτ που κυκλοφορούσαν και στο διαδίκτυο είχαν την υπογραφή γνωστών παρουσιαστών, ηθοποιών και τραγουδιστών όπως ο Αντώνης Κανάκης, ο Θοδωρής Μαραντίνης, η Μαρία Σολωμού, ο Στάθης Δρογώσης κ.ά. Η διαδικτυακή παρουσία όμως, που θεωρητικά μπορεί να πραγματοποιηθεί και δωρεάν, ήταν μόνο ένας από τους πυλώνες της καμπάνιας. Πίσω από ένα σημαντικό τμήμα της επικοινωνιακής εκστρατείας των Ενεργών Μπαμπάδων βρισκόταν ο όμιλος Rontis Group, που, όπως αναφέρει στην ιστοσελίδα του, «δραστηριοποιείται σήμερα στους τομείς της υπαίθριας διαφήμισης, των ραδιοφωνικών σταθμών, του digital marketing, των διαδικτυακών υπηρεσιών και της στρατηγικής επικοινωνίας και προώθησης». Άνθρωποι της αγοράς διαφημίσεων εξηγούν ότι πρόκειται για έναν από τους πιο ισχυρούς (και συχνά επιθετικούς στις πρακτικές του) ομίλους του χώρου, ο οποίος ελέγχει, μεταξύ άλλων, ραδιοφωνικούς σταθμούς με πολύ υψηλή ακροαματικότητα όπως ο Λάμψη 92.3 FM, ο Ρυθμός 94.9 FM, και ο Music 89.2 FM.
Ο όμιλος Rontis Group ανέφερε ότι πρόσφερε αφιλοκερδώς τις υπηρεσίες του ώστε να τοποθετηθούν αφίσες των Ενεργών Μπαμπάδων σε στάσεις λεωφορείων. Προκειμένου όμως να γίνει αυτό, χρειαζόταν και η βοήθεια (πάλι αφιλοκερδώς) της ανώνυμης εταιρείας Οδικές Συγκοινωνίες (Ο.ΣΥ.), η οποία ελέγχεται από τον Οργανισμό Αστικών Συγκοινωνιών Αθηνών (ΟΑΣΑ). Το ερώτημα βέβαια αρκετών πολιτών, γιατί ο ΟΑΣΑ συμμετείχε με τόσο επιθετικό μάρκετινγκ σε ένα θέμα που δίχαζε την ελληνική κοινωνία και προκαλούσε έντονες αντιδράσεις φεμινιστικών οργανώσεων, έμεινε αναπάντητο. Εξίσου αναπάντητο έμεινε το ερώτημα τι ήταν αυτό που προκαλούσε τόσο ζωηρό ενδιαφέρον στα κυρίαρχα μέσα ενημέρωσης ώστε να προσφέρουν ατελείωτες ώρες prime time προγράμματος για να αναμεταδίδουν (πάντα δωρεάν) τα βίντεο των Ενεργών Μπαμπάδων και να φιλοξενούν συνεχώς εκπροσώπους της οργάνωσης. Όπως θα δούμε στο σχετικό κεφάλαιο, αυτός ο «δωρεάν» μιντιακός χρόνος, που υπό φυσιολογικές συνθήκες θα κοστολογούνταν σαν χρυσάφι, αποτελεί ένα από τα σημαντικότερα εργαλεία που διαθέτουν τα σύγχρονα μέσα ενημέρωσης για να ελέγχουν τον πολιτικό διάλογο σε μια χώρα.
Ήταν λοιπόν οι Ενεργοί Μπαμπάδες μια απλή οργάνωση πολιτών που χάρη στη φρεσκάδα και το κέφι των μελών της κατάφερε να διεισδύσει στους μηχανισμούς ενημέρωσης αλλά και κορυφαίες διαφημιστικές εταιρείες για να της προσφέρουν δωρεάν τις υπηρεσίες τους; Όσο πλησίαζε η ώρα της ψηφοφορίας για το νομοσχέδιο, η εκστρατεία υπέρ της συνεπιμέλειας άρχισε να παρουσιάζει όλο και περισσότερα σκοτεινά χαρακτηριστικά.
Τον Μάιο του 2021, η βουλεύτρια της Νέας Δημοκρατίας, Μαριέττα Γιαννάκου, τοποθέτησε μια «βόμβα» στον διάλογο για τη συνεπιμέλεια, η οποία θα έπρεπε να έχει προκαλέσει σάλο στα μέσα ενημέρωσης - αν όχι και εισαγγελική παρέμβαση. Μιλώντας για το θέμα στην Επιτροπή Δημόσιας Διοίκησης, σημείωσε ότι τον κύριο λόγο δεν είχαν, όπως θα έπρεπε, «παραδοσιακές γυναικείες οργανώσεις» αλλά «απίθανες οργανώσεις» όπως οι Ενεργοί Μπαμπάδες, με «τρομερές διαφημίσεις υπέρ του νομοσχεδίου, που σημαίνει χρήμα πολύ». Η Γιαννάκου ουσιαστικά κατήγγειλε μια τυπική επιχείρηση Astroterfing λέγοντας ότι «υπάρχει μία πανομοιότυπη επιστολή, η οποία αποστέλλεται σε εμάς με email, με διάφορα ονόματα χωρίς πραγματικά στοιχεία, δηλαδή, ψευδή». Αυτό που συνέβαινε, και το οποίο επιβεβαίωσαν αργότερα συνεργάτες και άλλων βουλευτών, ήταν ότι τα γραφεία τους βομβαρδίζονταν με πανομοιότυπα μηνύματα, που υποτίθεται ότι προέρχονταν από απλούς πολίτες και τα οποία στήριζαν τις αλλαγές που προωθούσε η κυβέρνηση για τη συνεπιμέλεια. Το Astroterfing όμως είχε και συνέχεια.
Αμέσως μετά τη λήξη της διαβούλευσης, οι Ενεργοί Μπαμπάδες έστειλαν στον πρωθυπουργό επιστολή στην οποία υποστήριζαν ότι από τα 15.260 σχόλια πολιτών που κατατέθηκαν στον διάλογο, τα 12.289 ήταν υπέρ της συνεπιμέλειας. Ο υπουργός Δικαιοσύνης, Κώστας Τσιάρας, μάλιστα πήρε αυτή την επιστολή και τη μετέτρεψε σε λάβαρο της εκστρατείας του για το νομοσχέδιο, υποστηρίζοντας ότι τα θετικά σχόλια είχαν σπάσει κάθε ρεκόρ. Όπως απέδειξε όμως η τότε βουλεύτρια του ΜέΡΑ25, Αγγελική Αδαμοπούλου, η ιστορία των Ενεργών Μπαμπάδων και του υπουργού είχε έναν μικρό... λάκκο. Συνεργάτες της Αδαμοπούλου απέδειξαν ότι «ένα θετικό σχόλιο είχε αναπαραχθεί 1.200 φορές» με copy-paste, ενώ πανομοιότυπες παράγραφοι σε άλλα θετικά σχόλια επαναλαμβάνονταν 1.400 φορές. Έρευνα του περιοδικού The Manifold Files επιβεβαίωσε την καταγγελία, αποδεικνύοντας ότι το 65% των θετικών σχολίων ήταν αντιγραφή άλλων μηνυμάτων, που επαναλαμβάνονταν εκατοντάδες φορές. Η Ελλάδα βρισκόταν μπροστά σε μια από τις μεγαλύτερες επιχειρήσεις Astroterfing για τον επηρεασμό της κοινής γνώμης.
Οι Ανώνυμες Υπογραφές
Θεωρητικά αντίθετη αλλά με τα ίδια αποτελέσματα με το Astroterfing είναι η ιδιαίτερα διαδεδομένη στην Ελλάδα κυκλοφορία κειμένων που φέρονται να υπογράφονται από συγγενείς ή τα ίδια τα θύματα μιας καταστροφής, χωρίς όμως να μαθαίνουμε ποτέ ποιος πραγματικά υπογράφει το κείμενο. Σε αυτές τις περιπτώσεις, τα ΜΜΕ δεν μας δίνουν τη δυνατότητα να ελέγξουμε την ταυτότητα ή ακόμη και τον αριθμό όσων υπογράφουν την επιστολή.
Ίσως το πιο χαρακτηριστικό παράδειγμα των τελευταίων χρόνων ήταν η «επιστολή συγγενών θυμάτων της τρομοκρατίας», την οποία δημοσίευσε το Αθηναϊκό-Μακεδονικό Πρακτορείο Ειδήσεων (ΑΠΕ-ΜΠΕ) στα τέλη Φεβρουαρίου του 2021, ενώ βρισκόταν σε εξέλιξη η απεργία πείνας του κρατούμενου Δημήτρη Κουφοντίνα. Οι υπογράφοντες (των οποίων τα ονόματα και τον αριθμό δεν δημοσίευσε το πρακτορείο) δήλωναν ότι είναι «συγγενείς των δεκάδων θυμάτων του δολοφόνου — νεκρών και τραυματιών». Στην επιστολή τους αναπαρήγαγαν σχεδόν το σύνολο των κυβερνητικών επιχειρημάτων, ζητώντας από τον Κουφοντίνα να σταματήσει την απεργία πείνας και χαρακτηρίζοντας τη στάση του «εκβιασμό» προς τη Δικαιοσύνη, παρά το γεγονός ότι η Ένωση Δικαστών και Εισαγγελέων, αρκετοί ανώτατοι δικαστικοί, δικηγόροι και πανεπιστημιακοί καλούσαν την Πολιτεία να αναθεωρήσει τη στάση της.
Γιατί όμως δεν μάθαμε ποτέ πόσοι και ποιοι υπέγραψαν την επιστολή; Ακόμη και εάν οι ίδιοι θεωρούσαν ότι η ζωή τους βρισκόταν σε κίνδυνο από μια οργάνωση η οποία είχε εξαρθρωθεί πριν από δύο δεκαετίες, το ΑΠΕ-ΜΠΕ όφειλε να αναφέρει ότι έχει στη διάθεσή του τα στοιχεία τους και, αν μη τι άλλο, να αναφέρει τον αριθμό τους. Είναι χαρακτηριστικό ότι ελάχιστα μέσα ενημέρωσης αναρωτήθηκαν και σχολίασαν το γεγονός ότι ένα κείμενο υπογραφών δεν είχε... υπογραφές.
Εντοπισμός Ψευδοοργανώσεων
Η αναφορά από ΜΜΕ σε οργανώσεις που υποστηρίζουν έναν σκοπό, χωρίς διευκρινίσεις για την ιστορία και τα μέσα χρηματοδότησής τους, πρέπει να αντιμετωπίζεται με σκεπτικισμό, ιδιαίτερα όταν οι θέσεις τους συμπίπτουν με αυτές εταιρειών και πολιτικών.
Οι συγκεκριμένες οργανώσεις οφείλουν να έχουν στοιχεία επικοινωνίας και διεύθυνση στις ιστοσελίδες τους. Στο εξωτερικό, είναι μερικές φορές εύκολο να εντοπίσεις ψεύτικες οργανώσεις, καθώς έχουν την ίδια διεύθυνση με διαφημιστικές εταιρείες ή με επιχειρήσεις, τα συμφέροντα των οποίων υπερασπίζονται.
Αν αναφέρουν ονόματα μελών και στελεχών, αναζητήστε τα στο Google ή στο LinkedIn για να δείτε προηγούμενες δραστηριότητές τους. Τις περισσότερες φορές, οι αληθινές οργανώσεις πολιτών δυσκολεύονται να βρουν χρήματα ακόμη και για να τυπώσουν μια αφίσα. Αν τα μηνύματα της οργάνωσης εμφανίζονται σε πληρωμένες καταχωρήσεις και μονοπωλούν το ενδιαφέρον των ΜΜΕ, αναρωτηθείτε πόσο εύκολο ήταν να βρουν τα χρήματα και την πρόσβαση σε δημοσιογράφους. Η ταυτόχρονη εμφάνιση δηλώσεων από συγκεκριμένες οργανώσεις και ομάδες πολιτών (ιδιαίτερα για θέματα που δεν αφορούν άμεσα την επικαιρότητα) ίσως αποδεικνύει ότι οι οργανώσεις προσέγγισαν τους δημοσιογράφους και όχι το αντίθετο. Αυτό δεν είναι αναγκαστικά επιλήψιμο, δείχνει όμως ότι ο δημοσιογράφος δεν οδηγήθηκε αναγκαστικά στην οργάνωση από ρεπορτάζ αλλά κάποιος τον αναζήτησε για να του προσφέρει τη δήλωση.
Τα κείμενα υπογραφών καλό θα είναι να έχουν... υπογραφές.
Στο εξωτερικό, και κυρίως στις ΗΠΑ, όπου τα λόμπι έχουν υποχρέωση να καταχωρούνται σε ειδικά μητρώα, αρκετές επιχειρήσεις Astroterfing μπορούν να αποκαλυφθούν με μια απλή αναζήτηση σε σελίδες όπως το SourceWatch.org και το OpenSecrets.org. Για την Ευρώπη, χρήσιμες πληροφορίες υπάρχουν στο CorporateEurope.org. Στην Ελλάδα, ωστόσο, τέτοια συστήματα διαφάνειας απλώς δεν υπάρχουν.




Η δημοσιογραφία των πρεσβειών
Υπάρχουν ορισμένοι δημοσιογράφοι το όνομα των οποίων συνδέεται με ένα και μόνο ρεπορτάζ ή μία μεγάλη δημοσιογραφική έρευνα. Για τον Καρλ Μπέρνσταϊν και τον Μπομπ Γούντγουορντ, αυτό ήταν το σκάνδαλο Γουότεργκεϊτ. Οι αποκαλύψεις που έκαναν το 1972 για τις παρακολουθήσεις σε βάρος του κόμματος των Δημοκρατικών στις ΗΠΑ οδήγησαν στην παραίτηση του προέδρου Νίξον και θεωρούνται, δικαίως, ως μία από τις πιο θρυλικές δημοσιογραφικές έρευνες στην ιστορία.
Οι δύο δημοσιογράφοι, αν και πάντα παρουσιάζονται σαν αχώριστο δίδυμο, δεν θα μπορούσαν να είναι περισσότερο διαφορετικοί μεταξύ τους. Ο Γούντγουορντ, γιος ανώτατου Ρεπουμπλικάνου δικαστικού, σπούδασε στο Γέιλ πριν καταταγεί σε πρόγραμμα εφέδρων αξιωματικών του Πολεμικού Ναυτικού των ΗΠΑ. Μετά το Γουότεργκεϊτ έγινε περισσότερο γνωστός ως άτυπος βιογράφος του Τζορτζ Μπους του νεότερου (ήταν μάλιστα πεπεισμένος ότι το Ιράκ διέθετε όπλα μαζικής καταστροφής). Αντίθετα, ο Μπέρνσταϊν, παιδί Εβραίων κομμουνιστών που είχαν έντονη πολιτική δράση από τη δεκαετία του '40, δεν κατάφερε καν να τελειώσει το πανεπιστήμιο (τον απέβαλαν λόγω ιδιαίτερα χαμηλής βαθμολογίας). Ίσως λόγω αυτών των καταβολών συνέχισε και μετά το Γουότεργκεϊτ να συγκρούεται δημοσιογραφικά με το αμερικανικό κατεστημένο — ήταν άλλωστε αυτός που επέμενε να φτάσει την έρευνα της εφημερίδας Washington Post για το συγκεκριμένο σκάνδαλο έως τον Λευκό Οίκο και τον πρόεδρο Νίξον.
Το 1977, αμέσως μόλις αποχώρησε από την Washington Post, ο Μπέρνσταϊν πέρασε έξι μήνες ερευνώντας τις διασυνδέσεις των ΗΠΑ και κυρίως της CIA και των αμερικανικών πρεσβειών με δημοσιογράφους και μέσα ενημέρωσης. Το αποτέλεσμα της έρευνας —ένα κείμενο 25.000 λέξεων— δημοσιεύτηκε στο περιοδικό Rolling Stone και ίσως θα έπρεπε να είχε οδηγήσει σε πολύ περισσότερες παραιτήσεις προέδρων, αξιωματούχων και δημοσιογράφων σε σχέση με τις αποκαλύψεις για το Γουότεργκεϊτ. Ξεκινώντας από την περίοδο που ακολούθησε τον Β΄ Παγκόσμιο Πόλεμο, εντόπισε περισσότερους από 400 Αμερικανούς δημοσιογράφους οι οποίοι είχαν συνεργαστεί με τη CIA σε μυστικές αποστολές. Οι σχέσεις τους με τις υπηρεσίες πληροφοριών ξεκινούσαν από μια απλή ενημέρωση (briefing) για όσα μάθαιναν κατά τη διάρκεια αποστολών στο εξωτερικό και έφταναν μέχρι την ενεργή συμμετοχή σε επιχειρήσεις της CIA. Στο επίκεντρο της εμπλοκής των αμερικανικών υπηρεσιών πληροφοριών βρίσκονταν δημοσιογράφοι και αρχισυντάκτες που εργάζονταν σε ορισμένα από τα σημαντικότερα ΜΜΕ, όπως στους New York Times, στα δίκτυα ABC και NBC, στα πρακτορεία Associated Press και Reuters, και σε περιοδικά όπως το Newsweek.
Το ρεπορτάζ του Μπέρνσταϊν άνοιξε τις πύλες για αρκετές ακόμη έρευνες, με σημαντικότερη αυτή που δημοσιεύτηκε μερικούς μήνες αργότερα στους New York Times με τίτλο «Η CIA οικοδόμησε διεθνές δίκτυο προπαγάνδας». Σε αντίθεση με την έρευνα του Rolling Stone, οι συντάκτες της εφημερίδας δεν εστίασαν στα αμερικανικά ΜΜΕ αλλά σε ένα γιγαντιαίο δίκτυο μέσων ενημέρωσης σε όλο τον κόσμο, τα οποία χρηματοδοτούνταν, εν μέρει ή εξ ολοκλήρου, από τη CIA. Το κείμενο περιέγραφε ως εξής τον βασικό μηχανισμό λειτουργίας του δικτύου:
Το νήμα που ένωνε τη CIA με τα προπαγανδιστικά στοιχεία που χρησιμοποιούσε ήταν το χρήμα. Αυτό το χρήμα εξασφάλιζε έναν βαθμό ελέγχου της δημοσιογραφικής παραγωγής, ο οποίος κάποιες φορές ήταν απόλυτος. Σε ορισμένες περιπτώσεις, η CIA απλώς ίδρυε μια εφημερίδα ή ένα πρακτορείο και πλήρωνε το κόστος λειτουργίας τους μέσω κάποιας εταιρείας-βιτρίνας. Σε άλλες περιπτώσεις, η υπηρεσία, άμεσα ή έμμεσα, πρόσφερε κεφάλαια σε έναν επιχειρηματία ή εμφανιζόταν την κατάλληλη στιγμή για να διασώσει έναν οργανισμό που αντιμετώπιζε οικονομικές δυσκολίες.
Μεταξύ των δεκάδων μέσων ενημέρωσης που, σύμφωνα με τους New York Times, είχαν χρηματοδοτηθεί σε μικρότερο ή μεγαλύτερο βαθμό περιλαμβάνονταν τα γαλλικά περιοδικά Paris Match και Le Figaro, το αυστριακό Die Presse, η δυτικογερμανική εφημερίδα Die Welt, η σουηδική Expressen κ.ά. Ιδιαίτερο ενδιαφέρον είχε στη Μεγάλη Βρετανία η κυκλοφορία του προοδευτικού λογοτεχνικού περιοδικού Encounter, το οποίο χρηματοδοτούνταν από τη CIA και τη βρετανική MI6, σε μια προσπάθεια να συσπειρώσει την αντισταλινική αριστερά της χώρας.
Στη Λατινική Αμερική τα χρήματα κατευθύνονταν σε εφημερίδες όπως η La Prensa, η El Mundo, η El Mercurio, η Bohemia και η El Diario de las Américas, αρκετές από τις οποίες είχαν παίξει κομβικό ρόλο στα πραξικοπήματα που οργάνωνε η Ουάσινγκτον στην περιοχή. Στην Αφρική οι ΗΠΑ χρηματοδοτούσαν το African Reporter, το Africa Digest και το East African Standard (το οποίο, όπως αναφέρει το ρεπορτάζ, δεν χρησιμοποιούνταν για προπαγάνδα αλλά σαν προκάλυμμα για τη δράση Αμερικανών πρακτόρων στην Κένυα). Φυσικά, στη λίστα των επιχορηγούμενων από τη CIA ραδιοσταθμών συναντάμε το Radio Free Europe, το Radio Liberty, το Radio Free Asia και το Voice of America. Προφανώς, η Ελλάδα δεν θα μπορούσε να αποτελεί εξαίρεση και, σύμφωνα με τους New York Times, η CIA δεν χρηματοδοτούσε απλώς αλλά είχε υπό τον απόλυτο έλεγχό της μία αγγλόφωνη εφημερίδα, η οποία δεν κατονομάζεται στο ρεπορτάζ.
Επισήμως, η άμεση εμπλοκή μυστικών υπηρεσιών και πρεσβειών των ΗΠΑ στην παραγωγή δημοσιογραφικών προϊόντων εγκαταλείφθηκε από τα μέσα της δεκαετίας του '70. Μπορούμε όμως να υποθέσουμε με σχετική βεβαιότητα ότι αυτό που πραγματικά «εγκαταλείφθηκε» ήταν οι δημοσιογραφικές έρευνες του επιπέδου του Καρλ Μπέρνσταϊν, που έφερναν στο φως τις σκοτεινές διασυνδέσεις μέσων ενημέρωσης με υπηρεσίες πληροφοριών και ξένες πρεσβείες.
Η περίπτωση της Ελλάδας
Δεν είναι φυσικά τυχαίο ότι με την πρώτη σημαντική διαρροή τηλεγραφημάτων της αμερικανικής πρεσβείας στην Αθήνα από τα WikiLeaks ήρθαν στο φως μικρά και μεγαλύτερα «διαμάντια» για τις αμερικανικές παρεμβάσεις στα ελληνικά ΜΜΕ. Η ακόλουθη παράγραφος από τηλεγράφημα που έστειλε ο Αμερικανός πρέσβης Τσαρλς Ρις στο Στέιτ Ντιπάρτμεντ στις 12 Ιουλίου του 2006 είναι ενδεικτική: 
«Καταφέραμε να τοποθετήσουμε [στα ελληνικά ΜΜΕ] συνεντεύξεις, άρθρα γνώμης τοπικής προέλευσης και προϊόντα του ΠΡ [του Γραφείου Προγραμμάτων Διεθνών Πληροφοριών του Στέιτ Ντιπάρτμεντ] για κρίσιμα θέματα εξωτερικής πολιτικής και επιχειρούμε να αντιμετωπίσουμε λανθασμένες πληροφορίες με τηλεφωνήματα, επιστολές σε εφημερίδες και συχνές συναντήσεις με δημοσιογράφους, αρχισυντάκτες και εκδότες». 
Σε άλλα τηλεγραφήματα, η πρεσβεία γινόταν αρκετά πιο συγκεκριμένη σημειώνοντας ότι η εκπομπή Νέοι Φάκελοι του ΣΚΑΪ παρείχε «καλά επιλεγμένη παρουσίαση των κεντρικών αμερικανικών θέσεων» σε εκπομπή που αφορούσε τη σύγκρουση Ρωσίας - Γεωργίας, ενώ ο πρέσβης φαινόταν να έχει γνώση ακόμη και για συγκεκριμένα αποσπάσματα συνεντεύξεων που κόπηκαν στο μοντάζ.
Η σημαντικότερη πληροφορία που ήρθε στο φως από τα WikiLeaks περιλαμβάνεται στην ακόλουθη φράση του Τσαρλς Ρις: «Αυξάνουμε τους πόρους που διαθέτουμε στις σχέσεις μας με σχολές δημοσιογραφίας και φοιτητές, με την ελπίδα η επόμενη γενιά δημοσιογράφων να απελευθερωθεί από τις προκαταλήψεις που χαρακτηρίζουν τη σημερινή και την προηγούμενη γενιά. Οι συνομιλητές μας στις σχολές δημοσιογραφίας μάς λένε ότι όντως έτσι έχουν τα πράγματα, αν και την ίδια στιγμή φοβούνται ότι οι αλλαγές στη βιομηχανία της ενημέρωσης σημαίνουν ότι οι σπουδαστές τους δεν θα βρίσκουν πολλές δουλειές στη δημοσιογραφία όταν αποφοιτήσουν».
Ο πρέσβης παραδεχόταν ότι παρενέβαιναν έμπρακτα όχι μόνο με την τοποθέτηση κειμένων τους σε ΜΜΕ αλλά και με παροχή πόρων σε σχολές δημοσιογραφίας, μέσω των οποίων ήλπιζαν να διαμορφώσουν μια νέα γενιά από φιλοαμερικανικές πένες.
Με το πέρασμα των χρόνων, οι παρεμβάσεις που γίνονταν εν κρυπτώ άρχισαν να βλέπουν όλο και συχνότερα το φως της δημοσιότητας. Το 2021, η αμερικανική πρεσβεία στην Αθήνα έθεσε σε εφαρμογή «πρόγραμμα για την εκπαίδευση δημοσιογράφων και άλλων εμπλεκόμενων με το χώρο των ΜΜΕ» για την «αντιμετώπιση της παραπληροφόρησης», με απευθείας χρηματοδότηση από το αμερικανικό κράτος. Στο πρόγραμμα, που ονομάζεται Media Literacy Project και παρουσιάστηκε από τον τέως Αμερικανό πρέσβη στην Αθήνα, Τζέφρι Πάιατ, φαίνεται να συμμετέχουν καθηγητές πανεπιστημίου από το ΑΠΘ και το Πάντειο, καθώς και ελληνικά ιδρύματα και οργανώσεις, όπως το Ilioupolis Foundation, το Youth Entrepreneurship Training Program και το Foundation for the Study of Journalism.
Η Ελλάδα βέβαια δεν ήταν η μοναδική χώρα όπου οι Αμερικανοί διπλωμάτες παρενέβαιναν με τόσο απροκάλυπτο τρόπο. Στην Αιθιοπία, η αμερικανική πρεσβεία, σύμφωνα με ανακοίνωσή της, εκπαίδευσε 650 δημοσιογράφους στη «δίκαιη και αντικειμενική δημοσιογραφική έρευνα», ενώ στο Καζακστάν συνεργάστηκε με την κυβέρνηση και επιχορήγησε δεκάδες δημοσιογραφικές έρευνες με στόχο «την ενίσχυση του επαγγελματισμού και της ανταγωνιστικότητας των ΜΜΕ στη χώρα». Στην Αλγερία, το γραφείο αντιμετώπισης της τρομοκρατίας της αμερικανικής πρεσβείας χρηματοδοτούσε σεμινάρια για δημοσιογράφους από το Μαρόκο, τη Μαυριτανία, τον Νίγηρα, το Τσαντ, τη Μπουρκίνα Φάσο και τη Σενεγάλη.
Όπως εύκολα καταλαβαίνει κανείς, ο κοινός παρονομαστής αυτών των προγραμμάτων είναι ότι πραγματοποιούνται σε χώρες με εξαιρετικά χαμηλό επίπεδο ελευθερίας του Τύπου, όπως η Ελλάδα, όπου κυριαρχούν σχέσεις διαπλοκής ανάμεσα στο μιντιακό, το οικονομικό και το πολιτικό κατεστημένο — αν και, για να είμαστε δίκαιοι, το 2022 η Μπουρκίνα Φάσο βρισκόταν 67 θέσεις πάνω από την Ελλάδα στην κατάταξη των Δημοσιογράφων Χωρίς Σύνορα. Τα τελευταία χρόνια, δηλαδή, η Ουάσινγκτον φαίνεται να παρεμβαίνει συχνότερα σε περιοχές όπου η διαφθορά των ΜΜΕ επιτρέπει την επίτευξη των στόχων της, αλλά και στις οποίες «δικαιολογείται» να προσφέρει τη βοήθειά της, λόγω του πολύ χαμηλού επιπέδου ελευθεροτυπίας.
Παρεμπιπτόντως, θα πρέπει να σημειώσουμε ότι σε τηλεγραφήματά της, η αμερικανική πρεσβεία στην Αθήνα πρόσφερε μια πολύ εύγλωττη εικόνα του μιντιακού τοπίου στην Ελλάδα. Οι ελάχιστοι άνθρωποι που ελέγχουν τα μέσα ενημέρωσης, διαβάζαμε σε ένα τηλεγράφημα της πρώτης δεκαετίας μετά το 2000, «συνδέονται με δεσμούς αίματος, γάμου ή μοιχείας με πολιτικούς, κυβερνητικούς αξιωματούχους ή άλλους μιντιάρχες και μεγαλοεπιχειρηματίες». Ο Αμερικανός πρέσβης αναφερόταν συγκεκριμένα στα δημόσια έργα που λάμβανε ο Χρήστος Λαμπράκης του ΔΟΛ, στον έλεγχο που ασκούσε ο Βαρδής Βαρδινογιάννης στα μεγαλύτερα ελληνικά ΜΜΕ, αλλά και στις κουμπαριές της οικογένειας Βαρδινογιάννη, μέσω των οποίων συνδεόταν με την οικογένεια Γουλανδρή και την οικογένεια Κεφαλογιάννη. Στο ίδιο τηλεγράφημα γινόταν αναφορά στον χρηματισμό δημοσιογράφων από την επιτροπή διοργάνωσης των Ολυμπιακών Αγώνων της Γιάννας Αγγελοπούλου, προκειμένου να γράφουν θετικά σχόλια για τη διοργάνωση.
Πολύ πιο πρόσφατα, καταγγελίες για το ρόλο ξένων πρεσβειών έρχονταν από δημοσιογράφους οι οποίοι «μαχαίρωναν» πισώπλατα τους λιγότερο αγαπητούς συναδέλφους τους. Το 2019, για παράδειγμα, ο εκδότης και διευθυντής της εφημερίδας Real News έστειλε το παρακάτω μήνυμα στο Twitter: «Κουίζ για προχωρημένους: Ποιος διευθυντής καθημερινής εφημερίδας μετέχει στον πρωινό καφέ ισχυρής πρεσβείας και γλείφει το χέρι του πρέσβη κατά την έναρξη και κατά τη λήξη της συνεδρίασης;». Το φαρμακερό σχόλιο αποτελούσε απάντηση σε γελοιογραφία της εφημερίδας Καθημερινή, που έδειχνε τον διευθυντή της Real News να γλείφει το χέρι του πρωθυπουργού Κυριάκου Μητσοτάκη.
Και μερικά παραδείγματα...
Όπως εξηγούσε ήδη από το 1977 ο Καρλ Μπέρνσταϊν, όταν σκεφτόμαστε τις σχέσεις δημοσιογράφων με ξένες διπλωματικές αποστολές ή ακόμη και με μυστικές υπηρεσίες, πρέπει να βγάλουμε από το μυαλό μας την εικόνα ενός «κατασκόπου». Πολλές φορές οι παρεμβάσεις μπορεί να μην αφορούν καν θέματα υψηλής πολιτικής και διπλωματίας αλλά να προωθούν τα συμφέροντα μιας ιδιωτικής εταιρείας που δραστηριοποιείται στη χώρα μας. Συχνά αρκεί μια μικρή παρένεση σε μια ομάδα ή μια οργάνωση για να παρέμβει αυτή στα μέσα ενημέρωσης. Ένα τέτοιο παράδειγμα μας έρχεται από το χώρο της τρομοκρατίας — ένα από τα αγαπημένα θέματα για παρέμβαση των Αμερικανών διπλωματών.
Το 2005, η εφημερίδα Ελευθεροτυπία δημοσίευσε συνέντευξη του Δημήτρη Κουφοντίνα από τη φυλακή. Όπως αποκάλυψαν χρόνια αργότερα τα WikiLeaks, η αμερικανική πρεσβεία στην Αθήνα επικοινώνησε αμέσως με συγγενείς θυμάτων της οργάνωσης 17 Νοέμβρη παροτρύνοντάς τους να παρέμβουν στον δημόσιο διάλογο. Το σχετικό τηλεγράφημα που έστειλε ο τότε πρέσβης Τσαρλς Ρις (και το οποίο διέρρευσε στα WikiLeaks) ανέφερε, μεταξύ άλλων, και τα εξής:
«Η πρεσβεία επικοινώνησε με την οργάνωση "Ως Εδώ", η οποία αποτελείται από συγγενείς θυμάτων της 17Ν — συμπεριλαμβανομένης της Δημάρχου Αθηναίων, Ντόρας Μπακογιάννη, ο σύζυγος της οποίας, βουλευτής Παύλος Μπακογιάννης, δολοφονήθηκε, καθώς και με τις οικογένειες των πέντε δολοφονημένων υπαλλήλων της πρεσβείας — για να διαπιστώσει εάν είχαν πρόθεση να απαντήσουν [στη συνέντευξη]. Ο πρόεδρος του "Ως Εδώ", Γιώργος Μομφεράτος, ο πατέρας του οποίου δολοφονήθηκε από τους κακοποιούς της 17Ν, συμφώνησε ολόψυχα και θα προσεγγίσει την Ελευθεροτυπία για να ζητήσει χώρο δημοσίευσης ώστε να παρουσιάσει την άποψη των θυμάτων και να παρουσιάσει τον Κουφοντίνα ως τον κυνικό και αμετανόητο δολοφόνο που είναι.»
Η πρεσβεία μιας ξένης χώρας, λοιπόν, όχι μόνο χρησιμοποιούσε τις οικογένειες διπλωματών και Ελλήνων αξιωματούχων για να προωθήσει μια «αυθόρμητη» απάντηση συγγενών θυμάτων, αλλά επί της ουσίας φαίνεται να καθόριζε και το περιεχόμενο της παρέμβασής τους στα μέσα ενημέρωσης.
Εξίσου ωμή στις παρεμβάσεις της στον ελληνικό Τύπο είναι και η πρεσβεία του Ισραήλ, που χρησιμοποιεί άλλοτε το μαστίγιο και άλλοτε το καρότο για να συνετίσει όσους καταγγέλλουν την πολιτική του Τελ Αβίβ και να συντονίσει όσους συμφωνούν μαζί της. Το μαστίγιο συνήθως μεταφράζεται σε ανυπόστατες καταγγελίες περί «αντισημιτισμού», ενώ το καρότο σχετίζεται περισσότερο με πρόθυμους δημοσιογράφους που αναλαμβάνουν να μεταφέρουν τις θέσεις Ισραηλινών αξιωματούχων σαν δικό τους πρωτογενές ρεπορτάζ.
Τον Ιούνιο του 2011, ο Ζαν Κοέν παρουσίασε στην προσωπική του ιστοσελίδα ένα κείμενο το οποίο, όπως ανέφερε, «διέρρευσαν πηγές της Ισραηλινής Κυβέρνησης στην Ιερουσαλήμ και αποκαλύπτει ποια πραγματικά είναι η Ελληνική Οργάνωση “Ένα Καράβι για τη Γάζα”». Ο Ζαν Κοέν, όπως εξηγούσε ο ίδιος στο βιογραφικό του, υπήρξε μεταξύ άλλων πρώην «σύμβουλος επικοινωνίας» του Κωνσταντίνου και του Κυριάκου Μητσοτάκη και «ανεπίσημος αγωγός επικοινωνίας» μεταξύ Ελλάδας και Ισραήλ. Στο χώρο των μέσων ενημέρωσης είναι περισσότερο γνωστός για τις στοχευμένες επιθέσεις που πραγματοποιούσε κατά Ελλήνων δημοσιογράφων που ασκούσαν κριτική στην πολιτική του Ισραήλ.
Το κείμενο που «διέρρευσε» η ισραηλινή κυβέρνηση ανέφερε ότι η πρωτοβουλία των Ελλήνων ακτιβιστών, που επιχειρούσε να σπάσει τον παράνομο ισραηλινό αποκλεισμό και να μεταφέρει ανθρωπιστική βοήθεια στην αποκλεισμένη Γάζα, δεν είναι «σε καμία περίπτωση ανθρωπιστική οργάνωση» αλλά «ένα κίνημα ακροαριστερών Ελλήνων ακτιβιστών και συμπαθούντων προς τον αναρχικό χώρο, οι οποίοι υποστηρίζουν ισλαμικές τρομοκρατικές ομάδες». Όπως είχε αποκαλύψει εκείνη την εποχή το περιοδικό Counterpunch, ισραηλινές πρεσβείες σε όλο τον κόσμο έστελναν σε δημοσιογράφους ανάλογα κείμενα με πληροφορίες εναντίον της αποστολής στη Γάζα.
Στην Ελλάδα όμως φαίνεται πως υπήρξε ένα πρόβλημα συνεννόησης. Ενώ ο Ζαν Κοέν δημοσίευσε ολόκληρο το κείμενο στην ιστοσελίδα του στις 24 Ιουνίου του 2011, δύο ημέρες νωρίτερα η Αριστοτελία Πελώνη (μετέπειτα αναπληρώτρια κυβερνητική εκπρόσωπος στην κυβέρνηση του Κυριάκου Μητσοτάκη) είχε δημοσιεύσει στην εφημερίδα Τα Νέα αυτούσια αποσπάσματα της επιστολής, τα οποία παρουσίαζε σαν αποτέλεσμα δικής της έρευνας. Ο παρακάτω πίνακας περιέχει τις φράσεις που υπήρχαν στη διαρροή της ισραηλινής κυβέρνησης και στο κείμενο που δημοσιεύτηκε στα Νέα:
 
	Πρωτότυπο
	Τα Νέα

	Οι Έλληνες διοργανωτές του στολίσκου έχουν εκφράσει την αντίθεσή τους στην πρόσφατη βελτίωση των σχέσεων μεταξύ Ισραήλ, Ελλάδας και Κύπρου. 	Οι Έλληνες διοργανωτές του στολίσκου έχουν εκφράσει την αντίθεσή τους στη βελτίωση των σχέσεων Ισραήλ, Ελλάδας και Κύπρου. 
	Η ιστοσελίδα του ελληνικού παραρτήματος της ΙHH έχει καταδικάσει τις επισκέψεις Ισραηλινών αξιωματούχων στην Ελλάδα. 	Η ιστοσελίδα του ελληνικού παραρτήματος της ΙHH έχει καταδικάσει τις επισκέψεις Ισραηλινών αξιωματούχων στην Ελλάδα. 
	Μάλιστα, η ΙHH προετοιμάζει έναν νέο διεθνή στολίσκο που θα αποπλεύσει για τη Λωρίδα της Γάζας στο τέλος Ιουνίου, με τη συμμετοχή 8-12 πλοίων από διάφορες χώρες, μεταξύ των οποίων οι ΗΠΑ, η Σουηδία, η Ιρλανδία, η Ισπανία και η Ελλάδα. 	Ο νέος διεθνής στολίσκος που ετοιμάζει το κίνημα ΙHH θα έχει συμμετοχή 8-12 πλοίων από διάφορες χώρες, μεταξύ των οποίων οι ΗΠΑ, η Σουηδία, η Ιρλανδία, η Ισπανία και η Ελλάδα. 

Τα Νέα δεν ήταν το μοναδικό μέσο που χρησιμοποιούσε αυτούσια αποσπάσματα από τις θέσεις μιας ξένης κυβέρνησης για να επιτεθεί σε Έλληνες πολίτες. Η ιστοσελίδα Zougla.gr επίσης περιέλαβε τρεις μεγάλες φράσεις της ισ
ραηλινής κυβέρνησης σε δικό της «ρεπορτάζ», ενώ αρκετά ακόμη ΜΜΕ είχαν μεταφέρει τις ισραηλινές θέσεις, χωρίς όμως να αντιγράψουν το κείμενο λέξη προς λέξη. Σε άλλες χώρες, η τόσο στενή συνεργασία με τις αρχές μιας ξένης χώρας θα είχε προκαλέσει σάλο. Στην Ελλάδα, όμως, ο δημοσιογράφος που αναπαρήγαγε θέσεις ενός ξένου κράτους διορίστηκε στο κομβικό πόστο της εκπροσώπου Τύπου, όπου είχε πληροφόρηση για το σύνολο των κινήσεων της ελληνικής κυβέρνησης. 
Η ισραηλινή πρεσβεία στην Αθήνα είχε βέβαια μακρά παράδοση σε παρεμβάσεις στον ελληνικό Τύπο και συνήθως το έκανε χωρίς να τηρεί ούτε τα προσχήματα. Το 2002 είχε αποστείλει μαζικά σε δεκάδες συντάκτες μια «μαύρη λίστα» δημοσιογράφων, μέσων ενημέρωσης, αλλά και πολιτικών, τους οποίους κατηγορούσε για αντισημιτισμό. Το κείμενο είχε συνταχθεί από το Ελληνικό Παρατηρητήριο των Συμφωνιών του Ελσίνκι (ΕΠΣΕ) και το βασικό χαρακτηριστικό του ήταν ότι τσουβάλιαζε πραγματικούς ακροδεξιούς αντισημίτες (όπως στελέχη του κόμματος ΛΑΟΣ) με ανθρώπους που απλώς καταδίκαζαν τα εγκλήματα του Ισραήλ (μεταξύ των οποίων 20 μέσα ενημέρωσης, τουλάχιστον 20 δημοσιογράφους και προσωπικότητες όπως τον Μανώλη Γλέζο και τον Ιάκωβο Καμπανέλλη).
Η αποστολή της λίστας προκάλεσε μάλιστα και την παρέμβαση του ΔΣ της ΕΣΗΕΑ, το οποίο με επιστολή της στον Ισραηλινό πρέσβη, Ντέιβιντ Σασσόν, έκανε λόγο για «παρεμβάσεις στελέχους της πρεσβείας σε δημοσιογράφους Ελληνικών ΜΜΕ» και συμπλήρωνε πως «όταν συντελείται μια γενοκτονία [στα Παλαιστινιακά Εδάφη], ο Τύπος και τα ηλεκτρονικά Μ.Μ.Ε. της Ελλάδας δεν μπορούν να σιωπούν».
Στις δεκαετίες που ακολούθησαν, βέβαια, τα ελληνικά ΜΜΕ απέδειξαν ότι μπορούν και να σιωπούν.

Πώς εντοπίζουμε τις παρεμβάσεις ξένων πρεσβειών
 
	Πολλές φορές δημοσιογράφοι αντιγράφουν αυτούσια αποσπάσματα από κείμενα που τους διανέμουν ξένες διπλωματικές αποστολές. Συχνά, μια απλή αναζήτηση στο Google αρκεί για να τα εντοπίσουμε. Μπορούμε όμως να χρησιμοποιήσουμε και πιο αναπτυγμένες εφαρμογές εντοπισμού λογοκλοπής, που υπάρχουν σε σελίδες όπως το Turnitin.com, το Grammarly.com και το Plagscan.com. Τα συγκεκριμένα κείμενα πολλές φορές περιλαμβάνουν αγγλισμούς ή άλλου είδους περίεργη σύνταξη, καθώς συχνά μεταφράζονται κατά λέξη από ξένα κείμενα.

	Όπως θα δούμε και σε άλλα κεφάλαια, ορισμένα ΜΜΕ συνδέονται και σε επιχειρηματικό επίπεδο με κυβερνήσεις σε ξένες χώρες. Μια ματιά στη σύνθεση του μετοχικού τους κεφαλαίου είναι συχνά αρκετή για να εντοπίσουμε τέτοιους δεσμούς.

	Θα πρέπει όμως πάντα να θυμόμαστε ότι, συνήθως, η παρέμβαση ξένων διπλωματικών αποστολών είναι από τα επτασφράγιστα μυστικά και πρακτικά εντοπίζονται πολύ δύσκολα. Πολλές φορές οι αφορισμοί και η πρακτορολογία μπορεί να έχουν ακριβώς τα αντίθετα αποτελέσματα.






Οι Influencers των Πρεσβειών
Τον Απρίλιο του 2021, ο συντάκτης του ηλεκτρονικού περιοδικού WIRED, Άντριου Σίλβερσταϊν, έκανε μια παρατήρηση χαζεύοντας στο Instagram. Αρκετοί από τους χρήστες που ανέβαζαν ταξιδιωτικές φωτογραφίες δεν είχαν σταματήσει ούτε για μία ημέρα να ποστάρουν νέο υλικό, παρά το γεγονός ότι, λόγω της πανδημίας, δεν μπορούσαν να επισκεφθούν τις περιοχές που παρουσίαζαν. Όπως εξηγούσε ο ίδιος, με αυτό τον τρόπο «τάιζαν» τους αλγόριθμους του Instagram για να διατηρήσουν τη θέση και την αναγνωρισιμότητά τους, μέχρι τη στιγμή που θα ξεκινούσαν και πάλι τα ταξίδια και θα μπορούσαν να προωθούν τουριστικούς προορισμούς για λογαριασμό ταξιδιωτικών γραφείων, μουσείων κ.λπ.
Η επί πληρωμή ταξιδιωτική προώθηση αποτελεί μια αναδυόμενη «βιομηχανία», η οποία με τη σειρά της εντάσσεται στην ευρύτερη αγορά των influencers, που το 2021 υπολογιζόταν ότι είχε φτάσει τα 15 δισεκατομμύρια δολάρια. Όπως ήταν αναμενόμενο, η επιτυχία αυτών των λογαριασμών από την πρώτη στιγμή άνοιξε την όρεξη και αρκετών κυβερνήσεων, που θέλησαν να χρησιμοποιήσουν τους σύγχρονους διαμορφωτές της κοινής γνώμης όχι μόνο για να προσελκύσουν τουρίστες, αλλά και για να συγκαλύψουν τα εγκλήματά τους.
Πριν από την πανδημία, δεκάδες influencers από όλο τον κόσμο είχαν δεχτεί σκληρή κριτική γιατί αποδέχτηκαν πρόσκληση της Σαουδικής Αραβίας να επισκεφθούν ορισμένες από τις πιο πολυτελείς υποδομές της χώρας, με όλα τα έξοδα πληρωμένα. Η πρόσκληση ήρθε μέσω του «εκπαιδευτικού ιδρύματος» MiSK Foundation, σχεδόν ένα χρόνο μετά τη στιγμή που το Ριάντ διέταξε την εκτέλεση και τον τεμαχισμό του δημοσιογράφου Τζαμάλ Κασόγκι μέσα στο σαουδαραβικό προξενείο στην Κωνσταντινούπολη. Προφανώς, από τις φωτογραφίες και τα σύντομα «ρεπορτάζ» των influencers απουσίαζαν οι ομαδικοί αποκεφαλισμοί, η σφαγή στην Υεμένη, αλλά και πιο καθημερινά ζητήματα, όπως η συμπεριφορά απέναντι στις γυναίκες, τα ΛΟΑΤΚΙ άτομα και τους μετανάστες εργάτες.
Παρόμοιες πρακτικές προώθησης και συγκάλυψης ακολουθούσαν το Πακιστάν και αρκετές ακόμη χώρες για να προσελκύουν επισκέπτες σε περιοχές που μέχρι πρότινος θεωρούνταν απροσπέλαστες για τους τουρίστες. Το Υπουργείο Ενημέρωσης της Αιγύπτου συνεργαζόταν με τουλάχιστον 20 influencers, όπως η Φαρίντα Σαλέμ, που απλώς πόσταραν ειδυλλιακές φωτογραφίες από τις Πυραμίδες και τον Νείλο—λίγα μόλις χιλιόμετρα από τις φυλακές όπου η δικτατορία του Σίσι κρατούσε δεκάδες δημοσιογράφους και εκατοντάδες αντιφρονούντες. Στο Ντουμπάι, η κυβέρνηση δημιούργησε ειδικό μητρώο διαμορφωτών της κοινής γνώμης για τα μέσα κοινωνικής δικτύωσης, η εγγραφή στο οποίο κοστίζει περισσότερα από 5.000 ευρώ. Την ίδια στιγμή, κρατικοί υπάλληλοι συχνά συνόδευαν τους influencers στις φωτογραφίσεις τους και ήλεγχαν ακόμη και τις κάρτες μνήμης των μηχανών τους για να βεβαιωθούν ότι δεν θα υπάρχει οποιαδήποτε αιχμή εναντίον του καθεστώτος ή προσβολή της μουσουλμανικής θρησκείας.
Η παρουσίαση ορισμένων χωρών από influencers δεν ήταν απλώς ανήθικη, αλλά σε αρκετές περιπτώσεις και επικίνδυνη για άλλους ταξιδιώτες που θα επιχειρούσαν να ακολουθήσουν τα βήματά τους. Οι celebrities και οι vloggers έβρισκαν όλες τις πόρτες ανοιχτές, δεν παρενοχλούνταν από διεφθαρμένους αστυνομικούς, ενώ συχνά περνούσαν με συνοδεία από περιοχές υψηλής εγκληματικότητας, τις οποίες ένας απλός τουρίστας δεν θα μπορούσε ή δεν θα έπρεπε να επισκεφθεί. Όσοι έχουμε ταξιδέψει στις «φωτογενείς» φτωχογειτονιές που παρουσίαζαν ορισμένοι influencers γνωρίζουμε ότι ακόμη και ένα κλικ της φωτογραφικής μηχανής μπορεί να απαιτεί εβδομάδες προετοιμασίας και τη συνοδεία έμπειρων οδηγών με ισχυρές άκρες στο κράτος ή το παρακράτος της περιοχής. Όταν επισκέφθηκα το Ριάντ, λίγα χρόνια μετά την 11η Σεπτεμβρίου, το BBC με είχε εφοδιάσει με αλεξίσφαιρο γιλέκο για μια απλή βόλτα στο κέντρο της πόλης, ενώ στις φαβέλες του Ρίο Ντε Τζανέιρο οι συνοδοί μας από την οργάνωση ActionAid είχαν προετοιμάσει το έδαφος ενημερώνοντας τους αρχηγούς των τοπικών συμμοριών για την παρουσία μας. Ένας τουρίστας που θα παραστρατήσει έστω και για λίγα λεπτά σε μια τέτοια περιοχή μετατρέπεται σε ζωντανό στόχο μέσα σε λίγα δευτερόλεπτα.
Ενώ αρκετά διεθνή μέσα ενημέρωσης και απλοί χρήστες του διαδικτύου καταδίκαζαν την προσπάθεια καθεστώτων του αραβικού κόσμου να προσεταιριστούν γνωστούς influencers, πολύ λιγότερα γράφτηκαν για το γεγονός ότι τις ίδιες ακριβώς μεθόδους χρησιμοποιούν και δυτικές κυβερνήσεις.
Πριν από μερικά χρόνια, η πρεσβεία των ΗΠΑ στο Λονδίνο άρχισε να καλύπτει τα έξοδα δεκάδων influencers, οι οποίοι μπορούσαν να επισκεφθούν την Αμερική για δύο εβδομάδες με στόχο να «γνωρίσουν τις αρχές και τις αξίες των Ηνωμένων Πολιτειών». Παραδόξως, το πρόγραμμα περιελάμβανε ξενάγηση και στα σημεία όπου γυρίστηκε η τηλεοπτική σειρά Breaking Bad, με ήρωα έναν καθηγητή Χημείας που μετατρέπεται σε έμπορο ναρκωτικών παρασκευάζοντας μεθαμφεταμίνη. Καθώς η χώρα, επί προεδρίας Τραμπ, έχανε την υπόληψή της ακόμη και μεταξύ των πιο εύπιστων οπαδών του αμερικανικού ονείρου, το Στέιτ Ντιπάρτμεντ έκρινε ότι μια ξενάγηση ορισμένων influencers σε μια «άλλη Αμερική» θα βοηθούσε τη διεθνή εικόνα της.
Ένας από τους εμπνευστές αυτής της προσπάθειας, ο Αμερικανός διπλωμάτης Άντριου Βεβέιρος, με θητεία σε χώρες όπως η Νικαράγουα, η Ουρουγουάη και η Ινδονησία, απέφυγε τις χοντροκομμένες εκστρατείες των αυταρχικών καθεστώτων και εισήγαγε τεχνικές επικοινωνίας που χρησιμοποιούν αρκετές εταιρείες: αντί να προσκαλεί influencers με εκατοντάδες χιλιάδες «ακόλουθους», επέλεξε προσεκτικά το δείγμα του με ανθρώπους που απευθύνονται σε μικρότερο αλλά πιο στοχευμένο κοινό.
Οι «ξεναγήσεις» αυτές δεν αφορούσαν μόνο ξένους influencers στις ΗΠΑ, αλλά και Αμερικανούς διαμορφωτές της κοινής γνώμης που ενημερώνονταν για τις εξελίξεις σε άλλες χώρες. Τον Μάρτιο του 2022, καθώς δημοσιογράφοι, διπλωμάτες και υψηλόβαθμοι στρατιωτικοί σε όλο τον κόσμο παρακολουθούσαν κάθε λεπτό από τη ρωσική εισβολή στην Ουκρανία, ο Λευκός Οίκος δεχόταν μια περίεργη επίσκεψη. Περίπου τριάντα χρήστες του Twitter, του YouTube και του TikTok, με εκατομμύρια ακόλουθους, ενημερώθηκαν από αξιωματούχους του Συμβουλίου Εθνικής Ασφάλειας για τις κινήσεις της Ρωσίας στα πεδία των μαχών και την επίσημη θέση της Ουάσινγκτον για τις εξελίξεις.
Ο 24χρονος Μάρκους Ντιπάολα, λίγες ημέρες μετά τη συνάντηση, μετέφερε στους περίπου τρία εκατομμύρια ακόλουθούς του στο TikTok το παρακάτω μήνυμα: «Αυτά είναι τα σημαντικότερα σημεία της συνάντησης που είχα εγώ και μερικοί άλλοι δημιουργοί περιεχομένου στον Λευκό Οίκο. Καταρχάς, αν η Ρωσία χρησιμοποιήσει χημικά, βιολογικά ή πυρηνικά όπλα στην Ουκρανία, οι ΗΠΑ θα απαντήσουν κλιμακωτά. Δεν ξέρουμε τι σημαίνει αυτό, αλλά δεν θα είναι καλό για τη Ρωσία. Δεύτερον, οι Ρώσοι στρατιώτες δεν είναι χαρούμενοι με την εισβολή τους και αυτό επηρεάζει σημαντικά την ικανότητα της Ρωσίας να συνεχίσει τον πόλεμο. Τρίτον, η Ρωσία δεν πρόκειται να νικήσει στην Ουκρανία. Τα πράγματα έχουν πάει τόσο άσχημα που είναι πλέον αδύνατο γι' αυτούς να κερδίσουν».
Με τη γνώση των μετέπειτα εξελίξεων, μπορεί κάποιος να συμφωνήσει με ορισμένες από αυτές τις παρατηρήσεις. Ωστόσο, δεν πρέπει να ξεχνάμε ότι η συνάντηση των influencers στον Λευκό Οίκο έγινε μόλις 19 ημέρες μετά την έναρξη της ρωσικής εισβολής, όταν κανείς δεν είχε ξεκάθαρη εικόνα για το τι θα ακολουθούσε στα πεδία των μαχών, και κανείς δεν έθετε ακόμη ανοιχτά το ενδεχόμενο χρήσης πυρηνικών όπλων. Κάθε αναφορά σε αυτά τα θέματα απλώς δημιουργούσε εντυπώσεις που θα μπορούσαν να μετατραπούν σε αυτοεκπληρούμενες προφητείες. Ο Ντιπάολα, πάντως, είχε την ειλικρίνεια να αποδώσει στις πηγές του τις πληροφορίες που του μετέφεραν, οι οποίες «συμπτωματικά» συνέπιπταν με την κεντρική γραμμή που ακολουθούσαν τότε τα περισσότερα αμερικανικά μέσα ενημέρωσης.
Στην Ελλάδα, οι influencers δεν έχουν συνήθως τόσο μεγάλο ακροατήριο ώστε να δέχονται προσκλήσεις από ξένες πρεσβείες. Παρ' όλα αυτά, όπως θα δούμε στο κεφάλαιο για το Netwerk on the Edge, υπήρξαν περιστατικά κατά τα οποία αυταρχικά καθεστώτα πλήρωσαν το σύνολο των εξόδων για την πραγματοποίηση ταξιδιωτικών αποστολών.

Πώς Εντοπίζουμε τη Συνεργασία με Κυβερνήσεις
 
	Συνεχόμενα μεγάλα ταξίδια: Τα ταξίδια στο εξωτερικό έχουν κόστος αρκετών χιλιάδων ευρώ. Αρκετοί influencers αποκαλύπτουν τις πηγές χρηματοδότησής τους. Όταν αυτό δεν γίνεται, πρέπει να αναρωτιόμαστε ποιος μπορεί να ωφελείται ακόμη και από μια φαινομενικά αθώα φωτογραφία που θα μας παρουσιάσουν.

	Ειδυλλιακές φωτογραφίες και βίντεο επαγγελματικού επιπέδου: Αυτά σε ερημικές περιοχές ή μέσα σε πολυτελή ξενοδοχεία και εστιατόρια είναι δύσκολο να τραβηχτούν από ένα άτομο. Συχνά απαιτούν μεγάλη οργάνωση και συνεργασία με τους τοπικούς φορείς.

	Ταυτόχρονη δημοσίευση πολλών θεμάτων: Η ανάρτηση βίντεο από μια χώρα ή μια συγκεκριμένη περιοχή είναι ο ευκολότερος τρόπος για να καταλάβουμε ότι η κυβέρνηση της χώρας έχει αποστείλει προσκλήσεις ή έχει φιλοξενήσει πολλούς influencers.






Βραβεία Ματαιοδοξίας
Κάθε χρόνο, η αμερικανική εταιρεία Lawyers of Distinction παρουσιάζει μια λίστα με το 10% των καλύτερων δικηγόρων στις Ηνωμένες Πολιτείες. Η συμπερίληψη στη λίστα συνοδεύεται από μια τιμητική πλακέτα και τα σχετικά πιστοποιητικά, τα οποία οι νικητές θα τοποθετήσουν με υπερηφάνεια στις ιστοσελίδες τους. Το 2017, μεταξύ άλλων, είδαμε τα ονόματα των δικηγόρων Lucy και Fluffy Vanis, ενώ το 2018 το σχετικό βραβείο απονεμήθηκε στον Jerry. Το πρόβλημα ήταν ότι η Lucy και η Fluffy ήταν σκυλιά, ενώ ο Jerry ήταν ένα κοτοπουλάκι τριών μηνών. Οι ιδιοκτήτες τους απλώς συμπλήρωσαν την αίτηση συμμετοχής στον διαγωνισμό και πλήρωσαν 475 δολάρια. Ως αντάλλαγμα, η εταιρεία, εκτός από την πλακέτα, εξέδωσε και δελτίο τύπου που εξήρε τα "δικηγορικά" επιτεύγματα των κατοικιδίων.
Η Lawyers of Distinction, που έχει ως μότο τη φράση «Διακρίσου μόνος σου», είναι μία από τις πολλές εταιρείες που προσφέρουν βραβεία σε όποιον είναι διατεθειμένος να πληρώσει. Αυτή η πρακτική έχει τις ρίζες της στη βικτοριανή εποχή, όταν σημείωνε επιτυχία η έκδοση Who’s Who, που περιλάμβανε βιογραφικά στοιχεία για τα πιο προβεβλημένα μέλη της βρετανικής κοινωνίας. Διάφοροι εκδότες άρχισαν να δημοσιεύουν τους δικούς τους καταλόγους, που δεν περιλάμβαναν μόνο την αριστοκρατία αλλά και όσους πλήρωναν το σχετικό αντίτιμο. Σήμερα, αυτού του είδους οι βραβεύσεις ονομάζονται vanity awards (βραβεία ματαιοδοξίας) και υποστηρίζουν μια αγορά εκατομμυρίων ευρώ παγκοσμίως.
Το κόστος μιας τέτοιας βράβευσης ξεκινά από λίγα ευρώ για μια απλή αναφορά σε κάποια ιστοσελίδα και μπορεί να φτάσει σε αρκετές χιλιάδες ευρώ, αν η απονομή γίνεται σε πολυτελές ξενοδοχείο. Το 2017, η βρετανική εφημερίδα Times ανέφερε ότι η εταιρεία European Business Assembly (EBA), που άφηνε να εννοηθεί ότι συνεργάζεται με το Πανεπιστήμιο της Οξφόρδης, πουλούσε ψεύτικα βραβεία με τιμές που έφταναν τα 10.000 ευρώ. Η EBA αρνήθηκε τις κατηγορίες, ενώ ανεξάρτητοι οργανισμοί έχουν εξετάσει την αξιοπιστία αυτών των καταγγελιών.
Στην Ελλάδα, διάφορες επιχειρήσεις και πολιτικοί έχουν λάβει βραβεία από την EBA, μεταξύ αυτών τα ξενοδοχεία Grecotel, ο Δήμος Αλίμου, ο Δήμαρχος Άργους-Μυκηνών Δημήτρης Καμπόσος και το κέντρο αποκατάστασης «Αναγέννηση», με πρόεδρο τη Χρυσή Βαγιωνά, κόρη του βουλευτή της ΝΔ Γιώργου Βαγιωνά.
Η πρακτική αυτή δεν είναι παράνομη, αν και μερικές εταιρείες που προσφέρουν τα βραβεία κινούνται στα όρια της νομιμότητας, υπονοώντας συνεργασίες με διεθνείς οργανισμούς. Ο ΟΗΕ έχει εκδώσει ανακοίνωση προειδοποιώντας για εταιρείες που προσφέρουν επαίνους και βραβεία έναντι χρημάτων στο όνομά του.
Στην Ελλάδα, το θέμα των βραβείων ματαιοδοξίας ήρθε στη δημοσιότητα τον Ιανουάριο του 2022, όταν αρκετά ΜΜΕ ανέφεραν ότι ο Κώστας Μπακογιάννης επιλέχθηκε ως ένας από τους καλύτερους δημάρχους στην Ευρώπη. Η πλατφόρμα που τον ανέδειξε, η Mayor of Europe, είναι μια νεοσύστατη ΜΚΟ με έδρα στο Ζάγκρεμπ της Κροατίας, η οποία απασχολεί μόλις δύο ανθρώπους και διευθύνεται από τον Κροάτη επιχειρηματία Βάνια Σέρτιτς.
Όπως αναφέρεται και στο κεφάλαιο για το "greenwashing", στην περίπτωση της Ελληνικός Χρυσός, τα vanity awards χρησιμοποιούνται συχνά για να δημιουργηθεί ένα "πράσινο" και "φιλικό προς το περιβάλλον" προφίλ, αλλά μπορούν να αφορούν και πολλούς άλλους τομείς «αριστείας».
Ακόμα και όταν οι εταιρείες ακολουθούν κάποια διαδικασία επιλογής και δεν προσφέρουν βραβεία σε όποιον απλά τα ζητήσει, υπάρχουν πάντα δύο κοινά στοιχεία που προδίδουν τη ματαιοδοξία της βράβευσης: οι ενδιαφερόμενοι πληρώνουν κάποιο ποσό συμμετοχής και η κριτική επιτροπή αποδέχεται τα στοιχεία που οι υποψήφιοι υποβάλλουν, χωρίς κανέναν έλεγχο. Αυτή είναι, για παράδειγμα, η πρακτική των ελληνικών Educational Leaders Awards, που το 2020 βράβευσαν και τη σχολή Ελληνική Αγωγή του Άδωνη Γεωργιάδη και της Ευγενίας Μανωλίδου (πρόεδρος της κριτικής επιτροπής ήταν η πρώην υπουργός Παιδείας Άννα Διαμαντοπούλου). Συγκεκριμένα, η Ελληνική Αγωγή έλαβε εκείνη τη χρονιά τα εξής βραβεία (το πολυτονικό είναι επιλογή της σχολής):
 
	Ἰδιωτικὸ Κέντρο Ἐκπαίδευσης τῆς Χρονιᾶς
	Καινοτομία στὴ Διδασκαλία: ΧΡΥΣΟ
	Ἐπένδυση ἀνὰ τομέα Ἐκπαίδευσης: ΧΡΥΣΟ
	Βέλτιστη Μαθησιακὴ Ἐμπειρία: ΑΡΓΥΡΟ
	Online Ἐκπαίδευση Ἐξ Ἀποστάσεως: ΧΑΛΚΙΝΟ

Για να διερευνήσω πώς θα μπορούσα και εγώ να συμμετάσχω σε αυτόν τον διαγωνισμό, ξεκίνησα να συμπληρώνω την αίτηση που βρήκα στην ιστοσελίδα των διοργανωτών και διαπίστωσα τα εξής: α) Κάθε χρόνο υπάρχουν περίπου 40 κατηγορίες βραβείων, μεταξύ των οποίων βραβεία «ευεξίας και αυτοβελτίωσης», «επιβράβευσης αριστείας», αλλά και κατηγορία «Miscellaneous» (διάφορα). β) Για κάθε κατηγορία υπάρχουν τρία βραβεία—συνολικά δηλαδή δίνονται πάνω από 120 βραβεία, ενώ προσφέρονται επίσης "Αριστείες" και επιπλέον βραβεία σε όσους ισοβαθμήσουν με τους νικητές. γ) Για τη συμμετοχή σε κάθε κατηγορία το 2020 απαιτούνταν η καταβολή 300 ευρώ (συν ΦΠΑ), ενώ για όσους ήθελαν να συμμετάσχουν σε περισσότερες από μία κατηγορία, η τιμή έπεφτε στα 180 ευρώ ανά υποψηφιότητα. δ) Όπως αναφέρεται στους όρους συμμετοχής, «η αξιολόγηση πραγματοποιείται με βάση τα στοιχεία που οι συμμετέχοντες έχουν υποβάλει. Η Κριτική Επιτροπή δεν φέρει καμία ευθύνη σε περίπτωση ψευδούς ή ανακριβούς δήλωσης».
Τα Educational Leaders Awards διοργανώνονται στην Ελλάδα από την ιδιωτική εταιρεία Bouzios, η οποία, όπως αναφέρεται στην ιστοσελίδα της, προσφέρει βραβεία σε τουλάχιστον 24 κατηγορίες, όπως: Greek Food Awards, Export Excellence Awards, Green Taste Awards, Medical Awards, Social Media Awards, και πολλά άλλα. Πρόκειται για μια εταιρεία που διοργανώνει βραβεύσεις σε τουλάχιστον 24 επιχειρηματικούς κλάδους, προσφέροντας σε ορισμένες περιπτώσεις περισσότερα από 100 βραβεία ανά κλάδο, με τιμές που ξεκινούν από 140 ευρώ για τη συμμετοχή σε κάθε βραβείο.
Το μόνο που χρειάζεται στη συνέχεια είναι να προσθέσεις τα σήματα των βραβείων στην ιστοσελίδα σου και να στείλεις ένα δελτίο τύπου στα μέσα ενημέρωσης με την ελπίδα να το δημοσιεύσουν.
Ενδιαφέρον παρουσιάζει το γεγονός ότι αρκετές από αυτές τις διοργανώσεις τελούν υπό την αιγίδα υπουργείων και δημόσιων φορέων. Για παράδειγμα, τα Green Taste Awards βρίσκονται υπό την αιγίδα των υπουργείων Τουρισμού και Αγροτικής Ανάπτυξης, όπως και του ΕΟΤ. Τα Best City Awards βρίσκονται υπό την αιγίδα της Περιφέρειας Αττικής και της Κεντρικής Ένωσης Δήμων Ελλάδας, και τα Infrastructure Projects Awards υπό την αιγίδα του Υπουργείου Υποδομών και Μεταφορών. Προφανώς, η αξία κάθε βραβείου εξαρτάται από το κύρος της κριτικής επιτροπής, αλλά στην Ελλάδα της «αριστείας», οι πιθανότητες να μην βραβευτείς για κάτι μειώνονται χρόνο με τον χρόνο.
Ωστόσο, ενώ πολλές από αυτές τις βραβεύσεις είναι διασκεδαστικές, κάποιες φορές μπορεί να αποδειχτούν και εξοργιστικές. Στις 17 Ιουνίου 2015, δεκάδες ελληνικά ΜΜΕ ανέφεραν ότι τα «Ελληνικά Πετρέλαια» βραβεύτηκαν για πέμπτη συνεχή χρονιά στην υψηλότερη κατηγορία Platinum για τις επιδόσεις τους στην εφαρμογή υπεύθυνων εταιρικών πρακτικών, μέσω του Δείκτη Εταιρικής Κοινωνικής Ευθύνης (CR Index). Ωστόσο, σχεδόν ένα μήνα νωρίτερα, μια ισχυρή έκρηξη στις εγκαταστάσεις των ΕΛ.ΠΕ. προκάλεσε σοβαρούς τραυματισμούς, με τέσσερις από τους τραυματίες να καταλήγουν λίγες μέρες αργότερα. Τα προηγούμενα χρόνια, στους ίδιους χώρους, είχαν σημειωθεί 17 σοβαρά εργατικά ατυχήματα.
Οι εργαζόμενοι κατήγγειλαν ότι δεν χτύπησαν οι συναγερμοί ειδοποίησης και ότι η διοίκηση δεν επέτρεψε στην Πυροσβεστική να εισέλθει στις εγκαταστάσεις μέχρι να σβήσει η πυρκαγιά. Λίγες μέρες μετά το δυστύχημα, η Εφημερίδα των Συντακτών ανέφερε ότι η εταιρεία επεδίωκε να ολοκληρώσει το συντομότερο δυνατό τις εργασίες συντήρησης στο διυλιστήριο, επειδή τα περιθώρια διύλισης ήταν πολύ υψηλά, και η παύση της λειτουργίας του διυλιστηρίου, έστω και για μία μέρα παραπάνω, σήμαινε μεγάλες οικονομικές απώλειες για τα ΕΛ.ΠΕ. Οι περισσότερες από τις καταγγελίες επιβεβαιώθηκαν και από το πόρισμα του Σώματος Επιθεώρησης Εργασίας (ΣΕΠΕ).
Η τελετή απονομής των βραβείων, που πραγματοποιήθηκε στο Μουσείο Γουλανδρή, ήταν εντυπωσιακή και μαγευτική. Οι παρευρισκόμενοι ενθουσιάστηκαν με τις παρουσιάσεις για την εταιρική ευθύνη και το κύρος της διοργάνωσης. Η λαμπρότητα της βραδιάς ήταν αναμενόμενη, δεδομένου ότι το Ινστιτούτο Εταιρικής Κοινωνικής Ευθύνης, που προσέφερε τα βραβεία, αντιπροσωπεύει στην Ελλάδα το Ίδρυμα BITC (Business in the Community), το οποίο ίδρυσε ο Κάρολος, ο τότε Πρίγκιπας της Ουαλίας. Ωστόσο, οι μόνοι που δεν βραβεύτηκαν εκείνη τη νύχτα ήταν οι τέσσερις εργάτες που είχαν χάσει τη ζωή τους ένα μήνα νωρίτερα: ο Χαράλαμπος Δευτεραίος, πατέρας δύο παιδιών, 41 ετών· ο Ραμαντάν Ντελιλάι, εργαζόμενος σε εργολαβική εταιρεία, 22 ετών· ο Αντώνης Αβράμπος, 27 ετών· και ο Κώστας Μαγγούρας, 51 ετών.

Πώς να εντοπίζετε τα vanity awards
 
	Αριθμός βραβευθέντων: Συνήθως, η αξία ενός βραβείου είναι αντιστρόφως ανάλογη του αριθμού των βραβευθέντων. Αν βραβεύονται όλοι οι συμμετέχοντες και πληρώνουν για να βραβευτούν, τότε πρόκειται για "εγγραφή σε κλαμπ" και όχι για πραγματική διάκριση. Θυμηθείτε, τα βραβεία Νόμπελ είναι μόνο έξι!

	Ονομασία βραβείου: Όσο πιο γενικόλογη και μακροσκελής είναι η ονομασία του βραβείου, τόσο χαμηλότερη είναι η πιθανή αξία του. Λέξεις όπως «εταιρική ευθύνη», «βιωσιμότητα», «καινοτομία» και «κοινωνική επιχειρηματικότητα» είναι συχνά λέξεις-κλειδιά που χρησιμοποιούνται για να προσδώσουν σοβαρότητα σε τέτοιες βραβεύσεις.

	Φορείς βραβείων: Οι οργανισμοί που προσφέρουν αυτά τα βραβεία συχνά χρησιμοποιούν ονόματα που παραπέμπουν σε πανεπιστήμια ή διεθνείς οργανισμούς. Είναι σημαντικό να ερευνήσετε την ιστοσελίδα τους για να διαπιστώσετε αν έχουν πραγματική σύνδεση με αυτά.

	Μη κερδοσκοπικές εταιρείες: Πολλές εταιρείες που διοργανώνουν τέτοιες βραβεύσεις ισχυρίζονται ότι είναι μη κερδοσκοπικές, ενώ στην πραγματικότητα λειτουργούν ως κανονικές επιχειρήσεις. Αν εντοπίσετε τα στοιχεία της εταιρείας, μπορείτε να διαπιστώσετε την αλήθεια πίσω από αυτόν τον ισχυρισμό.






Η Αόρατη Διαφήμιση
Λίγα χρόνια μετά την ίδρυση της Τουρκικής Δημοκρατίας, ο Κεμάλ Ατατούρκ έλαβε μια απόφαση που άλλαξε για πάντα τις διατροφικές συνήθειες της γειτονικής χώρας. Με σειρά νομοθετικών παρεμβάσεων, που ενίσχυαν συγκεκριμένους καλλιεργητές και εμπόρους, μετέτρεψε τους Τούρκους από δεινούς καφεπότες σε ένα έθνος που προτιμούσε φανατικά το τσάι. Έκτοτε, το τσάι είναι τόσο καθιερωμένο στην τουρκική κουλτούρα ώστε οι περισσότεροι πολίτες ίσως να θεωρούν ότι πρόκειται για συνήθεια αιώνων.
Σήμερα, η κίνηση του Ατατούρκ ίσως φαντάζει απολυταρχική. Ο «πατέρας των Τούρκων», όμως, εκτός από αυταρχικός, ήταν και γνήσιος αστός. Όπως δεκάδες άλλοι πολιτικοί και επιχειρηματίες της αστικής τάξης, που ο ίδιος διαμόρφωνε, γνώριζε ότι μπορούσε να αλλάξει τις διατροφικές συνήθειες ενός ολόκληρου λαού με βάση πολιτικά και οικονομικά κριτήρια. Σχεδόν έναν αιώνα αργότερα, οι διαφημιστικές εταιρείες είναι πλέον σε θέση να πραγματοποιούν τέτοιου είδους αλλαγές στις καθημερινές συνήθειες εκατομμυρίων ανθρώπων για λογαριασμό πολυεθνικών επιχειρήσεων.
Το πιο χαρακτηριστικό παράδειγμα που αναφέρουν συχνά ιστορικοί και επικοινωνιολόγοι είναι η επιτυχία εταιρειών όπως η Kellogg’s να επιβάλουν το ελαφρύ πρωινό με δημητριακά, αρχικά στις ΗΠΑ και στη συνέχεια σε όλο τον κόσμο. Όπως εξηγεί η Αμπιγκέιλ Κάρολ στο βιβλίο της Three Squares: The Invention of the American Meal (Τρία γεύματα: Η εφεύρεση του αμερικανικού γεύματος), η πεποίθησή μας ότι τα δημητριακά είναι η πλέον ενδεδειγμένη διατροφική συνήθεια είναι αποτέλεσμα μιας εκστρατείας προώθησης συγκεκριμένων προϊόντων στην αγορά.
Πριν από τη Βιομηχανική Επανάσταση, η σημασία του πρωινού ως του πιο «σημαντικού γεύματος», το οποίο «δεν παχαίνει αλλά προσφέρει την ενέργεια που χρειάζεται ο οργανισμός για όλη την ημέρα», ήταν άγνωστη. Οι αγρότες στις ΗΠΑ, για παράδειγμα, συνήθως έτρωγαν ό,τι είχε περισσέψει από την προηγούμενη ημέρα, γεγονός που συχνά καθιστούσε το πρωινό βαρύ και δυσκολοχώνευτο. Με την επικράτηση όμως της Βιομηχανικής Επανάστασης, οι παλιές συνήθειες έπρεπε να αλλάξουν. Οι εργαζόμενοι είχαν διαφορετικά ωράρια, εργάζονταν πιο μακριά από τον τόπο κατοικίας τους και, κυρίως, οι εργοδότες τους απαιτούσαν να είναι παραγωγικοί από το πρώτο λεπτό που θα χτυπούσαν την κάρτα. Η λύση που προτάθηκε, τουλάχιστον στις ΗΠΑ, ήταν ένα ελαφρύ πρωινό με δημητριακά, το οποίο, παρεμπιπτόντως, μέχρι τότε χρησιμοποιούνταν κυρίως σε σανατόρια.
Στις νέες αυτές συνθήκες, ο Χάρβεϊ Κέλογκ (ένας φανατικά θρησκόληπτος που υποστήριζε, μεταξύ άλλων, ότι οι νιφάδες καλαμποκιού μπορούν να σώσουν την ανθρωπότητα από το μέγα «πρόβλημα» του αυνανισμού) άρχισε να στήνει μια αυτοκρατορία στην αγορά του πρωινού με ένα συνδυασμό επιθετικού μάρκετινγκ και φανατικής προσήλωσης στις αρχές ενός ακραίου υγιεινισμού. Ήδη από τη δεκαετία του 1940, το πρωινό με δημητριακά είχε γίνει πλέον συνώνυμο της πιο υγιεινής διατροφής. Καθώς μάλιστα οι γυναίκες άρχισαν να εισέρχονται σταδιακά στην αγορά εργασίας (χωρίς όμως να αποδεσμεύονται από τις δουλειές του σπιτιού), ο χρόνος που διέθεταν για να ετοιμάσουν το πρωινό στον σύζυγο και τα παιδιά ελαχιστοποιήθηκε. Τα δημητριακά λοιπόν πρόσφεραν μια γρήγορη λύση.
Ένα τηλεοπτικό σποτάκι της Kellogg’s από τη δεκαετία του ’50 μας δίνει μια καθαρή εικόνα των νέων ισορροπιών που είχαν δημιουργηθεί σε μια καπιταλιστική αλλά πάντα πατριαρχική οικογένεια. Ο σύζυγος εμφανίζεται εξαντλημένος στο γραφείο, ανίκανος να αποδώσει, και ο εκφωνητής αναλαμβάνει να μας εξηγήσει τι έχει συμβεί και πώς μπορεί να λυθεί το πρόβλημα:
"Ορίστε πώς τον έστειλε η γυναίκα του στη δουλειά εκείνο το πρωινό. Ήταν δικό της λάθος. Ο άνθρωπος δεν είχε φάει τίποτα από το προηγούμενο δείπνο, δηλαδή πριν από 12 ώρες. Πριν από τις φρυγανιές και το τσάι, δώσ’ του ένα μπολ γεμάτο κορν φλέικς. Δεν χρειάζεται ούτε να μαγειρεύεις ούτε να πλένεις πιάτα. Θα το χωνέψει σε χρόνο ρεκόρ και είναι απολαυστικό."
Ύστερα από ένα τέτοιο πρωινό, η γυναίκα του δεν χρειάζεται να ανησυχεί για τίποτα. Η δυνατότητα του λόμπι της βιομηχανίας τροφίμων να επηρεάζει τις διατροφικές συνήθειες δισεκατομμυρίων ανθρώπων σε όλο τον κόσμο δεν διαφέρει ουσιαστικά από ό,τι κατάφερε ο Κεμάλ Ατατούρκ στην Τουρκία. Η βασική διαφορά είναι ότι ο τελευταίος επέβαλε τους στόχους του με διατάγματα, ενώ τα λόμπι κινούνται συνήθως σε υπόγειες διαδρομές χρησιμοποιώντας τη δύναμή τους για να επηρεάζουν πολιτικές αποφάσεις αλλά και να προωθούν τα μηνύματά τους στα ΜΜΕ.
Ένας τέτοιος μηχανισμός παρεμβάσεων, ο απόηχος του οποίου έφτασε και στα ελληνικά ΜΜΕ, ήρθε στο φως τον Ιούνιο του 2019. Ερευνητές από τα Πανεπιστήμια του Κέμπριτζ και του Μιλάνου αποκάλυψαν ότι το Διεθνές Ινστιτούτο Επιστημών Ζωής (ILSI), ίσως το ισχυρότερο λόμπι της βιομηχανίας τροφίμων, είχε διαβρώσει υπηρεσίες του ΟΗΕ και της ΕΕ, τοποθετώντας στελέχη του και επιλεγμένους επιστήμονες σε ειδικές επιτροπές που λαμβάνουν στρατηγικές αποφάσεις για την ασφάλεια των τροφίμων. Οι ερευνητές εντόπισαν τα ίχνη του ILSI μελετώντας για χρόνια περίπου 17.000 έγγραφα διεθνών οργανισμών.
Το Ινστιτούτο Επιστημών Ζωής (ILSI) ιδρύθηκε στα τέλη της δεκαετίας του ’70 με πρωτοβουλία του αντιπροέδρου της Coca-Cola, Άλεξ Μαλασπίνα. Έκτοτε χρηματοδοτείται από εταιρείες τροφίμων και χημικών όπως η BASF, η Bayer, η Syngenta, η Monsanto, και άλλες. Σύμφωνα με τον ιστορικό Μπαρτ Έλμορ, μία από τις πρώτες αποστολές του Ινστιτούτου ήταν να πείσει τη διεθνή κοινή γνώμη, αλλά και τους νομοθέτες παγκοσμίως, ότι η καφεΐνη δεν έχει αρνητικές επιπτώσεις στον οργανισμό. Ο λόγος ήταν απλός: από το 1971, η Coca-Cola ήταν υποχρεωμένη να αναγράφει την περιεκτικότητα σε καφεΐνη στα προϊόντα της, και έπρεπε να καθησυχάσει τους καταναλωτές ότι δεν είχαν τίποτα να φοβούνται από το συγκεκριμένο συστατικό. Όπως αναφέρει ο Μπαρτ Έλμορ στο βιβλίο του Citizen Coke: The Making of Coca-Cola Capitalism, ένα από τα πρώτα διεθνή συνέδρια που διοργάνωσε το ILSI για να υπερασπιστεί την καφεΐνη πραγματοποιήθηκε στην Ελλάδα το 1982.
Η επιρροή όμως του συγκεκριμένου λόμπι στη χώρα μας συνεχίζεται ακόμη και σήμερα. Το 2017, διαβάζαμε σε πολλές ιστοσελίδες, όπως το Protagon και το in.gr, ένα κείμενο με πανομοιότυπες εκφράσεις που υποστήριζε ότι τέσσερα φλιτζάνια καφέ την ημέρα δεν βλάπτουν καθόλου την υγεία. Μοναδική πηγή για τη συγκεκριμένη πληροφορία ήταν επιστήμονες του ILSI, με ορισμένα μέσα να μην εξηγούν καν τι σημαίνουν αυτά τα αρχικά. Λίγο αργότερα, αρχίσαμε να ακούμε για τις ευεργετικές ιδιότητες των λεγόμενων ολιγοθερμικών γλυκαντικών — συστατικά τα οποία, τυχαία, άρχισαν να χρησιμοποιούν στα προϊόντα τους μερικοί από τους βασικούς χρηματοδότες του λόμπι του ILSI.
Τα μέσα που αναπαρήγαγαν τις πληροφορίες του ILSI δεν μπορούν να κατηγορηθούν ότι το έκαναν με δόλο ή ότι πληρώνονταν για αυτό. Σε μικρές αγορές όπως η ελληνική, τέτοια «ρεπορτάζ» συχνά αποτελούν απλώς μεταφράσεις από ξένα μέσα ενημέρωσης, που οι συντάκτες χρησιμοποιούν για να γλιτώσουν χρόνο ή επειδή δεν έχουν τον απαιτούμενο χρόνο για έρευνα. Όταν τέτοια θέματα μεταδίδονται από παγκόσμιας εμβέλειας τηλεοπτικά δίκτυα ή διεθνή πρακτορεία ειδήσεων, η μεταφορά τους στα εθνικά ΜΜΕ γίνεται σχεδόν μηχανικά, χωρίς κανείς να ελέγχει τις πηγές.
Αξίζει να σημειωθεί ότι το γεγονός πως μια πληροφορία προωθείται από ένα λόμπι δεν σημαίνει αναγκαστικά ότι είναι λανθασμένη. Η πληροφορία για τα τέσσερα φλιτζάνια καφέ την ημέρα, για παράδειγμα, επιβεβαιώνεται και από έρευνες του κρατικού Ινστιτούτου Υγείας των ΗΠΑ. Ωστόσο, το γεγονός ότι τα συγκεκριμένα μέσα ενημέρωσης χρησιμοποίησαν ως μοναδική πηγή το λόμπι της βιομηχανίας τροφίμων παραμένει ανησυχητικό, καθώς σε άλλες περιπτώσεις θα μπορούσε να οδηγήσει σε σοβαρές συνέπειες.
Ο Ανώνυμος Συντάκτης
Τα μυστικά του κλάδου της διαφήμισης προφανώς ξεπερνούν κατά πολύ τα όρια αυτού του βιβλίου, και υπάρχει τεράστιος όγκος σχετικής βιβλιογραφίας. Παρ’ όλα αυτά, αξίζει να δούμε μερικά ακόμη παραδείγματα συγκαλυμμένων διαφημίσεων που κυκλοφορούν στα ελληνικά ΜΜΕ, καθώς μέσω αυτών μπορούμε να κατανοήσουμε πώς λειτουργούν και πώς να εντοπίζουμε ανάλογους μηχανισμούς προώθησης πληροφοριών.
Τον Μάρτιο του 2016, ξεφυλλίζοντας τον σαββατιάτικο και κυριακάτικο Τύπο, παρατήρησα ένα κείμενο με τίτλο «Καβάλα: Ένα παραθαλάσσιο κόσμημα, εκεί όπου η Δύση συναντά την Ανατολή». Το γεγονός ότι ήταν ανυπόγραφο μου τράβηξε αμέσως την προσοχή. Γιατί κάποιος να μη θέλει να υπογράψει ένα απλό ταξιδιωτικό ρεπορτάζ; Λίγο αργότερα, βρήκα το ίδιο κείμενο και σε μια άλλη εφημερίδα. Είχε τον ίδιο ακριβώς τίτλο, τις ίδιες φωτογραφίες, και στον βασικό κορμό του κειμένου δεν άλλαζε ούτε λέξη. Η πρώτη μου (αφελής) σκέψη ήταν ότι κάποιος είχε γράψει ένα ταξιδιωτικό ρεπορτάζ, ενδεχομένως για το ΑΠΕ, το οποίο όλοι άρχισαν να αναδημοσιεύουν χωρίς αναφορά στην πηγή. Για να τον εντοπίσω, κατέβασα τις φωτογραφίες και έκανα μια αντίστροφη αναζήτηση εικόνων στο Google Images. Σύντομα, βρήκα εννέα ιστοσελίδες που όχι μόνο δεν είχαν αλλάξει ούτε ένα σημείο στίξης στο κείμενο και στον τίτλο, αλλά δεν άλλαξαν ούτε τα ονόματα των φωτογραφιών: τα αρχεία είχαν τίτλους όπως «Kavala1», «Kavala2», «Kavala3». Κανένα κείμενο όμως δεν είχε υπογραφή.
Όσες φορές και αν διάβαζα το κείμενο, ήταν αδύνατο να εντοπίσω μια εταιρεία, κάποιον οργανισμό ή έστω έναν τοπικό φορέα που θα είχε λόγο να το προωθήσει μαζικά σε τόσες εφημερίδες και ιστοσελίδες. Οι πληροφορίες ήταν πολύ γενικές και ήταν προφανές ότι ο συντάκτης δεν προωθούσε κάποιο ξενοδοχείο ή έστω μια ταβέρνα. Καθώς όλες οι προσπάθειές μου οδηγούσαν σε αδιέξοδο, αναγκάστηκα να πάρω τη «βοήθεια του κοινού». Τηλεφώνησα σε έναν παλιό συνάδελφο, που ήξερα ότι είχε «αυτομολήσει» στο στρατόπεδο των διαφημιστών, και του ζήτησα να μου λύσει την απορία. «Α, λες το θέμα για την Καβάλα», μου είπε, «είναι πουμπλί της Fraport».
Στην πιάτσα των διαφημιστών, ο όρος «πουμπλί» περιγράφει ένα διαφημιστικό κείμενο που έρχεται γραμμένο από μια εταιρεία και παρουσιάζεται σαν ρεπορτάζ ενός μέσου ενημέρωσης. Στη συγκεκριμένη περίπτωση, η γερμανική εταιρεία, που αγόρασε σε τιμή ευκαιρίας (και με κεφάλαια ανακεφαλαιοποιημένων ελληνικών τραπεζών) 14 ελληνικά αεροδρόμια από την κυβέρνηση ΣΥΡΙΖΑ, απλώς προωθούσε τους τουριστικούς προορισμούς της στα μέσα ενημέρωσης.
Παλαιότερα, αυτού του είδους οι καταχωρήσεις είχαν ειδική σήμανση ως «Διαφήμιση». Σταδιακά όμως το μέγεθος της γραμματοσειράς στη σήμανση άρχισε να συρρικνώνεται, έως ότου η λέξη «Διαφήμιση» εξαφανίστηκε ολοκληρωτικά. Σε άλλες περιπτώσεις, η σήμανση μπαινοβγαίνει κατά το δοκούν. Το 2017, για παράδειγμα, το Protagon παρουσίασε θέμα με τίτλο «Eidolon Seminar στις 5 Απριλίου» για τις εκδηλώσεις του Αμερικανικού Κολεγίου, το οποίο υπέγραφε η συντακτική ομάδα. Τέσσερις μήνες αργότερα, στο ίδιο μέσο, δημοσιεύτηκε ένα σχεδόν πανομοιότυπο θέμα με τον τίτλο «Eidolon Seminar στις 6 Ιουλίου». Η φωτογραφία ήταν η ίδια, αλλά πλέον είχε προστεθεί η σήμανση «Διαφήμιση».
Στο παρελθόν, κάθε πουμπλί γραφόταν αποκλειστικά για ένα μέσο, ώστε να αποφευχθεί το ενδεχόμενο που είδαμε στην περίπτωση της Fraport, να κυκλοφορούν δηλαδή περίπου δέκα ιστοσελίδες με πανομοιότυπα κείμενα. Και αυτή η πρακτική όμως άρχισε να θεωρείται πολυτέλεια. Εταιρείες όπως ο ΟΠΑΠ γεμίζουν τις κυριακάτικες εφημερίδες με δελτία τύπου, τα οποία πάντα δημοσιεύονται χωρίς υπογραφή δημοσιογράφου ή αναφορά ως «Διαφήμιση». Όπως θα δούμε στο κεφάλαιο για το greenwashing, παρόμοια ανυπόγραφα «ρεπορτάζ» που εξυμνούν το περιβαλλοντικό προφίλ εταιρειών όπως η ΔΕΗ και η Τράπεζα Πειραιώς βρίσκουν συχνά φιλόξενο έδαφος σε έντυπα και τηλεοπτικούς σταθμούς.
Το παράδοξο στην ελληνική πραγματικότητα είναι ότι ορισμένες φορές τέτοιου είδους θέματα, που κανένας δημοσιογράφος δεν θα τολμούσε να δημοσιεύσει με το όνομά του, κυκλοφορούν και με την υπογραφή συντακτών. Το 2020, για παράδειγμα, η ιστοσελίδα Larissanet παρουσίασε δύο διθυραμβικά κείμενα για τον ιατρικό όμιλο Animus του επιχειρηματία Αχιλλέα Νταβέλη στη Λάρισα. Όταν μάλιστα ο επιχειρηματίας ανέλαβε και την παραγωγή μασκών προστασίας από τον κορονοϊό, ο συντάκτης των κειμένων του Larissanet τον προσκάλεσε και στην τηλεοπτική του εκπομπή στον ΣΚΑΙ για να εκθειάσει το έργο του. Μοναδικό πρόβλημα; Ο ίδιος δημοσιογράφος είχε εμφανιστεί τον Δεκέμβριο του 2019 στο κανάλι Θεσσαλία TV, όπου αποκάλυψε ότι έχει «μια συνεργασία» με τον Νταβέλη και τον όμιλο Animus. «Ήρθα να ρίξω μια ματιά και μπορεί να κάνουμε και τίποτα παραπάνω στο πλαίσιο της συνεργασίας», σημείωσε ο δημοσιογράφος.
Σε μια χώρα σαν την Ελλάδα, όπου για δεκαετίες δημοσιογράφοι εργάζονταν σε γραφεία Τύπου υπουργείων ενώ ταυτόχρονα «κάλυπταν» το ίδιο υπουργείο για λογαριασμό ενός ή περισσοτέρων ΜΜΕ, ίσως αυτό το παράδειγμα να μην ακούγεται και τόσο εξωφρενικό. Είναι, όμως, ενδεικτικό του γεγονότος ότι, με το πέρασμα του χρόνου, οι δημοσιογράφοι-διαφημιστές αισθάνονται όλο και λιγότερο την ανάγκη να κρύβουν τη διπλή τους ιδιότητα.
Η πρακτική της δημοσίευσης πουμπλί (δηλαδή έτοιμων διαφημιστικών κειμένων) χωρίς καμία αναφορά στην πηγή δεν αφορά μόνο τις εφημερίδες και τα περιοδικά. Συχνά, τα έτοιμα θέματα δεν είναι απλώς κείμενα αλλά ολοκληρωμένα τηλεοπτικά ρεπορτάζ, γνωστά στο εξωτερικό ως Video News Releases (VNR), που προβάλλονται σε τηλεοπτικούς σταθμούς. Τον Μάρτιο του 2006, η οργάνωση Center for Media and Democracy εντόπισε 56 VNR, τα οποία είχαν ετοιμάσει εταιρείες όπως η Pfizer και η General Motors, και τα οποία προβλήθηκαν σε 77 τηλεοπτικούς σταθμούς των ΗΠΑ – σχεδόν πάντα σαν ρεπορτάζ των δημοσιογράφων του καναλιού. Όπως εξηγεί ο δημοσιογράφος Νικ Ντέιβις στο βιβλίο του Flat Earth News, ο ασκός του Αιόλου για αυτές τις αποκαλύψεις άνοιξε το 2004 στις ΗΠΑ, όταν έγινε γνωστό ότι ομοσπονδιακές υπηρεσίες και υπουργεία χρησιμοποιούσαν ακόμα και ηθοποιούς σε VNR που παρουσιάζονταν από τηλεοπτικούς σταθμούς με τη μορφή δημοσιογραφικών ερευνών. Μεταξύ άλλων, τα θέματα αφορούσαν τις αμερικανικές επιχειρήσεις στο Ιράκ και το Αφγανιστάν, αλλά και θέματα που τα υπουργεία Υγείας και Παιδείας ήθελαν να προωθήσουν.
Το 2020, όπως αποκάλυψε το The Verge, τουλάχιστον 11 τηλεοπτικοί σταθμοί στις ΗΠΑ μετέδωσαν πανομοιότυπο VNR, το οποίο εκθείαζε το ρόλο της Amazon εν μέσω της πανδημίας και τα εξαιρετικά μέτρα ασφαλείας που έλαβε για τους εργαζομένους της. Οι παρουσιαστές των δελτίων διάβαζαν το ίδιο κείμενο που είχε γράψει το Γραφείο Τύπου της Amazon και συνέχιζαν λέγοντας ότι το ρεπορτάζ που ακολουθεί είχε επιμεληθεί ο δημοσιογράφος Τοντ Γουόκερ, αφήνοντας να εννοηθεί ότι ήταν δικός τους συντάκτης. Ο Γουόκερ, ωστόσο, δεν δούλευε ταυτόχρονα σε 11 σταθμούς. Εργαζόταν στο Γραφείο Τύπου της Amazon.
Για να αποφύγουν τέτοιου είδους παρεξηγήσεις, αρκετοί τηλεοπτικοί σταθμοί προτιμούν να παίρνουν τα έτοιμα VNR και να τα ξαναστήνουν από την αρχή, χρησιμοποιώντας όμως δικούς τους δημοσιογράφους. Σε αυτές τις περιπτώσεις, παρατηρείται το φαινόμενο διαφορετικοί ρεπόρτερ και παρουσιαστές να εκφωνούν το ίδιο ακριβώς κείμενο σε διαφορετικούς σταθμούς. Όπως μας θύμιζε αρκετά χρόνια πριν η ραδιοφωνική εκπομπή Ελληνοφρένεια, τα κείμενα των ρεπορτάζ για την παρουσία της Μαριάννας Βαρδινογιάννη σε κάποια καλλιτεχνική εκδήλωση παρουσιάζονταν χωρίς καμία αλλαγή στον Alpha της οικογένειας Βαρδινογιάννη και στο Mega, όπου η οικογένεια διατηρούσε σημαντικό πακέτο μετοχών. Ομολογουμένως, το να ξαναγράφεις ένα κείμενο από την αρχή για να μεταδοθεί σε διαφορετικά ΜΜΕ είναι χάσιμο χρόνου, όπως γνωρίζουν πολύ καλά και στη Βόρεια Κορέα.

Πώς Εντοπίζουμε τις Κρυφές Διαφημίσεις
 
	Πανομοιότυπα Κείμενα ή Εκπομπές
 Όταν παρατηρείτε την ταυτόχρονη παρουσίαση παρεμφερών ή ακόμα και πανομοιότυπων κειμένων, ραδιοφωνικών ή τηλεοπτικών εκπομπών χωρίς την υπογραφή δημοσιογράφου, αυτό είναι συχνά ένδειξη κρυφής διαφήμισης.

	Αποφυγή Όρων όπως "Πληρωμένη Καταχώρηση"
 Πολλές φορές τα ΜΜΕ, για να αποφύγουν τη χρήση λέξεων όπως «πληρωμένη καταχώρηση» ή «διαφήμιση», εντάσσουν τα σχετικά κείμενα σε κατηγορίες όπως «Τα νέα της αγοράς» ή «Ο κόσμος των επιχειρήσεων». Αυτό αποτελεί ένδειξη για προωθητικά κείμενα.

	Ασήμαντες Ειδήσεις ως Προετοιμασία Καμπάνιας
 Μικρές ειδήσεις που δεν τραβούν εύκολα την προσοχή μπορεί να χρησιμοποιούνται από διαφημιστικές εταιρείες για να προετοιμάσουν το έδαφος για μια επερχόμενη μεγάλη καμπάνια προϊόντος. Για παράδειγμα, μπορεί να εμφανιστεί μια είδηση για τις ευεργετικές ιδιότητες του σκόρδου λίγο πριν την κυκλοφορία κάποιου προϊόντος με βάση το σκόρδο.

	Παγίδες για Συντάκτες
 Παρά το γεγονός ότι οι περισσότερες κρυφές διαφημίσεις προωθούνται από τα εμπορικά τμήματα των ΜΜΕ (άρα οι δημοσιογράφοι γνωρίζουν τι δημοσιεύουν), υπάρχουν και περιπτώσεις που οι συντάκτες πέφτουν σε παγίδες. Συχνά αντιγράφουν θέματα από ξένα ειδησεογραφικά πρακτορεία, χωρίς να γνωρίζουν την προέλευση.

	"Επιστημονικά" Συνέδρια ως Μέσο Προώθησης Προϊόντων
 Κρυφές διαφημίσεις μπορούν επίσης να προωθούνται μέσω «επιστημονικών» συνεδρίων. Πολλά από αυτά τα συνέδρια οργανώνονται αποκλειστικά για την προώθηση προϊόντων ή υπηρεσιών. Διαφημιστικές εταιρείες ενδέχεται να τοποθετούν πληροφορίες ή ανθρώπους τους σε πραγματικά επιστημονικά συνέδρια, κάνοντας πιο δύσκολο τον εντοπισμό της προώθησης.

	Ερώτημα Αξιολόγησης του Περιεχομένου
 Ειδικά κατά τη διάρκεια ενός δελτίου ειδήσεων, θέστε στον εαυτό σας την ερώτηση: «Αποτελεί πράγματι είδηση αυτό που μόλις είδα;» Για παράδειγμα, ενώ μια οικονομική εφημερίδα μπορεί να έχει λόγο να παρουσιάσει ένα νέο δάνειο ή επενδυτικό πακέτο από μια τράπεζα, αυτό δεν θα έπρεπε να θεωρείται είδηση σε ένα γενικό δελτίο ειδήσεων.






Πράκτορες και Πρακτορεία Ειδήσεων
«Η εμπιστοσύνη προς το πρόσωπό σας είναι ιδιαίτερης λεπτότητας και σημασίας. [...] Σε καμία περίπτωση δεν θα πρέπει να αφήσετε οποιονδήποτε υπαινιγμό σε οποιονδήποτε, άμεσα ή έμμεσα, ότι είστε πράκτορας αυτής της κυβέρνησης. [...] Η αμοιβή σας θα ανέρχεται στο ποσό των έξι δολαρίων την ημέρα».

Αυτό αναφέρει η επιστολή που έστειλε το 1846 ο Αμερικανός υπουργός Εξωτερικών, Τζέιμς Μπιουκάναν, στον Μόουζες Γέιλ Μπιτς, παρέχοντας σαφείς οδηγίες για την αποστολή του στο Μεξικό. Λίγο αργότερα, ο Μπιτς βρέθηκε στην Αβάνα της Κούβας, όπου τον περίμενε ένα πλαστό διαβατήριο, το οποίο του επέτρεψε να εισέλθει στο Μεξικό. Οι ΗΠΑ είχαν ήδη ξεκινήσει επεκτατικό πόλεμο, καταλαμβάνοντας εδάφη του Μεξικού, και χρειάζονταν ανθρώπους πίσω από τις γραμμές των αντιπάλων, οι οποίοι θα λειτουργούσαν ως πέμπτη φάλαγγα. Ο Μπιτς βρήκε τέτοιους ανθρώπους ανάμεσα στους καθολικούς κληρικούς του Μεξικού. Το πρόβλημα ήταν ότι ο Μπιτς ήταν και ο ιδρυτής του πρακτορείου ειδήσεων Associated Press (AP).
Η περίπτωση του Μπιτς είναι ίσως ακραία, αλλά δείχνει τους ισχυρούς δεσμούς που κατά καιρούς διατηρούσαν τα μεγάλα πρακτορεία ειδήσεων με την πολιτική και τους ισχυρότερους οικονομικούς παράγοντες κάθε χώρας. Η ιστορία τους αντικατοπτρίζει την πορεία των εθνικών κρατών από τα μέσα του 19ου αιώνα μέχρι τις μέρες μας. Και για άλλη μια φορά, η ιστορία του Associated Press (AP) είναι ένας πολύτιμος οδηγός για να κατανοήσουμε αυτή τη διαδρομή.
Ο Μόουζες Γέιλ Μπιτς ήταν για χρόνια ένας αποτυχημένος επιχειρηματίας, μέχρι που ανέλαβε τον έλεγχο της εφημερίδας του κουνιάδου του, της New York Sun. Ήταν μια από τις πρώτες εφημερίδες της Νέας Υόρκης που απευθυνόταν στις μάζες και όχι στις ελίτ, και συχνά γέμιζε με αστυνομικό ρεπορτάζ και ειδήσεις για αυτοκτονίες.
Καθώς οι εθνικιστικοί άνεμοι φούντωναν στις ΗΠΑ ενόψει του πολέμου με το Μεξικό, ο Μπιτς, για να καλύψει δημοσιογραφικά τις μάχες, δημιούργησε ένα τραστ με τις πέντε μεγαλύτερες εφημερίδες των ΗΠΑ, οι οποίες θα κάλυπταν από κοινού το κόστος των ανταποκρίσεων. Από αυτή τη σύμπραξη γεννήθηκε το πρακτορείο New York Associated Press (NYAP), που σηματοδότησε δύο κομβικά σημεία στην ιστορία της αμερικανικής δημοσιογραφίας: τη μετατροπή των ειδήσεων σε εμπορεύσιμο προϊόν και τη δημιουργία των πρώτων ολιγοπωλίων και μονοπωλίων στο χώρο της ενημέρωσης.
Το AP προκάλεσε αίσθηση λόγω της ουδέτερης στάσης του απέναντι στα δύο μεγάλα κόμματα των ΗΠΑ—γεγονός που τότε θεωρείτο μεγάλο μειονέκτημα στη δημοσιογραφία—αλλά δεν ξέφυγε ποτέ από την εθνική γραμμή της Ουάσινγκτον. Πώς θα μπορούσε άλλωστε, όταν ο ιδρυτής του ήταν και πράκτορας του Λευκού Οίκου;
Στις δεκαετίες που ακολούθησαν, οι πολεμικοί ανταποκριτές του AP ήταν τόσο «ενσωματωμένοι» στον αμερικανικό στρατό και στις γενοκτονίες κατά των Ινδιάνων, που ήταν δύσκολο να διακρίνει κανείς αν πολεμούσαν ή κάλυπταν τις εξελίξεις. Οι ίδιοι έδωσαν στον εαυτό τους το παρατσούκλι «οι πεζοναύτες της δημοσιογραφίας». Είναι χαρακτηριστικό ότι το 1876, ο δημοσιογράφος Μαρκ Κέλογκ έστειλε την ακόλουθη ανταπόκριση λίγο πριν από τη μάχη του αμερικανικού στρατού με Ινδιάνους στον ποταμό Λιτλ Μπίγκχορν: «Όταν θα διαβάζετε αυτές τις γραμμές, θα έχουμε πολεμήσει τους κόκκινους διαβόλους. [...] Πηγαίνω με τον [αντισυνταγματάρχη] Κάστερ και θα είμαι εκεί στον θάνατο». Η φράση «in the thick of it» που χρησιμοποίησε ο Κέλογκ σημαίνει «στην κορύφωση των γεγονότων», αλλά στην περίπτωση αυτή απέκτησε κυριολεκτική σημασία. Οι δυνάμεις του Κάστερ υπέστησαν ταπεινωτική ήττα, και ο Κέλογκ σκοτώθηκε, με τους Ινδιάνους να του παίρνουν το σκαλπ και το δεξί αυτί. Θεωρείται ο πρώτος πολεμικός ανταποκριτής που σκοτώθηκε εν ώρα υπηρεσίας.
Εξίσου σκοτεινή αποδείχτηκε η ιστορία του AP κατά τον Β΄ Παγκόσμιο Πόλεμο. Όπως αποκάλυψε το 2016 η ιστορικός Χάριετ Σχάρνμπεργκ, το πρακτορείο είχε συνάψει συμφωνία με την ηγεσία του ναζιστικού κόμματος, που του επέτρεψε να διατηρεί γραφεία στο Βερολίνο, τη στιγμή που οι Ναζί έδιωχναν από τη χώρα όλους τους ξένους δημοσιογράφους. Βάσει της συμφωνίας, το πρακτορείο αποδεχόταν τον διαβόητο Schriftleitergesetz (εκδοτικό νόμο), που όριζε ότι δεν μπορούσε να «θίγει συνειδητά την ισχύ του Ράιχ εντός και εκτός Γερμανίας». Το AP όφειλε να προσλαμβάνει μόνο ρεπόρτερ και φωτογράφους που εργάζονταν στο τμήμα προπαγάνδας του ναζιστικού κόμματος και να προσφέρει υλικό από το αρχείο του για τις ανάγκες της ναζιστικής προπαγάνδας εναντίον των Εβραίων.
Παρά το γεγονός ότι το Associated Press (AP) αρνείται ακόμη και σήμερα ότι «συνεργάστηκε συνειδητά με το ναζιστικό καθεστώς», αρκετά από τα ρεπορτάζ του στη δεκαετία του 1950 προωθούσαν τις θέσεις του Χίτλερ. Είναι χαρακτηριστικό ότι ακόμη και το 1941, όταν ο ναζιστικός στρατός εισέβαλε στην πόλη Λβιβ της Ουκρανίας, πραγματοποιώντας ένα φρικιαστικό πογκρόμ εναντίον των Εβραίων, ο Χίτλερ ζήτησε να επιλέξει προσωπικά τις φωτογραφίες που θα έστελνε το πρακτορείο στις ΗΠΑ. Το αποτέλεσμα, όπως εξήγησε η Χάριετ Σχάρνμπεργκ στην εφημερίδα Guardian, ήταν ότι ο δυτικός κόσμος είδε μόνο φωτογραφίες κρατουμένων που σκοτώθηκαν σε σοβιετικές φυλακές και δεν ενημερώθηκε για τη σφαγή χιλιάδων Εβραίων από τους Ναζί.
Αρκετές δεκαετίες αργότερα, το πρακτορείο κατηγορήθηκε για μεροληπτική κάλυψη του Πολέμου του Βιετνάμ και άλλων αμερικανικών επεμβάσεων. Υπήρξαν καταγγελίες ότι ανώτατα στελέχη του AP είχαν επαφές με αξιωματούχους του Πενταγώνου πριν αποφασίσουν να συγκαλύψουν το σκάνδαλο Ιράν-Κόντρας, όταν οι ΗΠΑ πουλούσαν παράνομα όπλα στο Ιράν και με τα κέρδη ενίσχυαν τους Κόντρας στη Νικαράγουα. Ο δημοσιογράφος Μπράιαν Μπάργκερ, που αποκάλυψε το σκάνδαλο, κατήγγειλε ότι το πρακτορείο αρνήθηκε πολλές φορές να δημοσιεύσει την ιστορία, παρά τα αδιάσειστα στοιχεία που είχε συλλέξει. Τελικά, η ιστορία κυκλοφόρησε όταν ένα κείμενο ανέβηκε κατά λάθος στη ροή ισπανικών τηλεγραφημάτων.
Αν και το AP έχει ίσως την πιο χαρακτηριστική ιστορία διαστρέβλωσης ή απόκρυψης πληροφοριών προς όφελος της εξωτερικής πολιτικής των ΗΠΑ, δεν είναι το μοναδικό διεθνές πρακτορείο που κατά καιρούς ταυτίζεται με κυβερνήσεις και κράτη. Το 1977, το περιοδικό Rolling Stone και η εφημερίδα New York Times ανέφεραν ότι η CIA διέθετε πράκτορες στο πρακτορείο Reuters. Μάλιστα, πηγές της New York Times ανέφεραν ότι συγκεκριμένα θέματα «φυτεύονταν» από τη CIA και κάποια από αυτά ήταν ψευδή. Το Reuters αρνήθηκε τις κατηγορίες.
Το ίδιο δημοσίευμα ανέφερε ότι εκείνη την εποχή, άλλα πρακτορεία ελέγχονταν εξ ολοκλήρου ή χρηματοδοτούνταν σε σημαντικό βαθμό από τη CIA, με χαρακτηριστικό παράδειγμα το Free Europe News Service, στο οποίο έγραφαν αντιφρονούντες από την Ανατολική Ευρώπη.
Σαναμοιράζοντας τη Γηραιά Ήπειρο
Στην Ευρώπη, η κατάσταση ήταν διαφορετική αλλά όχι απαραίτητα καλύτερη. Τα πρώτα πρακτορεία ειδήσεων ιδρύθηκαν στα μέσα του 19ου αιώνα για να μεταφέρουν κυρίως οικονομικές ειδήσεις, αλλά σύντομα βρέθηκαν να συμμετέχουν ενεργά στις μεγάλες γεωπολιτικές αντιπαραθέσεις της εποχής. Το 1835, το γαλλικό πρακτορείο ειδήσεων Havas (μετέπειτα AFP) ιδρύθηκε, και από αυτό προήλθαν δύο υπάλληλοί του, ο Πολ Τζούλιους Ρόιτερ και ο Μπέρναρντ Γουλφ, οι οποίοι ίδρυσαν τα ομώνυμα πρακτορεία Reuters και Wolf.
Ο Ανδρέας Χριστοδουλίδης, πρώην γενικός διευθυντής του Αθηναϊκού Πρακτορείου Ειδήσεων (ΑΠΕ), περιέγραψε σε μια μελέτη του μια ιδιότυπη «Γιάλτα» που επιβλήθηκε στο χώρο της ενημέρωσης: τα τρία ευρωπαϊκά πρακτορεία (Havas, Reuters, Wolff) δημιούργησαν ένα καρτέλ που απαγόρευε τον ανταγωνισμό. Στις 17 Ιανουαρίου 1870 υπογράφτηκε στο Παρίσι μια συμφωνία για το «μοίρασμα» των ζωνών κάλυψης. Αυτή η συμφωνία, που μπορεί να χαρακτηριστεί ως «νέα τάξη στο χώρο της επικοινωνίας», ακολουθήθηκε πιστά από τους «τρεις» έως το 1950: το Havas κυριαρχούσε στη Δυτική Ευρώπη, τις γαλλικές αποικίες στην Αφρική και στη Βόρεια Αμερική, ενώ το Reuters επικεντρωνόταν στην Κεντρική και Ανατολική Ευρώπη.
Για την Ελλάδα, η κάλυψη είχε δοθεί στο Havas, και έτσι το Αθηναϊκό Πρακτορείο Ειδήσεων (ΑΠΕ) υπέγραψε το 1905 την πρώτη συμφωνία, με μια δεύτερη να ακολουθεί το 1910. Στις 8 Ιουλίου 1924, το ΑΠΕ υπέγραψε ένα κοινό συμφωνητικό με τα Havas και Reuters, αναγνωρίζοντας έτσι την επιρροή των δύο χωρών στα ελληνικά πράγματα.
Ο Αντώνης Σκαμνάκης, αναπληρωτής καθηγητής στο Τμήμα Δημοσιογραφίας και ΜΜΕ του Αριστοτελείου Πανεπιστημίου Θεσσαλονίκης, εξηγεί ότι η πρώτη παρουσία ειδησεογραφικού πρακτορείου στην Ελλάδα το 1870 προήλθε από το καρτέλ των μεγάλων ευρωπαϊκών πρακτορείων. Πριν από τη δημιουργία του ΑΠΕ, είχαν γίνει πολλές προσπάθειες για ίδρυση ελληνικών πρακτορείων, οι οποίες πάντα συνδέονταν με τον «εθνικό κορμό». Κεντρική φιγούρα σε αυτές τις προσπάθειες ήταν ο Αντώνιος Τζανετάκης Στεφανόπολις, εκδότης της γαλλόφωνης εφημερίδας Le Messager d’Athènes και άτομο με ισχυρές πολιτικές διασυνδέσεις.
Το Αθηναϊκό Πρακτορείο Ειδήσεων πέρασε από πολλές και διαφορετικές φάσεις, ανάλογα με τις ισορροπίες των πολιτικών δυνάμεων και το ρόλο που του ανέθετε κάθε κυβέρνηση. Πολλοί από τους υπαλλήλους του με τους οποίους επικοινώνησαν για αυτό το βιβλίο μιλούν με θαυμασμό για την εποχή (1981-1987) που διευθυντής ήταν ο Ανδρέας Χριστοδουλίδης, ενώ κάποιοι θεωρούν ότι σήμερα το ΑΠΕ διανύει μια από τις πιο σκοτεινές περιόδους της ιστορίας του. Ένας δημοσιογράφος που εργάζεται για δεκαετίες στο ΑΠΕ δήλωσε: «Τα τελευταία χρόνια, είναι σχεδόν αδύνατο να δημοσιευτεί κείμενο για την κυβέρνηση χωρίς να έχει πρώτα ελεγχθεί πλήρως και να έχει εγκριθεί από υπαλλήλους του αρμόδιου υπουργείου».
Μερικά παραδείγματα από τις «επιτυχίες» του Αθηναϊκού - Μακεδονικού Πρακτορείου Ειδήσεων (ΑΠΕ) φαίνεται να επιβεβαιώνουν αυτή την παρατήρηση. Ένα χαρακτηριστικό παράδειγμα είναι η κάλυψη της ετήσιας έκθεσης της οργάνωσης Δημοσιογράφοι Χωρίς Σύνορα το 2022, η οποία κατέταξε την Ελλάδα στην 108η θέση παγκοσμίως, κάτω από αρκετές αφρικανικές χώρες που εξέρχονταν από εμφύλιες συγκρούσεις, και ακόμη και την Ουκρανία, που βρισκόταν σε πόλεμο. Στις 5 Μαΐου 2022, το ΑΠΕ παρουσίασε την έκθεση παραλείποντας να αναφέρει την πτώση της Ελλάδας στην τελευταία θέση μεταξύ των χωρών της Ευρώπης, παρότι αυτό το γεγονός ήταν είδηση σε πολλά ξένα μέσα ενημέρωσης. Η γαλλική εφημερίδα Le Monde έκανε λόγο για «ανησυχητικό έλλειμμα της ελευθερίας του λόγου στην Ελλάδα», ενώ το Politico σημείωνε ότι «η Ελλάδα είναι η χειρότερη χώρα της ΕΕ ως προς την ελευθερία των μέσων ενημέρωσης». Όταν η «παράλειψη» του ΑΠΕ προκάλεσε αντιδράσεις στα μέσα κοινωνικής δικτύωσης και έντονη κριτική από ΜΜΕ όπως η Εφημερίδα των Συντακτών, το πρακτορείο διέγραψε το σχετικό τηλεγράφημα από το αρχείο του, σαν ένα μικρό παιδί που κρύβει τα κομμάτια από ένα σπασμένο βάζο κάτω από το χαλί.
Από τις 2 Νοεμβρίου 1858, όταν το Reuters δημοσίευσε την πρώτη διόρθωση για ένα τηλεγράφημά του, μέχρι το 2022, όταν το ΑΠΕ κατέβασε ολόκληρο θέμα, πέρασαν 164 χρόνια στα οποία κάποιοι δεν έμαθαν τίποτα.
Δεν χρειάζεται ιδιαίτερη πληροφόρηση για να διαπιστώσει κανείς ότι το κρατικό πρακτορείο ειδήσεων της Ελλάδας, το Αθηναϊκό-Μακεδονικό Πρακτορείο Ειδήσεων (ΑΠΕ), έχει μετατραπεί τα τελευταία χρόνια σε ένα κακής ποιότητας εργαλείο προπαγάνδας της κυβέρνησης. Το καλοκαίρι του 2022, πραγματοποίησα ένα μικρό τεστ στην ιστοσελίδα του πρακτορείου, η οποία είναι προσβάσιμη σε όλους τους αναγνώστες χωρίς συνδρομή. Χρησιμοποίησα την υπηρεσία Internet Archive Wayback Machine, που αρχειοθετεί απεικονίσεις των ιστοσελίδων, και επέλεξα τυχαία μια ώρα της ημέρας (03:15 GMT) για τον μήνα Μάιο. 
Διαπίστωσα ότι, σε όλες τις 31 ημέρες του μήνα, οποιαδήποτε είδηση αφορούσε τον ΣΥΡΙΖΑ, ανεξαρτήτως της δημοσιογραφικής της σημασίας, τοποθετούνταν σχεδόν πάντα στην πέμπτη θέση των θεμάτων της ημέρας. Συγκεκριμένα, σε 22 ημέρες οι ειδήσεις για τον ΣΥΡΙΖΑ βρίσκονταν στην πέμπτη θέση, σε 8 ημέρες δεν υπήρχε καμία αναφορά στην αξιωματική αντιπολίτευση στις πρώτες έξι θέσεις, και μόνο μία ημέρα (16 Μαΐου) μια δήλωση του Αλέξη Τσίπρα είχε καταλάβει την τρίτη θέση.
Από αυτή την πρόχειρη έρευνα προκύπτουν δύο παρατηρήσεις: μία τεχνικής φύσης και μία δημοσιογραφική. 
 
	Τεχνική παρατήρηση: Παρατηρώντας κανείς την πρώτη σελίδα του ΑΠΕ, διαπιστώνει ότι η πέμπτη θέση βρίσκεται σε αυτό που οι σχεδιαστές ιστοσελίδων αποκαλούν "Below the Fold" (κάτω από την τσάκιση). Αυτό σημαίνει ότι οι χρήστες που διαθέτουν μια μέσων διαστάσεων οθόνη δεν βλέπουν αυτό το τμήμα της σελίδας αν δεν κάνουν κύλιση με το ποντίκι. Ο όρος "Below the Fold" προέρχεται από τις παλιές εφημερίδες μεγάλων διαστάσεων, τις οποίες οι εφημεριδοπώλες κρεμούσαν διπλωμένες στα σημεία πώλησης, και σημαίνει ότι τα σημαντικότερα θέματα πρέπει να τοποθετούνται στο επάνω μέρος της σελίδας ώστε να προσελκύουν το ενδιαφέρον των περαστικών.

	Δημοσιογραφική παρατήρηση: Το πραγματικό πρόβλημα στην περίπτωση του ΑΠΕ δεν είναι τεχνικό αλλά δεοντολογικό. Το πρακτορείο τοποθετούσε κάθε είδηση που αφορούσε την αξιωματική αντιπολίτευση στην ίδια θέση ανεξαρτήτως της σημασίας της, είτε επρόκειτο για την εκλογή νέου γραμματέα στο κόμμα είτε για ένα εντελώς αδιάφορο σχόλιο του εκπροσώπου του κόμματος. 


Εν τω μεταξύ, στα θέματα του Μαΐου του 2022 που εξέτασα, η πρώτη θέση κυριαρχούνταν συνήθως από αρχηγικού τύπου φωτογραφίες του Κυριάκου Μητσοτάκη και από πολλές ειδήσεις για τα μέτρα που θα εφάρμοζε η κυβέρνηση για τη μείωση του κόστους τροφίμων, καυσίμων και ηλεκτρικής ενέργειας.
Ο έλεγχος του Αθηναϊκού-Μακεδονικού Πρακτορείου Ειδήσεων (ΑΠΕ) απευθείας από το περιβάλλον του πρωθυπουργού έχει οδηγήσει σε μορφές ολιγοπωλιακού ελέγχου της ενημέρωσης, μια κατάσταση που δεν είχαμε ξαναδεί στην Ελλάδα μετά την πτώση της δικτατορίας. Σήμερα, το ΑΠΕ δημοσιεύει κατά μέσο όρο 200 με 400 ειδήσεις την ημέρα, οι οποίες αποστέλλονται σε περίπου 480 συνδρομητές, δηλαδή σε δεκάδες ή εκατοντάδες μέσα ενημέρωσης. Αυτά συχνά αναπαράγουν αυτούσια τα κείμενα, χωρίς καν να αναφέρουν ότι προέρχονται από το κρατικό πρακτορείο ειδήσεων. Είναι χαρακτηριστικό ότι όταν ένα ορθογραφικό ή συντακτικό λάθος ξεφεύγει από το ΑΠΕ, αυτό εξαπλώνεται σχεδόν παντού στον ελληνικό Τύπο με ταχύτητα πανδημίας.
Αυτό το φαινόμενο δεν περιορίζεται στην Ελλάδα. Έρευνα της Σχολής Δημοσιογραφίας του Πανεπιστημίου του Κάρντιφ έδειξε ότι στις πέντε μεγαλύτερες εφημερίδες της Μεγάλης Βρετανίας, το 60% της ύλης αποτελούσε αυτούσια αναπαραγωγή των τηλεγραφημάτων του πρακτορείου Press Association (PA). Επιπλέον, το 20% των κειμένων περιλάμβανε μεγάλο μέρος από τηλεγραφήματα, ενώ το 13% περιείχε αναφορές σε αυτά. Συνολικά, περίπου το 70% της ύλης βασιζόταν σε πληροφορίες που παρείχε το εθνικό πρακτορείο.
Τα κρατικά πρακτορεία ειδήσεων αντλούν τεράστια δύναμη λόγω της έλλειψης διασταύρωσης των πληροφοριών από τα μέσα ενημέρωσης. Πολλά ΜΜΕ αντιμετωπίζουν τις πληροφορίες που προέρχονται από κρατικά ή ημικρατικά πρακτορεία ως δεδομένες. Όπως παρατήρησε ο δημοσιογράφος Νικ Ντέιβις, το 2014 το BBC ενημέρωσε τους συντάκτες του ότι μπορούσαν να θεωρούν το PA ως "επιβεβαιωμένη πηγή", μια πρακτική που ίσχυε πολύ νωρίτερα για τα περισσότερα βρετανικά μέσα ενημέρωσης.
Στην Ελλάδα, ειδικά από την περίοδο των μνημονίων και έπειτα, η κατάσταση είναι ακόμη χειρότερη. Οι δημοσιογράφοι που εργάζονται υπό συνθήκες υπερεκμετάλλευσης αναγκάζονται να αναπαράγουν αυτούσια τηλεγραφήματα για να καλύψουν τις ποσοτικές απαιτήσεις των αρχισυντακτών τους. Αυτό έχει ως αποτέλεσμα τη μαζική αντιγραφή ειδήσεων, χωρίς περαιτέρω έλεγχο ή επιβεβαίωση, επιδεινώνοντας την ποιότητα της ενημέρωσης.
Η οικονομική κρίση έχει επηρεάσει σοβαρά τη λειτουργία των μέσων ενημέρωσης στην Ελλάδα, με αποτέλεσμα τα μεγαλύτερα μέσα να έχουν περιορίσει δραστικά τους ανταποκριτές τους, τόσο στην επαρχία όσο και στο εξωτερικό. Οι εποχές όπου δεκάδες δημοσιογράφοι συνόδευαν τον πρωθυπουργό σε διεθνείς συναντήσεις έχουν περάσει, και σήμερα παρατηρούμε ότι κρίσιμες συνόδους κορυφής καλύπτονται μόνο από έναν δημοσιογράφο του ΑΠΕ και ένα μικρό συνεργείο της ΕΡΤ. Καθώς η κρίση επιδεινωνόταν, τα ιδιωτικά μέσα ενημέρωσης, που κάποτε υπόσχονταν πολυφωνία, μετατράπηκαν σε πλατφόρμες αναδημοσίευσης των τηλεγραφημάτων του κρατικού πρακτορείου ειδήσεων. Με τον απευθείας έλεγχο του ΑΠΕ από το Μέγαρο Μαξίμου από το 2019, η «πολυφωνία» έχει αρχίσει να ταυτίζεται με τη φωνή ενός και μόνο ατόμου.

Πώς να Εντοπίζετε Προβλήματα σε Κείμενα από Πρακτορεία Ειδήσεων
 
	Διασταύρωση Πληροφοριών: Η πρακτική των μέσων ενημέρωσης να μην διασταυρώνουν τις ειδήσεις που προέρχονται από κρατικά πρακτορεία ειδήσεων μπορεί να είναι λογική όταν πρόκειται για επίσημες ανακοινώσεις κρατικών ή κυβερνητικών αξιωματούχων. Ωστόσο, αυτή η πρακτική είναι επικίνδυνη για κάθε άλλη είδηση. Κάθε πληροφορία πρέπει να διασταυρώνεται.

	Δημοσιογραφικές Συνεντεύξεις: Παρόλο που οι εποχές που οι μυστικές υπηρεσίες τοποθετούσαν μαζικά υπαλλήλους τους σε ειδησεογραφικά πρακτορεία ίσως να έχουν παρέλθει, τα κρατικά πρακτορεία εξακολουθούν να εκφράζουν τις επίσημες θέσεις της κυβέρνησης. Παρατηρήστε τις ερωτήσεις των δημοσιογράφων σε συνεντεύξεις Τύπου. Αν οι ερωτήσεις φαίνονται σαν προσυμφωνημένες «πάσες» προς τον ερωτώμενο, είναι πιθανό να εξυπηρετούν την κυβερνητική ατζέντα.

	Ανυπόγραφα Κείμενα: Κείμενα που κυκλοφορούν με πανομοιότυπη μορφή σε πολλά ΜΜΕ συνήθως προέρχονται είτε από πρακτορεία ειδήσεων είτε από δελτία Τύπου. Αν ένα μέσο δεν αναφέρει ξεκάθαρα την πηγή αυτών των πληροφοριών, τότε η αξιοπιστία του αμφισβητείται.


Παράλληλα, λόγω της κρίσης, ακόμη και τα μεγαλύτερα μέσα ενημέρωσης έχουν περιορίσει δραστικά τους ανταποκριτές τους στην επαρχία αλλά και σε ξένες χώρες, ενώ έχουν σταματήσει και τις αποστολές δημοσιογράφων στο εξωτερικό. Οι εποχές κατά τις οποίες δεκάδες δημοσιογράφοι συνόδευαν τον πρωθυπουργό σε διεθνείς συναντήσεις έχουν παρέλθει, ενώ πολλές φορές παρατηρούμε κρίσιμες συνόδους κορυφής να καλύπτονται μόνο από έναν δημοσιογράφο του ΑΠΕ και ένα ολιγομελές συνεργείο της ΕΡΤ. Όσο βάθαινε η κρίση, τόσο τα ιδιωτικά ΜΜΕ, που υπόσχονταν πολυφωνία, μετατρέπονταν σε πλατφόρμα αναδημοσίευσης αυτούσιων τηλεγραφημάτων του κρατικού πρακτορείου ειδήσεων. Και φυσικά, με τον απευθείας έλεγχο του ΑΠΕ από το Μέγαρο Μαξίμου από το 2019, η «πολυφωνία» άρχισε να ταυτίζεται με τη φωνή ενός ανθρώπου.

Πώς εντοπίζουμε προβλήματα σε κείμενα που προέρχονται από πρακτορεία
Η συνήθεια των μέσων ενημέρωσης σε όλο τον κόσμο να μη διασταυρώνουν τις ειδήσεις που προέρχονται από κρατικά πρακτορεία ειδήσεων ίσως έχει νόημα όταν αυτές αφορούν επίσημες ανακοινώσεις κρατικών και κυβερνητικών αξιωματούχων, αλλά είναι επικίνδυνη για κάθε άλλου είδους είδηση. Κάθε πληροφορία απαιτεί διασταύρωση.
Οι εποχές που οι μυστικές υπηρεσίες τοποθετούσαν μαζικά υπαλλήλους τους σε μεγάλα ειδησεογραφικά πρακτορεία ίσως να έχουν παρέλθει, αλλά τα κρατικά πρακτορεία εξακολουθούν να εκφράζουν τις επίσημες θέσεις της κυβέρνησης της χώρας τους. Παρατηρήστε τις ερωτήσεις των δημοσιογράφων τους σε συνεντεύξεις Τύπου για να δείτε αν αποτελούν προσυμφωνημένη «πάσα» για τον ερωτώμενο.
Ανυπόγραφα κείμενα που κυκλοφορούν με πανομοιότυπη μορφή σε πολλά ΜΜΕ προέρχονται είτε από πρακτορεία είτε από δελτία Τύπου. Και στις δύο περιπτώσεις, το μέσο που δεν κάνει σαφή αναφορά στην πηγή δεν μπορεί να θεωρείται αξιόπιστο.




Μια εικόνα, χίλια ψέματα
Στο Μουσείο Άλτες του Βερολίνου υπάρχει ένας από τους ελάχιστους διασωθέντες πίνακες ζωγραφικής σε ξύλο της κλασικής αρχαιότητας. Το έργο απεικονίζει τις δύο πρώτες γενιές της δυναστείας των Σεβήρων, που κυβέρνησε τη Ρωμαϊκή Αυτοκρατορία το διάστημα 195-255 μ.Χ. Αν κοιτάξετε όμως προσεκτικά, θα διαπιστώσετε ότι ένα από τα πρόσωπα (πιθανότατα του αυτοκράτορα Πάμπλιους Σεπτίμιους Γκέτα, που δολοφονήθηκε με εντολή του αδερφού του) είχε σβηστεί και, σύμφωνα με τους ιστορικούς, είχε καλυφθεί με... περιττώματα. Πρόκειται για μία από τις πιο χαρακτηριστικές περιπτώσεις του λεγόμενου damnatio memoriae (καταδίκης της μνήμης), δηλαδή της προσπάθειας ολοκληρωτικής διαγραφής κάθε στοιχείου για την ύπαρξη ενός ανθρώπου. Ταυτόχρονα όμως, είναι και μία από τις πρώτες στην ιστορία προσπάθειες παραποίησης μιας εικόνας για πολιτικούς λόγους.
Με την πάροδο των χρόνων, οι τεχνικές παραποίησης εικόνων βελτιώθηκαν αισθητά και φυσικά εκτοξεύτηκαν σε νέα επίπεδα με την ανακάλυψη της φωτογραφίας. Ενώ όμως η δυτική ιστοριογραφία (και κυρίως η δημοσιογραφία) θυμάται συνήθως ως πρώτο ιστορικό παράδειγμα τον Στάλιν, που έσβηνε πολιτικούς αντιπάλους του, όπως τον Τρότσκι και τον Νικολάι Γιεζόφ, η συγκεκριμένη πρακτική ξεκίνησε σε άλλο αιώνα και κυρίως σε άλλη πλευρά της ιστορίας.
Μόλις τρεις δεκαετίες μετά την εφεύρεση της φωτογραφίας, οι πρώτοι μεγάλοι φωτορεπόρτερ της ιστορίας κατέγραψαν τις δραματικές εξελίξεις στην Παρισινή Κομμούνα το 1871. Ύστερα όμως από τη λεγόμενη «Ματωμένη Εβδομάδα», κατά την οποία ο στρατός πραγματοποίησε μαζικές εκτελέσεις των ηττημένων Κομμουνάρων, κυκλοφόρησαν εννέα φωτογραφίες με τίτλο "Crimes de la Commune" (Εγκλήματα της Κομμούνας) που επιχειρούσαν να ξαναγράψουν την ιστορία με διαφορετικό τρόπο. Ο δημιουργός τους, ο Ερνέστ Σαρλ Απέρ, χάρη στις επαφές του με την αστυνομία, είχε περάσει αρκετό διάστημα φωτογραφίζοντας ορισμένους από τους πρωτεργάτες της Παρισινής Κομμούνας που παρέμεναν φυλακισμένοι στα περίχωρα του Παρισιού. Πραγματοποιώντας ίσως το πρώτο φωτομοντάζ στην ιστορία, πήρε τις εικόνες από τα κεφάλια των φυλακισμένων και τις τοποθέτησε σε άλλες φωτογραφίες που ο ίδιος είχε σκηνοθετήσει με ηθοποιούς. Στόχος του ήταν να ενοχοποιήσει τους Κομμουνάρους για «θηριωδίες» -όπως εκτελέσεις κρατουμένων- και να παρουσιάσει τις γυναίκες της Κομμούνας σαν άτομα ελευθερίων ηθών. Οι παραποιημένες φωτογραφίες είναι εξαιρετικά ρεαλιστικές για τα δεδομένα της εποχής, αν και ο προσεκτικός θεατής θα εντοπίσει γρήγορα τα τεχνικά προβλήματα (σώματα ανθρώπων που επαναλαμβάνονται στην ίδια φωτογραφία, ασυνέχειες στις σκιές και διαφορετική φωτεινότητα στα πρόσωπα).
Λάθος τόπος, λάθος χρόνος
Η παραποίηση φωτογραφιών και βίντεο έχει φτάσει σήμερα σε επίπεδα τελειότητας που συχνά καθιστούν αδύνατο τον εντοπισμό τους. Δεν πρόκειται, όμως, για τη συνηθέστερη μορφή προπαγάνδας που θα συναντήσουμε στο ίντερνετ και στα μέσα ενημέρωσης. Τις περισσότερες φορές έχουμε να κάνουμε με αληθινές φωτογραφίες οι οποίες όμως έχουν τραβηχτεί σε διαφορετικό χώρο (ετεροτοπισμός) και χρόνο (ετεροχρονισμός) από αυτόν που υποτίθεται ότι αποτυπώνουν. Μερικά παραδείγματα από την ελληνική πραγματικότητα είναι αρκετά διαφωτιστικά.
Τον Αύγουστο του 2017, ο αντιπρόεδρος της Νέας Δημοκρατίας, Άδωνις Γεωργιάδης, προώθησε ένα βίντεο στο Twitter, το οποίο συνόδευσε με το εξής μήνυμα: «Τρομακτικό βίντεο από τη Βενεζουέλα που το παρακράτος Μαδούρο σκοτώνει εν ψυχρώ φοιτητές που του αντιστέκονται. Ο φίλος του Τσίπρα». Το βίντεο έδειχνε πράγματι την εν ψυχρώ δολοφονία ενός νεαρού ατόμου. Με μια σύντομη αναζήτηση στο ίντερνετ, όμως, μπορούσες να διαπιστώσεις ότι το ίδιο βίντεο είχε κυκλοφορήσει δύο χρόνια νωρίτερα. Σύμφωνα μάλιστα με ιστοσελίδες που το φιλοξενούσαν, παρουσίαζε έναν έμπορο ναρκωτικών στο Πουέρτο Ρίκο, ο οποίος σκότωνε έναν χρήστη που του χρωστούσε χρήματα. Ο Γεωργιάδης δηλαδή προωθούσε εικόνες από μια υπερπόντια κτήση της καπιταλιστικής Αμερικής υποστηρίζοντας ότι πρόκειται για τη «σοσιαλιστική» Βενεζουέλα.
Τις περισσότερες φορές, οι ετεροτοπισμένες και ετεροχρονισμένες φωτογραφίες για τη Βενεζουέλα που κυκλοφορούσαν και στην Ελλάδα ξεκινούσαν απευθείας από λογαριασμούς υποστηρικτών της δεξιάς αντιπολίτευσης στο Καράκας. Την ίδια περίοδο είχαν δημοσιευτεί σαν «ντοκουμέντα» για τη βαναυσότητα των δυνάμεων του Μαδούρο φωτογραφίες που είχαν τραβηχτεί στην Αργεντινή, τη Βραζιλία, τη Βουλγαρία, την Καταλονία, τη Χιλή, τη Συρία και την Αίγυπτο. Σε άλλες περιπτώσεις, οι ίδιοι λογαριασμοί έδειχναν εικόνες από την Ονδούρα με μωρά στοιβαγμένα σε κούτες, θύματα της δεξιάς αντιπολίτευσης της Βενεζουέλας (για τα οποία ανέφεραν ότι είναι θύματα της αστυνομίας), αλλά και παλαιότερες θρησκευτικές συγκεντρώσεις τις οποίες παρουσίαζαν σαν αντικυβερνητικές διαδηλώσεις. Κάποια στιγμή μάλιστα συνέβη και το εξής τραγελαφικό: λογαριασμός από τη Βενεζουέλα υποστήριξε ότι ειδικές δυνάμεις της αστυνομίας κακοποιούν ζώα και, για να το «αποδείξει», δημοσίευσε μια φωτογραφία ενός άνδρα των ελληνικών ΜΑΤ που κλοτσούσε τον θρυλικό σκύλο Λουκάνικο στο κέντρο της Αθήνας.
Όπως μου εξήγησε ο συγγραφέας και πρώην διευθυντής της Le Monde Diplomatique, Ιγκνάσιο Ραμονέ, η σχετική προπαγάνδα εναντίον της Βενεζουέλας ξεκίνησε από τις πρώτες ημέρες που ανέλαβε την εξουσία ο Ούγκο Τσάβες και δεν αφορούσε μόνο το ίντερνετ. Ο ίδιος θυμόταν ένα πρωτοσέλιδο της El País που υποτίθεται ότι παρουσίαζε το παραμορφωμένο πρόσωπο του Τσάβες, ο οποίος νοσηλευόταν διασωληνωμένος σε ένα νοσοκομείο της Κούβας. Η φωτογραφία όμως, προς μεγάλη απογοήτευση της ισπανικής εφημερίδας, δεν ήταν τραβηγμένη ούτε τη συγκεκριμένη περίοδο, ούτε στο ίδιο νοσοκομείο, και κυρίως δεν απεικόνιζε τον Τσάβες αλλά έναν άσχετο ασθενή.
Όπως βλέπουμε λοιπόν, αν και ο ετεροτοπισμός στις φωτογραφίες ξεκινά από τα μέσα κοινωνικής δικτύωσης, συχνά καταλήγει να αναπαράγεται από δημοσιογράφους μεγάλων μέσων ενημέρωσης που δεν μπαίνουν στον κόπο ή δεν θέλουν να ελέγξουν τις πηγές τους - καθώς η ιστορία εξυπηρετεί την ατζέντα τους. Στην Ελλάδα ένα από τα πιο χαρακτηριστικά παραδείγματα ήταν η παρουσίαση από τον τηλεοπτικό σταθμό Mega της φωτογραφίας μιας ηλικιωμένης κυρίας που προστάτευε με το σώμα της μια άλλη γυναίκα μπροστά σε ένα ΑΤΜ. Η εικόνα παρουσιάστηκε όταν η ΕΚΤ εξώθησε την Ελλάδα στην επιβολή των capital controls, αλλά είχε τραβηχτεί πριν από χρόνια στη Νότια Αφρική. Σε άλλες στιγμές δημοσιογραφικού μεγαλείου, η τηλεόραση του ΣΚΑΪ παρουσίασε βίντεο με σκηνές πανικού σε κυλιόμενες σκάλες, που υποτίθεται είχαν γυριστεί σε ουκρανικό καταφύγιο, ενώ προέρχονταν από κυλιόμενη σκάλα στο σταθμό «Ρεπούμπλικα» στη Ρώμη. Το γεγονός ότι τα καταφύγια δεν έχουν κυλιόμενες σκάλες δεν φάνηκε να απασχολεί κανέναν στο σταθμό. Ο ΑΝΤ1, από την πλευρά του, παρουσίασε γνωστό δημιουργό manga που στεκόταν μπροστά σε μια αφίσα του Τσε Γκεβάρα σαν δολοφόνο του Ιάπωνα πρώην πρωθυπουργού Σίνζο Άμπε. Παλαιότερα, ο Alpha και ο σταθμός «Ε» είχαν προβάλει απόσπασμα από τη χιουμοριστική ταινία The Interview (2014), δηλώνοντας ότι είναι προπαγανδιστικό βίντεο της Βόρειας Κορέας.
Τα λάθη είναι βέβαια ανθρώπινα, αλλά από μια σατανική σύμπτωση οι ψεύτικες πληροφορίες που μεταφέρονται ουδέποτε αμφισβητούν την κυρίαρχη αφήγηση που προωθούν σταθμοί και εφημερίδες.
Σωστός τόπος, λάθος χρόνος
Μια διαφορετική αλλά εξίσου ενδιαφέρουσα περίπτωση μας έρχεται από μια φωτογραφία που δημοσίευσε ο βουλευτής της ΝΔ, Γιάννης Λοβέρδος, όταν ακόμη ήταν δημοσιογράφος (αλλά και δημοτικός σύμβουλος στον Βύρωνα). Λίγες ημέρες μετά το θάνατο του Φιντέλ Κάστρο, τον Νοέμβριο του 2016, ανάρτησε στο λογαριασμό του στο Facebook παλαιότερη φωτογραφία του Κουβανού ηγέτη να χαιρετά στρατιωτικά δίπλα από τον στρατηγό Πινοσέτ της Χιλής. Η ανάρτηση συνοδευόταν από το εξής σχόλιο: «Οι δικτάτορες έχουν χρώμα ή ιδεολογία. Κατέχουν την εξουσία για την εξουσία, τη δύναμη, την ισχύ, την επιβολή, το χρήμα, τη χλιδή. Γι' αυτό ο “κομμουνιστής” Φιντέλ Κάστρο βρίσκεται στο πλευρό του “φασίστα” Πινοσέτ. Φορώντας στρατιωτικές στολές και χαιρετώντας στρατιωτικά. Γιατί έτσι κάνουν οι δικτάτορες, αφελείς ελληνάρες».
Η φωτογραφία ήταν αληθινή αλλά είχε τοποθετηθεί εσκεμμένα εκτός ιστορικού πλαισίου, με σαφή στόχο να παραπλανήσει την κοινή γνώμη. Σε αυτή την περίπτωση δηλαδή, δεν είχαμε ετεροτοπισμό αλλά ετεροχρονισμό. Η φωτογραφία είχε τραβηχτεί το 1971, δύο χρόνια πριν από το πραξικόπημα που οργάνωσε η CIA για την ανατροπή και τη δολοφονία του προέδρου της Χιλής Σαλβαδόρ Αλιέντε. Ο Πινοσέτ ήταν τότε Γενικός Διοικητής της Φρουράς του Σαντιάγο. Ο Κάστρο, ο οποίος βρισκόταν στην πόλη ως επίσημος προσκεκλημένος της κυβέρνησης της Χιλής, ήταν αναγκασμένος να τηρήσει το πρωτόκολλο και να φωτογραφηθεί με τους επισήμους. Δύο χρόνια αργότερα, ο Αλιέντε προήγαγε τον Πινοσέτ σε αρχηγό του γενικού επιτελείου των ενόπλων δυνάμεων της Χιλής, μη γνωρίζοντας φυσικά ότι ο στρατηγός ετοίμαζε ήδη το σχέδιο της ανατροπής για λογαριασμό της CIA. Αν κατηγορήσουμε λοιπόν τον Κάστρο, θα έπρεπε να κατηγορήσουμε και τον Αλιέντε ότι φωτογραφιζόταν με τον υποψήφιο δολοφόνο του και άρα ήταν και αυτός... «δικτάτορας». Σε αντίθεση όμως με πολιτικούς όπως η Μάργκαρετ Θάτσερ, που φωτογραφίζονταν υπερήφανα με τον Πινοσέτ όταν το καθεστώς του δολοφονούσε και βασάνιζε χιλιάδες ανθρώπους, ο Αλιέντε και ο Κάστρο δεν γνώριζαν τι θα ακολουθούσε.
Θα πρέπει να σημειωθεί ότι ο Γιάννης Λοβέρδος είναι ίσως ο πολιτικός που έχει παρουσιάσει τις περισσότερες παραποιημένες και ετεροχρονισμένες φωτογραφίες στη σύγχρονη ελληνική ιστορία. Ακολουθεί ένας ενδεικτικός κατάλογος:
 
	Τον Νοέμβριο του 2016 υποστήριξε ότι κουκουλοφόροι έκαψαν την ελληνική σημαία κατά τη διάρκεια της πορείας για την επέτειο της 17ης Νοεμβρίου, αναρτώντας φωτογραφία από το 2008.
	Τον Αύγουστο του 2018 ανάρτησε παραποιημένη φωτογραφία στην οποία είχε τοποθετηθεί το κεφάλι της συντρόφου του πρωθυπουργού, Μπέτυς Μπαζιάνα.
	Τον Σεπτέμβριο του 2018 παρουσίασε παραποιημένη φωτογραφία του Αλέξη Τσίπρα να κρατά ανάποδα ένα ζευγάρι στρατιωτικά κιάλια. Το γεγονός ότι η φωτογραφία ήταν παραποιημένη είχε αποδειχτεί δύο χρόνια νωρίτερα από τα Ελληνικά Hoaxes.
	Τον Σεπτέμβριο του 2018 ανάρτησε φωτογραφία του 2011 με άνδρες των ΜΑΤ να χτυπούν ηλικιωμένο άνδρα και ισχυρίστηκε ότι τραβήχτηκε το 2018 στο συλλαλητήριο για τη Μακεδονία.
	Τον ίδιο μήνα παρουσίασε φωτογραφία του Νίκου Παππά μέσα σε τρένο, λέγοντας ότι περνά «ζωάρα» μέσα στο πρωθυπουργικό αεροσκάφος.
	Τον Νοέμβριο του 2018 παρουσίασε εμφανώς και ερασιτεχνικά αλλοιωμένη φωτογραφία του πρίγκιπα Καρόλου με παραδοσιακή στολή, στην οποία είχε τοποθετηθεί το κεφάλι του Τέρενς Κουίκ. Η φωτογραφία συνοδευόταν από το μήνυμα «δυστυχώς η φωτογραφία αυτή δεν είναι προϊόν φωτομοντάζ».
	Τον Νοέμβριο του 2020, για να τιμήσει τις ένοπλες δυνάμεις της Ελλάδας, ανάρτησε φωτογραφία με μια γυναίκα στρατιωτικό που κρατούσε μια εικόνα της Παναγίας. Η φωτογραφία έδειχνε μια στρατιωτίνα με ξένη στολή, πιθανότατα από τη Σερβία.
	Το 2022 δημοσίευσε δική του φωτογραφία λέγοντας ότι βρισκόταν στο ναό της Ευαγγελιστρίας στο Περιστέρι και άναβε ένα κερί για τους τρεις στρατιωτικούς που είχαν σκοτωθεί στα Ίμια. Την ίδια φωτογραφία είχε δημοσιεύσει τον Δεκέμβριο του 2021 λέγοντας ότι βρίσκεται στον Άγιο Σπυρίδωνα στο Αιγάλεω και ανάβει ένα κερί για την ονομαστική γιορτή του αγίου.

Ο Γιάννης Λοβέρδος ήρθε τρίτος στο ψηφοδέλτιο της Νέας Δημοκρατίας (Β2΄ Δυτικού Τομέα) στις εκλογές του 2019, αφού τον ψήφισαν 14.840 συνάνθρωποί μας.

Πώς εντοπίζουμε τις παραποιημένες εικόνες
Όπως και σε κάθε μορφή απάτης, ο εντοπισμός παραποιημένων εικόνων είναι μια συνεχής μάχη που εξελίσσεται καθώς προοδεύει η τεχνολογία. Οι αίθουσες σύνταξης μεγάλων μέσων ενημέρωσης διαθέτουν εξειδικευμένα τμήματα με ειδικούς, που χρησιμοποιούν τεχνικές που θυμίζουν εγκληματολογικά εργαστήρια, για να εντοπίσουν επεξεργασμένα βίντεο και φωτογραφίες. Για παράδειγμα, το BBC διαθέτει μια ομάδα οκτώ ατόμων για αυτό το έργο, ενώ στους New York Times απασχολούνται 17 άτομα.
Σύμφωνα με τη Χάλεϊ Γουίλις από την ομάδα των New York Times, όλα ξεκινούν με τον γεωεντοπισμό κάθε φωτογραφίας και βίντεο. Καμία αμφισβητούμενη εικόνα δεν μπορεί να δημοσιευτεί εάν δεν έχει εντοπιστεί το ακριβές σημείο όπου τραβήχτηκε, συχνά με τη βοήθεια δορυφορικών απεικονίσεων. Το επόμενο βήμα είναι ο χρονικός προσδιορισμός της λήψης. Οι ερευνητές μπορεί να χρησιμοποιήσουν στοιχεία από τοπικούς μετεωρολογικούς σταθμούς για να διαπιστώσουν τις συνθήκες φωτεινότητας και τις καιρικές συνθήκες που επικρατούσαν. Όταν υπάρχουν πολλά βίντεο από το ίδιο γεγονός, αυτά συγχρονίζονται για να προκύψουν περισσότερες πληροφορίες.
Η επιστημονική διερεύνηση της γνησιότητας μιας εικόνας απαιτεί εξειδικευμένο προσωπικό, ειδικές εφαρμογές και πολύ χρόνο. Αυτό δεν σημαίνει ότι δεν μπορούμε να ξεκινήσουμε έρευνα με λιγότερα εργαλεία. Πρέπει, όμως, να έχουμε επίγνωση των περιορισμένων δυνατοτήτων μας, για να μην οδηγηθούμε σε θεωρίες συνωμοσίας.
Πριν αρχίσουμε τον έλεγχο μιας εικόνας ή ενός βίντεο, πρέπει να θυμόμαστε ότι υπάρχουν πέντε βασικές τεχνικές ψηφιακής αλλοίωσης εικόνας: α) προσθήκη στοιχείων (π.χ. ένα όπλο στα χέρια κάποιου), β) αλλαγή στοιχείων (π.χ. ένα κεφάλι σε ξένο σώμα), γ) αφαίρεση στοιχείων (όπως και το κόψιμο της εικόνας), δ) ετεροτοπισμός, και ε) ετεροχρονισμός. Συνήθως, τα μέσα ενημέρωσης αντιμετωπίζουν τις δύο τελευταίες περιπτώσεις, αν και υπάρχουν και παραδείγματα των πρώτων τριών.
Πώς εντοπίζουμε προσθήκη, αλλαγή και αφαίρεση στοιχείων
Ίσως ακούγεται ερασιτεχνικό, αλλά η πρώτη γραμμή άμυνας είναι το ένστικτό μας. Αν μια εικόνα φαίνεται επεξεργασμένη, υπάρχει μεγάλη πιθανότητα να είναι. Το ανθρώπινο μάτι μπορεί να διακρίνει ασυνέχειες και ανωμαλίες που ακόμα και ένας υπολογιστής μπορεί να δυσκολευτεί να εντοπίσει. Ωστόσο, δεν πρέπει να υπερεκτιμούμε τις δυνατότητές μας. Για παράδειγμα, πολλοί πίστευαν ότι μια φωτογραφία του φερόμενου ως δολοφόνου του Κένεντι, Λι Χάρβεϊ Όσβαλντ, όπου κρατούσε μια καραμπίνα, ήταν κατασκευασμένη λόγω της αφύσικης στάσης του σώματός του και των σκιών. Νεότερες μελέτες έδειξαν ότι η φωτογραφία ήταν αυθεντική.
Πρέπει να αναζητούμε ανακολουθίες στο μέγεθος, τη φωτεινότητα και το χρώμα προσώπων και αντικειμένων, καθώς και διαφορές στον κόκκο ή στον ψηφιακό θόρυβο σε συγκεκριμένα σημεία της εικόνας.
Όπως εξηγούσε στο BBC ο Χανί Φαρίντ, καθηγητής στο Πανεπιστήμιο του Μπέρκλεϊ και ειδικός στην ανάλυση ψηφιακών φωτογραφιών, ένα από τα σημεία που συχνά προδίδουν την επεξεργασία μιας φωτογραφίας είναι η αντανάκλαση του φωτός στα μάτια δύο ατόμων που στέκονται κοντά το ένα στο άλλο. «Η θέση, το μέγεθος και το χρώμα από την αντανάκλαση της φωτεινής πηγής», εξηγούσε ο Φαρίντ, «πρέπει να είναι ίδιες ή παρόμοιες· διαφορετικά, η εικόνα μπορεί να είναι αποτέλεσμα φωτομοντάζ». Ένα άλλο εύκολα εντοπίσιμο στοιχείο είναι το χρώμα στα αυτιά, το οποίο αλλάζει ανάλογα με το αν η φωτεινή πηγή βρίσκεται μπροστά ή πίσω από το πρόσωπο.
Σκιές που πέφτουν προς διαφορετικές κατευθύνσεις αποτελούν από τα πιο συνηθισμένα λάθη στην επεξεργασία, αν και μερικές φορές μπορεί να οφείλονται σε πολλαπλές φωτεινές πηγές. Για να εντοπίσουμε την κατεύθυνση του φωτός, τραβάμε μια ευθεία γραμμή από την άκρη μιας σκιάς μέχρι το σημείο του αντικειμένου ή του ατόμου που την προκαλεί και επαναλαμβάνουμε τη διαδικασία για όλα τα σημεία της εικόνας. Οι γραμμές που προκύπτουν πρέπει να συγκλίνουν προς τη φωτεινή πηγή. Για περισσότερες λεπτομέρειες σχετικά με την ανάλυση σκιών και αντανακλάσεων, μπορεί κανείς να διαβάσει την εργασία του Χανί Φαρίντ με τίτλο «Exposing Digital Forgeries by Detecting Inconsistent Reflections» (Αποκάλυψη ψηφιακών παραποιήσεων μέσω ανίχνευσης ασυνεχών αντανακλάσεων).
Σε εικόνες καταστροφής, είναι σημαντικό να εξετάζουμε τα ρούχα και τα πρόσωπα των ανθρώπων για να δούμε αν ταιριάζουν με τις συνθήκες της περιοχής όπου υποτίθεται ότι τραβήχτηκε η εικόνα. Για παράδειγμα, μετά το μεγάλο τσουνάμι στην Ινδονησία το 2004, κυκλοφόρησαν φωτογραφίες ανθρώπων που έτρεχαν να προφυλαχθούν από ένα μεγάλο κύμα. Ωστόσο, οι άνθρωποι στη φωτογραφία ήταν χαμογελαστοί, γεγονός που οδήγησε τους ερευνητές να καταλάβουν ότι η φωτογραφία ήταν από άλλη περιοχή, συγκεκριμένα από την Κίνα, όπου ο κόσμος διασκέδαζε με τα μεγάλα κύματα στις όχθες ποταμών. Μπορούμε επίσης να ανεβάσουμε τη φωτογραφία σε ιστοσελίδες όπως το FotoForensics.com, που μπορούν να εντοπίσουν τεχνικές ανωμαλίες οι οποίες δεν είναι ορατές στο ανθρώπινο μάτι. Αν και η επιτυχία τέτοιων ημιεπαγγελματικών εφαρμογών δεν είναι πάντα εγγυημένη, περιλαμβάνουν παραδείγματα και οδηγίες που βοηθούν στον εντοπισμό παραποιημένων εικόνων.
Πώς εντοπίζουμε τον ετεροτοπισμό και τον ετεροχρονισμό της εικόνας
Το πρώτο βήμα είναι να κάνουμε το λεγόμενο "reverse image search" (αντίστροφη αναζήτηση εικόνας) για να δούμε αν η φωτογραφία έχει δημοσιευτεί στο παρελθόν αλλού. Αν χρησιμοποιούμε το Google Chrome, αρκεί να κάνουμε δεξί κλικ στη φωτογραφία και να επιλέξουμε "Search Image with Google" για να δούμε πού αλλού έχει χρησιμοποιηθεί. Μια αντίστοιχη δυνατότητα υπάρχει και στην Bing της Microsoft. Επίσης, μπορούμε να ανεβάσουμε την εικόνα στο TinEye.com για αναζήτηση.
Θα μπορούσαμε επίσης να αναζητήσουμε τα "metadata", τα στοιχεία που συνοδεύουν κάθε φωτογραφία, όπως η ημερομηνία λήψης, ο φακός που χρησιμοποιήθηκε, η ταχύτητα, το διάφραγμα κ.λπ. Ένας απρόσεκτος χρήστης του Photoshop μπορεί να έχει αφήσει εκεί πληροφορίες που θα μας βοηθήσουν να εντοπίσουμε την απάτη. Το πρόβλημα είναι ότι πλατφόρμες όπως το Facebook και το Twitter αφαιρούν αυτά τα στοιχεία για λόγους προστασίας προσωπικών δεδομένων. Σελίδες όπως το FotoForensics.com και το Exif.tools μπορούν να μας δώσουν πληροφορίες για τα metadata.
Αναζητούμε επίσης το θέμα που παρουσιάζει η φωτογραφία ή το βίντεο σε μηχανές αναζήτησης, προσθέτοντας λέξεις όπως "fake" ή "photoshop" για να δούμε αν άλλοι έχουν αμφισβητήσει τη γνησιότητά τους. 
Επισκεπτόμαστε ιστοσελίδες που ειδικεύονται στον εντοπισμό fake news και μπορεί να έχουν ήδη εντοπίσει την απάτη, όπως το Snopes.com.
Για τα βίντεο, να θυμάστε ότι τα λεγόμενα "deepfakes" συνήθως κυκλοφορούν σε χαμηλή ανάλυση, καθώς είναι δύσκολο να παραχθούν σε υψηλή ανάλυση λόγω της μεγάλης υπολογιστικής ισχύος που απαιτείται. Το Project InVID (invid-project.eu) προσφέρει εργαλεία για τον εντοπισμό deepfakes, παραποιημένων φωτογραφιών ή και ψευδών ειδήσεων σε κείμενα. Ωστόσο, όταν γραφόταν αυτό το κείμενο, υπήρχαν ακόμα προβλήματα στην ανίχνευση deepfakes σε ελληνικές ιστοσελίδες, όπου το εργαλείο μερικές φορές έδινε ψευδώς θετικά αποτελέσματα.




Ο «αντικειμενικός φακός»
Ο Γάλλος σκηνοθέτης Ζαν-Λικ Γκοντάρ υποστήριζε ότι «ο κινηματογράφος λέει την αλήθεια 24 φορές το δευτερόλεπτο», όσα είναι δηλαδή τα καρέ που καταγράφονται σε μια κινηματογραφική μηχανή. Ο Αμερικανός συνάδελφός του, Μπράιαν Ντε Πάλμα, απαντούσε ότι «οι ταινίες λένε ψέματα 24 φορές το δευτερόλεπτο». Στη δημοσιογραφία, η κατάσταση είναι ελαφρώς πιο συγκεχυμένη.
Το γεγονός ότι μια φωτογραφία ή ένα βίντεο δεν έχει υποστεί επεξεργασία και συνοδεύεται από ακριβείς πληροφορίες σχετικά με τον τόπο και τον χρόνο που τραβήχτηκε, δεν σημαίνει ότι λέει αναγκαστικά την αλήθεια. Μια φωτογραφία μπορεί να λέει χίλια ψέματα, ανάλογα με τη γωνία λήψης και το είδος του φακού που επιλέγεται, ή να μεταφέρει στον θεατή συγκεκριμένα συναισθήματα με τη βοήθεια των χρωμάτων που χρησιμοποιούνται. Στα βίντεο, ανάλογα συναισθήματα μπορεί να προκαλέσουν οι ήχοι που συνοδεύουν την εικόνα.
Ορισμένες από τις τεχνικές που θα παρουσιάσουμε στη συνέχεια αφορούν κυρίως τον κινηματογράφο, καθώς οι εικονολήπτες των μέσων ενημέρωσης συνήθως δεν έχουν τον χρόνο να τις εφαρμόσουν στην καθημερινή ροή ειδήσεων. Παρ' όλα αυτά, οι αρχισυντάκτες ενός μέσου, έχοντας να επιλέξουν ανάμεσα σε πολλές φωτογραφίες και βίντεο που φτάνουν στο γραφείο τους, ίσως προτιμήσουν εκείνα που εξυπηρετούν την κεντρική γραμμή του σταθμού.
Υποκειμενικά πλάνα
Στον κινηματογράφο, τα υποκειμενικά πλάνα είναι εκείνα στα οποία η κάμερα παρακολουθεί μια σκηνή όπως θα την έβλεπε ο πρωταγωνιστής. Πρόκειται για ένα πολύ ισχυρό «όπλο» στα χέρια του σκηνοθέτη, ο οποίος ουσιαστικά καλεί τον θεατή να ταυτιστεί με τον ήρωα της ταινίας. Στην τηλεοπτική κάλυψη γεγονότων, όμως, υποκειμενικό μπορεί να θεωρηθεί οποιοδήποτε πλάνο προβάλλεται σε ένα δελτίο ειδήσεων, εκτός από αυτά στα οποία εμφανίζεται ο ρεπόρτερ μιλώντας στην κάμερα. Σε αυτή την περίπτωση, «πρωταγωνιστής» θεωρείται ο θεατής, καθώς η κάμερα υπόσχεται να τον μεταφέρει στο σημείο όπου εξελίσσεται η δράση, είτε πρόκειται για ένα πολεμικό μέτωπο, είτε για μια κοινοβουλευτική συνεδρίαση, είτε για έναν αγώνα ποδοσφαίρου. Πρακτικά, αυτό σημαίνει ότι το σημείο όπου θα σταθεί ο εικονολήπτης μπορεί να επηρεάσει την αντίληψη του θεατή για το θέμα.
Ας υποθέσουμε ότι παρακολουθούμε μια επίθεση της αστυνομίας σε διαδηλωτές. Οι αστυνομικοί χτυπούν με γκλομπ, χρησιμοποιούν δακρυγόνα και χειροβομβίδες κρότου-λάμψης, ή ενεργοποιούν ακόμη και τις αύρες εκτοξεύοντας νερό στους διαδηλωτές. Οι τελευταίοι απαντούν πετώντας πέτρες και μολότοφ. Εάν ο εικονολήπτης σταθεί πίσω από τις δυνάμεις της αστυνομίας, ο τηλεθεατής θα βλέπει τους διαδηλωτές σαν «εχθρό» που πετά πέτρες προς το μέρος του. Αντίθετα, εάν η κάμερα σταθεί πίσω από τους διαδηλωτές και καταγράψει τις κινήσεις της αστυνομίας, ο θεατής θα βλέπει συνεχώς την αστυνομία να του «επιτίθεται».
Θεωρητικά, λοιπόν, ο εικονολήπτης και ο φωτογράφος είναι οι απόλυτοι κυρίαρχοι του επικοινωνιακού παιχνιδιού, αφού έχουν την εξουσία να κατευθύνουν σε σημαντικό βαθμό τα συναισθήματα του θεατή. Πριν βιαστούμε όμως να αποδώσουμε στους συλλέκτες εικόνων τον τίτλο του αρχιπροπαγανδιστή, πρέπει να εξετάσουμε ορισμένες ακόμη τεχνικές λεπτομέρειες.
Στο όχι και τόσο μακρινό παρελθόν, οι τηλεοπτικές κάμερες ήταν ογκώδη μηχανήματα. Ο κάμεραμαν χρειαζόταν να έχει μαζί του όχι μόνο έναν ηχολήπτη, αλλά και έναν βοηθό, ο οποίος θα καθοδηγούσε τα βήματά του όταν κινούνταν προς τα πίσω. Ήταν λοιπόν πολύ πιο εύκολο και ασφαλές γι’ αυτόν να βρίσκεται πίσω από τις γραμμές της αστυνομίας και συγκεκριμένα των ΜΑΤ, που σχημάτιζαν ένα τείχος με τις ασπίδες τους και κινούνταν συντεταγμένα μπροστά ή πίσω. Αντίθετα, οι φωτορεπόρτερ ήταν σχετικά πιο ευέλικτοι και μπορούσαν εύκολα να βρεθούν και από την πλευρά των διαδηλωτών ή ακόμη και ανάμεσα στα δύο στρατόπεδα.
Θα μπορούσε λοιπόν να υποθέσει κάποιος ότι ο εξοπλισμός καθόριζε σε έναν βαθμό και τα υποκειμενικά πλάνα, αφού ένας κάμεραμαν είχε λιγότερες επιλογές για την εικόνα που μπορούσε να στείλει σε σύγκριση με έναν φωτογράφο. Με την εξέλιξη, βέβαια, της τεχνολογίας και τις ολοένα μικρότερες συσκευές λήψης βίντεο, η διάκριση αυτή μειώθηκε σημαντικά. Από προσωπική εμπειρία πιστεύω ότι η λήψη βίντεο παραμένει αρκετά πιο δύσκολη, αφού απαιτεί από τον χειριστή να μένει ακίνητος για μεγαλύτερο χρονικό διάστημα σε σχέση με έναν φωτογράφο. Αυτό όμως σε καμία περίπτωση δεν δικαιολογεί την «ταύτιση» του εικονολήπτη με τις δυνάμεις καταστολής.
Εδώ βέβαια υπεισέρχεται ένας ακόμη σημαντικός παράγοντας που σχετίζεται με την ασφάλεια (ή την αίσθηση ασφάλειας) του εικονολήπτη ή του φωτορεπόρτερ. Στο παρελθόν, διαδηλωτές έχουν επιτεθεί σε δημοσιογράφους, καταστρέφοντας τον εξοπλισμό τους. Δεν ήταν λίγες οι στιγμές που φωτορεπόρτερ πλήρωσαν το γεγονός ότι τηλεοπτικοί σταθμοί διαστρέβλωναν την πραγματικότητα με τα ρεπορτάζ τους ή μετέδιδαν πλάνα με πρόσωπα διαδηλωτών τα οποία θα μπορούσαν να χρησιμοποιηθούν από την αστυνομία για συλλήψεις. Το γεγονός αυτό όμως ίσως αναγκάζει ορισμένους επαγγελματίες της εικόνας να λαμβάνουν μέτρα προστασίας που τους απομακρύνουν από το σημείο της δράσης.
Γωνία λήψης
Η γωνία που σχηματίζει ο φακός με το έδαφος, καθώς και το ύψος του από αυτό, μπορούν να επηρεάσουν με καθοριστικό τρόπο την τελική εικόνα. Όταν ο φακός «κοιτάζει» προς τα κάτω από μεγάλο ύψος, δίνεται έμφαση στις λεπτομέρειες της εικόνας. Αντίθετα, όταν η λήψη γίνεται από το ύψος του ματιού ή χαμηλότερα, προκύπτει μια πιο «γεμάτη» και ίσως χαοτική εικόνα.
Οι έμπειροι προπαγανδιστές γνωρίζουν ότι αν τοποθετήσεις την κάμερα σε χαμηλότερο σημείο από το ύψος των ματιών, ώστε να «κοιτάζει» τον συνεντευξιαζόμενο από κάτω, του προσδίδεις κύρος. Αντίθετα, εάν η κάμερα τον καταγράφει από ψηλά, τον μειώνεις, τον «κοιτάζεις αφ’ υψηλού».
Σε ακραίες περιπτώσεις, όταν για παράδειγμα ένα drone βρίσκεται ακριβώς πάνω από το θέμα κάνοντας λήψεις υπό γωνία 90 μοιρών, οι άνθρωποι και τα αντικείμενα φαίνεται να έχουν μεγαλύτερη απόσταση μεταξύ τους — ένας τρόπος για να παρουσιάσεις μια αξιοπρεπή συγκέντρωση σαν παταγώδη αποτυχία.
Στον κινηματογράφο, ο σκηνοθέτης διαθέτει πολλές τεχνικές, όπως το να προκαλέσει ένταση και σύγχυση στον θεατή γέρνοντας την κάμερα αριστερά ή δεξιά (το λεγόμενο ολλανδικό πλάνο). Ωστόσο, αυτές οι πρακτικές σπάνια εμφανίζονται στη δημοσιογραφική κάλυψη γεγονότων.
Η επιλογή του φακού
Μπορούμε να διακρίνουμε τους φακούς σε τρεις βασικές κατηγορίες: ευρυγώνιους, κανονικούς και τηλεφακούς. Η επιλογή κάθε φακού σχετίζεται με αισθητικές και τεχνικές αποφάσεις. Σε ακραίες περιπτώσεις, όμως, μπορεί κυριολεκτικά να παραμορφώσει την πραγματικότητα. Ένας ευρυγώνιος φακός ενισχύει την αίσθηση του βάθους, αυξάνοντας την προοπτική, ενώ συνήθως όλα τα σημεία της εικόνας είναι εστιασμένα (έχει μεγάλο βάθος πεδίου). Ταυτόχρονα, μπορεί να παραμορφώσει τα χαρακτηριστικά του προσώπου, αν η λήψη γίνει από πολύ μικρή απόσταση.
Οι κανονικοί ή νορμάλ φακοί παρουσιάζουν την εικόνα σχεδόν όπως τη βλέπει το ανθρώπινο μάτι, γι’ αυτό προσφέρουν την πιο «αντικειμενική» καταγραφή της πραγματικότητας. Αντίθετα, ένας τηλεφακός «συμπιέζει» την εικόνα, με αποτέλεσμα να εμφανίζει τα αντικείμενα σαν να βρίσκονται πιο κοντά μεταξύ τους. Παράλληλα, εστιάζει σε ένα συγκεκριμένο σημείο αφήνοντας θολό το προσκήνιο και το παρασκήνιο (έχει μικρό βάθος πεδίου), γεγονός που επιτρέπει σε ό,τι βρίσκεται σε αυτό το σημείο να ξεχωρίζει από το περιβάλλον.
Ένα παράδειγμα κακής χρήσης τηλεφακών είδαμε κατά τη διάρκεια της πανδημίας, όταν κυβερνήσεις και τηλεοπτικοί σταθμοί ήθελαν να κατηγορήσουν τους πολίτες για συνωστισμό. Όπως μας θυμίζει ο καθηγητής Γιώργος Πλειός στο βιβλίο του Παραποιημένες Ειδήσεις, στη Γερμανία και στη Θεσσαλονίκη, τα ΜΜΕ παρουσίασαν εικόνες με τηλεφακούς, όπου οι πολίτες φαίνονταν σχεδόν να ακουμπούν ο ένας τον άλλο, ενώ στην πραγματικότητα είχαν απόσταση αρκετών μέτρων μεταξύ τους. Για τον ίδιο λόγο, οι τηλεφακοί χρησιμοποιούνται συχνά από πολιτικά κόμματα σε προεκλογικές συγκεντρώσεις για να δείξουν μεγαλύτερη πυκνότητα των οπαδών τους.
Τον Μάιο του 2014, τα περισσότερα κανάλια παρουσίασαν την εικόνα μιας «μεγαλειώδους» προεκλογικής συγκέντρωσης του Αντώνη Σαμαρά στο Σύνταγμα, χρησιμοποιώντας πλάνα αποκλειστικά από τους διοργανωτές. Με τη μελετημένη χρήση φακών, καδραρίσματος και καπνογόνων, οι σκηνοθέτες παρουσίασαν μια εικόνα που θύμιζε τις γιγαντιαίες πολιτικές συγκεντρώσεις της δεκαετίας του '80. Στην πραγματικότητα, όπως έδειξαν κάμερες μέσων ενημέρωσης του ΣΥΡΙΖΑ, ήταν μια από τις πιο αποτυχημένες προεκλογικές συγκεντρώσεις κυβερνώντος κόμματος στη μεταπολίτευση. Οι οπαδοί της ΝΔ είχαν συσσωρευτεί σε μια λωρίδα στο κέντρο της πλατείας, την οποία οι κάμερες κατέγραψαν με πολύ σφιχτά πλάνα τηλεφακών και από μικρή απόσταση.
Φωτισμός, κοντράστ και χρώμα
Όπως εξηγούσε ο φωτογράφος Τζέι Π. Μόργκαν (χωρίς καμία σχέση με τη γνωστή τράπεζα), ο φωτισμός ενός θέματος μπορεί να επηρεάσει τα συναισθήματα του θεατή μέσα από τέσσερα χαρακτηριστικά: το κοντράστ, την ποιότητα, το χρώμα και την κατεύθυνση.
Ένα έντονο φωτιστικό κοντράστ, που αφήνει κάποια σημεία σκοτεινά, προκαλεί μεγαλύτερη ένταση, σε αντίθεση με έναν ομοιόμορφο φωτισμό. Παρόμοια επίδραση έχει και η ποιότητα του φωτός, δηλαδή το πόσο σκληρό ή μαλακό είναι. Δεν είναι τυχαίο ότι οι σκηνοθέτες του γερμανικού εξπρεσιονισμού χρησιμοποίησαν τον σκληρό φωτισμό για να δημιουργήσουν τρομακτικές σκιές και να μεταφέρουν στην οθόνη τα διάσημα κινηματογραφικά τέρατα της εποχής.
Το χρώμα είναι επίσης καθοριστικό για τα συναισθήματα του θεατή. Πολλοί παραγωγοί του Χόλιγουντ κατηγορήθηκαν ότι αναπαράγουν στερεότυπα για άλλες χώρες, παρουσιάζοντας εικόνες με σκοτεινά και κορεσμένα χρώματα. Για παράδειγμα, σε χώρες της Ασίας ή της Λατινικής Αμερικής χρησιμοποιείται συχνά μια έντονη κίτρινη απόχρωση, η οποία υπερτονίζει τη φτώχεια ή τη βρωμιά. Ένα χαρακτηριστικό παράδειγμα είναι η ταινία Black Hawk Down του Ρίντλεϊ Σκοτ, που απεικονίζει την αμερικανική στρατιωτική επιχείρηση στη Μογκαντίσου. Στις σκηνές με τους Αμερικανούς στρατιώτες κυριαρχεί ένα έντονο μπλε χρώμα, που τονίζει την τεχνολογική τους υπεροχή, ενώ στα εξωτερικά πλάνα κυριαρχεί ένα «βρόμικο» κίτρινο, ενισχύοντας την αίσθηση της ανομίας και του κινδύνου στην αφρικανική χώρα.
Όπως επισημαίνει η διευθύντρια φωτογραφίας Άβα Μπερκόφσκι, τα χρώματα στον αμερικανικό κινηματογράφο εκφράζουν τον μύθο ότι «εμείς είμαστε ο εκλεκτός λαός, η φιλελεύθερη δημοκρατία, ο καπιταλισμός στα καλύτερά του». Έτσι, η χρωματική παλέτα που χρησιμοποιούν πολλοί σκηνοθέτες επιτρέπει την έκφραση της διαφοράς με τους «Άλλους» μέσα σε ελάχιστο χρονικό διάστημα.
Για δεκαετίες, τα στερεότυπα που εκφράζονταν μέσω διαφορετικών χρωμάτων ήταν τόσο βαθιά ριζωμένα που επηρέασαν ακόμη και τον τεχνικό εξοπλισμό που χρησιμοποιούσαν φωτορεπόρτερ και πολίτες. Η Σάρα Λιούις, καθηγήτρια Ιστορίας της Τέχνης στο Πανεπιστήμιο του Χάρβαρντ, εξηγεί ότι τα πρώτα έγχρωμα φιλμ της Kodak ήταν ρυθμισμένα να αποτυπώνουν σωστά τα χρώματα των λευκών ανθρώπων, καθώς αυτοί αποτελούσαν την κύρια αγορά. Η εταιρεία έστελνε στα φωτογραφικά εργαστήρια την «κάρτα Σίρλεϊ», μια φωτογραφία μιας λευκής γυναίκας, ως οδηγό για τη χρωματική επεξεργασία όλων των φωτογραφιών. Αυτό είχε ως αποτέλεσμα οι φωτογραφίες μαύρων, Λατίνων ή Ασιατών να εκτυπώνονται με χρωματικές παραμορφώσεις. Η Kodak ενδιαφέρθηκε να αντιμετωπίσει το πρόβλημα όχι λόγω ανησυχίας για τις μειονότητες, αλλά λόγω παραπόνων από βιομηχανίες σοκολάτας και κατασκευαστές επίπλων, των οποίων τα προϊόντα δεν αποδίδονταν σωστά στις φωτογραφίες.
Το πόσο σημαντικό ρόλο παίζει το χρώμα στην ειδησεογραφική κάλυψη ενός γεγονότος το είδαμε κατά τις πυρκαγιές του 2021 στην Ελλάδα. Ενώ τα περισσότερα κανάλια παρουσίαζαν εικόνες με αποπνικτικά κίτρινα χρώματα, το κανάλι ΣΚΑΙ έδειξε πλάνα με φυσιολογικά χρώματα, πιθανότατα λόγω τεχνικού φωτισμού ή άλλων παραμέτρων στην «ισορροπία λευκού». Παρόλο που αυτό πιθανώς δεν ήταν σκόπιμο, ορισμένοι υποστηρικτές της Νέας Δημοκρατίας στο Twitter υποστήριξαν ότι αυτή ήταν η αληθινή εικόνα και ότι όλοι οι άλλοι σταθμοί παραποιούσαν τα χρώματα για να δημιουργήσουν μια εικόνα βιβλικής καταστροφής.
Ένα μικρό Χόλιγουντ για το δρόμο
Παρά το γεγονός ότι τα τηλεοπτικά συνεργεία διαθέτουν θεωρητικά δεκάδες τεχνικές για να στείλουν συγκεκριμένα μηνύματα στους θεατές, είναι λάθος να αναζητούμε πάντα δόλο στην τελική εικόνα. Αυτό συμβαίνει κυρίως επειδή στην κάλυψη δημοσιογραφικών θεμάτων συνήθως δεν υπάρχει χρόνος για τέτοιου είδους παρεμβάσεις. Χαρακτηριστικό παράδειγμα είναι ότι οι κινηματογραφιστές, που επιδιώκουν να προσδώσουν ρεαλιστική ή ντοκιμαντερίστικη χροιά στα πλάνα τους, συχνά μιμούνται την «προχειρότητα» των δημοσιογραφικών πλάνων με κάμερα στο χέρι, απότομο ζουμ, και φακό που «ψάχνει» το θέμα εστιάζοντας σε λάθος σημεία. Αλλά τι γίνεται αν το αντίθετο πρόβλημα εμφανιστεί, δηλαδή αν η εικόνα που φτάνει σε ένα δελτίο ειδήσεων είναι ποιοτικά πολύ πιο προσεγμένη από ό,τι θα επέτρεπαν οι συνθήκες στο πεδίο;
Το 2014, κατά τη διάρκεια των βίαιων επεισοδίων που συνόδευσαν την ανατροπή του προέδρου της Ουκρανίας, Βίκτορ Γιανουκόβιτς, κυκλοφόρησε στο διαδίκτυο ένα δίλεπτο βίντεο μιας νεαρής Ουκρανής που υποστήριζε την ανάγκη αλλαγής πολιτικής ηγεσίας. Σύμφωνα με το BBC, αποτέλεσε το βίντεο με τη μεγαλύτερη επιρροή στα γεγονότα του λεγόμενου Ευρωμαϊντάν, συγκεντρώνοντας σε λίγες εβδομάδες περίπου οκτώ εκατομμύρια θεάσεις μόνο στο YouTube και αναμεταδιδόταν διαρκώς από τα μεγαλύτερα τηλεοπτικά δίκτυα του πλανήτη (στην Ελλάδα προβλήθηκε από το Mega και άλλους σταθμούς).
Ανεξάρτητα από το τι πίστευε κανείς για το περιεχόμενο του βίντεο, ο προσεκτικός θεατής μπορούσε να καταλάβει ότι επρόκειτο για μια προσεγμένη παραγωγή. Η κάμερα ήταν σταθερή, ενώ στο φόντο υποτίθεται ότι διεξάγονταν συγκρούσεις με την αστυνομία. Η λήψη φαίνεται να είχε χρησιμοποιήσει τον λεγόμενο «φωτισμό τριών σημείων», που συνηθίζεται σε στούντιο και αποτελείται από μια κύρια φωτιστική πηγή (η αντανάκλαση της οποίας φαίνεται στα μάτια της κοπέλας), μια δευτερεύουσα και μια τρίτη που φωτίζει το πίσω μέρος του κεφαλιού, ώστε να διακρίνεται καλύτερα από το φόντο.
Όπως έγινε σύντομα γνωστό, ήταν πράγματι μια επαγγελματική παραγωγή που επιμελήθηκε ο Αμερικανός σκηνοθέτης και παραγωγός Μπεν Μόουζες (γνωστός από την ταινία Good Morning, Vietnam). Στο πλευρό του βρισκόταν ο Λάρι Ντάιμοντ, στενός συνεργάτης του Στέιτ Ντιπάρτμεντ και στέλεχος σε οργανώσεις όπως η USAID και το National Endowment for Democracy (NED), οι οποίες έχουν κατηγορηθεί για αποσταθεροποίηση κυβερνήσεων εχθρικών προς τις ΗΠΑ. Η πρωταγωνίστρια του βίντεο, η Πούλια Μαρούσεβσκα, διορίστηκε σε υψηλόβαθμες κρατικές θέσεις μετά την ανατροπή του Γιανουκόβιτς, γεγονός που υποδηλώνει ότι το βίντεο δεν ήταν απλώς το αυθόρμητο μήνυμα μιας νεαρής Ουκρανής προς τον κόσμο.
Στην ελληνική πραγματικότητα, επίσης, έχουν προβληθεί πολλές φορές σε δελτία ειδήσεων «αυθόρμητα» βίντεο που προκαλούν ερωτήματα λόγω της άρτιας παραγωγής τους. Τον Σεπτέμβριο του 2021, οι τηλεοπτικοί σταθμοί μετέδωσαν την «τυχαία» συνάντηση του Κυριάκου Μητσοτάκη με έναν κτηνοτρόφο, ο οποίος έσπευσε να τον χαιρετίσει καλπάζοντας με το άλογό του — και τυχαία, όπως του εξήγησε, ήταν και φίλος του πατέρα του.
Ο γνωστός σκηνοθέτης Βασίλης Μαζωμένος, μιλώντας στον ραδιοφωνικό σταθμό Στο Κόκκινο, εξήγησε ότι πρόκειται για ένα ολοφάνερα σκηνοθετημένο «docudrama» (μίξη ντοκιμαντέρ με δραματοποιημένες σκηνές). Σύμφωνα με τον Μαζωμένο, για τη λήψη χρειαζόταν ένα ολόκληρο συνεργείο με δύο κάμερες, εφοδιασμένο με ηχολήπτη και πιθανότατα έναν focus puller (ο τεχνικός που φροντίζει το θέμα να είναι διαρκώς εστιασμένο στην κάμερα). Η σκηνή περιλάμβανε ένα cut (δηλαδή παρέμβαση μοντέρ για τη σύνδεση δύο πλάνων από διαφορετική γωνία), το οποίο οδηγεί σε ένα διπλό αμερικέν (το κάδρο περιλαμβάνει δύο πρόσωπα που εμφανίζονται από τα γόνατα έως το κεφάλι, όπως στις ταινίες γουέστερν). Πρόκειται για μια σύνθετη λήψη που απαιτεί κάτι περισσότερο από μια χούφτα δολάρια.
Το Μπλε και το Κόκκινο Χάπι της Ενημέρωσης
«Είχαμε συμφωνήσει ότι θα μπορούσαν να ρίχνουν εναντίον μας όποιο φαγητό θέλουν: ντομάτες, χούμους, πίκλες — αρκεί τις πίκλες να τις είχαν βγάλει από την κονσέρβα». Η περιγραφή του αξιωματικού του Ισραηλινού στρατού δεν θα μπορούσε να είναι πιο αναλυτική. Μιλώντας στον δημοσιογράφο Ντέιβιντ Ράτνερ της ισραηλινής εφημερίδας Haaretz, εξηγούσε την προετοιμασία της σύγκρουσης που είχε συμφωνήσει ο Ισραηλινός στρατός με ομάδες Ισραηλινών εποίκων στον οικισμό Χομές στη Δυτική Όχθη. Ήταν Αύγουστος του 2005, και ο τότε πρωθυπουργός του Ισραήλ, Αριέλ Σαρόν, ήθελε να στείλει στα διεθνή μέσα ενημέρωσης το μήνυμα ότι ήταν αποφασισμένος να προωθήσει τις ειρηνευτικές συμφωνίες με τους Παλαιστίνιους, ανεξαρτήτως πολιτικού κόστους — ακόμη και αν χρειαζόταν να στείλει το στρατό για να εκκενώσει ορισμένους από τους παράνομους εβραϊκούς εποικισμούς.
Το σχέδιο λειτούργησε. Για αρκετές εβδομάδες τα διεθνή μέσα ενημέρωσης μετέδιδαν συγκλονιστικές εικόνες από τις συγκρούσεις εποίκων με Ισραηλινούς στρατιώτες και αστυνομικούς: δακρυσμένα παιδιά και ηλικιωμένες γυναίκες αναγκάζονταν να εγκαταλείψουν τα σπίτια τους, νεαροί ανεβασμένοι σε στέγες πετούσαν αντικείμενα στις αρχές. Κάπου κάπου, υπήρχε και μια συγκινητική στιγμή με έναν αστυνομικό που, αφού είχε εκτελέσει το καθήκον του στρεφόμενος ενάντια στους ομοθρήσκους του, αγκάλιαζε δακρυσμένος έναν έποικο. Ίσως η θρυλικότερη από αυτές τις εικόνες — η φωτογραφία μιας γυναίκας που προσπαθεί με το σώμα της να απωθήσει μια διμοιρία πάνοπλων αστυνομικών — χάρισε το βραβείο Πούλιτζερ στον φωτογράφο Oded Balilty. Όμως, όπως αποκάλυψε η δημοσιογράφος του Guardian, Ρέιτσελ Σάμπι, η συγκεκριμένη επιχείρηση των Ισραηλινών δυνάμεων ήταν σε σημαντικό βαθμό σκηνοθετημένη. Φωτορεπόρτερ, ρεπόρτερ και δημοσιογράφοι που παρακολούθησαν τα επεισόδια έκαναν λόγο για «μία από τις μεγαλύτερες επιχειρήσεις PR» που είχαν γνωρίσει στην καριέρα τους. «Ήταν ένα έργο τέχνης», δήλωσε ένας από αυτούς.
Οι σκηνές που διαδραματίστηκαν σε αρκετούς παράνομους εποικισμούς μπορεί να ήταν σε σημαντικό βαθμό σκηνοθετημένες, αλλά δεν ήταν αποκύημα φαντασίας. Η οργή των εποίκων για την απομάκρυνσή τους ήταν αληθινή. Τις περισσότερες φορές, όμως, οι διαφορές τους με την κυβέρνηση είχαν επιλυθεί με διαπραγματεύσεις πολλούς μήνες πριν φτάσει η αστυνομία στους εποικισμούς. Σύμφωνα μάλιστα με πληροφορίες, οι περισσότεροι από τους συγκεντρωμένους δεν κατοικούσαν καν στις συγκεκριμένες συνοικίες, αλλά είχαν έρθει για «συμπαράσταση» από άλλες περιοχές του Ισραήλ.
Πριν από την έναρξη των συγκρούσεων, εξηγούσε ο Ντέιβιντ Ράτνερ, οι έποικοι είχαν συμφωνήσει να μην τραυματίσουν σοβαρά κανέναν αστυνομικό. Οι τελευταίοι είχαν υποσχεθεί ότι θα κινούνταν σε μικρές ομάδες των τεσσάρων ατόμων και θα αποδέχονταν με στωικότητα, επαγγελματισμό και κυρίως ανθρωπιά τη «δίκαιη αγανάκτηση» των εποίκων. «Είχα την αίσθηση», εξηγούσε η απεσταλμένη της Christian Science Monitor, Αμέλια Τόμας, «ότι οι στρατιώτες σκέφτονταν από μέσα τους: “Θεέ μου, τώρα πρέπει να αγκαλιάσω άλλον έναν έποικο”». Προφανώς, η άλλη πλευρά της ιστορίας, δηλαδή οι πάνοπλοι στρατιώτες που δολοφονούσαν Παλαιστίνιους αμάχους ισοπεδώνοντας με μπουλντόζες τα σπίτια τους, δεν κέρδισε ούτε το ένα εκατοστό της δημοσιότητας που συγκέντρωσε το «δράμα» των Ισραηλινών εποίκων.
Σε αυτό το παιχνίδι της προπαγανδιστικής κάλυψης (και απόκρυψης) της πραγματικότητας, οι Ισραηλινές αρχές είχαν λάβει μαθήματα από τους μετρ του είδους, μόλις δύο χρόνια νωρίτερα.
Στις 8 Απριλίου του 2003, όταν το μεγαλύτερο τμήμα της κεντρικής Βαγδάτης είχε ισοπεδωθεί από τους βομβαρδισμούς και ενώ τα κατοχικά στρατεύματα συναντούσαν πλέον μόνο σποραδική αντίσταση, ένα αμερικανικό άρμα μάχης έστρεψε την κάννη του προς την ταράτσα του ξενοδοχείου Palestine, σκοτώνοντας έναν εικονολήπτη του πρακτορείου Reuters και έναν δημοσιογράφο του ισπανικού τηλεοπτικού δικτύου Telecinco. Οι αμερικανικές δυνάμεις γνώριζαν πολύ καλά ότι στο ξενοδοχείο διέμεναν οι περισσότεροι ξένοι ανταποκριτές, αλλά δεν δίστασαν να το χτυπήσουν, υποστηρίζοντας ότι η κάμερα των δημοσιογράφων έμοιαζε με εκτοξευτήρα αντιαρματικής ρουκέτας.
Καθώς η οργή των δημοσιογράφων ξεχείλιζε στους διαδρόμους του ξενοδοχείου Palestine, οι υπεύθυνοι επικοινωνίας του Πενταγώνου χρειάζονταν επειγόντως έναν επικοινωνιακό αντιπερισπασμό. Τον βρήκαν μια ημέρα αργότερα, ακριβώς στο ίδιο σημείο, στην Πλατεία Φίρντος μπροστά από το ξενοδοχείο Palestine. Όπως εξηγούσε αρκετά χρόνια αργότερα ο ιστορικός και συγγραφέας Άλεξ φον Τούνζελμαν, στις 9 Απριλίου 2003, μια μικρή ομάδα Ιρακινών, εφοδιασμένοι μόνο με μια βαριοπούλα και μερικά σχοινιά (που, σύμφωνα με πληροφορίες, τους τα είχαν προμηθεύσει οι Αμερικανοί στρατιώτες), προσπάθησαν να αποκαθηλώσουν το άγαλμα του Σαντάμ Χουσεΐν που βρισκόταν στο κέντρο της πλατείας. Οι δημοσιογράφοι που συγκεντρώθηκαν γύρω τους ήταν περισσότεροι από το πλήθος και η προσπάθεια θα κατέληγε σε φιάσκο, καθώς οι Ιρακινοί δεν είχαν καμία ελπίδα να γκρεμίσουν ένα άγαλμα ύψους 12 μέτρων. Ήταν η στιγμή που το κέντρο επιχειρήσεων των αμερικανικών δυνάμεων στη Βαγδάτη έδωσε εντολή στον αντισυνταγματάρχη Μπράιαν Μακόι, επικεφαλής του 2ου Τάγματος του 4ου Συντάγματος Πεζοναυτών, να παρέμβει. Ένα τεθωρακισμένο όχημα Μ88 τοποθετήθηκε μπροστά στο μνημείο του Ιρακινού δικτάτορα. Μια αλυσίδα περάστηκε στο λαιμό του αγάλματος και λίγα λεπτά αργότερα, εκατομμύρια τηλεθεατές σε όλο τον κόσμο παρακολουθούσαν σε απευθείας μετάδοση την εικόνα-σύμβολο του Πολέμου του Ιράκ.
Το συγκεκριμένο μνημείο του Σαντάμ Χουσεΐν στην Πλατεία Φίρντος δεν ήταν το πρώτο που καταστρεφόταν από τα αμερικανικά στρατεύματα κατοχής και σίγουρα δεν ήταν το μεγαλύτερο. Τις προηγούμενες ημέρες, άρματα μάχης είχαν χτυπήσει αρκετά μνημεία, πολλές φορές κατόπιν αιτήματος ξένων τηλεοπτικών δικτύων που ζητούσαν εντυπωσιακές εικόνες για τα δελτία ειδήσεων. Σε εκείνες τις εικόνες, όμως, έλειπε το σημαντικότερο συστατικό της επιτυχίας: η παρουσία Ιρακινών πολιτών. Η ύπαρξη των Ιρακινών θα επιβεβαίωνε σε όλο τον κόσμο το αφήγημα ότι οι Αμερικανοί στρατιώτες ήρθαν ως απελευθερωτές. Μαζί με την ομιλία του Τζορτζ Μπους από το κατάστρωμα του αεροπλανοφόρου Αβραάμ Λίνκολν, όπου ανακοίνωσε τον (υποτιθέμενο) τερματισμό των πολεμικών επιχειρήσεων, αυτές ήταν οι δύο εικόνες στις οποίες ο μηχανισμός προπαγάνδας του Πενταγώνου συμπύκνωσε τη δική του εκδοχή για τον Πόλεμο του Ιράκ.
Η αποκαθήλωση του αγάλματος του Σαντάμ Χουσεΐν επιβεβαίωσε στα μάτια αρκετών επικοινωνιολόγων την περίφημη φράση του Ζαν Μποντριγιάρ ότι «Ο Πόλεμος του Περσικού Κόλπου δεν έγινε ποτέ». Ο Γάλλος φιλόσοφος χρησιμοποίησε την αμερικανική επίθεση του 1991 στο Ιράκ για να παρουσιάσει τη θεωρία του για την υπερ-πραγματικότητα, μια κατάσταση στην οποία είναι πλέον αδύνατο να διαχωρίσεις την πραγματικότητα από την προσομοίωση της πραγματικότητας — ιδέα που, παρεμπιπτόντως, επηρέασε βαθύτατα και τους δημιουργούς της ταινίας The Matrix.
Η υπόθεση θυμίζει αρκετά τα λεγόμενα χωριά Ποτέμκιν — τις ψεύτικες προσόψεις κτιρίων που, σύμφωνα με ορισμένους ιστορικούς, έστηνε ο Γκριγκόρι Ποτέμκιν στην Κριμαία για να εντυπωσιάσει τη Μεγάλη Αικατερίνη — αλλά υπάρχει μια σημαντική διαφορά. Δεν πρόκειται για κατασκευή, αλλά για ένα «ρετούς» της πραγματικότητας. Στα παραδείγματα που αναφέραμε, οι Ισραηλινοί έποικοι θα μπορούσαν να έχουν συγκρουστεί με την αστυνομία και οι Ιρακινοί θα μπορούσαν να είχαν αποκαθηλώσει το άγαλμα του Σαντάμ Χουσεΐν. Αλλά δεν το έκαναν, ή για την ακρίβεια, δεν το έκαναν με τους τηλεοπτικούς όρους που απαιτούσαν οι επικοινωνιολόγοι του Τελ Αβίβ και του Πενταγώνου. Η προπαγανδιστική ισχύς αυτών των εικόνων έγκειται ακριβώς στο γεγονός ότι πατούν γερά στην πραγματικότητα, χωρίς όμως να είναι αληθινές.
Οι φωτογραφίες και τα βίντεο που καταγράφουν αυτές τις εξελίξεις δεν είναι σε καμία περίπτωση παραποιημένα ούτε υπάρχει κάτι αφύσικο ή επιτηδευμένο στη λήψη τους. Η «παραποίηση» της πραγματικότητας δεν συντελείται με κάποια ρύθμιση της κάμερας ούτε με τη μετέπειτα επεξεργασία της εικόνας. Έχει ήδη ολοκληρωθεί πριν φτάσουν οι δημοσιογράφοι στο σημείο. Σε αντίθεση με την ταινία The Matrix, όπου ο ήρωας καλείται να επιλέξει αν θα πάρει το μπλε χάπι για να ζήσει στον κόσμο της προσομοίωσης ή το κόκκινο για να ζήσει στην πραγματικότητα, οι δημοσιογράφοι, οι φωτογράφοι και οι εικονολήπτες ίσως να μη συνειδητοποιούν καν ότι αποτελούν μέρος μιας μεγάλης παράστασης.
Αντίθετα, η ομιλία του προέδρου Μπους στο κατάστρωμα του αεροπλανοφόρου ήταν ένα απόλυτα σκηνοθετημένο μιντιακό γεγονός. Τα τηλεοπτικά συνεργεία έλαβαν πρόσκληση να παραστούν και οι κάμερες τοποθετήθηκαν σε συγκεκριμένα σημεία ώστε να φαίνεται πίσω από τον πρόεδρο ένα πανό που έγραφε Mission Accomplished (Αποστολή Εξετελέσθη). Ο Τζορτζ Μπους προσγειώθηκε με μαχητικό αεροσκάφος στο αεροπλανοφόρο (παρά το γεγονός ότι αυτό ήταν αγκυροβολημένο στην ακτή του Σαν Ντιέγκο), ενώ οι δημοσιογράφοι και οι εικονολήπτες, αφού τον απαθανάτισαν με στολή πιλότου να χαιρετά το πλήρωμα του αεροπλανοφόρου, τον περίμεναν υπομονετικά να φορέσει το κοστούμι του για να απευθύνει το διάγγελμα.

Πώς εντοπίζουμε επιχειρήσεις προσομοίωσης της πραγματικότητας
 
	Ένα σημαντικό γεγονός που συμβαίνει «συμπτωματικά» την ώρα που βρίσκονται σε εξέλιξη δελτία ειδήσεων και ζωντανές μεταδόσεις πρέπει πάντα να μας προκαλεί καχυποψία.

	Το ίδιο ισχύει και αν το γεγονός εκδηλωθεί δίπλα σε μια περιοχή όπου θα βρίσκονταν ούτως ή άλλως δημοσιογράφοι και τηλεοπτικά συνεργεία. Σε μια καλή επιχείρηση προσομοίωσης, ο προπαγανδιστής δεν θέλει να προσκαλέσει τους δημοσιογράφους (αν και συχνά το κάνει), αλλά θέλει να νομίζουν ότι βρέθηκαν εκεί με δική τους απόφαση. Σε ορισμένες περιπτώσεις, είναι δύσκολο ακόμη και για έναν δημοσιογράφο που βρίσκεται στο επίκεντρο των εξελίξεων να διαπιστώσει τη χειραγώγηση των γεγονότων.

	Εάν όλες οι φωτογραφίες ή τα βίντεο έχουν τραβηχτεί από το ίδιο σημείο, ίσως οι αρχές να έχουν καθοδηγήσει ή ακόμη και να έχουν «εγκλωβίσει» τους εικονολήπτες στη συγκεκριμένη περιοχή. Σκεφτείτε αν το γεγονός θα αποτυπωνόταν με διαφορετικό τρόπο σε περίπτωση που η λήψη είχε γίνει από διαφορετικά σημεία. Φυσικά, οι δημοσιογράφοι ίσως πρέπει να βρίσκονται στο σημείο για άλλους λόγους (μορφολογία του εδάφους, δική τους προστασία κ.λπ.) οι οποίοι δεν σχετίζονται με κάποιο σκηνοθετημένο γεγονός. Οι φωτορεπόρτερ, π.χ., πολλές φορές αναγκάζονται να κινούνται σε ομάδες για να αποφεύγουν επιθέσεις από την αστυνομία ή από διαδηλωτές.






Δικαίωμα στη Φρίκη
Φθινόπωρο του 2005. Σε μια εγκαταλειμμένη βάση του βρετανικού στρατού (εκεί όπου κάποτε εκπαιδεύονταν μέλη των ομάδων ανορθόδοξου πολέμου για αποστολές στη Βόρεια Ιρλανδία), ένας εκπαιδευτής μας δείχνει σε βίντεο φρικιαστικές εικόνες με ξεκοιλιασμένα πτώματα στρατιωτών και αμάχων. Ήταν ένα από τα σεμινάρια πολεμικών ανταποκριτών που προσέφερε το BBC σε όσους δημοσιογράφους θα ταξίδευαν σε επικίνδυνες περιοχές. Μέχρι που κάποια στιγμή συνειδητοποιήσαμε ότι ορισμένες από τις εικόνες, που στόχο είχαν να δοκιμάσουν τις αντοχές μας στη θέα διαμελισμένων πτωμάτων, προέρχονταν από την ταινία Η Διάσωση του Στρατιώτη Ράιαν.
Θυμήθηκα το περιστατικό μερικά χρόνια αργότερα, ακούγοντας τον βετεράνο πολεμικό ανταποκριτή Ρόμπερτ Φισκ να αναρωτιέται γιατί οι κοινωνίες της Δύσης επιτρέπουν να βλέπουμε τόσο ακραίες μορφές βίας σε παραγωγές του Χόλιγουντ, αλλά φροντίζουν να μη φτάνουν σε εμάς πανομοιότυπες εικόνες από τα αληθινά πεδία των μαχών. Η απάντηση που έδινε ο ίδιος θα μπορούσε να τερματίσει οριστικά κάθε συζήτηση για το δικαίωμα (ή την υποχρέωση) των μέσων ενημέρωσης να παρουσιάζουν φρικτές εικόνες καταστροφών: «Αν σας δείχναμε αυτά που πραγματικά βλέπουμε στις μάχες, δεν θα υπήρχε κανένας άνθρωπος που θα δεχόταν να ξαναγίνει πόλεμος – ποτέ και για καμία αιτία».
Μία από τις συνήθεις απαντήσεις που δίνονται σε αυτό το επιχείρημα στηρίζεται στη θεωρία του compassion fatigue (κόπωση συμπόνιας), στο γεγονός δηλαδή ότι η συνεχής προβολή εικόνων φρίκης προκαλεί ένα είδος «ανοσίας» στον θεατή, ο οποίος αρχίζει να αντιμετωπίζει τη δυστυχία του άλλου σαν φυσιολογική κατάσταση. Προκειμένου να ξεπεράσουν αυτή την κόπωση, αναφέρει η θεωρία, τα μέσα ενημέρωσης (ή ακόμη και οι ανθρωπιστικές οργανώσεις) εντείνουν συνεχώς τη σκληρότητα της προβαλλόμενης εικόνας, καταλήγοντας σε ένα είδος «πορνογραφίας του πόνου». Τίποτα δεν θα μπορούσε να απέχει περισσότερο από την πραγματικότητα, επέμενε όμως ο Ρόμπερτ Φισκ, υποστηρίζοντας πως το πτώμα ενός βρέφους ή μιας μητέρας παραμένει εξίσου φρικιαστικό όσες φορές και αν το δεις.
Το δεύτερο επιχείρημα που χρησιμοποιείται κατά κόρον το τελευταίο διάστημα είναι ότι η εικόνα ενός πτώματος, ακόμη και αν αποσκοπεί στην ευαισθητοποίηση της κοινής γνώμης, προσβάλλει τη μνήμη του νεκρού. Εδώ ο παραλογισμός μπαίνει αθόρυβα από το παράθυρο: κοινωνίες που δεν σεβάστηκαν τη ζωή αυτών των ανθρώπων και τους μετέτρεψαν σε διαμελισμένα πτώματα εισβάλλοντας στις χώρες τους ή απαγορεύοντάς τους να ξεφύγουν από το θάνατο ως πρόσφυγες, μας ζητούν να τους σεβαστούμε μόνο όταν είναι νεκροί. Πρόκειται ίσως για την πιο χυδαία μορφή μιας πολιτικά ορθής νεκροφιλίας.
Πάντως η έκθεση ή η απόκρυψη της εικόνας του θύματος εξαρτάται πολύ συχνότερα από πολιτικούς και λιγότερο από ανθρωπιστικούς παράγοντες. Οι κοινωνίες, από την αρχαιότητα μέχρι σήμερα, δεν κρύβουν τα θύματα αλλά αποφασίζουν μέσω διαφόρων μηχανισμών ποια από αυτά θα προβάλουν. Η εικονογραφία, π.χ., του Χριστού να αιμορραγεί με τα χέρια καρφωμένα στο σταυρό εισέρχεται χωρίς αντιρρήσεις ακόμη και σε σχολικές αίθουσες. Αντίθετα, οι φρικιαστικές εικόνες από τις μπουλντόζες που μάζευαν τα σκελετωμένα θύματα του Ολοκαυτώματος (εικόνα τόσο χρήσιμη για την ολοκληρωτική καταδίκη του φασισμού και του ναζισμού) ήταν σχετικά άγνωστες μέχρι τη δεκαετία του ’60. Ευτυχώς, έγιναν ευρύτερα γνωστές τις επόμενες δεκαετίες, αν και δυστυχώς σε ορισμένες περιπτώσεις συνδέθηκαν με αυτό που ο Εβραίος καθηγητής Νόρμαν Φίνκελστιν αποκαλεί «βιομηχανία του Ολοκαυτώματος» – την εκμετάλλευση δηλαδή των θυμάτων για πολιτικούς λόγους.
Ο 20ός και ο 21ος αιώνας, η περίοδος δηλαδή κατά την οποία υπήρχαν τα τεχνικά μέσα για την καταγραφή της φρίκης του πολέμου, μας έδωσε αρκετά παραδείγματα που αποδεικνύουν ότι η προβολή ή η απόκρυψη εικόνων φρίκης εξαρτάται από κοινωνικούς και πολιτικούς συσχετισμούς. Στα τέλη της δεκαετίας του ’60 και στις αρχές του ’70, καθώς το αντιπολεμικό κίνημα για τον Πόλεμο στο Βιετνάμ είχε πλέον εδραιωθεί, οι φωτογράφοι Έντι Άνταμς και Νικ Ουτ έγιναν θρύλοι όταν παρουσίασαν την αληθινή εικόνα του πολέμου (ο πρώτος με την περίφημη φωτογραφία της εν ψυχρώ εκτέλεσης ενός Βιετκόνγκ και ο δεύτερος με το κοριτσάκι που καίγεται από μια βόμβα ναπάλμ). Μερικές δεκαετίες αργότερα, όταν πλέον οι αντιστάσεις της κοινωνίας είχαν καμφθεί, οι ίδιοι φωτογράφοι ενδεχομένως θα είχαν κατηγορηθεί ότι εμπορεύονται τον ανθρώπινο πόνο.
Σημείο σταθμός για τον έλεγχο των φρικιαστικών εικόνων που θα έφταναν να δημοσιευτούν στα μέσα ενημέρωσης αποτέλεσε ο πρώτος Πόλεμος του Περσικού Κόλπου, όταν οι ΗΠΑ άρχισαν να προωθούν τη θεωρία των «χειρουργικών πληγμάτων», την αντίληψη δηλαδή ότι τα «έξυπνα» οπλικά συστήματα μπορούν να εξαλείψουν τη φρίκη του πολέμου καταστρέφοντας μόνο στρατιωτικούς στόχους. Στον αντίποδα του λασπωμένου και αιματοβαμμένου Πολέμου του Βιετνάμ, οι «χειρουργικές επεμβάσεις» υπόσχονταν καθαρούς πολέμους χωρίς εικόνες ακρωτηριασμένων και απανθρακωμένων πτωμάτων. Το πρόβλημα για τους Αμερικανούς αξιωματούχους ήταν ότι οι αμερικανικοί βομβαρδισμοί συνέχισαν να παράγουν τις ίδιες και χειρότερες εικόνες φρίκης με τους προηγούμενους πολέμους.
Ο Αυτοκινητόδρομος του Θανάτου
Τα ξημερώματα της 27ης Φεβρουαρίου του 1990, χιλιάδες οχήματα του ιρακινού στρατού οπισθοχωρούσαν από τις θέσεις που είχαν καταλάβει στο Κουβέιτ, ακολουθώντας τον λεγόμενο Αυτοκινητόδρομο 80, που συνέδεε την Πόλη του Κουβέιτ με τα ιρακινά σύνορα. Σύμφωνα με πληροφορίες δημοσιογράφων, όπως του Σίμουρ Χερς, στο κομβόι υπήρχαν εκατοντάδες άμαχοι, ενώ η οπισθοχώρηση των ιρακινών δυνάμεων γινόταν στο πλαίσιο της Απόφασης 660 των Ηνωμένων Εθνών, που απαιτούσε την απομάκρυνση όλων των ιρακινών δυνάμεων από το Κουβέιτ. Όπως εξηγούσε αργότερα ο Αμερικανός πρώην υπουργός Δικαιοσύνης, Ράμσεϊ Κλαρκ, κάθε επίθεση στη συγκεκριμένη οχηματοπομπή αποτελούσε παράβαση της Τρίτης Συνθήκης της Γενεύης. Όπως συνέβη όμως και στη Χιροσίμα και το Ναγκασάκι, η εκδικητική μανία του αμερικανικού Πενταγώνου εκδηλώθηκε όταν πλέον η συνθηκολόγηση του αντιπάλου ήταν απλώς θέμα επίσημων διατυπώσεων.
Αμερικανικά μαχητικά χτύπησαν την κεφαλή και την ουρά της οχηματοπομπής, προκαλώντας μποτιλιάρισμα χιλιομέτρων και στη συνέχεια άρχισαν να βομβαρδίζουν τους εγκλωβισμένους Ιρακινούς για περίπου δέκα ώρες. Ο Ρόμπερτ Φισκ, που βρέθηκε σύντομα στην περιοχή, δήλωσε ότι ήταν πρακτικά αδύνατο να μετρήσει τον αριθμό των απανθρακωμένων πτωμάτων ανάμεσα στις πολτοποιημένες λαμαρίνες που εκτείνονταν σαν μια ενιαία μάζα για αρκετά χιλιόμετρα.
Φυσικά, κάθε νεκρός από αυτό το έγκλημα πολέμου θα είχε τη δική του ιστορία να διηγηθεί. Όμως ο φωτογράφος Κένεθ Τζάρεκ κατάφερε να συμπυκνώσει όλες αυτές τις ιστορίες σε μια φωτογραφία. Το σώμα ενός Ιρακινού στρατιώτη έχει εγκλωβιστεί σε ένα ιρακινό άρμα μάχης. Μέχρι την τελευταία του πνοή, εκείνος προσπαθεί να απεγκλωβιστεί με τη δύναμη των χεριών του μέχρι που οι φλόγες τον καταπίνουν ζωντανό. «Η φωτιά», θα γράψει το περιοδικό Time, «έχει καταστρέψει τα περισσότερα από τα χαρακτηριστικά του, αφήνοντας ένα αποσβολωμένο, σκελετωμένο πρόσωπο που σε κοιτάζει χωρίς να έχει μάτια».
Η φωτογραφία του Τζάρεκ είχε όλα τα στοιχεία που θα την κατέτασσαν ανάμεσα στις πιο δυνατές εικόνες της παγκόσμιας ιστορίας του πολέμου. Έμεινε όμως στην αφάνεια. Το περιοδικό Time και το πρακτορείο Associated Press αρνήθηκαν να τη δημοσιεύσουν, και τελικά η φωτογραφία εμφανίστηκε μόνο στον βρετανικό Observer και τη γαλλική Libération -- με καθυστέρηση που της στέρησε αρκετή από την αρχική της δύναμη. Μια φωτογραφία θα αρκούσε για να τινάξει στον αέρα τη νέα εικόνα του πολέμου που παρουσιαζόταν από την Ουάσινγκτον σαν ένα αναίμακτο βίντεο παιχνίδι. Και οι αρχισυντάκτες που αρνήθηκαν να την παρουσιάσουν στη διεθνή κοινή γνώμη το γνώριζαν πολύ καλά.
Η Ξεχασμένη Εικόνα του Παύλου Φύσσα
Αυτού του είδους η λογοκρισία, βέβαια, δεν γίνεται πάντα με κακές προθέσεις από ανθρώπους που εξυπηρετούν συγκεκριμένη ατζέντα. Όταν το βράδυ της 18ης Σεπτεμβρίου 2013 η ναζιστική οργάνωση Χρυσή Αυγή δολοφόνησε τον Παύλο Φύσσα, κάποιος απαθανάτισε με το κινητό του τις τελευταίες στιγμές του μαχαιρωμένου αντιφασίστα καλλιτέχνη. Το γεγονός ότι η εφημερίδα Πρώτο Θέμα του Θέμου Αναστασιάδη αγόρασε και δημοσίευσε τη φωτογραφία (έναντι χιλίων ευρώ, όπως ανέφεραν πληροφορίες της εποχής) προκάλεσε τη σχεδόν ανακλαστική αντίδραση μεγάλου μέρους της ελληνικής κοινωνίας, της ΕΣΗΕΑ αλλά και αρκετών δημοσιογράφων (συμπεριλαμβανομένου του γράφοντος). Το γεγονός ότι το Πρώτο Θέμα, το οποίο είχε συμβάλει έμπρακτα στην άνοδο της Χρυσής Αυγής με σειρά από κείμενα αλλά και στημένα ρεπορτάζ, χρησιμοποιούσε τώρα τη φωτογραφία για εμπορικούς σκοπούς αλλά και για να ξεπλύνει το παρελθόν του, ήταν λογικό να προκαλέσει αντιδράσεις. Τα επιχειρήματα όμως που χρησιμοποιήθηκαν εναντίον της δημοσίευσης (περί προσβολής της μνήμης του νεκρού) έμοιαζαν βγαλμένα από τη φαρέτρα του αντίπαλου στρατοπέδου. «Αυτή η φωτογραφία θα έπρεπε να έχει γίνει σημαία του αντιφασιστικού κινήματος», μου εξηγούσε μερικά χρόνια αργότερα ένας βετεράνος φωτορεπόρτερ που έχει καταγράψει πολέμους σε κάθε γωνιά του πλανήτη.
Αντίθετα, ο τρόπος με τον οποίο προσεγγίστηκε το ζήτημα έδωσε στο Πρώτο Θέμα τη δυνατότητα να επανέλθει την επόμενη μέρα και να θυμίσει ότι στη σύγχρονη ελληνική ιστορία αρκετές εφημερίδες τίμησαν τα θύματα του κράτους και του παρακράτους δημοσιεύοντας στην πρώτη σελίδα τους εικόνες των θυμάτων (η Αυγή είχε τις φωτογραφίες από τη δολοφονία του Γρηγόρη Λαμπράκη το 1965 και τα Νέα την εικόνα του νεκρού Μιχάλη Καλτεζά το 1985).
Η οργή εναντίον του Πρώτου Θέματος ίσως να ήταν δικαιολογημένη. Δεν εξηγήθηκε όμως με στιβαρά πολιτικά επιχειρήματα αλλά με ψευτοανθρωπιστικές ανησυχίες που συνήθως χρησιμοποιούνται για να αποκρύψουν την πραγματικότητα.
Η υιοθέτηση αυτής της λογικής ήρθε σαν μπούμερανγκ μερικά χρόνια αργότερα, όταν στις ακτές του Αιγαίου άρχισαν να ξεβράζονται τα πτώματα γυναικών, παιδιών ή ακόμη και βρεφών που έβρισκαν τραγικό θάνατο στη θάλασσα, προσπαθώντας να σωθούν από τα πεδία των μαχών της Μέσης Ανατολής ή από την ολοκληρωτική ανέχεια περιοχών της Αφρικής. Πρόκειται για ανθρώπους που επιχειρούσαν να ξεφύγουν από χώρες όπως τη Λιβύη (την οποία βομβάρδιζαν αμερικανο-γαλλικές δυνάμεις του ΝΑΤΟ), τη Συρία (όπου η Δύση χρηματοδοτούσε και εξόπλιζε τζιχαντιστές), το Αφγανιστάν (αιώνιο στόχο της βρετανικής, της σοβιετικής και της αμερικανικής αυτοκρατορίας) και πολλές άλλες. Η ευθύνη για τους δεκάδες χιλιάδες ανθρώπους που έχασαν τη ζωή τους βάραινε σε συντριπτικό βαθμό τις πολιτικές της «Ευρώπης-φρουρίου» και διαδοχικών ελληνικών κυβερνήσεων. Όπως ήταν λοιπόν αναμενόμενο, όσοι επιχειρήσαμε να παρουσιάσουμε τις εικόνες αυτών των θυμάτων δεχτήκαμε καταιγισμό επικρίσεων από θιασώτες τόσο της ΕΕ όσο και συγκεκριμένων πολιτικών κομμάτων. Ήταν οι ίδιοι που δεν είχαν σεβαστεί τη μοίρα αυτών των ανθρώπων όταν ήταν ζωντανοί αλλά απαιτούσαν να «τιμούμε τη μνήμη τους» όταν ήταν νεκροί με το να μη δημοσιοποιούμε τις φωτογραφίες τους.
Σχεδόν ένα μήνα αργότερα, όμως, μια άλλη φωτογραφία, που τράβηξε η Τουρκάλα φωτορεπόρτερ Νιλουφέρ Ντεμίρ, άλλαξε έστω και προσωρινά την αντίληψη της διεθνούς κοινής γνώμης για το δράμα των προσφύγων και των μεταναστών. Η εικόνα του δίχρονου αγοριού Άλαν Κουρντί, το πτώμα του οποίου κειτόταν στις ακτές της Τουρκίας, έκανε σε λίγες ώρες το γύρο του κόσμου, αναγκάζοντας διεθνείς ηγέτες να παρέμβουν προκειμένου να σώσουν – όχι βέβαια τους πρόσφυγες – αλλά τη δική τους εικόνα. Ο πρόεδρος της Γαλλίας, Φρανσουά Ολάντ, επικοινώνησε με τον πρωθυπουργό της Τουρκίας, ενώ δηλώσεις έκαναν επίσης οι ηγέτες της Βρετανίας, της Ιρλανδίας και αρκετών ακόμη χωρών. Μια φωτογραφία προκαλούσε φαρισαϊκές αλλά σίγουρα πραγματικές πολιτικές εξελίξεις.
Ο Εσωτερικός Πόλεμος
Η συζήτηση για την ανάγκη ή την υποχρέωση της δημοσίευσης σκληρών φωτογραφιών θυμάτων πολέμου επανήλθε στις ΗΠΑ τον Ιούνιο του 2022 ύστερα από μια ακόμη αιματηρή μάχη, που αυτή τη φορά πραγματοποιήθηκε σε ένα εσωτερικό μέτωπο. Όταν ο 18χρονος Σαλβαδόρ Ράμος δολοφόνησε 19 παιδιά και δύο δασκάλους στο Ουβάλντε του Τέξας, η είδηση μονοπώλησε το ενδιαφέρον των ΜΜΕ, αλλά για μια ακόμη φορά δεν δημοσιεύτηκε ούτε μία φωτογραφία των θυμάτων. Όπως εξηγούσε ο δημοσιογράφος και συγγραφέας Πίτερ Μάας, «ανεχόμαστε παθητικά υψηλά επίπεδα βίας, ενώ έμπρακτα αποκρύπτουμε τα πειστήρια της σφαγής». Για τον Μάας, οι φωτογραφίες των νεκρών παιδιών ήταν απούσες, όπως απούσες ήταν και οι φωτογραφίες του ενός εκατομμυρίου Αμερικανών που πέθαναν από τον COVID-19 (με τεράστιο μερίδιο ευθύνης της κυβέρνησης Τραμπ), των στρατιωτών που πέθαιναν στους ατελείωτους πολέμους των ΗΠΑ και των πολύ περισσότερων αμάχων που σκοτώνονταν από αυτούς τους στρατιώτες. Η τελευταία σκληρή φωτογραφία παιδιού που σκοτώθηκε σε μαζική σφαγή στις ΗΠΑ ήταν από το λύκειο Κολουμπάιν το 1999. Ο φωτορεπόρτερ της εφημερίδας Rocky Mountain News πέταξε με ελικόπτερο πάνω από το σχολικό κτίριο και τράβηξε την εικόνα ενός νεκρού παιδιού που κειτόταν μπρούμυτα στην αυλή του σχολείου, ενώ δίπλα του οκτώ συμμαθητές του και ένας αστυνομικός είχαν βρει καταφύγιο πίσω από ένα παρκαρισμένο αυτοκίνητο. Η φωτογραφία κέρδισε το βραβείο Πούλιτζερ, αλλά το κόστος ήταν τεράστιο. Ένα εξαγριωμένο πλήθος επιτέθηκε στα γραφεία της εφημερίδας, θεωρώντας προσβλητική τη δημοσίευση. Παραδόξως, κανένας δεν σκέφτηκε να επιτεθεί στα τοπικά γραφεία του λόμπι των βιομηχανιών όπλων ή των πολιτικών, οι οποίοι είχαν συμβάλει έμπρακτα στη σφαγή υποστηρίζοντας την οπλοκατοχή.
Η συζήτηση για τις εικόνες νεκρών παιδιών ύστερα από πυροβολισμούς στις ΗΠΑ παρέμενε για δεκαετίες υποτονική, τουλάχιστον μέχρι τη στιγμή που μια 59χρονη γυναίκα αποφάσισε το 2022 να παρέμβει γράφοντας ένα κείμενο γνώμης στους New York Times. «Υπάρχουν και αυτές οι εικόνες που έρχονται από τα περιστατικά πυροβολισμών στα σχολεία», έγραψε η Φαν Θι Κιμ Φουκ και συμπλήρωσε: «Η σκέψη να μοιραστούμε τις εικόνες της σφαγής, ειδικά όταν πρόκειται για παιδιά, ίσως φαντάζει αβάσταχτη – αλλά πρέπει να την αντιμετωπίσουμε. Είναι εύκολο να κρυβόμαστε από την πραγματικότητα του πολέμου αν δεν βλέπουμε τις επιπτώσεις του». Η Φαν Θι Κιμ Φουκ ήταν το περίφημο «κοριτσάκι της ναπάλμ» που καιγόταν ζωντανό από τις εμπρηστικές βόμβες στο Βιετνάμ.
Τελικά Πότε Δημοσιεύεται Μια Φρικτή Φωτογραφία;
Αν υποθέσουμε λοιπόν ότι οι θεατές και οι αναγνώστες έχουν δικαίωμα να γνωρίζουν τη φρίκη ενός γεγονότος με πολιτικές προεκτάσεις και οι δημοσιογράφοι έχουν υποχρέωση να τους την προσφέρουν, προκύπτει ένα άλλο ερώτημα: Γιατί κάποιες φορές ορισμένες εικόνες φρίκης περνούν τις δικλίδες ασφαλείας των ΜΜΕ και φτάνουν σε εκατομμύρια ανθρώπους; Η απάντηση δεν μπορεί να είναι μονοσήμαντη και μπορούμε να το καταλάβουμε επανεξετάζοντας την ιστορία σε ορισμένες από τις φωτογραφίες για τις οποίες μιλήσαμε στις προηγούμενες παραγράφους. Οι φωτογραφίες, για παράδειγμα, της εκτέλεσης ενός Βιετκόνγκ αλλά και το κορίτσι της ναπάλμ έχουν ένα κοινό χαρακτηριστικό: και οι δύο αποκαλύπτουν τη φρίκη ενός πολέμου για τον οποίο ευθύνονταν οι ΗΠΑ, αλλά δεν απεικονίζουν εγκλήματα που πραγματοποιήθηκαν από Αμερικανούς στρατιώτες. Συγκεκριμένα, ο Βιετκόνγκ εκτελείται από τον επικεφαλής της αστυνομίας του Νότιου Βιετνάμ, ενώ τις βόμβες ναπάλμ είχαν ρίξει κατά λάθος σε άμαχο πληθυσμό επίσης δυνάμεις του Νότιου Βιετνάμ. Θα μπορούσε κάποιος να συμπληρώσει ότι η Φαν Θι Κιμ Φουκ είχε όλα τα στοιχεία που επέτρεψαν στην ιστορία της να κυκλοφορήσει ευρέως στο δυτικό στρατόπεδο -- καταρχάς επέζησε χάρη σε δεκάδες χειρουργικές επεμβάσεις που πραγματοποίησαν ξένοι γιατροί, ενώ μερικά χρόνια αργότερα, κατά τη διάρκεια επίσκεψής της στην Κούβα, ζήτησε και έλαβε πολιτικό άσυλο στον Καναδά.
Στη συγκεκριμένη περίπτωση, η κριτική δεν αφορά προφανώς τους φωτορεπόρτερ, οι οποίοι έκαναν εξαιρετική δουλειά, αλλά τους μηχανισμούς μέσω των οποίων διανεμήθηκαν οι φωτογραφίες τους και καθιερώθηκαν στο συλλογικό υποσυνείδητο ως δύο από τις πιο εμβληματικές εικόνες του Πολέμου του Βιετνάμ. Μπορεί κανείς να αναρωτηθεί γιατί δεν είδαμε εικόνες κοριτσιών που βιάζονταν και εκτελούνταν από Αμερικανούς στρατιώτες και γιατί οι φωτογραφίες από τη σφαγή του Μάι Λάι (όπου στρατιώτες των ΗΠΑ έτρωγαν το κολατσιό τους δίπλα στα πτώματα αμάχων που είχαν μόλις σκοτώσει) δεν έλαβαν ανάλογη προώθηση.
Παρόμοια ερωτήματα μας δημιουργεί και μια παλαιότερη παρατήρηση του Ρόμπερτ Φισκ για τη φωτογραφία με το πτώμα του μικρού Άλαν Κουρντί: Θα είχε προκαλέσει τόση αίσθηση, αναρωτιόταν ο γνωστός πολεμικός ανταποκριτής, εάν το παιδί δεν ήταν «ντυμένο σαν τα μικρά παιδιά των Ευρωπαίων και αν δεν είχε λευκό, αλλά σκουρόχρωμο δέρμα»;
Από τη στιγμή λοιπόν που ένας φωτορεπόρτερ καταγράψει μια σκηνή φρίκης μέχρι τη στιγμή που αυτή θα δημοσιευτεί ή δεν θα δημοσιευτεί (και πολύ περισσότερο μέχρι τη στιγμή που θα λάβει χαρακτηριστικά θρύλου), μεσολαβούν δεκάδες πολιτικές, κοινωνικές και οικονομικές διεργασίες. Πολλές φορές η πορεία μιας εικόνας προς την αιωνιότητα μπορεί να μην καθορίζεται από κυβερνητικούς και μιντιακούς μηχανισμούς, αλλά από προσδοκίες, φόβους και προκαταλήψεις της κοινωνίας.
Η προπαγάνδα λοιπόν κρύβεται τόσο στην απόκρυψη όσο και στην υπερπροβολή ενός γεγονότος χωρίς αυτό να επηρεάζει την πραγματικότητα που το ίδιο το γεγονός κουβαλά μέσα του. Αξίζει να θυμηθούμε πόσο συχνά βλέπαμε το 2022 εικόνες από τα πτώματα Ουκρανών αμάχων και στρατιωτών μετά την εισβολή της Ρωσίας και πόσο σπάνια φτάνουν στις οθόνες μας αντίστοιχες εικόνες από τα κατεχόμενα Παλαιστινιακά Εδάφη, το Αφγανιστάν, τη Συρία ή την Υεμένη. Αυτοί οι άνθρωποι, έλεγε δημοσιογράφος του NBC για τους Ουκρανούς που αναζητούσαν καταφύγιο σε γειτονικές χώρες, «δεν είναι πρόσφυγες από τη Συρία... είναι χριστιανοί, είναι λευκοί, μοιάζουν τόσο με τους ανθρώπους στην Πολωνία». Σε περίπτωση μάλιστα που είχαν μείνει αμφιβολίες για τον τρόπο με τον οποίο αντιμετώπιζαν τα δυτικά ΜΜΕ τους Ουκρανούς πρόσφυγες, ένας άλλος δημοσιογράφος του CBS ανέλαβε να εξηγήσει την κατάσταση με μεγαλύτερη ωμότητα: «Αυτό, με όλο το σεβασμό, δεν είναι ένα μέρος σαν το Ιράκ ή το Αφγανιστάν», είπε και συμπλήρωσε: «Αυτή είναι μια σχετικά πολιτισμένη, σχετικά ευρωπαϊκή – πρέπει να προσέχω στην επιλογή των λέξεων – πόλη στην οποία δεν μπορούσες να αναμένεις ούτε να ελπίζεις ότι κάτι τέτοιο θα μπορούσε να συμβεί».

Πώς Εντοπίζουμε την Προπαγανδιστική Έκθεση ή Απόκρυψη Μιας Εικόνας Φρίκης
Κάθε φορά που βλέπουμε (ή δεν βλέπουμε) μια φωτογραφία από κάποιο πόλεμο ή μια μεγάλη καταστροφή, οφείλουμε να απαντάμε σε ορισμένα ερωτήματα:
 
	Υπάρχει πληθώρα φωτογραφιών από τα θύματα της μίας πλευράς μιας σύγκρουσης και πολύ λιγότερες από την άλλη; Ανταποκρίνεται ο αριθμός των σοκαριστικών φωτογραφιών της μίας πλευράς στην αναλογία θυμάτων στα δύο στρατόπεδα;
	Υπάρχουν στα μέσα κοινωνικής δικτύωσης, όπως στο Facebook, σοκαριστικές φωτογραφίες που υπό άλλες προϋποθέσεις θα λογοκρίνονταν από τους ελεγκτές της πλατφόρμας; Γιατί κάποιες φωτογραφίες επιτρέπεται να κυκλοφορήσουν και κάποιες όχι;
	Μπορεί να αλλάξει κάτι στη συνείδηση και τις αντιδράσεις του κόσμου από τη δημοσίευση της φωτογραφίας, ή αυτή χρησιμοποιείται απλώς για να προσελκύσει επισκέπτες σε μια σελίδα ή τηλεθεατές σε έναν σταθμό; Η δημοσίευση, για παράδειγμα, της φωτογραφίας ενός θύματος τροχαίου έχει διαφορετική πολιτική βαρύτητα από εκείνη του θύματος ενός πολέμου. Θεωρητικά, δεν υπάρχει κανένας λόγος να προβληθεί η πρώτη.





Λογικά Ολισθήματα
Από την εποχή της προεδρίας του Φρανκλίνου Ρούσβελτ, οι πολιτικοί συντάκτες στις ΗΠΑ απέκτησαν μια ακόμη «αγγαρεία» στα καθήκοντά τους: να κάνουν τον απολογισμό της δράσης των 100 πρώτων ημερών κάθε νέου προέδρου. Ενώ όμως σήμερα η συγκεκριμένη παράδοση αντιμετωπίζεται σαν ένας δημοσιογραφικός θεσμός, δηλαδή σαν κάτι που σκέφτηκαν οι δημοσιογράφοι στο πλαίσιο του ελέγχου της εκτελεστικής εξουσίας, η αλήθεια είναι ότι η εκτελεστική εξουσία ήταν αυτή που την επέβαλε στους δημοσιογράφους. Ο ίδιος ο Ρούσβελτ θεωρούσε ότι ήταν μια εξαιρετική επικοινωνιακή ιδέα, την οποία προώθησε από το κυρίαρχο μέσο της εποχής — το ραδιόφωνο.
Ενώ όμως τη δεκαετία του ’70 οι πρώτες 100 ημέρες χρησιμοποιούνταν για να καταγράψουν τα πεπραγμένα του προέδρου, σχεδόν έναν αιώνα αργότερα αποτέλεσαν μια πρώτης τάξεως ευκαιρία για να καταγραφούν τα ψέματα του ενοίκου του Λευκού Οίκου. Στις πρώτες 100 ημέρες του Ντόναλντ Τραμπ, οι New York Times υποστήριξαν ότι ο πρόεδρος έλεγε κατά μέσο όρο ένα ψέμα την ημέρα (αριθμός που θα ήταν μεγαλύτερος αν δεν είχε απουσιάσει από τα καθήκοντά του για πέντε ημέρες παίζοντας γκολφ). Στο τέλος της θητείας του, η Washington Post υποστήριξε ότι είχε κάνει 50.575 ψευδείς ή παραπλανητικές δηλώσεις.
Η ποσότητα βέβαια δεν σχετίζεται αναγκαστικά με την ποιότητα και ο αριθμός των ψευδών και παραπλανητικών δηλώσεων δεν αποκαλύπτει τις επιπτώσεις που αυτές μπορεί να έχουν. Ο πρόεδρος Μπους, για παράδειγμα, ίσως να μην κατηγορήθηκε για τόσες αναληθείς δηλώσεις, αλλά και μόνο το ψέμα του για τα όπλα μαζικής καταστροφής του Ιράκ ενδεχομένως να κατέστρεψε τις ζωές πολύ περισσότερων ανθρώπων από όλα τα ψέματα της προεδρίας Τραμπ. Ψέματα έλεγε και ο Νίξον για το σκάνδαλο Γουότεργκεϊτ, ο Ρίγκαν για το Ιράνγκεϊτ και ο Ομπάμα για την πρόθεσή του να κλείσει το κολαστήριο του Γκουαντάναμο. Αυτό όμως που πραγματικά διέκρινε τον Τραμπ δεν ήταν τα ψέματα αλλά οι συνεχείς και συχνά παιδαριώδεις λογικές πλάνες με τις οποίες προωθούσε τις θέσεις του και απαντούσε στις ερωτήσεις των δημοσιογράφων και των πολιτικών του αντιπάλων.
Ένας φιλόσοφος θα μας εξηγούσε ότι λογική πλάνη έχουμε όταν καταλήγουμε σε ένα συμπέρασμα χρησιμοποιώντας επιχειρήματα που δεν στηρίζονται στη λογική. Αυτό πρακτικά σημαίνει ότι το συμπέρασμα δεν είναι υποχρεωτικά λανθασμένο (αν και συνήθως είναι), αλλά ότι καταλήξαμε σε αυτό ακολουθώντας λάθος διαδρομή, είτε άθελά μας είτε με στόχο να παραπλανήσουμε τον συνομιλητή μας.
Παρατηρώντας τον τεράστιο αριθμό από λογικές πλάνες στις τοποθετήσεις του Τραμπ, ο συγγραφέας Τζίμι Κλιφ έγραψε το βιβλίο Logical Fallacies Trumped, στο οποίο κατηγοριοποιούσε δεκάδες σχόλια και δηλώσεις του Αμερικανού τέως προέδρου στις γνωστότερες κατηγορίες από λογικές πλάνες που γνωρίζουμε σήμερα. Αν και το βιβλίο του Κλιφ είχε κυρίως περιπαιχτικό χαρακτήρα, συνέχιζε τη μακρά παράδοση που ξεκίνησε ο Αριστοτέλης όταν προσπάθησε για πρώτη φορά να κατηγοριοποιήσει τις λογικές πλάνες της εποχής του στο έργο του Όργανον και συγκεκριμένα στο βιβλίο Σοφιστικοί Έλεγχοι. Ενώ όμως ο Αριστοτέλης παρουσίασε και ανέλυσε μόλις 15 σοφίσματα και «παραλογισμούς», σήμερα οι επιστήμονες υποστηρίζουν ότι υπάρχουν τουλάχιστον 500 λογικές πλάνες, τις οποίες κατατάσσουν σε πολλές διαφορετικές κατηγορίες. Το πρόβλημα για εμάς είναι ότι συχνά δεν συμφωνούν μεταξύ τους ούτε στον συνολικό αριθμό ούτε στην ακριβή κατηγοριοποίηση, καθώς ένα λογικό σφάλμα μπορεί να εντάσσεται σε περισσότερες κατηγορίες.
Ουσιαστικά, ένα μεγάλο μέρος του βιβλίου που κρατάτε αποτελεί μια προσπάθεια εντοπισμού και αποκάλυψης λογικών σφαλμάτων. Πολλοί, για παράδειγμα, θεωρούν λογικό σφάλμα το Cherry Picking που εξετάζουμε σε χωριστό κεφάλαιο ή τη σύγχυση ανάμεσα στη συσχέτιση και την αιτιότητα την οποία αναφέρουμε στο κεφάλαιο για τη στατιστική. Είναι όμως χρήσιμο να συγκεντρώσουμε εδώ ορισμένες από τις συνηθέστερες λογικές πλάνες που συναντάμε στον λόγο πολιτικών, διαφημιστών και δημοσιογράφων. Για άλλη μια φορά πρέπει να διευκρινιστεί ότι η κατηγοριοποίηση είναι περισσότερο εμπειρική, χωρίς να ακολουθεί πάντα την επιστημονική μέθοδο.
Ο Αντιπερισπασμός της Κόκκινης Ρέγγας
Το 1996 ο Κέβιν Σπέισι έλαβε το Όσκαρ Δεύτερου Ανδρικού Ρόλου για την ταινία Συνήθεις Ύποπτοι, στην οποία υποδυόταν τον διαβόητο κακοποιό Κάιζερ Σόζε. Κατά τη διάρκεια της ανάκρισής του από την αστυνομία, ο Σόζε χρησιμοποιεί άσχετες πληροφορίες που βρίσκει στο γραφείο του ανακριτή του για να αποπροσανατολίσει τις έρευνες της αστυνομίας αλλά και τους θεατές της ταινίας.
Σχεδόν δύο δεκαετίες αργότερα, όταν ο Άντονι Ραπ κατηγόρησε τον Σπέισι ότι του είχε επιτεθεί σεξουαλικά σε ηλικία 14 ετών, αρκετοί υποστήριξαν ότι η απάντηση του ηθοποιού περιείχε τεχνικές που έμοιαζαν βγαλμένες από τη φαρέτρα του Κάιζερ Σόζε. Σε μια εξαιρετικά προσεγμένη ανακοίνωση, ο Σπέισι δήλωσε ότι δεν θυμάται το περιστατικό, καθώς τότε πρέπει να ήταν μεθυσμένος. Πρόσθεσε ότι, αν ισχύει η καταγγελία, λυπάται «για τα συναισθήματα που περιγράφει πως βίωσε όλα αυτά τα χρόνια» ο Άντονι Ραπ.
Στην αμέσως επόμενη παράγραφο, ο Κέβιν Σπέισι εξηγούσε ότι σε ολόκληρη τη ζωή του είχε σχέσεις με γυναίκες αλλά και με άνδρες και πως στο εξής επιλέγει να ζήσει ως «γκέι άνδρας». Η πληροφορία αυτή ήταν εντελώς άσχετη με το ζητούμενο, καθώς η κατηγορία περί σεξουαλικής κακοποίησης δεν αφορά τις σεξουαλικές προτιμήσεις του κατηγορούμενου. Ο ηθοποιός όμως γνώριζε ότι προσφέροντας στα ΜΜΕ μια άσχετη αλλά σπαρταριστή είδηση, θα αποσπούσε την προσοχή της κοινής γνώμης από την ουσία του ζητήματος.
Αρκετά μέσα ενημέρωσης έπεσαν στην παγίδα και έδωσαν μεγαλύτερη δημοσιότητα στην αποκάλυψη για τη σεξουαλική ταυτότητα παρά στην κατηγορία για τη σεξουαλική κακοποίηση. Το πρακτορείο Reuters έδωσε στο θέμα τον τίτλο «Ο ηθοποιός Κέβιν Σπέισι δηλώνει ότι ζει τη ζωή ενός γκέι άνδρα». Η πρώτη παράγραφος του τηλεγραφήματος αναφερόταν στη σεξουαλική ταυτότητα του ηθοποιού, η δεύτερη στο γεγονός ότι έχει κερδίσει δύο Όσκαρ και μόνο στην τρίτη παράγραφο υπήρχαν πληροφορίες για την καταγγελία του Άντονι Ραπ.
Η κινηματογραφική τεχνική του Κάιζερ Σόζε, όπως και η απάντηση του πραγματικού Κέβιν Σπέισι, αποτελούν χαρακτηριστικά παραδείγματα μιας ιδιαίτερα διαδεδομένης λογικής πλάνης, την οποία οι Αγγλοσάξονες αποκαλούν red herring (κόκκινη ρέγγα). Πρόκειται για έναν αντιπερισπασμό με τον οποίο κάποιος επιχειρεί να αποσπάσει την προσοχή του ακροατηρίου ή/και να το οδηγήσει σε λανθασμένα συμπεράσματα. Ο όρος red herring χρησιμοποιείται κυριολεκτικά για να περιγράψει μια ρέγγα η οποία όταν παστώνεται αποκτά ιδιαίτερη μυρωδιά και κοκκινωπό χρώμα. Η πρώτη μεταφορική χρήση του όρου φαίνεται να έγινε το 1807 από τον Βρετανό δημοσιογράφο Ουίλιαμ Κόμπετ. Όπως εξηγούσε ο ίδιος, στην εποχή του, όταν εκπαίδευαν τα κυνηγετικά σκυλιά, έβαζαν κοντά στο θήραμα μια παστή ρέγγα, η μυρωδιά της οποίας μπορούσε να αποπροσανατολίσει τον σκύλο. Η εκπαίδευση ολοκληρωνόταν όταν ο σκύλος ήταν πλέον σε θέση να αγνοεί τη μυρωδιά της ρέγγας και να εντοπίζει το θήραμα, δηλαδή να μην πέφτει στην παγίδα του red herring.
Παρεμπιπτόντως, οι πολύ προσεκτικοί αναγνώστες του βιβλίου Κώδικας Ντα Βίντσι του Νταν Μπράουν είχαν παρατηρήσει ότι το όνομα του επισκόπου Αρινγκαρόσα (ο οποίος εμφανίζεται στο επίκεντρο των δολοπλοκιών της Εκκλησίας αλλά τελικά αποδεικνύεται ότι είναι αθώος) παραπέμπει στο red herring (aringa είναι στα Ιταλικά η ρέγγα, ενώ το rossa θυμίζει το rosso που σημαίνει κόκκινο).
Ο αποπροσανατολισμός της κόκκινης ρέγγας αποτελεί ένα πανίσχυρο εργαλείο στα χέρια πολιτικών και δημοσιογράφων, και φυσικά κανένας δεν οδήγησε τη συγκεκριμένη πρακτική σε τέτοια επίπεδα τραγελαφικής «τελειότητας» όσο ο Ντόναλντ Τραμπ. Τον Οκτώβριο του 2016, όταν τον κατηγόρησαν ότι υπάρχει μια ηχογράφηση στην οποία ακούγεται να λέει ότι τις γυναίκες πρέπει «να τις πιάνεις από το μουνί», αυτός έδωσε την παρακάτω απάντηση σε μία μόνο φράση: «Ντρέπομαι πραγματικά γι’ αυτό, το μισώ, αλλά πρόκειται για μια από αυτές τις ιδιωτικές κουβέντες, θα τσακίσω τον ISIS, θα νικήσουμε τον ISIS».
Με μια ελαφρά αφαίρεση, θα μπορούσαμε να πούμε ότι η πλειονότητα από τις λογικές πλάνες που μεταδίδονται στα μέσα ενημέρωσης αποτελούν κάποιου είδους «κόκκινη ρέγγα». Πρόκειται δηλαδή για προσπάθειες αποπροσανατολισμού, μέσω των οποίων κάποιος προσπαθεί να μην απαντήσει με επιχειρήματα σε ένα θέμα αλλά να εκτροχιάσει τη συζήτηση.
Ad Hominem
Από την εποχή που ο Αριστοτέλης ασχολήθηκε για πρώτη φορά μαζί τους μέχρι σήμερα, τα επιχειρήματα ad hominem (εναντίον ή προς το πρόσωπο) απασχόλησαν μεγάλα πνεύματα όπως τον Γαλιλαίο, τον Τζον Λοκ, αλλά και πολλούς φιλοσόφους του 20ού αιώνα. Στο πέρασμα των χρόνων, η ερμηνεία του όρου τροποποιήθηκε και κυρίως χωρίστηκε σε δεκάδες υποκατηγορίες. Η βασική μορφή όμως με την οποία τη γνωρίζουμε σήμερα είναι η εξής:
 
	Ο Α υποστηρίζει το Χ. 
	Ο Α είναι αμφιλεγόμενη προσωπικότητα. 
	Άρα το Χ δεν ισχύει.

Τα σχετικά επιχειρήματα είναι μάλλον εύκολο να εντοπιστούν. Θα πρέπει όμως να θυμόμαστε ότι ένα επιχείρημα ad hominem δεν αποτελεί αναγκαστικά κακόβουλη πρακτική. Εάν, για παράδειγμα, ένας δικηγόρος εξετάζει έναν μάρτυρα και αναφέρει ότι στο παρελθόν είχε πει ψέματα στο δικαστήριο, το επιχείρημα είναι μεν ad hominem (δεν στρέφεται ενάντια στην κατάθεση του μάρτυρα αλλά ενάντια στο πρόσωπό του), όμως η πληροφορία σχετίζεται με την υπόθεση και είναι χρήσιμη, καθώς με αυτή το δικαστήριο μπορεί να κρίνει την αξιοπιστία του μάρτυρα. Συνεπώς εδώ δεν αποτελεί λογική πλάνη.
Ας δούμε ένα παράδειγμα από την ειδησεογραφία των τελευταίων χρόνων: Ο δικηγόρος Νίκος Αντωνιάδης, πρώην συνήγορος του ναζιστή Ηλία Κασιδιάρη, κατηγορήθηκε για διασπορά ψευδών ειδήσεων σε σχέση με τα εμβόλια και τις διασωληνώσεις ασθενών.
Κάποιος θα μπορούσε να παρουσιάσει το εξής σκεπτικό:
 
	Ο Αντωνιάδης είναι κατά των εμβολίων. 
	Ο Αντωνιάδης ήταν συνήγορος του ναζιστή Κασιδιάρη που συμμετείχε σε εγκληματική οργάνωση. 
	Συνεπώς τα επιχειρήματα του Αντωνιάδη για τα εμβόλια είναι λανθασμένα.

Εδώ έχουμε μια χαρακτηριστική περίπτωση ad hominem που αποτελεί λογική πλάνη. Τι θα γινόταν όμως αν κάποιος έλεγε:
 
	Ο Αντωνιάδης είναι κατά των εμβολίων. 
	Ο Αντωνιάδης είναι δικηγόρος. 
	Άρα το επιχείρημά του για τα εμβόλια δεν έχει βαρύτητα.

Σε αυτή την περίπτωση το επιχείρημα είναι ad hominem, αλλά είναι βάσιμο και δεν αποτελεί πλάνη καθώς επισημαίνει ότι ο Αντωνιάδης δεν είναι γιατρός, αλλά δικηγόρος και συνεπώς δεν μπορεί να εκφέρει εξίσου εμπεριστατωμένη άποψη για τα εμβόλια (και στην περίπτωσή μας για τις διασωληνώσεις).
Ενοχή από Συσχέτιση (guilt by association)
Το 2013 πραγματοποιήθηκε στον τηλεοπτικό σταθμό «Ε» μια στιχομυθία που θα άξιζε να μείνει στην ιστορία ως ο απόλυτος ορισμός του λεγόμενου guilt by association – μια υποκατηγορία του ad hominem στην οποία, αντί κάποιος να απαντήσει σε ένα επιχείρημα, επιτίθεται σε αυτόν που το εκφέρει κατηγορώντας τον για τις σχέσεις που διατηρεί με κάποιο άλλο πρόσωπο, μια ομάδα κ.λπ.
Στο στούντιο βρισκόταν ο τότε υπουργός Υγείας, Άδωνις Γεωργιάδης (Α.Γ.) και ο νευροχειρουργός Παναγιώτης Παπανικολάου (Π.Π.), ο οποίος ρώτησε τον υπουργό αν γνωρίζει πόσοι συνάνθρωποί μας βρίσκονται στη «λίστα του θανάτου», δηλαδή διασωληνωμένοι, περιμένοντας κρεβάτι στην εντατική. Όταν ο Γεωργιάδης απάντησε ότι δεν το γνωρίζει, ακολούθησε ο εξής διάλογος:
Π.Π.: «Προσωπικά εσείς είστε υπεύθυνος στους πέντε μήνες που είστε υπουργός για 1.000 θανάτους συνανθρώπων μας».
Α.Γ.: «Το γεγονός ότι είστε ΑΝΤΑΡΣΥΑ δεν σας επιτρέπει να με υβρίζετε. Επειδή εσείς είστε ΑΝΤΑΡΣΥΑ δεν σημαίνει ότι σας επιτρέπεται να βρίσετε εμένα».
Ουσιαστικά, ο υπουργός δεν απαντά στην κατηγορία εναντίον του, αλλά κρίνει τον αντίπαλό του για τη συμμετοχή του σε έναν συγκεκριμένο πολιτικό σχηματισμό (γεγονός το οποίο στη συνείδησή του είναι αξιωματικά προβληματικό).
Η ενοχή από συσχέτιση έχει την εξής μορφή:
 
	Ο Α υποστηρίζει το Χ.
	Ο Α σχετίζεται με την ομάδα Υ, η οποία παρουσιάζεται να έχει κακή φήμη.
	Συνεπώς το Χ δεν ισχύει.

Στα συγκεκριμένα επιχειρήματα, ο Α μπορεί να σχετίζεται με την ομάδα Υ ή όχι, και η ομάδα Υ μπορεί να έχει κακή φήμη ή όχι. Ο προπαγανδιστής όμως θα τα συνδέσει, προκειμένου να απορρίψει τη θέση Χ χωρίς επιχειρήματα.
Μια περίεργη προσπάθεια παραπληροφόρησης, που θα μπορούσε να χαρακτηριστεί και σαν ενοχή από συσχέτιση (αλλά μάλλον ξεπερνά κάθε κατηγοριοποίηση), είδαμε το 2021 σε δελτίο ειδήσεων της ΕΡΤ. Η κυβέρνηση, η αστυνομία και τα περισσότερα μέσα ενημέρωσης επιχειρούσαν τότε να μεγαλοποιήσουν τον τραυματισμό ενός αστυνομικού σε επεισόδια με διαδηλωτές στη Νέα Σμύρνη. Ο ίδιος ο πρωθυπουργός είχε εμφανιστεί στην τηλεόραση, εν είδει διαγγέλματος, για να καταγγείλει τον τραυματισμό. Όταν λοιπόν η αστυνομία συνέλαβε κάποιον ύποπτο, ένας δημοσιογράφος της κρατικής τηλεόρασης εμφανίστηκε σε δελτίο ειδήσεων αναφέροντας για τον συλληφθέντα ότι «σύμφωνα με πληροφορίες της ΕΡΤ, το επίθετό του παραπέμπει σε άτομο που είχε κατηγορηθεί για συμμετοχή στους Πυρήνες της Φωτιάς». Όταν ο παρουσιαστής του δελτίου ρώτησε εύλογα τον δημοσιογράφο αν συνεχίζονται οι έρευνες για να ταυτοποιηθεί εάν πρόκειται για το ίδιο άτομο, ο ρεπόρτερ απάντησε αφοπλιστικά: «Όχι, δεν πρόκειται περί του ίδιου ατόμου, απλώς υπάρχει συνωνυμία».
Η κρατική τηλεόραση, δηλαδή, είχε επιχειρήσει να συνδέσει έναν συλληφθέντα με την τρομοκρατική οργάνωση Συνωμοσία Πυρήνων της Φωτιάς. Ήταν η περίφημη «Συνωνυμία Πυρήνων της Φωτιάς».
Δηλητηριάζοντας την Πηγή
Το 1462, ο πρίγκηπας της Βλαχίας Βλαντ Γ΄ (γνωστός στους περισσότερους ως Κόμης Δράκουλας) διέταξε τα στρατεύματά του να ρίξουν δηλητήριο σε όλα τα πηγάδια κατά μήκος του Δούναβη, σε περιοχές από όπου θα περνούσαν οι οθωμανικές δυνάμεις. Ήταν μια από τις γνωστότερες πρακτικές της λεγόμενης «στρατηγικής της καμένης γης», η οποία χρησιμοποιούνταν από την αρχαιότητα.
Σήμερα η φράση poisoning the well (δηλητηριάζοντας την πηγή) χρησιμοποιείται για να περιγράψει μια προληπτική επίθεση τύπου ad hominem, στην οποία ο επιτιθέμενος αμφισβητεί χαρακτηριστικά του αντιπάλου του πριν ο τελευταίος προλάβει να αναπτύξει την επιχειρηματολογία του.
Μια από τις μεγαλύτερες επιχειρήσεις «δηλητηρίασης της πηγής» που είδαμε τις τελευταίες δεκαετίες στην Ελλάδα πραγματοποιήθηκε το 2015 εναντίον της Επιτροπής Αλήθειας Δημοσίου Χρέους (της οποίας ο γράφων υπήρξε μέλος). Πριν ακόμη τα μέλη της επιτροπής ξεκινήσουν την έρευνά τους, αρθρογράφος της εφημερίδας Τα Νέα έγραφε ότι ο επικεφαλής της ομάδας, Ερίκ Τουσέν, «εμφανίστηκε στην παρουσίαση της Επιτροπής με σακίδιο, παντελόνι παραλλαγής και σανδάλια». Λίγες ημέρες αργότερα, άλλος αρθρογράφος γνωστής εφημερίδας έγραψε στο Twitter ότι «η εμφάνιση Τουσέν στην Βουλή δείχνει τον σεβασμό προς τη Χώρα και τον κορυφαίο δημοκρατικό της θεσμό».
Το ad hominem Επιχείρημα για τις Ενδυματολογικές Επιλογές των Μελών μιας Επιστημονικής Επιτροπής
Το επιχείρημα για τις ενδυματολογικές επιλογές των μελών μιας επιστημονικής επιτροπής θυμίζει την ιστορία που διηγείται ο Αντουάν ντε Σαιντ-Εξυπερύ στον Μικρό Πρίγκιπα: Ένας Τούρκος αστρονόμος ανακάλυψε έναν αστεροειδή, αλλά κανένας δεν του έδωσε σημασία γιατί δεν φορούσε ευρωπαϊκά ρούχα. Στη δική μας περίπτωση, αυτό που μας επιτρέπει να κατατάξουμε το επιχείρημα στην κατηγορία «δηλητηρίασης της πηγής» και όχι γενικά σαν ad hominem είναι ότι διατυπώθηκε πριν τα μέλη της επιτροπής προλάβουν να παρουσιάσουν το πόρισμά τους. Ήταν ένα προληπτικό χτύπημα, το οποίο έστελνε ένα σαφές μήνυμα: «Δεν χρειάζεται να ακούσετε τι θα σας πουν αυτοί οι άνθρωποι στο μέλλον, γιατί εμείς, σήμερα, σας λέμε ότι δεν είναι αξιόπιστοι». Και φυσικά τους κρίνουμε από το μόνο στοιχείο που έχουμε. Τα ρούχα τους.
Λίγο αργότερα, βέβαια, ο αρθρογράφος των Νέων επανήλθε στις επιθέσεις του υποστηρίζοντας ότι αποκαλύφθηκαν μερικές από τις «σημαντικές προσωπικότητες», όπως είπε περιφρονητικά, της επιτροπής. «Δεν θα αναφέρω τα ονόματα, είναι παντελώς άγνωστα», συνέχισε ο ίδιος και συμπλήρωσε: «Μετέχουν λοιπόν ένας δικηγόρος “με ειδικότητα τα ανθρώπινα δικαιώματα” και ένας “πρώην (!) ειδικός για το δικαίωμα στην τροφή”».
Για όσους αναρωτιόντουσαν ποιοι θα μπορούσαν να ήταν αυτοί οι «παντελώς άγνωστοι», ο πρώτος ήταν ο Σεφάς Λουμίνα, ένας από τους σημαντικότερους εν ζωή επιστήμονες στον χώρο του διεθνούς δικαίου και των ανθρωπίνων δικαιωμάτων και πρώην ανεξάρτητος εμπειρογνώμονας των Ηνωμένων Εθνών για τις επιπτώσεις του εξωτερικού χρέους. Ο δεύτερος ήταν ο Ολιβιέ ντε Σούτερ, καθηγητής Διεθνούς Δικαίου και ειδικός εισηγητής του ΟΗΕ.
Η Πλάνη του Αχυράνθρωπου
Σε αντίθεση με την κόκκινη ρέγγα, όπου η πρόταση μπορεί να είναι αληθής (ο Κέβιν Σπέισι ζούσε πράγματι ως γκέι άνδρας, η διάλυση του ISIS ήταν όντως δηλωμένος στόχος των ΗΠΑ), η λογική πλάνη του αχυράνθρωπου (straw man fallacy) προϋποθέτει τη διαστρέβλωση των θέσεων του αντιπάλου. Ουσιαστικά, ο ομιλητής ανασκευάζει τα λεγόμενα του συνομιλητή του και επιτίθεται στην ανασκευασμένη δήλωση την οποία ο ίδιος δημιούργησε. Γι’ αυτό λέμε ότι δεν χτυπά το επιχείρημα, αλλά τον αχυράνθρωπο — ένα ψεύτικο επιχείρημα.
Αν και σχετικές αναφορές συναντάμε και στα κείμενα του Αριστοτέλη, η ταυτοποίηση της συγκεκριμένης λογικής πλάνης αποδίδεται συνήθως στον Άγγλο θεολόγο και μελετητή της λογικής Ισαάκ Ουάτς, ενώ η πρώτη παρομοίωση με αχυράνθρωπο βρίσκεται πιθανότατα στα κείμενα του Λούθηρου: «Στήνουν έναν άνθρωπο από άχυρα τον οποίο στη συνέχεια μπορούν να χτυπήσουν», έγραφε χαρακτηριστικά για τις επιθέσεις που δεχόταν από τη ρωμαιοκαθολική εκκλησία.
Όταν κάποιος χρησιμοποιεί την πλάνη του αχυράνθρωπου, ξεκινά με μια φράση του τύπου «ο αντίπαλός μου λέει...» και συνεχίζει με μία από τις ακόλουθες πρακτικές: α) δηλώνει κάτι που ουδέποτε είπε ο αντίπαλός του, β) παρουσιάζει μια απλουστευτική εκδοχή των όσων είπε ο αντίπαλός του ή γ) παρουσιάζει μια εξαιρετικά υπερβολική εκδοχή των όσων είπε. Όταν ο Μπαράκ Ομπάμα προωθούσε ένα έστω και ψαλιδισμένο πρόγραμμα καθολικής ιατροφαρμακευτικής περίθαλψης, το Ρεπουμπλικανικό κόμμα και το λόμπι των ιδιωτικών εταιρειών υγείας εξίσωσε αυτό το σχέδιο με τον κομμουνισμό. Στη συνέχεια, αντί να επικρίνει το πρόγραμμα του Ομπάμα, άρχισε να επιτίθεται σε χαρακτηριστικά των λεγόμενων κομμουνιστικών καθεστώτων. Το σκεπτικό ήταν σαθρό από κάθε άποψη, αποδείχθηκε όμως εξαιρετικά αποτελεσματικό για το αμερικανικό ακροατήριο.
Βέβαια, ο σκληρός πυρήνας των Δημοκρατικών δεν είχε κανένα πρόβλημα να χρησιμοποιήσει την ίδια λογική πλάνη εναντίον του Μπέρνι Σάντερς. Η Χίλαρι Κλίντον δήλωσε ότι ο γερουσιαστής ήθελε να καταργήσει το εθνικό σύστημα υγείας (Medicare) και τις ρυθμίσεις για την κάλυψη των ανασφάλιστων (Affordable Care Act) και στη συνέχεια του επιτέθηκε γι’ αυτές του τις θέσεις. Αυτό όμως που στην πραγματικότητα είχε πει ο Σάντερς ήταν ότι ήθελε να ενοποιήσει και όχι να καταργήσει τις δύο ρυθμίσεις, εντάσσοντάς τες σε ένα ενιαίο σύστημα υγείας (single-payer healthcare system).
Δυστυχώς, στην Ελλάδα η χρήση της πλάνης του αχυράνθρωπου αποτελεί τον κανόνα και όχι την εξαίρεση στον λόγο δεκάδων πολιτικών αλλά και δημοσιογράφων, οι οποίοι επιτίθενται σε υποτιθέμενα επιχειρήματα των αντιπάλων τους τα οποία οι ίδιοι έχουν κατασκευάσει. Το 2018, ο ακροδεξιός βουλευτής της Νέας Δημοκρατίας Μάκης Βορίδης, σχολιάζοντας την πρόταση συνταγματικής αναθεώρησης που στόχο είχε να επιτευχθεί η θρησκευτική ουδετερότητα του κράτους, κατηγόρησε την κυβέρνηση ΣΥΡΙΖΑ ότι δεν θα επιτρέπει «τον εορτασμό των Χριστουγέννων σε δημόσιους χώρους». «Δεν θα μπορείς να βάλεις μια φάτνη», δήλωσε ο βουλευτής και συμπλήρωσε ότι «θα πρέπει να αφαιρεθεί ο σταυρός από τη σημαία». Ουσιαστικά, ο Βορίδης έφερνε και στην Ελλάδα στοιχεία από τον λεγόμενο «πόλεμο των Χριστουγέννων» και έτσι ασκούσε κριτική σε «προτάσεις» που ο ίδιος είχε παρουσιάσει και οι οποίες δεν είχαν καμία σχέση με τις προτεινόμενες μεταρρυθμίσεις.



Whataboutism
Φανταστείτε δύο συνομιλητές οι οποίοι, αμέσως μετά την εισβολή της Ρωσίας στην Ουκρανία, έχουν τον εξής διάλογο:
Συνομιλητής Α: «Είναι παράλογο ο Πούτιν να βομβαρδίζει μια ανεξάρτητη χώρα για να σταματήσει, όπως ισχυρίζεται, την τοποθέτηση ΝΑΤΟϊκών δυνάμεων στα σύνορα της Ρωσίας».

Συνομιλητής Β: «Ναι, αλλά ο Κένεντι το 1962 έφτασε στα όρια να ξεκινήσει παγκόσμιο πυρηνικό πόλεμο για να αποτρέψει την τοποθέτηση σοβιετικού οπλισμού στην Κούβα».

Συνομιλητής Α: «Η Ρωσία βομβάρδισε εγκαταστάσεις τηλεοπτικού σταθμού στο Κίεβο».

Συνομιλητής Β: «Ναι, αλλά οι ΗΠΑ και το Ισραήλ έχουν επιτεθεί τόσες φορές σε δημοσιογραφικές εγκαταστάσεις και έχουν δολοφονήσει δεκάδες δημοσιογράφους».
Η συζήτηση μπορεί να συνεχίζεται για ώρες μέχρι που ο συνομιλητής Α να ρίξει στο τραπέζι μια «μαγική» λέξη, κατηγορώντας τον αντίπαλό του ότι καταφεύγει στην προπαγανδιστική τεχνική του whataboutism. Δημιουργημένος από τις λέξεις "what about" (ναι, αλλά τι γίνεται σχετικά με...), ο όρος καταγράφεται για πρώτη φορά τη δεκαετία του ’70 σε άρθρο του καθηγητή Ιστορίας Σιν Ο’Κόνελ, ο οποίος κατηγορούσε τους υποστηρικτές του Ιρλανδικού Δημοκρατικού Στρατού (IRA) ότι για κάθε εγκληματική πράξη που τους καταλόγιζαν, αυτοί απαντούσαν αναφέροντας ένα ακόμη μεγαλύτερο έγκλημα των Βρετανών.
Η κατηγορία περί whataboutism είναι απόλυτα βάσιμη, καθώς συχνά χρησιμοποιείται σαν μια μορφή προπαγάνδας από ανθρώπους που επιχειρούν να πλήξουν την αξιοπιστία του αντιπάλου τους, κατηγορώντας τον για υποκρισία, χωρίς όμως να απαντούν σε αυτά που τους καταλογίζουν. Παράλληλα, αποτελεί μια μορφή «σχετικοποίησης» ενός εγκλήματος: «Αφού τόσες άλλες χώρες εισβάλλουν στους γείτονές τους, δεν είναι και τόσο τραγικό αυτό που κάνει ο Πούτιν».
Η κριτική περί whataboutism, όμως, κουβαλά ένα συγκεκριμένο ιδεολογικό και πολιτικό φορτίο και έχει ταυτιστεί εδώ και δεκαετίες με την αμερικανική προπαγάνδα ή αντιπροπαγάνδα. Η ιστορία της δείχνει ότι η κριτική σε μια λογική πλάνη μπορεί να έχει το δικό της πολιτικό πρόσημο και ενίοτε να αποτελεί και αυτή με τη σειρά της... λογική πλάνη.
Αμέσως μετά τη δημιουργία του, στα μολυβένια χρόνια της σύγκρουσης στη Βόρεια Ιρλανδία, ο όρος whataboutism πέρασε στις ΗΠΑ, όπου τον χρησιμοποιούσαν σχεδόν αποκλειστικά εναντίον της ΕΣΣΔ. Όταν η Ουάσινγκτον κατηγορούσε τη Σοβιετική Ένωση για την εισβολή στο Αφγανιστάν, το Κρεμλίνο απαντούσε με κατηγορίες για τον Πόλεμο του Βιετνάμ και τις δεκάδες εισβολές και τα πραξικοπήματα στη Λατινική Αμερική και την Ασία. Η συζήτηση έκλεινε πάντα με τα αμερικανικά ΜΜΕ να αναιρούν κάθε επιχείρημα της Μόσχας ως whataboutism, δηλαδή σαν λογική πλάνη. Οι παλαιότεροι Αμερικανοί ανταποκριτές και διπλωμάτες στη Μόσχα, μάλιστα, θεωρούσαν ότι το whataboutism αποτελεί τη βασικότερη πρακτική της σοβιετικής προπαγάνδας και επιπλέον το συνέδεαν με μια παλαιότερη ονομασία της ίδιας τεχνικής που έμεινε γνωστή ως «And you are lynching Negroes» (Ναι, αλλά εσείς λιντσάρετε νέγρους).
Οι κατηγορίες περί whataboutism συνεχίστηκαν και μετά την κατάρρευση της ΕΣΣΔ, κινούμενες σχεδόν πάντα με κατεύθυνση από τη Δύση προς την Ανατολή. Μετά το 2000, κορυφαία αγγλοσαξονικά ΜΜΕ, όπως ο Economist, χρησιμοποιούσαν διαρκώς αυτό τον όρο εναντίον του Πούτιν. Η ψυχροπολεμική τους αδράνεια, μάλιστα, έφτασε σε τέτοιο βαθμό ώστε, όταν ο Ντόναλντ Τραμπ άρχισε να χρησιμοποιεί κατά κόρον επιχειρήματα τύπου «what about», τα αμερικανικά ΜΜΕ, αντί να κατηγορούν τον Τραμπ, κατηγορούσαν πρώτα τον Πούτιν. «Αντί ο Τραμπ να απαντήσει στις κατηγορίες [για το σύστημα υγείας], απάντησε με επιθετικά σχόλια που αποτελούν whataboutism», έλεγε το ραδιόφωνο NPR, συμπληρώνοντας ότι «έτσι θυμίζει απελπιστικά τον Πούτιν».
Προφανώς, η κριτική εναντίον του Πούτιν ήταν κάθε άλλο παρά αβάσιμη. Ο Ρώσος πρόεδρος, όταν δέχτηκε κατηγορίες για την προσάρτηση της Κριμαίας, απάντησε παρουσιάζοντας έναν κατάλογο με αμερικανικές εισβολές σε ξένες χώρες. Όμως αυτό ακριβώς έκαναν την ίδια περίοδο και αρκετοί ακόμη εγκληματίες πολέμου, όπως οι ηγέτες της Σαουδικής Αραβίας και του Ισραήλ, αλλά σχεδόν ποτέ δεν κατηγορήθηκαν για whataboutism από τα κυρίαρχα ΜΜΕ.
Το συμπέρασμα είναι ότι, πολλές φορές, όσοι σπεύδουν να ασκήσουν κριτική εναντίον του whataboutism προωθούν μια άλλη μορφή προπαγάνδας, το double standards (δυο μέτρα και δυο σταθμά) με την οποία προσφέρουν συγχωροχάρτι σε κάθε έγκλημα της Δύσης. Ο Κρίστιαν Κρίστενσεν, καθηγητής Δημοσιογραφίας στο Πανεπιστήμιο της Στοκχόλμης, έγραφε πριν από μερικά χρόνια ότι σήμερα «χρειαζόμαστε το whataboutism περισσότερο από ποτέ» για την κατανόηση βαθύτερων διεργασιών στις διεθνείς σχέσεις εξουσίας. Όπως εξηγούσε, με το να το αρνούμαστε, τροφοδοτούμε την ξενοφοβία, καθώς είναι σαν να υποστηρίζουμε ότι «η κακία είναι έμφυτη στους αντιπάλους μας, ενώ εμείς έχουμε έμφυτη την καλοσύνη». Τα δικά τους εγκλήματα είναι ιδεολογικά και συστημικά, ενώ εμείς χρησιμοποιούμε την κρατική βία «μόνο ως αναγκαίο κακό για την προστασία της δημοκρατίας».
Όταν ένας τρίτος παρατηρητής, λοιπόν, θέτει το ερώτημα «What about...;» σε μια αντιπαράθεση, αυτό δεν σημαίνει αναγκαστικά ότι το κάνει για να υπερασπιστεί ένα έγκλημα. Μπορεί κάλλιστα να καταδικάζει και τις δύο πλευρές, αλλά να θέλει να τοποθετήσει τη συζήτηση σε ένα ευρύτερο πολιτικό και ιστορικό πλαίσιο. Ένα χαρακτηριστικό τέτοιο παράδειγμα είδαμε μετά τις επιθέσεις στους Δίδυμους Πύργους ή στο γαλλικό περιοδικό Charlie Hebdo. Όταν ο Νόαμ Τσόμσκι και άλλοι διανοούμενοι υποστήριξαν ότι η Δύση έχει δύο μέτρα και δύο σταθμά για την κατανόηση της τρομοκρατίας ή ότι η γαλλική εξωτερική πολιτική συνέβαλε στο φαινόμενο της ισλαμικής τρομοκρατίας, κατηγορήθηκαν ότι δικαιολογούν τους δράστες. Στην πραγματικότητα, απλώς παρουσίαζαν την ευρύτερη εικόνα.
Για να Επανέλθουμε στο Αρχικό Παράδειγμα
Αντίστοιχα, για να επανέλθουμε στο αρχικό μας παράδειγμα, όταν κάποιος υπενθυμίζει ότι ο Κένεντι οδήγησε τον πλανήτη στα όρια του αφανισμού για να αποτρέψει την επέκταση της ρωσικής επιρροής στην Κούβα, δεν σημαίνει ότι στηρίζει ή εξωραΐζει την εισβολή του Πούτιν στην Ουκρανία. Απλώς εξηγεί ότι η σημερινή απάντηση της Μόσχας είναι μεν απόλυτα καταδικαστέα, αλλά ήταν και απόλυτα προβλέψιμη.
Άλλωστε, το να συγκρίνεις κάποιον σαν τον Κένεντι με τον Πούτιν θα έπρεπε να θεωρείται προσβολή. Ο Αμερικανός πρόεδρος στήριξε την εξουσία του στους ολιγάρχες και συγκεκριμένα στην αμερικανική μαφία (εκλογές 1960), διοργάνωσε εισβολή σε ξένη χώρα (Κούβα) και έδινε εντολή στις μυστικές υπηρεσίες να δηλητηριάζουν αντιπάλους του (Φιντέλ Κάστρο). Ήταν δηλαδή ένας εξίσου αιμοσταγής πρόεδρος με τον Πούτιν.
Όπως εξηγήσαμε, είναι πρακτικά αδύνατο να εξετάσουμε αναλυτικά τις εκατοντάδες λογικές πλάνες που έχουν καταγραφεί από την αρχαιότητα μέχρι σήμερα. Στηριζόμενοι όμως στο βιβλίο του Τζίμι Κλιφ για τον Ντόναλντ Τραμπ, μπορούμε να δούμε εν συντομία ορισμένες ακόμη κατηγορίες, αναζητώντας αντίστοιχα παραδείγματα στην ελληνική πραγματικότητα.
Επίκληση στο Συναίσθημα (Appeal to Emotion)
Πρόκειται για την προσπάθεια κάποιου να στηρίξει το επιχείρημά του προκαλώντας συναισθήματα συμπόνιας ή οίκτου. Ο Τραμπ, αναφερόμενος στις εκτρώσεις, είχε κάνει την εξής δήλωση: «Η Χίλαρι [Κλίντον] θα σας πει ότι είναι εντάξει... αλλά να ξεριζώνεις το μωρό από τη μήτρα την τελευταία μέρα του ένατου μήνα δεν είναι αποδεκτό». Η δήλωση, εκτός από επίκληση στο συναίσθημα, ήταν ταυτόχρονα και επιχείρημα του αχυράνθρωπου, αφού η Κλίντον ουδέποτε μίλησε για έκτρωση στον ένατο μήνα της κύησης.
Στην Ελλάδα, όταν η αθλήτρια Βούλα Παπαχρήστου αποκλείστηκε από τους Ολυμπιακούς Αγώνες του 2012 για ακραία ρατσιστικά σχόλια που είχε κάνει στο Twitter, ο Άδωνις Γεωργιάδης έκανε επίκληση στο συναίσθημα δηλώνοντας ότι «καταδικάζουν εις θάνατον ένα 23χρονο κορίτσι, ένα παιδί, που έκανε ένα λάθος».
Επίκληση στο Φόβο και Slippery Slope (Ολισθηρή Πλαγιά)
Οι δύο αυτές λογικές πλάνες συνήθως ταυτίζονται, καθώς όποιος τις χρησιμοποιεί υποστηρίζει ότι μια δράση θα επιφέρει αλυσιδωτές αντιδράσεις (slippery slope), με καταστροφικές συνέπειες (επίκληση στο φόβο). Θεωρητικά βέβαια, αλλά πολύ σπάνια, το slippery slope μπορεί να αναφέρεται και σε ντόμινο θετικών εξελίξεων.
Ο Ντόναλντ Τραμπ, προκειμένου να δικαιολογήσει την απόφασή του να απαγορεύσει την είσοδο μουσουλμάνων στις ΗΠΑ, είχε κάνει την ακόλουθη δήλωση: «Δεν μπορούμε να ζήσουμε έτσι, η κατάσταση θα χειροτερεύει. Θα έχουμε νέους Δίδυμους Πύργους». Σε άλλη περίπτωση, υποστήριξε ότι «η Ευρώπη και οι ΗΠΑ πρέπει να σταματήσουν άμεσα να δέχονται ανθρώπους από τη Συρία, διαφορετικά θα έρθει το τέλος του ανθρώπινου πολιτισμού όπως τον γνωρίζουμε».
Το 2012, ένας δημοσιογράφος του Mega «απήγγειλε» σχεδόν απνευστί το παρακάτω κείμενο για το τι θα συνέβαινε σε περίπτωση που η Ελλάδα δεν δεχόταν μια ακόμη δανειακή σύμβαση (μνημόνιο):
Θα έχουμε στάση πληρωμών του κράτους που θα αδυνατεί να καταβάλει μισθούς, συντάξεις. Θα κλείσουν σχολεία, νοσοκομεία και πολλές δημόσιες υπηρεσίες, προκαλώντας αποσταθεροποίηση στο εσωτερικό της χώρας, καθώς με τη σειρά τους εκατοντάδες χιλιάδες άνθρωποι θα αδυνατούν να εκπληρώσουν τις βασικές υποχρεώσεις τους. Ταυτόχρονα θα εκδηλωθεί μια κρίση ρευστότητας άνευ προηγουμένου, με χιλιάδες επιχειρήσεις να βάζουν λουκέτο με συνοπτικές διαδικασίες, ενώ οι τράπεζες θα αδυνατούν να στηρίξουν την αγορά, αφού οι ίδιες θα απειλούνται με άμεση κατάρρευση χωρίς την παραμικρή δυνατότητα να δανειστούν. Μπροστά σε αυτό το εφιαλτικό σενάριο, η Πολιορκία των ΑΤΜ προεξοφλείται και ο κίνδυνος κοινωνικής έκρηξης θα βρίσκεται μπροστά μας. Η άτακτη χρεοκοπία της χώρας θα σημάνει και το τέλος στις εισαγωγές, αφού το κράτος και οι επιχειρήσεις θα τεθούν εκτός αγορών, ενώ άμεση θα είναι η προοπτική εξόδου από το ευρώ, το οποίο σημαίνει μια απίστευτα υποτιμημένη δραχμή, που θα χρειαστεί πολύ χρόνο για να γίνει δεκτή από το διεθνές χρηματοπιστωτικό σύστημα. Ο εφιάλτης των άδειων ραφιών στα σούπερ μάρκετ θα είναι υπαρκτός, ενώ χωρίς εισαγωγή, θα υπάρξει πολύ γρήγορα έλλειψη σε πετρέλαιο και φυσικό αέριο για θέρμανση και κίνηση. Ακόμη και τρόφιμα ή φάρμακα που εισάγονται σε μεγάλες ποσότητες θα λείψουν από την αγορά. Εκατομμύρια Έλληνες στην περίπτωση της άτακτης χρεοκοπίας θα βρεθούν σε μια νύχτα κάτω από το όριο της φτώχειας, καθώς οι απολύσεις από το δημόσιο και τον ιδιωτικό τομέα εκτιμάται ότι θα ξεπεράσουν τις 500.000, ενώ οι συνταξιούχοι θα εγκαταλειφθούν στην τύχη τους πρακτικά χωρίς κοινωνικό κράτος και η Ελλάδα θα οδηγηθεί μοιραία σε διεθνή περιθωριοποίηση, πέρα από τα οικονομικά προβλήματα. Δηλαδή, ευρισκόμενη εκτός ευρωζώνης, έστω και εντός της Ευρωπαϊκής Ένωσης, θα υποστεί την αποδυνάμωση των ενόπλων δυνάμεων και θα απειληθεί να βρεθεί εκτός διεθνών οργανισμών, την ώρα που τα θέματα στα εθνικά μέτωπα θα φουντώνουν και χωρίς να μπορεί να παρέμβει επί της ουσίας σε κανένα θέμα σε περιφερειακό επίπεδο.
Το κείμενο αποτελεί χαρακτηριστικό παράδειγμα slippery slope με παράλληλη επίκληση στο φόβο, αν σκεφτεί κανείς ότι δεκάδες χώρες σε όλο τον κόσμο προχώρησαν σε στάση πληρωμών χωρίς να παρατηρηθούν ανάλογα φαινόμενα. Αντίθετα, ο τηλεοπτικός σταθμός Mega δεν τα πήγε και τόσο καλά, αφού αναγκάστηκε να διακόψει το πρόγραμμά του τον Οκτώβριο του 2016.
Ψευδές Δίλημμα
Όσοι καταφεύγουν στα ψευδή διλήμματα υποστηρίζουν ότι ανάμεσα σε δύο θέσεις μόνο η μία είναι αληθής ή εφικτή, ενώ στην πραγματικότητα υπάρχουν άλλες επιλογές τις οποίες δεν αναφέρουν.
Ένα από τα βασικά επιχειρήματα που αναπαρήγε ο Ντόναλντ Τραμπ κατά τη διάρκεια της πανδημίας ήταν ότι πρέπει να επιλέξουμε αν θα σώσουμε ανθρώπινες ζωές (π.χ., επιβάλλοντας μέτρα αυτοπροστασίας) ή θα σώσουμε την οικονομία (διακόπτοντας κάθε σχετικό περιορισμό). Αυτές όμως δεν ήταν οι μοναδικές επιλογές. Επιστήμονες είχαν αποδείξει ότι η οικονομία μπορεί να συνεχίσει να λειτουργεί εν μέσω πανδημίας, έστω και με περιορισμούς. Παράλληλα, οικονομολόγοι επισήμαιναν ότι αν η πανδημία αφεθεί ανεξέλεγκτη, οι επιπτώσεις στην οικονομία μπορεί να είναι πιο τραγικές σε σχέση με το λοκντάουν.
Στη νεότερη ελληνική ιστορία, ένα από τα σημαντικότερα παραδείγματα ψευδούς διλήμματος (σε μεταφορικό βέβαια επίπεδο) είναι η φράση «Καραμανλής ή τανκς», την οποία η εφημερίδα Βραδυνή είχε αποδώσει στον Μίκη Θεοδωράκη. Ο ίδιος, πάντως, ύστερα από χρόνια είχε υποστηρίξει ότι η ακριβής διατύπωση ήταν η εξής: «Είμαστε σε πολύ άσχημη κατάσταση να έχουμε απ’ τη μία τον Καραμανλή κι απ’ την άλλη τα τανκς».
Διφορούμενος Λόγος (Equivocation)
Η συγκεκριμένη πλάνη προκύπτει όταν μια λέξη ή φράση μπορεί να έχει δύο διαφορετικές ερμηνείες, και συνειδητά κάποιος χρησιμοποιεί τη μία στη θέση της άλλης για να προκαλέσει σύγχυση. Σε ένα από τα πιο αμφιλεγόμενα μηνύματά του στο Twitter, ο Τραμπ χρησιμοποίησε τη διπλή σημασία της λέξης satisfy (που σημαίνει ικανοποιώ αλλά και εκπληρώνω τις υποχρεώσεις) λέγοντας ότι «αν η Χίλαρι Κλίντον δεν μπορεί να ικανοποιήσει τον σύζυγό της, γιατί πιστεύει ότι μπορεί να ικανοποιήσει την Αμερική;»
Στην Ελλάδα, στα χρόνια των μνημονίων, όταν κάποιος οικονομολόγος ανέφερε ότι θα πρέπει να κάνουμε «στάση πληρωμών» εννοώντας προς τους ξένους δανειστές, πολιτικοί και δημοσιογράφοι χρησιμοποιούσαν τη φράση «στάση πληρωμών» εννοώντας διακοπή μισθών και συντάξεων των πολιτών.
Επίκληση της Άγνοιας (Argument from Ignorance)
Η συγκεκριμένη λογική πλάνη αναφέρει ότι ένα επιχείρημα είναι σωστό γιατί ακόμη δεν έχει αποδειχτεί ότι είναι λάθος, και το αντίστροφο. Ουσιαστικά, χρησιμοποιώντας την επίκληση της άγνοιας, αυτός που οφείλει να τεκμηριώσει τη θέση του επιχειρεί να μεταφέρει το βάρος της απόδειξης στον αντίπαλό του.
Το 2016, ο Τραμπ υποστήριξε ότι «αν αφαιρέσεις τα εκατομμύρια ανθρώπων που ψήφισαν παράνομα την Κλίντον», ο ίδιος είχε κερδίσει όχι μόνο τις ψήφους του εκλεκτορικού κολεγίου, αλλά και τη λαϊκή ψήφο. Όταν ένας δημοσιογράφος του CNN σχολίασε ότι δεν υπάρχει κανένα στοιχείο για παράνομες ψήφους, ο Τραμπ αναπαρήγαγε στο Twitter το σχόλιο ενός 16χρονου που έλεγε το εξής: «Λυπάμαι — δεν έχεις επαρκή στοιχεία ότι ο Ντόναλντ Τραμπ δεν έπεσε θύμα νοθείας. Ντροπή σου, κακέ δημοσιογράφε». Προφανώς, ήταν ο Τραμπ, ο οποίος έκανε την καταγγελία, αυτός που έπρεπε να αποδείξει ότι έγινε νοθεία, και όχι οι δημοσιογράφοι ότι δεν έγινε.
Στην Ελλάδα, ο υπουργός Επικρατείας Άκης Σκέρτσος, σε ερώτηση γιατί δεν επιβάλλεται υποχρεωτικός εμβολιασμός στα σώματα ασφαλείας, παρά το γεγονός ότι έρχονται καθημερινά σε επαφή με χιλιάδες πολίτες, υποστήριξε ότι «δεν υπάρχει κάποια μελέτη που να δείχνει ότι οι εργαζόμενοι στην αστυνομία μεταδίδουν τον ιό». Προφανώς, τέτοια έρευνα δεν θα είχε νόημα να πραγματοποιηθεί, αφού οι αστυνομικοί είναι ένα υποσύνολο του ανθρώπινου είδους και έχουν τα ίδια χαρακτηριστικά με αυτό.




Bothsidesism: Μια Φωνή από το Πουθενά
Πώς θα σας φαινόταν εάν σε μια τηλεοπτική συζήτηση για τους βιασμούς παιδιών ο παρουσιαστής ανακοίνωνε ότι, προκειμένου να εκφραστούν όλες οι απόψεις, είχε προσκαλέσει στο στούντιο και έναν εκπρόσωπο των παιδεραστών; Στην Ελλάδα βέβαια, αν και αρκετοί παιδοβιαστές έχουν διοριστεί σε σημαντικά πόστα του κρατικού μηχανισμού, δεν έχουμε επισήμως μια τέτοια οργάνωση. Με μια σύντομη έρευνα όμως θα διαπιστώσετε ότι σε τουλάχιστον 13 χώρες υπάρχουν περίπου 40 οργανώσεις για την υποστήριξη ή την προώθηση της παιδοφιλίας. Μεταξύ άλλων, ζητούν τη νομιμοποίηση της παιδικής πορνογραφίας αλλά και τη μείωση ή την κατάργηση του κατώτατου ορίου της ηλικίας συναίνεσης.
Υπάρχει ένας συγκεκριμένος λόγος για τον οποίο δεν βλέπουμε τους εκπροσώπους αυτών των οργανώσεων στην τηλεόραση. Οι δημοσιογράφοι γνωρίζουν ότι τα επιχειρήματά τους εκφράζουν ακραία μειοψηφικές θέσεις, και η ανάδειξή τους σε μια τηλεοπτική εκπομπή θα τις έφερνε αυτομάτως στο επίκεντρο της δημοσιότητας, με ευθύνη πλέον όχι αυτών που τις εκφράζουν, αλλά πρωτίστως των δημοσιογράφων και των ΜΜΕ που τους προσφέρουν δημόσιο βήμα.
Δυστυχώς, αυτό που φαίνεται παράλογο όταν μιλάμε για παιδεραστές, αποτελεί πολύ συχνά τον κανόνα σε σειρά άλλων θεμάτων, όπου οι εκφραστές μιας αισχρής μειοψηφίας έχουν είτε τα χρήματα είτε την πολιτική δύναμη για να προωθήσουν τις θέσεις τους. Η πρακτική αυτή στα αγγλικά ονομάζεται bothsidesism (αμφίπλευρη ενημέρωση) και το λεξικό Merriam-Webster τής δίνει τον εξής ορισμό: «Το φαινόμενο κατά το οποίο δημόσια πρόσωπα προσφέρουν αξιοπιστία στην αντίθετη άποψη ενός σκοπού, μιας δράσης ή μιας ιδέας, προκειμένου να εμφανίζονται ως δίκαιοι ή μόνο χάριν του διαλόγου, παρά το γεγονός ότι η αξιοπιστία αυτής της άποψης δεν τεκμηριώνεται».
Όπως εξηγούσε μια παλιά γελοιογραφία του λογαριασμού John Cook, το bothsidesism σημαίνει να κάνεις μια εκπομπή για το ηλιακό σύστημα και να προσκαλείς έναν οπαδό της θεωρίας της Επίπεδης Γης για λόγους ισορροπίας των επιχειρημάτων. Παρεμπιπτόντως, John Cook είναι το καλλιτεχνικό ψευδώνυμο του Τζον Κουκ, ιδρυτή της σελίδας SkepticalScience.com και επιστημονικού συνεργάτη του Monash Climate Change Communication Research Hub, ενός ιδρύματος που στόχο έχει να αντικρούσει τα επιχειρήματα των αρνητών της κλιματικής κρίσης. Και από αυτή τη θέση, ο Τζον Κουκ βρίσκεται εδώ και χρόνια στην πρώτη γραμμή της μάχης απέναντι στην αμφίπλευρη ενημέρωση.
Το κλασικότερο παράδειγμα των τελευταίων δεκαετιών ήταν φυσικά η διαρκής παρουσία σε εφημερίδες και τηλεοράσεις αρνητών της κλιματικής αλλαγής, οι οποίοι τις περισσότερες φορές «τύχαινε» να βρίσκονται άμεσα ή έμμεσα στο μισθολόγιο των πιο ρυπογόνων βιομηχανιών. Παρά το γεγονός ότι η ευθύνη του ανθρώπινου παράγοντα για την καταστροφή του περιβάλλοντος είχε επιβεβαιωθεί επιστημονικά τουλάχιστον από τα μέσα της δεκαετίας του '80, για σχεδόν τέσσερις δεκαετίες αρκετά ΜΜΕ παραχωρούσαν σχεδόν ίσο χρόνο στους «υποστηρικτές των δύο απόψεων». Όλα γίνονταν στο όνομα μιας υποτιθέμενης «πολυφωνίας», η οποία το μόνο που πετύχαινε ήταν να προσφέρει στις μεγάλες βιομηχανίες τη δυνατότητα να αναβάλλουν τη λήψη μέτρων. Συγκεκριμένα, η πετρελαϊκή Exxon είχε διαπιστώσει με εσωτερική μελέτη της από το 1979 ότι η χρήση καυσίμων από άνθρακα «θα έχει δραματικές περιβαλλοντικές επιπτώσεις πριν από το 2050», ενώ δύο χρόνια αργότερα, σε άλλη απόρρητη έκθεση, σημείωνε ότι η συμφωνία των επιστημόνων για την κλιματική αλλαγή είναι «καθολική».
Όπως θυμάται ο συγγραφέας και συντάκτης περιβαλλοντικών θεμάτων του Guardian, Τζορτζ Μόνμπιο, οι άνθρωποι που κατηγορούσαν τα ΜΜΕ για bothsidesism σε περιβαλλοντικά θέματα εξοστρακίζονταν από τα τοκ σόου, γεγονός φυσικά που άφηνε περισσότερο τηλεοπτικό χρόνο στους αρνητές. Τον Οκτώβριο του 2018, όταν τα Ηνωμένα Έθνη απηύθυναν την τρομακτική προειδοποίηση ότι ο πλανήτης απειλείται με άμεση και μη αναστρέψιμη περιβαλλοντική καταστροφή, το BBC υπέσκαψε την αξιοπιστία του μηνύματος προσκαλώντας στο στούντιο τον αρνητή της κλιματικής κρίσης Μάιρον Έμπελ. Ο νεοφιλελεύθερος Έμπελ είχε ξεκινήσει την καριέρα του υποστηρίζοντας τις προσπάθειες του λόμπι της καπνοβιομηχανίας να παρακάμψει νομοθεσίες για την προστασία της δημόσιας υγείας και στη συνέχεια συμμετείχε σε σειρά οργανώσεων που χρηματοδοτούνταν από εταιρείες όπως η ExxonMobil και η Dow Chemical, όπου υποστήριζε ότι οι θεωρίες της κλιματικής αλλαγής είναι μια απάτη.
Στην Ελλάδα δεν είχαμε την «ευκαιρία» να παρακολουθήσουμε τη συγκεκριμένη αντιπαράθεση σε μεγάλο βαθμό, καθώς δεν υπήρχαν πολλοί αναγνωρίσιμοι αρνητές της κλιματικής κρίσης στον δημόσιο διάλογο. Πήραμε όμως μια ισχυρή δόση bothsidesism μόλις ξεκίνησε η πανδημία του κορονοϊού. Η εκπομπή Live News του Mega φιλοξένησε πολλές φορές μέλη της οργάνωσης αντιεμβολιαστών «Θεματοφύλακες του Συντάγματος», οι οποίοι πραγματοποιούσαν εφόδους και επιθέσεις σε σχολεία και νοσοκομεία, επικαλούμενοι το Σύνταγμα και την... υπέρμαχο Στρατηγό. Οι Θεματοφύλακες, που έδιναν στον εαυτό τους στρατιωτικούς βαθμούς όπως «συνταγματάρχης», κυκλοφορούσαν οπλισμένοι και απειλούσαν ακόμη και να σκοτώσουν όσους ζητούσαν τη χρήση μάσκας. Επίσης, υπέγραφαν δικές τους «διαταγές» αντιγράφοντας τη μορφή επίσημων κρατικών εγγράφων. Ο παρουσιαστής της εκπομπής Live News του Mega, αν και επέκρινε με αρκετά επιθετικό τρόπο τους Θεματοφύλακες, τους έδινε διαρκώς το λόγο και στη συνέχεια φιλοξενούσε δηλώσεις και από τους δικηγόρους τους (όταν η αστυνομία άρχισε να τους συλλαμβάνει για επιθέσεις εναντίον εκπαιδευτικών και υγειονομικών υπαλλήλων).
Για μεγάλο χρονικό διάστημα, τα ρεπορτάζ της συγκεκριμένης εκπομπής για τους Θεματοφύλακες παρουσιάζονταν σε καθημερινή βάση, και η διάρκειά τους κυμαινόταν από 10 έως και 20 λεπτά. Σε εκπομπή που μεταδόθηκε στις 12 Δεκεμβρίου 2021, ο παρουσιαστής έδωσε περίπου 10 λεπτά τηλεοπτικού χρόνου σε έναν πολίτη που αποκαλούσε τον εαυτό του «πρόεδρο του ανωτάτου εκτελεστικού και δικαστικού συμβουλίου του έθνους των Ελλήνων». Άλλη ημέρα, στην ίδια εκπομπή, από τα περίπου εντεκάμισι λεπτά του σχετικού ρεπορτάζ, οι θέσεις των Θεματοφυλάκων ακούγονταν για οκτώ λεπτά. Συγκεκριμένα, στα πρώτα τρία λεπτά παρουσιάστηκε βίντεο του λεγόμενου «συνταγματάρχη» και στη συνέχεια ακολούθησε συνέντευξη με τον επικεφαλής άλλης οργάνωσης που εμφανιζόταν σαν διάσπαση των Θεματοφυλάκων. Στην ίδια εκπομπή ακούστηκαν για περίπου ενάμισι λεπτό οι απόψεις του αντιεμβολιαστή δικηγόρου Νίκου Αντωνιάδη, αλλά και αποσπάσματα από εκπομπές του στο ίντερνετ. Καθ’ όλη τη διάρκεια των εκπομπών, ο παρουσιαστής στρεφόταν ανοιχτά και σε οξύ τόνο εναντίον των αρνητών του κορονοϊού, πολύ συχνά όμως οι ερωτήσεις του απλώς έδιναν την ευκαιρία στους καλεσμένους του να αναπτύξουν καλύτερα τα επιχειρήματά τους.
Το ίδιο σκηνικό επαναλαμβανόταν στα περισσότερα από τα λεγόμενα «μεσημεριανάδικα» και «πρωινάδικα» των ιδιωτικών τηλεοπτικών σταθμών, τα οποία προσκαλούσαν στο στούντιο τραγουδιστές, ηθοποιούς και άλλους αρνητές-σταρ, ορισμένοι από τους οποίους επιχείρησαν στη συνέχεια να κάνουν και πολιτική καριέρα. Το πιο χαρακτηριστικό παράδειγμα ήταν ο αντιεμβολιαστής τραγουδιστής Γρηγόρης Πετράκος, ο οποίος, χάρη στην προώθηση που του πρόσφεραν τα ιδιωτικά κανάλια, πέρασε μέσα σε λίγα χρόνια από το πλατό του Greek Idol στον πολιτικό σχηματισμό «Ελεύθεροι Άνθρωποι» του Γιώργου Τράγκα. Δυστυχώς γι’ αυτόν, τα πρώτα του πολιτικά βήματα ψαλιδίστηκαν όταν ο ανεμβολίαστος πρόεδρος του κόμματος πέθανε από κορονοϊό.
Αρκετά χρόνια πριν από την πανδημία, το bothsidesism είχε συμβάλει καθοριστικά στη διάδοση της ψευδούς πληροφορίας ότι τα παιδικά εμβόλια ευθύνονται για διαταραχές όπως ο αυτισμός. Ο Άντριου Γουέικφιλντ, ο επιστήμονας που προώθησε τη συγκεκριμένη θεωρία, κατηγορήθηκε ότι το έκανε γιατί εξυπηρετούσε τα συμφέροντα συγκεκριμένων φαρμακοβιομηχανιών που πουλούσαν τεστ για αυτισμό, ενώ ο ίδιος είχε καταθέσει αίτημα ευρεσιτεχνίας για την παραγωγή άλλου εμβολίου. Ακόμη και μετά την αποκάλυψη, ο ίδιος και οι επίγονοί του συνέχισαν να απολαμβάνουν άφθονο τηλεοπτικό χρόνο, στο όνομα της τηλεθέασης και της υποτιθέμενης παρουσίασης όλων των διαφορετικών «απόψεων» για το θέμα.
Η λεγόμενη αμφίπλευρη ενημέρωση, όπως θα δούμε και στο κεφάλαιο για τον δωρεάν τηλεοπτικό χρόνο, δεν περιορίζεται μόνο σε επιστημονικά θέματα. Στην Ελλάδα, αποτέλεσε ένα από τα βασικά εργαλεία που χρησιμοποιήθηκαν για την ανάδειξη στο κεντρικό τηλεοπτικό σκηνικό εκλογικά ανύπαρκτων σχηματισμών και οργανώσεων, όπως ήταν η ναζιστική Χρυσή Αυγή. Από το 1995, όταν η τηλεοπτική εκπομπή Τέλος Εποχής του ANT1 προσκάλεσε στο στούντιο τον Νίκο Μιχαλολιάκο, τον Κωνσταντίνο Πλεύρη και τον Χρήστο Παππά, ο ναζισμός και ο εθνικοσοσιαλισμός «νομιμοποιήθηκαν» για την ελληνική ιδιωτική τηλεόραση.
Το πρόβλημα ήταν ότι ακόμη και αυτή η εξαιρετικά επικίνδυνη πρακτική του bothsidesism άρχισε να φαντάζει ανεκτίμητη όταν ορισμένοι τηλεοπτικοί σταθμοί ξεκίνησαν να καλούν στα στούντιο μόνο τις ακραία μειοψηφικές φωνές χωρίς αντίλογο. Ο μετέπειτα βουλευτής της Νέας Δημοκρατίας, Κωνσταντίνος Μπογδάνος, έκανε το τηλεοπτικό του ντεμπούτο στον ΣΚΑΪ με μοναδικό καλεσμένο τον Μιχαλολιάκο, ενώ ο μετέπειτα επικεφαλής των «Ελεύθερων Ανθρώπων», Γιώργος Τράγκας, έκανε στον ίδιο σταθμό εκπομπή με πάνελ που αποτελούνταν μόνο από μέλη της Χρυσής Αυγής.
Αν αφαιρέσει κανείς για λίγο την πολιτική και κυρίως την ηθική πλευρά του ζητήματος και εξετάσει μόνο την οικονομική, θα μπορούσε να υποθέσει ότι το bothsidesism δημιουργείται στο όνομα της τηλεθέασης. Οι δημοσιογράφοι δεν διστάζουν δηλαδή να προσκαλέσουν καλεσμένους που είναι δεδομένο ότι θα παρουσιάσουν ακραίες θέσεις για να ικανοποιήσουν τις εταιρείες τηλεμετρήσεων και κατ’ επέκταση τους χορηγούς τους. Τότε όμως προκύπτει το εξής ερώτημα: γιατί δεν βλέπουμε, για παράδειγμα, στις οθόνες μας και μέλη επαναστατικών οργανώσεων, τα οποία θα μπορούσαν να προκαλέσουν ανάλογη ένταση και συνεπώς να φέρουν ανάλογα κέρδη από διαφημίσεις;
Οι Δικηγόροι της Αθλιότητας
Για τους φίλους του, είναι ένα λαμπρό μυαλό και ο πανεπιστημιακός που σε ηλικία 28 ετών έγινε ο νεότερος καθηγητής Νομικής στην ιστορία του Πανεπιστημίου του Χάρβαρντ. Οι εχθροί του τον θυμούνται ως τον άνθρωπο που έχει προσφέρει νομική υπεράσπιση και ηθική συμπαράσταση σε ορισμένους από τους πιο ειδεχθείς εγκληματίες του καιρού μας — από γυναικοκτόνους και μαστροπούς μέχρι τους δράστες εγκλημάτων πολέμου στη Μέση Ανατολή. Το βέβαιο είναι ότι τον Άλαν Ντέρσοβιτς δεν μπορείς να τον αγνοήσεις.
Ο διάσημος νομικός είχε μια σταθερά στη ζωή του: όταν αναλάμβανε να υπερασπιστεί ένα επιχείρημα, ξεκινούσε πάντα με μια επιχείρηση «δολοφονίας χαρακτήρα» όσων βρίσκονταν απέναντί του. Και τις περισσότερες φορές, απέναντί του βρίσκονταν τα θύματα κάποιου εγκλήματος. Ως προεξέχον μέλος του ισραηλινού λόμπι στις ΗΠΑ, υποστήριζε ότι οι Παλαιστίνιοι πραγματοποιούν «γενοκτονία» σε βάρος των Ισραηλινών, ενώ ασπάστηκε την άποψη του Μπέντζαμιν Νετανιάχου ότι ο Χίτλερ δεν θα είχε πραγματοποιήσει το Ολοκαύτωμα εάν δεν τον είχε ωθήσει σε αυτή την κατεύθυνση ο Παλαιστίνιος θρησκευτικός ηγέτης Αμίν Αλ Χουσεΐνι.
Για όλους αυτούς τους λόγους, θα περίμενε κανείς τα ελληνικά ΜΜΕ να έχουν ασχοληθεί περισσότερο μαζί του όταν το όνομά του αναφέρθηκε στις απομαγνητοφωνήσεις των συνομιλιών που είχε ο πρώην εκπρόσωπος Τύπου του ισραηλινού στρατού Σάμπι Μιωνής με τον στενό συνεργάτη του Αλέξη Τσίπρα, Νίκο Παππά. Στην απομαγνητοφώνηση, ο Μιωνής αναφέρει ότι, σε περίπτωση που συνεχίζονταν οι εναντίον του έρευνες, θα χρησιμοποιούσε τον Ντέρσοβιτς για να διασύρει διεθνώς την Ελλάδα με κατηγορίες περί αντισημιτισμού. Παρά το γεγονός ότι το καλοκαίρι του 2020 οι απομαγνητοφωνήσεις βρίσκονταν για ημέρες στο επίκεντρο της δημοσιότητας, τα περισσότερα ΜΜΕ όλων των παρατάξεων προτίμησαν να μην αναφερθούν στο συγκεκριμένο απόσπασμα.
Ο Ντέρσοβιτς, πάντως, κατάφερε να συνδέσει και να στιγματίσει το όνομά του με μια πολύ πιο σκοτεινή υπόθεση. Από το 2006, όταν ξεκίνησαν οι πρώτες αποκαλύψεις για το δίκτυο μαστροπείας του Τζέφρι Έπστιν στις ΗΠΑ, ο διάσημος καθηγητής ανέλαβε να οικοδομήσει την υπερασπιστική γραμμή του εκατομμυριούχου παιδεραστή. Ο Ντέρσοβιτς μάλιστα ήταν ταυτόχρονα νομικός σύμβουλος του Έπστιν αλλά και κατηγορούμενος στην υπόθεση, αφού ένα από τα θύματα κατήγγειλε ότι την είχε βιάσει σε ηλικία 15 ετών.
Η στρατηγική του Ντέρσοβιτς είχε δύο βασικά χαρακτηριστικά: οι «μάχες» δεν θα δίνονταν στα δικαστήρια, αλλά στα τηλεοπτικά στούντιο, στα οποία ο Αμερικανός καθηγητής προσπαθούσε να αποδείξει ότι την ευθύνη για το βιασμό έφερε το ίδιο το θύμα. Ο Ντέρσοβιτς παρουσίασε την κοπέλα που κατήγγειλε το βιασμό της σαν μια «πόρνη» η οποία (στα 15 της χρόνια) λάμβανε συνειδητές αποφάσεις για τη ζωή της. Η υπόθεση λοιπόν, σύμφωνα με τον Αμερικανό νομικό, έπρεπε να οδηγηθεί στο αρχείο αφού δεν υπήρχαν θύματα.
Να σημειωθεί ότι, παρά το γεγονός ότι ο Ντέρσοβιτς ήταν άμεσα εμπλεκόμενος στην υπόθεση, αρκετά μέσα ενημέρωσης, όπως το BBC, συνέχιζαν για χρόνια να τον καλούν σε τηλεοπτικά πάνελ χωρίς να αναφέρουν τη μικρή αυτή λεπτομέρεια.
Ο Ντέρσοβιτς ακολουθούσε μια παλιά, δοκιμασμένη συνταγή δικηγόρων αλλά και μέσων ενημέρωσης που επιχειρούν να μεταφέρουν στο θύμα την ευθύνη για το γεγονός ότι το βίασαν. Πρόκειται για το λεγόμενο victim blaming, την προσπάθεια ενοχοποίησης του θύματος. Το 2011, ένας δικηγόρος στις ΗΠΑ επιχείρησε να αποδείξει ότι μια 11χρονη, που βιάστηκε ομαδικά στο Κλίβελαντ του Τέξας, οδήγησε τους βιαστές της στην καταστροφή, αναγκάζοντάς τους να της επιτεθούν «όπως μια αράχνη κάθεται στον ιστό της και περιμένει μια μύγα να προσπαθήσει να τη φάει». Το 1989, όταν ένα κοριτσάκι 14 ετών βρέθηκε γυμνό, βιασμένο και με το κεφάλι του πολτοποιημένο στο Στόκτον Μπιτς της Αυστραλίας, αρκετά μέσα ενημέρωσης απέδιδαν ευθύνες στους γονείς του για ελλιπή επιτήρηση. Εδώ και πολλά χρόνια, παρόμοια περιστατικά παρατηρούνται και στην Ινδία, όπου δικηγόροι αλλά και πολιτικοί κατηγορούν τα θύματα βιασμών για το γεγονός ότι κυκλοφορούσαν αργά το βράδυ στο δρόμο.
Στην Ελλάδα, αμέσως μόλις ο πρώην διευθυντής του Εθνικού Θεάτρου, Δημήτρης Λιγνάδης, βρέθηκε κατηγορούμενος για σειρά βιασμών, ο δικηγόρος του, Αλέξης Κούγιας, αντέγραψε σχεδόν στο σύνολό της την υπερασπιστική γραμμή του Ντέρσοβιτς. Χαρακτήρισε τους καταγγέλλοντες «επαγγελματίες ομοφυλόφιλους» και «κοινούς απατεώνες», ενώ μήνυσε τον πρώτο μάρτυρα που κατέθεσε στο δικαστήριο. «Ένα χρόνο τώρα ασχολούμαστε με λούγκρες και με αλλαξοκωλιές», δήλωσε για έναν μάρτυρα κατά τη διάρκεια πρωινής εκπομπής του ANT1 — όπου είχε «ελευθέρας», όπως και σε όλα τα στούντιο των μεγάλων τηλεοπτικών σταθμών της χώρας.
Την ίδια περίοδο, μια δημοσιογράφος του τηλεοπτικού σταθμού ΣΚΑΪ αναρωτιόταν με νόημα: «Τα παιδιά αυτά, μάνα, πατέρα δεν είχανε;» σε μια ακόμη κλασική προσπάθεια να μετριαστούν οι ευθύνες του δράστη, μεταφέροντας ένα τμήμα τους στο περιβάλλον του θύματος.
Ένας Μικρός Φασισμός
Ο λόγος για τον οποίο αναφερόμαστε εδώ στο victim blaming είναι ότι η «συνενοχή» των μέσων ενημέρωσης στην προσπάθεια ενοχοποίησης του θύματος έχει κομβική σημασία για την επιτυχία της συγκεκριμένης πρακτικής. Το φαινόμενο, δηλαδή, είναι κατά βάση περισσότερο επικοινωνιακό παρά νομικό. Όπως θα δούμε όμως, το victim blaming, στο οποίο επιδίδονται δικηγόροι και δημοσιογράφοι, έχει και έντονη ιδεολογική και πολιτική ταυτότητα.
Αν και η συγκεκριμένη πρακτική χάνεται στα βάθη της ιστορίας, η σοβαρή επιστημονική μελέτη του φαινομένου έχει ηλικία μόνο μερικών δεκαετιών. Ένας από τους πρώτους μελετητές που ασχολήθηκαν με το θέμα ήταν ο περίφημος Γερμανός φιλόσοφος και κοινωνιολόγος Τέοντορ Αντόρνο σε σειρά κειμένων που παρουσίασε από το 1947 — μεταξύ των οποίων και το διάσημο βιβλίο του Η Αυταρχική Προσωπικότητα. Σύμφωνα με τον Γερμανό στοχαστή, το φαινόμενο της ενοχοποίησης του θύματος συναντάται πάντα στα φασιστικά καθεστώτα. Όπως εξηγούσε ο Αντόρνο, οι φασίστες απεχθάνονται τους αδύναμους ανθρώπους και επιχειρούν να αποδείξουν ότι αυτοί και μόνο αυτοί είναι υπεύθυνοι για τα δεινά που βιώνουν. Ο Αντόρνο χρησιμοποίησε αυτή την παρατήρηση όταν, μαζί με άλλους συναδέλφους του, δημιούργησε τη λεγόμενη κλίμακα F-scale (από το αρχικό γράμμα της λέξης φασισμός), με την οποία επιχειρούσε να μετρήσει τον αυταρχισμό στην προσωπικότητα ενός ανθρώπου. Αν και πολλοί ερευνητές έχουν αμφισβητήσει την αποτελεσματικότητα του συγκεκριμένου τεστ, επισημαίνοντας ότι συνδέει σύνθετες κοινωνικές διαδικασίες με τα χαρακτηριστικά της προσωπικότητας, οι σχέσεις του victim blaming με το φασισμό παρουσιάζουν ιδιαίτερο ενδιαφέρον. 
Αρκετές από τις σκέψεις του Αντόρνο φαίνεται να περιγράφουν υποδειγματικά τη στάση που κράτησε μεγάλο τμήμα της γερμανικής κοινωνίας απέναντι στα ναζιστικά στρατόπεδα εξόντωσης: αρχικά διέψευδαν κατηγορηματικά την ύπαρξή τους, στη συνέχεια απέδιδαν την ευθύνη των φρικιαστικών εγκλημάτων σε χαμηλόβαθμους αξιωματούχους και, όταν πλέον αποκαλύφθηκε ότι το Ολοκαύτωμα αποτελούσε κεντρική επιλογή του Φύρερ, υποστήριζαν ότι τα θύματα ανάγκασαν το ναζιστικό κόμμα να φτάσει σε αυτή την κατάσταση.
Αν και το συγκεκριμένο παράδειγμα μπορεί να θεωρηθεί ακραίο, βλέπουμε ότι η συλλογιστική που ακολουθείται παρουσιάζεται πολύ συχνά από τα μέσα ενημέρωσης όταν επιχειρούν να συγκαλύψουν ένα σκάνδαλο ή ένα έγκλημα στο οποίο εμπλέκονται ισχυροί παράγοντες: το έγκλημα δεν υπάρχει, ή αν υπάρχει, δεν ευθύνεται ο κατηγορούμενος, ή αν ευθύνεται ο κατηγορούμενος, το θύμα τον ανάγκασε να το διαπράξει.
Αν και σήμερα το victim blaming αναφέρεται συνήθως σε θύματα σεξουαλικής παρενόχλησης και βιασμού, πρακτικά μπορεί να χρησιμοποιηθεί σχεδόν σε κάθε περίπτωση όπου υπάρχουν θύτες και θύματα. Ο όρος προέκυψε στις αρχές της δεκαετίας του 1970 από τον ψυχολόγο Ουίλιαμ Ράιν και το βιβλίο του Blaming the Victim. Ο Αμερικανός καθηγητής επέκρινε με δριμύτητα τις θεωρίες που προωθούσαν συνάδελφοί του, τα ΜΜΕ και η αμερικανική κυβέρνηση, ότι για τη φτώχεια των Αφροαμερικανών δεν ευθύνεται ο θεσμικός ρατσισμός και οι διακρίσεις, αλλά το οικογενειακό τους περιβάλλον. Συγκεκριμένα, ο Ράιν ανέτρεψε τις ηθικολογικές απόψεις που έλεγαν ότι η γέννηση παιδιών εκτός γάμου και ο μεγάλος αριθμός μονογονεϊκών οικογενειών ευθύνεται για το γεγονός ότι οι μαύροι πολίτες υστερούν σε εκπαίδευση και επαγγελματική ανέλιξη.
Ενώ όμως οι πρώτες μελέτες για την απόδοση ευθυνών στα θύματα εντόπισαν το πρόβλημα σε φασιστικά ή βαθιά ρατσιστικά καθεστώτα, νεότερες έρευνες φωτίζουν άλλες, εξίσου ενδιαφέρουσες πτυχές του ζητήματος. Το συμπέρασμά τους είναι ότι το victim blaming βρίσκει πρόσφορο έδαφος σε ομάδες που πιστεύουν ότι ζούμε στον καλύτερο δυνατό κόσμο. «Το σημαντικότερο στοιχείο που προωθεί το victim blaming», εξηγεί η καθηγήτρια Ψυχολογίας Σέρι Χάμπι μιλώντας στο περιοδικό The Atlantic, «είναι η λεγόμενη υπόθεση του δίκαιου κόσμου» — η άποψη δηλαδή ότι οι κακοί άνθρωποι τιμωρούνται για τις πράξεις τους ενώ οι ενάρετοι ανταμείβονται. «Το πρακτικό αποτέλεσμα αυτής της υπόθεσης», συνεχίζει η ίδια, «είναι ότι όσοι υπερασπίζονται το πολιτικό, οικονομικό και κοινωνικό σύστημα μέσα στο οποίο ζούμε έχουν αυξημένη τάση να κατηγορούν τα θύματα για τα δεινά τους — θελέστα και παθέστα».
Όπως παρατηρεί η Σέρι Χάμπι, το φαινόμενο είναι εντονότερο σε κοινωνίες όπως η αμερικανική, οι οποίες έχουν βαθιά εμπεδωμένη την αντίληψη ενός «δίκαιου κόσμου», όπου ο καθένας καθορίζει το μέλλον του (το αμερικανικό όνειρο). «Άλλοι πολιτισμοί», εξηγεί η ίδια, «που έχουν βιώσει πολέμους ή φτώχεια, κατανοούν ότι άσχημες καταστάσεις μπορεί να συμβούν και σε καλούς ανθρώπους».
Η θεωρία της Σέρι Χάμπι μάς βοηθά, λοιπόν, να εντοπίσουμε έναν ακόμη λόγο για τον οποίο τα κυρίαρχα μέσα ενημέρωσης προωθούν τόσο συστηματικά το victim blaming — πέρα δηλαδή από την προφανή στήριξη συγκεκριμένων ατόμων που μπορεί να βρίσκονται υπό την προστασία του ιδιοκτήτη του Μέσου ή της κυβέρνησης. Μεταφέροντας την ευθύνη στα θύματα, υπερασπίζονται το πολιτικό και οικονομικό status quo, τμήμα του οποίου αποτελούν και τα ίδια ή τουλάχιστον οι ολιγάρχες που τα ελέγχουν.

Πώς εντοπίζουμε το victim blaming
 
	Περισσότερες πληροφορίες για το θύμα παρά για το δράστη:** Το ρεπορτάζ επικεντρώνεται υπερβολικά στην προσωπική ζωή του θύματος, όπως τι φορούσε, πού βρισκόταν κατά τη διάρκεια της επίθεσης, τις αναρτήσεις του στα κοινωνικά δίκτυα, ή ακόμη και τι έφαγε ή ήπιε, αντί να επικεντρωθεί στις πράξεις του δράστη.

	Ευθύνη στο θύμα για τη δημιουργία των συνθηκών του εγκλήματος:** Το θύμα εμφανίζεται να ευθύνεται για το ότι προκάλεσε το έγκλημα, π.χ. επισκέφθηκε επικίνδυνη περιοχή, ήταν μεθυσμένο, ή δεν έκανε αρκετά για να το αποτρέψει.

	Χρονοδιάγραμμα της καταγγελίας:** Υπονοείται ότι το θύμα καταγγέλλει το έγκλημα για προσωπικό όφελος, όπως ότι περίμενε σκόπιμα για να το αναφέρει αργότερα («γιατί δεν το κατήγγειλε νωρίτερα;»).

	Αναφορά σε προκαταλήψεις:** Το θύμα εντάσσεται σε κοινωνικές ομάδες που αντιμετωπίζουν έντονες προκαταλήψεις (αναρχικός/ή, ιερόδουλος/η, Ρομά, μετανάστης/ρια), γεγονός που εντείνει τον στιγματισμό του.

	Δικαιολόγηση της πράξης του δράστη:** Ο δράστης παρουσιάζεται ως κάποιος που «αναπόφευκτα» οδηγήθηκε στην πράξη του λόγω ενός «θετικού» χαρακτηριστικού, π.χ. «τη σκότωσε επειδή την αγαπούσε πολύ». Το έγκλημα συχνά περιγράφεται με θετικούς προσδιορισμούς, όπως «έγκλημα πάθους».

	Προστατευτικός τίτλος για το δράστη:** Αντί να αναφέρεται με το όνομά του, ο δράστης παρουσιάζεται συχνότερα με έναν τίτλο που προκαλεί θετικά συναισθήματα, όπως «ο Πιλότος» ή «ο αστυνομικός», προσδίδοντάς του ένα πιο συμπαθητικό προφίλ.






Υποκείμενο, ρήμα... κατηγορούμενος
Πριν από μερικά χρόνια, η ερευνήτρια ψυχολογίας Λόρα Νιέμι στο Πανεπιστήμιο του Χάρβαρντ και η Λιάνε Γιανγκ, καθηγήτρια Ψυχολογίας στο Πανεπιστήμιο της Βοστώνης, πραγματοποίησαν ένα μεγάλο πείραμα με τη συμμετοχή εκατοντάδων εθελοντών. Τους παρουσίασαν κείμενα που περιέγραφαν το παρακάτω υποθετικό έγκλημα: «Η Λίζα προσεγγίστηκε από τον Νταν σε ένα πάρτι. Ο Νταν έδωσε στη Λίζα ένα ποτό στο οποίο είχε ρίξει υπνωτικό. Αργότερα το ίδιο βράδυ, η Λίζα δέχτηκε επίθεση από τον Νταν». 
Οι δύο ερευνήτριες χώρισαν τους εθελοντές σε ομάδες, στις οποίες έδωσαν κείμενα που περιέγραφαν την ίδια ιστορία διατυπωμένη με διαφορετική σύνταξη. Ουσιαστικά, αυτό που άλλαζε ήταν η παθητική ή η ενεργητική σύνταξη που χρησιμοποιούσαν σε κάθε φράση: «Η Λίζα προσεγγίστηκε από τον Νταν» ή «ο Νταν προσέγγισε τη Λίζα». «Η Λίζα δέχτηκε επίθεση από τον Νταν» ή «ο Νταν επιτέθηκε στη Λίζα». Σε ένα δικαστήριο, τέτοιου είδους διαφοροποιήσεις ίσως να μην παίζουν ιδιαίτερο ρόλο. Για έναν δημοσιογράφο και το κοινό του όμως, μπορεί να αντιστρέψουν τους ρόλους του θύτη και του θύματος.
Στο πείραμα των Νιέμι και Γιανγκ, όταν ο δράστης ονομαζόταν ρητά ως το υποκείμενο της πρότασης (ο Νταν επιτέθηκε στη Λίζα), οι περισσότεροι του απέδιδαν άμεσα και χωρίς δεύτερη σκέψη την ευθύνη. Αντίθετα, όταν υποκείμενο ήταν το θύμα (η Λίζα δέχτηκε επίθεση), αρκετοί άρχισαν να αποδίδουν σε αυτό ένα μέρος της ευθύνης (Τι έκανε στο πάρτι; Γιατί ήπιε το ποτό; Γιατί δεν έφυγε μόνη της με ένα ταξί;).
Αν και το συμπέρασμα των δύο ερευνητριών δημοσιεύτηκε σε επιστημονικό περιοδικό ψυχολογίας, θα έπρεπε να διδάσκεται σε όλες τις σχολές δημοσιογραφίας αλλά και σε όλα τα σχολεία, από όπου περνούν οι αυριανοί καταναλωτές ειδήσεων. Γιατί η χρήση της ενεργητικής ή της παθητικής σύνταξης είναι ένα από τα ισχυρότερα και αόρατα όπλα των μέσων ενημέρωσης.
Η φράση «Τρεις ανήλικοι Ρομά σκοτώθηκαν κατά τη διάρκεια συγκρούσεων με αστυνομικούς» και η φράση «Αστυνομικοί σκότωσαν τρεις ανήλικους Ρομά κατά τη διάρκεια συγκρούσεων» περιλαμβάνουν ακριβώς τον ίδιο όγκο πληροφορίας. Κάθε πρόταση όμως μεταφέρει μια εντελώς διαφορετική ιστορία και εκφράζει τις κοινωνικές αντιλήψεις του συντάκτη για τα γεγονότα. Στην πρώτη φράση, έχουμε μια μορφή παραπληροφόρησης που παρεισφρέει ανεπαίσθητα στο γραπτό κείμενο για να αφαιρέσει μέρος της ευθύνης από τον δράστη.
Ένα συγκεκριμένο παράδειγμα που μας έρχεται από τις ΗΠΑ θα μας βοηθήσει να καταλάβουμε καλύτερα τους κινδύνους που δημιουργεί η χρήση της παθητικής σύνταξης. Τον Μάιο του 2020, ενώ οι ΗΠΑ φλέγονταν από τις συγκρούσεις διαδηλωτών και αστυνομίας μετά τη δολοφονία του Τζορτζ Φλόιντ, οι New York Times ανάρτησαν στον ιστότοπό τους ένα ρεπορτάζ το οποίο προώθησαν στο Twitter με το εξής κείμενο:
 
	Μινεάπολις: Φωτογράφος πυροβολήθηκε στο μάτι.
	Ουάσινγκτον: Διαδηλωτές χτύπησαν δημοσιογράφο με το ίδιο της το μικρόφωνο.
	Λούισβιλ: Ρεπόρτερ χτυπήθηκε από βλήμα με σπρέι πιπεριού, κατά τη διάρκεια ζωντανής σύνδεσης, από αστυνομικό που εμφανίζεται να στόχευσε εναντίον της.

Δεκάδες χρήστες του Twitter κατηγόρησαν τους New York Times ότι τάσσονται ανοιχτά με την πλευρά της αστυνομίας, χρησιμοποιώντας παθητική σύνταξη όταν ο δράστης ήταν αστυνομικός («Φωτογράφος πυροβολήθηκε») και ενεργητική όταν οι δράστες ήταν διαδηλωτές («Διαδηλωτές χτύπησαν δημοσιογράφο»). Στο πλήρες κείμενο, ο συντάκτης χρησιμοποιούσε τις περισσότερες φορές την ίδια πρακτική: οι διαδηλωτές ήταν οι επιτιθέμενοι, ενώ τα θύματα της αστυνομίας δέχονταν επίθεση.
Βέβαια, για να είμαστε δίκαιοι, το κείμενο των New York Times περιέγραφε με κάθε λεπτομέρεια τη βαναυσότητα της αστυνομίας και την αγωνία της δημοσιογράφου, η οποία συνέχιζε να μιλά στην κάμερα, ενώ ο αστυνομικός τη σημάδευε και στη συνέχεια εκτόξευσε σε ευθεία βολή τη χειροβομβίδα με το σπρέι πιπεριού. Το πρόβλημα όμως είναι πολύ βαθύτερο. Στην περίληψη του κειμένου (αυτή δηλαδή που θα διαβάσουν οι περισσότεροι στο ίντερνετ), όταν ο δράστης ήταν αστυνομικός, είτε παρέλειπαν ολοκληρωτικά το «ποιος» είτε το τοποθετούσαν στο τέλος της φράσης.
Παρεμπιπτόντως, το αν ο δράστης θα δηλωθεί ως υποκείμενο ή θα τοποθετηθεί στο τέλος της πρότασης ως ποιητικό αίτιο είχε πάντα μεγάλη σημασία. Η οποία όμως γιγαντώθηκε με την κυριαρχία των μέσων κοινωνικής δικτύωσης.
Πλατφόρμες όπως το Facebook και το Twitter, αλλά και μηχανές αναζήτησης όπως η Google, πολύ συχνά κόβουν, για συντομία, τις τελευταίες λέξεις ενός τίτλου. Αυτό σημαίνει ότι για την πλειονότητα των αναγνωστών, που θα δουν μόνο τον τίτλο και δεν θα κάνουν κλικ για να διαβάσουν το κείμενο, ό,τι υπάρχει στο τέλος είναι πρακτικά σαν να μην γράφτηκε. Οι συντάκτες διαδικτυακών μέσων το γνωρίζουν εδώ και τουλάχιστον 15 χρόνια, από την εποχή που συνειδητοποίησαν ότι πρέπει να αλλάζουν όχι μόνο το μέγεθος αλλά και τη σύνταξη των τίτλων που έδιναν στα κείμενά τους, προκειμένου να είναι πιο «κατανοητοί» από τους αλγόριθμους των μηχανών αναζήτησης.
Φυσικά, υπάρχουν φορές που ένας δημοσιογράφος θα αναγκαστεί να καταφύγει στην παθητική σύνταξη είτε για λόγους ροής του κειμένου είτε γιατί το υποκείμενο (ο δράστης) μιας πράξης είναι πρακτικά ασήμαντος σε σχέση με το αντικείμενο (το θύμα) ή άγνωστος. Θα μπορούσαμε, για παράδειγμα, να δικαιολογήσουμε έναν συντάκτη των αρχών του 20ού αιώνα εάν έγραφε σε τίτλο ότι «Δολοφονήθηκε ο αρχιδούκας Φερδινάνδος της Αυστρίας». Παρ' όλα αυτά, ακόμη και τότε οι περισσότερες εφημερίδες απέφευγαν την παθητική σύνταξη με ελάχιστες εξαιρέσεις:
 
	«Φοιτητής δολοφονεί τον διάδοχο της Αυστρίας» - The Daily Mirror
	«Σέρβος φοιτητής δολοφονεί αρχιδούκα και τη δούκισσα» - The Manchester Times
	«Οι σφαίρες του δολοφόνου σκότωσαν τον αρχιδούκα Φερδινάνδο, διάδοχο του αυστροουγγρικού θρόνου, και τη σύζυγό του» - The Parisian Herald
	«Ο διάδοχος του αυστριακού θρόνου σφαγιάζεται μαζί με τη σύζυγό του από νεαρό Βόσνιο που εκδικείται για την κατάληψη της χώρας του» - New York Times

Η χρήση της παθητικής σύνταξης συναντάται πολύ συχνά στο αστυνομικό ρεπορτάζ, ιδίως όταν ο δράστης είναι αστυνομικός. Καθώς, όπως εξηγούμε στο κεφάλαιο για την αστυνομική πληροφόρηση, τα Γραφεία Τύπου της αστυνομίας καθορίζουν σε σημαντικό βαθμό τις πρώτες, κρίσιμες πληροφορίες που θα δουν το φως της δημοσιότητας, οι αστυνομικοί επιχειρούν να εξαφανίσουν την παρουσία τους από το κάδρο. Όταν, για παράδειγμα, ο αστυνομικός Ντέρεκ Σόβιν δολοφόνησε τον Τζορτζ Φλόιντ, η αστυνομική διεύθυνση της Μινεάπολις έβαλε τον εξής τίτλο στο δελτίο Τύπου που έστειλε στα ΜΜΕ: «Άνδρας πέθανε ύστερα από ιατρικό περιστατικό κατά τη διάρκεια αλληλεπίδρασης με την αστυνομία». Η «αλληλεπίδραση», βέβαια, ήταν ότι ο αστυνομικός πίεζε με το γόνατό του τον λαιμό του θύματος για εννέα λεπτά.
Πολύ συχνά η παθητική σύνταξη κάνει την εμφάνισή της και στα διεθνή θέματα, όταν ο δράστης ενός στυγερού εγκλήματος τυχαίνει να συγκαταλέγεται στις ισχυρές χώρες του πλανήτη. Όταν τον Μάιο του 2021 το Ισραήλ βομβάρδισε τα γραφεία τηλεοπτικών σταθμών και δημοσιογράφων στη Γάζα, το Reuters δημοσίευσε το θέμα με τον τίτλο: «Κτίριο στη Γάζα, στο οποίο στεγάζονται τα γραφεία του Associated Press και του Al Jazeera, κατέρρευσε ύστερα από χτύπημα με πυραύλους, αναφέρουν αυτόπτες μάρτυρες». Το όνομα του Ισραήλ εξαφανίστηκε από τον τίτλο, ενώ η παθητική σύνταξη μείωσε τη δύναμη της πρότασης (δεν ήταν ο πύραυλος που γκρέμισε το κτίριο, αλλά το κτίριο που κατέρρευσε από τον πύραυλο). Το Reuters αναγκάστηκε να διορθώσει λίγο αργότερα τον τίτλο, λέγοντας ότι «Το Ισραήλ κατέστρεψε κτίριο στη Γάζα, στο οποίο στεγάζονταν τα γραφεία του AP και του Al Jazeera». Στα ελληνικά, η είδηση μεταδόθηκε κυρίως με τη σωστή διατύπωση, αν και υπήρξαν ορισμένες λυπηρές εξαιρέσεις. Η ελληνική έκδοση της Huffington Post έγραψε: «Γάζα: Κατέρρευσε το κτίριο όπου στεγάζονταν το Associated Press και το Al Jazeera μετά από επίθεση». Η παθητική σύνταξη που επέλεξε ο συντάκτης είχε κάνει ήδη τη ζημιά, αλλά η Google ήρθε να δώσει τη χαριστική βολή κόβοντας τη φράση «μετά από επίθεση». Το πρώτο βραβείο της χειρότερης παρουσίασης του θέματος ανήκει στον Φιλελεύθερο της Κύπρου και στον τίτλο: «Γάζα: Έπεσε κτίριο των Associated Press - Al Jazeera».
Όλες αυτές οι διατυπώσεις ωχριούν μπροστά στον τίτλο που έδωσε η εφημερίδα New York Times έναν χρόνο αργότερα, όταν ο ισραηλινός στρατός δολοφόνησε μια δημοσιογράφο του Al Jazeera. «Η Σιρίν Αμπού Ακλέχ, πρωτοπόρος δημοσιογράφος, πέθανε σε ηλικία 51 ετών», έγραψε η ναυαρχίδα του φιλελεύθερου Τύπου των ΗΠΑ. Εδώ δεν χάσαμε απλώς το «ποιος», αλλά και το «πού», το «πότε» και κυρίως το «γιατί». Οι πρώτοι άνθρωποι που διάβασαν μόνο τον τίτλο (πριν η εφημερίδα αναγκαστεί να τον διορθώσει λόγω της διεθνούς κατακραυγής) έμειναν με την εντύπωση ότι μια δημοσιογράφος πέθανε από άγνωστα αίτια σε ηλικία 51 ετών.
Θεωρητικά, οι New York Times θα μπορούσαν να δικαιολογηθούν για τη χρήση της παθητικής σύνταξης που εξαφάνιζε τον δράστη, λέγοντας ότι το Ισραήλ αρνούνταν την κατηγορία (παρά το γεγονός ότι το Al Jazeera παρουσίαζε ακράδαντα στοιχεία για την εν ψυχρώ εκτέλεση από τον ισραηλινό στρατό). Ήταν όμως από εκείνες τις περιπτώσεις που από το να προσπαθήσεις να δικαιολογηθείς, είναι καλύτερα να ζητήσεις συγγνώμη.
Εμείς πάλι, αρκεί να θυμόμαστε ότι ο Αλέξανδρος Γρηγορόπουλος δεν σκοτώθηκε, αλλά ότι ένας αστυνομικός τον δολοφόνησε. Ο Νίκος Τεμπονέρας δεν έπεσε νεκρός κατά τη διάρκεια επεισοδίων, αλλά τον δολοφόνησε ο δημοτικός σύμβουλος της ΝΔ και πρόεδρος της ΟΝΝΕΔ Πάτρας. Και δεν ήταν ένα μαχαίρι που καρφώθηκε στο στήθος του Παύλου Φύσσα, αλλά ένας ναζιστής της Χρυσής Αυγής που τον εκτέλεσε μαχαιρώνοντάς τον στο στήθος.

Τι πρέπει να προσέχουμε στους τίτλους με παθητική σύνταξη
 
	Το βασικό τεστ είναι να αναδιατυπώσουμε τη φράση με ενεργητική σύνταξη και να αναρωτηθούμε εάν έτσι αλλάζει η αντίληψή μας για τις ευθύνες του θύτη και του θύματος.

	Εάν ο συντάκτης αποφεύγει να μας αποκαλύψει το υποκείμενο της δράσης, πρέπει να αναρωτηθούμε τι λόγους έχει να το κάνει. Μπορεί πράγματι να μη γνωρίζει ποιος είναι ο δράστης ή να μην έχει επιβεβαιωθεί η ενοχή του. Αν όμως δεν ισχύουν αυτές οι προϋποθέσεις, συνήθως δεν υπάρχει κανένας λόγος να μην ακολουθηθεί η μορφή υποκείμενο - ρήμα - αντικείμενο στην ενεργητική σύνταξη.






Βγάλε τα σκουπίδια την Παρασκευή
Σε ένα από τα επεισόδια της τηλεοπτικής σειράς The West Wing (Δυτική Πτέρυγα) που προβλήθηκε το 2000, η υπεύθυνη επικοινωνίας του Λευκού Οίκου αποκαλύπτει ότι στέλνει την Παρασκευή το βράδυ τα δελτία Τύπου που δεν θέλει να πάρουν ιδιαίτερη δημοσιότητα, με την ελπίδα ότι κανείς δεν θα τα διαβάσει.
Η συγκεκριμένη πρακτική, που στις ΗΠΑ έχει την ονομασία Friday News Dump (Τα ενημερωτικά σκουπίδια της Παρασκευής), χρησιμοποιούνταν για χρόνια από γραφεία Τύπου σε όλο τον κόσμο, όταν ήταν υποχρεωμένα να δημοσιεύσουν μια είδηση παρά τη θέλησή τους. Πρώτοι διδάξαντες ήταν οι μεγάλες εισηγμένες εταιρείες στο χρηματιστήριο, που κρατούσαν για το βράδυ της Παρασκευής (και συγκεκριμένα μετά το κλείσιμο της Γουόλ Στριτ) όλα τα δελτία Τύπου με αρνητικές ειδήσεις, όπως την πτώση των εσόδων για κάποιο τρίμηνο ή την έναρξη διοικητικής έρευνας εναντίον τους. Η ελπίδα τους ήταν ότι καθώς τα μεγάλα οικονομικά δίκτυα, όπως το CNBC, διέκοπταν τη συνεχή ροή ειδήσεων το Σαββατοκύριακο και η Wall Street «έπεφτε σε διήμερη χειμερία νάρκη», ο αντίκτυπος στους επενδυτές θα ήταν μικρότερος και η αντίδρασή τους με το άνοιγμα της αγοράς τη Δευτέρα το πρωί θα ήταν περιορισμένη.
Παράλληλα, τα στελέχη της εταιρείας θα είχαν στη διάθεσή τους περίπου 48 ώρες για να αποσοβήσουν το μέγεθος της κρίσης – με το ίδιο σκεπτικό, η υποτίμηση ενός νομίσματος ανακοινώνεται συνήθως Παρασκευή ώστε να ελεγχθούν, στο μέτρο του δυνατού, οι επιπτώσεις στις τοπικές ή τις διεθνείς χρηματαγορές. Η πρακτική ήταν τόσο διαδεδομένη, ώστε η ιστοσελίδα Politico εγκαινίασε τη στήλη Friday Night Dump, όπου παρουσίαζε όλες τις αρνητικές ειδήσεις που ήθελαν να κρύψουν οι μεγάλες επιχειρήσεις. Για την ιστορία, βέβαια, να σημειωθεί ότι μια έρευνα των καθηγητών Οικονομικών Στέφανο Ντελαβίνγκα από το Πανεπιστήμιο του Μπέρκλεϊ και Τζόσουα Πόλετ από το Πανεπιστήμιο του Ιλινόις έδειξε ότι η ανακοίνωση κακών οικονομικών αποτελεσμάτων τις Παρασκευές είχε σε βάθος χρόνου το αντίθετο αποτέλεσμα, καθώς οι χρηματιστές έχαναν την εμπιστοσύνη τους στις εταιρείες που πετούσαν τα «σκουπίδια» τους στα κρυφά. Ο Στέφανο Ντελαβίνγκα επιχείρησε μάλιστα να εντοπίσει παρόμοιες πρακτικές και στο χώρο της πολιτικής. Όπως εξηγούσε, βέβαια, ήταν πολύ πιο δύσκολο να εκφραστεί με ποσοτικούς όρους η αντίδραση σε ένα πολιτικό γεγονός, σε σχέση με την αλλαγή στην τιμή μιας μετοχής που καταγραφόταν αυτομάτως στο ταμπλό.
Παρόλα αυτά, μια άλλη μελέτη, που παρουσίασε το 2011 η Huffington Post, υποστήριζε ότι όχι μόνο πολιτικοί και κυβερνήσεις χρησιμοποιούσαν τη συγκεκριμένη πρακτική, αλλά συχνά το έκαναν για λογαριασμό ιδιωτικών εταιρειών. Εξετάζοντας 21.000 δελτία Τύπου της Αμερικανικής Υπηρεσίας Προστασίας Περιβάλλοντος (EPA), διαπίστωσαν πως όταν αυτά αφορούσαν επιβολή προστίμων σε εταιρείες για την καταστροφή του περιβάλλοντος, αποστέλλονταν πολύ συχνότερα τις Παρασκευές ή την παραμονή αργιών. Μια κρατική υπηρεσία δηλαδή προστάτευε τη φήμη ιδιωτικών εταιρειών τις οποίες η ίδια τιμωρούσε με πρόστιμα.
Τις τελευταίες δεκαετίες οι Αμερικανοί δημοσιογράφοι υποστήριζαν ότι ο «βασιλιάς» του Friday News Dump ήταν ο Μπιλ Κλίντον, και ακολουθούσαν ο Μπους και ο Ομπάμα. Αλλά... ύστερα γνώρισαν τον Τραμπ. Ο νέος πρόεδρος ανακοίνωνε σχεδόν πάντα αργά το απόγευμα της Παρασκευής τις αποφάσεις που ήξερε ότι θα προκαλούσαν τη μεγαλύτερη αναταραχή. Σε διαφορετικές Παρασκευές απέλυσε τουλάχιστον επτά υψηλόβαθμα στελέχη της κυβέρνησης και του κρατικού μηχανισμού, ανακοίνωσε την απαγόρευση εισόδου εκατομμυρίων μουσουλμάνων στις ΗΠΑ, μείωσε τις ποινές φυλάκισης ανθρώπων που τον είχαν βοηθήσει στο παρελθόν κ.λπ. Το πρόβλημα, όπως εξηγεί ο Τζον Άλσοπ του Columbia Journalism Review, είναι ότι η πρακτική του Τραμπ απέτυχε παταγωδώς γιατί τα αμερικανικά ΜΜΕ έκαναν τη δουλειά τους: Όταν παρουσίασε μια καταστροφική για το περιβάλλον έκθεση το βράδυ της Παρασκευής της Ημέρας των Ευχαριστιών, τουλάχιστον 140 εφημερίδες την έκαναν πρωτοσέλιδο την επόμενη ημέρα. 
Ηθικό δίδαγμα: Ένας πολιτικός και μια εταιρεία δεν μπορούν ποτέ να θάψουν μια είδηση χωρίς τη βοήθεια των ΜΜΕ. 
Κάλυψε την είδηση με σκόνη
Προφανώς, τα «ενημερωτικά σκουπίδια της Παρασκευής» έχασαν ένα τμήμα της αποτελεσματικότητάς τους με την κυριαρχία του ίντερνετ και την 24ωρη ροή πληροφοριών που αυτό πρόσφερε. Τα γραφεία Τύπου όμως συνέχιζαν να αναζητούν εκείνες τις στιγμές που οι δημοσιογράφοι δεν θα είχαν τη δυνατότητα να καλύψουν την είδηση για δύο λόγους: είτε γιατί τα ΜΜΕ ήταν υποστελεχωμένα (π.χ., σε αργίες και εθνικές γιορτές) είτε γιατί ήταν απασχολημένα με κάποια άλλη είδηση. Χαρακτηριστικό παράδειγμα της πρώτης περίπτωσης ήταν η απόφαση του προέδρου Μπους του πρεσβύτερου να προσφέρει χάρη στον πρώην υπουργό Άμυνας Κάσπαρ Γουάινμπεργκερ, που κατηγορούνταν για το σκάνδαλο Ιράν-Κόντρας, την παραμονή των Χριστουγέννων του 1992. Η δεύτερη περίπτωση όμως, δηλαδή της απόκρυψης ειδήσεων κάτω από τη σκόνη που σηκώνουν άλλα γεγονότα, έχει πολύ μεγαλύτερο ενδιαφέρον.
Την 11η Σεπτεμβρίου του 2001, λίγα μόλις λεπτά από τη στιγμή που το δεύτερο αεροσκάφος χτυπούσε τους Δίδυμους Πύργους στη Νέα Υόρκη, στελέχη του Γραφείου Τύπου του βρετανικού Υπουργείου Μεταφορών έλαβαν ένα περίεργο e-mail.
Η Τζο Μουρ, ειδική σύμβουλος του υπουργού Στίβεν Μπάιερς, τους εξηγούσε ότι «είναι μια πολύ καλή ημέρα να δημοσιεύσετε όλες τις ειδήσεις που θα θέλατε να θαφτούν». Η πληροφορία που ήθελε να «θάψει» η σύμβουλος του υπουργού ήταν σχετικά ασήμαντη (το δικαίωμα των δημοτικών συμβουλίων να καθορίζουν μόνα τους το ύψος των εξόδων κίνησης των μελών τους), η διαρροή του e-mail όμως έδωσε σε όλους την ευκαιρία να πάρουν μια ιδέα από τους μηχανισμούς παραπλάνησης της κοινής γνώμης που χρησιμοποιούν οι λεγόμενοι spin doctors.
Παραδόξως, ελάχιστοι κατάλαβαν ότι τις ίδιες ημέρες άλλα βρετανικά υπουργεία και πολιτικοί ανακοίνωσαν πολύ πιο σημαντικές αποφάσεις, οι οποίες, υπό φυσιολογικές συνθήκες, θα προκαλούσαν έντονες αντιδράσεις. Συγκεκριμένα: 1. Διόρισαν τον Γκάβιν Ντέιβις, πρώην διευθυντικό στέλεχος της Goldman Sachs, στη θέση του προέδρου του BBC. 2. Αποφάσισαν να τεθεί σε λειτουργία νέος σταθμός διαχείρισης ραδιενεργών αποβλήτων στον πυρηνικό σταθμό του Σέλαφιλντ. 3. Προώθησαν σειρά μέτρων για την κρατική διάσωση της Railtrack, της εταιρείας διαχείρισης των υποδομών των σιδηροδρόμων, η οποία κατέρρεε υπό την ολοκληρωτική αποτυχία των ιδιωτικοποιήσεων στα τρένα. 4. Το κόμμα των Εργατικών ολοκλήρωσε τη στροφή 180 μοιρών, αθετώντας την υπόσχεσή του για τη μη επιβολή διδάκτρων στα δημόσια πανεπιστήμια.
Η προσπάθεια συγκάλυψης αποκτά βέβαια άλλες διαστάσεις όταν το γεγονός που επιχειρείται να περάσει απαρατήρητο δεν είναι απλώς μια υπουργική απόφαση, αλλά ένας ολόκληρος πόλεμος. Στις 19 Δεκεμβρίου του 1989, ο Αμερικανός πρόεδρος Τζορτζ Μπους ο πρεσβύτερος έστειλε δεκάδες χιλιάδες στρατιώτες στον Παναμά, θεωρητικά για να εκτελέσει ένα ένταλμα σύλληψης του ηγέτη της χώρας, Μανουέλ Νοριέγκα, με την κατηγορία της παράνομης διακίνησης ναρκωτικών. Στην πραγματικότητα, η επιχείρηση θύμιζε περισσότερο «ξεκαθάρισμα λογαριασμών», καθώς ο Νοριέγκα είχε διατελέσει συνεργάτης της CIA και συγκεκριμένα του Μπους. Οι Ηνωμένες Πολιτείες έστειλαν 24.000 στρατιώτες με εξελιγμένο οπλισμό και αεροσκάφη εναντίον μιας χώρας, της οποίας ο στρατός ήταν μικρότερος από την αστυνομία της Νέας Υόρκης. Ο φόρος αίματος, όμως, ήταν τεράστιος για τα δεδομένα της επιχείρησης, αφού, ακόμη και με τη μετριοπαθή εκτίμηση του ΟΗΕ, σκοτώθηκαν 500 άμαχοι (η Επιτροπή Ανθρωπίνων Δικαιωμάτων Κεντρικής Αμερικής υποστήριξε ότι σκοτώθηκαν από 2.000 έως 5.000 πολίτες του Παναμά).
Η εισβολή στον Παναμά παραμένει ακόμη και σήμερα μια από τις πιο ξεχασμένες επιχειρήσεις του Πενταγώνου, καθώς πραγματοποιήθηκε όταν η προσοχή της διεθνούς κοινής γνώμης ήταν στραμμένη στην κατάρρευση των καθεστώτων της Ανατολικής Ευρώπης και συγκεκριμένα στην εκτέλεση του ζεύγους Τσαουσέσκου στη Ρουμανία. Ακόμη και αν η Ουάσινγκτον δεν άλλαξε την ημερομηνία της εισβολής ώστε να συμπέσει με τις εξελίξεις στην Ευρώπη, από την επικοινωνιακή διαχείριση του πολέμου είναι προφανές ότι οι ΗΠΑ εκμεταλλεύτηκαν στο έπακρο τον μιντιακό θόρυβο για να συγκαλύψουν μια πολύ βρόμικη εισβολή για την ανατροπή ενός δικού τους ανθρώπου.
Ορισμένοι είχαν υποστηρίξει ότι παρόμοια πρακτική χρησιμοποίησε δύο χρόνια αργότερα και η ΕΣΣΔ, όταν κατάφερε να φυγαδεύσει τον πρώην ηγέτη της Ανατολικής Γερμανίας Έριχ Χόνεκερ στον απόηχο του πρώτου Πολέμου στον Περσικό Κόλπο, που ολοκληρωνόταν την ίδια περίοδο.
Η 11η Σεπτεμβρίου, λοιπόν, όπως και οι εξελίξεις στη Ρουμανία και ο πρώτος Πόλεμος του Περσικού Κόλπου, ήταν μεγάλα γεγονότα τα οποία κάποιοι εκμεταλλεύτηκαν για να αποσιωπήσουν δικές τους πράξεις – αλλά δεν τα προκάλεσαν. Τι γίνεται όμως όταν ένα γεγονός στήνεται εξαρχής για να αποσπάσει την προσοχή της κοινής γνώμης; 
Η ουρά κουνάει το σκύλο.
Το 1997 προβλήθηκε η ταινία Wag the Dog (Ο πρόεδρος, ένα ροζ σκάνδαλο κι ένας πόλεμος), στην οποία ένας spin doctor (Ρόμπερτ Ντε Νίρο) σκηνοθετεί έναν πόλεμο στην Αλβανία προκειμένου να συγκαλύψει ένα ερωτικό σκάνδαλο του προέδρου των ΗΠΑ (Ντάστιν Χόφμαν) λίγο πριν από τις εκλογές. Σήμερα, αρκετοί νομίζουν ότι έμπνευση για την ταινία αποτέλεσε η περίπτωση του Μπιλ Κλίντον, ο οποίος διέταξε το βομβαρδισμό ενός εργοστασίου παρασκευής φαρμάκων στο Σουδάν, ακριβώς την περίοδο που έβγαινε στη δημοσιότητα το δικό του σεξουαλικό σκάνδαλο με τη Μόνικα Λεβίνσκι. Στην πραγματικότητα, η ταινία προβλήθηκε μερικούς μήνες πριν από την υπόθεση Κλίντον - Λεβίνσκι και πιθανότατα βοήθησε αρκετούς να καταλάβουν τι είχε συμβεί με την πυραυλική επίθεση στο Σουδάν.
Η δικαιολογία του Κλίντον ότι το εργοστάσιο παρήγε τον θανατηφόρο νευροτοξικό παράγοντα VX (που από τον ΟΗΕ θεωρείται όπλο μαζικής καταστροφής) κατέρρευσε σε ελάχιστο χρονικό διάστημα. Όπως άλλωστε σχολίαζε τότε ο δημοσιογράφος Κρίστοφερ Χίτσενς, το εργοστάσιο «δεν μπορούσε να αποσυναρμολογηθεί σαν ένα αντίσκηνο και να εξαφανιστεί από προσώπου γης σε μια ημέρα. Οι ΗΠΑ άλλωστε είχαν διπλωματικές σχέσεις με το Σουδάν. Γιατί λοιπόν να βιαστούν [να το βομβαρδίσουν];». Ο ίδιος ο Χίτσενς έδινε μόνος του μια απάντηση στο ερώτημά του: «Ο Κλίντον έπρεπε να εμφανίσει “προεδρικό προφίλ” για μια ημέρα». Παρεμπιπτόντως, το σενάριο του αντιπερισπασμού φάνηκε να επιβεβαιώνεται εμμέσως ύστερα από χρόνια και η πρώην αναλύτρια της CIA, Μαίρη Μακάρθι, η οποία ουδέποτε αποδέχτηκε τις «πληροφορίες» για την ύπαρξη VX στο εργοστάσιο.
Μετά την προβολή της ταινίας και το σκάνδαλο Λεβίνσκι, η φράση wag the dog καθιερώθηκε για να περιγράφει την προσπάθεια των spin doctors και των μέσων ενημέρωσης να στήνουν γεγονότα - συνήθως στρατιωτικού χαρακτήρα - ως αντιπερισπασμό. Η έκφραση, που σημαίνει ότι ένα ασήμαντο γεγονός ελέγχει ένα γεγονός μεγαλύτερης σημασίας, υπήρχε βέβαια από τα χρόνια του Αβραάμ Λίνκολν και στηριζόταν σε ένα ανέκδοτο που λέει: «Γιατί κουνάει ο σκύλος την ουρά του; Γιατί είναι πιο έξυπνος από αυτήν. Αν η ουρά ήταν πιο έξυπνη, τότε θα κουνούσε αυτή το σκύλο».
Η δημιουργία γεγονότων δευτερεύουσας σημασίας (ουρά) για τη συγκάλυψη σκανδάλων και σοβαρών εσωτερικών προβλημάτων μιας χώρας (σκύλος) είναι τόσο παλιά όσο και η ανθρώπινη ιστορία. Αρκετοί υποστηρίζουν ότι ο βασιλιάς Ερρίκος Ε' της Αγγλίας εισέβαλε στη Γαλλία το 1415 για να ελέγξει εσωτερικές αναταραχές στο παλάτι, ότι η Ρωσία ξεκίνησε τον Ρωσο-ιαπωνικό Πόλεμο του 1904 ως αντιπερισπασμό σε απεργίες και εξεγέρσεις στο εσωτερικό της, και ότι η Μάργκαρετ Θάτσερ και ο δικτάτορας Γκαλτιέρι της Αργεντινής ενεπλάκησαν στον Πόλεμο των Φόκλαντς/Μαλβίνες για να αποσπάσουν την προσοχή της κοινής γνώμης από την κοινωνική κατάρρευση που προκαλούσε η πολιτική τους. Ανεξάρτητα από το πόση δόση αλήθειας περιέχουν αυτές οι θεωρίες, το βέβαιο είναι ότι η πρακτική του αντιπερισπασμού αναπτυσσόταν παράλληλα με τα πολιτικά και οικονομικά συστήματα και έλαβε νέα χαρακτηριστικά με την εμφάνιση των μέσων μαζικής ενημέρωσης.
Η ανάγκη των πολιτικών, στις αστικές δημοκρατίες, να εξασφαλίζουν την αποδοχή των ψηφοφόρων για τις πράξεις τους έφερνε τα ΜΜΕ στο επίκεντρο κάθε προσπάθειας αντιπερισπασμού. Το πρόβλημα είναι ότι πάρα πολύ συχνά η αναζήτηση τέτοιων πρακτικών οδηγεί σε θεωρίες συνωμοσίας. Θυμάμαι στα πρώτα μου βήματα στο διεθνές ρεπορτάζ, τον Γιώργο Δελαστίκ να μου εξηγεί την περίπτωση του βομβαρδισμού του εργοστασίου στο Σουδάν σαν μια επιχείρηση αποπροσανατολισμού της κοινής γνώμης για το σκάνδαλο Λεβίνσκι. Όταν λοιπόν, ύστερα από μερικούς μήνες, ο Κλίντον διέταξε τετραήμερο βομβαρδισμό του Ιράκ ενώ παράλληλα ξεκινούσε στη Βουλή των Αντιπροσώπων η διαδικασία απαγγελίας κατηγοριών εναντίον του (impeachment), έτρεξα να του παρουσιάσω το συμπέρασμά μου: «Αντιπερισπασμός», του είπα, όπως ακριβώς εκτιμούσαν εκείνη την εποχή και αρκετοί δημοσιογράφοι στις ΗΠΑ. «Όχι», μου απάντησε, «αυτή τη φορά δεν είναι αντιπερισπασμός» και μου εξήγησε το γεωπολιτικό παρασκήνιο της απόφασης του Λευκού Οίκου να διατάξει το βομβαρδισμό. Είχα ακόμη πολλά να μάθω.

Πώς εντοπίζουμε την προσπάθεια αποσιώπησης ειδήσεων
 
	Η ανακοίνωση σημαντικών αποφάσεων από κυβερνήσεις και εταιρείες πριν και κατά τη διάρκεια διακοπών και εορταστικών περιόδων πρέπει πάντα να χτυπά καμπανάκι για τις προθέσεις τους.

	Η συμπερίληψη σημαντικών πληροφοριών σε μακροσκελή και συνήθως άσχετα κείμενα (π.χ. νομοσχέδια), με την ελπίδα να μη γίνουν εύκολα αντιληπτά, είναι η δεύτερη συνηθέστερη πρακτική.

	Όπως είδαμε, οι κυβερνήσεις μπορεί να δημιουργήσουν γεγονότα για να συγκαλύψουν άλλες ειδήσεις. Πρόκειται όμως για εξαιρετικά σπάνιες περιπτώσεις στην ιστορία. Τις περισσότερες φορές απλώς εκμεταλλεύονται το θόρυβο από υπαρκτά γεγονότα για να συγκαλύψουν τις πράξεις τους. Είναι λάθος να αναζητούμε παντού «στημένα» γεγονότα, καθώς κάτι τέτοιο μπορεί να μας οδηγήσει σε θεωρίες συνωμοσίας. Για παράδειγμα, αντιεμβολιαστές υποστήριζαν ότι ο πόλεμος στην Ουκρανία έγινε για να συγκαλύψει την πανδημία, η οποία, σύμφωνα με άλλους αντιεμβολιαστές, «στήθηκε» για να συγκαλύψει μυστικά προγράμματα βιολογικού πολέμου των ΗΠΑ ή/και της Κίνας κ.λπ.



Διάψευση της Ανύπαρκτης Είδησης
Τον Απρίλιο του 2012, οι αναγνώστες των ελληνικών εφημερίδων έγιναν μάρτυρες ενός φαινομένου που έκτοτε παρατηρείται όλο και συχνότερα. Από τις 2 Απριλίου, τα ελληνικά ΜΜΕ μετέδιδαν δελτία Τύπου της Τράπεζας Πειραιώς, τα οποία διέψευδαν καταγγελίες του πρακτορείου Reuters για σειρά ατασθαλιών και σκανδάλων, με εμπλεκόμενους τον πρόεδρο της τράπεζας, Μιχάλη Σάλλα, και την οικογένειά του. Η διάψευση όμως αφορούσε μια είδηση που πρακτικά ήταν σαν να μην είχε υπάρξει ποτέ. Σχεδόν κανένα μεγάλο Μέσο Ενημέρωσης στην Ελλάδα δεν είχε αναφέρει το παραμικρό για το ρεπορτάζ του Reuters, το οποίο υπέγραφε ο δημοσιογράφος Στίβεν Γκρέι και Έλληνες συνάδελφοι όπως ο Νικόλας Λεοντόπουλος.
Μεταξύ άλλων, το Reuters αποκάλυπτε ένα δαιδαλώδες δίκτυο ιδιωτικών επιχειρήσεων της οικογένειας Σάλλα που λάμβανε δάνεια από την Πειραιώς για να αγοράζει ακίνητα, τα οποία στη συνέχεια νοίκιαζε στην τράπεζα σε διπλάσια τιμή. Το ρεπορτάζ περιείχε αναφορές σε σκάνδαλα και παρατυπίες που ξεκινούσαν από τα χρόνια της χρυσής εποχής του Χρηματιστηρίου και δεν αφορούσαν μόνο τον Σάλλα αλλά και μεγάλο τμήμα του ελληνικού χρηματοπιστωτικού συστήματος. Παράλληλα, εξηγούσε τους μηχανισμούς με τους οποίους οι ελληνικές τράπεζες δημιούργησαν τη φούσκα που βύθισε τη χώρα στο χρέος, σημειώνοντας ότι οι πολίτες καλούνταν στα χρόνια των μνημονίων να πληρώσουν την ανακεφαλαιοποίηση αυτών των τραπεζών.
Η σιγή στα ελληνικά ΜΜΕ ήταν εκκωφαντική μέχρι τη στιγμή που ο τραπεζίτης επιχείρησε να διαψεύσει το ρεπορτάζ. Το ακόμη μεγαλύτερο πρόβλημα ήταν ότι και όταν παρουσίασαν τη διάψευση Σάλλα, αρκετά ΜΜΕ συνέχισαν να αποκρύπτουν τις αποκαλύψεις του Reuters. Με μια πρόχειρη αναζήτηση, π.χ. στο αρχείο του Πρώτου Θέματος, βρίσκουμε τρεις αναφορές με τους εξής τίτλους:
 
	"Τι απαντά η Τράπεζα Πειραιώς σε δημοσίευμα του Reuters" (2/4/2012)
	"Αγωγή κατά του Reuters από την Τράπεζα Πειραιώς" (5/4/2012)
	"Καταγγέλλει εκβιασμό από το Reuters – Μιχ. Σάλλας" (15/7/2012)

Το πρώτο κείμενο περιλαμβάνει αυτούσιο το δελτίο Τύπου της Τράπεζας Πειραιώς και τίποτα άλλο. Το δεύτερο κείμενο προσθέτει την πληροφορία για την αγωγή εναντίον του Reuters και παραπέμπει για περισσότερες πληροφορίες στο πρώτο κείμενο (δηλαδή στο δελτίο Τύπου). Το τρίτο κείμενο περιλαμβάνει νέο, αυτούσιο κείμενο του Μιχάλη Σάλλα, χωρίς πάλι καμία αναφορά στο ρεπορτάζ του Reuters. Τελικά, οι δικηγόροι του Σάλλα δεν μπόρεσαν να αντικρούσουν ούτε ένα από τα στοιχεία των αποκαλύψεων, γεγονός που σηματοδότησε τη σταδιακή αποκαθήλωση του "βασιλιά" του ελληνικού τραπεζικού συστήματος. Η ικανότητα των Ελλήνων εκδοτών να αποκρύπτουν από τους αναγνώστες τους ένα κείμενο-βόμβα του κορυφαίου ειδησεογραφικού πρακτορείου του πλανήτη μπορεί να συγκριθεί μόνο με τον έλεγχο πληροφοριών που ασκούν απολυταρχικά καθεστώτα όπως η Βόρεια Κορέα.
Το 2012, τα περίπτερα που κρεμούσαν τα σαββατιάτικα και τα κυριακάτικα φύλλα των εφημερίδων εξέπεμπαν ένα ελαφρώς κιτρινομπλέ χρώμα, καθώς οι διαφημίσεις της Τράπεζας Πειραιώς καταλάμβαναν έως και το ένα τρίτο της πρώτης σελίδας σχεδόν όλων των μεγάλων εφημερίδων. Καθώς η διαφημιστική αγορά της χώρας είχε καταρρεύσει λόγω της πολιτικής της Τρόικας, οι μεγάλες τράπεζες, και κυρίως η Πειραιώς, αποτελούσαν τον βασικότερο αιμοδότη των ιδιωτικών μέσων ενημέρωσης στην Ελλάδα. Αναφερόμαστε βέβαια μόνο στα διαφημιστικά πακέτα και όχι στα σκανδαλώδη δάνεια που μπορούσαν να λαμβάνουν ζημιογόνες επιχειρήσεις του κλάδου, όπως το Mega, τη στιγμή που στην αγορά η ρευστότητα δινόταν με το σταγονόμετρο. Το 2015, τα δάνεια μόνο των 11 μεγαλύτερων ΜΜΕ από ελληνικές τράπεζες ξεπερνούσαν τα 800 εκατ. ευρώ. Το πραγματικό μέγεθος όμως αυτής της μεταφοράς κεφαλαίων από τις τράπεζες προς μεγάλα ΜΜΕ στα πρώτα χρόνια των μνημονίων είναι πρακτικά αδύνατο να διαπιστωθεί, καθώς η υποχρέωση αναφοράς των διαφημιστικών κονδυλίων των τραπεζών επιβλήθηκε με νόμο μόλις το 2016.
Οι τράπεζες είχαν πολλούς λόγους να ταΐζουν με μεγάλα διαφημιστικά πακέτα τους δημοσιογραφικούς οργανισμούς της χώρας. Το λεγόμενο "κούρεμα" του χρέους θα είχε οδηγήσει το ελληνικό χρηματοπιστωτικό σύστημα σε ολοκληρωτική κατάρρευση εάν οι τράπεζες δεν είχαν πετύχει την ανακεφαλαιοποίησή τους με χρήματα Ελλήνων και Ευρωπαίων φορολογουμένων. Αυτό όμως πρακτικά σήμαινε ότι εκατοντάδες δημοσιογράφοι πληρώνονταν με χρήματα από τα διαφημιστικά πακέτα των τραπεζών σε μια περίοδο που οι ίδιες τράπεζες επιδίδονταν σε μια πρωτοφανή επιχείρηση λόμπινγκ για να δικαιολογήσουν την ανάγκη διάσωσής τους.
Η περίπτωση της Πειραιώς προσφέρεται για να αναλύσουμε σε βάθος τις κρίσιμες αποφάσεις που πρέπει να λάβουν τα γραφεία Τύπου εταιρειών αλλά και κυβερνήσεων κατά τη διάρκεια του λεγόμενου crisis management, όταν δηλαδή επιχειρούν να διαχειριστούν τις αρνητικές συνέπειες ενός γεγονότος. Είναι μάλλον βέβαιο ότι αν οι αποκαλύψεις σε βάρος του Σάλλα είχαν γίνει από κάποιο μικρό μέσο ενημέρωσης, οι επικοινωνιολόγοι της τράπεζας θα είχαν προτείνει να μην δοθεί καν απάντηση, καθώς με τη διάψευση θα προσέλκυαν την προσοχή του κοινού σε ένα θέμα που από μόνο του δεν θα μπορούσε να διαπεράσει τα στεγανά της ενημέρωσης. Στην περίπτωση της Τράπεζας Πειραιώς, ήταν πρακτικά αδύνατο να μην απαντήσουν σε ένα μακροσκελές και εξαιρετικά τεκμηριωμένο ρεπορτάζ, που δημοσιεύτηκε σε ένα από τα μεγαλύτερα ειδησεογραφικά πρακτορεία του κόσμου. Με την κίνησή τους όμως αυτή, εξέθεσαν τα ελληνικά ΜΜΕ, τα οποία είχαν πραγματικά καταφέρει να αποσιωπήσουν τις καταγγελίες.
Το φαινόμενο, το οποίο μπορούμε να ονομάσουμε "διάψευση μιας ανύπαρκτης είδησης", έχει επαναληφθεί αρκετές φορές στην Ελλάδα. Όπως αναλύουμε και στο κεφάλαιο για τα πρακτορεία ειδήσεων, όταν η οργάνωση Δημοσιογράφοι Χωρίς Σύνορα παρουσίασε την Ελλάδα ως τελευταία χώρα της Ευρώπης ως προς την ελευθερία του Τύπου, οι περισσότεροι τηλεθε
ατές και αναγνώστες παρακολούθησαν τον κυβερνητικό εκπρόσωπο να διαψεύδει μια είδηση που δεν είχε παίξει στα φιλοκυβερνητικά ΜΜΕ. Λίγες εβδομάδες αργότερα, το σκηνικό επαναλήφθηκε δύο φορές την ίδια ημέρα, όταν τουρκικά ΜΜΕ υποστήριξαν ότι οι ελληνικές αρχές πυροβόλησαν και σκότωσαν έναν μετανάστη στα σύνορα και ο ειδικός εισηγητής του ΟΗΕ, Φελίπε Γκονθάλεθ, παρουσίασε έκθεση που επιβεβαίωνε τις καταγγελίες για παράνομες επαναπροωθήσεις και βασανισμό προσφύγων στην Ελλάδα. Και για τα δύο περιστατικά κυκλοφόρησαν πολύ σύντομα, μέσω του ΑΠΕ και άλλων διαύλων επικοινωνίας, κυβερνητικές διαρροές που διέψευδαν τις πληροφορίες, τις οποίες, όπως είπαμε, ελάχιστοι είχαν μεταδώσει. Στη δεύτερη περίπτωση μάλιστα, ο κυβερνητικός εκπρόσωπος κατάφερε μια ακόμη πρωτοτυπία: Υποστήριξε ότι η συγκεκριμένη έκθεση του ειδικού εισηγητή του ΟΗΕ "δεν στηρίζεται σε πρωτογενή έρευνα, αλλά αναπαράγει παλαιότερα ευρήματα έκθεσης της Ύπατης Αρμοστείας του ΟΗΕ". Κατηγόρησε δηλαδή τα Ηνωμένα Έθνη ότι χρησιμοποιούν στοιχεία... των Ηνωμένων Εθνών. Ούτε αυτά τα στοιχεία βέβαια είχαν μεταδοθεί από τα φιλοκυβερνητικά ΜΜΕ εκτός από τις περιπτώσεις που υπήρξαν διαψεύσεις από την πλευρά της κυβέρνησης.

Πώς Αντιμετωπίζουμε τη Διάψευση της Ανύπαρκτης Είδησης
 
	Αναζήτηση της Πρωτογενούς Πηγής. Όταν παρατηρούμε δελτία ή κείμενα που περιλαμβάνουν διαψεύσεις από την πλευρά εταιρειών ή κυβερνήσεων, είναι σημαντικό να αναζητήσουμε την πρωτογενή καταγγελία. Αν αυτή δεν έχει προηγουμένως δημοσιοποιηθεί στα ίδια μέσα ενημέρωσης, το κείμενο που περιλαμβάνει τη διάψευση θα πρέπει να αναφέρει τα βασικά στοιχεία της καταγγελίας ώστε να κατανοηθεί τι διαψεύδεται.

	Ανάλυση των Κινήτρων για τη Διάψευση. Αναρωτηθείτε τι οδήγησε την εταιρεία ή τον φορέα να εκδώσει τη διάψευση. Έχει υπάρξει πλατιά δημοσιοποίηση της καταγγελίας; Εάν η καταγγελία κυκλοφορούσε σε ανεξέλεγκτους διαύλους, όπως τα μέσα κοινωνικής δικτύωσης, μπορεί η διάψευση να είναι προσπάθεια ελέγχου της πληροφόρησης.

	Διάψευση για τη Δημόσια Ασφάλεια ή Υγεία. Είναι σημαντικό να θυμόμαστε ότι πολλές φορές οι κρατικοί φορείς είναι υποχρεωμένοι να διαψεύδουν φήμες που απειλούν τη δημόσια ασφάλεια ή υγεία, ακόμη και αν αυτές οι φήμες δεν έχουν μεταδοθεί από τα μέσα ενημέρωσης. Σε αυτές τις περιπτώσεις, δεν υπάρχει πρόθεση συγκάλυψης. Αντίθετα, τα ΜΜΕ πιθανώς να έχουν αποσιωπήσει ορθώς την επικίνδυνη φήμη και οι φορείς ορθά προβαίνουν σε διάψευση για την προστασία του κοινού.






Τα Θύματά Σας Έχουν Ταυτότητα, τα Θύματά Μας Έχουν Αριθμό
«Οι μπάτσοι σκότωσαν ένα παιδί», είπε μια φωνή από την άλλη άκρη της γραμμής. Μέσα σε λίγα λεπτά, είχαμε κατέβει στο κέντρο της Αθήνας, περπατώντας ανάμεσα σε αγνώστους στη Σόλωνος. Παρά το γεγονός ότι είχαν ξεκινήσει οι πρώτες συγκρούσεις με την αστυνομία, επικρατούσε μια παράξενη σιωπή ανάμεσα στους διαδηλωτές. Μέχρι τη στιγμή που από το πίσω μέρος της πορείας άρχισε να ακούγεται ένα όνομα και αμέσως μετά ένα σύνθημα: «Αυτή η νύχτα είναι του Αλέξη». Ήταν 6 Δεκεμβρίου του 2008 και το ελληνικό κράτος είχε σκοτώσει ένα παιδί με όνομα και επώνυμο, τον Αλέξανδρο Γρηγορόπουλο.
Λίγα πράγματα μπορούν να αλλάξουν την αντίληψή μας για το θάνατο ενός ανθρώπου τόσο όσο το να μάθουμε το όνομα του θύματος, προσδίδοντάς του ανθρώπινη υπόσταση. Οι πρόσφυγες και οι μετανάστες που πνίγηκαν στο Αιγαίο γίνονται απλοί αριθμοί, αν δεν καταφέρουμε να τους συνδέσουμε με ένα όνομα. Αν σταθείς μπροστά σε έναν πρόχειρο τάφο στη Λέσβο, θα διαβάσεις μόνο: «Άγνωστο αγόρι, 7 ετών, Νο 40, 19/11/2015».
Η αναφορά –και ακόμα περισσότερο η απόκρυψη– των ονομάτων είναι μια από τις τεχνικές με τις οποίες τα μέσα ενημέρωσης μπορούν να ελέγξουν την ταύτιση του κοινού με τα θύματα. Στα τέλη Μαΐου του 2020, όταν ο αριθμός των θυμάτων από τον COVID-19 στις ΗΠΑ έφτασε τις 100.000, οι New York Times δημοσίευσαν στην πρώτη τους σελίδα τα ονόματα και σύντομα βιογραφικά χιλίων θυμάτων, συλλεγμένα από επικήδειους εφημερίδων σε όλη τη χώρα: «Κίρα Σουάρτζ, 85 ετών, Νέα Υόρκη, εργάστηκε ως εθελόντρια σε οργανώσεις διάσωσης αδέσποτων ζώων». «Τίμοθι Ρος, 68 ετών, Μίτσιγκαν, εργάστηκε για περισσότερα από 20 χρόνια στη General Motors».
Το πρωτοσέλιδο των New York Times προκάλεσε θετικά σχόλια σε όλο τον κόσμο. Ωστόσο, δεν ήταν πολιτικά επιζήμιο για την εφημερίδα, καθώς τα θύματα δεν μπορούσαν να συνδεθούν άμεσα με κάποιον ισχυρό δράστη. Παρά το γεγονός ότι πολλοί αναγνώστες αντιλαμβάνονταν ότι ένας από τους ηθικούς αυτουργούς της εκατόμβης θυμάτων ήταν ο Ντόναλντ Τραμπ, λόγω της πολιτικής του απέναντι στην πανδημία, το πρωτοσέλιδο δεν είχε ιδιαίτερες συνέπειες.
Τα πράγματα όμως ήταν πολύ πιο περίπλοκα, όταν ένα χρόνο αργότερα, οι New York Times κυκλοφόρησαν με ένα άλλο πρωτοσέλιδο, το οποίο παρουσίαζε φωτογραφίες και ονόματα 67 παιδιών Παλαιστινίων και δύο Ισραηλινών που σκοτώθηκαν κατά τη διάρκεια ισραηλινών βομβαρδισμών στη Γάζα. Ο τίτλος του πρωτοσέλιδου έγραφε: «Ήταν απλώς παιδιά», και κάθε φωτογραφία συνοδευόταν από το όνομα και την ηλικία του θύματος – από βρέφη λίγων μηνών έως εφήβους 18 ετών.
Η αντίδραση της ισραηλινής κυβέρνησης ήταν εκρηκτική, όταν συνειδητοποίησε τον αντίκτυπο που είχε αυτό το πρωτοσέλιδο. Δεν υπήρχαν πλέον οι ψυχροί αριθμοί των θυμάτων, όπως σε προηγούμενες επιθέσεις (2.251 νεκροί το 2014 στη Γάζα, 1.190 νεκροί το 2006 στον Λίβανο κ.ο.κ.), αλλά άνθρωποι με όνομα και πρόσωπο. Σχεδόν ολόκληρος ο επικοινωνιακός μηχανισμός του Ισραήλ, με προεξέχοντα τα στελέχη του λόμπι στην Ουάσινγκτον, εξαπέλυσε επίθεση κατά της εφημερίδας.
Ο δικηγόρος Άμπραχαμ Φόξμαν, γνωστός για την καταδίκη της αναγνώρισης της γενοκτονίας των Αρμενίων και την κατηγορία ότι το κίνημα Boycott, Divestment, Sanctions (BDS) είναι αντισημιτικό, δήλωσε ότι η δημοσίευση των ονομάτων και των φωτογραφιών ήταν «ένας ματωμένος λίβελος κατά του Ισραήλ και των Εβραίων». Τα επιχειρήματα της ισραηλινής κυβέρνησης συνοψίστηκαν από το Washington Institute for Near East Policy, ένα από τα κυριότερα ιδρύματα του ισραηλινού λόμπι στις ΗΠΑ. Υποστήριξαν ότι κάποια από τα νεκρά παιδιά ήταν συγγενείς μαχητών ή μέλη τρομοκρατικών οργανώσεων, φέρνοντας έτσι ευθύνη για το θάνατό τους. Επίσης, ανέφεραν ότι ζούσαν κοντά σε «νόμιμους στόχους» του ισραηλινού στρατού, συνεπώς η ευθύνη βάραινε τους Παλαιστινίους. Το ινστιτούτο κατέληξε ότι το ρεπορτάζ των New York Times «οργανώθηκε, διευκολύνθηκε και κατευθύνθηκε από τη Χαμάς».
Η Διάσωση της Στρατιωτίνας Τζέσικα
Μετά την προβολή της ταινίας Η Διάσωση του Στρατιώτη Ράιαν, ο Όλιβερ Στόουν ήταν ένας από τους ελάχιστους σκηνοθέτες που αμφισβήτησαν την ταινία σε πολιτικό επίπεδο. Ο Στόουν εξήγησε ότι ταινίες όπως Ο Στρατιώτης Ράιαν και Ο Μονομάχος προωθούν τη λατρεία του «καλού πολέμου» και συνέβαλαν στην αποδοχή του πολέμου στο Ιράκ το 2003.
Ωστόσο, ο Στόουν θα μπορούσε να εντοπίσει έναν ακόμη συνδετικό κρίκο ανάμεσα στη διάσωση του στρατιώτη Ράιαν και την αμερικανική εισβολή στο Ιράκ. Όπως ακριβώς ο Σπίλμπεργκ συμπύκνωσε έναν παγκόσμιο πόλεμο στο πρόσωπο ενός στρατιώτη, έτσι και οι προπαγανδιστικοί μηχανισμοί του Πενταγώνου και τα αμερικανικά ΜΜΕ προσπάθησαν να αφηγηθούν την κατάκτηση μιας χώρας μέσα από την ιστορία μιας στρατιωτίνας, της Τζέσικα Λιντς.
Η δεκανέας Λιντς, μέλος του 507ου Λόχου Επιμελητείας, αιχμαλωτίστηκε από ιρακινές δυνάμεις όταν το όχημά της χάθηκε κοντά στη Νασιρίγια. Νοσηλεύτηκε σε ιρακινό νοσοκομείο για δέκα ημέρες μέχρι να απελευθερωθεί σε μια «κινηματογραφική» επιχείρηση των αμερικανικών δυνάμεων, η οποία όμως δεν είχε ουσιαστικό νόημα, καθώς η περιοχή είχε ήδη εγκαταλειφθεί από τον ιρακινό στρατό και δεν υπήρχε καμία αντίσταση. Οι Αμερικανοί στρατιώτες κινηματογραφούσαν την επιχείρηση πολλές ώρες πριν ξεκινήσει, ενώ είχαν μαζί τους μια αμερικανική σημαία για να τυλίξουν την Τζέσικα Λιντς μπροστά στις κάμερες. Παρά το γεγονός ότι η Λιντς δεχόταν φροντίδα από τους Ιρακινούς γιατρούς, οι στρατιώτες προσποιούνταν ότι της παρείχαν πρώτες βοήθειες για τις ανάγκες του θεάματος.
Η υπόθεση δεν αφορούσε μόνο τη διάσωση, αλλά την «επιβολή» της εικόνας και του ονόματος της Τζέσικα Λιντς στα διεθνή μέσα ενημέρωσης. Ο κόσμος ταυτίστηκε μαζί της τόσο πολύ που την αναφερόταν με το μικρό της όνομα. Εφημερίδες όπως Τα Νέα παρουσίασαν το θέμα με τίτλους όπως «Πολεμική Επιχείρηση για τη Διάσωση της Τζέσικα».
Η ιστορία της Τζέσικα Λιντς συνεχίζει να απασχολεί τους ερευνητές των μέσων επικοινωνίας για έναν επιπλέον λόγο. Η Λιντς δεν ήταν το μόνο μέλος της οχηματοπομπής που αιχμαλωτίστηκε. Μαζί της ήταν η Σοσάνα Τζόνσον, μια μαύρη γυναίκα και μητέρα, καθώς και η Λόρι Πιεστέβα, Ινδιάνα από τη φυλή Χόπι, που σκοτώθηκε κατά την επίθεση. Σε αντίθεση όμως με τις συναδέλφους της, η Τζέσικα Λιντς ήταν νεαρή, ξανθιά, με λευκό δέρμα και πράσινα μάτια.
Αυτό το φαινόμενο, όπου κάποια πρόσωπα σε κίνδυνο λαμβάνουν περισσότερη δημοσιότητα από άλλα, είναι γνωστό ως το «σύνδρομο της λευκής αγνοούμενης». Ο όρος επινοήθηκε το 2004 από την Αμερικανίδα δημοσιογράφο Γκουέν Ίφιλ, η οποία παρατήρησε ότι «εάν υπάρχει μια λευκή αγνοούμενη, τα ΜΜΕ θα καλύπτουν την είδηση καθημερινά». Έρευνες έδειξαν ότι το σύνδρομο αυτό έχει φυλετικά, ταξικά, αλλά και έμφυλα χαρακτηριστικά. Για παράδειγμα, τα παιδιά μαύρων οικογενειών εμφανίζονται σπανιότερα στα μέσα όταν εξαφανίζονται, και οι αγνοούμενες μαύρες γυναίκες συχνά στιγματίζονται από τα μέσα, με τη δική τους ευθύνη να τίθεται στο επίκεντρο για την εξαφάνιση ή τη δολοφονία τους.
Ένας εύκολος τρόπος για να διαπιστώσει κανείς πώς συνδέεται η αναφορά του ονόματος ενός θύματος με το σύνδρομο της λευκής αγνοούμενης είναι να παρακολουθήσει τις νομοθετικές πρωτοβουλίες που ακολουθούν πολύκροτες εξαφανίσεις ή δολοφονίες στις ΗΠΑ. Συχνά, οι πολιτικοί εκμεταλλεύονται το δημόσιο ενδιαφέρον για αυτές τις υποθέσεις και προωθούν αυστηρές νομοθετικές ρυθμίσεις, δίνοντας στους νόμους άτυπες ονομασίες που βασίζονται στο όνομα του θύματος. Σχεδόν πάντα, πρόκειται για ένα λευκό κορίτσι ή νεαρή γυναίκα από μεσοαστική οικογένεια.
Παραδείγματα τέτοιων νόμων περιλαμβάνουν το νόμο Λάσι (27 ετών, λευκή), το νόμο Κάιλι (τριών ετών, λευκή), το νόμο Μέγκαν (οκτώ ετών, λευκή), το νόμο Ντρου (22 ετών, λευκή), το νόμο Κρίστεν (18 ετών, λευκή), και το νόμο Σκάιλαρ (16 ετών, λευκή). Τα μέσα ενημέρωσης έκριναν ότι η κοινή γνώμη έπρεπε να γνωρίζει το όνομα του θύματος και να παρακολουθεί τις εξελίξεις 24 ώρες το 24ωρο. Εν τω μεταξύ, πολλές άλλες υποθέσεις εξαφανίσεων από μειονοτικές κοινότητες δεν έτυχαν της ίδιας προσοχής. Η άνιση τηλεοπτική κάλυψη τροφοδοτούσε στη συνέχεια τις πολιτικές και νομοθετικές εξελίξεις.
Η πρακτική αυτή δεν περιορίστηκε μόνο στις ΗΠΑ, αλλά επεκτάθηκε διεθνώς, με το σύστημα αναζήτησης αγνοούμενων παιδιών Amber Alert να παίρνει το όνομά του από την Άμπερ Χάγκερμαν, ένα λευκό κορίτσι 9 ετών που εξαφανίστηκε και δολοφονήθηκε το 1996 στο Τέξας.
Στην Ελλάδα, το σύνδρομο της λευκής αγνοούμενης εμφανίστηκε το 2013 με την υπόθεση της μικρής Μαρίας, ενός λευκού κοριτσιού με ξανθά μαλλιά, το οποίο φημολογούνταν ψευδώς ότι είχε απαχθεί από οικογένεια Ρομά. Τα ελληνικά ΜΜΕ αναπαρήγαγαν ανεπιβεβαίωτες πληροφορίες, προκαλώντας πανικό και ρατσιστική υστερία με τίτλους όπως: «Απιοει Alert: Επικίνδυνο κύκλωμα Ρομά αρπάζει μωρά παιδιά!». Μόλις διαπιστώθηκε ότι η Μαρία ήταν Ρομά από τη Βουλγαρία, η ιστορία έχασε το ενδιαφέρον των μέσων, παρά το λευκό δέρμα και τα πράσινα μάτια της.
Η ρατσιστική υστερία είχε εξαπλωθεί και σε άλλες χώρες της ΕΕ. Στην Ιρλανδία, η αστυνομία απομάκρυνε παιδιά από καταυλισμούς Ρομά με την υπόνοια ότι ήταν θύματα απαγωγής, μόνο για να τα επιστρέψει όταν τα τεστ DNA επιβεβαίωσαν τη βιολογική τους ταυτότητα.
Το γεγονός ότι μάθαμε το όνομα του «ξανθού αγγέλου» της υπόθεσης, η οποία ήταν αρχικά ψευδής, αποτέλεσε ένα «λάθος» που γεννήθηκε από τη στενή συνεργασία των Γραφείων Τύπου της αστυνομίας με τα μέσα ενημέρωσης, τα οποία έπρεπε να δικαιολογήσουν μαζικά πογκρόμ εναντίον των Ρομά.
Το όνομα μετράει
Στο Bush House, στο παλιό κτίριο του BBC World Service στο Λονδίνο, υπήρχε ένα εξειδικευμένο τμήμα το οποίο, ανάμεσα σε άλλες πληροφορίες που παρείχε στους δημοσιογράφους, τους βοηθούσε να προφέρουν σωστά ξένα ονόματα και τοπωνύμια. Όταν τους το ζητούσες, μπορούσαν να εντοπίσουν τη σωστή προφορά ακόμα και του μικρότερου χωριού κάποιας χώρας στα βάθη της Ασίας (ενδεχομένως να βοηθούσε και η αποικιοκρατική εμπειρία από την εποχή που ο σταθμός ονομαζόταν ακόμα Αυτοκρατορική Υπηρεσία του BBC).
Εκ πρώτης όψεως, η ύπαρξη ενός «τμήματος προφοράς» ίσως ακούγεται σαν δημοσιογραφική πολυτέλεια ενός γιγαντιαίου γραφειοκρατικού μηχανισμού. Όπως σημείωνε όμως ο ερευνητής Σιάν Τζιάο από το Πανεπιστήμιο του Τορόντο, «το να προφέρεις συνεχώς λανθασμένα ένα μη γνώριμο όνομα αποτελεί μια μορφή [ρατσιστικής] διάκρισης». Το μήνυμα που στέλνεις σε κάποιον κάνοντας λάθος το όνομά του, εξηγούσε ο Τζιάο στο BBC, είναι ότι «είσαι ασήμαντος για εμένα, οπότε δεν οφείλω να καταβάλω καμία προσπάθεια να μάθω [το όνομά σου]».
Εάν όμως το να αδιαφορείς για τη σωστή εκφορά ενός ονόματος είναι από μόνο του προβληματικό, το να κάνεις συνειδητά λάθος είναι μια ακόμη μορφή προπαγάνδας. Η συγκεκριμένη πρακτική είχε παρατηρηθεί ιδιαίτερα εναντίον της Κάμαλα Χάρις, όταν ήταν πλέον σαφές ότι θα μπορούσε να γίνει η πρώτη γυναίκα αντιπρόεδρος και μάλιστα η πλέον υψηλόβαθμη Αφροαμερικανή και Αμερικανοασιάτισσα αξιωματούχος στην ιστορία των ΗΠΑ. Ο Ρεπουμπλικάνος γερουσιαστής της Τζόρτζια, Ντέιβιντ Περντιού, αστειευόταν στις προεκλογικές του συγκεντρώσεις με το όνομα Κάμαλα ενώ παρουσιαστές του ακροδεξιού δικτύου Fox News πρόφεραν εσκεμμένα λάθος το όνομά της. Όταν μάλιστα καλεσμένοι επισήμαναν το λάθος, ένας παρουσιαστής άρχισε να γελάει δυνατά λέγοντας «δηλαδή δεν μπορώ να ασκήσω κριτική στην Κομάλα ή Κάμαλα ή όπως τέλος πάντων τη λένε;».
Αυτού του είδους η μικρο-επιθετικότητα, εξηγούσε ο Μάιλς Ντουρκί, καθηγητής Ψυχολογίας στο Πανεπιστήμιο του Μίσιγκαν, είναι ένας τρόπος να αποξενώσεις τον αντίπαλό σου παρουσιάζοντάς τον σαν τον «Άλλο».
Δημοσιογράφοι και πολιτικοί που συνειδητά εκφωνούν λανθασμένα ένα όνομα συχνά ακολουθούν μια μικρή «ιεροτελεστία» για να δώσουν μεγαλύτερη έμφαση στην πρακτική τους: όταν κάποιος τους διορθώνει, αρχικά επαναλαμβάνουν το όνομα με λανθασμένο τρόπο και στο τέλος καταλήγουν με μια φράση του τύπου «ναι μωρέ… αυτός». Η συγκεκριμένη πρακτική έχει ονομαστεί «whatever – καλά εντάξει» και, σύμφωνα με μια εκδοχή, προέρχεται από παλιές αμερικανικές σειρές της δεκαετίας του '60, στις οποίες οι πρωταγωνιστές απαντούσαν με αυτόν τον τρόπο για να δείξουν ότι δεν τους ενδιαφέρει η κριτική εναντίον τους.
Υπό μία έννοια, το φαινόμενο είχε απασχολήσει ακόμη και τον Φρόιντ στο βιβλίο του Ψυχοπαθολογία της καθημερινής ζωής όταν εξέταζε τους υποσυνείδητους μηχανισμούς που οδηγούν στο να ξεχνάμε ή να προφέρουμε με λάθος τρόπο τα ονόματα. Ο προσωπικός φίλος και βιογράφος του Φρόιντ, Έρνεστ Τζόουνς, εξηγούσε ότι «η αδυναμία κάποιου να συγκρατήσει ονόματα είναι έκφραση του πόσο σημαντικό θεωρεί κάποιος το όνομά του και γενικότερα τον εαυτό του, ενώ παράλληλα αδιαφορεί ή υποτιμά τους άλλους».
Κατ' επέκταση, θα λέγαμε ότι το να προσποιείται κάποιος ότι δεν θυμάται ή δεν μπορεί να προφέρει ένα όνομα είναι ένας τρόπος να δείξει πόσο κατώτερο θεωρεί τον αντίπαλό του.
Στην Ελλάδα, ίσως το χαρακτηριστικότερο παράδειγμα των τελευταίων χρόνων ήταν ο Άδωνις Γεωργιάδης, που το 2018 εμφανίστηκε ωρυόμενος στον τηλεοπτικό σταθμό ANT1 αποκαλώντας «Ακενοτούμπο» τον διεθνούς φήμης μπασκετμπολίστα Γιάννη Αντετοκούνμπο. Αφού είπε δύο φορές το όνομα λάθος (καθαρά και δυνατά για να μην υπάρξουν παρερμηνείες), όταν τον διόρθωσε ο παρουσιαστής, το επανέλαβε και μια τρίτη φορά («ναι, ο Ακενοτούμπο»). Στη δεύτερη διόρθωση του παρουσιαστή, ο υπουργός θεώρησε το λάθος δευτερεύουσας σημασίας λέγοντας «εντάξει μωρέ, Αντεντοκούμπο». Όταν βέβαια ο γνωστός μπασκετμπολίστας απέκτησε διαστάσεις θρύλου σε παγκόσμιο επίπεδο, ο Γεωργιάδης προχώρησε τη συζήτηση ένα βήμα παραπέρα: αφού εκθείασε τον Αντώνη Σαμαρά για το γεγονός ότι έδωσε κατ’ εξαίρεση στον Αντετοκούνμπο την ελληνική ιθαγένεια, υποστήριξε ότι η ΝΔ καλώς είχε καταψηφίσει το νόμο για την ιθαγένεια!
Βέβαια, η λανθασμένη ανάγνωση λέξεων ως μέθοδος υποτίμησης δεν αφορά μόνο ονόματα ανθρώπων. Το 2011, παρουσιαστής ενημερωτικής εκπομπής του ΣΚΑΪ ξεκίνησε την παρουσίαση του καλεσμένου του, καθηγητή Οικονομικών Κώστα Λαπαβίτσα, ανακατεύοντας τα γράμματα της Σχολής SOAS του Πανεπιστημίου του Λονδίνου, προσποιούμενος με περισσή θεατρικότητα ότι δεν την είχε ξανακούσει ποτέ στη ζωή του. Το να μη γνωρίζεις ένα πανεπιστήμιο που το 2022 αξιολογήθηκε ως το δεύτερο σημαντικότερο ίδρυμα στον κόσμο στις ανθρωπιστικές σπουδές θα έπρεπε να θεωρείται ντροπή για τον δημοσιογράφο. Ως προπαγανδιστική πρακτική όμως λειτουργούσε εξαιρετικά, στέλνοντας το μήνυμα ότι ο συνομιλητής του προέρχεται από ένα άγνωστο πανεπιστήμιο.

Πώς εντοπίζουμε εσκεμμένα λάθη στην εκφορά ονομάτων
 
	Ο δημοσιογράφος οφείλει να έχει ρωτήσει τον συνομιλητή του πώς ακριβώς προφέρεται το όνομά του ή να έχει αναζητήσει πληροφορίες γι’ αυτό.

	Λάθη γίνονται και είναι σίγουρα δικαιολογημένα, ειδικά κατά τη διάρκεια ζωντανών εκπομπών. Όταν όμως ένας παρουσιαστής επαναλαμβάνει το λάθος αφού τον έχουν διορθώσει, και κυρίως όταν απαξιώνει τη διόρθωση ως δευτερεύουσας σημασίας, είναι σαφές ότι το κάνει για να υποτιμήσει το πρόσωπο στο οποίο αναφέρεται.






Verba volant, URL manet
Στη δημοσιογραφία, έγραφε κάποτε η Ροζέν Ζακέτ των New York Times, «δεν υπάρχει ο κανόνας των πέντε δευτερολέπτων» — ο αστικός μύθος, δηλαδή, που λέει ότι εάν σου πέσει κάποιο φαγητό στο έδαφος και το σηκώσεις πριν περάσουν πέντε δευτερόλεπτα, μπορείς να το φας καθώς δεν έχει προλάβει να μολυνθεί. Η Ζακέτ, αρχισυντάκτρια στο τμήμα διορθώσεων της εφημερίδας, προσπαθούσε να εξηγήσει ότι εάν ένα μέσο ενημέρωσης παρουσιάσει μια λανθασμένη πληροφορία, ακόμη κι αν την αποσύρει ύστερα από μερικά δευτερόλεπτα, οφείλει να απολογηθεί στο κοινό του εξηγώντας ποιο ακριβώς ήταν το λάθος.
Τα λάθη είναι ανθρώπινα και οφείλουμε να τα συγχωρούμε, στη δημοσιογραφία όπως και σε άλλους τομείς της ανθρώπινης δραστηριότητας. Η διαφορά είναι ότι στη δημοσιογραφία, η διόρθωση ενός λάθους είναι συχνά σημαντικότερη από τη συγγραφή του κειμένου ή την εκφώνηση της είδησης που περιλάμβανε το λάθος. Ένα μέσο που διορθώνει τα λάθη του παραμένει αξιόπιστο, ενώ ένα μέσο που επιχειρεί εσκεμμένα να τα συγκαλύψει, καλό θα ήταν να διακόψει αμέσως τη λειτουργία του.
Το τμήμα διορθώσεων των New York Times, στο οποίο εργάζεται η Ροζέν Ζακέτ, έχει περίπου 20 συντάκτες που μπορούν να ερευνήσουν και να διορθώσουν τυχόν λάθη. Από απλές τυπογραφικές αβλεψίες έως άρθρα βασισμένα σε λανθασμένες πληροφορίες που πρέπει να αποσυρθούν, αφού πρώτα δημοσιευτεί η διόρθωση — πολλές φορές με κεντρικό άρθρο από τον διευθυντή σύνταξης. Αυτού του είδους οι διορθώσεις ακολουθούν συγκεκριμένους κανόνες. Το Associated Press, για παράδειγμα, δίνει τις εξής οδηγίες στους συντάκτες του:
«Όταν έχουμε κάνει λάθος, πρέπει να το αναφέρουμε το συντομότερο δυνατόν. Όταν κάνουμε μια διόρθωση, την επισημαίνουμε στους συνδρομητές με εμφανή τρόπο (στο τέλος του κειμένου, στις υποσημειώσεις των γραφιστικών στοιχείων, στις λεζάντες των φωτογραφιών κ.ο.κ.). Μια διόρθωση παρουσιάζεται πάντα με τη χρήση της λέξης "διόρθωση". Δεν χρησιμοποιούμε ευφημισμούς όπως "επαναπροώθηση", "βελτίωση", "διευκρίνιση" ή "αλλαγή" όταν διορθώνουμε ένα λάθος. Σε περίπτωση απευθείας μεταδόσεων, εάν είναι εφικτό, διορθώνουμε το λάθος στην ίδια μετάδοση ή στην αμέσως επόμενη».
Προφανώς, η κατάσταση ακόμη και στα μεγαλύτερα μέσα ενημέρωσης είναι λιγότερο ιδανική απ’ ό,τι θέλουν τα ίδια να παρουσιάζουν. Τον Φεβρουάριο του 2019, για παράδειγμα, το Associated Press ανέφερε ότι ο τραγουδιστής Μάνου Τσάο θα συμμετείχε σε μια συναυλία εναντίον του Μαδούρο στα σύνορα Βενεζουέλας-Κολομβίας. Όταν ο Μάνου Τσάο διέψευσε κατηγορηματικά την πληροφορία, το πρακτορείο το ανέφερε σε νεότερο τηλεγράφημα, χωρίς όμως να διορθώσει το αρχικό. Το ψέμα αυτό παραμένει σε εκατοντάδες μέσα ενημέρωσης παγκοσμίως, που δημοσίευσαν την αρχική πληροφορία αλλά όχι τη διάψευσή της.
Η ελληνική πραγματικότητα ξεπερνά κάθε προηγούμενο. Πολλά ηλεκτρονικά μέσα ενημέρωσης έχουν τελειοποιήσει την πρακτική όχι να διορθώνουν αλλά να εξαφανίζουν τα λάθη τους. Όπως εξηγούσε και ο Τζορτζ Όργουελ στο 1984, «το παρελθόν διαγράφτηκε, η διαγραφή λησμονήθηκε, το ψέμα έγινε η αλήθεια».
Ένα χαρακτηριστικό παράδειγμα πρόσφερε η ιστοσελίδα Μakeleio, που τον Σεπτέμβριο του 2021, σε ένα κρεσέντο ρατσιστικής χυδαιότητας, δημοσίευσε κατάλογο με τα ονόματα παιδιών σε νηπιαγωγείο της Αθήνας που δεν είχαν ελληνικά ονόματα — γεγονός που, σύμφωνα με την ιστοσελίδα, επιβεβαίωνε ότι η πρωτεύουσα βρισκόταν σε «κατάσταση έκτακτης ανάγκης». Ο τότε βουλευτής της ΝΔ, Κωνσταντίνος Μπογδάνος, προώθησε το δημοσίευμα με τη φωτογραφία της λίστας των ονομάτων. Όταν χρήστες του Twitter άρχισαν να υποστηρίζουν ότι αυτές οι πρακτικές ανοίγουν τον δρόμο για ναζιστικού τύπου πογκρόμ εναντίον παιδιών, το Makeleio έσβησε τη φωτογραφία. Ο Μπογδάνος αρνήθηκε ότι τα ονόματα υπήρχαν στην ιστοσελίδα και απείλησε με αγωγές, όμως δεκάδες χρήστες του διαδικτύου είχαν προλάβει να αποθηκεύσουν τη σελίδα.
Η υπόθεση ίσως να είχε περάσει απαρατήρητη, όπως δεκάδες άλλες, εάν το συγκεκριμένο ακροδεξιό site δεν συνδεόταν με βουλευτή του κυβερνώντος κόμματος και εάν δεν λάμβανε διαφημιστικά πακέτα από κρατικές και ημικρατικές επιχειρήσεις (ΔΕΗ, ΔΕΠΑ) και τις μεγαλύτερες τράπεζες της χώρας (Πειραιώς, Alpha Bank, Eurobank). Δυστυχώς όμως, η περίπτωση της διαγραφής πληροφοριών από sites αποτελεί τον κανόνα και όχι την εξαίρεση για πολλά από τα ελληνικά ΜΜΕ.
Ορισμένα από τα πιο επικίνδυνα παραδείγματα που εντοπίσαμε τα τελευταία χρόνια στην Ελλάδα αφορούσαν την κάλυψη της δολοφονίας του Ζακ Κωστόπουλου. Το Pentapostagma, για παράδειγμα, επέλεξε τον εξής τίτλο: «Ζακ Κωστόπουλος: Βρέθηκαν αποτυπώματά του σε μαχαίρι — Τη Δευτέρα η κρίσιμη ιατροδικαστική έκθεση». Στο αρχικό κείμενο, όπως διαπιστώνουμε από αναδημοσιεύσεις, αναφερόταν ότι «σύμφωνα με πηγές της Αστυνομίας, στο σημείο του κοσμηματοπωλείου βρέθηκε μαχαίρι που έχει τα αποτυπώματα του 33χρονου». Όπως αποκαλύφθηκε όμως έναν μήνα αργότερα στο πόρισμα των Εγκληματολογικών Εργαστηρίων, ουδέποτε βρέθηκαν αποτυπώματα, γεγονός που ενδέχεται να σημαίνει ότι η ΕΛ.ΑΣ. διέδιδε εσκεμμένα ψευδείς πληροφορίες για να ενοχοποιήσει το θύμα.
Λίγο αργότερα, το Pentapostagma άλλαξε τον τίτλο, αφαιρώντας κάθε αναφορά στα αποτυπώματα, ενώ το ανανεωμένο κείμενο ανέφερε ότι «σύμφωνα με πηγές της Αστυνομίας, στο σημείο του κοσμηματοπωλείου βρέθηκε μαχαίρι, το οποίο εξετάζεται για να διαπιστωθεί αν φέρει τα αποτυπώματα του 33χρονου». Η αλλαγή έγινε χωρίς την παραμικρή επισήμανση προς τους αναγνώστες. Ωστόσο, οι συντάκτες του κειμένου προδόθηκαν από το URL, που ακόμη και σήμερα φέρει τον αρχικό τίτλο. Το δεύτερο στοιχείο που πρόδωσε το Pentapostagma ήταν ότι αρκετές μικρότερες ιστοσελίδες αναπαρήγαγαν αυτούσιο το κείμενο και το διατήρησαν ακόμη και μετά τις αλλαγές στο πρωτότυπο.
Πολύ πιο «διασκεδαστική» και σε εντελώς διαφορετικό κλίμα ήταν μια αλλαγή τίτλου που πραγματοποίησε το iefimerida μετά τον ανασχηματισμό που έκανε ο Αλέξης Τσίπρας το 2018, τοποθετώντας ως υφυπουργό Προστασίας του Πολίτη την πρώην βουλεύτρια της ΝΔ, Κατερίνα Παπακώστα. Στο παρελθόν, η Παπακώστα είχε κάνει ακραία ρατσιστικές δηλώσεις ενώπιον κλιμακίου της Human Rights Watch, αναφέροντας ότι «οι λαθρομετανάστες εισρέουν κατά χιλιάδες στα σύνορα σαν κατσαρίδες». Το σχόλιο αυτό, που παραπέμπει στις πιο σκοτεινές στιγμές της ευρωπαϊκής ιστορίας, είχε προκαλέσει την εύλογη αντίδραση του iefimerida, το οποίο σε τίτλο του την είχε χαρακτηρίσει ως «τη Ζαρούλια της ΝΔ», συγκρίνοντάς την με τη ναζίστρια της Χρυσής Αυγής. 
Όμως, οι καιροί αλλάζουν, και μετά την υπουργοποίηση της Παπακώστα από τον Τσίπρα, το σχετικό άρθρο του iefimerida εξαφανίστηκε αρχικά από το site και αργότερα επανήλθε με τον πολύ πιο ήπιο τίτλο: «Οι ρατσιστικές δηλώσεις Παπακώστα στη Human Rights Watch». Ακόμη και σήμερα, βέβαια, το URL προδίδει τον αρχικό τίτλο.

Πώς καταλαβαίνουμε τα sites που αλλάζουν το περιεχόμενό τους
 
	Σε ό,τι αφορά τις αλλαγές τίτλων, το πρώτο βήμα είναι να κοιτάξουμε το URL, δηλαδή την ηλεκτρονική διεύθυνση, η οποία συνήθως διατηρεί φράσεις του αρχικού τίτλου. Θα πρέπει βέβαια να θυμόμαστε ότι συχνά αρκετά sites αλλάζουν τίτλους για λόγους ανανέωσης και όχι για να διορθώσουν κάποιο λάθος. Επίσης, να σημειώσουμε ότι οι διαχειριστές μιας ιστοσελίδας έχουν τη δυνατότητα να αλλάξουν και το URL για να καλύψουν τα ίχνη τους, αλλά συχνά προτιμούν να μην το κάνουν για μια σειρά από λόγους. Καταρχάς, αρκετοί δεν ξέρουν πώς γίνεται. Κατά δεύτερον, γνωρίζουν ότι αν αλλάξουν το URL, το αρχικό post θα εξαφανιστεί και όσοι το αναζητούν θα λαμβάνουν ένα μήνυμα λάθους, γεγονός που «τιμωρείται» από τις μηχανές αναζήτησης, οι οποίες θεωρούν αναξιόπιστες τις σελίδες με τέτοιου είδους προβλήματα. Θεωρητικά, οι διαχειριστές μπορούν να κάνουν redirect τη σελίδα (δηλαδή, όσοι την αναζητούν να ανακατευθύνονται σε άλλη σελίδα), αλλά αυτό είναι τεχνικά πιο δύσκολο και χρονοβόρο και σε κάθε περίπτωση μπορεί εύκολα να εντοπιστεί αν κάποιος κοιτάξει τον κώδικα της σελίδας.

	Αν αναζητούμε αλλαγές στο περιεχόμενο της σελίδας, η εφαρμογή Wayback Machine στη διεύθυνση [archive.org/web/] είναι ο καλύτερός μας σύμμαχος, καθώς κρατά αντίγραφα της σελίδας σε διάφορες χρονικές στιγμές. Αν όμως η αλλαγή γίνει πολύ γρήγορα, πιθανότατα να μην έχει προλάβει να την αποθηκεύσει.

	Αναζητούμε αναδημοσιεύσεις του κειμένου σε μικρότερες ιστοσελίδες. Πολλές φορές ένα κείμενο μεγάλου ενημερωτικού site αντιγράφεται αυτούσιο από μικρότερες σελίδες, οι οποίες δεν μπαίνουν στον κόπο να παρακολουθούν τις αλλαγές στα κείμενα που αντιγράφουν. Η Google και άλλες μηχανές αναζήτησης, όπως και αρκετές πλατφόρμες σαν το Facebook και το Twitter, κρατούν cache της σελίδας (δηλαδή μια αποθηκευμένη, παλαιότερη μορφή). Αυτό όμως διατηρείται συνήθως για σύντομο χρονικό διάστημα, ενώ οι διαχειριστές μπορούν να σβήσουν χειροκίνητα την cache με εφαρμογές όπως το ScrubJay για το Facebook.

	Αν θέλετε να αποθηκεύσετε εσείς μια σελίδα που πιστεύετε ότι μπορεί να αλλάξει στο μέλλον, εκτός από το Wayback Machine, μπορείτε να χρησιμοποιήσετε το [archive.is] ή το [perma.cc] (που ανέπτυξε η βιβλιοθήκη της Νομικής Σχολής του Πανεπιστημίου του Χάρβαρντ). Επίσης, μπορείτε απλώς να τη «φωτογραφίσετε» με εφαρμογές του υπολογιστή σας, όπως το Snipping Tool των Windows. Πιο εξελιγμένες εφαρμογές, όπως το Diigo.com, μπορούν να αυτοματοποιήσουν τη διαδικασία, αποθηκεύοντας μια απεικόνιση της σελίδας σε τακτά χρονικά διαστήματα.






Αποφθέγματα: Το καραόκε των ιδεών
Την ημέρα των 208ων γενεθλίων του Αβραάμ Λίνκολν, ο Ντόναλντ Τραμπ αναπαρήγαγε στο Twitter μια διάσημη φράση του 16ου προέδρου των ΗΠΑ: «Στο τέλος, σημασία δεν έχουν τα χρόνια που είχε η ζωή σου, αλλά η ζωή που είχαν τα χρόνια σου». Το πρόβλημα, όπως σωστά έσπευσε να επισημάνει το BBC, ήταν ότι ο Λίνκολν ουδέποτε είπε κάτι τέτοιο. Το περιστατικό συμπεριλήφθηκε αμέσως στα δεκάδες ψέματα που εκστόμιζε ανερυθρίαστα ο Τραμπ σε κάθε δημόσια εμφάνισή του. Δεν ήταν όμως ο μόνος.
Ο Ρόναλντ Ρίγκαν απέδιδε στον Λίνκολν τη φράση «Δεν μπορείς να ενισχύσεις τον αδύναμο αποδυναμώνοντας τον ισχυρό», η οποία ήταν απόλυτα συμβατή με την κοσμοθεωρία του νεοφιλελεύθερου προέδρου, αλλά δεν ειπώθηκε ποτέ από τον Λίνκολν. Ο Ομπάμα παραπληροφορούσε, συνειδητά ή ασυνείδητα, το ακροατήριό του αποδίδοντας στον Λίνκολν τη φράση «Δεν είμαι προορισμένος να κερδίσω, αλλά είμαι προορισμένος να είμαι αληθινός». Το αποκορύφωμα όμως ήταν ο Μπιλ Κλίντον, ο οποίος απέδωσε στον Λίνκολν την παρακάτω φράση: «Μπορείς να κοροϊδεύεις όλους τους ανθρώπους για κάποιο χρονικό διάστημα και κάποιους ανθρώπους για πάντα, αλλά δεν μπορείς να κοροϊδεύεις όλους τους ανθρώπους συνέχεια». Αν και οι περισσότεροι γνωρίσαμε τη συγκεκριμένη φράση από τον... Μπομπ Μάρλεϊ, το απόφθεγμα ανήκει πιθανότατα στον Γάλλο προτεστάντη Ζακ Αμπαντιέ και χρονολογείται από τον 17ο αιώνα. Σε καμία περίπτωση όμως δεν ειπώθηκε από τον Λίνκολν.
Ο τίτλος του κειμένου προέρχεται από την εκπομπή Last Week Tonight με τον Τζον Όλιβερ, οπότε... μην τον αποδώσετε σε εμάς. Τα αποφθέγματα προκαλούσαν πάντα το ενδιαφέρον των ανθρώπων, οι οποίοι θεωρούσαν ότι προσφέρουν κύρος και έναν αέρα πολυμάθειας σε αυτόν που τα χρησιμοποιεί. Ο Γερμανός φιλόλογος Γκέοργκ Μπύτσμαν έγινε διάσημος γράφοντας το 1864 το βιβλίο Geflügelte Worte (Λέξεις με φτερά), στο οποίο αναζητούσε φράσεις διασήμων που είχαν εισαχθεί στην καθομιλουμένη. Σχεδόν ενάμιση αιώνα αργότερα, όταν ο Αυστριακός ερευνητής Γκέραλντ Κρίγκχοφερ συνέχισε στα ίδια βήματα, προκάλεσε την οργή νεοναζιστών καθώς με τη δική του συλλογή αποφθεγμάτων αποδείκνυε ότι δεκάδες από τα πρωικά τσιτάτα που χρησιμοποιούσαν δεν ανήκαν στους ανθρώπους στους οποίους τα απέδιδαν (πολύ συχνά στον Μπίσμαρκ).
Στα αγγλικά τα ψεύτικα αποφθέγματα χαρακτηρίζονται και ως "cuckoo quotes" από την πρακτική των θηλυκών κούκων να αφήνουν τα αυγά τους σε φωλιές άλλων πουλιών για να τα επωάσουν και στη συνέχεια να μεγαλώσουν τους μικρούς κούκους. Πολλές φορές τα αποφθέγματα είτε δεν ειπώθηκαν ποτέ (ο Ιούλιος Καίσαρας δεν είπε «Και εσύ, τέκνο Βρούτε;» λίγο πριν από τη δολοφονία του), είτε αποδίδονται σε λάθος πρόσωπο. Η Μαρία Αντουανέτα, για παράδειγμα, ποτέ δεν είπε «Γιατί δεν τρώνε παντεσπάνι». Πιθανότατα πρόκειται για φράση που ο Ρουσό απέδιδε σε κάποια πριγκίπισσα — και δεν ήταν καν παντεσπάνι, αλλά ψωμί.
Για να καταλάβουμε πόσο εύκολο είναι να παραποιηθεί μια φράση σε ελάχιστο χρονικό διάστημα, αρκεί να θυμηθούμε μερικές από τις πιο γνωστές ατάκες στην ιστορία του παγκόσμιου κινηματογράφου, οι οποίες δεν ειπώθηκαν όπως ακριβώς τις θυμόμαστε. Εκατομμύρια Αμερικανοί, για παράδειγμα, ορκίζονται εδώ και δεκαετίες ότι έχουν ακούσει τον Κλιντ Ίστγουντ στην ταινία Dirty Harry να λέει τη φράση «Do you feel lucky, punk?». Η ακριβής φράση όμως είναι η εξής: «Πρέπει να κάνεις μια ερώτηση στον εαυτό σου: Αισθάνομαι τυχερός; Λοιπόν, αισθάνεσαι, αλήτη;». Επί της ουσίας η διαφορά είναι πρακτικά ασήμαντη. Αν όμως τόσοι άνθρωποι δηλώνουν βέβαιοι ότι έχουν ακούσει την πρώτη εκδοχή σε μια ταινία της δεκαετίας του ’70, μπορούμε να φανταστούμε τι μπορεί να έχει συμβεί σε φράσεις με ιστορία αιώνων ή χιλιετιών.
Σε αρκετές περιπτώσεις, τέτοιου είδους λάθη είναι αθώα και δεν έρχονται σε σύγκρουση με τις ιδέες του ανθρώπου στον οποίο αποδίδονται. Το γεγονός, παραδείγματος χάριν, ότι αποδίδεται λανθασμένα στον Βολταίρο η φράση «Διαφωνώ με αυτό που λες, αλλά θα υπερασπιστώ μέχρι θανάτου το δικαίωμά σου να το λες» (η οποία ανήκει στη βιογράφο του, Έβελιν Μπίατρις Χολ) δεν έρχεται σε σύγκρουση με το πνεύμα του Γάλλου φιλοσόφου. Όπως θα δούμε όμως στη συνέχεια, πολλές φορές οι ψευδείς αναφορές χρησιμοποιούνται για να «επιβεβαιώσουν» την κυρίαρχη αφήγηση για ιστορικά πρόσωπα, ενώ μπορεί να αποσιωπούν πιο ριζοσπαστικές και ενδιαφέρουσες πτυχές της προσωπικότητάς τους. Συχνά μάλιστα, ανάμεσα σε διαφορετικά ψευδή αποφθέγματα κυριαρχούν αυτά που συνάδουν με την καθεστηκυία τάξη. Πολλοί περισσότεροι, για παράδειγμα, αποδίδουν στον Αϊνστάιν πολιτικά ανούσιες φράσεις που μοιάζουν να έχουν ξεπηδήσει από κάποιο βιβλίο του Πάουλο Κοέλιο. Ελάχιστοι όμως θυμούνται ίσως την πιο σημαντική πολιτική τοποθέτηση της ζωής του: «Είμαι πεπεισμένος ότι υπάρχει μόνο ένας τρόπος για να εξαλειφθούν τα κακώς κείμενα [του καπιταλισμού] και αυτός είναι η εγκαθίδρυση μιας σοσιαλιστικής οικονομίας».
Αφήνοντας λοιπόν κατά μέρος τις ασήμαντες και αθώες παρανοήσεις, ας δούμε μερικές φράσεις που έχουν κυριαρχήσει στον δημόσιο λόγο και τα μέσα ενημέρωσης ακριβώς επειδή στηρίζουν συγκεκριμένες πολιτικές θέσεις και ιδεολογίες.
Οι φασίστες του μέλλοντος θα αυτοαποκαλούνται αντιφασίστες
Πρόκειται για ένα από τα αγαπημένα αποφθέγματα που αποδίδουν στον Τσόρτσιλ ακροδεξιοί, αλλά και όσοι εξισώνουν τον φασισμό με τον κομμουνισμό. Τα τελευταία χρόνια είδαμε να το χρησιμοποιούν πολιτικοί όπως ο Ρεπουμπλικάνος κυβερνήτης του Τέξας, Γκρεγκ Άμποτ. Στην Ελλάδα, δημοσιεύεται συχνά από ακροδεξιούς λογαριασμούς σε μέσα κοινωνικής δικτύωσης, αλλά το εντοπίσαμε και στην ιστοσελίδα The President, του πρώην συμβούλου επικοινωνίας του Μαξίμου, Γιώργου Μουρούτη. Στην Κύπρο είχε χρησιμοποιηθεί από τον εκπρόσωπο του φιλοναζιστικού Εθνικού Λαϊκού Μετώπου (ΕΛΑΜ).
Όπως έχει εξηγήσει βέβαια στην Washington Post ο Ντέιβιντ Φρίμαν, από τη Διεθνή Ένωση για τον Τσόρτσιλ (The Churchill Society), δεν υπάρχει καμία σχετική αναφορά από τον Βρετανό πρώην πρωθυπουργό.
Στο σημείο αυτό βέβαια, θα πρέπει να θυμόμαστε ότι ο Τσόρτσιλ δεν είχε και ιδιαίτερο πρόβλημα με τον φασισμό, τουλάχιστον μέχρι τη στιγμή που ο παγκόσμιος καταμερισμός του Β΄ Παγκοσμίου Πολέμου τον έφερε σε αντίθετο στρατόπεδο με τον Χίτλερ και τον Μουσολίνι. Όπως μας είχε εξηγήσει ο συγγραφέας Ταρίκ Αλί στο ντοκιμαντέρ Φασισμός Α.Ε., ο Τσόρτσιλ θαύμαζε την πολιτική τους και ευχόταν να υπήρχε ένας Χίτλερ για τη Βρετανία.
Γίνε η αλλαγή που θέλεις να δεις στον κόσμο
Όπως έγραψε κάποτε στους New York Times ο συγγραφέας Μπράιαν Μόρτον, η συγκεκριμένη «απολίτικη» φράση που αποδίδεται στον Γκάντι μπορεί κάλλιστα να γίνει «αυτοκόλλητο στο πίσω μέρος ενός Toyota Prius», αλλά δεν ειπώθηκε ποτέ από τον Ινδό επαναστάτη και πολιτικό. Το σκεπτικό του Μόρτον ήταν ότι το πολυτελές υβριδικό αυτοκίνητο υποσχόταν ότι ο κόσμος μπορεί να αλλάξει μέσα από μικρές προσωπικές πράξεις και επιλογές του καθενός. Ο Γκάντι όμως πίστευε ακριβώς το αντίθετο: ότι η προσωπική αλλαγή δεν αρκεί αν δεν συνδυάζεται με τον ευρύτερο κοινωνικό μετασχηματισμό.
Έχει ενδιαφέρον πάντως ότι μια άλλη φράση που συχνά αποδίδεται στον Γκάντι χωρίς επαρκή τεκμηρίωση («Η φτώχεια είναι η χειρότερη μορφή βίας») έχει πολύ μικρότερη απήχηση.
Τα σοβιετικά τανκς χόρευαν βαλς (ή τανγκό) στην Πράγα (ή στη Βουδαπέστη)
Εδώ ο Γιάννης Ρίτσος υποτίθεται ότι χαιρετίζει είτε την καταστολή της επανάστασης στην Ουγγαρία το 1956, είτε τη σοβιετική εισβολή στην Τσεχοσλοβακία το 1968. Όπως απέδειξε όμως ο Νίκος Σαραντάκος, αυτό που πραγματικά είχε πει ο Ρίτσος ήταν ότι κατά τη διάρκεια μιας στρατιωτικής παρέλασης το 1977 στη Μόσχα, «τα τανκς πέρασαν κι αυτά μ’ έναν ρυθμό χορευτικό». Η παρανόηση πιθανότατα προκλήθηκε όταν ο Νίκος Πουλαντζάς, ο Κώστας Βεργόπουλος και ο Κωνσταντίνος Τσουκαλάς απάντησαν σε ιδιαίτερα επιθετικό τόνο στον Ρίτσο, θέτοντας το ερώτημα: «Γιάννη Ρίτσο, η εισβολή των σοβιετικών τανκς στην Πράγα το 1968 έγινε μήπως με τον ίδιο αξιαγάπητο και χορευτικό ρυθμό;»
Στη συγκεκριμένη φράση έχουν αναφερθεί τουλάχιστον δύο αρθρογράφοι της Καθημερινής και ένας από Τα Νέα και όλοι διαψεύστηκαν δημόσια.
Οι χρήσιμοι ηλίθιοι της Δύσης
Η φράση αποδίδεται συνήθως στον Λένιν, ο οποίος υποτίθεται ότι τη χρησιμοποίησε για να περιγράψει τους σοσιαλδημοκράτες. Στα χρόνια του Ψυχρού Πολέμου, χρησιμοποιούνταν κατά κόρον από το αντικομμουνιστικό στρατόπεδο για να περιγράψει προοδευτικές και κεντρώες δυνάμεις, οι οποίες υποτίθεται ότι εν αγνοία τους θα έπεφταν θύματα της σοβιετικής προπαγάνδας. Όπως απέδειξε όμως το 1987 ο Αμερικανός δημοσιογράφος (και κειμενογράφος του Νίξον) Ουίλιαμ Σαφάιρ, η φράση δεν μπορεί να αποδοθεί σε κανένα από τα γραπτά του Λένιν.
Το παράδοξο είναι ότι ένας από τους πλέον θερμόαιμους αντικομμουνιστές του Λευκού Οίκου, ο πρόεδρος Ρόναλντ Ρίγκαν, κατηγορήθηκε ως «χρήσιμος ηλίθιος» από υποστηρικτές του όταν υπέγραψε τη Συνθήκη για τις Πυρηνικές Δυνάμεις Μέσου Βεληνεκούς (INF) με τον Μιχαήλ Γκορμπατσόφ.
Στην Ελλάδα, η φράση χρησιμοποιείται ευρύτατα από δυνάμεις της Αριστεράς και της Δεξιάς. Η εφημερίδα Καθημερινή μάλιστα είχε πρωτοτυπήσει δημοσιεύοντας κείμενο στο οποίο η φράση δεν αποδιδόταν στον Λένιν, αλλά στον Στάλιν.
Η Δημοκρατία μας αυτοκαταστρέφεται
Πρόκειται για μία από τις χαρακτηριστικές περιπτώσεις όπου ένα ψεύτικο ρητό, η αυθεντικότητα του οποίου έχει διαψευστεί αναρίθμητες φορές, επανέρχεται στον δημόσιο διάλογο. Η φράση που αποδίδεται στον Ισοκράτη είναι η εξής:
«Η Δημοκρατία μας αυτοκαταστρέφεται, διότι κατεχράσθη το δικαίωμα της ελευθερίας και της ισότητας, διότι έμαθε τους πολίτες να θεωρούν την αυθάδεια ως δικαίωμα, την παρανομία ως ελευθερία, την αναίδεια του λόγου ως ισότητα και την αναρχία ως ευδαιμονία».
Το πραγματικό απόσπασμα από τον Αρεοπαγιτικό λόγο του Ισοκράτη
Το πραγματικό απόσπασμα από τον Αρεοπαγιτικό λόγο του Ισοκράτη, σε μετάφραση, αναφέρει τα εξής:
«Διότι εκείνοι που διοικούσαν την πόλη τότε [στην εποχή του Σόλωνα και του Κλεισθένη] δεν δημιούργησαν ένα πολίτευμα το οποίο μόνο κατ᾽ όνομα να θεωρείται το πιο φιλελεύθερο και το πιο πράο από όλα, ενώ στην πράξη να εμφανίζεται διαφορετικό σε όσους το ζουν. Ούτε ένα πολίτευμα που να εκπαιδεύει τους πολίτες έτσι ώστε να θεωρούν δημοκρατία την ασυδοσία, ελευθερία την παρανομία, ισονομία την αναίδεια και ευδαιμονία την εξουσία του καθενός να κάνει ό,τι θέλει, αλλά ένα πολίτευμα το οποίο, δείχνοντας την απέχθειά του για όσους τα έκαναν αυτά και τιμωρώντας τους, έκανε όλους τους πολίτες καλύτερους και πιο μυαλωμένους.»
Το ψεύτικο ρητό, που κυκλοφορούσε σε εθνικιστικά έντυπα, έγινε για πρώτη φορά ευρύτερα γνωστό όταν δημοσιεύτηκε στην πρώτη σελίδα της εφημερίδας Ελεύθερος Τύπος κατά τη διάρκεια της εξέγερσης του 2008. Παρά τον σάλο και τη διάψευση που ακολούθησε, η πρώην υπουργός και κορυφαίο στέλεχος του ΠΑΣΟΚ, Άννα Διαμαντοπούλου, ανάρτησε και πάλι την ψεύτικη φράση στο λογαριασμό της στο Facebook το 2016. Το βραβείο του «αποφθέγματος του κούκου» όμως ανήκει δικαιωματικά στη βουλεύτρια της ΝΔ, Κατερίνα Παπακώστα, η οποία παράκουσε την παραποιημένη φράση για τον Ισοκράτη και την απέδωσε... στον Σωκράτη. Το κείμενο, που δημοσιεύτηκε στο Πρώτο Θέμα, αφορούσε την ανάγκη «ολιστικών» μεταρρυθμίσεων στα «απαξιωμένα» ελληνικά πανεπιστήμια και η Κατερίνα Παπακώστα το δημοσίευσε με την ιδιότητα του μέλους της Μόνιμης Επιτροπής Μορφωτικών Υποθέσεων της Βουλής.

Πώς εντοπίζουμε τα ψευδή ρητά
 
	Προσοχή στους συνήθεις υπόπτους. Συγκεκριμένοι συγγραφείς, πολιτικοί και επιστήμονες κουβαλούν στην πλάτη τους περισσότερα ψεύτικα ρητά από άλλους. Δώστε ιδιαίτερη προσοχή σε ό,τι αποδίδεται στον Κομφούκιο, τον Γκάντι, τον Λίνκολν, τον Αϊνστάιν, τον Μπρεχτ, τον Στάλιν, τον Τσόρτσιλ και τον Μαρκ Τουέιν.

	Χρησιμοποιήστε τη λογική σας. Αν μια φράση είναι τόσο ρομαντικά νερόβραστη και φιλελεύθερα απολίτικη, ώστε να μπορεί να αποδοθεί και σε Άρλεκιν, απαιτείται ιδιαίτερη προσοχή. Φράσεις που συνήθως παρουσιάζουν τους Έλληνες ως θύματα κάποιας παγκόσμιας συνωμοσίας ή ικανούς για ανδραγαθήματα που κανένας άλλος λαός δεν έχει πετύχει στην παγκόσμια ιστορία, είναι κατά πάσα πιθανότητα ψευδείς. Θυμηθείτε επίσης ότι συχνά οι ψεύτικες φράσεις αναπαράγουν το κυρίαρχο αφήγημα για την ιστορία και το ρόλο του ανθρώπου σε αυτήν. Παραποιημένες φράσεις που εξυμνούν το άτομο σε βάρος του συνόλου κυριαρχούν στα μέσα του ίντερνετ.

	Αγνοήστε τις αναφορές χωρίς πηγή. Η χειρότερη πηγή που θα μπορούσε να εμπιστευθεί κανείς είναι τα χιλιάδες memes που κυκλοφορούν στο ίντερνετ και συνοδεύονται από φωτογραφίες διασήμων ή από ειδυλλιακά ηλιοβασιλέματα. Δυστυχώς, πολλές από τις πιο δημοφιλείς σελίδες που συγκεντρώνουν αποφθέγματα γνωστών προσωπικοτήτων είναι απλώς μια συλλογή φράσεων που κυκλοφορούν στο ίντερνετ.

	Αναζητήστε τη φράση σε εξειδικευμένες συλλογές. Η Δημόσια Βιβλιοθήκη της Νέας Υόρκης περιλαμβάνει εκτενή λίστα με πηγές στις οποίες μπορείτε να αναζητήσετε αποφθέγματα ώστε να επιβεβαιώσετε την εγκυρότητά τους.

	Επισκεφθείτε το Wikiquote. Εκεί, κάθε φράση συνοδεύεται από την πηγή της, ενώ παρουσιάζονται και λανθασμένες αποδόσεις φράσεων. Το Wikiquote περιλαμβάνει παροιμίες (οι οποίες συχνά παρουσιάζονται σαν αποφθέγματα) σε περίπου 60 γλώσσες, ενώ η σελίδα IMDb διαθέτει μηχανή αναζήτησης για γνωστές φράσεις από τηλεοπτικές και κινηματογραφικές παραγωγές.

	Ακολουθήστε την αντίστροφη διαδικασία. Αναζητήστε τη φράση σε βιβλία που συγκεντρώνουν τα πιο γνωστά ψεύτικα αποφθέγματα, όπως τα They Never Said It και The Quote Verifier. Στην Ελλάδα, η ιστοσελίδα του Νίκου Σαραντάκου αποτελεί μια καλή πηγή για θέματα που σχετίζονται με τη γλώσσα και διάσημους συγγραφείς και ποιητές, ενώ αρκετά ψεύτικα ρητά έχουν εντοπίσει και τα Ελληνικά Hoaxes.






Ο τζάμπα (κρόνος) πέθανε
Τον Μάρτιο του 2016, σχεδόν οκτώ μήνες πριν ανοίξουν οι κάλπες των προεδρικών εκλογών στις ΗΠΑ, ο Ντόναλντ Τραμπ σημείωσε μια προσωπική επιτυχία, η οποία θα έπρεπε να μας έχει προειδοποιήσει για την καταστροφή που ερχόταν. Σύμφωνα με τους New York Times, ενώ είχε πληρώσει τα λιγότερα χρήματα για τηλεοπτική διαφήμιση σε σχέση με τους βασικούς αντιπάλους του (μόλις 10 εκατ. δολάρια, έναντι 82 εκατ. του Τζεμπ Μπους, 55 εκατ. του Μάρκο Ρούμπιο, 28 εκατ. του Μπέρνι Σάντερς και 28 εκατ. της Χίλαρι Κλίντον), απολάμβανε αναλογικά τον περισσότερο τηλεοπτικό χρόνο.
Οι διαφημιστές και οι επικοινωνιολόγοι περιγράφουν την προβολή που κερδίζει κάποιος χωρίς να πληρώσει διαφημιστικό χώρο και χρόνο με τον όρο earned media. Τα δύο άλλα κυριότερα είδη προβολής είναι το paid media, δηλαδή ο πληρωμένος χρόνος προβολής που αντιστοιχεί στην παραδοσιακή διαφήμιση, και το owned media, όπου ο διαφημιζόμενος ελέγχει το μέσο που προωθεί το μήνυμα, π.χ. χρησιμοποιεί την ιστοσελίδα της εταιρείας του. Έρευνα που δημοσίευσε το 2015 η εταιρεία μάρκετινγκ Nielsen έδειξε ότι το earned media αποτελεί το πιο αξιόπιστο μέσο για την προώθηση ενός προϊόντος. Συγκεκριμένα, το 83% των καταναλωτών εμπιστευόταν πολύ περισσότερο μια υποκατηγορία του earned media που ονομάζεται word of mouth, δηλαδή τις πληροφορίες για ένα προϊόν που διαδίδονται από στόμα σε στόμα.
Είναι πολύ συνηθισμένο εταιρείες που δεν διαθέτουν μεγάλο προϋπολογισμό για πληρωμένες καταχωρήσεις να προσπαθούν να κερδίσουν earned media με κινήσεις που ελπίζουν να προκαλέσουν το ενδιαφέρον των μέσων ενημέρωσης. Το 2016, για παράδειγμα, η ινδική εταιρεία TE-A-ME έστειλε στον Ντόναλντ Τραμπ 6.000 φακελάκια με πράσινο τσάι με τη σημείωση ότι θα τον βοηθήσουν να «καθαρίσει» το μυαλό του. Τα πραγματικά προβλήματα όμως, όπως είδαμε, ξεκίνησαν όταν το «προϊόν» ήταν ο ίδιος ο Τραμπ.
Σύμφωνα με αρκετούς αναλυτές, η προεκλογική εκστρατεία του μεγιστάνα του real estate έσπασε κάθε ρεκόρ earned media στην ιστορία των ΗΠΑ. Η αμερικανική εταιρεία MediaQuant επιχείρησε να υπολογίσει τότε την αξία της προβολής δημιουργώντας ένα σύνθετο μοντέλο. Το κόστος μετριόταν στις τιμές που θα έπρεπε να πληρώσει ένας υποψήφιος σε διαφημίσεις για να εξασφαλίσει ανάλογο χρόνο ενώ συνυπολογιζόταν αν η προβολή ήταν θετική, ουδέτερη ή αρνητική. Η έρευνα έδειξε ότι τα αμερικανικά μέσα ενημέρωσης και οι πλατφόρμες του διαδικτύου «χάρισαν» στον Τραμπ προβολή αξίας δύο δισεκατομμυρίων δολαρίων (η Κλίντον ακολουθούσε με 746 εκατ., ο Σάντερς με 361 εκατ. και ο Μπους με 214 εκατ.). Σύμφωνα με τη MediaQuant, στη συνολική διάρκεια της προεκλογικής του εκστρατείας, το earned media του Τραμπ έφτασε τα 5,6 δισ. δολάρια.
Το 2017, σε παρόμοια συμπεράσματα κατέληγαν επικοινωνιολόγοι και στη Γαλλία, παρατηρώντας ότι το όνομα της Λεπέν εμφανιζόταν σε τίτλους εφημερίδων τέσσερις φορές περισσότερο από ό,τι του Μακρόν (παρά το γεγονός ότι και ο τελευταίος είχε χαρακτηριστεί δημιούργημα των κυρίαρχων γαλλικών ΜΜΕ). Μπορεί οι ακροδεξιοί ψηφοφόροι της Λεπέν να αποκαλούσαν τους δημοσιογράφους journaputes (από την ένωση των λέξεων journalistes και putes που σημαίνει βρομιάρα ή πόρνη), αλλά απολάμβαναν τη δημοσιότητα που αυτοί παρείχαν στην αρχηγό τους. Είναι χαρακτηριστικό ότι σχεδόν το σύνολο των φασιστικών, φιλοφασιστικών και μεταφασιστικών πολιτικών, από τον Τραμπ και τη Λεπέν μέχρι τον Μιχαλολιάκο, διαμαρτύρονταν πάντα για τον αποκλεισμό τους από τα κυρίαρχα μέσα ενημέρωσης, ενώ συχνά λάμβαναν περισσότερο δωρεάν τηλεοπτικό χρόνο, αναλογικά με την ιστορία τους και την εκλογική τους δύναμη. Το κωμικοτραγικό αποτέλεσμα είναι ότι με αυτόν τον τρόπο και οι δύο πλευρές ικανοποιούν τους στόχους τους: οι φασίστες αυτοπροβάλλονται ως αντισυστημικοί και τα ΜΜΕ αυτοσυγχαίρονται σαν να ήταν η τελευταία γραμμή άμυνας της αστικής δημοκρατίας.
Στην Ελλάδα δεν έχουν υπάρξει ανάλογες μελέτες που να υπολογίζουν την αξία του δωρεάν μιντιακού χρόνου που κερδίζουν πολιτικοί, αν και οι διαφημιστές προσπαθούν εδώ και χρόνια να υπολογίσουν το earned media για προϊόντα και υπηρεσίες, με μικρότερη ή μεγαλύτερη επιτυχία. Παρ’ όλα αυτά, όσοι την τελευταία δεκαετία παρακολουθούν το μιντιακό και κυρίως το τηλεοπτικό σκηνικό της χώρας μπορούν εύκολα να θυμηθούν περιπτώσεις υπερπροβολής πολιτικών με τρόπους που δεν αντιστοιχούσαν στη διαφημιστική δαπάνη τους και πολύ περισσότερο στην εκλογική επιρροή τους. Το ΠΑΣΟΚ-ΚΙΝ.ΑΛ είναι το πιο πρόσφατο παράδειγμα, καθώς τον Δεκέμβριο του 2021 κατάφερε να συγκεντρώσει αδικαιολόγητα μεγάλη μιντιακή κάλυψη για τις εσωκομματικές εκλογές του, παρά το γεγονός ότι είναι το τρίτο κόμμα και μάλιστα με τεράστια διαφορά από τα δύο πρώτα. Το ΚΚΕ, για παράδειγμα, που συγκέντρωσε 5,3% στις εκλογές του 2019, δεν θα μπορούσε να διανοηθεί ανάλογη προβολή, παρά το γεγονός ότι μόλις τρεις ποσοστιαίες μονάδες το χώριζαν από το ΚΙΝ.ΑΛ.
Ακόμη και αυτή η τηλεοπτική αδικία, όμως, ωχριά μπροστά στην περίπτωση της ναζιστικής, εγκληματικής οργάνωσης Χρυσή Αυγή, η οποία για χρόνια απολάμβανε δωρεάν μιντιακό χώρο και χρόνο που μπορούμε να υποθέσουμε ότι αντιστοιχεί σε εκατοντάδες χιλιάδες ή και εκατομμύρια ευρώ. Από τα μεσημεριανάδικα του Star, που παρουσίαζαν τον Κασιδιάρη σαν ροκ ίνδαλμα, μέχρι τις εκπομπές του ΣΚΑΙ, όπου είχαν «στασίδι» όλα τα στελέχη της ναζιστικής οργάνωσης, οι καναλάρχες «επιχορηγούσαν» καθημερινά την άνοδο του ναζισμού στην Ελλάδα.
Η Χρυσή Αυγή επιδίωκε τον δωρεάν τηλεοπτικό χρόνο με πρακτικά ασήμαντες κινήσεις υψηλού όμως συμβολικού χαρακτήρα, όπως τη διανομή τροφίμων («μόνο για Έλληνες») σε κεντρικά σημεία της Αθήνας. Παρά το γεγονός όμως ότι ανάλογες και πολύ πιο ουσιαστικές πρωτοβουλίες πραγματοποιούσαν και δεκάδες οργανώσεις της Αριστεράς και του αναρχικού χώρου, αυτές δεν κέρδιζαν ποτέ ούτε ελάχισ
το τηλεοπτικό χρόνο, ακόμη και αν θα μπορούσαν να προσφέρουν τηλεθέαση στα κανάλια και κλικ στα ενημερωτικά sites. Το γεγονός, λόγου χάρη, ότι η συλλογικότητα Ρουβίκωνας είχε πραγματοποιήσει πολλές φορές διανομή τροφίμων και ειδών πρώτης ανάγκης θα μπορούσε να αποτελέσει «πιασάρικη» είδηση δεδομένης της δαιμονοποίησης που της «πρόσφερε» το πολιτικό κατεστημένο. Τα ΜΜΕ όμως επέλεγαν συνειδητά να μην της χαρίζουν δωρεάν τηλεοπτικό χρόνο για τέτοιες δράσεις.
Το συμπέρασμα είναι ότι η υπερπροβολή της ΧΑ δεν ήταν αποτέλεσμα μόνο της δικής της επικοινωνιακής ικανότητας αλλά μιας συνειδητής απόφασης των Ελλήνων καναλαρχών που της πρόσφεραν earned media αξίας εκατοντάδων χιλιάδων ευρώ. Θα πρέπει εδώ να διευκρινίσουμε ότι οι αναφορές για την πολιτική πολυφωνία που εκδίδει κάθε χρόνο το Εθνικό Συμβούλιο Ραδιοτηλεόρασης (ΕΣΡ) αποτελούν ένα πολύτιμο εργαλείο αλλά δεν προσφέρουν πλήρη εικόνα αφού καταγράφουν την παρουσία πολιτικών στην τηλεόραση μόνο όταν αυτοί εκπροσωπούν τα κόμματά τους και σχολιάζουν θέματα της πολιτικής επικαιρότητας. Ο χρόνος δηλαδή που πρόσφερε η εκπομπή Μεσημεριανή Μελέτη του Star στον ναζιστή Ηλία Κασιδιάρη για να μας ενημερώσει ότι «δεν είχε χρόνο να βάλει ούτε πλυντήριο» δεν καταγράφεται στις μετρήσεις.




Whitewashing: Τα μεγάλα πλυντήρια
Το να αποκεφαλίζεις ανθρώπους και να τοποθετείς τα ακέφαλα σώματά τους σε μεγάλους σταυρούς συνήθως δεν ευνοεί την εικόνα σου σε διεθνές επίπεδο. Εάν βομβαρδίζεις γυναικόπαιδα σε γειτονικές χώρες και ευθύνεσαι για τη μεγαλύτερη επιδημία χολέρας στη νεότερη ιστορία, επίσης ενδέχεται να δημιουργήσει προβλήματα στο «ίματζ» σου. Όταν ο Αμερικανός πρέσβης στη χώρα σου στέλνει απόρρητα τηλεγραφήματα στο Στέιτ Ντιπάρτμεντ στα οποία υποστηρίζει ότι χρηματοδοτείς τρομοκρατικές οργανώσεις σε διάφορα σημεία του πλανήτη, ίσως δυσκολευτείς να πάρεις το Νόμπελ Ειρήνης (αν και κάποιοι έχουν αποδείξει ότι είναι εφικτό). Τέλος, εάν βασανίσεις, εκτελέσεις και στη συνέχεια τεμαχίσεις το σώμα ενός αντικαθεστωτικού δημοσιογράφου σε κάποιο από τα προξενεία σου στο εξωτερικό, ενδέχεται να μη φιγουράρεις στις πρώτες θέσεις των χωρών με τα υψηλότερα ποσοστά ελευθεροτυπίας.
Όλες αυτές οι κατηγορίες, που βαραίνουν εδώ και δεκαετίες τη Σαουδική Αραβία, άφηναν αδιάφορο τον οίκο του Σαούντ, σε ένα από τα πιο αντιδραστικά, θεοκρατικά καθεστώτα που έχει γνωρίσει η ανθρωπότητα μετά το τέλος του Β' Παγκόσμιου Πολέμου. Καθώς όμως οι Αμερικανοί και Ευρωπαίοι ηγέτες σχηματίζουν ουρά για να πουλήσουν στους Σαουδάραβες τα οπλικά τους συστήματα, ο νέος ηγέτης του βασιλείου αισθάνθηκε την ανάγκη να εξωραΐσει λίγο την εικόνα της χώρας. Η διαδικασία θύμιζε την ταινία Pulp Fiction, όπου οι δύο πρωταγωνιστές προσπαθούν να καθαρίσουν το πίσω κάθισμα του αυτοκινήτου από τα μυαλά ενός συνεπιβάτη τους που τον πυροβόλησαν στο κεφάλι. Το μόνο που έλειπε ήταν ένας «καθαριστής» σαν τον Χάρβεϊ Καϊτέλ, ο οποίος θα αναλάμβανε το συντονισμό της επιχείρησης.
Στο χώρο της επικοινωνίας και των ΜΜΕ, η προσπάθεια απόκρυψης ή ωραιοποίησης ενός εγκλήματος ή ενός σκανδάλου —μέσω της αποσιώπησής του ή της μεροληπτικής παρουσίασης στοιχείων γι’ αυτό— ονομάζεται "whitewashing" (ξέπλυμα). Όπως θα δούμε στη συνέχεια, ανάλογα με το χρώμα της επικοινωνιακής «μπουγάδας» που απλώνεις, το ξέπλυμα χωρίζεται σε υποκατηγορίες όπως το "greenwashing", το "pinkwashing" κ.ά. Σε όλες τις περιπτώσεις όμως, χρησιμοποιείται ένας κοινός μηχανισμός: μια ομάδα επικοινωνιολόγων (η οποία μπορεί να υπάγεται σε κάποια διαφημιστική εταιρεία ή απευθείας στο επιτελείο μιας κυβέρνησης ή ενός κόμματος) αναλαμβάνει να προσφέρει στα ΜΜΕ έτοιμο υλικό το οποίο είτε θα αμφισβητήσει τα στοιχεία του εγκλήματος είτε —πολύ συχνότερα— θα στρέψει την προσοχή της κοινής γνώμης σε κάποιο άλλο θέμα.
Τον Σεπτέμβριο του 2017 η εφημερίδα Financial Times αποκάλυψε ότι η Σαουδική Αραβία θα έστηνε «σταθμούς δημοσίων σχέσεων» στο Λονδίνο, το Βερολίνο, το Παρίσι και τη Μόσχα, όπου διαφημιστές και «δημοσιοσχεσίτες» θα παρενέβαιναν στα μέσα ενημέρωσης αλλά και στα μέσα κοινωνικής δικτύωσης για να βελτιώσουν την εικόνα της χώρας στο εξωτερικό. Δεν ήταν βέβαια η πρώτη φορά που το Ριάντ κατέφευγε στους ειδικούς της επικοινωνίας. Μερικά χρόνια νωρίτερα μια θυγατρική της γαλλικής εταιρείας Publicis Groupe, η οποία ελέγχει και τον βρετανικό κολοσσό της διαφήμισης Saatchi & Saatchi, είχε κατηγορηθεί ότι ανέλαβε να διασκεδάσει τις εντυπώσεις για το γεγονός ότι η Σαουδική Αραβία θα αποκεφάλιζε 47 αντιφρονούντες. Σε άλλες περιπτώσεις, οι επικοινωνιολόγοι του βασιλείου παρενέβαιναν με άρθρα και διαδικτυακές καμπάνιες για να καταγγείλουν ευρωβουλευτές που ζητούσαν την επιβολή εμπάργκο στην πώληση όπλων στη Σαουδική Αραβία.
Ο οίκος των Σαούντ βέβαια δεν είναι το μοναδικό καθεστώς που αναθέτει στους «Χάρβεϊ Καϊτέλ» της διαφήμισης να ξεπλύνουν τα εγκλήματά τους. Το Ισραήλ φέρεται να απευθύνθηκε τα τελευταία χρόνια σε τουλάχιστον δέκα διαφημιστικές εταιρείες στην Ευρώπη, μεταξύ των οποίων περιλαμβάνονται η Young & Rubicam, η Ketchum Pleon, η Burson-Marsteller και η Edelman. Αρκετές φορές βέβαια, το δύσκολο αυτό έργο αναλαμβάνουν απευθείας πολιτικοί και δημοσιολόγοι εντός και εκτός του Ισραήλ, οι οποίοι πλαισιώνονται από διαφημιστές και επικοινωνιολόγους. Χαρακτηριστικό παράδειγμα ήταν η ομάδα ευρωβουλευτών European Friends of Israel (EFI), η οποία δραστηριοποιούνταν κυρίως κατά τη διάρκεια ισραηλινών βομβαρδισμών στα κατεχόμενα Παλαιστινιακά Εδάφη.
Σε παλαιότερη έκθεσή της, η οργάνωση Παρατηρητήριο της Ευρώπης των Πολυεθνικών (CEO) είχε παρουσιάσει 18 περιπτώσεις καθεστώτων που χρησιμοποιούσαν γνωστές διαφημιστικές εταιρείες για να ξεπλύνουν τα εγκλήματά τους σε διάφορες περιοχές του πλανήτη. Σύμφωνα με την έκθεση, η αμερικανική εταιρεία Levick και η βρετανική Bell Pottinger εργάζονταν για λογαριασμό της Νιγηρίας χρεώνοντας τις υπηρεσίες τους τουλάχιστον ένα εκατομμύριο δολάρια εκάστη. Η Bell Pottinger, μάλιστα, είχε αναλάβει και το Μπαχρέιν, μετά την αιματηρή καταστολή της λαϊκής εξέγερσης το 2011. Πρόκειται για την εταιρεία που είχε ιδρύσει ο σύμβουλος επικοινωνίας της Μάργκαρετ Θάτσερ, λόρδος Τίμοθι Μπελ, και είχε κατηγορηθεί από τον συνιδρυτή της Wikipedia, Τζίμι Γουέιλς, ότι δημιουργούσε δεκάδες ψεύτικους λογαριασμούς για να «διορθώνει» λήμματα της εγκυκλοπαίδειας που έθιγαν τους πελάτες της.
Σημαντικό μερίδιο της παγκόσμιας πίτας του ξεπλύματος πληρώνουν καθεστώτα της Ανατολικής Ευρώπης και της Κεντρικής Ασίας, που κατά διαστήματα πρέπει να ρετουσάρουν την εικόνα τους στο εξωτερικό. Κυβερνήσεις της Γεωργίας είχαν κατηγορηθεί ότι έδιναν σε ξένους διαφημιστές έως και τέσσερα εκατομμύρια δολάρια το μήνα — περισσότερα δηλαδή από όσα ξοδεύουν συνολικά οι φαρμακοβιομηχανίες και καπνοβιομηχανίες στις ΗΠΑ.
Σε επόμενα κεφάλαια θα εξετάσουμε τις ειδικές κατηγορίες του pinkwashing και του greenwashing. Πρώτα όμως θα επιστρέψουμε στην περίπτωση της Σαουδικής Αραβίας για να δούμε ένα πολύ μικρό παράδειγμα από το στήσιμο μιας επιχείρησης "whitewashing".
Τα ελληνικά πλυντήρια
Οι εταιρείες «πλυντήρια» της Σαουδικής Αραβίας γνώριζαν ότι ήταν πρακτικά ανώφελο να προσπαθήσουν να διαψεύσουν ή να δικαιολογήσουν τη μαζική καταπάτηση ανθρωπίνων δικαιωμάτων (όπως επιχειρεί, για παράδειγμα, η κυβέρνηση του Ισραήλ). Το μόνο που μπορούσαν να κάνουν ήταν να προωθήσουν στα διεθνή μέσα ενημέρωσης ιστορίες που θα αναδείκνυαν τα θετικά χαρακτηριστικά του βασιλείου των Σαούντ και προσωπικά του ηγέτη της χώρας. Μία από αυτές τις ιστορίες αφορούσε τη δημιουργία της φουτουριστικής πόλης Neom κοντά στην Ερυθρά Θάλασσα. Η πόλη, που αναμένεται να ολοκληρωθεί το 2025 με κόστος μισού τρισεκατομμυρίου δολαρίων, θα καλύπτει έκταση 26.500 τετραγωνικών χιλιομέτρων και θα τροφοδοτείται αποκλειστικά από ανανεώσιμες πηγές ενέργειας. Στόχος είναι να προβάλει το «πράσινο» και «φιλελεύθερο» πρόσωπο ενός καθεστώτος που στηρίζει την εξουσία του στο πετρέλαιο και το αίμα.
Η Σαουδική Αραβία ανέθεσε την προώθηση του έργου στην εταιρεία Edelman έναντι 1,5 εκατομμυρίων δολαρίων, ενώ μικρότερα διαφημιστικά πακέτα ανέλαβαν οι εταιρείες Teneo, BGR και Bell Pottinger. Για την ιστορία, η Teneo, που ιδρύθηκε από τον στενό συνεργάτη της οικογένειας Κλίντον, Ντέκλαν Κέλι, εργάστηκε για λογαριασμό Ρώσων ολιγαρχών από το περιβάλλον του Πούτιν. Η BGR είχε αναλάβει να καθαρίσει το όνομα της βιομηχανίας Union Carbide για το μεγαλύτερο βιομηχανικό δυστύχημα της ιστορίας, που σκότωσε τουλάχιστον 2.200 άτομα στο Μποπάλ της Ινδίας, ενώ η Bell Pottinger ήταν η βασική εταιρεία που προωθούσε το επιχείρημα της Philip Morris ότι το κάπνισμα δεν έχει αρνητικές συνέπειες για την υγεία.
Σύντομα τα διεθνή μέσα ενημέρωσης γέμισαν με διθυραμβικές ιστορίες για την ανέγερση της πόλης Neom, που θα εξέφραζε το όραμα του πρίγκιπα Μοχάμεντ Μπιν Σαλμάν.
Στον ελληνικό Τύπο, το πιο εκτεταμένο αφιέρωμα που είδαμε έγινε από το ΒΗΜΑgazino, το οποίο έδωσε στον Σαλμάν το εξώφυλλό του και ένα εκτενέστατο προφίλ. Ενώ το περιοδικό αναφέρθηκε και στα εγκλήματα του ηγέτη της Σαουδικής Αραβίας, η κατάσταση ήταν εντελώς διαφορετική στο αντίστοιχο ρεπορτάζ που μετέδωσε ο τηλεοπτικός σταθμός ΑΝΤ1 τον Απρίλιο του 2021. Ο δημοσιογράφος εκθείαζε για επτά ολόκληρα λεπτά τις πρωτοβουλίες του πρίγκιπα Σαλμάν για την πράσινη ανάπτυξη και την προστασία του περιβάλλοντος, προβάλλοντας αυτούσια διαφημιστικά μηνύματα της σαουδαραβικής κυβέρνησης.
Ένα χρόνο αργότερα, ο όμιλος MBC Group, που ελέγχεται από την κυβέρνηση της Σαουδικής Αραβίας, εξαγόρασε το 30% των μετοχών του ΑΝΤ1 έναντι 225 εκατ. ευρώ. Δημοσιογραφικές πληροφορίες ανέφεραν ότι οι διαπραγματεύσεις είχαν ξεκινήσει 15 μήνες νωρίτερα, δηλαδή πριν από την παρουσίαση του επτάλεπτου αφιερώματος.
Η πόλη Neom και το «πράσινο θαύμα» που αναδύθηκε μέσα από τις λίμνες αίματος του καθεστώτος δεν ήταν η μοναδική ατραξιόν για δημοσιογράφους και διασκεδαστές που ήταν διατεθειμένοι να ξεπλύνουν τα εγκλήματα του Ριάντ. Το 2019, μόλις ένα χρόνο μετά τη φρικιαστική δολοφονία του Κασόγκι, η εκπομπή Traction του ΣΚΑΪ παρουσίασε δύο ωριαία αφιερώματα στη Σαουδική Αραβία με αφορμή τη διοργάνωση του Formula E στο Ριάντ. Οι παρουσιαστές της εκπομπής ταξίδεψαν με έξοδα της Σαουδικής Αραβίας σε διακεκριμένη θέση αεροπλάνου, έμειναν σε πολυτελή ξενοδοχεία και πραγματοποίησαν ιδιωτικές πτήσεις στο εσωτερικό της χώρας.
Όπως αποκάλυψε η ιστοσελίδα Insider.com, τα έξοδα της αποστολής καλύφθηκαν από οργανισμούς της κυβέρνησης της Σαουδικής Αραβίας, όπως το Vision 2030, το οποίο τα τελευταία χρόνια δαπανά εκατομμύρια δολάρια για αντίστοιχες πρωτοβουλίες. Παρά ταύτα, άλλοι δημοσιογράφοι αρνήθηκαν την πρόσκληση λέγοντας ότι δεν θα μπορούσαν να συνεργαστούν με ανθρώπους «που στηρίζουν ενεργά την ισλαμική τρομοκρατία και φυλακίζουν/δολοφονούν δημοσιογράφους που τολμούν να μιλήσουν εναντίον του στέμματος».
Ένα χρόνο μετά το ρεπορτάζ του Traction, η οργάνωση ανθρωπίνων δικαιωμάτων Human Rights Watch ξεκίνησε ειδική καμπάνια εναντίον των πρακτικών whitewashing της Σαουδικής Αραβίας, σημειώνοντας ότι οι εκστρατείες ξεπλύματος έγιναν πολύ πιο επιθετικές μετά τη δολοφονία του Κασόγκι.




Greenwashing
Ο Τζέι Γουέστερβελντ κατάφερε να μείνει στην ιστορία ως ο άνθρωπος που επινόησε τον όρο "πράσινο ξέπλυμα" (greenwashing). Αυτό πρέπει να του το αναγνωρίσουμε ως μια μεγάλη επιτυχία, καθώς ο ίδιος λίγο έλειψε να μείνει στην ιστορία ως ο φοιτητής που έκλεβε πετσέτες από ξενοδοχεία. Το 1983, κατά τη διάρκεια μιας ερευνητικής αποστολής στη Σαμόα, σταμάτησε για μερικές ημέρες στα νησιά Φίτζι για να απολαύσει τις παραλίες και να κάνει σέρφινγκ. Καθώς έμενε σε ένα άθλιο πανδοχείο, αποφάσισε να επισκεφθεί τα δωμάτια ενός πολυτελούς τουριστικού θερέτρου για να "απαλλοτριώσει" μερικές πετσέτες. Επάνω στις πετσέτες, ωστόσο, βρήκε ένα μικρό χαρτάκι με ένα μήνυμα που προέτρεπε τους πελάτες να μην πετάνε καθημερινά τις πετσέτες στα άπλυτα, ώστε να μειωθούν οι πλύσεις και να επιβαρύνεται λιγότερο το ευαίσθητο οικοσύστημα της περιοχής.
Ο Γουέστερβελντ διαισθανόταν αυτό που οι επιστήμονες θα επιβεβαίωναν μερικά χρόνια αργότερα: το πόσο συχνά πλενόταν μια πετσέτα ήταν πρακτικά ασήμαντο σε σχέση με τις ολέθριες συνέπειες που είχε για τους κοραλλιογενείς υφάλους των νησιών Φίτζι το γεγονός ότι το συγκεκριμένο ξενοδοχείο κατασκεύαζε συνεχώς νέα δωμάτια στο νησί.
Ύστερα από λίγα χρόνια, ο Γουέστερβελντ χρησιμοποίησε για πρώτη φορά σε επιστημονική εργασία του τον όρο "πράσινο ξέπλυμα", που σύντομα πήρε την ακόλουθη σημασία: όλες οι μορφές μάρκετινγκ με τις οποίες μια εταιρεία ή ένας οργανισμός προσπαθεί να μας πείσει ότι τα προϊόντα και οι υπηρεσίες του είναι φιλικά προς το περιβάλλον. Ένας πιο πρακτικός ορισμός διευκρινίζει ότι πράσινο ξέπλυμα συντελείται όταν μια εταιρεία δαπανά περισσότερα χρήματα και χρόνο για να μας πείσει ότι σέβεται το περιβάλλον από όσα ξοδεύει για να προστατεύσει πραγματικά το περιβάλλον.
Όπως εξηγούσε παλαιότερα η εφημερίδα The Guardian, όταν ο Γουέστερβελντ παρουσίασε τον όρο το 1986, ένας από τους μεγαλύτερους ρυπαντές του πλανήτη είχε θέσει σε εφαρμογή μια από τις μεγαλύτερες επιχειρήσεις πράσινου ξεπλύματος της μέχρι τότε ιστορίας. Η αμερικανική πετρελαϊκή Exxon είχε κατακλύσει τα μέσα ενημέρωσης με βίντεο, φωτογραφίες και άρθρα που παρουσίαζαν υπαλλήλους της να προστατεύουν αρκούδες, πεταλούδες, θαλάσσιες χελώνες και άλλα χαριτωμένα ζώα.
Όπως θα δούμε στη συνέχεια, αν και η ευθύνη βαρύνει πρωτίστως τις εταιρείες που πραγματοποιούν το πράσινο ξέπλυμα, τα μέσα ενημέρωσης είναι συνένοχα σε αυτή τη διαδικασία για δύο λόγους: πρώτον, επειδή φιλοξενούν και προωθούν (συχνά έναντι αμοιβής) τις εκστρατείες του πράσινου ξεπλύματος, αλλά κυρίως επειδή δεν ασκούν τον απαιτούμενο έλεγχο στις ψευδείς ή παραπλανητικές πληροφορίες των εταιρειών και των κυβερνήσεων.
Μέχρι τη δεκαετία του ’80, το πράσινο ξέπλυμα είχε σχετικά περιορισμένη εφαρμογή, καθώς τα διαφημιστικά τμήματα των πιο ρυπογόνων βιομηχανιών θεωρούσαν ότι είναι προς το συμφέρον τους να αποσιωπούν κάθε αναφορά στο περιβάλλον. Τα τελευταία χρόνια όμως, έχουν υιοθετήσει την άποψη ότι η προβολή ενός φιλικού προς το περιβάλλον προφίλ μπορεί ακόμη και να αυξήσει την κερδοφορία τους. Το προϊόν τους, για να παραφράσουμε μια παλαιότερη παρατήρηση του Σλαβόι Ζίζεκ, αποκτά ένα ακόμη στοιχείο στα συστατικά του: την οικολογική ευαισθησία, την οποία ο καταναλωτής μπορεί πλέον να αγοράσει με μια μικρή επιβάρυνση.
Τα πρώτα βήματα του πράσινου ξεπλύματος είχαν ως επί το πλείστον αισθητικά χαρακτηριστικά. Οι διαφημιστικές εταιρείες των μεγαλύτερων ρυπαντών χρησιμοποιούσαν όλο και συχνότερα πράσινα χρώματα και στόλιζαν με εικόνες από φυτά και δεντράκια τις συσκευασίες των προϊόντων τους, τα οποία χαρακτηρίζονταν "πράσινα", "καθαρά" και "φιλικά προς το περιβάλλον". Όταν η BP μετονομάστηκε σε "Beyond Petroleum" (Πέραν του Πετρελαίου), φέρεται να πλήρωνε 100 εκατ. δολάρια το χρόνο για να προωθεί τη νέα επωνυμία της στο κοινό.
Ήδη από το 2007, η καναδική εταιρεία ερευνών TerraChoice, αφού εξέτασε 1.018 καταναλωτικά προϊόντα που περιείχαν αναφορές για το περιβάλλον, διαπίστωσε ότι μόνο ένα δεν επιδιδόταν σε κάποιας μορφής πράσινο ξέπλυμα. Τα περισσότερα περιστατικά αφορούσαν παιδικά παιχνίδια, καλλυντικά και απορρυπαντικά – δηλαδή προϊόντα στα οποία τα "πράσινα διαπιστευτήρια" επηρεάζουν άμεσα τις λιανικές πωλήσεις. Γρήγορα όμως η "πράσινη προπαγάνδα" επεκτάθηκε ακόμη και στις υπηρεσίες.
Οι τράπεζες σε ολόκληρο τον κόσμο άρχισαν να προωθούν τους λεγόμενους "πράσινους λογαριασμούς", όπου για χρόνια η βασική διαφορά ήταν ότι δεν τύπωναν βιβλιάρια καταθέσεων και περιόριζαν τις αποστολές διαφημιστικών φυλλαδίων. "Η τράπεζά μου", έγραφε το 2009 ο δημοσιογράφος Φρεντ Πιρς για την HSBC, "μπορεί να χρησιμοποιεί το επενδυτικό της χαρτοφυλάκιο για να χρηματοδοτεί καταστροφική υλοτομία στο Βόρνεο, αλλά εγώ να αισθάνομαι ευτυχισμένος επειδή δεν έχω χάρτινο βιβλιάριο".
Για "πράσινο ξέπλυμα" συνειδήσεων, όμως, κατηγορούνται και οι κυβερνήσεις που προωθούν μέτρα απόσυρσης αυτοκινήτων. "Μη με παρεξηγείτε", εξηγούσε ο Πιρς, "δεν είμαι εναντίον της απόσυρσης, απλώς πιστεύω ότι γίνεται για να ενισχύσει τις αυτοκινητοβιομηχανίες και όχι τόσο το περιβάλλον". Το 2010 υπολογίστηκε ότι η κατασκευή ενός νέου αυτοκινήτου αντιρρυπαντικής τεχνολογίας επιβάρυνε το περιβάλλον περισσότερο από τα οφέλη που προσέφερε.
Ουσιαστικά, το πράσινο ξέπλυμα επιτυγχάνεται όταν εταιρείες και κυβερνήσεις πείθουν τους καταναλωτές ότι η μεγαλύτερη επιβάρυνση του περιβάλλοντος συντελείται με την οδήγηση ενός αυτοκινήτου, ενώ στην πραγματικότητα προκαλείται από την κατασκευή του.
Αν και τα ηλεκτρικά οχήματα πραγματοποίησαν άλματα, οι εταιρείες και οι κυβερνήσεις πολλές φορές "ξεχνούν" να αναφέρουν μερικές "λεπτομέρειες", όπως το πώς παραγόταν η ηλεκτρική ενέργεια που απαιτούνταν για τις μπαταρίες και κυρίως πού κατέληγαν αυτές οι μπαταρίες και τα τοξικά συστατικά που περιέχουν.
Το πράσινο ξέπλυμα σκοτώνει το περιβάλλον.
Πολλές φορές το πραγματικό πρόβλημα με το πράσινο ξέπλυμα δεν είναι απλώς ότι εταιρείες και κυβερνήσεις διασπείρουν μέσω των ΜΜΕ ψευδείς πληροφορίες για τα περιβαλλοντικά τους διαπιστευτήρια, αλλά το γεγονός ότι δυναμιτίζουν κάθε προσπάθεια κατανόησης και αντιμετώπισης της περιβαλλοντικής κρίσης. Οι πρώτοι που έπεσαν σε αυτή την παγίδα ήταν τα ΜΜΕ, καθώς και περιβαλλοντικές οργανώσεις.
Το 1971 προβλήθηκε στην αμερικανική τηλεόραση η περίφημη διαφήμιση με τον «Ινδιάνο που κλαίει». Ο ηθοποιός Άιρον Άις Κόντι, ντυμένος Ινδιάνος, διέσχιζε με μια πιρόγα ένα ποτάμι σε ένα ειδυλλιακό τοπίο, όταν ξαφνικά το νερό γύρω του άρχισε να γεμίζει με πεταμένες συσκευασίες από πλαστικό. «Κάποιοι άνθρωποι», έλεγε η επιβλητική φωνή του εκφωνητή, «έχουν βαθύ σεβασμό για τη φυσική ομορφιά που κάποτε κυριαρχούσε σε αυτή τη χώρα, ενώ κάποιοι άλλοι δεν έχουν». Η κάμερα έδειχνε ξαφνικά έναν ασυνείδητο οδηγό που πετούσε ένα πλαστικό σκουπίδι μπροστά στον Ινδιάνο, ενώ αμέσως μετά ο φακός έκανε ζουμ στο πρόσωπο του Άιρον Άις Κόντι για να τονίσει ένα δάκρυ που κυλούσε στο μάγουλό του.
Το συγκεκριμένο τηλεοπτικό σποτ έπαιξε καθοριστικό ρόλο στην ανάπτυξη ενός περιβαλλοντικού κινήματος που απαιτούσε από τις μεγάλες εταιρείες πλαστικών να βρουν άμεσα λύση για τους τόνους απορριμμάτων που έπνιγαν ολόκληρη τη χώρα. Η πρόταση που προωθήθηκε ήταν η ανακύκλωση των πλαστικών συσκευασιών, η οποία φάνηκε να καθησυχάζει τους πολίτες.
Αυτό που δεν γνώριζαν οι εκατομμύρια καλοπροαίρετοι οικολόγοι της εποχής ήταν ότι το διαφημιστικό σποτ με τον Ινδιάνο που κλαίει ήταν μέρος μιας καμπάνιας 50 εκατ. δολαρίων που είχε στήσει το λόμπι της βιομηχανίας πλαστικών για να προωθήσει μια πολύ απλή ιδέα: Δεν πειράζει αν συνεχίζουμε να παράγουμε τεράστιες ποσότητες πλαστικού, γιατί είμαστε σε θέση να το ανακυκλώσουμε. Για την ιστορία, οι διαφημιστές δεν μπήκαν καν στον κόπο να βρουν έναν γνήσιο Ινδιάνο για να παίξει το ρόλο. Το πραγματικό όνομα του Άιρον Άις Κόντι ήταν Εσπέρα Όσκαρ ντε Κόρτι και ήταν ένας ηθοποιός ιταλικής καταγωγής, ο οποίος είχε υποδυθεί τον Ινδιάνο σε δεκάδες ταινίες του Χόλιγουντ.
Τα πραγματικά στοιχεία εκείνης της καμπάνιας ήρθαν στο φως σχεδόν τέσσερις δεκαετίες αργότερα, μέσα από μια μεγάλη έρευνα του αμερικανικού κρατικού ραδιοφώνου NPR σε συνεργασία με το συνδρομητικό δίκτυο HBO. Το σκεπτικό της καμπάνιας, όπως εξηγούσε ο Λάρι Τόμας, πρώην πρόεδρος της Ένωσης Βιομηχανιών Πλαστικού των ΗΠΑ, ήταν ότι «αν ο κόσμος πίστευε ότι η ανακύκλωση [πλαστικών] αποδίδει, θα έπαυε να ανησυχεί για το περιβάλλον». Και έπαψε. Για σχεδόν μισό αιώνα η βιομηχανία πλαστικών γνώρισε τρομακτική επέκταση, καθώς το ζητούμενο δεν ήταν πλέον να βρεθούν υλικά που θα μπορούσαν να αντικαταστήσουν το πλαστικό, αλλά να αναλάβουν οι πολίτες και οι κυβερνήσεις ένα σισύφειο έργο: Να διαχωρίζουν σκουπίδια, τα περισσότερα από τα οποία δεν μπορούσαν να ανακυκλωθούν.
Η έρευνα του NPR και του HBO απέδειξε ότι τα κορυφαία στελέχη των βιομηχανιών πλαστικού γνώριζαν από τα μέσα της δεκαετίας του '70 ότι η ανακύκλωση αφορούσε μόνο το 10% των ποσοτήτων που παρήγαν, και αυτό μόνο σε πολύ συγκεκριμένες συνθήκες. Το συμπέρασμά τους ήταν ότι η επεξεργασία του χρησιμοποιημένου πλαστικού ήταν συνήθως αναποτελεσματική και απείρως πιο ακριβή από την κατασκευή νέων προϊόντων. Καμία εταιρεία λοιπόν δεν είχε όφελος να ανακυκλώνει τα προϊόντα της. Παρ' όλα αυτά, από το 1989 οι εταιρείες πλαστικού δαπάνησαν εκατομμύρια δολάρια σε εκστρατείες λόμπι με τις οποίες έπεισαν 40 από τις 50 πολιτείες των ΗΠΑ να τους επιτρέπουν να τοποθετούν το τριγωνικό σήμα της ανακύκλωσης ακόμη και σε συσκευασίες για τις οποίες δεν υπήρχε κανένας τρόπος επεξεργασίας.
Ο λόγος για τον οποίο μπορούσε να συνεχίζεται αυτή η επιχείρηση παραπληροφόρησης ήταν ότι τα πλαστικά σκουπίδια κατέληγαν σε χώρες όπως η Κίνα, που μέχρι πρότινος αναλάμβαναν να λειτουργούν σαν μεγάλες χωματερές του δυτικού καταναλωτισμού. Για δεκαετίες, λοιπόν, τα ΜΜΕ, οι κυβερνήσεις αλλά και πολλές περιβαλλοντικές οργανώσεις μπορούσαν να χειροκροτούν τις βιομηχανίες χημικών και να εκθειάζουν την ανακύκλωση πλαστικών, μπροστά σε ένα καταναλωτικό κοινό που κοιμόταν ήσυχο ότι είχε επιτελέσει το καθήκον του πετώντας τις συσκευασίες του σε ειδικούς κάδους.
Αυτός ακριβώς ο καθησυχασμός του καταναλωτικού κοινού από διαφημιστές και δημοσιογράφους αποτελεί ίσως τον μεγαλύτερο κίνδυνο που προκαλεί το πράσινο ξέπλυμα - και το καταλάβαμε τα τελευταία χρόνια όταν ο μέσος φιλελεύθερος καταναλωτής πείστηκε ότι μπορεί να σώσει τον πλανήτη με μικρές καθημερινές κινήσεις, όπως με το να μη χρησιμοποιεί πλαστικά καλαμάκια.
Οικολογία μιας χρήσης
Το 5000 π.Χ., όταν οι Σουμέριοι επινόησαν τα πρώτα καλαμάκια (για να πίνουν την μπίρα τους), δεν μπορούσαν να φανταστούν ότι η μετεξέλιξη της εφεύρεσής τους θα «απειλούσε» μια μέρα ολόκληρο τον πλανήτη. Δεν το είχε σκεφτεί ούτε ο Μάρβιν Στόουν, ο οποίος έδωσε στα καλαμάκια τη σημερινή τους μορφή στις αρχές του 1880, και σίγουρα δεν ασχολήθηκε με το θέμα ο Τζόζεφ Φρίντμαν, που παρουσίασε το πρώτο καλαμάκι με εύκαμπτη κεφαλή το 1937. Όπως φαίνεται, όμως, όλοι αυτοί οι μεγάλοι εφευρέτες είχαν δίκιο να μην ανησυχούν. Γιατί τα πλαστικά καλαμάκια, ακόμη και σήμερα, δεν αποτελούν σοβαρή απειλή για τον πλανήτη μας.
Η μάχη ενάντια στα πλαστικά καλαμάκια στηρίχτηκε σε δύο επικοινωνιακά στοιχεία, τα οποία προωθήθηκαν μαζικά στα social media και αργότερα στα μεγάλα ΜΜΕ. Το πρώτο ήταν ένα σύντομο βίντεο στο οποίο τα μέλη μιας περιβαλλοντικής οργάνωσης αφαιρούσαν ένα καλαμάκι από τη μύτη μιας θαλάσσιας χελώνας. Το δεύτερο στοιχείο ήταν η δήλωση ενός εννιάχρονου αγοριού από το Βερμόντ των ΗΠΑ, του Μάιλο Κρες, ότι κάθε ημέρα στις ΗΠΑ χρησιμοποιούνται 500 εκατομμύρια καλαμάκια. Παρά το γεγονός ότι η πληροφορία δεν στηριζόταν σε καμία πηγή (ο πιθανότερος αριθμός είναι 170 εκατομμύρια), αυτή αναμεταδόθηκε από μέσα ενημέρωσης όπως η USA Today, το CNN, η Washington Post, η New York Times και άλλα.
Όπως εξηγούσε το δίκτυο Bloomberg, ακόμη και αν πετάγαμε όλα τα καλαμάκια του κόσμου στη θάλασσα, αυτά θα αντιστοιχούσαν μόλις στο 0,03% των οκτώ εκατομμυρίων τόνων πλαστικού που καταλήγουν στους ωκεανούς κάθε χρόνο. Το πρόβλημα είναι ότι δεκάδες εταιρείες και κυβερνήσεις σε όλο τον κόσμο έσπευσαν να εκμεταλλευτούν την οργή για τα καλαμάκια, προκειμένου να διαφημίσουν τις περιβαλλοντικές τους «ανησυχίες», ακόμη και αν ανάμεσά τους βρίσκονται ορισμένοι από τους μεγαλύτερους ρυπαντές του πλανήτη.
Για να είμαστε δίκαιοι, οι πρωτεργάτες του κινήματος δεν είχαν αυταπάτες για το πραγματικό μέγεθος του προβλήματος. Στηριζόμενοι όμως στη θεωρία της διάδοσης (spillover effect), πίστευαν ότι μια θετική κίνηση θα ευαισθητοποιούσε την κοινή γνώμη για το πραγματικό πρόβλημα της χρήσης πλαστικών. Όταν μια οικογένεια, έλεγαν, συζητά στο τραπέζι για τα καλαμάκια, η συζήτηση θα περάσει γρήγορα και στους σημαντικότερους κινδύνους που αντιμετωπίζει το περιβάλλον. Όλο και περισσότεροι επιστήμονες, όμως, υποστηρίζουν ότι ο δρόμος για την κόλαση είναι στρωμένος... με απαγορεύσεις για καλαμάκια.
Καταρχάς, το φαινόμενο της διάδοσης δεν έχει επιβεβαιωθεί σε αντίστοιχες πρωτοβουλίες, όπως η υποχρέωση των πελατών να αγοράζουν τις πλαστικές σακούλες στα σούπερ μάρκετ. Έρευνες στην Ουαλία έδειξαν ότι, αν και το συγκεκριμένο μέτρο μείωσε εντυπωσιακά την κυκλοφορία της πλαστικής σακούλας, δεν συνέβαλε στην ενίσχυση της περιβαλλοντικής συνείδησης των πολιτών. Αντίθετα, αρκετοί ερευνητές μιλούν τώρα για την αρνητική διάδοση (negative spillover): Ο καταναλωτής αισθάνεται ότι έπραξε το καθήκον του για την προστασία του περιβάλλοντος και, εν γνώσει του ή και ασυνείδητα, εντείνει άλλες δραστηριότητές του που βλάπτουν τη φύση.
Πέρα από τις πρακτικές συνέπειες, η μάχη ενάντια στα καλαμάκια φέρνει στο προσκήνιο βαθύτερα οικονομικά, πολιτικά και φιλοσοφικά ερωτήματα. «Αν όλοι προσπαθήσουμε από λίγο, θα πετύχουμε... λίγα πράγματα», έλεγε ο μακαρίτης Ντέιβιντ Μακάι, καθηγητής στο Πανεπιστήμιο του Κέμπριτζ και επικεφαλής της ομάδας επιστημονικών συμβούλων του βρετανικού υπουργείου Ενέργειας. Ο Μακάι εξηγούσε ότι οι μικρές ενέργειες (όπως το να μην αφήνουμε τους φορτιστές του κινητού στην πρίζα ή να αγοράζουμε ηλεκτρικά αυτοκίνητα) έχουν ασήμαντα αποτελέσματα. «Αυτό που με ενδιαφέρει», έγραφε στην εισαγωγή του βιβλίου του Sustainable Energy - Without the Hot Air, «είναι να περιορίσουμε τις εκπομπές μπαρούφας σχετικά με τη βιώσιμη ανάπτυξη». Το συμπέρασμά του ήταν ότι η διάσωση του πλανήτη απαιτεί ριζοσπαστικές παρεμβάσεις στους μηχανισμούς προσφοράς και ζήτησης προϊόντων, δηλαδή πολιτικές αποφάσεις που επηρεάζουν τη λειτουργία του οικονομικού συστήματος.
Η υπόθεση με τα πλαστικά καλαμάκια ήρθε να μας θυμίσει ότι μία από τις βασικές επιδιώξεις του πράσινου ξεπλύματος, πέρα από το να «ξεπλύνει» το προφίλ μιας εταιρείας, είναι να ενισχυθεί η αντίληψη ότι οι πολίτες μπορούν να λύσουν τα προβλήματα της κλιματικής κρίσης με απλές καθημερινές πράξεις.
Πώς πέρασε λοιπόν αυτή η συζήτηση για το πράσινο ξέπλυμα στην Ελλάδα; Με μεγάλο ενθουσιασμό και σχεδόν... καμία αναφορά στις ελληνικές εταιρείες που ξεπλένουν το προφίλ τους. Αναζητώντας στο Google αποτελέσματα για το φαινόμενο του πράσινου ξεπλύματος στα ελληνικά, θα βρείτε εκατοντάδες σχετικά κείμενα. Όμως, μπορεί να περάσουν ώρες μέχρι να εντοπίσετε ένα κείμενο που θα περιέχει έστω και ένα παράδειγμα ελληνικής επιχείρησης. Οι περισσότερες αναφορές αφορούν μεγάλες εταιρείες άλλων χωρών. Το πλησιέστερο που εντοπίσαμε ως κριτική για την ελληνική πραγματικότητα ήταν μια αναφορά του ΑΠΕ σε έκθεση του Οικονομικού Πανεπιστημίου Αθηνών, που προειδοποιούσε για «αυξανόμενη τάση του φαινομένου πράσινου ξεπλύματος από εταιρείες» στην Ελλάδα. Ούτε το ΑΠΕ, όμως, ούτε τα ΜΜΕ που αναμετέδωσαν την είδηση ανέφεραν συγκεκριμένες ελληνικές εταιρείες.
Κι όμως, η Ελλάδα, με έναν από τους μεγαλύτερους εμπορικούς στόλους πετρελαιοφόρων στον κόσμο, θα έπρεπε να έχει πολλές ιστορίες να διηγηθεί...
Το Πρασινόμαυρο Συγκρότημα Αλαφούζου
Δεκέμβριος 2002: Στο κέντρο επιχειρήσεων του Πολεμικού Ναυτικού της Γαλλίας επικρατεί ένταση. Οι οδηγίες που είχαν λάβει από το Μέγαρο των Ηλυσίων ήταν σαφείς: Θα αποτρέψετε, πάση θυσία, την είσοδο δεξαμενόπλοιων μονού τοιχώματος στην Αποκλειστική Οικονομική Ζώνη της Γαλλίας. Προκειμένου μάλιστα να διαλύσει οποιαδήποτε αμφιβολία σχετικά με τις προθέσεις του, ο τότε πρόεδρος Ζακ Σιράκ είχε δηλώσει δημοσίως ότι δεν θα ανεχθεί εφοπλιστές με «σαπάκια» να συμπεριφέρονται σαν «γκάνγκστερ» στις ακτές της Γαλλίας.
Το τι ακριβώς είχε στο μυαλό του ο Γάλλος πρόεδρος έγινε σαφές στις 4 Δεκεμβρίου όταν το δεξαμενόπλοιο Ενάλιος Τιτάν, ιδιοκτησίας της Ermis Maritime της οικογένειας Αλαφούζου, επιχείρησε να εισέλθει στη γαλλική ΑΟΖ. Η φρεγάτα Germinal έλαβε εντολές να ανακόψει την πορεία του, ενώ ο κυβερνήτης του δεξαμενόπλοιου έλαβε ένα μήνυμα που τον ενημέρωνε ότι το σκάφος του έπρεπε να εγκαταλείψει άμεσα την περιοχή. «Σε περίπτωση άρνησης εφαρμογής της εντολής, η ευθύνη για ό,τι συμβεί βαραίνει αποκλειστικά εσάς», κατέληγε το μήνυμα. Λίγες ώρες αργότερα, ένα ελικόπτερο αποβίβαζε στο κατάστρωμα του πλοίου ομάδα Γάλλων εμπειρογνωμόνων που συνοδευόταν από ενστόλους του Πολεμικού Ναυτικού.
Τα επόμενα 24ωρα, είχα την ευκαιρία να ζήσω ως αυτήκοος μάρτυρας μια από τις πιο κωμικοτραγικές ιστορίες στα χρονικά των ελληνικών μέσων ενημέρωσης. Η είδηση είχε αρχίσει να κάνει το γύρο του κόσμου μέσα από τηλεγραφήματα του Reuters και του γαλλικού πρακτορείου ειδήσεων. Στην Ελλάδα, όμως, επικρατούσε άκρα του τάφου σιωπή. Κανένα κανάλι και κανένας ραδιοφωνικός σταθμός δεν τολμούσε να αναφέρει ότι το δεξαμενόπλοιο, που η Γαλλία αντιμετώπιζε σαν περιβαλλοντική βόμβα, ήταν συμφερόντων της οικογένειας Αλαφούζου. Το πρόβλημα όμως ήταν ότι ο ίδιος ο Γιάννης Αλαφούζος είχε ξεχάσει ανοιχτή μια μπουκαπόρτα στα στεγανά της ενημέρωσης...
Το πρωί της 4ης Δεκεμβρίου του 2002, χτύπησε το τηλέφωνο στην κεντρική αίθουσα σύνταξης της Ελληνικής Υπηρεσίας του BBC στο Λονδίνο. Στην άλλη άκρη της τηλεφωνικής γραμμής βρισκόταν το δεξί χέρι του Αλαφούζου, Γιάννης Σπανολιός, ο οποίος με τη μειλίχια φωνή του ζητούσε από τους συντάκτες αν θα είχαν την ευγενή καλοσύνη να «κατεβάσουν» την είδηση για την περιπέτεια του Ενάλιος Τιτάν στις γαλλικές ακτές. Τι είχε συμβεί; Η Ελληνική Υπηρεσία του BBC, που είχε παίξει την είδηση, μεταδιδόταν στην Ελλάδα από το ραδιόφωνο του ΣΚΑΪ. Το αποτέλεσμα ήταν ότι ο ραδιοφωνικός σταθμός του Γιάννη Αλαφούζου ήταν το μόνο μέσο ενημέρωσης στην Ελλάδα που μετέδωσε την πληροφορία.
Προς τι όμως η επιθετικότητα του Ζακ Σιράκ και τα μηνύματα του Πολεμικού Ναυτικού που θύμιζαν τελεσίγραφα σε καιρό πολέμου; Καταρχάς, ο Γάλλος πρόεδρος δεν ήταν ο μόνος που κινητοποίησε τις ένοπλες δυνάμεις της χώρας του απέναντι σε αυτό που ο ίδιος χαρακτήριζε «σαπάκια» των εφοπλιστών «γκάνγκστερ». Λίγο μετά την περιπέτειά του στη γαλλική ΑΟΖ, το Ενάλιος Τιτάν βρέθηκε αντιμέτωπο και με την ισπανική φρεγάτα Baleares, η οποία επίσης απέπλευσε για να αποτρέψει την είσοδο του πλοίου στην ΑΟΖ της Ισπανίας.
Η Ευρώπη ζούσε στον απόηχο της γιγαντιαίας οικολογικής καταστροφής που είχε προκαλέσει το, επίσης ελληνικών συμφερόντων, δεξαμενόπλοιο μονού τοιχώματος Prestige στις ακτές της Ισπανίας, της Γαλλίας και της Πορτογαλίας. Τουλάχιστον 76.000 κυβικά μέτρα πετρελαίου είχαν διαρρεύσει στη θάλασσα, καταστρέφοντας το ευαίσθητο περιβάλλον στις ακτές της Γαλικίας και εξολοθρεύοντας δεκάδες είδη σπάνιων πουλιών, αλλά ακόμη και καρχαρίες που ζούσαν γύρω από κοραλλιογενείς υφάλους.
Περίπου πέντε χρόνια νωρίτερα, ένα άλλο δεξαμενόπλοιο μονού τοιχώματος της οικογένειας Αλαφούζου είχε προκαλέσει μια από τις μεγαλύτερες οικολογικές καταστροφές στη Βενεζουέλα και την ευρύτερη Λατινική Αμερική. Οι κάτοικοι και οι ψαράδες της λίμνης Μαρακαΐμπο χρησιμοποιούν ακόμη και σήμερα τον όρο «Μαύρη Πέμπτη» όταν μιλούν για την ανυπολόγιστη καταστροφή που έφερε στον τόπο τους το δεξαμενόπλοιο Νήσος Αμοργός στις 28 Φεβρουαρίου του 1997. Σε διάστημα μόλις δύο μηνών, οι ψαράδες της περιοχής έχασαν το 50% των αλιευμάτων, ζημία τουλάχιστον 40 εκατομμυρίων δολαρίων που οδήγησε στην απόγνωση εκατοντάδες οικογένειες. Ο θρήνος έγινε οργή και λίγες εβδομάδες αργότερα αποτυπώθηκε σε μια από τις πιο εντυπωσιακές εικόνες που έχει ζήσει η Βενεζουέλα τις τελευταίες δεκαετίες: περίπου 1.000 ψαρόβαρκες με μαύρες σημαίες σχημάτισαν έναν ξύλινο τάπητα στην επιφάνεια της λίμνης. Καθώς η δεξιά κυβέρνηση της Βενεζουέλας έστειλε πλοία του Πολεμικού Ναυτικού για να αποτρέψουν τη συγκέντρωση, οι κάτοικοι ονόμασαν εκείνη την ημέρα «δεύτερη μάχη της λίμνης Μαρακαΐμπο» – η πρώτη ήταν μια από τις μεγαλύτερες ναυμαχίες του Πολέμου της Ανεξαρτησίας το 1821.
Το γεγονός ότι η υπόθεση με το Ενάλιος Τιτάν μεταδόθηκε αρχικά κατά λάθος από τον ίδιο τον ΣΚΑΪ και στη συνέχεια από ελάχιστα μέσα ενημέρωσης είναι ενδεικτικό του τρόπου με τον οποίο αντιμετωπίζουν τα ελληνικά ΜΜΕ το φαινόμενο του πράσινου ξεπλύματος. Παρά το γεγονός ότι τα πλοία της οικογένειας Αλαφούζου για πολλά χρόνια θεωρούνταν περιβαλλοντικές βόμβες, τα ραδιόφωνα, ο τηλεοπτικός σταθμός και οι εφημερίδες της οικογένειας είχαν για τουλάχιστον μια δεκαετία το πιο «πράσινο προφίλ» στο μιντιακό τοπίο της Ελλάδας. Οι συνεχείς δενδροφυτεύσεις, οι εκστρατείες προώθησης λαμπτήρων χαμηλής ενεργειακής κατανάλωσης και δεκάδες άλλες δράσεις λειτουργούσαν για χρόνια σαν επικοινωνιακό πλυντήριο.

Πώς Εντοπίζουμε το Πράσινο Ξέπλυμα Ελληνικών Εταιρειών
Ορισμένες φορές, ο εντοπισμός επιχειρήσεων που ασκούν «πράσινο ξέπλυμα» είναι πολύ εύκολος, καθώς ορισμένες εταιρείες δεν κάνουν τίποτα περισσότερο από το να προσθέτουν στα διαφημιστικά τους μηνύματα εικόνες με πράσινα δέντρα και να χρησιμοποιούν λέξεις όπως «βιωσιμότητα». Άλλες φορές, όμως, είναι δύσκολο ακόμη και για μεγάλες ερευνητικές ομάδες με εξειδικευμένους δημοσιογράφους να επιβεβαιώσουν τα στοιχεία που παρουσιάζονται.
Για άλλη μια φορά, όμως, όπως θα δούμε, η παραπλάνηση των πολιτών δεν θα μπορούσε να επιτευχθεί χωρίς την ανοχή ή την ενεργή συμμετοχή των μέσων ενημέρωσης. Οι πιο κραυγαλέες μορφές πράσινου ξεπλύματος εντοπίζονται σε δελτία Τύπου ρυπογόνων εταιρειών, τα οποία δημοσιεύονται αυτούσια σε εφημερίδες και ιστότοπους, χωρίς συχνά να υπάρχει έστω και μία τυπική αναφορά ότι πρόκειται για κείμενα εταιρειών. Σε αυτές τις περιπτώσεις, τα μέσα ενημέρωσης φέρουν ίση ευθύνη με τις ρυπογόνες βιομηχανίες.
Ας δούμε, όμως, μερικά παραδείγματα από την ελληνική πραγματικότητα, καθώς και τεχνικές για να τα εντοπίζουμε. Το πράσινο ξέπλυμα συντελείται από μια εταιρεία όταν...
Όταν Μετρά σε Λάθος Τομείς το «Αποτύπωμά» της στο Περιβάλλον
Τον Ιούνιο του 2021, η Athens Voice, σε κείμενό της για την Τράπεζα Πειραιώς (που θυμίζει απελπιστικά δελτίο Τύπου αλλά φέρει την υπογραφή Α.Ν. Team), ανέφερε ότι την περίοδο 2016-2020 η τράπεζα μείωσε την κατανάλωση ενέργειας κατά 22,49% και τις εκπομπές διοξειδίου του άνθρακα κατά 25,79%. Στους μελλοντικούς στόχους, μάλιστα, αναφερόταν η μείωση κατά 1,5% της συνολικής κατανάλωσης χαρτιού ανά εργαζόμενο σε βάθος τριών χρόνων!
Κανένας βέβαια δεν κατηγορεί τις τράπεζες ότι ξοδεύουν πολύ χαρτί και καίνε πολύ ρεύμα (εκτός αν ασχολούνταν με την «εξόρυξη» κρυπτονομισμάτων). Το πρόβλημα στις τράπεζες βρίσκεται πάντα στις επενδύσεις τους. Όπως εξηγούσαν οι New York Times, τα χαρτοφυλάκια των τραπεζών (δηλαδή οι εταιρείες που χρηματοδοτούν) εκπέμπουν 700 φορές περισσότερα αέρια που ευθύνονται για την υπερθέρμανση του πλανήτη, σε σχέση με την ίδια τη λειτουργία των τραπεζών.
Ομολογουμένως, τα βασικά επιχειρήματα του κειμένου για την Πειραιώς δεν περιορίζονται στην κατανάλωση χαρτιού. Διαβάζουμε, για παράδειγμα, ότι μαζί με άλλες 29 τράπεζες του εξωτερικού «συνδιαμόρφωσε τις Αρχές Υπεύθυνης Τραπεζικής» (Principles for Responsible Banking - PRB). Η συγκεκριμένη πρωτοβουλία, όμως, έχει κατηγορηθεί για πράσινο ξέπλυμα από οργανώσεις και ομάδες πολιτών σε όλο τον κόσμο. Μαθαίνουμε επίσης ότι είναι «η μόνη ελληνική τράπεζα και μία από τις δύο ελληνικές εταιρείες που συμπεριλαμβάνονται στη λίστα των Financial Times “Europe’s Climate Leaders”». Στην ίδια λίστα, βέβαια, βρίσκουμε επίσης τη Volkswagen, που κατηγορείται για ένα από τα μεγαλύτερα σκάνδαλα πράσινου ξεπλύματος της ιστορίας (Dieselgate), τη Nestlé (που κατηγορείται από την Greenpeace ότι καίει αντί να ανακυκλώνει τεράστιες ποσότητες πλαστικού), και πολλές άλλες.
Όταν Βραβεύεται Συνεχώς για τη Συνεισφορά της στην Αειφόρο Ανάπτυξη
Η εταιρεία Ελληνικός Χρυσός, που έχει κατηγορηθεί από περιβαλλοντικές οργανώσεις για βιβλικές καταστροφές στη Χαλκιδική, βραβεύτηκε το 2015 και το 2016 με το Health & Safety Awards για την «ολιστική προσέγγιση... και το ολοκληρωμένο σύστημα διαχείρισης βιωσιμότητας». Το 2020 η εταιρεία βραβεύτηκε με το Bravo Sustainability Awards στην κατηγορία «Προστασία Οικοσυστημάτων & Βιοποικιλότητα». Το 2018 έλαβε τρία βραβεία για τη συνεισφορά της στους τομείς του περιβάλλοντος, της κοινωνίας και του αθλητισμού στα Hellenic Responsible Business Awards 2018, ενώ το 2014 έλαβε έπαινο στην κατηγορία «Εταιρική Κοινωνική Ευθύνη» των βραβείων «Ελληνική Αξία Βορείου Ελλάδος» που διοργανώνει ο Σύνδεσμος Βιομηχανιών Βορείου Ελλάδος (ΣΒΒΕ).
Παρά τις συνεχείς βραβεύσεις, ανώτατα στελέχη της εταιρείας καταδικάστηκαν και σε δεύτερο βαθμό για παραβάσεις της ελληνικής και ευρωπαϊκής νομοθεσίας σχετικά με την απόρριψη υγρών αποβλήτων. (Τους μηχανισμούς απονομής ανάλογων βραβείων εξετάζουμε στο κεφάλαιο για τα green awards).
Όταν Παρουσιάζει ως Πράσινη Πολιτική Ενέργειες που Θα Έκανε Ούτως ή Άλλως
Τον Ιούνιο του 2022, διαβάσαμε σε αρκετά ΜΜΕ την παρακάτω είδηση: «Οικολογική πρωτοβουλία από γνωστό ξενοδοχείο. Στο πλαίσιο του προγράμματος Green for the Future, το ξενοδοχείο πραγματοποίησε καθαρισμό της παραλίας μπροστά από τις εγκαταστάσεις του». Αυτό είναι ένα κλασικό παράδειγμα πράσινου ξεπλύματος, όταν παρουσιάζονται ως οικολογικές πρωτοβουλίες ενέργειες που θα έπρεπε να γίνονται έτσι κι αλλιώς.
Όταν Καλύπτει την Περιβαλλοντική της Ευθύνη με Κοινωνική Προσφορά
Πολλές από τις ελληνικές επιχειρήσεις που δραστηριοποιούνται στην εξόρυξη λιγνίτη και στις έρευνες υδρογονανθράκων προωθούν συνεχώς στα ΜΜΕ την κοινωνική τους προσφορά, που συχνά απευθύνεται σε πληθυσμούς που θα υποστούν ή έχουν υποστεί τις περιβαλλοντικές επιπτώσεις της δράσης τους. Διεθνείς περιβαλλοντικές οργανώσεις προειδοποιούν ότι αυτό επίσης αποτελεί πράσινο ξέπλυμα. Όπως εξηγούσε το ελληνικό τμήμα της Greenpeace, «Πριν λίγα χρόνια η εταιρεία Energean είχε δωρίσει σχολικά είδη στην Ήπειρο, όταν ήθελε να προωθήσει το πρόγραμμα έρευνας υδρογονανθράκων ως κάτι ωφέλιμο για την περιοχή». Τα Ελληνικά Πετρέλαια έχουν πραγματοποιήσει τα τελευταία χρόνια περισσότερες από 20 δράσεις που αφορούν τον αθλητισμό, την εκπαίδευση, την υγεία, τις ευπαθείς ομάδες, τον πολιτισμό κ.ά.
Όταν Υποστηρίζει ότι Έχει Στόχους «Net Zero» έως το 2050
Η επίτευξη του λεγόμενου Net Zero (μηδενικό ισοζύγιο άνθρακα) δεν εξασφαλίζει ότι η εταιρεία θα μειώσει πραγματικά την επιβάρυνση του πλανήτη. Μια εταιρεία μπορεί να συνεχίσει ή ακόμα και να αυξήσει τις επιπτώσεις της στο περιβάλλον, «αντισταθμίζοντάς» τες με άλλες δράσεις, όπως δενδροφυτεύσεις ή χρηματοδότηση έργων για την απορρόφηση διοξειδίου του άνθρακα από την ατμόσφαιρα. Τον Οκτώβριο του 2021, περίπου 350 περιβαλλοντικές οργανώσεις έστειλαν στον Αμερικανό πρόεδρο Τζο Μπάιντεν επιστολή στην οποία υποστήριζαν ότι το Net Zero είναι «αναποτελεσματικό και επικίνδυνο» για το περιβάλλον, «άδικο» για τις τοπικές κοινωνίες, «προωθεί την ανισότητα» μεταξύ πλούσιων και φτωχών χωρών και αποτελεί πράσινο ξέπλυμα. Όπως εξηγούσε και η ακτιβίστρια Γκρέτα Τούνμπεργκ, «είμαι στην ευχάριστη θέση να σας ανακοινώσω ότι θα είμαι Net Zero στις βρισιές. Αν πω κάτι ανάρμοστο, δεσμεύομαι να το αντισταθμίσω λέγοντας κάτι ευγενικό». Στην Ελλάδα είναι πλέον σπάνιο να βρει κανείς μια ρυπογόνο εταιρεία που να μην υπόσχεται την επίτευξη Net Zero μέχρι το 2050.
Όταν Αναφέρεται στα Βιώσιμα Αεροπορικά Καύσιμα αλλά Όχι σε Περιορισμό Πτήσεων
Τον Ιούλιο του 2022, δεκάδες ελληνικά ΜΜΕ δημοσίευσαν άρθρα για τη συνεργασία της Aegean με τα Ελληνικά Πετρέλαια με στόχο τη χρήση Βιώσιμων Αεροπορικών Καυσίμων (SAF). Οι τίτλοι μιλούσαν για «πράσινες αερομεταφορές» και «πράσινες πτήσεις». Η ανακοίνωση των δύο εταιρειών ανέφερε ότι τίθεται στόχος να αντικατασταθεί μόλις το 2% των παραδοσιακών καυσίμων έως το 2025 και μόνο για πτήσεις που αναχωρούν από τη Θεσσαλονίκη. Η συνολική ποσότητα των SAF που παράγεται παγκοσμίως υπολογίζεται σε «λιγότερο από 0,1% της συνολικής ζήτησης» και δεν αναμένεται να ξεπεράσει το 10% μέχρι το 2050.
Να σημειωθεί ότι τον Μάιο του 2022, περιβαλλοντικές οργανώσεις στην Ολλανδία κατέθεσαν μήνυση εναντίον της KLM για παραπλανητικά διαφημιστικά μηνύματα που αναφέρονταν σε επίτευξη στόχων Net Zero μέχρι το 2050, χρήση SAF και ανανέωση του στόλου της με νέα αεροσκάφη «αντιρρυπαντικής» τεχνολογίας.




Pinkwashing
Τον Μάρτιο του 2005, ενώ η Βαγδάτη βομβαρδιζόταν από τις αμερικανικές δυνάμεις, το περιοδικό New Yorker δημοσίευσε την ιστορία του Σαλάμ, ενός νεαρού γκέι από το Ιράκ ο οποίος διατηρούσε ένα από τα πρώτα blogs της χώρας. Ο Σαλάμ, γόνος μιας εύπορης ιρακινής οικογένειας, περιέγραφε τη φρίκη της ζωής στο καθεστώς του Σαντάμ Χουσεΐν μαζί με χιουμοριστικές λεπτομέρειες για τις προσωπικές του περιπέτειες, όπως το κουστούμι ενός μέλους των Ba'ath που είχε στην ντουλάπα του.
Σχεδόν δύο χρόνια αργότερα, καθώς η κυβέρνηση Μπους χτυπούσε και πάλι τα τύμπανα του πολέμου, αυτή τη φορά εναντίον του Ιράν, ο διεθνής Τύπος πλημμύρισε από αναφορές για τη δημόσια εκτέλεση δι’ απαγχονισμού δύο Ιρανών εφήβων, του Αγιάζ Μαρχονί και του Μαχμούντ Ασγκαρί, οι οποίοι, σύμφωνα με τα δημοσιεύματα, είχαν ομοφυλοφιλικές σχέσεις. Φωτογραφίες έδειχναν τους δύο νέους σε κατάσταση σοκ και με δάκρυα στα μάτια να «ανακρίνονται» από δημοσιογράφους καθώς οδηγούνταν στην αγχόνη. Το θέμα, που ανέδειξε η βρετανική οργάνωση Outrage, έλαβε τεράστιες διαστάσεις και δεκάδες ΛΟΑΤΚΙ οργανώσεις ζητούσαν την άμεση παρέμβαση του Στέιτ Ντιπάρτμεντ με την επιβολή νέων κυρώσεων και τον διεθνή αποκλεισμό της Τεχεράνης.
Τα δύο περιστατικά στηρίζονταν σε πραγματικές πληροφορίες και αναμφίβολα είχαν έντονο δημοσιογραφικό ενδιαφέρον. Με μια πιο προσεκτική ματιά όμως στον χρόνο και τον τρόπο μετάδοσης των πληροφοριών, διαπιστώνουμε ότι εντάσσονταν σε μια μεγαλύτερη επιχείρηση προπαγάνδας, στην προσπάθεια δηλαδή να συγκαλυφθούν ή να δικαιολογηθούν επονείδιστες πράξεις οργανώσεων, χωρών ή κυβερνήσεων μέσω αναφορών στα δικαιώματα της ΛΟΑΤΚΙ κοινότητας. Το σημαντικότερο πρόβλημα όμως ήταν ότι η εργαλειοποίηση αυτών των ζητημάτων έθετε σε κίνδυνο τους ίδιους τους ανθρώπους που υποτίθεται ότι θα προστάτευε.
Στο Ιράκ, ο ποινικός κώδικας τον οποίο είχε θεσπίσει το Μπααθικό κόμμα από το 1969 δεν χαρακτήριζε την ομοφυλοφιλία ως αδίκημα. Στην Αγγλία, η αποποινικοποίηση ήρθε το 1967, σχεδόν μια δεκαετία μετά τον χημικό ευνουχισμό του πατέρα της πληροφορικής, Άλαν Τιούρινγκ. Ακόμα και σήμερα, υπάρχουν 69 χώρες στις οποίες η ομοφυλοφιλία διώκεται με βάση ποινικούς κώδικες που θεσπίστηκαν στα χρόνια της ευρωπαϊκής, κυρίως βρετανικής, αποικιοκρατίας.
Προφανώς, αυτό δεν σήμαινε ότι η κατάσταση στο Ιράκ πριν από την αμερικανική εισβολή ήταν καλή ή φυσιολογική. Οι διώξεις ήταν συνεχείς, ενώ η κατάσταση επιδεινώθηκε μετά τον πόλεμο Ιράν-Ιράκ, όταν ο Σαντάμ Χουσεΐν ήταν σύμμαχος των ΗΠΑ στην περιοχή. Παρόλα αυτά, το Ιράκ βρισκόταν σε καλύτερη θέση σε σχέση με αρκετά καθεστώτα της περιοχής, για τα οποία δεν γράφτηκαν ποτέ τόσα καταδικαστικά κείμενα στα διεθνή ΜΜΕ.
Πολύ λιγότερα γράφτηκαν για το γεγονός ότι λίγα χρόνια μετά την εισβολή, ενώ το Ιράκ ήταν ακόμα σχεδόν προτεκτοράτο των ΗΠΑ, εκθέσεις του ΟΗΕ και της οργάνωσης Human Rights Watch αποκάλυπταν ότι η κατάσταση για τη ΛΟΑΤΚΙ κοινότητα είχε επιδεινωθεί δραματικά. Οι εκθέσεις κατέγραφαν συνεχείς πογκρόμ με εκατοντάδες δολοφονίες γκέι ανδρών και θανατικές ποινές από θρησκευτικά «δικαστήρια» καθώς η χώρα βυθιζόταν σε σιιτο-σουνιτικές συγκρούσεις, που εν μέρει υποδαύλιζαν οι ΗΠΑ για να διατηρούν τον έλεγχο της περιοχής.
Η περίπτωση της εκτέλεσης των δύο εφήβων στο Ιράν ήταν ακόμα πιο σύνθετη. Οργανώσεις ανθρωπίνων δικαιωμάτων, όπως η Διεθνής Αμνηστία και η Human Rights Watch, είχαν προειδοποιήσει ότι πιθανότατα η υπόθεση δεν σχετιζόταν με τις σεξουαλικές προτιμήσεις των θυμάτων. Νεότερες πληροφορίες ανέφεραν ότι οι δύο νέοι είχαν βιάσει ένα 13χρονο αγοράκι. Η παρανόηση φαίνεται να ξεκίνησε από λάθος στη μετάφραση της είδησης από τα περσικά στα αγγλικά από την οργάνωση Outrage.
Όποιες και αν ήταν οι κατηγορίες, η δημόσια εκτέλεση δύο νέων ανθρώπων παραμένει ένα φρικτό γεγονός, που δικαίως προκάλεσε διεθνή κατακραυγή. Η δημοσιογραφική κάλυψη όμως εξυπηρετούσε ιδεολογικούς σκοπούς. Όπως εξηγούσε ο ερευνητής Ρίτσαρντ Κιμ στο περιοδικό Nation, «η αντίληψή μας για το περιστατικό παραμορφώθηκε μέσα από το πρίσμα ιδεολογικών συγκρούσεων για τη φύση και τους κινδύνους του ριζοσπαστικού Ισλάμ». Οι θεωρίες για τη «σύγκρουση των πολιτισμών», συνέχιζε ο Κιμ, «οι οποίες υποτίθεται ότι φέρνουν σε αντιπαράθεση τις φωτισμένες, κοσμικές κοινωνίες της Δύσης με τις θεοκρατικές, καταπιεστικές κοινωνίες του Ισλάμ, υπονόμευσαν την ικανότητά μας να μεταφέρουμε με ακρίβεια τα πραγματικά στοιχεία του ρεπορτάζ».
Η δημοσιογραφική «αποτυχία» βέβαια δεν ήταν και τόσο αθώα. Αν οι εκτελεσθέντες ήταν πράγματι δράστες ομαδικού βιασμού, το ενδιαφέρον θα έπρεπε να επικεντρωθεί στο ζήτημα της θανατικής ποινής και στην επιβολή της σε ανήλικους. Αν τιμωρήθηκαν για τις σεξουαλικές τους προτιμήσεις, η υπόθεση αφορούσε πρωτίστως το φρικτό ομοφοβικό πρόσωπο του Ιράν. Το πρόβλημα ήταν ότι, σύμφωνα με τον Ρίτσαρντ Κιμ, από το 1990 μέχρι το 2005 οι ΗΠΑ είχαν εκτελέσει περισσότερους ανήλικους σε σχέση με το Ιράν (19 έναντι 17). Αν λοιπόν τα ρεπορτάζ εστίαζαν στη θανατική ποινή, υπήρχε ο κίνδυνος η Ουάσινγκτον να εμφανιζόταν πιο αντιδραστική ακόμα και από την Τεχεράνη. Αντίθετα, η είδηση της εκτέλεσης δύο παιδιών που απλώς έκαναν έρωτα επιβεβαίωνε το αφήγημα της σύγκρουσης των πολιτισμών ανάμεσα στην πεφωτισμένη Δύση και τη σκοταδιστική Ανατολή. Το Ιράν ήταν υπόλογο και στις δύο περιπτώσεις, οι ΗΠΑ όμως αναζητούσαν ένα «ροζ πλυντήριο» για να δικαιολογήσουν την επιθετικότητά τους απέναντι στην Τεχεράνη.
Πρέπει φυσικά να θυμόμαστε πως αν μια χώρα εργαλειοποιεί τις καταγγελίες εναντίον μιας άλλης χώρας για καταπάτηση των δικαιωμάτων της ΛΟΑΤΚΙ κοινότητας, αυτό δεν σημαίνει ότι οι καταγγελίες αυτές είναι αβάσιμες. Το Ιράν είναι πραγματικά μια κόλαση για τα ΛΟΑΤΚΙ άτομα, ανεξάρτητα από το αν οι ΗΠΑ χρησιμοποιούν αυτό το επιχείρημα για να προωθήσουν τα γεωπολιτικά τους συμφέροντα. Επίσης, σε καμία περίπτωση δεν πρέπει να θεωρούμε ότι τα θύματα που καταγγέλλουν τη στοχοποίησή τους λειτουργούν σαν «πράκτορες» κάποιας ξένης δύναμης. Δυστυχώς, σε αρκετές περιπτώσεις, αυτό ακριβώς είναι το αποτέλεσμα της προπαγάνδας — τα άτομα που υποτίθεται ότι προστατεύει καταλήγουν να αντιμετωπίζονται στη χώρα τους σαν «πέμπτη φάλαγγα» του εχθρού. Είναι χαρακτηριστικό πως όταν το 2012 το δημοτικό συμβούλιο της Μόσχας απαγόρευσε την εκδήλωση του Gay Pride, η ναζιστική οργάνωση Χρυσή Αυγή χαιρέτησε την απόφαση με το παρακάτω μήνυμα στην ιστοσελίδα της: «Τέτοιες αποφάσεις είναι προς το συμφέρον της κοινωνίας και κατά των εκφυλιστικών σχεδίων που προωθούν οι δυνάμεις της παγκοσμιοποίησης».
Δεκάδες παρόμοια περιστατικά αποδεικνύουν ότι τα τελευταία χρόνια η προπαγάνδα αποκτά όλο και μεγαλύτερη σημασία στις διεθνείς επιχειρήσεις προπαγάνδας. Όπως εξηγεί ο καθηγητής Πολιτικών Επιστημών Ομάρ Ενκαρνασιόν, η «διπλωματία των δικαιωμάτων των γκέι» κλιμακώθηκε κατά την προεδρία του Ομπάμα, όταν το Στέιτ Ντιπάρτμεντ άρχισε να δαπανά εκατομμύρια δολάρια για σχετικές εκδηλώσεις που διοργάνωναν αμερικανικές πρεσβείες σε όλο τον κόσμο. Η καθηγήτρια Νομικής στο Πανεπιστήμιο Κολούμπια, Κάθριν Φρανκ, υποστήριξε τότε ότι η κυβέρνηση Ομπάμα «χρησιμοποιεί το θετικό της προφίλ για τα δικαιώματα των γκέι [...] για να απομακρύνει την κριτική από αμφιλεγόμενες πολιτικές της (όπως τη βίαιη απέλαση παράτυπων μεταναστών, τη χρήση drones για την εκτέλεση αμάχων και την αποτυχία της να ασκήσει διώξεις εναντίον ατόμων και φορέων που σχετίζονται με την οικονομική κρίση του 2008)». Η προπαγάνδα, συνέχιζε η ίδια, «μετατρέπεται σε ένα αποτελεσματικό εργαλείο για [τις χώρες που θέλουν] να παρουσιάσουν προοδευτικό προφίλ, ενώ οι πολιτικές τους στην εθνική ασφάλεια, τη μετανάστευση, την εισοδηματική ανισότητα και το μιλιταρισμό είναι κάθε άλλο παρά προοδευτικές».
Το φαινομενικά παράδοξο είναι ότι ακόμα και όταν ο Ομπάμα και η Χίλαρι Κλίντον εγκατέλειψαν την εξουσία, οι Ρεπουμπλικάνοι του Τραμπ συνέχισαν την προπαγάνδα στο εξωτερικό, τη στιγμή που εντός συνόρων συμμαχούσαν με δυνάμεις που αντιστρατεύονταν τα δικαιώματα όλων των μειονοτήτων. Όταν ο πρόεδρος Τραμπ κλιμάκωσε την αντιπαράθεση με την Τεχεράνη, αποχωρώντας από τη συμφωνία για τα πυρηνικά όπλα και δολοφονώντας τον Ιρανό στρατηγό Κασέμ Σολεϊμανί, αρκετά αμερικανικά ΜΜΕ και Ρεπουμπλικάνοι θυμήθηκαν την τραγική κατάσταση στην οποία ζουν τα μέλη της ΛΟΑΤΚΙ κοινότητας στο Ιράν. Ο ίδιος ο Τραμπ, κατά τη διάρκεια ομιλίας του στα Ηνωμένα Έθνη, αφού καταδίκασε το «αυταρχικό καθεστώς» της Τεχεράνης, δήλωσε ότι η κυβέρνησή του «συνεργάζεται με άλλες χώρες για να σταματήσει η ποινικοποίηση της ομοφυλοφιλίας». Λίγους μήνες νωρίτερα, όμως, ο ίδιος είχε απαγορεύσει την ένταξη τρανσέξουαλ στο στρατό, είχε περικόψει τις ερευνητικές δαπάνες για το AIDS και είχε στηρίξει το «δικαίωμα» γιατρών να προσφέρουν θεραπεία μόνο σε ετεροφυλόφιλους. Ο αντιπρόεδρός του, Μάικ Πενς, όταν ήταν κυβερνήτης στην Ιντιάνα, είχε προωθήσει νόμο που θα επέτρεπε σε όλες τις επιχειρήσεις να αρνούνται κάθε υπηρεσία σε μέλη της ΛΟΑΤΚΙ κοινότητας.
Ακόμα όμως και αυτή η διπροσωπία των Αμερικανών προέδρων ωχριά μπροστά στις επιχειρήσεις προπαγάνδας του Ισραήλ, το οποίο έφερε την προπαγάνδα στον πυρήνα της εξωτερικής και εσωτερικής του πολιτικής. Στόχος του Τελ Αβίβ ήταν να προωθήσει στα διεθνή ΜΜΕ αλλά και απευθείας στη ΛΟΑΤΚΙ κοινότητα την εικόνα ότι αποτελεί μια όαση μέσα στην ομοφοβική έρημο του αραβικού και ισλαμικού κόσμου. Η επιχείρηση εντάχθηκε στην ευρύτερη καμπάνια με την επωνυμία Brand Israel, η οποία τέθηκε σε εφαρμογή το 2005 και στόχευε κυρίως σε άνδρες ηλικίας 18 έως 25 ετών. Με τη στήριξη κολοσσιαίων εταιρειών δημοσίων σχέσεων, όπως η Saatchi & Saatchi (που πρόσφερε τις υπηρεσίες της δωρεάν) και η TBWA, οι Ισραηλινοί αξιωματούχοι είχαν στη διάθεσή τους απεριόριστα κεφάλαια και τεχνογνωσία για να στήσουν την εικόνα μιας σεξουαλικά απελευθερωμένης χώρας.
Παραδόξως βέβαια, μία από τις πρώτες καμπάνιες τους ήταν ακραία σεξιστική. Το Ισραηλινό προξενείο στη Νέα Υόρκη έστησε ένα θέμα για λογαριασμό του ανδρικού περιοδικού Maxim, στο οποίο γυναίκες πιλότοι της Ισραηλινής Πολεμικής Αεροπορίας πόζαραν σε προκλητικές στάσεις με τις στολές τους ή με μπικίνι. «Είναι κουκλάρες και μπορούν να λύσουν ένα ουζι σε δευτερόλεπτα», έγραφε το άρθρο που εξηγούσε πως η εξωτερική τους εμφάνιση και η υποταγή τους στη στρατιωτική πειθαρχία τις καθιστούν εξαιρετικές συζύγους. Το θέμα χαρακτηρίστηκε «πορνογραφικό» από βουλεύτριες στην Κνεσέτ.
Γρήγορα πάντως η προπαγάνδα άρχισε να αποκτά όλο και σημαντικότερο ρόλο για την καμπάνια Brand Israel. Όπως αποκάλυψε το 2006 η εφημερίδα Haaretz, το Ισραηλινό υπουργείο Εξωτερικών πλήρωνε όλα τα έξοδα δημοσιογράφων από ΛΟΑΤΚΙ περιοδικά για να επισκεφθούν τη χώρα και να παρακολουθήσουν τα πρώτα Gay Pride. Το γεγονός ότι εκείνη την περίοδο ορθόδοξοι Εβραίοι δολοφονούσαν ισραηλινά ΛΟΑΤΚΙ άτομα δεν φάνηκε να πτοεί ούτε το υπουργείο ούτε τους δημοσιογράφους. (Αν και η πρώτη αποστολή το 2006 αναβλήθηκε λόγω της ισραηλινής επιδρομής στον Λίβανο που στοίχισε τη ζωή περίπου 1.200 Λιβανέζων). Δέκα χρόνια αργότερα, και μερικές δεκάδες εκατομμύρια δολάρια πιο μετά, το Ισραήλ είχε εδραιώσει την εικόνα του στα διεθνή ΜΜΕ ως «παράδεισος των γκέι», παρά το γεγονός ότι η νομοθεσία στη χώρα είναι σκληρή για τα δικαιώματα των ΛΟΑΤΚΙ ζευγαριών και η Ισραηλινή κοινωνία βαθιά ομοφοβική. (Το 46% πιστεύει ότι η ομοφυλοφιλία είναι «διαστροφή», σε σύγκριση με το 10% των Γάλλων, ενώ το ποσοστό ξεπερνά το 71% στους υπερ-ορθόδοξους.) Ο στόχος για το Τελ Αβίβ ήταν διπλός: από τη μία έστησε μια τεράστια τουριστική βιομηχανία (μόνο το Pride αποφέρει πάνω από 50 εκατ. ευρώ) και από την άλλη ενίσχυσε τη δαιμονοποίηση των Αράβων, ειδικά των Παλαιστινίων, οι οποίοι παρουσιάζονται σαν ορδές ομοφοβικών δολοφόνων.
Η προπαγάνδα, όπως εξηγεί ο δημοσιογράφος και συγγραφέας Ζαν Στερν στο βιβλίο του Le Mirage Gay à Tel Aviv, «δεν είναι παρά ένα τέχνασμα, ολέθριο ως προς την ουσία του και αηδιαστικό ως προς τη μορφή του, που κρύβει ομοφοβία, ρατσισμό, αποκλεισμό και κατοχή». Βετεράνος του κινήματος των γκέι στη Γαλλία και τακτικός επισκέπτης του Ισραήλ και των Παλαιστινιακών Εδαφών, ο Στερν περιγράφει με σκληρό και γλαφυρό τρόπο την εικόνα του ισραηλινού pinkwashing. (Το παρακάτω απόσπασμα δημοσιεύτηκε μεταφρασμένο στο Le Monde).
Και όμως, αυτή η χώρα «που συμπαθεί» τους ΛΟΑΤΚΙ δεν μπορεί να είναι «τόσο φρικτή όσο λέγεται» με τους Παλαιστινίους, με διαβεβαιώνει το καλοκαίρι του 2016 ένας Γάλλος γκέι τουρίστας που θέλει να το πιστέψει. Στην πραγματικότητα, το Ισραήλ συνεχίζει με το pinkwashing ό,τι έχει επιχειρήσει από το 1948: να σβήσει τους Άραβες της Παλαιστίνης, προσαρτώντας ευκαιρίας δοθείσης και την αραβική LGBTQ υποκουλτούρα που γεννήθηκε στο Κάιρο, τη Βαγδάτη και την Τεχεράνη. Επειδή σε αυτό το Gay Pride που είναι το Τελ Αβίβ, οι «Άραβες» είναι, χωρίς να το θέλουν, μέρος της στρατηγικής μάρκετινγκ και των εικόνων που την απεικονίζουν. Σώματα, ρούχα, στάση, σεξ: κατασχέτουν την επιθυμία για τον Άραβα, που βρίσκεται στην καρδιά των δυτικών ομοφυλοφιλικών φαντασιώσεων εδώ και δεκαετίες, από τους οίκους ανοχής του Νείλου μέχρι τα προάστια των πόλεων. Το Ισραήλ έχει κλέψει τα αραβικά εδάφη και κλέβει τώρα και τις ψωλές τους. Το Ισραήλ καυλώνει τους δυτικούς ομοφυλόφιλους με μια εικονογραφία που διαπνέεται από τον αραβικό πολιτισμό, στέλνοντας έναν στρατό να σφαγιάζει τους Παλαιστινίους.
Αν και η προπαγάνδα έχει συνδεθεί τα τελευταία χρόνια με την πολιτική κρατών όπως οι ΗΠΑ και το Ισραήλ, αυτή η πρακτική γνωρίζει ραγδαία διάδοση και στον χώρο των επιχειρήσεων που προσπαθούν να βελτιώσουν την εικόνα τους ή να συγκαλύψουν άλλες επιλογές τους. Η Amazon, για παράδειγμα, προωθεί κάθε χρόνο στα ΜΜΕ το γεγονός ότι βραβεύεται από τη ΛΟΑΤΚΙ οργάνωση Human Rights Campaign (HRC) - παραλείποντας να σημειώσει ότι η ίδια χρηματοδοτεί τη συγκεκριμένη οργάνωση. Παράλληλα, αρκετοί εργαζόμενοι έχουν καταγγείλει ομοφοβικές συμπεριφορές. Επίσης, αμέτρητοι εργάτες στις αποθήκες της εταιρείας, όπως η Τζαστίν Μεντίνα, έχουν καταγγείλει ότι τα ΛΟΑΤΚΙ άτομα είναι πάντα τα πρώτα θύματα των ακραίων αντεργατικών πολιτικών της Amazon, όπως των επιθέσεων στα συνδικάτα.
Λίγα χρόνια νωρίτερα, η βιομηχανία ενδυμάτων Benetton είχε παρουσιάσει μια ειδική κολεξιόν με θέμα το βρετανικό Pride και πρόσφερε το 20% των εσόδων στην οργάνωση Stonewall για τα δικαιώματα των ΛΟΑΤΚΙ ατόμων. Τα συγκεκριμένα ρούχα παράγονταν στην Τουρκία, όπου απαγορεύεται η πραγματοποίηση Pride.
Εταιρείες αφορούσαν και οι πρώτες σημαντικές καταγγελίες για προπαγάνδα που είδαν το φως της δημοσιότητας στην Ελλάδα. Η εταιρεία Eldorado Gold, που στην Ελλάδα έχει συνδέσει το όνομά της με την αστυνομοκρατία και την καταστροφή του φυσικού περιβάλλοντος στις Σκουριές, είχε επιχειρήσει το 2017 να γίνει χορηγός του Pride στην Αθήνα - οι διοργανωτές επέστρεψαν τα χρήματα της χορηγίας ύστερα από τις αντιδράσεις που προκλήθηκαν.
Σε διεθνές επίπεδο, ξεκινάμε θέτοντας ένα βασικό ερώτημα:** Βρίσκεται η χώρα, που κατηγορείται για καταπάτηση των δικαιωμάτων των ΛΟΑΤΚΙ, στο στόχαστρο μιας ισχυρότερης χώρας με μεγάλη επιρροή στα διεθνή ΜΜΕ; Υπάρχουν γειτονικές χώρες με χειρότερο ιστορικό στον συγκεκριμένο τομέα που μένουν στο απυρόβλητο; Σε αυτή την περίπτωση, ενδέχεται η κριτική που ασκείται από τα ΜΜΕ για την κατάσταση των δικαιωμάτων να εντάσσεται σε μια εκστρατεία προπαγάνδας — χωρίς αυτό να σημαίνει ότι οι κατηγορίες δεν ευσταθούν.
Επιχειρήσεις που πραγματοποιούν προπαγάνδα συχνά παρουσιάζουν ένα ροζ προφίλ στους καταναλωτές τους σε αναπτυγμένες χώρες, ενώ μεταφέρουν την παραγωγή τους σε χώρες όπου τα ΛΟΑΤΚΙ άτομα διώκονται από τις αρχές. Η προώθηση μιας ειδυλλιακής εικόνας μόνο στον τελευταίο κρίκο της αλυσίδας παραγωγής και διανομής ενός προϊόντος θεωρείται επίσης μέρος αυτής της στρατηγικής.
Εταιρείες σε όλο τον κόσμο συχνά χρηματοδοτούν οργανώσεις για τα δικαιώματα των ΛΟΑΤΚΙ ατόμων, ενώ παράλληλα στηρίζουν και ομοφοβικές οργανώσεις. Πρόκειται για μια ακόμη συνηθισμένη πρακτική που εντάσσεται στο πλαίσιο της προπαγάνδας.
Η στήριξη που παρέχει μια εταιρεία ή ένα κράτος σε ανθρώπους που βιώνουν στιγματισμό για τις σεξουαλικές τους προτιμήσεις δεν μπορεί να περιορίζεται σε μηνύματα συμπαράστασης και στην κυκλοφορία προϊόντων και φυλλαδίων με σημαίες ουράνιου τόξου. Πάντα πρέπει να αναρωτιόμαστε εάν αυτοί οι άνθρωποι έχουν ίσα δικαιώματα στην ιεραρχία της εταιρείας ή του κρατικού μηχανισμού.




Ψέματα και γραφήματα
«Στην καριέρα μου έμαθα να μην αποδίδω ποτέ σε δόλο όσα μπορούν να εξηγηθούν ευκολότερα από την αφηρημάδα, τη βιασύνη και την τσαπατσουλιά», έγραφε πριν από μερικά χρόνια ο Αλμπέρτο Κάιρο από το Πανεπιστήμιο του Μαϊάμι. Στο βιβλίο του How Charts Lie (Πώς ψεύδονται τα διαγράμματα) παρουσιάζει εκατοντάδες παραδείγματα στατιστικών διαγραμμάτων που παραπλανούν όσους τα διαβάζουν, χωρίς ο δημιουργός τους να έχει κακές προθέσεις. Η φράση του Κάιρο αποτελεί μια παράφραση του γνωστού αποφθέγματος ότι «ποτέ δεν πρέπει να αποδίδεις σε κακόβουλη πρόθεση οτιδήποτε μπορεί να εξηγηθεί επαρκώς με την ηλιθιότητα».
Μερικές δεκαετίες νωρίτερα, όμως, ο συγγραφέας Ντάρελ Χαφ είχε εκφράσει την ακριβώς αντίθετη άποψη στο βιβλίο του How to Lie with Statistics (το οποίο κυκλοφόρησε στα ελληνικά με τον τίτλο Η απάτη της στατιστικής). «Τα υποτιθέμενα αθώα λάθη», εξηγούσε, «φτιάχνουν ωραίες ιστορίες». Ο ίδιος μάλιστα επισήμαινε ότι συχνά υπάρχει μια εγγενής προκατάληψη στη μεθοδολογία ορισμένων ερευνών, η οποία πάντα κινείται προς μια συγκεκριμένη κατεύθυνση: «την κατεύθυνση του ανθρώπου με τα περισσότερα χρήματα, την καλύτερη εκπαίδευση, πληροφόρηση και εμφάνιση».
Παρεμπιπτόντως, ο Χαφ μάλλον ήξερε πολύ καλύτερα τι έλεγε, γιατί δουλειά του ήταν πράγματι να παραπληροφορεί τον κόσμο. Όπως έγινε γνωστό μερικά χρόνια μετά την έκδοση του βιβλίου του, πληρωνόταν από το λόμπι των μεγάλων καπνοβιομηχανιών για να αντικρούει όσους επιστήμονες μιλούσαν για τις βλαβερές συνέπειες του καπνίσματος.
Αναζητώντας, πάντως, σχετικά παραδείγματα από τα ελληνικά μέσα ενημέρωσης, διαπιστώνουμε ότι και οι δύο συγγραφείς μπορεί να έχουν δίκιο. Για την ακρίβεια, ο δόλος δίνει πολύ συχνά μάχη με την ηλιθιότητα και κυρίως με την προχειρότητα για το ποιος θα παρουσιάσει σημαντικά δημοσκοπικά δεδομένα με τον πιο παραπλανητικό τρόπο.
Ένα καλό παράδειγμα, το οποίο ενδεχομένως θα έπρεπε να διδάσκεται σε σχολές δημοσιογραφίας για το πώς να μην παρουσιάζεις τα αποτελέσματα μιας δημοσκόπησης, μας έδωσε το MEGA τον Μάρτιο του 2021. Σε ρεπορτάζ διάρκειας δύο λεπτών για δημοσκόπηση που είχε πραγματοποιήσει η εταιρεία GPO για λογαριασμό της εφημερίδας Τα Νέα, παρουσίασε τέσσερα γραφήματα κάνοντας πέντε λάθη.
 
	Στα αποτελέσματα για την πρόθεση ψήφου, η ΝΔ λάμβανε 26,4% και ο ΣΥΡΙΖΑ 22,7%. Η στήλη όμως του ΣΥΡΙΖΑ είχε το μισό ύψος από αυτή της ΝΔ, πάνω από το εικονίδιο με το λογότυπο του κάθε κόμματος. Για να ισχύει αυτό, θα έπρεπε το ποσοστό του ΣΥΡΙΖΑ να είναι 18,2%. Παρεμπιπτόντως, στο ίδιο γράφημα το Κίνημα Αλλαγής παρουσίαζε ποσοστό 7,7%, ενώ η δημοσκόπηση της GPO τού είχε δώσει 7,1%.

Πρόθεση ψήφου στις βουλευτικές εκλογές
 
	Κόμμα
	Ποσοστό

	ΝΔ 	26,4% 
	ΣΥΡΙΖΑ 	22,7% 
	Κίνημα Αλλαγής 	7,7% 

Προβάδισμα ΝΔ με 13,7% έναντι του ΣΥΡΙΖΑ
Πηγή: Μεσημβρινό δελτίο ειδήσεων MEGA, 6/3/2021
 
	Στο δεύτερο γράφημα παρουσιάζεται η απάντηση στην ερώτηση αν η κυβέρνηση πρέπει να κάνει δεκτό το αίτημα του Δημήτρη Κουφοντίνα για μεταφορά του στις Φυλακές Κορυδαλλού. Ενώ οι απαντήσεις ήταν 57,7% «όχι» και 20,9% «ναι», στο γράφημα οι δύο στήλες είχαν ακριβώς το ίδιο ύψος.

Πιστεύετε ότι η κυβέρνηση πρέπει να κάνει δεκτό το αίτημα του Δ. Κουφοντίνα για μεταφορά του στις Φυλακές Κορυδαλλού προκειμένου αυτός να σταματήσει την απεργία πείνας και να αποφευχθεί ενδεχόμενος θάνατός του;
 
	Απάντηση
	Ποσοστό

	Όχι 	57,7% 
	Ναι 	20,9% 

3) Στο τρίτο γράφημα, για το ερώτημα «Πώς κρίνετε τους συνολικούς χειρισμούς της κυβέρνησης για την αντιμετώπιση της πανδημίας;», το 29,26% απάντησε «Αρνητικά» και το 28,89% «Θετικά». Το MEGA όμως κατάφερε να παρουσιάσει το ποσοστό 28,89% σαν μεγαλύτερο του 29,26%.
Πώς κρίνετε τους συνολικούς χειρισμούς της κυβέρνησης για την αντιμετώπιση της πανδημίας;
 
	Απάντηση
	Ποσοστό

	Θετικά 	28,89% 
	Αρνητικά 	29,26% 
	Μάλλον θετικά 	13,5% 
	Μάλλον αρνητικά 	6,4% 
	ΔΞ/ΔΑ 	6,4% 

Πηγή: Μεσημβρινό δελτίο ειδήσεων MEGA, 6/3/2021
4) Στο τέταρτο και τελευταίο γράφημα, η δημοσκόπηση έδειχνε ότι το 21% των ερωτηθέντων πίστευε ότι από την πλευρά της κυβέρνησης υπήρξε προσπάθεια συγκάλυψης στην υπόθεση Λιγνάδη, ενώ το 55,3% ότι δεν υπήρξε. Το MEGA για μια ακόμη φορά έδειχνε ότι ο αριθμός 31% είναι μεγαλύτερος από το 55%.
Πιστεύετε ότι υπήρξε από την πλευρά της κυβέρνησης προσπάθεια συγκάλυψης της υπόθεσης Λιγνάδη;
 
	Απάντηση
	Ποσοστό

	Ναι 	21% 
	Όχι 	55,3% 
	Μάλλον ναι 	18,6% 
	Μάλλον όχι 	35% 

Πηγή: Μεσημβρινό δελτίο ειδήσεων MEGA, 6/3/2021
Αν προσπαθούσαμε να αποδώσουμε σε δόλο τα πέντε στοιχεία παραπληροφόρησης που παρουσιάστηκαν σε τέσσερα γραφήματα, θα καταλήγαμε στο συμπέρασμα ότι το MEGA πάσχει από κάποια μορφή διπολικής διαταραχής, αφού στο πρώτο και το τρίτο γράφημα στηρίζει τις θέσεις της κυβέρνησης και στο δεύτερο και το τέταρτο στρέφεται εναντίον της.
Μιλώντας όμως με έναν εργαζόμενο στο MEGA, διαπίστωσα ότι η απάντηση στο τι ακριβώς είχε συμβεί ήταν πολύ πιο απλή. Ο σταθμός, αντί να διαθέτει ειδικό τμήμα για το σχεδιασμό των γραφημάτων, ανέθετε σε κάθε δημοσιογράφο να φτιάχνει μόνος του τα γραφήματα χρησιμοποιώντας το λογισμικό Excel. Στις περισσότερες περιπτώσεις, τα γραφήματα φαίνεται να έχουν σχεδιαστεί πρόχειρα και οι στήλες να έχουν τοποθετηθεί «με το μάτι», αφού υπάρχουν λάθη όχι μόνο στο ύψος τους αλλά και στη μεταξύ τους απόσταση.
Όπως μου εξήγησε ένας στατιστικολόγος, παλαιότερα θεωρούνταν αδιανόητο να ετοιμάζουν οι δημοσιογράφοι και όχι οι εταιρείες δημοσκοπήσεων τα γραφήματα, καθώς απαιτείται γνώση και εμπειρία από τις χρωματικές επιλογές μέχρι την αντιστοίχηση των μεγεθών με τα ποσοστά. Χωρίς επαρκή εκπαίδευση και με ελάχιστο χρόνο στη διάθεσή τους, λόγω του υπερβολικού φόρτου εργασίας, οι δημοσιογράφοι ήταν λογικό να κάνουν συνεχώς λάθη στο σχεδιασμό των γραφημάτων.
Το πρόβλημα, λοιπόν, στη συγκεκριμένη περίπτωση δεν ήταν πολιτικό, αλλά πρωτίστως οικονομικό και συγκεκριμένα εργασιακό.
Σημαίνει μήπως αυτό ότι ο Αλμπέρτο Κάιρο έχει δίκιο όταν μας καλεί να αποδώσουμε σε προχειρότητα και όχι σε κακόβουλες προθέσεις τα «πειραγμένα» γραφήματα; Η αλήθεια είναι ότι εξετάζοντας σειρά ανάλογων περιπτώσεων στην τηλεόραση του ΣΚΑΪ, δεν καταφέραμε να εντοπίσουμε «λάθη» που να έρχονται σε σύγκρουση με τις πολιτικές θέσεις του σταθμού. Αντίθετα, σε μία περίπτωση ήταν περισσότερο από εμφανές ότι η παραπλάνηση των τηλεθεατών ήταν εσκεμμένη.
Τον Ιανουάριο του 2015, για παράδειγμα, σε γράφημα για την πρόθεση ψήφου (τι θα ψήφιζε κάποιος αν γίνονταν εκλογές την επόμενη Κυριακή), το Ποτάμι συγκέντρωνε 4,79%, αλλά η στήλη του εμφανιζόταν μεγαλύτερη από εκείνη του ΚΚΕ με 4,83%.
Πρόθεση ψήφου**
Σε δημοσκόπηση της 5ης Ιανουαρίου 2014, η πρόθεση ψήφου καταγράφεται ως εξής:
 
	Κόμμα
	Ποσοστό

	ΝΔ 	43,0% 
	ΣΥΡΙΖΑ 	27,4% 
	ΚΚΕ 	9,2% 
	Το Ποτάμι 	4,7% 
	Χρυσή Αυγή 	4,9% 

Πηγή: Κεντρικό δελτίο ειδήσεων ΣΚΑΪ, 5/1/2014.
Λίγους μήνες νωρίτερα, σε δημοσκόπηση για το εάν η χώρα θα έπρεπε να οδηγηθεί σε εκλογές για τον διάδοχο του Προέδρου της Δημοκρατίας Καρόλου Παπούλια, το 49,5% ζητούσε προσφυγή στις κάλπες και το 42,3% πίστευε ότι τον επόμενο Πρόεδρο πρέπει να τον εκλέξει η παρούσα Βουλή (περίοδος συγκυβέρνησης ΝΔ, ΠΑΣΟΚ και ΔΗΜΑΡ). Στην πίτα που παρουσίασε ο σταθμός, το 49% καταλάμβανε αισθητά περισσότερο χώρο.
Πρέπει η παρούσα Βουλή να εκλέξει τον επόμενο Πρόεδρο της Δημοκρατίας;
 
	Απάντηση
	Ποσοστό

	Ναι 	42,3% 
	Όχι 	49,5% 

Πηγή: Κεντρικό δελτίο ειδήσεων ΣΚΑΪ, 17/10/2014.

Στις περιπτώσεις πάντως που ο ΣΚΑΪ δεν αναπαρήγε τις θέσεις κάποιας δεξιάς κυβέρνησης, αναλάμβαναν οι κυβερνήσεις να αναπαράγουν τα παραπλανητικά γραφήματα του σταθμού. Τον Μάιο του 2020, ο επίσημος λογαριασμός του Υπουργείου Υγείας προώθησε γράφημα που ανέφερε ότι η Ελλάδα ήταν «πρώτη στα τεστ ανά κρούσμα κορονοϊού». Ωστόσο, η Ελλάδα βρέθηκε στην πρώτη θέση μόνο επειδή από το γράφημα έλειπαν 26 χώρες που είχαν περισσότερα τεστ ανά κρούσμα.
Δεν είναι ίσως τυχαίο ότι το μήνυμα περί «Greek statistics» (αναφορά στα περίφημα Greek statistics για τα στοιχεία της ΕΛΣΤΑΤ) αναπαρήχθη πολλές φορές. Το παράδοξο όμως είναι ότι τέτοιου είδους παραποίηση της πραγματικότητας σπανίζει σε αναπτυγμένες χώρες, επειδή εκεί χρησιμοποιούνται πιο αποτελεσματικές μέθοδοι παραπλάνησης χωρίς να παραβιάζονται οι κανόνες της ειλικρίνειας.
Η επίπτωση που μπορεί να έχει ένα γράφημα στην αντίληψη ενός ατόμου για ένα θέμα είναι τεράστια, καθώς η γραφιστική απεικόνιση προσδίδει μια αίσθηση αντικειμενικότητας και επιστημονικού κύρους. Έρευνα του 2014 από το Πανεπιστήμιο της Νέας Υόρκης έδειξε ότι η παρουσίαση γραφημάτων επηρέαζε τη στάση των ανθρώπων σε θέματα στα οποία δεν είχαν ήδη εδραιωμένη άποψη. Αντίθετα, όσοι είχαν άποψη επηρεάζονταν περισσότερο από στοιχεία σε πίνακες.
Καθώς τα ΜΜΕ και οι πολιτικές καμπάνιες παρουσιάζουν όλο και περισσότερες γραφικές απεικονίσεις στατιστικών στοιχείων, αξίζει να εξεταστούν οι πιο συνηθισμένες απάτες και λάθη που παρατηρούνται.
Πάρε το μηδέν
Στην τελευταία του θητεία, ο πρόεδρος Τζορτζ Μπους προώθησε φοροαπαλλαγές για τους πλούσιους, οι οποίες θα έληγαν το 2012. Εάν ο νέος πρόεδρος (Ομπάμα) δεν ανανέωνε αυτές τις ρυθμίσεις, οι φόροι θα αυξάνονταν μόνο για τους πλούσιους. Εκείνη την εποχή, το δίκτυο Fox News παρουσίασε γράφημα για να εξηγήσει την αύξηση. Το κείμενο για την αύξηση των φόρων για τους πλούσιους ήταν σε μικρότερη γραμματοσειρά ώστε να μην είναι άμεσα αντιληπτό.
Πηγή: Fox News, Αύγουστος 2012.
Το μυστικό στο συγκεκριμένο γράφημα βρίσκεται στο γεγονός ότι η γραμμή βάσης δεν ήταν το 0%, αλλά ξεκινούσε από το 34%. Ενώ η αύξηση της φορολογίας θα ήταν μικρότερη από 5%, το οπτικό μήνυμα που έστελνε το γράφημα ήταν ότι οι φόροι θα πενταπλασιάζονταν ή εξαπλασιάζονταν την επόμενη χρονιά.
Οι στατιστικολόγοι γνωρίζουν ότι η δημιουργία γραφημάτων που δεν έχουν ως βάση το μηδέν είναι μια από τις πιο συνηθισμένες πρακτικές εξαπάτησης. Ο Ντάρελ Χαφ, στο βιβλίο του Η απάτη της στατιστικής, υποστήριζε ότι ένα γράφημα πρέπει πάντα να έχει ως βάση το μηδέν. Αλλά είναι όντως έτσι;
Ξέχνα το μηδέν
Το 2015, το αμερικανικό περιοδικό National Review ανάρτησε στο Twitter ένα γράφημα για την κλιματική αλλαγή με τον ισχυρισμό ότι ήταν το μοναδικό γράφημα που χρειαζόταν να δει κανείς. Το γράφημα έδειχνε τη μέση ετήσια αύξηση της θερμοκρασίας σε βαθμούς Φαρενάιτ από το 1880 έως το 2012. Αν και τα δεδομένα ήταν σωστά, το γράφημα απεικόνιζε μια ευθεία οριζόντια γραμμή, υπονοώντας ότι η θερμοκρασία του πλανήτη δεν είχε αλλάξει.
Ωστόσο, η μέση αύξηση της θερμοκρασίας κατά 1,4 βαθμούς Φαρενάιτ (0,8 βαθμοί Κελσίου) ήταν μια ιστορική μεταβολή. Όπως εξηγεί ο Αλμπέρτο Κάιρο, κατά τη Μικρή Εποχή των Παγετώνων η διαφορά θερμοκρασίας ήταν μόλις ένας βαθμός Κελσίου, αλλά είχε δραματικές επιπτώσεις.
Το πρόβλημα με το γράφημα του National Review ήταν ότι ξεκινούσε από τους 0 βαθμούς Φαρενάιτ (-17,7 Κελσίου) και έφτανε μέχρι τους 120 βαθμούς Φαρενάιτ (48,8 Κελσίου), με αποτέλεσμα να υπονοείται ότι, εφόσον δεν ζούμε στην κατάψυξη ή στην κόλαση, δεν υπάρχει πρόβλημα. Ένα σωστό γράφημα θα έδειχνε τις αλλαγές στη θερμοκρασία με πιο ρεαλιστική κλίμακα.
Μη μου τους κύκλους τάραττε
Ένα συνηθισμένο λάθος στα γραφήματα αφορά την απεικόνιση σε κυκλικά διαγράμματα. Αν θέλουμε να δείξουμε ότι η χώρα Α έχει διπλάσιο πληθυσμό από τη χώρα Β, ο κύκλος της χώρας Α πρέπει να έχει διπλάσιο εμβαδόν από τον κύκλο της χώρας Β. Ωστόσο, πολλοί σχεδιαστές αλλάζουν απλώς την ακτίνα του κύκλου, με αποτέλεσμα το εμβαδόν να αυξάνεται τέσσερις φορές αντί για δύο.
Στο παρακάτω γράφημα βλέπουμε το λάθος που κάνουν πολλοί σχεδιαστές. Ο κύκλος 1 έχει το αρχικό μέγεθος, ο κύκλος 2 έχει το διπλάσιο εμβαδόν και ο κύκλος 3 έχει τη διπλάσια ακτίνα, με εμβαδόν τετραπλάσιο. Συχνά μας παρουσιάζουν τον κύκλο 3, ενώ θα έπρεπε να μας δείχνουν τον κύκλο 2.
Προβλήματα με γραφήματα και απεικονίσεις
Συνεχίζοντας τη συζήτηση για τα προβλήματα στα γραφήματα, ας δούμε ένα παράδειγμα που αφορά τον υπολογισμό των μεγεθών σε γραφικά. Παρακάτω, εξετάζουμε την περίπτωση που οι σχεδιαστές αυξάνουν την ακτίνα ενός κύκλου και όχι το εμβαδό του, με αποτέλεσμα να αλλοιώνονται τα μεγέθη.
 
	Κύκλος
	Ακτίνα
	Εμβαδό

	Κύκλος 1 	29 px 	1962,5 px² 
	Κύκλος 2 	35,2 px 	3925 px² 
	Κύκλος 3 	50 px 	7850 px² 

Τα πράγματα γίνονται χειρότερα όταν οι γραφίστες χρησιμοποιούν σχέδια, όπως έναν κουμπαρά-γουρουνάκι, για να απεικονίσουν το μέγεθος της αποταμίευσης ενός νοικοκυριού. Αν αυξήσουμε το ύψος του σκίτσου δύο φορές, αυξάνουμε και το πλάτος δύο φορές, γεγονός που τετραπλασιάζει το εμβαδό. Ακόμη χειρότερα, ο αναγνώστης αντιλαμβάνεται το γουρουνάκι ως τρισδιάστατο, φαντάζοντάς το με μεγαλύτερο πάχος. Έτσι, ο όγκος του αυξάνεται οκτώ φορές. Αν το μικρό γουρουνάκι αντιστοιχεί σε αποταμίευση 40 ευρώ, το μεγάλο αντιστοιχεί σε 320 ευρώ.
Τρισδιάστατες πίτες
Η χρήση τρισδιάστατων γραφημάτων είναι ιδιαίτερα επικίνδυνη. Ας εξετάσουμε το παράδειγμα μιας τρισδιάστατης πίτας όπου το σκούρο χρώμα αντιστοιχεί στο 30% του συνόλου. Η τοποθέτηση του 30% στο μπροστινό μέρος της πίτας διπλασιάζει οπτικά το μέγεθός του.
 
	Χρώμα
	Τοποθέτηση
	Οπτική επιφάνεια

	Σκούρο 	Μπροστά 	Διπλάσια 
	Σκούρο 	Πίσω 	Κανονική 

Όταν αποτυπώνουμε ένα τρισδιάστατο αντικείμενο σε δύο διαστάσεις (σε χαρτί ή οθόνη), παραμορφώνουμε την πραγματικότητα. Στην περίπτωση της τρισδιάστατης πίτας, το μάτι βλέπει το σκούρο χρώμα ως πολύ μεγαλύτερο από αυτό που είναι στην πραγματικότητα. Έτσι, παραπλανείται ο θεατής. Στην πλειονότητα των περιπτώσεων, τέτοιες απεικονίσεις χρησιμοποιούνται μόνο για να εντυπωσιάσουν το κοινό και να αλλοιώσουν τα πραγματικά δεδομένα.
Ας δούμε ένα υπαρκτό παράδειγμα από τρισδιάστατο γράφημα που παρουσίασε ο τηλεοπτικός σταθμός MEGA σε μια δημοσκόπηση σχετικά με το αίτημα του Δημήτρη Κουφοντίνα για μεταφορά του στις φυλακές Κορυδαλλού.
ΑΝΕΞΑΡΤΗΤΑ ΜΕ ΤΙΣ ΣΥΝΕΠΕΙΕΣ ΠΟΥ ΘΑ ΕΧΕΙ ΓΙΑ ΤΗΝ ΥΓΕΙΑ ΤΟΥ
Πηγή: Κεντρικό δελτίο ειδήσεων MEGA, 4/5/2021.
Παραπλανητικά γραφήματα και στατιστικά τεχνάσματα
Στη δημοσκόπηση που παρουσιάστηκε, το 69,8% των ερωτηθέντων επιθυμούσε η κυβέρνηση να μη δεχτεί το αίτημα του κρατουμένου. Ωστόσο, στο τρισδιάστατο γράφημα, το σκούρο χρώμα, το οποίο αναπαριστούσε το ποσοστό αυτό, φαίνεται να καταλαμβάνει πάνω από το 82% της επιφάνειας λόγω της παραμόρφωσης που προκύπτει από την προσθήκη του τρισδιάστατου ύψους. Αν τοποθετήσουμε την εικόνα σε ένα πρόγραμμα μέτρησης επιφανειών, όπως το ImageJ, το σκούρο τμήμα φαίνεται μεγαλύτερο από το πραγματικό ποσοστό.
Αν και στη συγκεκριμένη περίπτωση δεν υπάρχει λόγος να υποθέσουμε δόλο, σε άλλες περιπτώσεις με μικρότερες διαφορές στα ποσοστά, τέτοιες απεικονίσεις μπορούν να αλλάξουν δραστικά την εντύπωση που αποκομίζει ο θεατής.
Γραφήματα για ένα αντεστραμμένο σύμπαν
Τον Μάιο του 2020, το Υπουργείο Δημόσιας Υγείας της Τζόρτζια παρουσίασε ένα γράφημα για την πορεία της πανδημίας που έδειχνε φαινομενική βελτίωση της κατάστασης. Παρά τις εκκλήσεις των γιατρών για προσοχή, το γράφημα έδειχνε ότι τα κρούσματα μειώνονταν.
Ο κυβερνήτης της πολιτείας, Μπράιαν Κεμπ, είχε απαγορεύσει την υποχρεωτική χρήση μάσκας και επιθυμούσε να άρει το lockdown το συντομότερο δυνατόν. Το γράφημα βοήθησε να προωθηθεί αυτή η πολιτική. Το κόλπο που χρησιμοποίησαν ήταν απλό: αναποδογύρισαν τη χρονολογική σειρά στον οριζόντιο άξονα, παρουσιάζοντας πρώτα τα κρούσματα της 28ης Απριλίου, στη συνέχεια της 27ης, και μετά της 29ης, κ.ο.κ. Έτσι, οι υψηλότερες τιμές συγκεντρώθηκαν στα αριστερά του άξονα και η κατάσταση φαινόταν να βελτιώνεται όσο προχωρούσαν προς τα δεξιά.
Παραπλανητική παρουσίαση στην ελληνική τηλεόραση
Το 2018, η τηλεόραση του ΣΚΑΪ χρησιμοποίησε ένα παρόμοιο τέχνασμα για να παρουσιάσει την ανάπτυξη της ελληνικής οικονομίας επί διακυβέρνησης ΣΥΡΙΖΑ ως «κατώτερη των προσδοκιών». Σε αυτή την περίπτωση, οι ημερομηνίες αντιστράφηκαν, και το μέλλον εμφανίστηκε στα αριστερά και το παρελθόν στα δεξιά. Η καμπύλη αντί να δείχνει ανοδική, έδειχνε καθοδική, δίνοντας την εντύπωση ότι η οικονομία βρίσκεται σε ύφεση.
Αν και ενδεχομένως η ανάπτυξη να ήταν πράγματι κατώτερη των προσδοκιών, το γράφημα έδινε την εντύπωση ότι εισερχόμασταν σε περίοδο ύφεσης. Πολλοί τότε κριτικοί αναφέρθηκαν σε αυτό ως «γράφημα για Άραβες», υπονοώντας ότι οι Άραβες διαβάζουν από δεξιά προς τα αριστερά. Όμως, ακόμα και στις αραβικές χώρες, η χρονολογική σειρά δεν αντιστρέφεται στα γραφήματα, κάτι που χρησιμοποιούν μόνο όσοι θέλουν να παραπλανήσουν το κοινό.
Πηγή: Κεντρικό δελτίο ειδήσεων ΣΚΑΪ, 1/9/2017.

Πώς διακρίνουμε λάθη και απάτες σε γραφήματα**
 
	Προσοχή στα γραφήματα που δεν ξεκινούν από το μηδέν: Εδώ συχνά κρύβονται τεχνάσματα για την παραποίηση της αναλογίας στους άξονες. Εξαίρεση αποτελούν δεδομένα όπως η θερμοκρασία, όπου το μηδέν δεν είναι πάντα η κατάλληλη βάση.

	Τρισδιάστατα γραφικά: Τα τρισδιάστατα γραφήματα είναι συχνά παραπλανητικά. Ιδιαίτερη προσοχή χρειάζεται σε τρισδιάστατες πίτες ή γραφήματα που απεικονίζουν αντικείμενα, ζώα ή ανθρώπινες φιγούρες.

	Αναγραφή πηγών και αξόνων: Κάθε γράφημα πρέπει να αναγράφει την πηγή του και να διευκρινίζει τι εκπροσωπεί κάθε άξονας.

	Χρονική σειρά: Όταν παρουσιάζονται δεδομένα με χρονολογική σειρά, το παρελθόν τοποθετείται αριστερά και το μέλλον δεξιά. Στην πραγματικότητα δεν υπάρχουν εξαιρέσεις για αυτόν τον κανόνα.






Στατιστική σαν Ψέμα
«Αν βασανίσεις τα δεδομένα για αρκετά μεγάλο χρονικό διάστημα, θα σου ομολογήσουν ό,τι θέλεις», είχε πει κάποτε ο οικονομολόγος Ρόναλντ Κοζ. Και έκτοτε χιλιάδες πολιτικοί και δημοσιογράφοι αποσπούν ψευδείς καταθέσεις από τα βάναυσα βασανισμένα στοιχεία που μας παρουσιάζουν. Το πρόβλημα, όπως διαπιστώσαμε με τον πιο φρικτό και θανατηφόρο τρόπο κατά τη διάρκεια της πανδημίας, είναι ότι η εκπαίδευση που μας προσφέρεται στο σχολείο μάς αφήνει συχνά λειτουργικά αναλφάβητους σε ό,τι αφορά την κατανόηση ακόμη και των πιο βασικών εννοιών, όπως είναι ο μέσος όρος, ο διάμεσος κ.λπ.
Τα τελευταία χρόνια, για παράδειγμα, αξιωματούχοι και σχολιαστές που επιχειρούσαν να αναλύσουν (ή να διαστρεβλώσουν) τα δεδομένα για την εξέλιξη του κορονοϊού και την πορεία των κρουσμάτων και των θανάτων υπέπεσαν σε τραγικά λάθη που υπέσκαψαν ακόμη περισσότερο την αξιοπιστία τους – και, όπως αποδείχτηκε, αυτή η έλλειψη εμπιστοσύνης σε θεσμούς ήταν ένας από τους βασικότερους παράγοντες για τη γιγάντωση του αντιεμβολιαστικού κινήματος.
Πολλοί άνθρωποι δεν έδειχναν να καταλαβαίνουν βασικές αρχές πιθανοτήτων και πώς αυτές μεταφράζονται στην καθημερινή μας ζωή και γι’ αυτό το λόγο δεν μπορούσαν να κατανοήσουν τους τρόπους με τους οποίους τους παραπληροφορούσαν τα δελτία ειδήσεων. Η πληροφορία, π.χ., ότι κάτι μπορεί να συμβεί «μία στα δέκα εκατομμύρια» σημαίνει ότι κατά πάσα πιθανότητα θα συμβεί σε κάποιον σε μια χώρα με πληθυσμό σαν την Ελλάδα. Ως πιθανότητα παραμένει απειροελάχιστη. Εάν όμως τα μέσα ενημέρωσης παρουσιάζουν το συγκεκριμένο περιστατικό από το πρωί ως το βράδυ για εβδομάδες ή και μήνες, το μήνυμα που στέλνουν είναι ότι μπορεί να συμβεί ανά πάσα στιγμή στον καθένα.
Επιστήμονες σε όλο τον κόσμο, παραδείγματος χάριν, προσπαθούσαν για μήνες να εξηγήσουν ότι είναι χίλιες φορές πιο πιθανό να έχεις εν δυνάμει θανατηφόρες παρενέργειες από τη συχνή λήψη ασπιρίνης (ή να σε χτυπήσει κεραυνός) σε σχέση με ένα εμβόλιο για τον κορονοϊό. Η φωνή τους όμως πνιγόταν καθώς τα ΜΜΕ σε όλο τον κόσμο χτυπούσαν τα τύμπανα του πανικού και δεν ήθελαν ή δεν μπορούσαν να εξηγήσουν τις διαφορές ανάμεσα σε αυτές τις πιθανότητες.
Ομολογουμένως, σε πολλές περιπτώσεις είναι δύσκολο για τον απλό αναγνώστη και τηλεθεατή να διακρίνει τις πραγματικές τάσεις ενός φαινομένου εάν του δίνονται αποσπασματικά στοιχεία. Θα μπορούσε κάποιος να μας πει, λ.χ., ότι ο αριθμός των ανθρωποκτονιών με πρόθεση είχε αυξηθεί αισθητά σε μια χρονική περίοδο. Η πρόταση μπορεί να είναι απόλυτα σωστή αλλά να αποκρύπτει ότι την ίδια περίοδο είχαμε σταθερή και πολύ μεγάλη μείωση του συνόλου των ανθρωποκτονιών. Παρουσιάζοντας ένα υποσύνολο (ανθρωποκτονίες με πρόθεση), κάποιος μπορεί να δημιουργήσει εντελώς λανθασμένη εικόνα και ύστερα να προωθήσει την επιβολή λάθος μέτρων για την αντιμετώπιση του προβλήματος.
Σε αυτό το πλαίσιο, αξίζει να δούμε ορισμένες βασικές κατηγορίες παραπλανητικής ερμηνείας των δεδομένων που μας σερβίρονται καθημερινά.
Ό,τι κατεβαίνει αργεί να ξανανέβει
Το 2020, μερικούς μήνες μετά τα μαζικά λοκντάουν του πρώτου κύματος της πανδημίας, κυβερνήσεις και εταιρείες σε όλο τον κόσμο βρήκαν μοναδική ευκαιρία να «πειράξουν» τα δεδομένα για την οικονομική τους πορεία, ώστε να παρουσιάσουν μια ειδυλλιακή εικόνα ανάπτυξης. Ήδη από τον Μάιο του 2020 κυκλοφόρησε στις ΗΠΑ η πληροφορία ότι οι πτήσεις αεροσκαφών αυξήθηκαν κατά 1239% μέσα σε ένα μήνα. Θεωρητικά, τα στοιχεία ήταν σωστά, αφού τη δεύτερη εβδομάδα του Μαΐου από τις πύλες ελέγχου των αμερικανικών αεροδρομίων περνούσαν κατά μέσο όρο 212.580 επιβάτες την ημέρα, ενώ ένα μήνα νωρίτερα περνούσαν μόλις 95.161 επιβάτες την ημέρα. Για να πάρουμε όμως μια γεύση από την πραγματική εικόνα της αμερικανικής βιομηχανίας αερομεταφορών, έπρεπε να λάβουμε ως σημείο αναφοράς τα δεδομένα του Μαΐου του 2019, δηλαδή πριν από την πανδημία. Τότε, από τις ίδιες πύλες περνούσαν 2,4 εκατομμύρια επιβάτες ημερησίως. Δηλαδή η ποσοστιαία αύξηση κατά 1239% μπορεί να ακουγόταν εντυπωσιακή, αλλά ήταν πρακτικά ασήμαντη. Όπως εξηγούσε ο συντάκτης των New York Times, Νιλ Ίρβιν, «οι ποσοστιαίες μεταβολές αποτελούν πολύ χρήσιμο οδηγό για όσα συμβαίνουν στην οικονομία υπό φυσιολογικές συνθήκες – αλλά τώρα δεν ζούμε σε φυσιολογικές συνθήκες».
Τον Μάιο του 2020, πιστεύοντας ότι η ελληνική κυβέρνηση θα ακολουθούσε ανάλογες πρακτικές για να παρουσιάσει εξωπραγματικούς ρυθμούς ανάπτυξης, παρουσίασα στην Εφημερίδα των Συντακτών μια σύνοψη των τεχνικών που θα μπορούσε να χρησιμοποιήσει για να το επιτύχει. Και ύστερα απλώς περίμενα... Η επιβεβαίωση ήρθε ένα χρόνο μετά, στις 7 Σεπτεμβρίου του 2021, όταν η ΕΛΣΤΑΤ ανακοίνωσε «πολύ ισχυρή ανάπτυξη της τάξης του 16,2%» για το β' τρίμηνο του έτους. Τα κυβερνητικά στελέχη άρχισαν να αλληλοσυγχαίρονται με ξέφρενους ρυθμούς στις τηλεοράσεις και τα μέσα κοινωνικής δικτύωσης, σαν ποδοσφαιριστές που αγκαλιάζονται μόλις βάλουν κάποιο γκολ.
Στα δε φιλοκυβερνητικά ΜΜΕ διαβάσαμε και τους εξής τίτλους:
 
	ΕΛΣΤΑΤ: Ανάπτυξη "έκπληξη" 16,2% το β' τρίμηνο (Πρώτο Θέμα)
	ΑΕΠ: Με ρυθμούς 16,2% "έτρεξε" η ελληνική οικονομία (Καθημερινή)
	ΕΛΣΤΑΤ: Εκτίναξη 16,2% για την ελληνική οικονομία (Τα Νέα)
	Εκτόξευση ΑΕΠ κατά 16,2% το 2ο τρίμηνο του 2021 (ΣΚΑΪ)

Βέβαια, αναλύοντας καλύτερα τα στοιχεία, μπορούσε κάποιος να διαπιστώσει ότι η «εκρηκτική ανάπτυξη» της Ελλάδας βρισκόταν πολύ κοντά στον ευρωπαϊκό μέσο όρο και μάλιστα ήταν χαμηλότερη από αυτή της Ιρλανδίας (21,1%), της Ισπανίας (19,8%), της Γαλλίας (18,7%) και της Κύπρου (17,5%). Το μυστικό φυσικά βρισκόταν στο γεγονός ότι η κυβέρνηση συνέκρινε την ανάπτυξη του β' τριμήνου του 2021 με το β' τρίμηνο του 2020, την εποχή δηλαδή που λόγω του λοκντάουν η καρδιά της παγκόσμιας οικονομίας σχεδόν σταμάτησε να λειτουργεί. Το παρακάτω γράφημα της Eurostat εξηγεί τις μεταβολές και την εντυπωσιακή επικοινωνιακή απάτη που πραγματοποιούσε η κυβέρνηση.
Θα πρέπει να σημειωθεί ότι κάθε σημείο στο γράφημα δεν δείχνει το ύψος του ΑΕΠ, αλλά την ποσοστιαία μεταβολή σε σχέση με την περασμένη χρονιά. Η εντυπωσιακή κορυφή στο β' τρίμηνο του 2021 προκύπτει ακριβώς λόγω της τρομακτικής πτώσης στο β' τρίμηνο του 2020.
Η ΕΛΣΤΑΤ είχε επισημάνει στην ανακοίνωσή της ότι τα στοιχεία «αντανακλούν τις επιπτώσεις στο ΑΕΠ της πανδημίας COVID-19 και των περιοριστικών μέτρων που τέθηκαν σε ισχύ». Με δεδομένο όμως ότι βρισκόμασταν μπροστά σε ένα πρωτοφανές φαινόμενο για την πρόσφατη ιστορία, έπρεπε να έχουν γίνει περισσότερα για να αποφευχθεί η λαθροχειρία.
Συμπτωματικά, τις ίδιες ημέρες κυκλοφορούσε μια άλλη πληροφορία την οποία τα φιλοκυβερνητικά ΜΜΕ προτιμούσαν να αποσιωπούν: Το χρέος της Ελλάδας ως ποσοστό του ΑΕΠ έπαιρνε για πρώτη φορά την πρωτιά έναντι της Ιαπωνίας, φτάνοντας στην κορυφή των χωρών του ΟΟΣΑ.
Όλα αυτά τα παραδείγματα μας θυμίζουν μια πολύ βασική αρχή που πρέπει να έχουμε κατά νου όταν μας παρουσιάζουν ποσοστιαίες μεταβολές. Όταν κάτι μειώνεται κατά 20% και ύστερα αυξάνεται κατά 20%, δεν βρίσκεται στο ίδιο σημείο από όπου ξεκίνησε. Στη δεύτερη περίπτωση, η βάση υπολογισμού είναι χαμηλότερη, οπότε η ποσοστιαία αύξηση είναι και αυτή μικρότερη. Αν, για παράδειγμα, ένας εργαζόμενος παίρνει 1.000 ευρώ και του μειώσεις το μισθό κατά 50%, θα παίρνει 500 ευρώ. Αν στη συνέχεια αυξήσεις το μισθό του κατά 50%, θα παίρνει 750 ευρώ. Για να επανέλθει ο μισθός στο αρχικό επίπεδο, πρέπει να τον αυξήσεις κατά 100%. Το σημείο αυτό έχει ιδιαίτερη σημασία όταν ακούμε πολιτικούς ή δημοσιογράφους να υποστηρίζουν ότι καλύφθηκε κάποια μείωση που είχε συντελεστεί: Αν χάσαμε σχεδόν το 25% του ΑΕΠ λόγω των μνημονίων και στη συνέχεια το ΑΕΠ αυξήθηκε (θεωρητικά) κατά 25%, δεν είμαστε στα ίδια. Όχι, δεν είμαστε.
Μέσος Όρος
«Μπαίνει σε ένα μπαρ ο Τζεφ Μπέζος...» Το ανέκδοτο που ακολουθεί το χρησιμοποιούν στατιστικολόγοι εδώ και δεκαετίες, αλλάζοντας κάθε φορά το όνομα, ανάλογα με το ποιος είναι εκείνη την περίοδο ο πλουσιότερος άνθρωπος στον κόσμο (Ροκφέλερ, Μπιλ Γκέιτς, Ίλον Μασκ κ.ο.κ.). Η συνέχεια, η οποία δεν έχει και πολλή πλάκα, είναι ότι αυτομάτως όσοι βρίσκονται στο μπαρ «γίνονται εκατομμυριούχοι», αφού ο μέσος όρος του εισοδήματός τους εκτινάσσεται στα ύψη. Ας φανταστούμε, για παράδειγμα, ότι στο μπαρ αρχικά βρίσκονται πέντε άτομα που το ετήσιο εισόδημά τους κυμαίνεται από 10.000 έως 50.000 δολάρια (10, 20, 20, 40, 50). Ο μέσος όρος των εισοδημάτων τους, δηλαδή το άθροισμα των τιμών διαιρούμενο με το πλήθος των θαμώνων, είναι 30.000 δολάρια. Εάν όμως μπει στην αίθουσα ο Τζεφ Μπέζος, η περιουσία του οποίου αυξήθηκε κατά 65 δισ. δολάρια τον πρώτο χρόνο της πανδημίας, τότε ο μέσος όρος των εισοδημάτων προσεγγίζει τα 11 δισεκατομμύρια.
Τέτοιου είδους απλουστευτικοί υπολογισμοί μέσου όρου, στους οποίους δεν λαμβάνονται υπόψη οι ακραίες τιμές, χρησιμοποιούνται συχνά από πολιτικούς και δημοσιογράφους που θέλουν να ωραιοποιήσουν ή να παρουσιάσουν με μελανά χρώματα μια κατάσταση. Πολύ συχνά παρατηρούμε τέτοια φαινόμενα στην καταγραφή της εγκληματικότητας, ειδικά όταν οι κυβερνήσεις θέλουν να αυξήσουν τις δαπάνες για αστυνόμευση. Το 2016, το FBI ανακοίνωσε ότι ο αριθμός των ανθρωποκτονιών στις ΗΠΑ αυξήθηκε σημαντικά μέσα σε ένα χρόνο. Όπως εξηγούσε όμως ο Ρίτσαρντ Μπερκ, καθηγητής Στατιστικής και Εγκληματολογίας στο Πανεπιστήμιο της Πενσιλβάνιας, την αύξηση του μέσου όρου προκαλούσε η εκτίναξη των βίαιων εγκλημάτων σε λίγες γειτονιές τεσσάρων πόλεων (Βαλτιμόρη, Σικάγο, Μιλγουόκι, Ουάσινγκτον). Στην υπόλοιπη χώρα η εγκληματικότητα σημείωνε πτώση για 14η συνεχή χρονιά, ενώ ο αριθμός των ανθρωποκτονιών ήταν χαμηλότερος σε σχέση με πριν από 20 χρόνια, παρά το γεγονός ότι ο πληθυσμός είχε αυξηθεί σημαντικά.
Σε αυτή την περίπτωση, δεν απαιτείται συνολική αύξηση των δαπανών για αστυνόμευση αλλά στοχευμένη αντιμετώπιση του προβλήματος στις συγκεκριμένες γειτονιές — γεγονός που σε τελική ανάλυση μπορεί να σημάνει και μείωση των χρημάτων που διοχετεύονται στην αστυνομία. Σε κάθε περίπτωση, όσοι μιλούν για μέσο όρο οφείλουν να διευκρινίζουν εάν υπάρχουν ακραίες τιμές οι οποίες μπορεί να επηρεάζουν δυσανάλογα το τελικό αποτέλεσμα.
Σε τέτοιες περιπτώσεις, πολύ πιο χρήσιμος από τον μέσο όρο μπορεί να είναι ο διάμεσος, δηλαδή αν ταξινομήσουμε όλα τα μεγέθη σε μία σειρά, από το μικρότερο στο μεγαλύτερο, και πάρουμε την τιμή που βρίσκεται στη μέση (στο παράδειγμα με το μπαρ που εξετάσαμε, αφού έχει μπει ο Τζεφ Μπέζος, διάμεσος είναι το ετήσιο εισόδημα των 30.000 δολαρίων).
Βρες τον Παρονομαστή
Τον Ιούλιο του 2021, το πρακτορείο Reuters μας πληροφόρησε ότι «εκατοντάδες εργαζόμενοι στο χώρο της υγείας στην Ταϊλάνδη μολύνθηκαν (από τον κορονοϊό) παρά το γεγονός ότι είχαν εμβολιαστεί με το Sinovac», δηλαδή το κινέζικο εμβόλιο. Ο τίτλος θύμιζε τα αντιεμβολιαστικά δημοσιεύματα που έκαναν το γύρο του διαδικτύου, γεγονός που γέννησε ένα εύλογο ερώτημα: Θα τολμούσε το πρακτορείο να γράψει κάτι αντίστοιχο για τα εμβόλια δυτικών εταιρειών όπως της Pfizer ή κρατούσε τα βέλη του μόνο για τους ανταγωνιστές τους;
Ο τίτλος ήταν προβληματικός σε δύο επίπεδα: πρώτον, με τις λέξεις «παρά το γεγονός» αναπαρήγαγε εμμέσως τον επικίνδυνο μύθο ότι οι εμβολιασμένοι είναι άτρωτοι. Οι επιστήμονες όμως δεν είχαν υποσχεθεί ποτέ κάτι τέτοιο. Αυτό που έλεγαν ήταν ότι τα εμβόλια μειώνουν αισθητά, αλλά όχι πλήρως, τη μετάδοση του ιού, κυρίως όμως προστατεύουν από βαριά νόσηση και θάνατο. Στην πραγματικότητα, το εμβόλιο της Sinovac είχε ορισμένα πολύ θετικά χαρακτηριστικά: ήταν πολύ εύχρηστο, αφού δεν χρειαζόταν τόσο ισχυρή κατάψυξη όπως της Pfizer, ενώ ήταν και αρκετά αποτελεσματικό αφού μείωνε κατά 88% τη νοσηλεία, κατά 90% την είσοδο σε ΜΕΘ και κατά 86% τους θανάτους.
Το δεύτερο και σημαντικότερο πρόβλημα στον τίτλο του Reuters ήταν ότι έπρεπε να διαβάσεις ολόκληρο το κείμενο για να συνειδητοποιήσεις ότι είχαν μολυνθεί 618 άνθρωποι, σε σύνολο 77.548 εργαζομένων που βρίσκονταν στην πρώτη γραμμή της αντιμετώπισης της πανδημίας — δηλαδή περίπου το 0,8%. Για το ίδιο θέμα λοιπόν το πρακτορείο θα μπορούσε κάλλιστα να έχει βάλει τον εξής τίτλο: «Μόλις το 0,8% των εργαζομένων στο χώρο της υγείας στην Ταϊλάνδη που είχαν εμβολιαστεί με το Sinovac μολύνθηκαν από τον κορονοϊό».
Κάθε φορά λοιπόν που ακούμε ότι Χ αριθμός ανθρώπων έπαθε κάτι, πρέπει να ρωτάμε: «Ναι, αλλά στους πόσους; Ποιος είναι ο παρονομαστής;»
Βρες τον Σωστό Παρονομαστή
Δυστυχώς, σε πιο σύνθετες καταστάσεις, είναι πιθανό να χρησιμοποιήσουμε χωρίς να το καταλάβουμε λάθος παρονομαστή σε σχέση με τα στοιχεία που ζητάμε. Η πανδημία μας πρόσφερε ένα πολύ τρανταχτό παράδειγμα, το οποίο εξηγούσε στο Twitter η Λούσι Ντ’ Αγκοστίνο Μακγκάουαν, βιοστατιστικολόγος στο Πανεπιστήμιο Γουέικ Φόρεστ στη Βόρεια Καρολίνα. Αξίζει να ακολουθήσουμε το συλλογισμό της για να κατανοήσουμε ένα λάθος που έφτασε να μεταφερθεί και στο ελληνικό Κοινοβούλιο.
«Όταν βλέπετε κάπου ότι Χ% όσων μολύνθηκαν/νοσηλεύτηκαν/πέθαναν είχαν εμβολιαστεί», εξηγούσε η Μακγκάουαν, «θα πρέπει να γνωρίζετε ότι όσο υψηλότερο είναι το ποσοστό εμβολιασμού, τόσο πιο “τρομακτικός” θα φαίνεται αυτός ο αριθμός. Ας πάρουμε για παράδειγμα ένα σενάριο όπου με ποσοστό εμβολιασμού 90% τέσσερις άνθρωποι αρρώστησαν: δύο εμβολιασμένοι και δύο ανεμβολίαστοι».
Στο παράδειγμα αυτό, αρρώστησε το 1% των εμβολιασμένων και το 10% των ανεμβολίαστων. Παρ’ όλα αυτά, βλέποντας το ποσοστό των εμβολιασμένων, μπορεί κάποιος να υποθέσει λανθασμένα ότι το εμβόλιο δεν είναι αποτελεσματικό. Για να κατανοήσουμε πραγματικά την αποτελεσματικότητα, πρέπει να βρούμε την αναλογία μεταξύ των εμβολιασμένων και των ανεμβολίαστων ξεχωριστά και να συγκρίνουμε τα ποσοστά τους.
Η βιοστατιστικολόγος Λούσι Ντ’ Αγκοστίνο Μακγκάουαν εξηγεί ότι για να υπολογίσουμε την αποτελεσματικότητα ενός εμβολίου, πρέπει να χρησιμοποιήσουμε τον εξής τύπο:
[ \text{Αποτελεσματικότητα} = \frac{\text{Κίνδυνος μεταξύ ανεμβολίαστων} - \text{Κίνδυνος μεταξύ εμβολιασμένων}}{\text{Κίνδυνος μεταξύ ανεμβολίαστων}} \times 100 ]
Στο παράδειγμά της, η αποτελεσματικότητα του εμβολίου ήταν 89%. Το συμπέρασμά της ήταν ότι «ο παρονομαστής μετράει» και όταν κοιτάζουμε τίτλους άρθρων, «πρέπει να σκεφτόμαστε ποιος είναι ο παρονομαστής που πρέπει να χρησιμοποιούμε».
Είναι προφανές ότι πολλοί άνθρωποι μπορεί εύκολα να κάνουν το ίδιο λάθος. Αυτό που δεν είναι προφανές είναι πώς ένα τέτοιο λάθος, που μπορεί να τινάξει στον αέρα την εμπιστοσύνη των πολιτών στα εμβόλια, φτάνει να ακούγεται στο ελληνικό Κοινοβούλιο και στα μέσα ενημέρωσης.
Τον Δεκέμβριο του 2021, ο βουλευτής του ΣΥΡΙΖΑ και πρώην υφυπουργός Υγείας Παύλος Πολάκης έκανε την ακόλουθη δήλωση από το βήμα της Βουλής: «Από 10 Οκτωβρίου μέχρι 7 Νοεμβρίου πέθαναν δυστυχώς 246 συμπολίτες μας πλήρως εμβολιασμένοι. Πόσοι πέθαναν ακριβώς το ίδιο χρονικό διάστημα συνολικά στη χώρα; 1.118. Τι ποσοστό είναι οι 246 στους 1.118; Αυτό είναι η επιτυχία σας;»
Ο Πολάκης, αμφισβητώντας την αποτελεσματικότητα των εμβολίων, έκανε ακριβώς το λάθος που περιέγραψε η βιοστατιστικολόγος. Αντί να εξετάσει πόσοι πέθαναν μεταξύ των εμβολιασμένων και των ανεμβολίαστων και να συγκρίνει τα ποσοστά, ζητούσε να υπολογίσουμε τα ποσοστά μεταξύ των νεκρών, πράγμα που παραπλανά και δεν αντανακλά την αποτελεσματικότητα των εμβολίων.
Συσχέτιση Δεν Σημαίνει Αιτιότητα
Ξέρατε ότι ο αριθμός των Αμερικανών που πνίγονται κάθε χρόνο πέφτοντας σε μια πισίνα συσχετίζεται με τον αριθμό των ταινιών στις οποίες εμφανίζεται ο Νίκολας Κέιτζ την ίδια χρονιά; Είναι αλήθεια! Συμπτωματικά, τα δύο μεγέθη ακολουθούσαν για χρόνια τις ίδιες διακυμάνσεις. Αυτό είναι ένα χαρακτηριστικό παράδειγμα όπου υπάρχει στατιστική συσχέτιση, αλλά όχι αιτιότητα. Δηλαδή, η παρουσία του Κέιτζ στις ταινίες δεν προκαλεί τους πνιγμούς, ούτε οι πνιγμοί επηρεάζουν την καριέρα του Κέιτζ.
Στατιστικές συσχετίσεις σαν αυτή δείχνουν πόσο σημαντικό είναι να μην μπερδεύουμε τη συσχέτιση με την αιτιότητα. Παρόμοια λάθη γίνονται συχνά, με παραπλανητικά συμπεράσματα να δημοσιεύονται ως αλήθειες.
Ακολουθεί το καθαρισμένο κείμενο, έτοιμο για εισαγωγή στο Calibre:
Στατιστική και Συσχετίσεις
Στη σελίδα Tylervigen.com, ο Τάιλερ Βίγκεν, συγγραφέας του βιβλίου Spurious Correlations (Πλαστές Συσχετίσεις), παρουσιάζει δεκάδες ανάλογα παραδείγματα. Μαθαίνουμε, για παράδειγμα, ότι τα χρήματα που δαπανούσαν οι ΗΠΑ για την επιστήμη και την εξερεύνηση του Διαστήματος ακολουθούσαν την ίδια πορεία με τις αυτοκτονίες δι’ απαγχονισμού, τους στραγγαλισμούς και τους θανάτους από ασφυξία. Επίσης, υπήρχε στατιστική συσχέτιση ανάμεσα στην κατά κεφαλήν κατανάλωση τυριού και τον αριθμό των ανθρώπων που πέθαιναν επειδή μπλέκονταν στα σεντόνια του κρεβατιού τους.
Το γεγονός ότι δύο γεγονότα συμβαίνουν ταυτόχρονα ή το ένα αμέσως μετά το άλλο δεν σημαίνει ότι συνδέονται. Στα ελληνικά υπάρχει ένα μικρό πρόβλημα, γιατί η λέξη «συσχέτιση», που χρησιμοποιούμε στη στατιστική για τον αγγλικό όρο correlation, δημιουργεί την αίσθηση ότι... σχετίζονται. Η σωστή διατύπωση είναι ότι δύο μεταβλητές που σχετίζονται στατιστικά δεν σημαίνει ότι σχετίζονται και αιτιακά.
Η φράση «η συσχέτιση δεν συνεπάγεται αιτιότητα» είναι ο βασικότερος κανόνας που μαθαίνει κάθε φοιτητής στατιστικής μπαίνοντας στο αμφιθέατρο και την επαναλαμβάνει μέχρι να του γίνει δεύτερη φύση. Δυστυχώς, δεν συμβαίνει το ίδιο με τους δημοσιογράφους και τους πολιτικούς.
Όταν ξεκίνησε ο εμβολιασμός του πληθυσμού, αρκετά ελληνικά ΜΜΕ ανέφεραν ότι άνθρωποι πέθαιναν λίγο μετά τον εμβολιασμό τους, γεγονός που δημιουργούσε την αίσθηση ότι ο θάνατος οφειλόταν στο εμβόλιο. Μεταξύ άλλων, διαβάσαμε:
 
	Μαρτυρία για την 65χρονη που πέθανε μισή ώρα μετά το εμβόλιο (Έθνος)
	Στην Αθήνα η ιατροδικαστική εξέταση του 15χρονου που πέθανε δύο ημέρες μετά τον εμβολιασμό του (Πρώτο Θέμα)
	Γιατί πέθανε ο 40χρονος μετά το εμβόλιο Pfizer (Newsbeast)
	Φθιώτιδα: Ερωτηματικά για την 27χρονη μητέρα που πέθανε λίγο μετά τον εμβολιασμό της (CNN Greece)

Κανένα από τα παραπάνω περιστατικά δεν συνδέθηκε με τον εμβολιασμό. Άνθρωποι πεθαίνουν καθημερινά για χιλιάδες διαφορετικούς λόγους, και αν βρίσκεται σε εξέλιξη ένα πρόγραμμα μαζικού εμβολιασμού, είναι βέβαιο ότι ο θάνατος ορισμένων θα συμπέσει χρονικά με τον εμβολιασμό τους. Το γεγονός ότι τα μέσα ενημέρωσης ανέφεραν σε κάποιο σημείο του κειμένου ότι «ακόμα δεν είχαν διαπιστωθεί τα αίτια θανάτου» δεν αποτελεί δικαιολογία για τους κραυγαλέους τίτλους, με τους οποίους έσπερναν καθημερινά τον πανικό.
Αν όλοι οι άνθρωποι πληρώσουν την εφορία και κάποιοι πεθάνουν, κανένας δημοσιογράφος δεν θα έγραφε «πέθαναν αμέσως μόλις πλήρωσαν την εφορία» (αν και, μεταξύ σοβαρού και αστείου, οι πιθανότητες να πάθεις συγκοπή πληρώνοντας την εφορία είναι μάλλον μεγαλύτερες από τις πιθανότητες να πεθάνεις από το εμβόλιο).
Ο Τρίτος Παράγοντας
Αφού εμπεδώσουμε ότι η συσχέτιση δεν συνεπάγεται αιτιότητα, θα πρέπει να θυμόμαστε μια ειδική περίπτωση στην οποία δύο γεγονότα συμβαίνουν ταυτόχρονα και, ενώ το ένα δεν προκαλεί το άλλο, τελικά συνδέονται μέσω ενός τρίτου παράγοντα. Το ηλεκτρονικό περιοδικό The Conversation παρουσίασε ένα πολύ ενδιαφέρον παράδειγμα. Μπορεί, έλεγαν οι συντάκτες, «να παρουσιαστεί μια συσχέτιση σύμφωνα με την οποία όσοι τρώνε σε εστιατόρια παρουσιάζουν καλύτερη καρδιαγγειακή υγεία. Κάποιοι θα οδηγηθούν (λανθασμένα) στο συμπέρασμα ότι υπάρχει αιτιακή σχέση ανάμεσα στα δύο (ότι δηλαδή το να τρως σε εστιατόριο βελτιώνει την υγεία σου). Μπορεί όμως να αποδειχθεί ότι όσοι έχουν τα χρήματα να τρώνε συχνά σε εστιατόρια ανήκουν σε ανώτερα εισοδηματικά στρώματα και συνεπώς μπορούν να προσφέρουν στον εαυτό τους καλύτερα προγράμματα υγείας». Εδώ ο τρίτος παράγοντας είναι η καλύτερη πρόσβαση σε υπηρεσίες υγείας και, εντέλει... το χρήμα.
Ελαστικότητα Ζήτησης για Καλοφαγάδες
Αν και το επόμενο παράδειγμα αφορά περισσότερο την οικονομία και λιγότερο τη στατιστική, μας επιτρέπει να διαπιστώσουμε ότι, ακόμα και αν όλα τα δεδομένα είναι ακριβή και παρουσιάζονται με τα σωστά γραφήματα, η λανθασμένη ερμηνεία τους από πολιτικούς, δημοσιογράφους ή επιχειρηματίες μπορεί να αποτελεί μια μορφή προπαγάνδας.
Τον Φεβρουάριο του 2000, όταν η κυβέρνηση Σημίτη παρουσίαζε τη χώρα σαν επίγειο παράδεισο και ζητούσε τις «τελευταίες» θυσίες για την ένταξη στην Ευρωζώνη, η εφημερίδα Τα Νέα παρουσίασε ένα κείμενο με τίτλο «Καλοφαγάδες και καλοπερασάκηδες». «Το ποσοστό κατανάλωσης τροφίμων επί των συνολικών ετήσιων αποδοχών του Έλληνα», έγραφε ο συντάκτης, «είναι ετησίως 26,1%, ενώ ο μέσος κοινοτικός όρος είναι 19,2%!»
Τα στοιχεία που παρουσίαζε η εφημερίδα αποδείκνυαν ότι η Ελλάδα βρισκόταν στη χειρότερη θέση μεταξύ των χωρών της ΕΕ, καθώς οι πολίτες έπρεπε να δαπανούν πάνω από το ένα τέταρτο του εισοδήματός τους για να καλύψουν τις ανάγκες τους σε φαγητό. Παρά το αρνητικό περιεχόμενο των δεδομένων, ο συντάκτης το παρουσίαζε ως θετικό, χαρακτηρίζοντας τους Έλληνες ως καλοφαγάδες, και τους Ολλανδούς «τσιγκούνηδες», επειδή δαπανούσαν το 15,5% του ετήσιου εισοδήματός τους για φαγητό. Πρόκειται φυσικά για αντιστροφή της πραγματικότητας.
Κάθε προϊόν έχει αυτό που οι οικονομολόγοι αποκαλούν «ελαστικότητα ζήτησης», η οποία μας δείχνει πόσο αναγκαίο και αναντικατάστατο είναι για τους καταναλωτές. Τα φάρμακα, για παράδειγμα, έχουν εξαιρετικά χαμηλή ελαστικότητα ζήτησης, γιατί, είτε είσαι φτωχός είτε πλούσιος, πρέπει να πάρεις το συγκεκριμένο φάρμακο που θα σου υποδείξει ο γιατρός. Το φαγητό έχει ελαφρώς μεγαλύτερη ελαστικότητα ζήτησης, αλλά παραμένει χαμηλή — μπορεί ένας πλούσιος να τρώει φαγητό σε μεγαλύτερες ποσότητες και καλύτερη ποιότητα, αλλά υπάρχει όριο στο πόσο θα δαπανήσει. Αντίστοιχα, ο φτωχός μπορεί να περιορίσει το φαγητό μόνο μέχρι ενός σημείου, γιατί διαφορετικά θα πεθάνει.
Ο γενικός κανόνας λοιπόν λέει ότι όσο μεγαλύτερο ποσοστό του εισοδήματος ενός νοικοκυριού δαπανάται για προϊόντα με χαμηλή ελαστικότητα ζήτησης (τρόφιμα, φάρμακα κ.λπ.), τόσο πιο φτωχό είναι το νοικοκυριό. Γι' αυτό παρατηρούμε ότι στις φτωχότερες χώρες του κόσμου, όπως η Κένυα ή η Νιγηρία, οι δαπάνες για φαγητό ξεπερνούν το 50% του εισοδήματος των νοικοκυριών, ενώ στην Ελβετία είναι κάτω από το 10%.
Τη στιγμή που η Κομισιόν μας εξηγούσε ότι στην Ελλάδα κόβαμε από τις διακοπές για να μπορούμε να τρώμε, ο ελληνικός Τύπος μας έλεγε πόσο καλύτεροι ήμασταν σε σχέση με τους «μίζερους» Ευρωπαίους.

Πώς Εντοπίζουμε Λάθη σε Στατιστικές Μετρήσεις
 
	Ο μέσος όρος δεν είναι ο καλύτερος τρόπος να εκτιμήσουμε ένα σύνολο εάν σε αυτό υπάρχουν ακραίες τιμές.
	Το γεγονός ότι δύο γεγονότα συμβαίνουν το ένα μετά το άλλο ή ακολουθούν ένα κοινό μοτίβο δεν σημαίνει υποχρεωτικά ότι το ένα προκαλεί το άλλο. Μπορεί όμως να υπάρχει αιτιακή σχέση ή τα δύο γεγονότα να προκαλούνται από έναν τρίτο εξωγενή παράγοντα.
	Πάντα να σκέφτεστε αν μια έρευνα χρησιμοποιεί τον σωστό παρονομαστή και ποιο είναι το μέγεθός του.
	Οι ποσοστιαίες μεταβολές είναι διαφορετικές από τις απόλυτες μεταβολές. Αν κάτι μειωθεί κατά 50% και στη συνέχεια αυξηθεί κατά 50%, δεν βρισκόμαστε στο ίδιο επίπεδο, γιατί η μέτρηση γίνεται από διαφορετική βάση.
	Θυμηθείτε ότι ένα νοικοκυριό που καταναλώνει το μεγαλύτερο μέρος του εισοδήματός του για τα απολύτως απαραίτητα αγαθά δεν είναι... κιμπάρης. Είναι φτωχό.





Περισσότερα ψέματα και στατιστική
Τον Σεπτέμβριο του 2018, αμέσως μετά την εν ψυχρώ δολοφονία του Ζακ Κωστόπουλου στο κέντρο της Αθήνας, η εκπομπή Μαζί Σου της τηλεόρασης του ΣΚΑΙ έθεσε στους τηλεθεατές της το εξής ερώτημα με τη μορφή ροής στο Twitter: «Ο 33χρονος Ζακ Κωστόπουλος έχασε τη ζωή του όταν εισέβαλε σε κοσμηματοπωλείο οπλισμένος με μαχαίρι. Δείτε το βίντεο που ακολουθεί και πείτε την άποψή σας. Συμφωνείτε με την αντίδραση του κοσμηματοπώλη;» 
Κάποιοι ίσως πίστεψαν προς στιγμήν ότι ο ελληνικός τηλεοπτικός πολιτισμός είχε επιτέλους αγγίξει πάτο και στο εξής θα μπορούσε μόνο να ανεβαίνει. Γι’ άλλη μια φορά όμως διαψεύστηκαν άμεσα. Σε ανάλογο τηλεοπτικό γκάλοπ από το σταθμό ΑΡΤ του Γιώργου Καρατζαφέρη, τέθηκε το εξής ερώτημα: «Είστε υπέρ της προώθησης του επίδοξου ληστή, ομοφυλόφιλου και οροθετικού;» Οι τηλεθεατές μπορούσαν να απαντήσουν πληρώνοντας 1,56 ευρώ ανά λεπτό καλώντας από σταθερό και 1,98 ευρώ καλώντας από κινητό.
Οι συγκεκριμένες άτυπες δημοσκοπήσεις έχουν τόσα προβλήματα που είναι δύσκολο να τα συνοψίσει κανείς σε λίγες σελίδες. Ενδεικτικά θα λέγαμε ότι, από τα θέματα που εξετάζουμε σε άλλα κεφάλαια του βιβλίου, έχουμε: διασπορά ψευδών ειδήσεων, ομοφοβία, νοσηρή ρητορική, επιθέσεις κατά ομάδων, εμπορευματοποίηση της είδησης, χρήση παθητικής αντί ενεργητικής σύνταξης και... ένα ορθογραφικό λάθος. Στο συγκεκριμένο κεφάλαιο όμως εξετάζουμε τον τρόπο διεξαγωγής δημοσκοπήσεων και, δυστυχώς, όπως θα δούμε, αρκετά από τα προβλήματα των δύο συγκεκριμένων γκάλοπ εμφανίζονται ακόμη και σε έρευνες μεγάλων εταιρειών.
Το βασικό χαρακτηριστικό στα άτυπα γκάλοπ που πραγματοποιούν τηλεοπτικοί σταθμοί και ιστοσελίδες είναι ότι δεν απευθύνονται στο σύνολο του πληθυσμού, όπως αφήνουν να εννοηθεί, αλλά σε ένα πολύ συγκεκριμένο τμήμα των θεατών τους. Για παράδειγμα, η εκπομπή Μαζί Σου του ΣΚΑΙ, που μεταδιδόταν καθημερινά στις 11:20 το πρωί, απευθυνόταν σε άτομα που δεν εργάζονταν εκείνες τις ώρες, δεν βρίσκονταν σε σχολεία και πανεπιστήμια, είχαν συγκεκριμένο μορφωτικό επίπεδο αλλά και ιδιαίτερες πολιτισμικές αναφορές: σε σημαντικό ποσοστό, δηλαδή, ανήκαν στην κατηγορία των τηλεθεατών, δηλαδή των ανθρώπων που καταναλώνουν ατελείωτες ποσότητες τηλεοπτικής σαβούρας που παράγονται από τα ΜΜΕ μιας χούφτας ολιγαρχών.
Αντίστοιχα, το κοινό του τηλεοπτικού σταθμού του Καρατζαφέρη ταυτιζόταν με τις ακροδεξιές απόψεις του συγκεκριμένου πολιτικού. Το γεγονός μάλιστα ότι οι τηλεθεατές αποφάσιζαν να σηκώσουν το τηλέφωνο και να πληρώσουν προκειμένου να καταθέσουν τη γνώμη τους για το θέμα σημαίνει ότι είχαν ήδη αποκρυσταλλωμένη και πολύ ισχυρή άποψη γι’ αυτό.
Ακόμη βέβαια και αν οι δημοσιογράφοι των συγκεκριμένων σταθμών έβγαιναν στο δρόμο και ρωτούσαν τους πρώτους ανθρώπους που θα έβρισκαν μπροστά τους, το αποτέλεσμα και πάλι δεν θα ήταν ούτε τυχαίο ούτε αντιπροσωπευτικό. Γιατί όλα εξαρτώνται από το δρόμο όπου θα έβγαιναν. Διαφορετικές απαντήσεις θα λάμβαναν στην Εκάλη, διαφορετικές στο Πέραμα και άλλες στα Εξάρχεια.
Το δείγμα θα μπορούσε επίσης να επηρεαστεί και από το ποιον δημοσιογράφο θα έστελναν να κάνει τις ερωτήσεις στο δρόμο. Στις αμερικανικές προεδρικές εκλογές του 2004 αναφέρθηκε ότι ένας από τους (πολλούς) λόγους για τους οποίους οι δημοσκόποι απέτυχαν παταγωδώς να προβλέψουν τη νίκη του Τζορτζ Μπους απέναντι στον Τζον Κέρι είναι ότι έστειλαν νεαρούς υπαλλήλους στα σπίτια. Το αποτέλεσμα ήταν ότι οι μεγαλύτεροι σε ηλικία ψηφοφόροι, οι οποίοι ψήφισαν σε πολύ υψηλότερο ποσοστό Ρεπουμπλικάνους, απέφευγαν να σταματήσουν για να απαντήσουν στις ερωτήσεις τους.
Η παρουσίαση λοιπόν στοιχείων από μια μέτρηση που δεν στηρίζεται σε αντιπροσωπευτικό δείγμα δεν αφορά μόνο τις ερασιτεχνικές έρευνες καναλιών, αλλά μπορεί να παρασύρει ακόμη και τους πιο έμπειρους δημοσκόπους κάθε εποχής. Ένα τέτοιο λάθος μάλιστα προκάλεσε μία από τις μεγαλύτερες γκάφες στα χρονικά των δημοσκοπήσεων. Το 1936, το περιοδικό Literary Digest, που ειδικευόταν στις δημοσκοπήσεις με ταχυδρομική αποστολή ερωτηματολογίων, προέβλεψε ότι ο Ρεπουμπλικάνος Άλφρεντ Λάντον θα νικούσε τον Δημοκρατικό υποψήφιο Φράνκλιν Ντ. Ρούσβελτ στις προεδρικές εκλογές με ποσοστό 57% έναντι 43%. Τελικά ο Ρούσβελτ όχι μόνο επικράτησε σε όλες τις Πολιτείες (πλην του Μέιν και του Βερμόντ), αλλά κέρδισε και τη λαϊκή ψήφο με τη συντριπτική διαφορά του 24%.
Οι συντάκτες του περιοδικού πίστευαν ότι θα παρουσίαζαν μία από τις πιο πετυχημένες προβλέψεις στην ιστορία, αφού είχαν στείλει σχεδόν δέκα εκατομμύρια ερωτηματολόγια και έλαβαν τον πρωτοφανή αριθμό των δύο εκατομμυρίων απαντήσεων. Το πρόβλημα, σύμφωνα τουλάχιστον με την επικρατούσα εκδοχή, ήταν ότι για να βρουν τις διευθύνσεις όπου θα έστελναν τις ερωτήσεις, χρησιμοποίησαν τρεις πηγές: τη λίστα των συνδρομητών τους, λίστες με κατόχους αυτοκινήτων στις ΗΠΑ και τηλεφωνικούς καταλόγους. Αυτό όμως σήμαινε ότι απευθύνθηκαν σε ανθρώπους που, εν μέσω της Μεγάλης Ύφεσης της δεκαετίας του '30, είχαν την πολυτέλεια να γράφονται συνδρομητές σε περιοδικά, να έχουν αυτοκίνητο αλλά και τη δική τους τηλεφωνική γραμμή. Σε πολύ μεγάλο ποσοστό δηλαδή, ήταν εύποροι πολίτες που δεν είχαν να περιμένουν τίποτα από το πρόγραμμα New Deal του Ρούσβελτ, ενώ ενδέχεται να έχαναν και αρκετά από τα προνόμιά τους. Το Literary Digest, που μέχρι τότε προέβλεπε με επιτυχία τον νικητή των προεδρικών εκλογών, έπεσε σε ανυποληψία και έκλεισε ύστερα από 18 μήνες.
Η συγκεκριμένη ιστορία μας διδάσκει ότι η ύπαρξη του λεγόμενου δειγματοληπτικού σχεδίου είναι πολύ σημαντικότερη από το μέγεθός του. Αυτό δεν σημαίνει όμως ότι και το μέγεθος δεν μετράει. Ένα πολύ μικρό δείγμα δεν μπορεί να προσφέρει αξιόπιστα αποτελέσματα, όσο επιστημονικά άρτια και αν είναι η επιλογή του. Παρεμπιπτόντως, όσο μικρότερο είναι το δείγμα, με όλους τους άλλους παράγοντες δειγματοληψίας ίδιους, τόσο μεγαλύτερο θα είναι και το περιθώριο του στατιστικού σφάλματος—κάτι το οποίο πρέπει να αναφέρεται με σαφήνεια όταν παρουσιάζονται τα αποτελέσματα της δημοσκόπησης. Αν ένας τηλεοπτικός σταθμός ή μία εφημερίδα αναφέρουν σε τίτλους τους ότι ο υποψήφιος Χ προηγείται με 2% χωρίς να διευκρινίζουν ότι το περιθώριο του στατιστικού σφάλματος είναι 2%, απλώς χρησιμοποιούν τη λέξη «προηγείται» για να δημιουργήσουν εντυπώσεις.
Το ήμισυ της επιτυχίας μιας δημοσκόπησης λοιπόν εξαρτάται από την ικανότητα όσων την πραγματοποιούν να εξασφαλίζουν αξιόπιστο δείγμα το οποίο θα αντιπροσωπεύει τα χαρακτηριστικά ολόκληρου του πληθυσμού μιας χώρας ή μιας περιοχής. Τι γίνεται όμως αν εντοπίσεις τους σωστούς ανθρώπους και τους κάνεις τις ερωτήσεις με λάθος τρόπο;
Οι ερωτήσεις ινστρούχατορες
Σύμφωνα με τον Διογένη τον Λαέρτιο (ο οποίος δεν έχει σχέση με τον Διογένη τον Κυνικό και παρεμπιπτόντως δεν θεωρείται και από τις πλέον αξιόπιστες πηγές της εποχής του), κάποιος ζήτησε από τον φιλόσοφο Αλεξίνο τον Ηλείο να απαντήσει με ένα «ναι» ή ένα «όχι» στο παρακάτω ερώτημα: «Σταματήσατε να δέρνετε τον πατέρα σας;» Ο Αλεξίνος ήταν παγιδευμένος. Αν απαντούσε «όχι», θα σήμαινε ότι συνεχίζει να δέρνει τον πατέρα του. Αν απαντούσε «ναι», θα σήμαινε ότι τον έδερνε στο παρελθόν.
Αυτού του είδους οι ερωτήσεις ονομάζονται leading questions, δηλαδή αυτές που καθοδηγούν τον ερωτώμενο προς μια συγκεκριμένη απάντηση. Ορισμένοι κάνουν τη διάκριση ανάμεσα σε leading questions (που καθοδηγούν) και σε loaded questions (που επιχειρούν να παγιδεύσουν τον ερωτώμενο ώστε να πει κάτι με το οποίο δεν συμφωνεί). Για λόγους απλοποίησης όμως, θα τις εξετάσουμε σαν ενιαία κατηγορία.
Τα παραδείγματα των ερωτήσεων που καθοδηγούν είναι εκατοντάδες και μας ταξιδεύουν στο μακρινό 1937, όταν η εταιρεία Gallup έθεσε το εξής ερώτημα: «Θα ψηφίζατε για πρόεδρο μία γυναίκα εάν πληρούσε όλες τις άλλες προϋποθέσεις;» Η ερώτηση δηλαδή εμπεριείχε την άποψη ότι το να είσαι γυναίκα είναι «μειονέκτημα», ακόμη και αν καταφέρεις να το αντισταθμίσεις με άλλα προσόντα.
Οι τρόποι με τους οποίους μια ερώτηση μπορεί να σε καθοδηγήσει είναι πάρα πολλοί, και ένας από τους συνηθέστερους είναι να σε πείσει ότι μια επιλογή είναι πιο «φυσιολογική» γιατί αυτή θα προτιμούσαν οι περισσότεροι. Όπως εξηγούσε, για παράδειγμα, ο Βρετανός βουλευτής των Εργατικών Ντικ Λέοναρντ: «Τη δεκαετία του 1970, όταν η Βρετανία ετοιμαζόταν να ενταχθεί στην ΕΟΚ, μια γνωστή εταιρεία δημοσκοπήσεων χώρισε τους ερωτώμενους σε δύο ομάδες και έκανε σε κάθε ομάδα μία από τις παρακάτω ερωτήσεις:
Α) Η Γαλλία, η Γερμανία, η Ιταλία, η Ολλανδία και το Λουξεμβούργο ενέκριναν την ένταξή τους στην ΕΟΚ με ψηφοφορία στο Κοινοβούλιο. Πιστεύετε ότι η Βρετανία πρέπει να κάνει το ίδιο;
 Β) Η Ιρλανδία, η Δανία και η Νορβηγία ψηφίζουν σε δημοψηφίσματα για να αποφασίσουν αν θα ενταχθούν στην ΕΟΚ. Πιστεύετε ότι η Βρετανία πρέπει να κάνει το ίδιο;»
Στην πρώτη ομάδα, οι περισσότεροι απάντησαν ότι για την ένταξη στην ΕΟΚ αρκεί η ψηφοφορία στο Κοινοβούλιο, ενώ στη δεύτερη ομάδα ότι πρέπει να διεξαχθεί δημοψήφισμα. Προφανώς το σκεπτικό τους ήταν ότι, αφού τόσες χώρες κάνουν το ίδιο, γιατί θα πρέπει εμείς να διαφοροποιηθούμε;
Για παρεμφερείς λόγους, είχε ασκηθεί κριτική σε δημοσκόπηση της Metron Analysis που δημοσιεύτηκε το 2015 στην Ελευθεροτυπία με το εξής ερώτημα: «Σε λίγες ημέρες θα έχουμε 21η Απριλίου. Ορισμένοι λένε ότι στη δικτατορία ήταν καλύτερα τα πράγματα από ό,τι σήμερα. Εσείς προσωπικά συμφωνείτε ή διαφωνείτε με αυτή την άποψη;» Καθώς το 30% απάντησε ότι στη δικτατορία ήταν καλύτερα τα πράγματα, αρκετοί αναρωτήθηκαν πώς θα είχε διαμορφωθεί το ποσοστό αν έλειπε η φράση «ορισμένοι λένε», η οποία καθοδηγούσε τους ερωτώμενους.
Σύμφωνα με ερευνητές, ακόμη και αν η ερώτηση ξεκινά με τη φράση «συμφωνείτε με την άποψη Χ;», μπορεί να επηρεάσει την απάντηση, λόγω ενός φαινομένου που ονομάζεται προκατάληψη της συναίνεσης (acquiescence bias). Ουσιαστικά, η φράση αυτή αυξάνει την πιθανότητα να λάβεις την απάντηση «ναι, συμφωνώ». Γι' αυτό το λόγο, η ορθή διατύπωση είναι: «Συμφωνείτε ή διαφωνείτε με την άποψη Χ;»
Αξίζει πάντως να δούμε και ένα παράδειγμα στο οποίο, ενώ η εταιρεία δημοσκόπησης απέφυγε να χρησιμοποιήσει leading ερωτήσεις, οι δημοσιογράφοι που παρουσίασαν τη δημοσκόπηση έβγαλαν το συμπέρασμα που ήθελαν. Τον Μάιο του 2022, η εταιρεία Pulse πραγματοποίησε δημοσκόπηση για λογαριασμό του ΣΚΑΙ με το ερώτημα: «Κατά την άποψή σας, οι αποφάσεις και τα μέτρα της κυβέρνησης για τη στήριξη των καταναλωτών στις αυξήσεις του ηλεκτρικού ρεύματος είναι:
 α) Προς τη σωστή κατεύθυνση και αρκετά (11%)
 β) Προς τη σωστή κατεύθυνση, αλλά χρειάζονται κι άλλα (40%)
 γ) Προς λανθασμένη κατεύθυνση (41%)»
Η εταιρεία αλλά και οι δημοσιογράφοι του ΣΚΑΙ άθροισαν το αποτέλεσμα των δύο πρώτων απαντήσεων (51%) και έδωσαν τον τίτλο «Προς τη σωστή κατεύθυνση τα μέτρα για το ρεύμα, λένε οι πολίτες». Με το ίδιο σκεπτικό, βέβαια, κάποιος θα μπορούσε να αθροίσει τα ποσοστά των δύο τελευταίων απαντήσεων και να δώσει τον τίτλο «Λανθασμένα ή ανεπαρκή τα μέτρα για το ρεύμα, λένε οι πολίτες». Και σε αυτή την περίπτωση, το ποσοστό θα ήταν 81%. Κάποιοι υποστήριξαν τότε ότι η σωστή ερώτηση θα ήταν: «Θεωρείτε επαρκή τα μέτρα της κυβέρνησης;» Σε αυτή την περίπτωση όμως, θα είχαμε μια leading ερώτηση η οποία θα έθετε ως δεδομένο ότι τα μέτρα είναι αναμφισβήτητα σωστά και πρέπει απλώς να κρίνουμε αν είναι επαρκή. Ουσιαστικά δηλαδή, δεν θα είχαμε τη δυνατότητα να απαντήσουμε ότι τα μέτρα ήταν εξ ολοκλήρου λάθος. Το πρόβλημα στη συγκεκριμένη περίπτωση, λοιπόν, δεν αφορά τη διενέργεια της έρευνας, αλλά την παρουσίασή της.
Σε άλλες περιπτώσεις, όμως, είδαμε ερωτήσεις σε δημοσκόπηση της ίδιας εταιρείας που θα μπορούσαν να επικριθούν ότι καθοδηγούν τις απαντήσεις. Η ερώτηση, για παράδειγμα, «πόσο σας ανησυχεί το προσφυγικό/μεταναστευτικό;», προϋποθέτει ότι πρέπει να μας ανησυχεί σε κάποιο βαθμό. Στο σχετικό ερώτημα, μάλιστα, δεν υπήρχε καν η δυνατότητα να απαντήσεις «καθόλου», αφού η τελευταία επιλογή ήταν «ελάχιστα ή καθόλου».
Όπως λοιπόν συνηθίζουν να λένε αρκετοί δημοσκόποι, δεν μπορείς να ρωτάς «πόσο κοντός ήταν ο Ναπολέοντας;» Πρέπει να ρωτήσεις «πώς θα περιγράφατε το ύψος του Ναπολέοντα;» Αρκεί, στη συνέχεια, να μη διαστρεβλώσεις την απάντηση.
Η σειρά των ερωτήσεων
Σε ένα από τα επεισόδια της βρετανικής τηλεοπτικής σειράς Μάλιστα, κύριε πρωθυπουργέ (Yes, Prime Minister), ο μακιαβελικός πρωθυπουργικός σύμβουλος σερ Χάμφρεϊ ενημερώνεται για ένα σχέδιο επαναφοράς της υποχρεωτικής θητείας στις ένοπλες δυνάμεις. Με αυτόν τον τρόπο, ο πρωθυπουργός φιλοδοξεί να λύσει το πρόβλημα της ανεργίας των νέων, ενώ γνωρίζει από δημοσκοπήσεις ότι η πρόταση έχει μεγάλη απήχηση μεταξύ των ψηφοφόρων. Ο σερ Χάμφρεϊ όμως, ο οποίος θέλει να ακυρώσει πάση θυσία την πρόταση του πρωθυπουργού, θέτει ένα καίριο ερώτημα: «Και γιατί δεν κάνετε μια δημοσκόπηση που να λέει το αντίθετο;» Ο ίδιος εξηγεί με δύο παραδείγματα πώς θα μπορούσε να φέρει διαφορετικά αποτελέσματα στο ίδιο ερώτημα αλλάζοντας τις ερωτήσεις που προηγούνται.
Έρχεται, λέει, στο σπίτι σου μια όμορφη νεαρή κοπέλα για τη δημοσκόπηση και εσύ απαντάς στις ερωτήσεις της:
 
	Ανησυχείτε για τον αριθμό των νέων ανθρώπων χωρίς απασχόληση; 
	Ναι. 
	Ανησυχείτε για την αυξανόμενη εγκληματικότητα μεταξύ των εφήβων; 
	Ναι. 
	Πιστεύετε ότι υπάρχει έλλειψη πειθαρχίας στη χώρα και στα σχολεία; 
	Ναι. 
	Πιστεύετε ότι οι νέοι άνθρωποι θα χρειάζονταν καθοδήγηση στη ζωή τους; 
	Ναι. 
	Πιστεύετε ότι θα έβλεπαν θετικά μια πρόκληση; 
	Ναι. 
	Θα συμφωνούσατε στην επαναφορά της υποχρεωτικής θητείας; 
	Ναι.

«Φυσικά, ύστερα από όσα έχεις πει, δεν μπορείς να απαντήσεις όχι σε αυτό», εξηγεί ο σερ Χάμφρεϊ και συνεχίζει με τη δεύτερη ομάδα ερωτήσεων:
 
	Ανησυχείτε για το ενδεχόμενο ενός πολέμου; 
	Ναι. 
	Ανησυχείτε για την αύξηση των εξοπλισμών; 
	Ναι. 
	Πιστεύετε ότι είναι επικίνδυνο να δίνουμε στους νέους ανθρώπους όπλα και να τους μαθαίνουμε πώς να σκοτώνουν; 
	Ναι. 
	Πιστεύετε ότι είναι λάθος να αναγκάζουμε ανθρώπους να παίρνουν όπλα παρά τη θέλησή τους; 
	Ναι. 
	Θα ήσασταν αντίθετος στην επαναφορά της υποχρεωτικής θητείας; 
	Ναι.

«Βλέπετε λοιπόν», εξηγεί ο σερ Χάμφρεϊ, οι δημοσκόποι «θα πετάξουν τις πρώτες απαντήσεις και θα δημοσιεύσουν μόνο την τελευταία για την υποχρεωτική θητεία».
«Έτσι λειτουργούν δηλαδή οι εταιρείες δημοσκοπήσεων;» τον ρωτά έκπληκτος ο γραμματέας του πρωθυπουργού.
«Οι αξιόπιστες εταιρείες δεν θα το έκαναν ποτέ», απαντά ο σερ Χάμφρεϊ, «αλλά δεν υπάρχουν πολλές από αυτές».
Το παράδειγμα από το Μάλιστα, κύριε πρωθυπουργέ εξηγεί πώς μια εταιρεία δημοσκοπήσεων μπορεί να «επιβάλει» την απάντηση σε μια ερώτηση αν αφήσει να προηγηθούν ερωτήσεις που εντάσσουν τη συζήτηση σε ένα συγκεκριμένο πλαίσιο. Και αν αναρωτιέστε αν συμβαίνουν αυτά στον πραγματικό κόσμο, ο σερ Χάμφρεϊ θα γέλαγε μαζί σας συγκαταβατικά.
Αν κάποιος ρωτήσει αν «θεωρείτε υπαρκτή την τουρκική προκλητικότητα» και αμέσως μετά ρωτήσει «συμφωνείτε με την αγορά νέων οπλικών συστημάτων», έχει θέσει το πλαίσιο της συζήτησης φέρνοντας στο προσκήνιο μια «απειλή» για την οποία «απαιτείται» η αγορά όπλων. (Όπως βλέπουμε στο σχετικό κεφάλαιο, για τους ίδιους λόγους συχνά τα ρεπορτάζ των τηλεοπτικών σταθμών για τα εξοπλιστικά τοποθετούνται αμέσως μετά από ειδήσεις για «παραβιάσεις» του ελληνικού εναέριου χώρου).
Σε άλλες περιπτώσεις, η σειρά των ερωτήσεων έχει απλώς ως στόχο να υπενθυμίσει στον ερωτώμενο πληροφορίες ώστε να είναι οι πρώτες που θα του έρθουν στο μυαλό για τις επόμενες ερωτήσεις. Όπως υποστήριζε ο γνωστός πολιτικός αναλυτής Κρεγκ Τσάρνεϊ, σε παλαιότερη δημοσκόπηση στη Νότια Αφρική τέθηκαν διαδοχικά οι εξής δύο ερωτήσεις:
 
	Υπάρχει μια οργάνωση που ονομάζεται Ινκάθα (το Κόμμα Ελευθερίας Ινκάθα). Τη γνωρίζετε; 
	Ποιον Αφρικανό ηγέτη θαυμάζετε περισσότερο στη Νότια Αφρική;

Στη δημοσκόπηση, ο ηγέτης του Ινκάθα, Γκάτσα Μπουτλελέζι, ήρθε πρώτος με 44%, ξεπερνώντας τον Νέλσον Μαντέλα, καθώς οι ερωτώμενοι είχαν πιο πρόσφατο το όνομά του στο μυαλό τους. Όπως εξηγούσε ο Τσάρνεϊ, η εταιρεία δημοσκοπήσεων τοποθέτησε στη συγκεκριμένη σειρά τις ερωτήσεις γιατί στήριζε τον Μπουτλελέζι (ο ίδιος ο Τσάρνεϊ βέβαια παρέλειψε να αναφέρει ότι εκείνη την εποχή εργαζόταν στην προεκλογική εκστρατεία του Μαντέλα).
Διπλές ή διφορούμενες ερωτήσεις
Είστε έξαλλος με την εταιρεία κινητής τηλεφωνίας που χρησιμοποιείτε και καλείτε το τμήμα εξυπηρέτησης πελατών. Η οργή σας γιγαντώνεται καθώς το σύστημα αρνείται να σας συνδέσει με έναν υπάλληλο και αφήνει έναν «έξυπνο» τηλεφωνητή να σας ταλαιπωρεί για ώρες, αναγκάζοντάς σας να πληκτρολογείτε διάφορους αριθμούς στη συσκευή. Όταν τελικά φτάσετε να ακούσετε μια «λάιβ» ανθρώπινη φωνή, ο υπάλληλος είναι ιδιαίτερα εξυπηρετικός. Παρά τις προσπάθειές του όμως, είναι αδύνατο να δώσει λύση στο πρόβλημά σας. Αμέσως μετά την επικοινωνία, λαμβάνετε ένα μήνυμα στο κινητό σας στο οποίο σας ζητούν «να αξιολογήσετε την εξυπηρέτηση και τις παρεχόμενες υπηρεσίες σε μια κλίμακα από το 1 έως το 10». Μόλις σας παγίδευσαν με μια διπλή ερώτηση.
Στην περίπτωσή σας, η «εξυπηρέτηση» από τον υπάλληλο ήταν υποδειγματική, αλλά οι «παρεχόμενες υπηρεσίες» της εταιρείας δεν σας ικανοποίησαν. Είναι λοιπόν πρακτικά αδύνατο να κρίνετε την εταιρεία χωρίς να «καρφώσετε» και τον υπάλληλο που έκανε ό,τι μπορούσε για να σας βοηθήσει. Το πιθανότερο είναι ότι, για να μην εκθέσετε τον υπάλληλο, θα δώσετε τόπο στην οργή προσφέροντας θετική βαθμολογία. Έτσι όμως, επιτρέπετε στο τμήμα μάρκετινγκ να συντάξει μια έκθεση στην οποία θα αναφέρει πόσο πολύ ικανοποιημένοι είναι οι συνδρομητές.
Αν δημοσιεύσουν αυτή την έκθεση στα ΜΜΕ, σημαίνει ότι κοροϊδεύουν εσάς. Εάν την προωθήσουν για εσωτερική χρήση, σημαίνει ότι πιθανότατα κοροϊδεύουν τους μετόχους της εταιρείας, ενώ κάποια στελέχη θα αρχίσουν να αλληλοσυγχαίρονται και να ανταμείβουν τον εαυτό τους με πλούσια μπόνους. Γι’ αυτό πρέπει να θυμόμαστε ότι οι λεγόμενες διπλές ερωτήσεις έχουν πάντα ως στόχο να παραπλανήσουν το κοινό και θεωρούνται από τα «προπατορικά αμαρτήματα» που κάθε φοιτητής στατιστικής μαθαίνει να αποφεύγει.
Η ερώτηση της διπλής άρνησης
Εξίσου παραπλανητικές είναι και οι ερωτήσεις που περιλαμβάνουν δύο αρνήσεις, όπως «διαφωνείτε με τη μη εφαρμογή του νόμου Χ;». Ουσιαστικά, μας ρωτούν αν συμφωνούμε με την εφαρμογή του νόμου, αλλά η διατύπωση μπορεί να μπερδέψει ένα σημαντικό ποσοστό των ερωτώμενων.
Το 1992, οι εφημερίδες New York Times, Washington Post και Los Angeles Times δημοσίευσαν τα τρομακτικά αποτελέσματα μιας δημοσκόπησης σύμφωνα με την οποία το 22% των Αμερικανών δεν πίστευε ότι κατά τον Β΄ Παγκόσμιο Πόλεμο είχε πραγματοποιηθεί το Ολοκαύτωμα των Εβραίων, ενώ το 12% δήλωνε ότι δεν ήταν σίγουρο. Ένας στους τρεις πολίτες των ΗΠΑ εμφανιζόταν είτε ως αρνητής του Ολοκαυτώματος είτε φλέρταρε με την ιδέα. Η δημοσκόπηση είχε διενεργηθεί για λογαριασμό της Αμερικανικής Εβραϊκής Επιτροπής (AJC), αλλά, όπως παρατήρησαν αργότερα ερευνητές της εταιρείας Gallup, περιείχε ένα τραγικό λάθος. Η ερώτηση είχε διατυπωθεί ως εξής: «Σας φαίνεται πιθανό ή σας φαίνεται απίθανο ότι η εξόντωση των Εβραίων από τους Ναζί δεν συνέβη ποτέ;» Η φράση «σας φαίνεται απίθανο... να μη συνέβη» αποτελούσε διπλή άρνηση, η οποία προκάλεσε σύγχυση σε ένα πολύ μεγάλο τμήμα όσων συμμετείχαν στη δημοσκόπηση, με αποτέλεσμα να δώσουν την αντίθετη απάντηση από αυτή που θα ήθελαν.
Κάθε δημοσκόπηση είναι μια «φωτογραφία»
Οι έρευνες της κοινής γνώμης παρουσιάζουν ή προσπαθούν να παρουσιάσουν τις απόψεις της κοινωνίας σε μια πολύ συγκεκριμένη χρονική στιγμή. Αν από την ημέρα της λήψης των αποτελεσμάτων μέχρι τη δημοσίευσή τους μεσολαβήσει κάποιο σημαντικό γεγονός το οποίο σχετίζεται με τις ερωτήσεις, το αποτέλεσμα μπορεί να αλλοιωθεί. Αν, π.χ., ρωτούσες τη γνώμη των πολιτών για την πορεία της εξωτερικής πολιτικής της Ελλάδας πριν από την κρίση στα Ίμια και δημοσίευες τα αποτελέσματα μετά την κρίση, είναι προφανές ότι απλώς επιχειρούσες να παραπλανήσεις το κοινό. Δυστυχώς, στην Ελλάδα συναντάμε παραδείγματα μεταχρονολογημένων δημοσκοπήσεων.
Στις αρχές Ιουνίου του 2022, η εφημερίδα Παραπολιτικά δημοσίευσε ένα «εκλογικό βαρόμετρο» το οποίο έδειχνε «σημαντική άνοδο» του ΠΑΣΟΚ στην Κρήτη, η οποία θα ενίσχυε τη θέση της ΝΔ έναντι του ΣΥΡΙΖΑ. Λίγες ημέρες νωρίτερα είχαν ολοκληρωθεί οι εργασίες του συνεδρίου του κόμματος που, όπως ήταν λογικό, το είχαν φέρει στο επίκεντρο της δημοσιότητας (ίσως και περισσότερο απ’ ό,τι θα δικαιολογούσαν τα ποσοστά του, όπως εξηγούμε στο κεφάλαιο για τον δωρεάν τηλεοπτικό χρόνο). Σχεδόν δύο μήνες αργότερα, η εφημερίδα Τα Νέα, του Βαγγέλη Μαρινάκη, αναδημοσίευσε την ίδια ακριβώς έρευνα, η οποία προβλήθηκε από τα περισσότερα φιλοκυβερνητικά ΜΜΕ. Οι δημοσιογράφοι στα Νέα όχι μόνο δεν διευκρίνιζαν στο κείμενο πότε πραγματοποιήθηκε η έρευνα, αλλά χρησιμοποιούσαν φράσεις όπως «από την εικόνα που διαμορφώνεται σήμερα...». Μόνο στο κάτω μέρος ενός γραφήματος αναφερόταν ότι η έρευνα πραγματοποιήθηκε τον Ιούνιο (για την ακρίβεια, έγραφε Ιούνιο του 2002 γιατί είχαν κάνει και ένα τυπογραφικό λάθος). Στο κείμενο δεν υπήρχε η ταυτότητα της έρευνας, αλλά η εφημερίδα φιλοξενούσε ανάλυση του «διευθυντή ερευνών της OPINION POLL» ο οποίος επίσης δεν έδινε στοιχεία για τον χρόνο διεξαγωγής.
Ακριβώς επειδή μια δημοσκόπηση είναι μια «φωτογραφία» που αποτυπώνει μια μοναδική στιγμή στο χρόνο, πρέπει πάντα να σκεφτόμαστε αν κατά τη διενέργειά της βρίσκονταν σε εξέλιξη γεγονότα που μονοπωλούσαν το ενδιαφέρον των ΜΜΕ. Μια δημοσκόπηση με ερωτήσεις για τη χρηματοδότηση της αστυνομίας θα δώσει διαφορετικά αποτελέσματα εάν μόλις έχει τραυματιστεί ένας αστυνομικός σε επεισόδια, διαφορετικά εάν η αστυνομία έχει δολοφονήσει έναν πολίτη και διαφορετικά εάν δεν συμβαίνει τίποτα από αυτά.
Η άποψη και η πραγματικότητα
Στο βιβλίο του Η απάτη της στατιστικής, ο Ντάρελ Χαφ παρουσιάζει ένα πολύ ενδιαφέρον παράδειγμα για το πώς μια εταιρεία, μια κυβέρνηση ή ένα μέσο ενημέρωσης μπορούν να παραπλανήσουν το κοινό παρουσιάζοντας όχι την πραγματικότητα αλλά τη γνώμη των πολιτών για την πραγματικότητα. Όπως εξηγούσε, στις ΗΠΑ διενεργήθηκε μια έρευνα που ζητούσε από πολίτες να απαντήσουν εάν οι μαύροι «έχουν τις ίδιες πιθανότητες με τους λευκούς να βρουν εργασία». Τα ίδια ερωτηματολόγια περιείχαν ερωτήσεις με τις οποίες οι ερευνητές μπορούσαν να καταλάβουν αν κάποιος έχει προκαταλήψεις απέναντι στους μαύρους, δηλαδή ουσιαστικά ποιοι από τους ερωτώμενους ήταν ρατσιστές. Το αποτέλεσμα, αν και φαινομενικά παράδοξο, ήταν απόλυτα αναμενόμενο: οι περισσότερο ρατσιστές απαντούσαν «ναι», δηλαδή ότι οι μαύροι είχαν ίσες ευκαιρίες με τους λευκούς. Αντίθετα, τα δύο τρίτα όσων είχαν θετική εικόνα για τους μαύρους έλεγαν ότι δεν έχουν ίσες ευκαιρίες. Μπορούμε να καταλάβουμε τι ακριβώς συνέβη στην Αμερική αν σκεφτούμε τους Έλληνες χρυσαυγίτες οι οποίοι, στο απόγειο της εκλογικής τους επιρροής, υποστήριζαν ότι δεν υπάρχει ρατσισμός εναντίον των ξένων αλλά μόνο εναντίον των Ελλήνων.
Το αποτέλεσμα, εξηγούσε ο Ντάρελ Χαφ, είναι ότι εάν ο ρατσισμός αυξάνεται σε μια κοινωνία ή σε μια εκλογική περιφέρεια, όλο και περισσότεροι άνθρωποι θα δηλώνουν ότι δεν υπάρχει κανένα πρόβλημα για τα θύματα του ρατσισμού. Όσο χειροτερεύει η κατάσταση, τόσο καλύτερη θα τη «δείχνει» η δημοσκόπηση. Για άλλη μια φορά, το πρόβλημα εδώ δεν εντοπίζεται σε αυτούς που διενεργούν την έρευνα, αλλά σε εκείνους που παρουσιάζουν τα αποτελέσματα. Με έναν παραπλανητικό τίτλο, θα μπορούσε κάποιος να ισχυριστεί ότι «βελτιώνεται η κατάσταση για τους μαύρους». Αν όμως συνδυάσεις τις απαντήσεις με τα πραγματικά δεδομένα στην αγορά εργασίας, το μόνο συμπέρασμα είναι ότι αυξάνεται ο ρατσισμός.
Γι' αυτό χρειάζεται ιδιαίτερη προσοχή όταν διαβάζουμε έρευνες όπως το Ευρωβαρόμετρο, οι οποίες δεν παρουσιάζουν τι συμβαίνει σε μια χώρα, αλλά τι πιστεύουν οι κάτοικοι της χώρας ότι συμβαίνει. Πρόκειται για πολύ χρήσιμα ευρήματα, τα οποία όμως μπορεί εύκολα να μετατραπούν σε προπαγανδιστικά εργαλεία.
Παρενθετικά, να σημειώσουμε ότι το γεγονός πως το Ευρωβαρόμετρο έδειξε τα τελευταία χρόνια εντονότατη δυσαρέσκεια των πολιτών για τις ελληνικές κυβερνήσεις, η οποία δεν αντικατοπτριζόταν σε ελληνικές δημοσκοπήσεις, προκάλεσε μεγάλα ερωτήματα αλλά και μια απάντηση του Συνδέσμου Εταιρειών Δημοσκοπήσεων.
Υπάρχουν πολλές ακόμα πρακτικές με τις οποίες μια εταιρεία δημοσκοπήσεων μπορεί να επηρεάσει το αποτέλεσμα μιας έρευνας και ακόμα περισσότεροι τρόποι με τους οποίους οι δημοσιογράφοι μπορούν να διαστρεβλώσουν τα συμπεράσματα. Σε τελική ανάλυση όμως, πρέπει να αναρωτηθούμε εάν το πρόβλημα είναι πρωτίστως τεχνικό ή πολιτικό. Οι εταιρείες δημοσκοπήσεων, όπως και τα μέσα ενημέρωσης που τις παραγγέλνουν και τις δημοσιοποιούν, τις περισσότερες φορές είναι ιδιωτικές επιχειρήσεις που προσδοκούν το κέρδος, είτε αυτό προέρχεται άμεσα από την τηλεθέαση είτε από την προώθηση συγκεκριμένων πολιτικών επιλογών που θα δημιουργήσουν τις ιδανικές συνθήκες για τη συνέχιση της κερδοφορίας τους.
Όπως βλέπουμε και στο κεφάλαιο για τις ερωτήσεις που θέτουν τα κυρίαρχα ΜΜΕ σε τηλεοπτικά πάνελ, ο βασικός τρόπος με τον οποίο οι δημοσκοπήσεις διαστρεβλώνουν την πραγματικότητα είναι ότι δημιουργούν ένα ασφυκτικό πλαίσιο μέσα στο οποίο θα διεξαχθεί η συζήτηση ή η έρευνα. Παράλληλα, κλείνουν ερμητικά την πόρτα σε οποιαδήποτε ριζοσπαστική, εναλλακτική πρόταση. Τα τελευταία χρόνια, όταν κάποιοι τόλμησαν να θέσουν τα σωστά ερωτήματα, διαπίστωσαν ότι ένας στους δύο πολίτες στις ΗΠΑ θα προτιμούσε να ζει σε μια σοσιαλιστική χώρα, ενώ το 70% δήλωνε ότι θα ψήφιζε έναν σοσιαλιστή για πρόεδρο.
Φανταστείτε λοιπόν έναν κόσμο όπου Έλληνες δημοσκόποι θα έκαναν τις παρακάτω ερωτήσεις:
 
	Προτιμάτε να αυξηθούν οι δαπάνες για την υγεία, που θα σώσουν εκατομμύρια ζωές, ή οι δαπάνες για πολεμικούς εξοπλισμούς; 
	Θέλετε να αγοραστούν περισσότερα πυροσβεστικά αεροσκάφη για να σώζονται δάση και κατοικίες ή περισσότερα μαχητικά αεροσκάφη; 
	Πιστεύετε ότι η Ελλάδα και η Τουρκία θα πρέπει να εγκαταλείψουν τις έρευνες ενεργειακών πηγών στο Αιγαίο, εάν αυτό μπορεί να βοηθήσει στην προστασία του περιβάλλοντος, της τουριστικής ανάπτυξης και να μειώσει τις στρατιωτικές δαπάνες για να ενισχυθεί το κράτος πρόνοιας;

Οι τρεις αυτές ερωτήσεις είναι προβληματικές για πολλούς, τεχνικούς λόγους. Η βασική τους διαφορά όμως είναι ότι επανατοποθετούν τη συζήτηση σε διαφορετικό πλαίσιο, όπου ο κανόνας δεν είναι η σύγκρουση και ο πόλεμος, αλλά η συνεργασία.

Πώς εντοπίζουμε προβλήματα σε δημοσκοπήσεις
 
	Οι άτυπες δημοσκοπήσεις που πραγματοποιούνται από τηλεοπτικούς σταθμούς και ιστοσελίδες και απευθύνονται στους τηλεθεατές και τους αναγνώστες τους είναι εκ προοιμίου προβληματικές. Το ίδιο ισχύει και για δημοσκοπήσεις που πραγματοποιούνται σε μέσα κοινωνικής δικτύωσης, καθώς οι αλγόριθμοι ενδέχεται να προωθούν τις ερωτήσεις μόνο σε χρήστες που έχουν κοινά ενδιαφέροντα και απόψεις.

	Μια δημοσκόπηση που πραγματοποιείται στο δρόμο δεν εξασφαλίζει τυχαίο δείγμα. Απλώς συγκεντρώνει απαντήσεις ανθρώπων που, για συγκεκριμένους κοινωνικούς και οικονομικούς λόγους, βρίσκονται εκείνη τη στιγμή στη συγκεκριμένη περιοχή.

	Αναζητήστε πάντα το ποσοστό στατιστικού σφάλματος, χωρίς το οποίο δεν μπορείτε να γνωρίζετε εάν η διαφορά ανάμεσα σε δύο μεγέθη έχει ουσιαστική σημασία. Το BBC συμβουλεύει τους συντάκτες του να θυμούνται ότι σε μια δημοσκόπηση με τη συμμετοχή χιλίων ατόμων το σφάλμα κυμαίνεται συνήθως στο ±3%.

	Προσοχή στις ερωτήσεις με διπλή άρνηση που μπορεί να μπερδέψουν τους ερωτώμενους.

	Παρατηρήστε τη σειρά των ερωτήσεων για να διαπιστώσετε αν καθοδηγούν σε ένα συγκεκριμένο πλαίσιο σκέψης.

	Για να πάρουμε μία απάντηση, κάνουμε μόνο μία ερώτηση. Οι διπλές ερωτήσεις σχεδόν πάντα έχουν ως στόχο να παραπλανήσουν το κοινό.

	Κάθε δημοσκόπηση αποτελεί μια «φωτογραφία» των απόψεων που επικρατούν σε μια ορισμένη χρονική στιγμή και μπορεί να αλλάξει ακόμη και μερικές ώρες μετά τη συμπλήρωση του ερωτηματολογίου.






Μικρό λεξικό φορτισμένων φράσεων
Έγκλημα πάθους
Η φράση χρησιμοποιείται κατά κόρον στην Ελλάδα από τα μέσα ενημέρωσης, στη συντριπτική πλειονότητα των περιπτώσεων, για να περιγράψει τις γυναικοκτονίες. Χωρίς να υπεισέλθουμε σε λεπτομέρειες για τους επιστημονικούς ορισμούς των δύο όρων στην εγκληματολογία και την ψυχολογία, εμπειρικά γνωρίζουμε τα εξής: Η αναφορά σε γυναικοκτονία σημαίνει ότι ο δράστης ενσυνείδητα δολοφόνησε μια γυναίκα ακριβώς επειδή είναι γυναίκα, στηριζόμενος σε πατριαρχικά στερεότυπα σύμφωνα με τα οποία οι γυναίκες είναι κατώτερες και μπορούν να «τιμωρηθούν» μέσω της έμφυλης βίας. Όπως εξηγούσε η Μαρία Λιάπη, κοινωνιολόγος και ιδρυτικό μέλος του Κέντρου Γυναικείων Μελετών και Ερευνών ΔΙΟΤΙΜΑ, ο «χαρακτηρισμός της δολοφονίας ως γυναικοκτονία συνιστά πράξη αντίστασης στην απόκρυψη μιας κοινωνικής πραγματικότητας και ξεσκεπάζει τη συνενοχή των σεξιστικών κοινωνιών μας».
Αντίθετα, η αναφορά σε έγκλημα πάθους, πάντα σε δημοσιογραφικό πλαίσιο, επιχειρεί εμμέσως να «δικαιολογήσει» τον δράστη και να καλύψει τα στυγερά χαρακτηριστικά της πράξης κάτω από ένα πέπλο ρομαντισμού. Κυρίως όμως τον «απαλλάσσει» από την κατηγορία του προμελετημένου εγκλήματος. Η αναφορά σε έγκλημα πάθους συνήθως συνοδεύεται από αναφορές στη «ζήλια» που «όπλισε το χέρι» του δράστη ή την απιστία του θύματος, επιχειρώντας έτσι να δικαιολογηθεί ο δολοφόνος και να ενοχοποιηθεί το θύμα. Στην Ελλάδα έχουμε δει τίτλους όπως: «Σκότωσε με 60 μαχαιριές, τον όπλισε η υπερβολική ζήλια για την άτυχη νοσηλεύτρια» (Athens Voice), «Της τίναξε τα μυαλά στον αέρα! Η αγάπη του για την Ερατώ όπλισε το χέρι του συζυγοκτόνου» (Μακελειό), «Τη σκότωσε από αγάπη» (Τα Νέα), «Έγκλημα πάθους: 42χρονος χρυσαυγίτης σκότωσε την πρώην του επειδή δεν τον ήθελε πίσω» (Efsyn), «Η ζήλια όπλισε το χέρι του άνδρα που έβαλε φωτιά στη γυναίκα του» (SKAI).
Ο άτυχος νέος/η άτυχη νέα
Ατυχία είναι να περπατάς στο δρόμο και να σε κουτσουλήσει ένα περιστέρι ή να σου πέσει στο κεφάλι θραύσμα ενός μετεωρίτη. Αντίθετα, ατυχία δεν είναι: Να είσαι γυναίκα και να σε σκοτώσει ο σύντροφός σου παρά το γεγονός ότι έχεις απευθυνθεί πολλές φορές στην αστυνομία ζητώντας προστασία και αυτή σε αγνόησε, να σε δολοφονήσει ένας αστυνομικός ενώ περπατάς σε ένα δρόμο στα Εξάρχεια ή να σε πυροβολήσει ένας Ισραηλινός στρατιώτης που έχει καταλάβει το πλοίο στο οποίο βρίσκεσαι ενώ αυτό πλέει σε διεθνή ύδατα.
Η χρήση της λέξης «ατυχία» στα μέσα ενημέρωσης ουσιαστικά στηρίζει την άποψη ότι ένα έγκλημα οφείλεται στην «κακιά στιγμή» και όχι σε προμελετημένο σχέδιο του δράστη. Στη δίκη για τη δολοφονία του Αλέξη Γρηγορόπουλου, ο δολοφόνος αστυνομικός Επαμεινώνδας Κορκονέας υποστήριξε ότι «η κακιά η ώρα, η κακιά στιγμή τα έφερε έτσι», ενώ ο εισαγγελέας της έδρας ανέφερε ότι «ο Γρηγορόπουλος ήταν ο μεγάλος άτυχος εκείνης της βραδιάς».
Αν χαρακτηρίζουμε το θύμα «άτυχο», ουσιαστικά αφαιρούμε τον δόλο από τον θύτη.
Κύκλος αίματος
Η φράση χρησιμοποιείται συχνά σε αναφορές για το Μεσανατολικό και έχει στόχο να εξισώσει τις ευθύνες των δυνάμεων κατοχής (Ισραήλ) με τα θύματα της κατοχής (Παλαιστίνιοι). Σε δεύτερο επίπεδο, η φράση «κύκλος αίματος» δημιουργεί την εικόνα ότι οι δύο δυνάμεις έχουν την ίδια δύναμη πυρός αλλά και τον ίδιο αριθμό θυμάτων. Το Ισραήλ όμως είναι πυρηνική δύναμη με έναν από τους ισχυρότερους στρατούς στον πλανήτη, ενώ τις περισσότερες φορές οι Παλαιστίνιοι μάχονται με πέτρες, σφεντόνες ή αυτοσχέδιες ρουκέτες και μαχαίρια. Η διαφορά στις απώλειες είναι επίσης τρομακτική. Είναι χαρακτηριστικό ότι στην επίθεση του 2008 στη Γάζα, ο ισραηλινός στρατός σκότωσε 1.417 ανθρώπους (μεταξύ των οποίων εκατοντάδες γυναίκες και παιδιά), ενώ οι δικές του απώλειες ήταν 12 άτομα, εκ των οποίων τα 10 ήταν στρατιώτες.
Από όποια πλευρά και αν κοιτάξει κανείς αυτή την κατάσταση, δεν έχει κυκλικό σχήμα.
Αντίποινα
Όταν υποστηρίζουμε ότι η επιθετική πράξη του Α γίνεται σαν απάντηση στην επιθετική πράξη του Β, δίνουμε ορισμένα ελαφρυντικά ή δικαιολογούμε απόλυτα τον Α. Το αν η πράξη του είναι πράγματι δικαιολογημένη εξαρτάται από μια σειρά παραγόντων, όπως τις ευρύτερες ιστορικές συνθήκες στις οποίες πραγματοποιείται, αλλά και από την αναλογικότητά της.
Το 2014, η υποψήφια ευρωβουλεύτρια της ναζιστικής οργάνωσης Χρυσή Αυγή, Μαρία Σιδέρη-Τσάμη, υποστήριξε ότι η σφαγή του Διστόμου ήταν τα αντίποινα των Γερμανών σε μια ενέδρα που τους είχαν στήσει κομμουνιστές αντάρτες, οι οποίοι, αφού «πυροβόλησαν, το έβαλαν στα πόδια». «Είναι δεδομένο ποιοι προκάλεσαν τη σφαγή», εξήγησε η υποψήφια της Χ.Α., αποδίδοντας τις μαζικές εκτελέσεις αμάχων στους κομμουνιστές αντάρτες και όχι στις δυνάμεις της ναζιστικής Γερμανίας.
Το επιχείρημα της Χρυσής Αυγής είναι μεν ακραίο, αλλά μας επιτρέπει να κατανοήσουμε τη διεστραμμένη λογική που συναντάμε πολύ συχνά στη διεθνή ειδησεογραφία όταν ένας διωκόμενος ή καταπιεσμένος λαός (ή ένα τμήμα του πληθυσμού) αντιστέκεται απέναντι σε μια πολύ ισχυρότερη δύναμη. Η υποψήφια της Χ.Α. απομονώνει το περιστατικό από το ιστορικό του πλαίσιο (ότι η Ελλάδα βρισκόταν υπό στρατιωτική κατοχή, εναντίον της οποίας μάχονταν οι αντάρτες), ενώ εμμέσως θεωρεί ότι η σφαγή 200 ανθρώπων αποτελεί δικαιολογημένη και αναλογική απάντηση σε μερικούς πυροβολισμούς που δέχτηκαν οι Γερμανοί στρατιώτες.
Κλιματική αλλαγή
Όπως αναφέρει ο Φίλιπ Μπάμπι, συντάκτης πολιτικών θεμάτων της Washington Post, το 2002 ο σύμβουλος επικοινωνίας του Ρεπουμπλικανικού κόμματος Φρανκ Λαντζ έγραψε ένα εσωτερικό σημείωμα στο οποίο υποστήριζε ότι τα μέλη του κόμματος δεν πρέπει να αναφέρονται σε «υπερθέρμανση του πλανήτη» (global warming) αλλά σε «κλιματική αλλαγή» (climate change). «Η κλιματική αλλαγή ακούγεται λιγότερο τρομακτική σε σχέση με την υπερθέρμανση του πλανήτη», εξηγούσε και συμπλήρωνε ότι «ενώ η υπερθέρμανση εμπεριέχει αρνητική χροιά, η κλιματική αλλαγή υπονοεί μια πιο ελεγχόμενη και λιγότερο συναισθηματικά φορτισμένη αλλαγή».
Παρά το γεγονός ότι ο όρος «κλιματική αλλαγή» προωθήθηκε από τα λόμπι των πιο ρυπογόνων βιομηχανιών του πλανήτη, υπήρξαν και αρκετοί επιστήμονες που υποστήριξαν ότι είναι πιο ορθός, καθώς μπορεί να περιγράψει μια ευρύτερη γκάμα αλλαγών που συντελούνται παράλληλα με την αύξηση της θερμοκρασίας σε παγκόσμιο επίπεδο. Στόχος των επιστημόνων δεν ήταν φυσικά να καθησυχάσουν την κοινή γνώμη ή να διασκεδάσουν τις εντυπώσεις για την ευθύνη του ανθρώπου στη συντελούμενη καταστροφή.
Η θέση τους ήταν ορθή από τεχνικής απόψεως, αφού η καταστροφή του πλανήτη μπορεί σε ορισμένες περιπτώσεις να προκαλεί αντίστροφα φαινόμενα, όπως καταρρακτώδεις βροχοπτώσεις ή ακραία κύματα ψύχους. Είναι χαρακτηριστικό ότι ο Ντόναλντ Τραμπ έφτασε στο σημείο να αμφισβητεί τον όρο «υπερθέρμανση του πλανήτη» από ακόμη πιο αντιδραστική και παιδαριώδη σκοπιά, λέγοντας ότι αφού το χειμώνα κάνει πολύ κρύο, πώς γίνεται να υπάρχει υπερθέρμανση του πλανήτη!
Ακόμα και αν δεχτούμε ότι ορισμένοι ζητούσαν καλοπροαίρετα την αντικατάσταση της λέξης «υπερθέρμανση» με την «αλλαγή», από επικοινωνιακή άποψη η αντικατάσταση ήταν καταστροφική. (Απόδειξη ότι οι επιστήμονες δεν είναι πάντα οι καλύτεροι στο να εκλαϊκεύουν τα πορίσματά τους—έχουμε και οι δημοσιογράφοι μια αξία χρήσης).
Σε κάθε περίπτωση, ο όρος «κλιματική αλλαγή» αρχίζει να εγκαταλείπεται από μεγάλα μέσα ενημέρωσης σε όλο τον κόσμο. Το 2019, για παράδειγμα, η εφημερίδα The Guardian ενημέρωσε τους αναγνώστες της ότι, μεταξύ άλλων, θα αντικαταστήσει τους παρακάτω όρους στα θέματα που αφορούν το περιβάλλον:
 
	Αντί του όρου «κλιματική αλλαγή», ο οποίος δεν επαρκεί πλέον για να περιγράψει την επερχόμενη καταστροφή, θα χρησιμοποιείται ο όρος «κλιματική κρίση» (climate crisis) και «κλιματική έκτακτη ανάγκη» (climate emergency).
	Αντί για τον όρο «σκεπτικιστής του κλίματος» (climate skeptic), θα χρησιμοποιείται ο όρος «αρνητής της επιστήμης του κλίματος» (climate science denier), καθώς η λέξη «σκεπτικιστής» αναφέρεται σε κάποιον που αναζητά την αλήθεια και όχι σε αυτόν που την αρνείται.
	Αντί για «εκπομπές άνθρακα» (carbon emissions), θα χρησιμοποιείται ο όρος «εκπομπές αερίων που προκαλούν το φαινόμενο του θερμοκηπίου» (greenhouse gas emissions), ο οποίος περιλαμβάνει περισσότερες ουσίες που συντελούν στην υπερθέρμανση του πλανήτη.
	Αντί για τον όρο «αλιευτικά αποθέματα» (fish stocks), που υπονοεί ότι τα ψάρια υπάρχουν μόνο για να τα ψαρεύουμε, θα χρησιμοποιείται ο όρος «ιχθυαποθέματα» (fish populations).

Δεν υπάρχουν «φυσικές καταστροφές». Ποτέ δεν υπήρξαν
Τι θα συνέβαινε εάν η μεγαλύτερη καταιγίδα όλων των εποχών έπληττε μια ερημική, ακατοίκητη περιοχή του πλανήτη; Απολύτως τίποτα. Εάν όμως η ίδια καταιγίδα χτυπούσε το κέντρο του Μανχάταν, αρκετοί θα μιλούσαν για «φυσική καταστροφή», ενώ εάν έπληττε μια φτωχογειτονιά στο Πουέρτο Ρίκο ή στις φαβέλες της Βραζιλίας, το ίδιο ακριβώς φυσικό φαινόμενο θα ονομαζόταν «θεομηνία». Η φαινομενικά απλουστευτική αυτή παρατήρηση επέτρεψε σε επιστήμονες, ήδη από τη δεκαετία του ’70, να ισχυριστούν ότι δεν υπάρχει τίποτα «φυσικό» σε μια καταστροφή. Η χρήση του συγκεκριμένου όρου, εξηγούν, έχει έναν και μοναδικό στόχο: να συγκαλύψει τα πολιτικά χαρακτηριστικά των καταστροφών και τις ευθύνες του ανθρώπου για αυτές. Η φράση «δεν υπάρχουν φυσικές καταστροφές» αποτέλεσε το σύνθημα της λεγόμενης Κριτικής Μελέτης των Καταστροφών (Critical Disaster Studies), ενός διεπιστημονικού πεδίου ερευνών που συγκεντρώνει ιστορικούς, κοινωνιολόγους, αλλά και μετεωρολόγους και γεωλόγους.
Αν και όλα αυτά θυμίζουν ένα απλό παιχνίδι λέξεων, στην πραγματικότητα βρίσκονται στον πυρήνα μιας διαμάχης από την έκβαση της οποίας θα μπορούσαν να σωθούν ή να χαθούν εκατομμύρια ζωές τα επόμενα χρόνια. Η καταστροφή, σύμφωνα με αυτή την άποψη, επέρχεται όταν ένα φυσικό φαινόμενο συναντά έναν ανθρώπινο πληθυσμό, ενώ το μέγεθός της εξαρτάται από τρεις παράγοντες: τις υποδομές που θα επιτρέψουν στους ανθρώπους να αντεπεξέλθουν στο φυσικό φαινόμενο, την πρόσβαση των ασθενέστερων στους μηχανισμούς διάσωσης και την ικανότητά τους να ανοικοδομήσουν τις περιοχές που πλήγησαν.
Η περίπτωση του τυφώνα Κατρίνα το 2005 έδωσε νέα πνοή σε αυτή τη θεώρηση των φυσικών φαινομένων, καθώς έφερε στο προσκήνιο τα ταξικά χαρακτηριστικά καταστροφών που σημειώνονταν στην καρδιά του καπιταλιστικού κόσμου. Τα φτωχότερα στρώματα της Νέας Ορλεάνης είχαν χτίσει τα σπίτια τους σε ζώνες υψηλού κινδύνου, όπου τους είχε οδηγήσει η ανέχεια και το «αόρατο χέρι» της αγοράς, και τελικά πνίγηκαν όταν υποχώρησαν τα φράγματα, τα οποία δεν είχαν συντηρηθεί ακριβώς επειδή βρίσκονταν σε περιοχές όπου κατοικούσαν φτωχοί. Ακόμη και εκεί, όμως, τα μεσαία στρώματα διέθεταν την οικονομική άνεση να εγκαταλείψουν έγκαιρα την πόλη, ενώ οι απόλυτα φτωχοί βρέθηκαν στις στέγες των σπιτιών τους να περιμένουν τα εναέρια μέσα διάσωσης—τα οποία δεν έρχονταν, γιατί, εκτός από φτωχοί, είχαν την ατυχία να είναι και μαύροι.
Εξετάζοντας τη συνολική εικόνα μιας τέτοιας καταστροφής, συνειδητοποιούμε πόσο απλουστευτική είναι η προσέγγιση που συχνά ακολουθούν τα ΜΜΕ, αποδίδοντας την ευθύνη στους «ασυνείδητους» κατοίκους που χτίζουν τα σπίτια τους σε επικίνδυνες περιοχές. Κανένας δεν θέλει να ζει σε ένα μπαζωμένο ρέμα, εάν έχει την οικονομική δυνατότητα να το αποφύγει και αν το κράτος τον έχει προειδοποιήσει για τους κινδύνους, εξασφαλίζοντάς του παράλληλα το θεμελιώδες δικαίωμα της στέγασης. «Οι φτωχοί που ζουν σε πιο επικίνδυνα σπίτια», εξηγούσε ο ιστορικός Τζέικομπ Βιμς, «θυμίζουν μια γυναίκα που αναγκάζεται, για οικονομικούς και πολιτισμικούς λόγους, να συγκατοικεί με κάποιον που την κακοποιεί». Ένα φυσικό φαινόμενο, υποστηρίζει ο ίδιος στο βιβλίο του Citizen of Disaster (Πολίτης της Καταστροφής), δεν είναι ρατσιστικό ή ταξικό, αλλά όταν συναντά μια ανθρώπινη κοινωνία και μετατρέπεται σε καταστροφή, συνήθως αναπαράγει και ενισχύει τις κοινωνικές ανισότητες.
Κάθε καταστροφή είναι λοιπόν ένα πολιτικό γεγονός.
Ιδιοκτησιακές διαφορές και εξώσεις
Η φράση «ιδιοκτησιακές διαφορές» χρησιμοποιείται συχνά σε περιοχές με κατεχόμενα εδάφη, όπως είναι η Κύπρος ή η Παλαιστίνη, όπου πληθυσμοί απομακρύνονται διά της βίας από τις εστίες τους, πολλές φορές με τη μορφή εθνοκάθαρσης. Η αναφορά, για παράδειγμα, σε «ιδιοκτησιακές διαφορές» στην Ανατολική Ιερουσαλήμ αφήνει να εννοηθεί ότι το πρόβλημα θα μπορούσε να διευθετηθεί σε κάποιο δικαστήριο. Η φράση αποκρύπτει ότι το διεθνές δίκαιο και ο ΟΗΕ καταδικάζουν εδώ και δεκαετίες τους παράνομους εποικισμούς, οπότε έχουμε κατάφωρη παράβαση του δικαίου από έναν στρατό κατοχής.
Τον Μάιο του 2021, ένας δημοσιογράφος του CNN προσκάλεσε στο στούντιο έναν νεαρό Παλαιστίνιο τον οποίο το Ισραήλ θα απομάκρυνε διά της βίας από το σπίτι του και του ζήτησε να περιγράψει τη διαδικασία της «έξωσης». Αυτός απάντησε ως εξής:
«Καταρχάς, δεν πρόκειται για έξωση, είναι βίαιος εθνοτικός εκτοπισμός, για να είμαστε ακριβείς. Διότι η λέξη “έξωση” υπονοεί νόμιμη εξουσία, ενώ η ισραηλινή δύναμη κατοχής, σύμφωνα με το διεθνές δίκαιο, δεν έχει νόμιμη δικαιοδοσία στις ανατολικές περιοχές της κατεχόμενης Ιερουσαλήμ. Υπονοεί επίσης την παρουσία ενός ιδιοκτήτη και σίγουρα οι Ισραηλινοί έποικοι δεν έχουν χτίσει τα σπίτια μας, δεν είναι οι ιδιοκτήτες τους, η γη μας δεν είναι ιδιοκτησία τους. Τρίτον, η λέξη “έξωση” αποκρύπτει τους εκατοντάδες βαριά οπλισμένους αστυνομικούς, στρατιώτες και εποίκους οι οποίοι από κοινού σου ανατινάζουν τις πόρτες, πετούν τα παιδιά σου από τα παράθυρα και χρησιμοποιούν βία για να σε πετάξουν στο δρόμο. Σου επιτίθενται και ύστερα σε συλλαμβάνουν αν αντισταθείς. Η λέξη “έξωση” αποκρύπτει τις χειροβομβίδες, αποκρύπτει τις πλαστικές σφαίρες. Δεν είναι λοιπόν έξωση. Σύμφωνα με τα Ηνωμένα Έθνη και αναρίθμητους πολιτικούς και οργανώσεις ανθρωπίνων δικαιωμάτων, θα μπορούσε να ισοδυναμεί με έγκλημα πολέμου.»

Αντί Επιλόγου: Μια Σφαλιάρα στην Ενημέρωση
Όταν άγνωστοι τίναξαν στον αέρα το αυτοκίνητο της Μαλτέζας δημοσιογράφου Ντάφνι Καρουάνα Γκαλιζία τον Οκτώβριο του 2017, κινητοποιήθηκαν τέσσερις ομάδες επαγγελματιών που άρχισαν να τρέχουν με φρενήρεις ρυθμούς: οι τραυματιοφορείς και οι γιατροί που διέγνωσαν τον ακαριαίο θάνατό της, οι αστυνομικοί που απέκλεισαν την περιοχή της βομβιστικής επίθεσης, οι συνάδελφοί της που κατέγραψαν τον τραγικό θάνατο και... τα νομικά τμήματα δεκάδων εταιρειών. Πρώτοι έφτασαν στο «νήμα» οι δικηγόροι της τράπεζας Pilatus Bank, οι οποίοι λίγες μόλις ώρες μετά τη βομβιστική επίθεση απέσυραν την αγωγή για λίβελο την οποία είχαν καταθέσει εναντίον της, ζητώντας αποζημίωση ύψους 40 εκατ. δολαρίων. Όπως αποδείχτηκε, εκείνη την περίοδο πριν το θάνατό της, η Γκαλιζία αντιμετώπιζε 48 ανάλογες αγωγές. Η περίπτωση της Pilatus όμως είχε ιδιαίτερο ενδιαφέρον.
Καταρχάς, το νομικό τμήμα της τράπεζας, η οποία κατηγορούνταν για ξέπλυμα βρόμικου χρήματος, δεν προσέφυγε σε δικαστήριο της Μάλτας, αλλά των ΗΠΑ. Νωρίτερα είχε επικοινωνήσει με όλες τις εφημερίδες της χώρας απειλώντας ότι αν προχωρούσαν σε δημοσίευση των καταγγελιών, θα προσέφευγε και εναντίον τους. Τα περισσότερα από αυτά τα ΜΜΕ δεν είχαν χρήματα ούτε για να στείλουν έναν δημοσιογράφο στις ΗΠΑ — πόσο μάλλον για να εμπλακούν σε μια μακρόχρονη δικαστική διαδικασία με κόστος εκατοντάδων χιλιάδων δολαρίων. Όλα λοιπόν τα μέσα απέσυραν τα δημοσιεύματά τους, αφήνοντας την Γκαλιζία μόνη στην πρώτη γραμμή του πυρός.
Η Pilatus δεν ενδιαφερόταν να κερδίσει τη δίκη, ήθελε απλώς να στείλει το μήνυμα ότι όποιος τολμούσε να ασχοληθεί με την υπόθεσή της θα αντιμετώπιζε οικονομική πανωλεθρία, ακόμη και αν έπειθε τους δικαστές με αδιάσειστα στοιχεία. Πρόκειται για μια από τις κλασικότερες περιπτώσεις της λεγόμενης πρακτικής SLAPP, από τα αρχικά του Strategic Lawsuit Against Public Participation (Στρατηγικές Αγωγές Κατά της Συμμετοχής του Κοινού).
Η Deutsche Welle θυμήθηκε τον Φεβρουάριο του 2022 τις σχεδόν 50 αγωγές για λίβελο που αντιμετώπιζε η δολοφονηθείσα δημοσιογράφος. Όχι βέβαια για να συγκρίνει ή να συνδέσει τις εταιρείες και τους δικηγόρους τους με τους δολοφόνους της Γκαλιζία, αλλά για να μας θυμίσει ότι όσο και αν διαφέρουν οι πρακτικές, πάντα εξυπηρετούν τον ίδιο στόχο: να φιμώσουν επαγγελματίες δημοσιογράφους ή ακόμη και απλούς μπλόγκερ ή ακτιβιστές.
Ο όρος SLAPP δημιουργήθηκε τη δεκαετία του '80 από Αμερικανούς καθηγητές νομικής που παρατήρησαν τρομακτική αύξηση στις αγωγές για λίβελο στις ΗΠΑ. Δύο δεκαετίες αργότερα, το SLAPP είχε μετατραπεί στο αγαπημένο όπλο των πιο χυδαίων πολιτικών ή/και επιχειρηματιών, όπως του Ντόναλντ Τραμπ, ο οποίος ζήτησε αποζημίωση 5 δισ. δολαρίων (!) από έναν δημοσιογράφο που υποστήριξε ότι δεν ήταν τόσο πλούσιος όσο διέδιδε στα ΜΜΕ.
Το ιδανικό σενάριο για τους δικηγόρους πολιτικών και εταιρειών που επιδίδονται στο SLAPP είναι το θύμα τους να εξουθενωθεί από το νομικό βάρος προτού η υπόθεση φτάσει στην αίθουσα του δικαστηρίου. Γιατί αν ο κατηγορούμενος δημοσιογράφος αντέξει το οικονομικό βάρος της διαδικασίας, το επικοινωνιακό κόστος για τον ενάγοντα ενδέχεται να είναι τεράστιο. Στις ΗΠΑ, για παράδειγμα, ο βασιλιάς των ορυχείων άνθρακα, Ρόμπερτ Μάρεϊ, ο οποίος χρησιμοποιούσε για δεκαετίες την τεχνική του SLAPP, έκανε το λάθος να στραφεί εναντίον του κωμικού Τζον Όλιβερ και της εκπομπής Last Week Tonight. Η αγωγή του Μάρεϊ δεν έγινε δεκτή, γεγονός που επέτρεψε στον Τζον Όλιβερ να απαντήσει στήνοντας ένα επικό μουσικοχορευτικό θέαμα με τον τίτλο «Φάε σκατά, Μάρεϊ». Το κόστος της αντιπαράθεσης όμως ήταν τεράστιο. Το δίκτυο HBO, που εξακολουθεί να μεταδίδει την εκπομπή, δαπάνησε περίπου 250.000 δολάρια σε δικαστικά έξοδα και, παρά το γεγονός ότι δικαιώθηκε στα δικαστήρια, είδε τα ασφάλιστρα που πληρώνει για αγωγές να εκτοξεύονται στα ύψη.
Η ιστορία όμως δεν γράφεται μόνο από τις συγκρούσεις γιγάντων, αλλά και από τις σαρωτικές νίκες ορισμένων Δαβίδ απέναντι στις πολυεθνικές Γολιάθ. Αυτό διαπίστωσε με τον πιο οδυνηρό τρόπο η αλυσίδα εστιατορίων McDonald's όταν τη δεκαετία του ’90 στράφηκε εναντίον δύο Άγγλων ακτιβιστών που την κατηγορούσαν για πώληση ανθυγιεινών προϊόντων, για ανήθικες επιθέσεις σε συνδικαλιστές, για βάναυση αντιμετώπιση ζώων αλλά ακόμη και για τη συμβολή της σε φαινόμενα ασιτίας στον Τρίτο Κόσμο. Προς μεγάλη έκπληξη του νομικού τμήματος του αμερικανικού κολοσσού, χιλιάδες πολίτες σε όλο τον κόσμο ανέλαβαν να καλύψουν τα δικαστικά έξοδα των δύο ακτιβιστών, οι οποίοι μετέτρεψαν τη δίκη σε ένα διεθνές «εκθεσιακό φόρουμ» για τις απαράδεκτες πρακτικές της εταιρείας. Αρκετοί πανεπιστημιακοί θεωρούν ότι η συγκεκριμένη αγωγή, που έμεινε στην ιστορία ως McLibel, αποτέλεσε την πλέον μακροχρόνια διαδικασία στα δικαστικά χρονικά του Ηνωμένου Βασιλείου, αλλά και ένα από τα μεγαλύτερα επικοινωνιακά λάθη στα οποία έχει υποπέσει εταιρεία από τις απαρχές του καπιταλισμού.
Στην Ελλάδα, η λεγόμενη βιομηχανία διώξεων γιγαντώθηκε την τελευταία δεκαετία, κυρίως εναντίον δημοσιογράφων που κάλυπταν περιβαλλοντικά θέματα και οι οποίοι τόλμησαν να κάνουν κάτι που γίνεται όλο και σπανιότερα σε αυτές τις περιπτώσεις: να μη δημοσιεύσουν αυτούσιο το δελτίο Τύπου κάποιας εταιρείας, αλλά να κατέβουν στο δρόμο και να κάνουν επιτόπιο ρεπορτάζ. Εταιρείες, πολιτικοί, αλλά ακόμη και εκδότες και μεγαλοδημοσιογράφοι απαντούσαν με ένα «θα τα πούμε στα δικαστήρια» κάθε φορά που κάποιος τολμούσε να αμφισβητήσει την παντοκρατορία τους.
Τα παραδείγματα είναι δεκάδες, και αν αναφέρουμε μόνο μερικά θα αδικούσαμε πάρα πολλούς συναδέλφους που πέρασαν ξάγρυπνες νύχτες σκεπτόμενοι τι θα συμβεί αν κάποιο δικαστήριο δικαιώσει τον ενάγοντα και τους ζητήσει να καταβάλουν δέκα, εκατό ή διακόσιες χιλιάδες ευρώ για αποζημίωση — τη στιγμή που ο μισθός των περισσοτέρων εξανεμίζεται πριν τελειώσει ο μήνας. Από όσους συναδέλφους είχαμε την τιμή να γνωρίσουμε προσωπικά, κανένας δεν έκανε πίσω και δεν άλλαξε ούτε μια λέξη στο ρεπορτάζ του.
Το γεγονός όμως ότι στην Ελλάδα θέριεψε η πρακτική του SLAPP και κάθε είδους απειλή εναντίον δημοσιογράφων δεν αποδεικνύει μόνο ότι υπάρχουν κακές εταιρείες και πολιτικοί. Σημαίνει κυρίως ότι υπάρχουν καλοί δημοσιογράφοι. Άνθρωποι που αρνήθηκαν θέσεις σε γραφεία Τύπου και σε μισθολόγια επιχειρήσεων και πρεσβειών. Εργάτες των μέσων ενημέρωσης που βρέθηκαν αντιμέτωποι με φασίστες, ναρκέμπορους ή παιδοβιαστές και τους δικηγόρους τους ή απλώς στάθηκαν με αξιοπρέπεια απέναντι στα παιδιά κάποιου κομματικού, πολιτικού σωλήνα, που πίστεψαν ότι αυτός ο κόσμος τους ανήκει.
Σε αυτούς τους δημοσιογράφους είναι αφιερωμένο αυτό το βιβλίο.

